
other:: 辯正論卷第七
author:: 唐沙門釋法琳撰

#  8 信毀交報篇(七)
信毀交報篇第八
儒生問曰。造像書經本期現福。
持齋行道貴益眼前。
何為念地藏而無徵。
喚觀音而不救。七難之殃留連競集。
二求之願携手莫從。
馮士幹有詰聖之文。
楊衒之致咎靈之論。
徒勞辛苦枉費珠璣。
專事誇談罕聞實錄。
非唯為善者不蒙其効。
亦乃作惡者翻受其榮。
豈意釋門反成烏有。
開士喻曰。夫幽揵難開唯信能入。
玄波浩蕩唯智能度。
智為超聖之基。信是越凡之本。
本因信而行立。度藉智而神澄。
信以招福為功。智以反源為術。
故曰。有智者可以所聞會理。
抱信者可以師資道成。
夫子云。兵食可忘。
信不可去。今當為爾論斯旨也。
夫感在精誠道由懇苦。
意不專道何以剋心。
不至感無以通。是故鄒衍長歎夏日零霜。
李廣注心箭羽沒石。
將軍拜井疎勒泉飛。
明府叩頭江陵火滅。
若披肝露膽委命投骸。
福福相資念念不倦者。
便可還年轉障。何但獲福受恩者歟。
外既有然內亦無爽。
若謂觀音不神。士幹從何免死。
地藏無力。孝謙由誰得全。
至如建安感夢而疾瘳文宣降靈而病愈高王行刑而刀折金尊代戮而項傷謝氏通魂。
見亡子而祈福孫君幽達。
覩殞息而營齋長舒一唱而風迴。
少年四投而火滅僧洪在禁鑄像摩頭阿練託生胡音逸口德祖一心雲迷虜騎李儒默念賊馬群驚郭宣許錢桎梏自解。
處茂違誓流矢便中何瑚感聖母疾乃除張應捨邪妻痾遂損康阿得造塔放還。 ^537b8

石賢者飯僧蒙活久鬼多慧。
能現怪而飽餐。新鬼無知。
入佛家而轉磨趙泰精思唯善是求王坦懷疑契死為驗五級未就臨刑刃斷一鵝將戮得夢形全郭銓現身令興法集俞文汎海不畏洪波文和得蘇傾誠奉佛張達被放至意修齋吳興盡燒經堂如故蒲城失火精舍不然建康天廟鵝死還鳴吳郡市中刑囚免戮廟神奉絹即離蟒身車母燃燈不期兒至吏部孔瓊。
由放生而脫苦道士史俊。
因灌像而能行陳範之妻連光曜座張導之母吐焰暉盤僕射鄭鮮感幽齡續尚書劉式至念像歸遺民精思懃篤。
珠顏耀彩於眉間吳王圍寺執僧。
舍利浮光於鉢上丁零猖悖射月面而伏誅赫連兇頑。
被像衣而震死拓拔毀寺遍體膿流宇文廢僧通身瘡潰謝晦破塔瘠病連年孫皓溺像陰疼累月朱恭殺尼而墮廁董禮劫僧而殞牛
〔董禮常以盜僧為業。
得財於家盛命賓客。
忽有狂牛自外而入。
於坐觸禮戴角而死。
出梁後記〕平業融像而眼盲鎮惡盜鍾而舌縮祖深獻書而著白癩元嵩上法而患熱風上客死而羊鳴縣令醒而瘡發部曲生男自然無手。
朝請噉炙如劍入身梁人沐髮頂上雞聲劉氏賣羹兒頭似鱓觀夫信毀之迹。
寔由影之附形。谷之傳響也。
耳聞之與目驗。可略而言。
勗哉吾子。幸能自免。
儒生曰。察師誠旨。
則善惡孱然信毀交報。
竊見顏回德行反值殀年。
盜跖凶狂翻招長命。
二王事佛而誅家。
三張奉道而滅族。
行善得禍作惡無愆。
交報之徵豈非詭說。
開士喻曰。顏生知十。
子夏起予。示隅不反實恥也。
然一世局談未能盡理。
三世備舉方可窮源。
聖說有業現苦有苦報有業現。
樂有苦報有業現。
苦有樂報有業見。
樂有樂報。或餘福未盡惡不即加。
或宿愆尚在善緣便發。
如灰覆火豈得稱無。
若闇尋聲當知必有。
且夫善惡有歸報應無爽。
周孔之教皆同此說。
可以為善而偶逢禍至。
行惡而或值福來。
即謂丘說必虛且談不實耶。
亦由江南吳不信有千人帳。
河北漢不信有萬石船。
無得以蓬艾之小心。
測扶搖之遠運也。
顏氏誡其子曰。汝曹若顧存俗計。
樹立門戶不棄妻子。
未能出家者。猶當兼行戒行留心誦讀。
以為來世資糧。人身難得。
勿虛過也。夫有子孫者。
自是天地間一蒼生耳。
與身竟何親乎。而乃愛護為其勤苦。
匱以產業憂其飢飽況於己之神爽而不自念頓欲棄之哉。
可謂迷大聖之慈訓。
信凡人之臆說也。
other:: 
#  9 品藻眾書篇(七)
品藻眾書篇第九 ^538b2

儒生問曰。聖人制法皆有所因。
請為詳之。願聞厥趣。
開士喻曰。昔有無名野老。
不知何許人。未詳其姓字。
住青溪千仞之南。
紫臺七盤之北。地居形勝山號膏腴。
門枕危峰簷臨碧 #CB00589;。
忘憂長樂。既靃靡於閑庭。
荷蓋蓮衣。亦紛披於曲沼。
雲樓暫起影麗朝川。
霞錦纔舒光含近日。
布濩掃壇之竹。爭列翠於中園。
葳蕤覆井之桐。競垂陰於野院。
階繁倒柳戶掛懸蘿。
臥石似床久橫林下。
飛泉若雨每灑牕前。
松風將鶴唳俱哀。
春鳥共藮歌並韻。
實棲心之福地。遯世之桃源者矣。
余久承靈異始遂經過。
以已未之年仲夏之月。
擔簦策杖自遠造焉。
野老乃撫汲郡之鳴琴。
動蘇門之鼓吹。因歌白雪之曲。
乍詠青山之篇。其辭曰。
元淑世位卑。長卿宦情寡。
二頃且營田。三錢聊飲馬。
懸峯白雲上。挂月青山下。
中心欲有言。未得忘言者。
余因讓曰。夫象以表意。
得意則象忘。言以顯理。
入理則言息。故知以言得理。
不待請而自談。假象會意。
必藉機而後動。彼以無言言之。
此亦無聽聽之。言其不言理自玄會。
聽無所聽歸乎大通。
所以口無擇言。故天下則之。
言不虛運。故世界仰之。
於是野老放琴避席。
執手而喜曰。僕得人矣。
僕得人矣。便引余臨風亭遊月館。
開文苑肆書厨。閱孔壁之遺經。
覩汲塚之餘記。尋東觀南宮之典。
討玉凾丹枕之方。
寓目久之。因而問曰。
貧道受身不利。恒抱沈痾。
且病入膏肓。醫藥無効。
累年將餌未覺有瘳。
至於照雪聚螢筋力已倦。
九流七略難甚攀天。
萬卷百家杳猶行海。
先生既明白四達世號通人。
請問。人間之書凡有幾許。
窺讀利己何者最益。
野老聞之愴然改容。
良久而言曰。昔習郁屈彌天之對。
闞澤推登地之言。
匠者之前難為斤斧。
雖然。禮云。無言不詶。
豈應結舌。今粗揚礭奉報德音。
觀夫遂古無書刊符著信。
既龜負文來鳥行字出。
聖人命而作記。蒼頡採以成書。
而無書不要無智不覽。
余乃又詰之曰。未見佳人不讀書。
讀書未必令人佳。
奚斯言之異耶。野老重答余曰。
本資識敏事兼木鴈琢玉成器。
豈虛言哉。昔牛首蛇身之君。
結網茹毛之后。淳朴自然曾無典則。
及離連紀號栗陸肇興。
而夫子所知七十餘代。
此外綿遠聖不能憶。
庖炎既降軒頊遞興。
封建驟啟因存簡冊。
及乎文質相貿道躓詞華。
於是虞置上庠夏開西序。
殷稱右學周設東郊。
洎亡秦坑爇篇籍泯棄。
鴻漢聿修尊儒重業。
有濟南伏生口以傳授。
或逢漆書開於汲塚。
或值殘經出于孔壁。
尋火祚鳩聚墳素稍多。
藝文志云。六書七籍百氏九流。
凡一萬三千二百六十九卷。
五百九十六家。部異區分三十六種。
其內七經并樂章。
自有三千三十八卷。
今之世俗不行樂章。
然而訓世之風唯禮與孝。
孝是立身之本。禮固為政之先。
援神契云。孝經一部。
自有五十九卷。非直時變質文。
而亦學成優劣。至後漢敬於祭酒。
天子行巾卷之儀。
故桓榮拜封匪曰。
武力所以闕里聚徒華陰立市。
屬其將季史籍轉殷。
充車兼兩架藏屋溢。
董卓遷徙長安載二千餘乘。
值雨損棄百無一存。
于時簡參絹素人又取為縢幞。
比歸洛邑所收蓋寡。
首尾空殘或非部帙。
考夫論語之記善言。
毛詩以開諷諫。尚書以明詔策。
周易以陳吉凶。三禮別于尊卑。
三傳詳乎七地。戰國敘於權正。
山經辯於丘陵。三史之錄古今。
三蒼之談文字。次則韓非老子墨翟莊周管仲孟軻不害平仲。
大戴小戴共姓殊名。
大冠小冠同字異氏。
統其前後著述而編軸彌盛。
或二馬兩班玄晏抱朴蔡雍劉向孫盛王充。
逮防氏七錄王家四部。
案梁武皇帝。使阮孝緒等。
於文德政御殿撰文德政御書。
四萬四千五百餘卷。
于時帝修內法多參佛道。
又使劉杳顧協等一十八人。
於華林苑中纂要語。
七百二十卷。名之遍略。
悉抄撮眾書以類相聚。
於是文筆之士須便檢用。
致令懸髮握錐緣仍懈怠。
又有壽光苑二百卷。
要錄六十卷。類苑一百二十卷。
終是周因殷禮損益可知。
名目雖殊還廣前致。
亦猶床上鋪床屋下架屋也。
庾信哀江南賦云。
渚宮陷夕。元帝手自燒書十四萬卷。
乃當兼本竊欲疑多而校彼洪流。
復非膚淺所測。恐火布斯臻沈於典論。
法師欲讀想難備有。
且應隨急不可遍該。
但絃韋莫偶闡約不類。
至若史書所述全關俶儻。
春秋之言彌在斫射。
儒風亡於攻戰。老莊過於遣蕩。
國語尚虛左丘譏詐。
假令五經百氏莫非翰林體骨。
爾雅離騷足為緣情根本源其人倫詳備者。
豈過禮與孝經乎。
孝經者自庶達帝不易之典。
從生暨死終始具焉。
有孝有忠有信有義。
於理習易周。於事審難忘。
孝略十八章。孝治居其一。
揆吏任所奉民胥是賴。
貫通神明釐導風俗。
縱五行俱下一閱兼誦。
論質乃表於精神。
語才實歸於伎倆。
唯孝包括允仁允恕。
非家自至若斯而已。
余又讓曰。夫五經浩汗百氏扶疎。
義極知微理包盡性。
譬北辰之臨萬象。
猶東溟之導百川。
功不相推德無升降。
何為止歎孝經一卷耶。
野老答云。三德之基人倫為主。
百行之首要道為源。
是以太昊炎皇謂之務本。
武發周旦稱為大哉。
至如訓子夏於色難。
示子游以知敬。先王奉法則乾象著明。
哲后尊親則山川表瑞。
遂有青鷹合節白雉馴飛。
墳柏春枯潛魚冬躍。
行之邦國。政令形于四海。
用之鄉人。德教加於百姓。
故云。孝者始於事親。
中於事君。終於立身也。
至如履霜露而興感。
懷荼蓼而纏悲。寒林之慟既增。
風樹之心逾切。足以俯#CB04967;上聖跂及下愚者矣。
案禮記云。孝者畜也。
鉤命決云。孝者就也。
度也譽也。究也畜也。
爾雅云。善父母曰孝。
孝之為義繼於奉親。
雜記云。畜者為孝之道。
養德順理不逆於時。
是名為畜。就者成也。
言天子之孝。謂禹之德能盡力溝洫以成大功。
菲食卑宮。故仲尼云。
吾無間然。度者諸侯之孝。
上奉天子下率一國。
守其法度義無違犯。
譽者卿大夫之孝。
勤德內省一心事上。
苟利社稷無法不為。
隣國傳芳清猷自遠。
究者盡也。士者事也。
能辯然否以効一官。
審德正務忠順不失。
竭誠盡事厥志匪移。
周禮師氏職云。以德教國子。
一曰至德。以為道本。
二曰愍德。以為行本。
三曰孝德。以防惡逆。
言其覆載之功。則謂之至德也。
語其裁成之用。則謂之愍德也。
譽其仁愛之心。則謂之孝德也。
仲尼敘孝。先述愛親揚名。
然後天經地義。周公論孝。
先稱覆燾宰割。後陳好於父母。
夫子生乎季周。長於末俗。
覩孝悌之云絕。慨禮樂之已崩。
曾參篤行謹於事親。
因其侍側。為明孝道。
弟子存錄。名曰孝經。
鉤命決云。百王聿修萬古不易者。
孝之謂歟。秦懸呂論一字翻成可責。
蜀挂楊言千金更招深怪孝經德也。
川阜無貲孝感神明功侔造化。
比重則五岳山輕。
方深則四瀆流淺。
風雨不能亂其波濤。
虛空未足棲其令譽。
言約指弘盡美盡善。
法師佛教可得聞乎。
請試言之。以開未悟。
余對之曰。內將外反真與俗乖。
雖迹異九流理難一致。
唯達觀之士方能會通。
若欲統其指歸詳其始末者。
則性相無以涉其門。
色心不能到其境。
忘言絕慮。既杜口於毘耶。
盡照窮神。爰掩室於摩竭。
冲邃幽簡。羲和之職詎知。
微密希夷。上林之書不載。
尋夫真土應土皆沐慈風。
上方下方咸霑聖教。
創於鹿野終彼鶴林。
則有三藏三輪之文。
四乘四階之說。半字滿字之弘旨。
貫花散花之別談。
滔滔焉涌難竭之泉。
湛湛焉垂長生之露。
其言巧妙其義深遠。
譬八河之歸海。猶萬象之趨空。
難解難入。稱諸佛任理之經。
隨類隨宜。號至人權化之典。
自雒水紆璽書之頌。
芳園立華蓋之祠。
朱士行之。高流飲耨池之八味。
郄嘉賓之。世族佩伽陀之一丸。
莫不同悟己身等有佛性。
體茲煩惱即是菩提。
假令疎通知遠之書。
玉洞金章之字。子房授履之術。
文喜問道之篇。語未涉於空空。
事終淪於有有。並挂八魔之網。
還縈四倒之籠。先生向談孰為盡善。
野老謝曰。謂老將智耄又及之。
略聽法音恍焉如失。
敬聞命矣。當具奉行。
辯正論卷第七
 ^541a6
