
jing:: 菩薩戒義疏卷下
author:: 隋天台智者大師說門人灌頂記
十重，此下第二、正說段也。
文為二：先明十重，次四十八輕。
初三章：一、總標，二、別解，三、總結也。 ^571b8

第一、殺戒，十重之始。
若聲聞，非梵行在初者，人多起過故，地繫煩惱重故制之。
殺雖性罪，出家人起此罪希，亦易防斷，
婬既易起，制之當初。
《大論》云：聲聞戒消息人情，多防起邊。
所以輕者多起，是故重制；重者起希，輕罪制之。
婬欲非性罪，殺是性罪，大乘制之當初也。
今言殺，斷他命故。
五陰相續有眾生，而今斷此相續，故云殺也。
《大經》云：遮未來相續名之為殺。
道俗同制，如五戒八戒之類也。
大士以慈悲為本，故須斷也。
七眾菩薩同犯，聲聞五眾大同小異，同者同不許殺，
異者略三事：一、開遮異；二、色心異；三、輕重異。
開遮異者，大士見機得殺，聲聞雖見不許殺。
色心異者，大士制心，聲聞制色。
三、輕重異者，大士害師犯逆，聲聞非逆。
又大士重，重於聲聞重也。 ^571b10

文為三別：先標人，謂「若佛子」；第二、序事，
謂中間所列；三、結罪，名波羅夷。
就序事有三：一、不應，二、應，三、結。
就不應中三別：初六句明殺事，次有四句成業，後一句舉輕況重。
初六者：一、自殺，謂自害他命，凡三種法：
內色、外色、內外色，並皆犯也。
二、教他，他亦是殺。
《大論》云：口教是殺罪，非作瘡。
律部分別，甚多條緒，教他、遣使等。
三、方便殺者，即殺前方便，所謂束縛繫等。
四、讚歎殺，亦得罪也。
五、隨喜者，獎勸令命斷，亦犯也。
六、呪殺，謂毘陀羅等，雖假餘緣，亦皆同犯。
律中明殺十五種，謂優多、頭多、 #CB02406;、
弦、撥、毘陀羅等，如律部廣明云云。
「殺業」已下三重中，第二、成業之相也。
三業成殺：自動用者，正身業也；教他及呪，
口業造身業；心念欲殺，鬼神自宣遂者，意業造身業也。
三階於緣中造作，皆是業義。
殺法，謂刀劍坑#CB02406;等，
皆有法體，故稱為法。
殺因殺緣者，親疎二塗，正因殺心為因，餘者助成故為緣。
親者，造作來果為業。
四者，一是眾生，二、眾生想，三、殺害，四、命斷。
一是眾生者，眾生雖多，大為三品。
一者上品，謂諸佛、聖人、父母、師僧，害則犯逆。
三果人兩解，一云同逆，以聲聞害時，已是重中之重故。
二云犯重，《大經》明三種殺，殺三果人，但入中殺，
不在上殺，故知非逆。
菩薩人，以取解行已上，《大經》云「畢定菩薩」，同上科。
今取不作二乘，為畢定位，或取七心已上，皆可為斷也。
養胎母，一云無逆，二云犯逆，大士之重，重於聲聞也。
中品，即人天害心犯重。
三、下品，四趣也。兩解，一云同重，大士防殺嚴重，
故文云「一切有命不得殺」，即其證也。
二云但犯輕垢，在重戒中兼制，以非道器故。
文云「有命者」，舉輕況重耳。
三、殺心有兩：一、自身殺心，二、教他殺心。
自身殺心有二：一、通心，二、隔心。
通心者，如漫作坑#CB02406;，
漫燒煮等，通三性皆犯。
若緣此為彼，於彼上起害心，皆屬通心。
既自對境，又命不復續，雖所為不稱，悉皆正犯。
隔心者，作坑止為此，無心在彼，彼死亦犯，彼邊不遂輕垢。
若此路本是此道，眾人行往，今作坑止為此，而彼死亦重。
以此殺具，體能通害，以具緣心，還屬通心也。
若本斫東人，誤中西人，中西人上，都無殺心，此屬隔心。
四、命根斷有兩時：一、此生，二、後生。
此生有二句：一、有戒時犯重，二、無戒時斷，
當戒去時，結不遂輕垢。
命斷時，結罪同前。
聲聞臨終時未結，聲聞捨具戒，作五戒等結也。
後生為戒自復兩種：一、自憶，二、不自憶。
自憶者，若任前勢、若更加方便，命斷坐重，以前後皆自憶故。
不自憶者，若任勢死犯重，已死時有戒故。
若加方便當知前瘡不死，後方便時不憶但犯輕垢也。
而言命根者，數論別有非色心為命根，
《成論》及大乘無別非色非心為命根也，秖取色心連持相續不斷為命耳。
《大論》亦然，六入六識得相續生，假名為命。
乃至「一切有命」下，第三、舉輕況重。
「是菩薩」下，第二階明應，有三句：一、常住慈悲心。
兩解：一云應學常住佛起慈悲，二云心恒應常住慈悲之地。
二、孝順心，秉戒不惱他。
三、方便救護，非直爾不惱，乃應涉事救解。
「而恣心」下，第三、結，不應故成罪。
亦三句：一、恣心，謂貪心殺；二、快意，謂瞋心殺；
三、殺生，謂舉殺事。
有此三故墮不如意罪。 ^571b24

第二、盜戒，謂不與取。
灼然不與取名劫，潛盜不與取名盜，盜彼依報得罪。
此戒七眾同犯。聲聞五眾有同有異，同者皆不應盜。
異者有三：一、開遮異，如見機得不得等。
或復謂見機盜，以無盜心，大士為物，種種運為皆得。
聲聞自度必依規矩，大士不畏罪，但令前人有益，即便為之。
聲聞人佛滅後盜佛物輕，菩薩恒重。
又本應與他外命而反取，豈是大士之心耶？
序事中有三，三中各有三，不應有三，就十一句判三也。
初六，次四，後一。應中亦三如文，文句同前殺戒。
不應中三如前。「盜業」下，第二、別明成業之相，有四句同前。
運手取他物離本處成盜業，業是造作為義，重物謂五錢也。
律云大銅錢準十六小錢，其中錢有貴賤，取盜處為斷。
菩薩之重，重聲聞，二錢已上便重。
有人作此說者，今不盡用，取五錢為斷是重。
離處盜業決在此時。
「而菩薩」第二階明應也。
與前大同小異，前明應學常住佛行慈悲，今言孝順行慈悲也。
菩薩應學此等事，故言應也。
不應者，不應為偷盜及殺生等事，此即誡勸二門也。
誡勿令殺盜，勸令行善慈悲孝順，及學常住佛行行等，皆是善法而為孝順也。
佛性者，一切眾生皆有當果之性，性是不改為義耳。
「而反」第三結不應也。
解三寶物如律說。 ^572a26

第三婬戒，名非梵行。
鄙陋之事，故言非淨行也。
七眾同犯。大小乘俱制，而制有多少，五眾邪正俱制，
二眾但制邪婬，與聲聞同異大略同前。
序事三階：一、不應，二、應，三、結。
婬事出家人不應為也。
應學佛菩薩淨行，如前教門不異。
初不應有三別，第一三句舉婬事，中四句明成業，
後三句舉輕況重，文小差互不次耳。
此戒備三因緣成重：一、是道，二、婬心，三、事遂。
或備五：一、是眾生；二、眾生想等；後三句舉劣結過。
自妻非道、非處、產後、乳兒、妊娠等，《大論》皆名邪婬。
《優婆塞戒經》云：六重以制。
邪婬戒中復制非時非處，似如自妻非時不正犯重，教人婬自無迷染但犯輕垢。
或言菩薩則重，今釋聲聞菩薩同爾，不與殺盜例也。
人畜鬼神男女黃門二根，但令三道皆重，
餘稱歎、摩觸、出不淨，皆是此戒方便，悉犯輕垢也。
「而菩薩」下，第二階明應也。
「而反」下，第三，結。此中所制皆不應為，為即犯罪，故結不應也。 ^572b21

第四，妄語戒。妄是不實之名，欺凡罔聖迴惑人心，所以得罪。
此戒七眾同犯，大小乘俱制，與聲聞同異大略同前殺戒。
序事三段不應中三別：初三句明妄語等事，
次四句明成業，後三句舉輕況重。
自妄語者，言得上法。
教他者，教說或教他自說。
方便妄說，如蜜塗樹眾蜂悉來。
此戒備五緣成重：一、是眾生，二、眾生想，
三、欺誑心，四、說重具，五、前人頌解。
一、是眾生者，謂前三品境，上品境中自父母、師僧妄語犯重。
向諸佛聖人兩解：一云入重因；二云此人不惑，
又能神力遮餘人令不聞，但犯輕垢。
聖人有大小，有他心智者、有不得者，今從多例。
羅漢及解行已上向說罪輕，降此或得他心或不得者，例悉同重。
向中品境，天、人等同重，正是惑解防道之限。
向下品境，四趣等或言同重，今釋輕垢。
二、眾生想，有當、有疑、有僻，大略同前。
有言妄語心通本向此說，此不聞而彼聞說亦同重，
今釋不重，於彼無心故。
三、欺誑心是業主，若避難及增上慢皆不犯。
《地持》云：菩薩味禪，石染污犯。
當知菩薩起增上慢亦輕垢。
遣使有兩解：一云教他說我是聖人亦重，
以士無珪璧談者為價，傍人讚說勝自道。
教他道是聖，名利不入我，非重也。
二云聖法冥密證之在我，必須自說方重，他說坐輕。
四、說重具，謂身證眼見，若說得四果十地八禪神通，
若言見天龍鬼神悉是重具，若說得登性地，一云既是凡法罪輕垢。
五、前人領解，結罪時節多少兩解：一云隨人，二云隨語結。
此戒既制口業，理應隨語，遠為妨損必應通人，
小妄語戒應隨人，人復隨語，若增上煩惱犯，
則失戒者復說但犯性罪，若對面不解且結方便，
後追思前言忽解者，則壞輕結重。
十重皆有因緣，今且釋四重，餘可例知。
直出為言，宣述為語。
論述有所表明，能詮理事，名為語也。 ^572c10

第五、酤酒戒。酤即貨貿之名，酒是所貨之物，所貨乃多種。
酒是無明之藥，令人惛迷。
大士之體，與人智慧，以無明藥飲人，非菩薩行。
《大論》明酒有三十五失，所以制此為菩薩十重中攝也。
七眾同犯，大小乘俱制。
大小同異者，同不應酤。
菩薩以利物故重。
聲聞止不應作，犯七聚貨賣，但犯第三篇，是販賣戒所制。
菩薩若在婬舍或賣肉，犯輕垢，以招呼引召，不能如酒故也。
文句同前。酤者，求利。
教人者，令人為我賣酒亦同重，教人自酤罪輕。
「酤酒因」下，明成業四句。
業者，運手。法者，是酤酒方便。
法，用也。因緣者，備五也：一、是眾生，二、眾生想，
三、希利貨貿，四、真酒，五、授與前人。
眾生謂前三境，上品無醉亂者輕，是醉亂者重。
中品境謂人天，正是所制故重。
下品四趣，亂道義弱，酤與罪輕。
眾生想，有當、有疑、有僻同前，若隔心亦重。
希利貨賣亦重，以欲得多集故。
真酒者，謂依醉亂人者。
藥酒，雖希利貨，不亂人貨無罪。
二云待飲時隨人數結重，如小兒來沽，
彼竟不飲，於誰結重耶？ ^573a15

第六、說四眾過戒。
說是談道之名，眾謂同法，四眾過者七逆十重也。
一以抑沒前人，損正法故得罪也。
此戒七眾同犯，大小乘俱制。
大士掩惡揚善為心，故罪重也。
上者第二篇，中者第三篇，下者第七聚，
聲聞法如此，與菩薩有異也。
文句同前。此戒備六緣成重：一、是眾生，
二、眾生想，三、有說罪心，四、所說罪，五、所向人說，
六、前人領解。一是眾生者，上中二境取有菩薩戒者方重，以妨彼上業故。
無菩薩戒，止有聲聞戒，及下境有戒無戒，悉犯輕垢。
此戒兼制，以妨業緣。
文云「在家菩薩」即是清信士女，「出家菩薩」
是十戒、具戒。又言「比丘、比丘尼」，一云猶是出家菩薩具戒者耳，
亦云是聲聞僧尼。
若說此人重適亦犯重。
此是行法勝者，亦損深法故。
二、眾生想，有當、有疑、有僻，大意同前。
三、說過者，有兩：一、陷沒心，欲令前人失名利等；
二、謂治罰心，欲令前人被繫縛等。
此二心皆是業主，必犯此戒。
若獎勸心說及被差說，罪皆不犯。
四、所說過，謂七逆十重。
稱犯者名字，在此戒正制。
若謂治罰心，在第四十八破法戒制。
若說出佛身血、破僧，依律部本制，向僧說是謗僧，
知出血等事希故輕，此正制向無戒者說，應得重。
若重罪作重名說，是事當義；作輕名說，是論則失當義。
但今心重事重，悉同犯重，此是名僻。
若事僻者，實輕謂重則犯重，實重謂輕則罪輕，以其心謂輕重故。
若作書遣使，一云同重，二云罪輕。
然犯七逆十重，前人失戒，失戒後說，但犯輕垢。
五、向人說，謂上中二境無菩薩戒，向說犯重，損法深故。
為下境悉輕，毀損不過深。
文云：「菩薩聞外道二乘說佛法過，應慈悲教化，
而反自說」，即是向彼人說，損辱為甚。
六、前人信解己所說口業事，遂據此時結罪。
結罪多少，一云隨人，二云隨口業。 ^573b6

第七、自讚毀他戒，自讚者自稱己功德，
毀他者譏他過惡，備二事故重。
菩薩與直於他，引曲向己，何容舉我毀他，故得罪。
七眾同犯，大小乘俱制。
但菩薩利安為本，故讚毀罪重。
聲聞不兼物，毀他犯第三篇，自讚犯第七聚。
文句同前。此二戒備五緣成重：一、是眾生，
二、眾生想，三、讚毀心，四、說讚毀具，五、前人領解。
一、是眾生者，一云毀上中二境犯重，毀下犯輕。
二云上中二境有菩薩戒者方重，惱彼妨深故。
若無戒及下境有戒悉輕，惱妨淺故。
二、眾生想，有當有疑有僻，大意同上。
三、讚毀心，謂揚我抑他欲令彼惱，若折伏非犯。
自非心正是業主，教他兩解：一云同重，二云罪輕。
四、說讚毀具者，此經漫云「他人受毀辱」，依律部有八事云云。
五、前人領解者，彼人解讚毀之言，隨語語結重。
增上犯已失戒後但性罪。
前戒制向他說彼過，止八事中犯事，以向無戒人故重。 ^573c10

第八、慳惜加毀戒，慳惜是愛悋之名，加毀是身口加辱。
前人求財請法，慳悋不與復加毀辱，頓乖化道故得罪。
此戒七眾同犯，大小不全共。
菩薩不揀親疎，求者皆施，不與、加辱皆犯，以本誓兼物故。
聲聞唯弟子不教法，犯第七聚。
不與財不制。尼家二歲內不與財法，犯第三篇。
二歲外不與，犯第七聚。
加毀隨事各結，不合為重。
此戒備五緣成重：一、是眾生，二、眾生想，
三、慳毀心，四、示慳相，五、前人領解。
一、是眾生者，謂上中二境犯重，下境輕。
二、眾生想，如前。三、慳毀心，謂惡瞋悋惜財法而加打罵是犯。
若彼不宜聞法得財，宜見訶辱，皆不犯。
自慳自毀，正是業主，犯輕垢，以前人教不犯我故。
四、示慳相者，或隱避不與財法，或言都無，
或手杖驅斥，或惡言加罵等，皆名示相。
或自身示作，或使人打罵，皆重。
若彼遣使求財請法，對使人慳惜，或惡言呵罵，皆應不重。
既非對面，損惱彼輕。
故《決定毘尼經》云：在家菩薩應行二施：
一、財，二、法。出家菩薩行四施：一、紙，二、墨，
三、筆，四、法。得忍菩薩行三施：一、王位，二、
妻子，三、頭目皮骨。
當知凡夫菩薩隨宜惠施，都杜絕故犯也。
五、前人領解，知悋惜之相，領納打罵之言，隨事隨語結重。
此戒亦一例結重也。 ^573c28

第九、瞋心不受悔戒。
不受悔謝，乖接他之道，故得罪。
此戒七眾同犯，大小乘不全同。
菩薩本接取眾生，瞋隔犯重。
聲聞自利，犯第七聚。
二、文句同前。此戒具五緣成重：一、是眾生，
二、眾生想，三、隔瞋心，四、示不受相，五、前人領解。
一、是眾生者，上中境重，下境輕也。
二、眾生想，有當、有疑、有僻等，同上。
三、隔瞋心者，不欲和解，犯重。
知彼未堪受悔，不犯。
四、示不受相，或關閉斷隔，發口不受。
五、前人領解，知彼不受身口加逼之苦，隨身口業多少結重。 ^574a22

第十、謗三寶戒，亦云謗菩薩法，或云邪見邪說戒。
謗是乖背之名，絓是解不稱理，言不審實、
異解說者，皆名為謗也。
乖己宗故得罪。七眾同犯，大小俱制。
大士以化人為任，令邪說斷正故犯重。
聲聞異此，三諫不止，犯第三篇。
文句同前。此戒備五緣成重：一、是眾生，
二、眾生想，三、欲說心，四、正吐說，五、前人領解。
一、是眾生，謂上中二境，若菩薩、若聲聞、
若外道，向說犯重。
二、眾生想，有當、有疑、有僻，如上。
三、欲說心者，運意作欲向說之意。
四、正說者，發言向他，自對他說，若令他傳說，悉重。
五、前人領解，納受邪言，隨語語結重。
若作邪說經者，欲令人解，隨彼披覽發解者，隨語語重。
邪見推畫，條緒乃多，略有四種：一、上邪見，
二、中，三、下，四、雜。上邪見者，撥一切都無因果，如闡提。
中邪見者，不言都無因果，但謂三寶不及外道，
有兩相：一、法相異，謂三寶不如，此是痤陋之心，計成失戒。
二、非法相，知三寶為勝，口說不如，既不見歸，
戒善不失，隨所出言犯重，亦此戒所制。
下品邪翻，不言三寶不及外道，但於中棄大取小，
心中謂二乘勝，大乘不及。
若計未成犯輕垢，下自有背大向小，此戒中廣明。
雜邪見有四種：一、偏執，二、雜信，三、繫念小乘，
四、思義僻謬。偏執有二：一、執大謗小，二、偏謗一部。
執大謗小者，計云唯有大乘，都無小乘，
非佛所說，此謗聲聞藏犯輕。
偏謗一部者，於方等中偏言一部非佛說，
若計成犯輕垢，既不頓違經教，犯輕垢，不失戒。
二、雜信者，謂心中不背因果及三寶大乘，
但言外道鬼神有威力，遂奏章解神，或勸他，悉犯輕垢。
三、繫信小乘，知大乘高勝，且欲斷煩惱取小果，
後更修大，此名念退，若計成犯輕垢。
四、思義僻謬，如即今人義淺三五家釋。
此應非罪，是我智力不及，非作意強撥也。
復有知義輕輒解，復有知他為是強欲立異，
皆邪畫之流，所犯輕垢。 ^574b3

「善學」十重，第三段、總結。
有三章：前舉所持法，二、誡勸，三、指後說。
此三中各二段。初二者：一、舉人，謂「善學諸人」
是歎美之辭；二、舉法，「菩薩波羅提木叉」
此言保解脫，解脫是果，戒是因，因中說果也。
「應當」下，第二、誡勸犯持亦二：初、勸學持，
二、別舉得失。「若有」下，第一、舉得失。
「汝等」下，第二、勸學持也。
「八萬」下，第三、總指後說。
懸指大本後分〈八萬威儀品〉當說。 ^574c10

四十八輕，類前三段。 ^574c17

第一、不敬師友戒。
傲不可長，妨於進善，故制。
七眾同犯，大小乘俱制。
自下諸戒皆有三章：一、標人，謂「若佛子」；
二、序事，謂中間所列；三、結罪名，謂輕垢。
就序事中或差降不同，三階：一、勸受，二、
明應，三、明不應，與十重無異。
前明勸受是結戒遠緣，凡舉位人為勸，
恐在憍奢縱誕不修戒行，故偏勸王，雖秉法行故，有罪有福。
如聖所說，若受得戒，非人防護，福善增多。
此階三別：一、舉所勸人，二、正勸令受，三、明受利。
下悅鬼神，上匡佛法。
有人言：此文屬總勸受戒。
若是總勸，何簡高下？
偏勸王官者制令恭敬，恐王憍奢故舉為言先也。
「既得已」下，第二、明應，應行敬事也。
亦有三別：一、序已得戒善，二、應生孝敬，
三、出所敬之境。「而菩薩」下，第三、不應生慢。
前明應，應行謙卑敬讓師友，自下諸戒皆有此意。 ^574c18

第二、飲酒戒，酒開放逸門故制。
七眾同犯，大小俱制，唯咽咽輕垢。
序事三階：一、明過失，二、制不應，三、舉非結過。
過酒器與人二解：一云執杯酒器令相勸，二云止過空器令斟酌。
尋下況語，應如後釋。
過器尚爾，況自飲乎？
所以結戒有五五百：一、五百在醎糟地獄，
二、五百在沸屎，三、五百在曲蛆蟲，四、五百在蠅蚋，
五、五百在癡熟無知蟲。
今之五百或是最後與人癡藥，故生癡熟蟲中也。
不得教此，第二、制不應教。
人及非人并自飲皆制。
「若故」下，第三段、舉非結過。
自作教他悉同輕垢，必重病宣藥及不為過患，悉許也。
《未曾有經》未利飲酒，此見機為益，不同恒例。 ^575a4

第三、食肉戒，斷大慈心。
大士懷慈為本，一切悉斷。
聲聞漸教，初開三種淨肉等，後亦皆斷。
文云當知斷現肉義。
《大經．四相品》廣明三種、九種、十種也。
序事三階：一、明過失，二、制不應，三、舉非結過。
若有重病，飲藥能治，準律得噉，或應不制。 ^575a17

第四、食五辛戒，葷臭妨法故制。
七眾、大小如前。菩薩小重，發色故也。
序事三階：一、明單辛不應食，二、明雜飲食亦不應，
三、舉非結過。舊云，五辛謂蒜、葱、興蕖、韮、薤。
此文止蘭葱，足以為五。
《兼名苑》分別五辛：大蒜是葫#CB04886;，
茖葱是薤，慈葱是葱，蘭葱是小蒜，興蕖是蒠蒺。
生熟皆臭，悉斷。經云：五辛能葷，悉不食之。
必有重病，餌藥不斷，如身子行法，菩薩亦應不制。 ^575a22

第五、不教悔罪戒，以明惡長過故制。
出家二眾全犯。餘三眾及在家，雖未有僧事利養，
見過不令悔，亦犯輕垢。
大小同制。序事三階：一、出犯事，二、明應，
三、明不應。犯事者，謂犯八戒、五戒、十戒，大小乘皆有。
小乘八戒，即齋法。
大乘八戒，謂《地持》八重。
小乘五戒，清信士女《優婆塞經》所明。
小乘五逆，大乘七逆。
七逆如下文應教悔。
第二、明應。凡大小乘人犯上諸罪，必有三根，應須舉處教悔。
「而菩薩」下，三、明不應。
不應有三句：一、不應同住，二、不應同利，
三、不應同法。凡上來所制，若一往見犯，不舉是一罪。
是不可同住者，復默與同住，便加一罪。
不可同利養者，復差與施利，復加一罪。 ^575b1

第六、不供給請法戒，喪染資神之益故制。
七眾同犯，大小乘不全共。
大士見有解者，常應供給啟請，以欲善無厭故。
聲聞有解廣略布薩法，應供給。
五歲內及未解五法，法應啟請，不者犯第七聚。
序事中，第一、序大乘師來，言「大乘同見同行」，簡小乘。
第二、明應。應二事，所謂應供給、請法。
言「三兩金」，極勢之語。
若有諮請，當應捨三兩金，如雪山一偈為此殞軀，況小供給。
三時者，中前、中後、初夜請益。 ^575b14

第七、懈怠不聽法戒，制意與前同。
序事三段：一、有講法處，二、應，三、不應。
言「毘尼經律」者，大乘毘尼經律，非三藏中毘尼也。
大乘經有滅惡義，故稱毘尼。
傍人已請在彼講說，法應往聽，而懈怠不去，日日輕垢。
《地持》有講法處，不聽不往，瞋慢心得罪。
《優婆塞經》相去一由旬不限。 ^575b23

第八、背大向小戒，直制猶預未決，是下邪見之方便。
若決，謂大劣小勝，計成失戒。
若心邪畫未成，犯輕垢，同此戒制。
今舉背大向小為語，以凡夫菩薩多行此事故。
若彰言說，則有兩種：若法相說，戒善已謝，
正犯性罪；若非法相說，犯第十重。
「而受持二乘」者，是欲受外道惡見。
兩解：一云二乘望大乘悉是外道；二云若背大乘，
欲受六師法，計未成，是邪見方便，犯輕垢，此戒制。 ^575b29

第九、不看病戒，乖慈故制。
七眾同犯，大小乘不全共。
大士一切應看，聲聞止在師友、同活、共房及僧尼，
此外不制，以其本不兼物故。
序事三重：一、舉病人，是勝福田。
二、應，言供養病人如佛，極敬為語。
此明在心不在田，如阿難分飯與餓狗，
以此心明好故，與佛一等。
菩薩見一切病人，隨力所能，皆應看視。
文中舉父母、師、弟子，從近而始也。
末云「城邑曠野」，凡是病皆救，即知通一切也。
若瞋心捨置，隨人結輕垢。
若力不及，起慈念心，不犯。
其細碎如律部也。 ^575c9

第十、畜殺具戒，以傷慈故制。
七眾同犯，大小俱制。
序事三重：一、不應畜，二、引泥，三、舉非結過。
父母之仇尚不思報，況畜殺具欲害眾生？
罾、繳、羅、網等，道俗皆制。
刃、梁、弓、箭，舊開國王、王子等。 ^575c19

此十戒總結，如下六品所明。 ^575c23

第十一、國使戒。夫為敵國使命，必覘候盈虛，
矯誑策略，邀合戰陣，情存勝負，以乖本慈，
文云「國賊」。七眾同犯，大小俱制。
序事中三：一、不應，二、引況，三、舉非結過。
序為利惡心，揀除和合，不得入軍中。
軍中喧雜，非佛子所行處。
興師相伐殺，乖慈，不應為也。
此使命為相害因緣故制。 ^575c24

第十二、販賣戒。希利損物，乖慈故制。
大小同犯，七眾不全共。
夫販賣者，謂生口、六畜，或販賣良人，多有眷屬分張之苦。
若販賣棺材，則惡心希售，故道俗俱斷。
若自作，若教他為我，或教他自作，悉犯輕垢。
若偷販生口，賣畜生令殺，呪令人死，欲得棺材售，
此別犯盜罪、殺罪。 ^576a1

第十三、謗毀戒。陷沒前人，傷慈故制。
大小乘俱制，七眾同犯。
刪取天人已上、同有菩薩戒者，說其七逆十重，
或陷沒，或治罰，莫問有根無根，但令向異法人說，
悉犯重，前說四眾過戒已制。
若向同法人說，莫問境高下、有戒無戒、
陷沒人者，此戒同犯輕垢。
序事有三：一、舉謗事，二、應，三、不應。
言「父母兄弟」者，舉大士之心，心常想一切如父母六親，
應生孝順慈悲心，而今反加謗害。
聲聞向同戒、同見、同眾四重，無根者僧殘。
餘如律部廣說。 ^576a7

第十四、放火燒戒，傷損有識故制。
七眾同犯，大小乘俱制。
序事三重：一、放火事，二、遠有焚燒，三、舉非結過。
有師言：殺鬼畜犯重，初戒已制。
此戒但不得燒林木，遠損害義。
今釋殺鬼畜既不犯重，今燒林木而死者，與此戒同制。
四月至九月多生蟲類，此時道俗同制。
不得燒林木，遠有損害義。
在家菩薩為業燒者不制，出家菩薩為妨害眾事亦應開許者，
若不慎燒犯輕垢。
「一切有生物」，謂有生命。
有言「生」誤，應言「有主物」。
若燒有主物，何但四月九月？
當知作「有生」也。 ^576a17

第十五、僻教戒，使人失正道故制。
七眾同犯，大小乘不共，以所習異故。
序事三階：一舉所應教人，「自佛弟子」謂內眾，
「外道」謂外眾，「六親、善知識」通內外。
二、明應，應教大乘經律令發菩提心。
十心者，十發趣心起，金剛心謂十金剛，略不說十長養。
此三十是始行者急須，應為開示故。
三、明不應，不應惡心教二乘外典等。
若見機益物，不犯。 ^576a27

第十六、為利倒說戒，乖訓授之道故制。
七眾同犯，大小乘俱制。
前戒隱大示小，今戒雖為說大，而希利靳固，隱沒義味不令顯示。
聲聞教訓他人，隱沒義理犯輕垢。
序事三階：一、先應自學，二、為後來者具說，
三、明不應為利隱沒。
就文易見。有師言：此中所列苦行制令救物，不爾輕垢。
又解：是舉沒況之辭。
大士當應捨身施人，然後具為說法，況今止為說法而希利隱沒耶？
後階示三，文相易見。 ^576b6

第十七、恃勢乞求戒者，惱他故制。
七眾同犯，大小乘俱制。
序事有三：一、為利親附，二、非理告乞，三、舉非結過。
因倚勢乞書屬置打拍乞索，若自及教他為我，皆犯此戒。 ^576b15

第十八、無解作師戒。
無解強授，有誤人之失故制。
出家二眾同犯，大小乘俱制。
三眾及在家無師範義，未制。
聲聞師德在七法，誦受戒法所制。
菩薩師法，必須十歲五法，如初釋。
序事三重：一應誦戒，解義亦是所制。
日日六時，晝夜各三。
一云誦未通利必須六時，已通利未必恒爾；二云恒應六時。
二、明不誦不解不應作師。
一乖己心則自欺，誤前人則欺他也。 ^576b18

第十九、兩舌戒。遘扇彼此，乖和合故制。
七眾同，大小俱制。
序事兩階：一、舉所鬪遘人，謂持戒菩薩比丘。
「手捉香爐」，即舉善行一事。
二、不應。不應鬪遘兩頭。
持此過向彼說，故言「兩頭」。
謗欺賢人，道其無惡不造，兩舌之辭。
實語兩舌亦犯此戒。
舉虛遘為語，故言「謗欺」。
「過」字或作「遇」字。文語以鬪言，值遇二邊，皆消文。
或言應作「遘」字，文誤也。
此戒名嫉善戒，直憎嫉善人，說其過惡，於兩頭之語小不便。
今言嫉善，此戒兼制，由以鬪於彼此也。 ^576b26

第二十、不行放救戒。
見危不濟，乖慈故制。
菩薩行慈悲為本，何容見危不救？
大士見危致命故也。
七眾同犯，大小乘不俱制。
大士一切普度，聲聞止在眷屬，此制自度。
序事三重：一、非親應度，二、是親應度，三、舉非結過。
初重可解。前明想念如親，即制令憶慈觀。
如《大經》明習九品七品等，第一使上怨等於上親，
大士應與資身之益及資神之利，在文易見。
「若父母」下，第二是親應度。
大士前人後己，故親在後。
準前亦應有三，今止明資神之益。 ^576c7

「如是」下，第三、總結。
指〈滅罪品〉中廣明。 ^576c17

第二十一、瞋打報仇戒。
既傷慈忍，方復結怨，故制也。
外書有二途：一、是禮之所許，二、是法之所禁，漸教故也。
今內經悉禁，七眾同犯，大小俱制。
序事三階：初制不應報仇，謂以瞋打報瞋打，非謂應以德報怨。
「尚不應畜」下，第二、舉況。
「而出家」下，三、舉非結過。
奴婢出家，菩薩不得畜，在家得畜，而不應非理打拍。 ^576c18

第二十二、憍慢不請法戒。
慢如高山，法水不住，有乖傳化之益，故制。
七眾同犯，大小不全共。
大士常應諮請，聲聞是應請者，內懷憍慢不請，方犯輕失。
序事三階：一、自恃憍慢，即是兼制。
言始出家者染法未深，多有自舉，解者未有正，
自恃聰明者，於餘事有知。
「其法師者」下，二、出慢之境。
小姓卑陋所以起慢，實自有解是故不應。
「而新學」下，第三、舉非結過。
「第一義」者，菩薩勝法皆名第一義。
此戒與前第六戒同制不請法，以心為異。
前制懈怠不請，此制憍慢不請。
若慢心不往聽，應同此戒。 ^576c24

第二十三、憍慢僻說戒，乖教訓之道故制。
七眾同犯，大小俱制。
序事三階：一、求法之人遠來問道，文中俱序。
初新學菩薩已受戒竟遠來聽法，法主言非己師，
恃解恃勢，輕慢心不好答問，使義理隱沒顛倒法相故犯。
若千里內無師，於佛像前自誓受，必須見好相方得。
二、師師相授，不假見相，生重心故。
若法師，此二法師自恃，所以興慢。
「而新學」下，舉非結過，第三句也。
彼遠來問義，倚恃憍慢，不好詶對故犯。 ^577a6

第二十四、不習學佛戒。
不務所務，不應學者，乖出要之道故制。
七眾同犯，大小不全共。
菩薩常應大乘在先，不限時節。
聲聞五歲未滿、五法未明，若學失所非急，犯第七聚。
此外不制，以自修自滿故。
序事三階：一、應學而不學。
「有佛經律大乘法」者，通舉菩薩藏。
「正見」者，謂萬行之解。
「正性」者，謂正因性。
「正法」者，謂正果性。
修萬行從因至果，此是要知。
而今反不勤學，而反學二乘外道數論等，是斷佛性。
此第三、舉非結過。
習小助大不犯，為伏外道讀其經書亦不犯。
菩薩若撥無二乘，亦名為犯。
若學二乘法，為欲引化二乘令入大乘不犯。 ^577a15

第二十五、不善知眾戒，自損損他故制。
出家二眾同犯，大小俱制。
三眾及在家既未持眾不制。
序事三階：出眾主凡五種人，以初句為兩方便，成六人。
律中有十四人，如律中說，此略舉六人。
「應生」下，第二、應。應有三事：一、事慈心，謂欲與眾生樂。
二、善和諍訟，謂如法滅諍。
諍有四，毘尼有七，應如法除滅，不得差違。
三、善守三寶物，應事施用，不得差互而反亂眾。
第三、不應。但舉後兩句，不舉「不生慈心」，此二事即是無慈。 ^577a27

第二十六、獨受利養戒。
僧次請僧，不問客舊等皆有分，而舊人獨受，
不以分客，乖施主心，貪利故制。
此戒出家二眾同犯，大小俱制。
三眾及在家未知僧事不制。
序事三階：一、有客來至。
文中雖道「菩薩比丘」，若聲聞僧預利養分，亦同其例。
「先住」下，二、應。應有二事：一、禮拜迎接，給僧臥具等。
二、應依次差僧。言賣身供給，舉況之辭。
「而先住」下，第三、不應。
不應中但舉不次差僧，據後以兼前。
若不與僧物分，不迎接，亦同此制。
若知僧次的至，彼人不差，而舊但犯輕垢，
以臨差時界外或有來者，未專有分故。
差竟，而舊與餘人，餘人知爾，能差及所差並是盜方便，
後得施家食#CB01321;，五錢入手，
各結重，畜生無異。
或云：此為不差僧次戒。
差僧次有六種，如律中說。 ^577b7

第二十七，受別請戒。
各受別請，則施主不請十方僧，使施主失平等心功德，
十方僧失常利施，故制。
出家五眾同犯，在家二眾無此利，未制。
大小乘不同。菩薩僧，一云：凡齋會利施，悉斷別請。
若請受戒、說法，見機或比智，知此人無我，
則不營功德，如此等不制。
二云：從四人已上，有一僧次，不犯；都無者，被制。
文意似前解。序事三階：初、標不應。
「而此」，第二、釋不應意。
施主修福，法應廣普。
當知利施本通十方，由汝別受，故十方不得遠，
有奪十方之義，是故不應。
「八福田」下，此三、結不應。
八福田並有應得僧次義，如佛應迹為僧等。
八福田者，一、佛，二、聖人，三、和尚，四、闍黎，
五、僧，六、父，七、母，八、病人。
然三藏中佛恒受別請而不名犯，一、佛是上福田，
不減等心之福；二、此土秖有一佛，無有奪餘中義。 ^577b22

第二十八、別請僧戒。
分別是田非田，如經〈德王品〉，當知是心則為狹劣，失平等心。
七眾同犯，大小乘不全共。
道俗菩薩請僧齋會，一云都不得別請，
悉應僧次的請，一人便犯；二云一食處莫問人數多少，
止請一僧次便不犯，都無則制，若悉請者益善。
文意似如前解。序事三階：一、標應。
「而世人」下，二、釋應，意明次請雖得凡僧，有勝的請聖僧也。
他云五百羅漢不及一凡僧，此就心邊不論田也。
「若別請」下，三、不應。
不應同外道異法，不隨佛教即乖孝道。
「七佛」者，並在此土應化，迹在百劫之內，
長壽天皆所曾見，故多引七佛證義，欲使信者易明。
過去九十劫，初有一佛名毘婆尸，亦維衛。
中間諸劫無佛，至三十一劫有兩佛：一名尸棄，
二名毘舍婆，亦言隨比。
第九十一劫名賢劫，千佛應出，四佛已過：
一、拘留孫，二、拘那含牟尼，三、迦葉，四、釋迦牟尼也。 ^577c8

第二十九、邪命自活戒。
《大論》云：貪心發身口名為邪命。
文列七事，例同者皆犯，乖淨命也。
序事三階：一、惡心為利，揀見機益物；二、
列七事；三、舉非結過，即是無慈故犯。
聲聞邪命凡有四食，方仰及下等四。
此中五事通前四食。
一、販賣女色。二、手自作食，通制道俗。
三、相吉凶，俗人如相以自活不犯，道一向制。
四、呪術，五、工巧，六、調鷹方法。
此三事於物無侵，如法自活，在家不制，出家悉斷。
若淨治救，無所希望不犯，出家亦開。
七、和合藥毒，殺人犯罪。 ^577c25

第三十、不敬好時戒。
三齋、六齋，並是鬼神得力之日。
此日宜修善，福過餘日。
而今於好時虧慢更犯，隨所犯事，隨篇結罪。
此時此日，不應不知，加一戒。
一云七眾俱制，皆應敬時；二云但制在家年三長齋、月六齋。
齋本為在家，出家盡壽持齋，不論時節。
序事三階：一、總舉犯戒。
凡有所犯，皆言行相違，乖反正真，皆謗三寶。
「於六齋日」下，二、所敬之時，謂六齋、三長齋等。
「作殺生」下，第三、更舉所犯結過。
殺生、劫盜，略舉初二重。
破齋者，謂非時食等。
《優婆塞戒》云：六齋日、三齋月，受八戒持齋。
在家菩薩應行此事。 ^578a6

「如是十戒」，第三、總結也。
第三十一、不行救贖戒。
見有賣佛菩薩形像不救贖，損辱之甚，非大士行。
應隨力救贖，不者犯罪，故制。
七眾同，大小不全共。
菩薩應贖，聲聞見父母不贖，犯第七聚，經像不見制。
序事有三：先能賣之人，謂劫賊。
所賣即佛菩薩形像，此有父母，有大慈故。
「而菩薩」下，第三、正應救贖也。 ^578a18

第三十二、損害眾生戒。
此有六事，遠防損害，乖慈故制。
七眾同犯，大小乘俱制。
序事凡列六事：一、販賣殺具；二、畜輕秤小斗，
丈尺短者亦從此例；三、因官形勢，求覓錢財；
四、害心繫縛；五、破壞成功；六、畜養猫狸。
此等六物皆有損害，不應畜損傷之事也。 ^578a24

第三十三、邪業覺觀戒。
凡所運為皆非正業，思想覺觀有亂真道故制。
大小同犯，七眾不全同。
序事三階：前標不應惡心，揀去見機；二、
列事；三、總結。列事大列成五：第一、兩事不同，觀看道俗同制。
第二、若為自娛，道俗同不得作、不得聽；
若供養三寶，道俗同開。
第三、八事不得雜戲。
第四、六事不得卜筮為利。
此道俗等俱制也。
第五、使命。 ^578b1

第三十四、暫念小乘戒，乖本所習故制。
七眾同犯。大小不共，以習各異。
欲背大向小，心計未成，犯前第八背大向小戒；
計成失戒，在第十重戒中說。
此戒所制不欲背大，正言小乘易行，且欲斷結然後化生。
序事有兩：一、應，應念大乘。
略舉三事：一、護大乘戒。
凡舉兩譬：一、金剛，取堅義。
「浮囊」，如《大經》，「草繫」出《因緣經》。
二、生大乘信。三、發大乘心。
「若起」下，二、不應，不應一念起自度之想。
「外道」者，指二乘為外道。
若權入此道為化，非所制也。 ^578b8

第三十五、不發願戒。
菩薩常應願求勝事，緣心善境，將來因此剋遂。
若不發願，求善之心難遂故制。
七眾同。大小異，所習不同故。
序事三重：一、出願體，二、應，三、不應。
一、願體有十事：一、願孝父母師僧，二、願得好師，
三、願得勝友同學，四、願教我大乘經律，
五、願解十發趣，六、願解十長養，七、願解十金剛，
八、願解十地，九、願如法修行，十、願堅持佛戒。
「寧捨」下，第二、應，應發此心。
「若一切」下，第三、不應，不應不發此心。 ^578b18

第三十六、不發誓戒。
誓是必固之心，願中之勇烈意。
始行心弱，宜須防持。
若不發心作意，亦生違犯故制。
七眾同犯，而用不必皆盡。
大小乘不共，二乘不制，心易防持。
序事有三：初一句標勸以發，一願下應發誓持戒，
後一句結不發為過，中間十三復次正明誓體。 ^578b27

第三十七、冒難遊行戒。
始行菩薩業多不定，且人身難得堪為道器，
不慎遊行致有夭逝，在危生念所喪事重，以不慎故制。
七眾同，大小俱制。
序事三重：一、明遊止所應。
是制戒之緣在先兼制，更有三：初、明遊止二時十八物自隨。
「二時頭陀」者，遊行時也。
春秋二時調適，遊行化物無妨損也。
頭陀有十二，《大論》廣明。
食有五：一、不受別請，二、常一食，三、中後不飲漿，
四、一坐食，五、節量食。
住處有五：一、阿練若處，二、常坐不臥，三、
塚間住，四、樹下坐，五、露地住。
衣上有兩：一、但畜三衣，二、常著納衣。
冬寒夏熱，遊行多妨損故制。
若不依制，犯輕垢。
有人言：菩薩立誓安居，五月下半至八月上半。
文云此時不復頭陀，是安居之限。
遊行冐難，皆是制限。 ^578c4

第三十八、乖尊卑次序戒，乖亂失儀故制。
七眾同，大小俱制。
序事三階：一、應次第。
「莫如外道」下，二、不應，不應亂次。
「我佛法中」下，三、總結應不應義。
聲聞次序出律部臥具法。
以戒為次，乃至大須臾時皆名上座，通道俗九眾：
一、比丘，二、比丘尼，三、六法尼，四、沙彌，五、
沙彌尼，六、出家，七、出家尼，八、優婆塞，九、優婆夷。
此九眾有次第，不得亂，如律部說。 ^578c18

第三十九、不修福慧戒。
福慧二莊嚴，如鳥二翼，不可不修。
乖出要之道故制。
七眾同，大小乘不全共。
菩薩攝一切善應修，聲聞夏分自誓應修福業，餘時不制。
序事三階：一、修福自作教他。
文中略序七事：一、增坊，二、山林，三、園，四、
田，五、塔，六、冬夏坐禪安居處，七、一切行道處。
凡此流類悉應建立，力若不及者不犯。
「而菩薩」下，第二、應修智慧，亦自作教人。
「而新學」下，第三、舉非結過，不修為失。 ^578c26

「如是九戒」下，第四段、總結，〈梵壇品〉廣明。 ^579a6

第四十、揀擇受戒。
戒有心樂受，悉皆應與。
若瞋惡揀棄，乖於勸獎故制。
出家二眾同犯，餘無師範者未制。
大小不全共，菩薩本兼物，聲聞若許而中悔是犯，不許不犯。
序事有三：初、不應揀擇。
二、應揀擇者有兩：一、身形不如，應揀擇；
二、業障不如，須揀擇。
衣中聲聞用青、泥、棧，菩薩亦應用。
依此文意似不必盡備，但與俗艶不同便名如法。
一云道俗受戒，皆須服壞色。
二云是可壞色處，道俗同制。
文云「與俗有異」，當知出家菩薩必用壞色。
「然出家人法」下，第三、舉非結過。 ^579a7

第四十一、為利作師戒。
內無實解，外為名利，輒爾強為，有誤人之失故制。
出家二眾同，大小不俱制。
三眾及在家無師範義，不制。
序事三階：一、明所解。
解此故堪為師，兼制不解則犯。
問遮道，遮道有三：一、七逆，二、十重，三、四十八輕。
如是三事皆應一一好解，不欲受者不得逼增受之罪。
「若不解大乘」下，第二、不解。
不解此而作師，亦是兼制。
「而菩薩」下，第三、舉非結過。 ^579a18

第四十二、為惡人說戒。
凡未受菩薩戒者皆曰惡人，若預為說，後受不能慇重故制。
七眾同，大小制。序事三階：一、不得輒說，
唯除國王、外道、惡人，即九十五種。
「是惡人輩」下，第二、不受皆為惡人，空生空死同畜生也。
「而菩薩」下，第三、舉非結過。 ^579a26

第四十三、無慚受施戒。
當分犯已自結罪，不思慚愧而冐當利施，無愧故制。
出家五眾同。大小俱制，以枉當福田故。
文云「信心出家毀正戒」者，在家未當田任，未制。
序事三重：一、帶罪無愧，不得受施。
國王本以地水給有德之人，無有德行不應受用。
「五千」下，第二、帶罪無愧，人鬼所毀。
「若毀正戒」，第三、舉非結過。 ^579b2

第四十四、不供養經典戒。
三寶皆應供養，若不修者乖於謹敬之心故制。
七眾同，大小不全共。
菩薩應修五事，聲聞五篇輕重法應誦持，餘事不制。
序事三階：一、標勸。
「受持」下，二、別列。勸事凡五種：一、受持，二、
讀，三、誦，四、書寫，五、供養。
解脫已在上三十九中。
「若不」下，第三、舉非結過。
經典是佛母，應供養，不者犯罪。 ^579b9

第四十五、不化眾生戒。
菩薩發心為物，見有識之類應須教化，令得悟解。
若不能者，乖大士之行故制。
七眾同犯，大小不共。
大士化眾生是正行，小乘自度，不化非犯。
序事三重：一、勸起大悲，不起兼制。
悲能拔苦，大士恒願眾生離苦。
「若入一切」下，二、列悲心之事，凡三種：一、
見人類令發心，二、見畜令發心，三、隨所至方，
隨所見人，悉令發心。
是出要之急，故須此三，通制道俗。
「菩薩若不」下，第三、舉非結過。 ^579b16

第四十六、說法不如法戒。
強為解說，彼此有慢法之失故制。
出家五眾同，大小俱制。
在家不全為法主，止說一句一偈不如法，亦犯。
序事三重：一、常應大悲教化，即是兼制也。
「不得立」，示說法儀則。
為白衣說，不得倚立，法應同坐。
若相與立亦非過。
此中舉立為語。若人臥，說法坐立，或復覆頭捉杖，悉不得。
二、為四眾說亦不得立。
莫言僧尼有道而倚立為說，亦是輕法為犯也。
「其說法者」，三、舉非結過。 ^579b25

第四十七、非法制限戒。
既見善事，法應隨喜，而今制網障閡，乖善之義故制。
在家二眾同犯。出家五眾無其自在之制，
脫立閡善，制限亦同此制。
大小同犯。序事三階：一、標受戒者，兩釋：
一云標被制之人，佛子欲信心受戒，而制限障閡，
不聽彼受；二云標能制之人，佛子始以信心受戒，
末便立非法制限，是故示應。
「若國王」下，二、正制限之事。
不聽出家，斷僧寶也。
不聽四部出家者，謂居士、居士婦、童男、童女。
不聽道立形像，斷佛寶也。
不聽書寫經律，斷法寶也。
「故作」下，舉非結過。 ^579c5

第四十八、破法戒。
內眾有過，依內法治問，乃向白衣外人說罪，
令彼王法治罰，鄙辱清化，故名破法，乖護法之心故制。
出家五眾同犯，大小乘俱制。
序事三重：第一、不應破法；第二、明護法，
從「若受佛戒」文已去是也；第三、舉過結非，
從「教人破法」已去文是也。
或名此戒為令他得損惱戒也。 ^579c16

「諸佛子」下，第三、總結，有三：一、標數，二、勸持，
三、勸誦。一、標數，即四十八輕。
「汝等受持」即第二勸秉持在心。
第三、勸誦，舉三世菩薩誦為勸。 ^579c22

「諸佛子聽」下，第三、大段流通。
就此中大分為兩：一、流通此戒制輕重，
二、流通此一品。就第一流通此戒輕重，
復有四意：一、明誦，二、正流通，三、流通得益，
四、大眾奉持。就此四更各有三別：第一、
誦中三者：一、標名，二、三世諸佛誦，三、我釋迦亦誦。
第一、標名，數十重四十八輕事也。
第二、三世佛尊重此戒，誦持勸也。
「我今亦誦」，第三、我釋迦亦誦，為流通勸物。
「汝等一切大眾」，此四階中第二正流通，
亦有三：一、勸流通人，二、流通相，三、流通事。
流通人者，即時座大眾也。
流通相，五種法師也。
流通事者，以此戒法流通三世，化化不絕。
「得見千佛」下，此是四重中第三階流通得益，得見千佛是益事也。
就此文為三：一、值聖，二、離苦，三、得樂。
值聖者，見千佛也。
三世千佛悉見，今舉千佛一世耳。
「佛佛授手」者，非即舉手更授也，明秉戒如與佛相隣次不遠，
故義言授手也。「世世不墮」，離苦也，常生得樂也。
所離所得豈止於此，且舉凡情所欣厭以之為勸耳。
「我今在此樹下」，付囑奉行，此下不更開也。 ^579c25

「爾時釋迦」，第二章總流通一品。
一卷戒本亦有闕者，是抄不盡耳。
亦四階：一、偏結說心地品，二、略舉總結十處說，
三、所說之法，四、大眾奉行。
初階兩別：一、明此釋迦說竟，二、明餘釋迦說竟。
「從摩醯」，第二階總結十處說竟，亦兩：一、
舉此釋迦所說十處，出上卷；二、舉餘釋迦所說，
餘釋迦中文末闕「亦如是學」。
第三階舉所說法，凡七句，亦兩：前六是別，後一是總。
「千百億世界中」下，第四、大眾奉行，亦兩：
前明千百億世界中眾生，各各皆說，各各奉行；
指餘處廣說，《華光王品》，應是大本中也，本不同。
三千者，是菩薩應學三千威儀。
三年者，聲聞五年，菩薩三年。
三事者，戒、定、慧耳。
菩薩戒義疏卷下
 ^580a16
