菩薩戒羯磨文〔出《瑜伽論．本地分》中菩薩地〕
author:: 彌勒菩薩說
translator:: 沙門玄奘奉　詔譯
other:: 
#  1 受戒羯磨
受戒羯磨第一
若諸菩薩欲學菩薩三聚淨戒，或是在家、
或是出家，先於無上正等菩提發弘願已，
當審訪求同法菩薩：已發大願有智有力，於語表義能授能開。
於如是等功德具足勝菩薩所，先禮雙足，
偏袒右肩膝輪據地，合掌恭敬如是請言： ^1104c24

「大德憶念！我如是名，於大德所乞受一切菩薩淨戒。
唯願須臾不辭勞倦哀慜聽授。」
既作如是無倒請已，偏袒右肩恭敬禮拜、
供養十方三世諸佛世尊，已入大地、得大智慧、
得大神通諸菩薩眾，現前專念彼諸功德生殷淨心。 ^1105a1

若諸菩薩，欲授菩薩菩薩戒時，先應為說菩薩法藏摩呾理迦、
菩薩學處及犯處相，令其聽受。
以慧觀察自所意樂，堪能思擇受菩薩戒，
非唯他勸、非為勝他，當知是名堅固菩薩，
堪受菩薩淨戒律儀，以受戒法如應正授。
其受戒菩薩復於彼有智有力勝菩薩所，
謙下恭敬膝輪據地，對佛像前合掌請言：「唯願大德哀慜授我菩薩淨戒。」
如是請已，專念一境長養淨心：「我今不久當得無盡無量無上大功德藏。」
即隨思惟如是事義，默然而住。 ^1105a7

爾時有智有力菩薩，於彼能行正行菩薩，
以無亂心若坐若立而作是言：「汝如是名善男子！
聽汝。是菩薩不？」彼應答言：「是。」
「發菩提願未？」應答言：「已發」。
自此已後應作是言：「汝如是名善男子！
聽汝等。今者欲於我所受諸菩薩一切學處、
受諸菩薩一切淨戒，謂律儀戒、攝善法戒、饒益有情戒。
如是學處、如是淨戒，過去一切菩薩已具，
未來一切菩薩當具，普於十方現在一切菩薩今具。
於是學處、於是淨戒，過去一切菩薩已學，
未來一切菩薩當學，現在一切菩薩今學。
汝能受不？」答言：「能受。」
能授菩薩第二第三亦如是說，能受菩薩第二第三亦如是答。 ^1105a17

如是受已，能受菩薩不起于座，能授菩薩對佛像前，
普於十方現住諸佛及諸菩薩，恭敬供養頂禮雙足，
作是白言：「仰啟十方無邊無際諸世界中諸佛菩薩。
今於此中現有某名菩薩，於我某菩薩所，乃至三說受菩薩戒。
我為作證。唯願十方無邊無際諸世界中諸佛菩薩第一真聖，
於現不現一切時處，一切有情皆現覺者，於此某名受戒菩薩亦為作證。」
第二第三亦如是說。
如是受戒羯磨畢竟。
從此無間，普於十方無邊無際諸世界中現住諸佛，
已入大地諸菩薩前，法爾相現由此表示，如是菩薩已受菩薩所受淨戒。
爾時十方諸佛菩薩，覩是菩薩法爾之相生起憶念，
由憶念故正智見轉，由正智見如實覺知，
某世界中某名菩薩，某菩薩所正受菩薩所受淨戒。
一切於此受戒菩薩，如子如弟生親善意眷念憐愍。
由佛菩薩眷念憐愍，令是菩薩希求善法，倍復增長無有退減。
如是名為受菩薩戒啟白請證。 ^1105a29

「若諸菩薩住戒律儀，有其四種他勝處法。
何等為四？若諸菩薩為欲貪求利養恭敬自讚毀他，是名第一他勝處法。
若諸菩薩現有資財，性慳財故，有苦有貧無依無怙正求財者來現在前，
不起哀憐而修惠捨，正求法者來現在前，
性慳法故，雖現有法而不給施，是名第二他勝處法。
若諸菩薩長養如是種類忿纏，由是因緣，
不唯發起麁言便息，由忿蔽故加以手足塊石刀杖捶打傷害損惱有情，
內懷猛利忿恨意樂；有所違犯他來諫謝，
不受不忍不捨怨結，是名第三他勝處法。
若諸菩薩謗菩薩藏，愛樂宣說開示建立像似正法，
於像似法或自信解或隨他轉，是名第四他勝處法。
如是名為菩薩四種他勝處法。
菩薩於四他勝處法，隨犯一種況犯一切，
不復堪能於現法中增長攝受菩薩廣大菩提資糧，
不復堪能於現法中意樂清淨，是即名為相似菩薩非真菩薩。
菩薩若用軟中品纏毀犯四種他勝處法，
不捨菩薩淨戒律儀；上品纏犯即名為捨。
若諸菩薩毀犯四種他勝處法，數數現行都無慚愧、
深生愛樂見是功德，當知說名上品纏犯，非諸菩薩。
暫一現行他勝處法，便捨菩薩淨戒律儀。
如諸苾芻犯他勝法，即便棄捨別解脫戒。
若諸菩薩由此毀犯，棄捨菩薩淨戒律儀，
於現法中堪任更受；非不堪任，如苾芻住別解脫戒犯他勝法，
於現法中不任更受。 ^1105b18

「如是菩薩所受淨戒，於餘一切所受淨戒，
最勝無上無量無邊，大功德藏之所隨逐。
第一最上善心意樂之所發起，普能除滅於一切有情一切種惡行。
一切別解脫律儀，於此菩薩律儀戒，百分不及一、
千分不及一，數分、計分、算分、喻分乃至鄔波尼殺曇分亦不及一，
攝受一切大功德故。」 ^1105c17

如是已作受菩薩戒羯磨等事，授受菩薩俱起供養，普於十方無邊無際諸世界中諸佛菩薩頂禮雙足恭敬而退。 ^1105c24

又諸菩薩，不從一切諸聰慧者求受菩薩所受淨戒。
無淨信者不應從受，謂於如是所受淨戒，
初無信解不能趣入、不善思惟，有慳貪者、
慳貪蔽者、有大欲者、無喜足者，不應從受。
毀淨戒者，於諸學處無恭敬者、於戒律儀有慢緩者，不應從受。
有忿恨者、多不忍者、於他違犯不堪耐者，不應從受。
有#CB01900;惰者、有懈怠者，
多分耽著日夜睡眠，樂倚樂臥、樂好合徒侶、
樂嬉談者，不應從受。
心散亂者，下至不能 #CB00014;牛乳頃善心一緣住修習者，
不應從受。有闇昧者、愚癡類者、極劣心者、
誹謗菩薩素呾纜藏及摩呾理迦者，不應從受。
又諸菩薩，於受菩薩戒律儀法雖已具足受持究竟，
而於謗毀菩薩藏者無信有情，終不率爾宣示開悟。
所以者何？為其聞已不能信解，大無知障之所覆蔽便生誹謗。
由誹謗故，如住菩薩淨戒律儀成就無量大功德藏，
彼誹謗者亦為無量大罪業藏之所隨逐，
乃至一切惡言惡見及惡思惟，未永棄捨終不免離。 ^1105c27

若諸菩薩欲受菩薩淨戒律儀，若不會遇具足功德補特伽羅，
爾時應對如來像前自受菩薩淨戒律儀。
應如是受。偏袒右肩右膝著地，作如是言：「我如是名。
仰啟十方一切如來、已入大地諸菩薩眾，
我今欲於十方世界佛菩薩所，誓受一切菩薩學處、
誓受一切菩薩淨戒，謂律儀戒、攝善法戒、饒益有情戒。
如是學處、如是淨戒，過去一切菩薩已具，
未來一切菩薩當具，普於十方現在一切菩薩今具。
於是學處、於是淨戒，過去一切菩薩已學，
未來一切菩薩當學，普於十方現在一切菩薩今學。」
第二第三亦如是說，說已應起。
所餘一切如前應知。
other:: 
#  2 懺罪羯磨
懺罪羯磨第二 ^1106a17

若諸菩薩從他正受戒律儀已，由善清淨求學意樂、
菩提意樂、饒益一切有情意樂，生起最極尊重恭敬。
從初專精不應違犯，設有違犯即應如法疾疾悔除，令得還淨。 ^1106b2

如是菩薩一切違犯，當知皆是惡作所攝，
應向有力於語表義、能覺能受小乘大乘補特伽羅發露悔滅。
若諸菩薩以上品纏違犯如上他勝處法，
失戒律儀，應當更受。
若中品纏違犯如上他勝處法，應對於三補特伽羅或過是數，
應如發露除惡作法。
先當稱述所犯事名，應作是說：「長老專志或言大德！
我如是名，違越菩薩毘奈耶法。」
如所稱事犯惡作罪；餘如苾芻發露悔滅惡作罪法，應如是說。
若下品纏違犯如上他勝處法及餘違犯，
應對於一補特伽羅發露悔法，當知如前。
若無隨順補特伽羅，可對發露悔除所犯。
爾時菩薩以淨意樂起自誓心：「我當決定防護當來，終不重犯。」
如是於犯還出還淨。
other:: 
#  3 得捨差別
得捨差別第三 ^1106b6

略由二緣，捨諸菩薩淨戒律儀：一者棄捨無上正等菩提大願，
二者現行上品纏犯他勝處法。 ^1106b21

若諸菩薩，雖復轉身遍十方界，在在生處不捨菩薩淨戒律儀。
由是菩薩不捨無上菩提大願，亦不現行上品纏犯他勝處法。 ^1106b24

若諸菩薩轉受餘生，忘失本念，值遇善友，
為欲覺悟菩薩戒念，雖數重受，而非新受亦不新得。
菩薩戒羯磨文
xu:: 
# 序
菩薩戒羯磨序
author:: 沙門靜邁製 ^1106b27

夫瀛溟沖廓，總川逝而朝宗；法性惟玄，統品物而都會。
是知無說顯道崇毘耶之息言，絕聽雨花宗摩竭之掩室，
自非德本宏邈，孰能究其弘致者哉。
有三藏法師，是稱玄奘。
弱齡軼俗，凝神氣於白雲；壯志遊真，晰智暉於玄妙。
漱其源者隨迎而不知，涮其流者游泳而不測。
大龜啟滅之歲，捐觽韘而整花田；須陀問道之年，鏡戒珠而嬉行地。
爰以炎隋季祀三聚創膺，深惟蹄旨、悟有餘說，
悼靈章之紊譯、愴神理之紕傳，故能出玉門而遐往，戾金河而殉妙。
爰有大正法藏，寔號戒賢。
道格四依、稱流五印，凡厥藏海取質若人，故以所旌戒標洪譽。
遂於摩揭陀國欽承函杖，見所未見、聞所未聞。
雖薩陀之遇曇無，蔑以加也。
因固請受菩薩律儀，一稔三祈肇允殷望。
法師以菩薩淨戒，諒一乘之彛倫；授受宏規，信十地之洪範。
特所吟味，匪替喉衿。
以大唐貞觀二十有三年，皇上御天下之始月魄日，
於大慈恩寺奉詔譯周羯磨戒本，爰開兩軸，蓋菩薩正地之流澌也。
邁以不敏猥廁譯僚，親稟洪規、證斯傳焰，
動衷形說、式讚大猷，聊紀譯辰以備攸忘。
其證義、證文、正字、筆受，義業沙門明琰等二十許人，
各司其務，同資教旨。
菩薩戒羯磨文
 ^1106c5
