
jing:: 成唯識論卷第八
author:: 護法等菩薩造
translator:: 三藏法師玄奘奉　詔譯
如是四緣，依十五處，義差別故，立為十因。
云何此依十五處立？ ^41b13

一、語依處：謂法名、想所起語性，即依此處立隨說因。
謂依此語隨見、聞等，說諸義故。
此即能說為所說因；有論說此是名、想、
見，由如名字取相，執著隨起說故，若依彼說便顯此因是語依處。 ^41b14

二、領受依處：謂所觀待能、所受性，即依此處立觀待因。
謂觀待此令彼諸事或生、或住、或成、或得，此是彼觀待因。 ^41b19

三、習氣依處：謂內、外種，未成熟位。
即依此處，立牽引因。
謂能牽引遠自果故。 ^41b21

四、有潤種子依處：謂內、外種，已成熟位。
即依此處，立生起因。
謂能生起近自果故。 ^41b23

五、無間滅依處：謂心、心所等無間緣。
六、境界依處：謂心、心所所緣緣。
七、根依處：謂心、心所所依六根。
八、作用依處：謂於所作業、作具、作用，即除種子餘助現緣。
九、士用依處：謂於所作業、作者、作用，即除種子餘作現緣。
十、真實見依處：謂無漏見，除引自種於無漏法能助引證。
總依此六，立攝受因。
謂攝受五辦有漏法，具攝受六辦無漏故。 ^41b25

十一、隨順依處：謂無記、染、善現種諸行，能隨順同類勝品諸法。
即依此處，立引發因。
謂能引起同類勝行，及能引得無為法故。 ^41c4

十二、差別功能依處：謂有為法，各於自果，有能起證差別勢力。
即依此處，立定、異因。
謂各能生自界等果，及各能得自乘果故。 ^41c7

十三、和合依處：謂從領受，乃至差別功能依處，
於所生、住、成、得果中，有和合力。
即依此處，立同事因。
謂從觀待乃至定、異，皆同生等，一事業故。 ^41c10

十四、障礙依處：謂於生、住、成、得事中，能障礙法。
即依此處，立相違因。
謂彼能違生等事故。 ^41c13

十五、不障礙依處：謂於生、住、成、得事中，不障礙法。
即依此處，立不相違因。
謂彼不違生等事故。 ^41c15

如是十因，二因所攝：一、能生；二、方便。
〈菩薩地〉說：「牽引種子、生起種子，名能生因；
所餘諸因，方便因攝。」 ^41c17

此說牽引、生起、引發、定異、同事、不相違中，
諸因緣種未成熟位，名牽引種；已成熟位名生起種。
彼六因中，諸因緣種，皆攝在此二位中故。
雖有現起是能生因，如四因中生自種者，
而多間斷，此略不說。
或親辦果亦立種名，如說現行穀、麥等種。 ^41c19

所餘因謂初、二、五、九，及六因中非因緣法，
皆是生、熟因緣種餘，故總說為方便因攝。 ^41c25

非此二種，唯屬彼二因；餘四因中，有因緣種故。
非唯彼八，名所餘因，彼二因亦有非因緣種故。 ^41c27

有尋等地，說生起因，是能生因，餘方便攝。 ^41c29

此文意說：六因中現種是因緣者皆名生起因；能親生起自類果故。
此所餘因，皆方便攝。 ^42a1

非此生起，唯屬彼因，餘五因中，有因緣故。
非唯彼九，名所餘因，彼生起因中，有非因緣故。 ^42a3

或〈菩薩地〉所說「牽引、生起種子」，即彼二因；
「所餘諸因」即彼餘八。 ^42a6

雖二因內，有非能生因，而因緣種勝，顯故偏說；
雖餘因內，有非方便因，而增上者多，顯故偏說。 ^42a7

有尋等地說：「生起因是能生因；餘方便」
者，「生起」即是彼生起因；「餘因」應知即彼餘九。 ^42a9

雖生起中有非因緣種，而去果近，親顯故偏說；
雖牽引中亦有因緣種，而去果遠，親隱故不說。
餘方便攝，准上應知。 ^42a11

所說四緣，依何處立？
復如何攝十因、二因？ ^42a14

論說因緣，依種子立；依無間滅，立等無間；
依境界，立所緣；依所餘，立增上。 ^42a15

此中種子，即是三、四、十一、十二、十三、十五，
六依處中因緣種攝；雖現四處，亦有因緣，
而多間斷，此略不說。
或彼亦能親辦自果，如外麥等，亦立種名。
或種子言，唯屬第四，親、疎、隱、顯，取捨如前。 ^42a17

言無間滅、境界處者，應知總顯二緣依處，
非唯五、六，餘依處中，亦有中間二緣義故。
或唯五、六，餘處雖有，而少、隱故，略不說之。 ^42a21

論說因緣，能生因攝；增上緣性，即方便因；
中間二緣，攝受因攝。
雖方便內具後三緣，而增上多，故此偏說；
餘因亦有中間二緣，然攝受中，顯故偏說。
初能生攝，進退如前。 ^42a24

所說因、緣，必應有果。
此果有幾？依何處得？ ^42a28

果有五種：一者異熟，謂有漏善及不善法所招自相續異熟生無記；
二者等流，謂習善等所引同類，或似先業，
後果隨轉；三者離繫，謂無漏道斷障所證善無為法；
四者士用，謂諸作者，假諸作具，所辦事業；
五者增上，謂除前四，餘所得果。 ^42a29

《瑜伽》等說：習氣依處，得異熟果；隨順依處，
得等流果；真見依處，得離繫果；士用依處，
得士用果；所餘依處，得增上果。 ^42b5

習氣處言，顯諸依處感異熟果一切功能；
隨順處言，顯諸依處引等流果一切功能；
真見處言，顯諸依處證離繫果一切功能；
士用處言，顯諸依處招士用果一切功能；
所餘處言，顯諸依處得增上果一切功能。
不爾，便應太寬、太狹。 ^42b8

或習氣者，唯屬第三，雖異熟因餘處亦有，
此處亦有非異熟因；而異熟因，去果相遠，
習氣亦爾，故此偏說。
隨順唯屬第十一處，雖等流果餘處亦得，
此處亦得非等流果；而此因招勝行相顯，
隨順亦爾，故偏說之。
真見處言，唯詮第十，雖證離繫餘處亦能，
此處亦能得非離繫；而此證離繫，相顯故偏說。
士用處言，唯詮第九，雖士用果餘處亦招，
此處亦能招增上等；而名相顯，是故偏說。
所餘唯屬餘十一處，雖十一處亦得餘果，
招增上果餘處亦能；而此十一多招增上，
餘已顯餘，故此偏說。 ^42b13

如是即說此五果中：若異熟果，牽引、生起、
定異、同事、不相違因，增上緣得；若等流果，
牽引、生起、攝受、引發、定異、同事、不相違因，
初、後緣得；若離繫果，攝受、引發、定異、同事、
不相違因，增上緣得；若士用果，有義：觀待、
攝受、同事、不相違因，增上緣得，有義：觀待、
牽引、生起、攝受、引發、定異、同事、不相違因，
除所緣緣，餘三緣得；若增上果，十因、四緣一切容得。 ^42b25

傍論已了，應辯正論。 ^42c3

本識中種，容作三緣，生現分別，除等無間。
謂各親種，是彼因緣；為所緣緣，於能緣者；
若種於彼，有能助力，或不障礙，是增上緣。 ^42c5

生淨現行，應知亦爾。
現起分別，展轉相望，容作三緣，無因緣故。 ^42c8

謂有情類自、他，展轉容作二緣，除等無間。 ^42c9

自八識聚，展轉相望，定有增上緣，必無等無間。
所緣緣義，或無或有：八於七有；七於八無。
餘七非八所仗質故。
第七於六五無一有，餘六於彼一切皆無。
第六於五無，餘五於彼有。
五識唯託第八相故。 ^42c10

自類前後，第六容三，餘除所緣，取現境故。
許五後見緣前相者，五、七前後亦有三緣。
前七於八，所緣容有，能熏成彼相、見種故。 ^42c15

同聚異體，展轉相望，唯有增上。
諸相應法，所仗質同，不相緣故。
或依見分，說不相緣；依相分說，有相緣義。
謂諸相分，互為質起，如識中種，為觸等相質。
不爾，無色，彼應無境故；設許變色，亦定緣種，勿見分境不同質故。 ^42c18

同體相分，為見二緣；見分於彼，但有增上。 ^42c23

見與自證，相望亦爾。
餘二展轉，俱作二緣。
此中不依種相分說，但說現起互為緣故。 ^42c24

淨八識聚，自、他展轉，皆有所緣，能遍緣故，
唯除見分，非相所緣，相分理無能緣用故。 ^42c26

既現分別緣種現生，種亦理應緣現種起，現種於種能作幾緣？
種必不由中二緣起，待心、心所立彼二故。
現於親種具作二緣，與非親種但為增上。
種望親種亦具二緣，於非親種亦但增上。 ^42c28

依斯內識互為緣起，分別因、果，理、教皆成。
所執外緣，設有無用，況違理、教，何固執為？ ^43a3

雖「分別」言，總顯三界心及心所，而隨勝者，
諸聖教中多門顯示，或說為二、三、四、五等。
如餘論中，具廣分別。

######  2 釋生死相續難
 ^43a5

雖有內識，而無外緣，由何有情生死相續？ ^43a8

頌曰：
　　１９由諸業習氣，二取習氣俱；
　　前異熟既盡，復生餘異熟。 ^43a9

論曰：諸業謂福、非福、不動，即有漏善、不善思業。
業之眷屬亦立業名，同招引、滿異熟果故。 ^43a12

此雖纔起，無間即滅，無義能招當異熟果，
而熏本識，起自功能，即此功能，說為習氣，
是業氣分，熏習所成，簡曾現業，故名習氣。 ^43a14

如是習氣，展轉相續，至成熟時，招異熟果，此顯當果勝增上緣。 ^43a17

相見、名色、心及心所、本末，彼取皆二取攝。
彼所熏發，親能生彼本識上功能，名二取習氣。
此顯來世異熟果心，及彼相應諸因緣種。
「俱」謂業種、二取種俱，是疎、親緣，互相助義。 ^43a18

業招生顯，故頌先說。
「前異熟」者，謂前前生業異熟果；「餘異熟」
者，謂後後生業異熟果。 ^43a22

雖二取種受果無窮，而業習氣受果有盡，
由異熟果性別難招；等流、增上性同易感。 ^43a24

由感餘生業等種熟，前異熟果受用盡時，復別能生餘異熟果。 ^43a26

由斯生死輪轉無窮，何假外緣方得相續？
此頌意說：由業、二取，生死輪迴皆不離識，
心、心所法為彼性故。 ^43a27

復次，生死相續，由諸習氣。
然諸習氣總有三種：一、名言習氣，謂有為法各別親種。
名言有二：一表義名言，即能詮義，音聲差別；
二顯境名言，即能了境心、心所法。
隨二名言所熏成種，作有為法各別因緣。 ^43b2

二、我執習氣，謂虛妄執我、我所種。
我執有二：一、俱生我執，即修所斷我、我所執；
二、分別我執，即見所斷我、我所執。
隨二我執所熏成種，令有情等自、他差別。 ^43b6

三、有支習氣，謂招三界異熟業種。
有支有二：一、有漏善，即是能招可愛果業；
二、諸不善，即是能招非愛果業。
隨二有支所熏成種，令異熟果善、惡趣別。
應知我執、有支習氣，於差別果是增上緣。 ^43b10

此頌所言「業習氣」者，應知即是有支習氣；
「二取習氣」，應知即是我執、名言二種習氣。
取我、我所及取名言而熏成故，皆說名「取」。 ^43b14

「俱」等餘文，義如前釋。 ^43b17

復次，生死相續，由惑、業、苦。
發業、潤生煩惱，名惑；能感後有諸業，名業；
業所引生眾苦，名苦。
惑、業、苦種，皆名習氣。
前二習氣，與生死苦為增上緣，助生苦故。
第三習氣，望生死苦能作因緣，親生苦故。
頌三習氣，如應當知：惑、苦名取，能、所取故。
取是著義，業不得名。 ^43b19

「俱」等餘文，義如前釋。
此惑、業、苦，應知總攝十二有支。
謂從無明乃至老死，如論廣釋。 ^43b25

然十二支，略攝為四：
一、能引支：謂無明、行，能引識等五果種故。 ^43b27

此中無明，唯取能發正感後世善、惡業者，
即彼所發，乃名為行。
由此一切順現受業，別助當業，皆非行支。 ^43b28

二、所引支：謂本識內親生當來異熟果，
攝識等五種，是前二支所引發故。 ^43c2

此中識種，謂本識因，除後三因，餘因皆是名色種攝。
後之三因，如名次第，即後三種。
或名色種，總攝五因，於中隨勝，立餘四種，
六處與識，總別亦然。 ^43c3

《集論》說識亦是能引，識中業種，名識支故；
異熟識種，名色攝故。
經說識支通能、所引，業種、識種，俱名識故；
識是名色依，非名色攝故。
識等五種由業熏發，雖實同時，而依主伴、
總別、勝劣、因果相異，故諸聖教假說前後，
或依當來、現起分位有次第故，說有前後。
由斯識等，亦說現行；因時定無現行義故。
復由此說生、引同時；潤、未潤時必不俱故。 ^43c8

三、能生支：謂愛、取、有，近生當來生、老死故。 ^43c15

謂緣迷內異熟果愚，發正能招後有諸業為緣，
引發親生當來生、老死位五果種已，復依迷外增上果愚，
緣境界受，發起貪愛，緣愛復生欲等四取，
愛、取合潤，能引業種及所引因，轉名為
「有」，俱能近有後有果故。
有處唯說業種名「有」，此能正感異熟果故。
復有唯說五種名有，親生當來識等種故。 ^43c16

四、所生支：謂生、老死，是愛、取、有近所生故。 ^43c23

謂從「中有」至「本有」中，未衰變來，皆「生支」
攝，諸衰變位，總名為老；身壞命終，乃名為「死」。 ^43c24

老非定有，附死立支。 ^43c26

病何非支？不遍、定故。
老雖不定，遍故立支，諸界、趣、生除中夭者，將終皆有衰朽行故。 ^43c27

名色不遍，何故立支？
定故立支，胎、卵、濕生者，六處未滿，定有名色故。 ^43c29

又名色支，亦是遍有。
有色化生，初受生位，雖具五根，而未有用，爾時未名六處支故。
初生無色，雖定有意根而不明了，未名意處故；
由斯論說，十二有支，一切一分，上二界有。 ^44a2

愛非遍有，寧別立支？
生惡趣者，不愛彼故。 ^44a6

定故別立，不求無有生善趣者，定有愛故。
不還潤生，愛雖不起，然如彼取，定有種故。 ^44a7

又愛亦遍，生惡趣者，於現我境，亦有愛故。
依無希求，惡趣身愛，經說非有，非彼全無。 ^44a9

何緣所生立生、老死？
所引別立識等五支？ ^44a11

「因位」難知差別相故，依當果位，別立五支。 ^44a12

謂續生時，因識相顯，次根未滿，名色相增；
次根滿時，六處明盛；依斯發觸，因觸起受；爾時乃名受果究竟。
依此果位，立因為五。
果位易了，差別相故，總立二支，以顯三苦。
然所生果若在未來，為生厭故，說生、老死；
若至現在，為令了知分位相生，說識等五。 ^44a13

何緣發業總立無明，潤業位中別立愛、取？ ^44a19

雖諸煩惱皆能發、潤，而發業位無明力增，以具十一殊勝事故。
謂所緣等，廣如經說。 ^44a20

於潤業位，愛力偏增，說愛如水，能沃潤故。
要數溉灌方生「有」芽。
且依初、後，分愛、取二，無重發義，立一無明。
雖取支中，攝諸煩惱，而愛潤勝，說是愛增。 ^44a22

諸緣起支皆依自地？
有所發行依他無明，如下無明發上地行。
不爾，初伏下地染者，所起上定，應非行支，彼地無明猶未起故。 ^44a26

從上、下地生下、上者，彼緣何受而起愛支？
彼愛亦緣當生地受，若現、若種，於理無違。 ^44a29

此十二支，十因、二果，定不同世。
因中前七與愛、取、有，或異或同。
若二、三、七各定同世。
如是十二，一重因果，足顯輪轉，及離斷、
常，施設兩重，實為無用，或應過此，便致無窮。 ^44b2

此十二支義門別者：九實、三假。
已潤六支，合為有故；即識等五，三相位別，名生等故。 ^44b5

五是一事，謂無明、識、觸、受、愛五；餘非一事。 ^44b7

三唯是染，煩惱性故；七唯不染，異熟果故；
七分位中容起染故，假說通二，餘通二種。 ^44b8

無明、愛、取說名獨相，不與餘支相交雜故；餘是雜相。 ^44b10

六唯非色，謂無明、識、觸、受、愛、取；餘通二種。
皆是有漏，唯有為攝。 ^44b12

無漏無為，非有支故。
「無明」、「愛」、「取」，唯通不善、有覆無記；「行」唯善、
惡；「有」通善、惡、無覆無記；餘七唯是無覆無記。
七分位中，亦起善、染。 ^44b13

雖皆通三界，而有分、有全。
上地行支，能伏下地，即麁、苦等六種行相。
有求上生，而起彼故。 ^44b16

一切皆唯非學、無學聖者所起有漏善業，
明為緣故，違有支故，非有支攝。
由此應知聖必不造感後有業，於後苦果不迷求故。
雜修靜慮，資下故業，生淨居等，於理無違。 ^44b18

有義：無明唯見所斷，要迷諦理能發行故，
聖必不造後有業故；愛、取二支唯修所斷，
貪求當有而潤生故，九種命終心俱生愛俱故；
餘九皆通見、修所斷。 ^44b22

有義：一切皆通二斷。
論說：預流果已斷一切一分有支，無全斷者故。
若無明支唯見所斷，寧說預流無全斷者？
若愛、取支唯修所斷，寧說彼已斷一切支一分？
又說全界一切煩惱，皆能結生，往惡趣行，
唯分別起煩惱能發，不言潤生唯修所斷，
諸感後有行，皆見所斷發。 ^44b26

由此故知無明、愛、取三支，亦通見、修所斷。
然無明支正發行者，唯見所斷，助者不定；
愛、取二支正潤生者，唯修所斷，助者不定。 ^44c3

又染污法自性應斷，對治起時彼永斷故。
一切有漏不染污法，非性應斷，不違道故。
然有二義說之為斷：一、離縛故，謂斷緣彼、
雜彼煩惱；二、不生故，謂斷彼依令永不起。
依離縛斷，說有漏善、無覆無記，唯修所斷；
依不生斷說諸惡趣、無想定等，唯見所斷。
說十二支通二斷者，於前諸斷，如應當知。 ^44c6

十樂、捨俱，受不與受共相應故；老死位中，多分無樂及容捨故。
十一苦俱，非受俱故。 ^44c13

十一少分壞苦所攝，老死位中，多無樂受，
依樂立壞，故不說之。
十二少分苦苦所攝，一切支中，有苦受故；
十二全分，行苦所攝，諸有漏法皆行苦故，
依捨受說十一少分，除老死支，如壞苦說。
實義如是，諸聖教中，隨彼相增，所說不定。 ^44c15

皆苦諦攝，取蘊性故。
五亦集諦攝，業煩惱性故。 ^44c20

諸支相望，增上定有，餘之三緣，有無不定。
契經依定，唯說有一。
愛望於取，有望於生，有因緣義。
若說識支是業種者，行望於識，亦作因緣。
餘支相望，無因緣義。
而《集論》說，無明望行，有因緣者，依無明時，
業習氣說，無明俱故，假說無明，實是行種。
《瑜伽論》說，諸支相望無因緣者，依現愛、
取，唯業有說。無明望行，愛望於取，生望老死有餘二緣。
有望於生，受望於愛，無等無間，有所緣緣。
餘支相望，二俱非有。 ^44c21

此中且依隣近、順次、不相雜亂，實緣起說。
異此相望，為緣不定。
諸聰慧者，如理應思。 ^45a2

惑、業、苦三攝十二者：無明、愛、取，是惑所攝；
行、有一分，是業所攝；七、有一分，是苦所攝。 ^45a4

有處說業全攝有者，應知彼依「業有」說故。
有處說識業所攝者，彼說業種為識支故。 ^45a6

惑、業所招獨名苦者，唯苦諦攝，為生厭故。 ^45a8

由惑、業、苦即十二支故，此能令生死相續。 ^45a9

復次，生死相續，由內因緣，不待外緣，故唯有識。 ^45a11

因謂有漏、無漏二業正感生死，故說為因；
緣謂煩惱、所知二障助感生死，故說為緣。 ^45a12

所以者何？
生死有二：
一、分段生死，謂諸有漏善、不善業，由煩惱障緣助勢力，
所感三界麁異熟果，身命短長，隨因緣力，
有定齊限，故名分段。 ^45a14

二、不思議變易生死，謂諸無漏有分別業，
由所知障緣助勢力，所感殊勝細異熟果。 ^45a17

由悲願力，改轉身命，無定齊限，故名變易；
無漏定願正所資、感，妙用難測，名不思議。 ^45a19

或名「意成身」，隨意願成故。
如契經說：如取為緣，有漏業因，續後有者，而生三有。
如是無明習地為緣，無漏業因，有阿羅漢、
獨覺、已得自在菩薩，生三種意成身。 ^45a21

亦名變化身，無漏定力，轉令異本，如變化故。
如有論說：聲聞無學永盡後有，云何能證無上菩提？
依變化身，證無上覺，非業報身，故不違理。 ^45a24

若所知障助無漏業，能感生死，二乘定性，應不永入無餘涅槃。
如諸異生拘煩惱故。 ^45a28

如何道諦實能感苦？
誰言實感？不爾，如何？
無漏定、願，資有漏業，令所得果，相續長時，
展轉增勝，假說名感。
如是感時，由所知障為緣助力，非獨能感。
然所知障，不障解脫，無能發業潤生用故。 ^45b1

何用資感生死苦為？
自證菩提，利樂他故。
謂不定性獨覺、聲聞，及得自在大願菩薩，
已永斷伏煩惱障故，無容復受當分段身。
恐廢長時修菩薩行，遂以無漏勝定願力，
如延壽法資現身因，令彼長時與果不絕，
數數如是定願資助，乃至證得無上菩提。 ^45b5

彼復何須所知障助？
既未圓證無相大悲，不執菩提、有情實有，
無由發起猛利悲願；又所知障，障大菩提，
為永斷除，留身久住；又所知障為有漏依，
此障若無，彼定非有，故於身住，有大助力。 ^45b11

若所留身，有漏定願所資助者，分段身攝，
二乘、異生所知境故。
無漏定願所資助者，變易身攝，非彼境故。 ^45b16

由此應知，變易生死，性是有漏，異熟果攝，
於無漏業，是增上果。
有聖教中說為無漏，出三界者，隨助因說。 ^45b18

頌中所言諸業習氣，即前所說二業種子；
二取習氣即前所說二障種子，俱執著故。
「俱」等餘文，義如前釋。 ^45b21

變易生死，雖無分段前後異熟別盡別生，
而數資助，前後改轉，亦有前盡餘復生義。
雖亦由現生死相續，而種定有，頌偏說之。
或為顯示真異熟，因果皆不離本識，故不說現。
現異熟因，不即與果。
轉識間斷，非異熟故。 ^45b23

前、中、後際，生死輪迴，不待外緣，既由內識，
淨法相續，應知亦然。
謂無始來，依附本識，有、無漏種，由轉識等，
數數熏發，漸漸增勝，乃至究竟，得成佛時，
轉捨本來雜染識種，轉得始起清淨種識，任持一切功德種子。
由本願力，盡未來際，起諸妙用，相續無窮。 ^45b28

由此應知，唯有內識。

##### ㊁釋違教


######  1 釋三自性不成難
若唯有識，何故世尊處處經中說有三性？ ^45c5

應知三性亦不離識。 ^45c6

所以者何？
頌曰：
　　２０由彼彼遍計，遍計種種物，
　　此遍計所執，自性無所有。
　　２１依他起自性，分別緣所生。
　　圓成實於彼，常遠離前性。
　　２２故此與依他，非異非不異，
　　如無常等性，非不見此彼。 ^45c7

論曰：周遍計度，故名遍計；品類眾多，說為「彼彼」。
謂能遍計虛妄分別。
即由彼彼虛妄分別，遍計種種所遍計物：
謂所妄執蘊、處、界等，若法、若我自性差別。
此所妄執自性差別，總名遍計所執自性。
如是自性，都無所有，理、教推徵，不可得故。 ^45c14

或初句顯能遍計識，第二句示所遍計境，
後半方申遍計所執若我、若法自性非有，已廣顯彼不可得故。 ^45c19

初能遍計，自性云何？ ^45c21

有義：八識及諸心所，有漏攝者，皆能遍計，
虛妄分別為自性故；皆似所取、能取現故；
說阿賴耶以遍計所執自性，妄執種為所緣故。 ^45c22

有義：第六、第七心品執我、法者，是能遍計。 ^45c25

唯說意識能遍計故，意及意識名意識故；
計度分別能遍計故；執我、法者必是慧故；
二執必與無明俱故；不說無明有善性故；
癡、無癡等不相應故；不見有執導空智故；
執有、達無不俱起故；曾無有執非能熏故。 ^45c26

有漏心等不證實故，一切皆名虛妄分別。
雖似所取、能取相現，而非一切能遍計攝，
勿無漏心亦有執故，如來後得應有執故。
經說佛智現身、土等種種影像，如鏡等故，若無緣用應非智等。
雖說藏識緣遍計種，而不說唯，故非誠證。
由斯理趣，唯於第六、第七心品，有能遍計。 ^46a2

識品雖二，而有二、三、四、五、六、七、八、九、十等遍計不同，
故言「彼彼」。 ^46a8

次所遍計自性云何？
《攝大乘》說是依他起，遍計心等所緣緣故。
圓成實性寧非彼境？
真非妄執所緣境故，依展轉說亦所遍計。
遍計所執雖是彼境，而非所緣緣，故非所遍計。 ^46a10

遍計所執，其相云何？
與依他起，復有何別？ ^46a14

有義：三界心及心所，由無始來虛妄熏習，
雖各體一，而似二生：謂見、相分，即能、所取。
如是二分，情有理無，此相說為遍計所執。
二所依體，實託緣生，此性非無，名依他起，虛妄分別緣所生故。 ^46a15

云何知然？諸聖教說：虛妄分別是依他起，二取名為遍計所執。 ^46a19

有義：一切心及心所，由熏習力所變二分，
從緣生故，亦依他起。
遍計依斯妄執定實有無、一異、俱不俱等，此二方名遍計所執。 ^46a21

諸聖教說：唯量、唯二、唯種種，皆名依他起故。
又相等四法、十一識等，論皆說為依他起攝故。 ^46a24

不爾，無漏後得智品二分，應名遍計所執。
許應聖智不緣彼生，緣彼智品應非道諦；不許應知有漏亦爾。
又若二分是遍計所執，應如兔角等非所緣緣，遍計所執體非有故。
又應二分不熏成種，後識等生，應無二分。
又諸習氣是相分攝，豈非有法能作因緣？
若緣所生內相、見分，非依他起，二所依體，
例亦應然，無異因故。 ^46a26

由斯理趣，眾緣所生心、心所體及相、見分，
有漏、無漏皆依他起。 ^46b4

依他眾緣而得起故。
頌言：「分別緣所生」者，應知且說染分依他，淨分依他亦圓成故。
或諸染淨心、心所法，皆名分別，能緣慮故。
是則一切染、淨依他，皆是此中依他起攝。 ^46b6

二空所顯圓滿成就，諸法實性，名圓成實。
顯此遍、常，體非虛謬，簡自、共相、虛空、我等。
無漏有為，離倒、究竟、勝用周遍，亦得此名。
然今頌中，說初非後。 ^46b10

此即於彼依他起上，常遠離前遍計所執，二空所顯真如為性。 ^46b13

說「於彼」言：顯圓成實與依他起，不即不離；
「常遠離」言：顯妄所執能、所取性，理恒非有。
「前」言義顯不空依他；「性」顯二空非圓成實，真如離有離無性故。 ^46b14

由前理故，此圓成實與彼依他起，非異非不異。
異應真如非彼實性；不異此性應是無常。
彼此俱應淨、非淨境，則本後智，用應無別。 ^46b18

云何二性，非異非一？
如彼無常、無我等性。
無常等性與行等法異，應彼法非無常等；不異此應非彼共相。 ^46b21

由斯喻顯，此圓成實與彼依他，非一非異，
法與法性，理必應然，勝義、世俗，相待有故。 ^46b24

非不證見此圓成實，而能見彼依他起性。 ^46b26

未達遍計所執性空，不如實知依他有故。
無分別智證真如已，後得智中，方能了達依他起性如幻事等。 ^46b27

雖無始來心、心所法，已能緣自相、見分等，
而我、法執恒俱行故，不如實知。
眾緣所引自心、心所，虛妄變現，猶如幻事、
陽焰、夢境、鏡像、光影、谷響、水月、變化所成，非有似有。
依如是義，故有頌言：
　　「非不見真如，而能了諸行，
　　皆如幻事等，雖有而非真。」 ^46b29

此中意說：三種自性，皆不遠離心、心所法。 ^46c7

謂心、心所及所變現，眾緣生故，如幻事等，
非有、似有，誑惑愚夫，一切皆名依他起性。
愚夫於此橫執我法、有無、一異、俱不俱等，
如空花等，性、相都無，一切皆名遍計所執。
依他起上，彼所妄執我、法俱空，此空所顯識等真性，名圓成實。 ^46c8

是故此三，不離心等。
虛空、擇滅、非擇滅等，何性攝耶？ ^46c13

三皆容攝。
心等變似虛空等相，隨心生故，依他起攝；
愚夫於中，妄執實有，此即遍計所執性攝；
若於真如，假施設有虛空等義，圓成實攝。
有漏心等，定屬依他；無漏心等，容二性攝。
眾緣生故，攝屬依他；無顛倒故，圓成實攝。 ^46c14

如是三性與七真如，云何相攝？ ^46c19

七真如者：一、流轉真如，謂有為法，流轉實性；
二、實相真如，謂二無我，所顯實性；三、唯識真如，
謂染淨法，唯識實性；四、安立真如，謂苦實性；
五、邪行真如，謂集實性；六、清淨真如，謂滅實性；
七、正行真如，謂道實性。 ^46c20

此七實性，圓成實攝，根本、後得二智境故；
隨相攝者，流轉、苦、集三，前二性攝，妄執雜染故；餘四皆是圓成實攝。 ^46c25

三性六法，相攝云何？
彼六法中，皆具三性。
色、受、想、行、識及無為，皆有妄執緣生理故。 ^46c27

三性五事，相攝云何？ ^46c29

諸聖教說，相攝不定：
謂或有處說：依他起攝彼相、名、分別、正智；
圓成實性攝彼真如；遍計所執不攝五事。
彼說有漏心、心所法，變似所詮，說名為相；
似能詮現，施設為名；能變心等，立為分別；
無漏心等，離戲論故，但總名正智，不說能、所詮。
四從緣生，皆依他攝。 ^47a1

或復有處說：依他起攝相、分別；遍計所執，
唯攝彼名；正智、真如，圓成實攝。
彼說有漏心及心所相分名相，餘名分別；
遍計所執，都無體故，為顯非有，假說為名；
二無倒故，圓成實攝。 ^47a7

或有處說：依他起性唯攝分別；遍計所執，
攝彼相、名；正智、真如，圓成實攝。
彼說有漏心及心所相、見分等，總名分別，
虛妄分別為自性故，遍計所執，能詮、所詮，
隨情立為名、相二事。 ^47a11

復有處說：名屬依他起性，義屬遍計所執。
彼說有漏心、心所法相、見分等，由名勢力成所遍計，
故說為名；遍計所執，隨名橫計，體實非有，假立義名。 ^47a15

諸聖教中所說五事，文雖有異，而義無違。
然初所說不相雜亂，如《瑜伽論》廣說應知。 ^47a18

又聖教中說有五相，此與三性相攝云何？ ^47a20

所詮、能詮各具三性：謂妄所計，屬初性攝；
相、名、分別，隨其所應，所詮、能詮，屬依他起；
真如、正智，隨其所應，所詮、能詮，屬圓成實，後得變似能詮相故。 ^47a21

二相屬相，唯初性攝，妄執義、名，定相屬故。 ^47a25

彼執著相，唯依他起，虛妄分別為自性故。 ^47a26

不執著相，唯圓成實，無漏智等為自性故。
又聖教中說四真實，與此三性相攝云何？ ^47a27

世間、道理所成真實，依他起攝；三事攝故；
二障淨智所行真實，圓成實攝；二事攝故。 ^47a28

《辯中邊論》說：初真實唯初性攝，共所執故；
第二真實通屬三性，理通執無執，雜染、
清淨故；後二真實唯屬第三。 ^47b1

三性四諦，相攝云何？
四中一一皆具三性。 ^47b4

且苦諦中無常等四各有三性。
無常三者：一、無性無常，性常無故；二、起盡無常，
有生滅故；三、垢淨無常，位轉變故。 ^47b5

苦有三者：一、所取苦，我、法二執所依取故；
二、事相苦，三苦相故；三、和合苦，苦相合故。 ^47b7

空有三者：一、無性空，性非有故；二、異性空，
與妄所執自性異故；三、自性空，二空所顯為自性故。 ^47b9

無我三者：一、無相無我，我相無故；二、異相無我，
與妄所執我相異故；三、自相無我，無我所顯為自相故。 ^47b12

集諦三者：一、習氣集，謂遍計所執自性執習氣，
執彼習氣假立彼名；二、等起集，謂業、煩惱；
三、未離繫集，謂未離障真如。 ^47b14

滅諦三者：一、自性滅，自性不生故；二、二取滅，
謂擇滅二取不生故；三、本性滅，謂真如故。 ^47b17

道諦三者：一、遍知道，能知遍計所執故；
二、永斷道，能斷依他起故；三、作證道，能證圓成實故。
然遍知道，亦通後二。 ^47b19

七三三性，如次配釋。
今於此中，所配三性，或假或實，如理應知。 ^47b21

三解脫門所行境界，與此三性相攝云何？
理實皆通，隨相各一。
空、無願、相，如次應知。
緣此復生三無生忍：一、本性無生忍；二、
自然無生忍；三、惑苦無生忍。
如次此三，是彼境故。 ^47b23

此三云何攝彼二諦？
應知世俗具此三種；勝義唯是圓成實性。
世俗有三：一、假世俗；二、行世俗；三、顯了世俗。
如次應知即此三性。
勝義有三：一、義勝義，謂真如，勝之義故；
二、得勝義，謂涅槃，勝即義故；三、行勝義，
謂聖道，勝為義故。
無變、無倒，隨其所應，故皆攝在圓成實性。 ^47b27

如是三性，何智所行？
遍計所執，都非智所行，以無自體，非所緣緣故。
愚夫執有，聖者達無，亦得說為凡、聖智境。
依他起性，二智所行。
圓成實性，唯聖智境。 ^47c4

此三性中，幾假？幾實？
遍計所執，妄安立故，可說為假；無體相故，非假非實。
依他起性，有實有假：聚集、相續、分位性故，
說為假有；心、心所、色，從緣生故，說為實有。
若無實法，假法亦無，假依實因而施設故。
圓成實性，唯是實有，不依他緣而施設故。 ^47c8

此三為異？為不異耶？
應說俱非，無別體故；妄執、緣起、真義別故。 ^47c13

如是三性，義類無邊，恐厭繁文，略示綱要。
成唯識論卷第八
 ^47c15
