
pin:: 
##  5
大般涅槃經集解卷第三十一
　廣釋集諦以愛為體　釋二種愛一愛己身一愛所須　又釋二種愛一者善愛一者不善愛　舉九種事譬愛　釋菩薩無苦有諦聲聞有苦有諦　廣釋見滅諦義　廣釋道諦義　廣釋道義是一隨法有異聖行品之第五 ^484a4

善男子！云何菩薩摩訶薩〔至〕分別挍計無量無邊。 ^484a12

案僧亮曰：還愛於有者，謂三有也。
僧宗曰：前已略說，今是廣說。
次會通，後明觀行也。
是陰因緣者，由業煩惱得未來陰果也。
還愛於有者，昔由業煩惱故得身，今復愛三有，復應牽生也。
業因緣愛者，宿業故起愛，隨所習也。
煩惱因緣愛者，如人多瞋，常愛兵器。
苦因緣愛者，如人遇病，愛針艾也。
寶亮曰：次解集諦，明業及煩惱能搆未來生死果報續起，稱之為集也。
就此辨集諦中亦有三意，然文中小自左右，
不如苦諦中之次，第一解集諦相、第二會通、第三觀過。
今此中辨集諦，悉據愛使為原。
何以然？後能潤生，得生由已，故非愛不成業，是以就愛而收集錄感陰之緣盡。
然愛性染累，事無不由，故文中廣彰述愛為眾緣之首也。
愛己身謂正報，愛所須名依報也。
如工巧業等，事成保著、玩適在心，稱業因緣愛也。
若違境起心，復稱昔含怒，還脩此心為好為煩惱，因緣愛也。
患苦而欲背，若離我而稱情，無此苦而心悅，謂苦因緣愛也。 ^484a13

善男子！愛有二種〔至〕求大乘者是名為善。 ^484b3

案僧亮曰：結集八苦者，重倒也。
愛佛功德輕，故除之也。 ^484b4

善男子！凡夫愛者名之為集〔至〕不以愛故而受生也。 ^484b6

案僧亮曰：此經以智知集名為諦，凡夫以不識集故集而非諦，
菩薩諦而非集。何以故者，釋所以諦而非集也。
寶亮曰：夫立愛之名，名生二處，如向所辨盡是凡夫不善之愛；
若興心樂法、崇善為理，悅情願求，稱之善愛。
名雖同，義自兩殊。
名同心別，各自有歸。
然善愛雖同，復有二別：若菩薩位懷發軫，
不存於緣中離染，稱大乘愛；聲聞小道雖欲樂善，
但解不稱境，每心有存，於求善之略乖，遂落不善愛門也。
故知二乘行道，不稱道、不改心、不得出。
何以知之？下句即會凡夫愛者名之為集，
得知二乘執相在懷，未免生死，無有諦用。
菩薩造行發家，不以生死為患。
既識生死過，於保著之情悚，是以雖愛不名集；
若須現生而應物，則不名為愛。 ^484b7

迦葉菩薩白佛言：世尊〔至〕獨以愛性為五陰因。 ^484b22

案僧宗曰：此會通之文也。
昔說不同，請釋其由也。 ^484b23

佛讚迦葉：善哉善哉〔至〕能生一切業煩惱牙。 ^484b25

案智秀曰：雖復業及煩惱為辨果之因，然愛為愛生之生也。
寶亮曰：第二會通難也。
明雖復說有招陰之因不同，然非愛不辨，以三譬顯之也。 ^484b26

善男子！菩薩摩訶薩住是大乘〔至〕是名如責有餘。 ^484c1

案僧亮曰：此下觀門也。
此但說愛過，不明是集，不集故不除；菩薩不愛而是集，故除也。
僧亮曰：觀愛之過患也。 ^484c2

善男子！云何如羅剎〔至〕觀察愛結如是九種。 ^484c5

案僧亮曰：拔舍利弗無上根本者則有緣起，載彼釋論也。
又相承釋云：于時已至第六住，未得第七住心。
有言在住三十心之二十心中。 ^484c6

善男子！以是義故〔至〕菩薩摩訶薩有道有真諦。 ^484c10

案僧亮曰：為觀不同，而說昔之苦集唯有三人。
因論四人觀有差別，語次及之也。
菩薩能觀苦觀，愛無上八患，因論觀人差別，
以顛倒為苦，三人皆倒、有苦也。
以見苦名諦，三人皆見苦，故有諦也，下須跋之。
觀欲界無常如病，得出色界，是凡夫見苦也。
以三人於佛有苦倒故，於諦不得稱真也。
解苦者，生死也；無苦者，涅槃也。
於二不倒，是謂無苦而有真諦。
苦麁集細，凡夫不見集，故無諦也。
有集諦者，於佛有倒，受變易之苦，故是集也。
識分段因，故有諦也。
上但言凡夫是集，不說變易之苦也。
寶亮曰：上既說苦集諦竟，今且結成諦用。
不成諦用者，課凡夫識非而離過。
云凡夫人有苦無諦者，凡愚但粗知逼惱事苦，
不諦解苦之所以，故無諦用也。
二乘有苦諦者，有逼惱事苦，非不粗解除於苦因，所以得言有諦用也。
無真實者，不知佛無苦，由合佛作苦觀，故無真實也。
諸菩薩解苦無苦者，昔日解苦無苦性空，
今日解金剛以還有苦、佛果是無苦，互明辨兩廂，所以有真諦也。
下餘三諦，義例可知。
大士雙明兩輪安法得所，故有真也。 ^484c11

善男子！云何菩薩摩訶薩〔至〕大般涅槃觀滅聖諦。 ^485a4

案僧亮曰：次觀滅諦，大般涅槃是滅諦也。
備二義：第一但滅煩惱、第二滅一切相也。
法瑤曰：三諦皆不言有二見，此獨云見滅見諦者，何耶？
以滅有二種，一佛地滅、二菩薩地滅也。
佛滅而非諦，菩薩滅而是諦。
諦者，用照審境之謂也。
佛息照癈審，是則佛無諦而滅也，菩薩有諦有滅者。
佛上無道亦無諦苦，習亦然。
又經自明文如此，故唯滅諦獨云見滅見諦，餘諦不也。
僧宗曰：滅諦文中闕無會通，可得廣義有觀門義也。
斷除一切煩惱者，昔滅為分滅耳，今滅者斷無明住地以還斯盡也。
斷則名常者，以有惑未斷則流動遷謝，今惑盡照周所以常也。
寶亮曰：次第三解滅諦上苦集二理是有漏法，
為患處多故，開別觀之。
今滅道兩諦既是無漏無性，非染累，唯解相會通，有二門之說。
滅諦中乃無別會通文，然義推有二；道諦文中其事自別。
今初見滅見滅諦，此兩句作章門，下相對旨八句來釋。
見滅者，見昔滅。見滅諦者，見今日常住真如理。
此即會通。亦可得言，上句為滅諦相也，
謂斷除一切煩惱者，釋上見滅句也。
煩惱滅故則名常者，釋見滅諦句也。
滅煩惱火則名寂滅者，釋上見滅句也。
煩惱滅故得受樂者，釋見滅諦句也。
菩薩求因緣故名為淨者，先釋見滅諦句也。
永斷一切煩惱故名出世者，釋見滅句也。
以出世故名之為我者，釋見滅諦句。
下去釋見滅句。 ^485a5

善男子！云何菩薩摩訶薩〔至〕大般涅槃觀道聖諦。 ^485b3

案僧亮曰：此下明道諦。
先觀道，即是出相。
不因苦集，因八聖也。
見一切法者，八道亦諦。
道諦，觀道也。滅是果，但觀無學；道是因，
通觀學地也，從常無常至淨觀因果也。
無常是因，常是果。
下就因果別觀。陀羅驃，真實主義。
求耶是衣，亦莊嚴義。
僧宗曰：先明廣義，兼明觀行，後明會通耳。
所謂常無常者，舉道所照之境以明觀體也。
常者佛果，無常者金剛以還，是眾生數也。
金剛為累中物，佛果非累物也。
陀羅驃者，借依諦主諦以釋正義也。
佛居宗體極，為陀羅驃也。 ^485b4

迦葉菩薩白佛言：世尊〔至〕諸佛如來久離錯謬。 ^485b15

案僧亮曰：不相應者，今說八是道，昔不說八，應非道也。
欲聞說道，或略或廣，皆是道也。
僧宗曰：此下會通今昔也。
寶亮曰：佛答諸經悉入道諦，就三因緣辯入也，
一者因門、二者緣門、三者道體，不出此三也。 ^485b16

爾時世尊讚迦葉菩薩〔至〕能作如是種種說法。 ^485b21

案僧亮曰：廣說道相也。
能佐助菩提者，釋本義。
菩提是智道之政體，以信為本；說信一事，後類可知也。
僧宗曰：如是諸經悉入道諦者，昔說雖可不具，
然而莫非道也，隨化之所宜致名不同耳。 ^485b22

善男子！譬如良醫識諸眾生〔至〕隨良醫教所患得除。 ^485b27

案僧亮曰：并藥所禁水不在例者，草石有用，
捨藏不俱，而水無礙也。
施有行止之異，道則唯通。
何者？如經說「世有五人，不讚五事，謂不為慳者讚歎施等」也。
僧宗曰：此下有六譬。
前三譬明道是一，以應後三譬。
後三譬前說廣顯道是一也。
此譬意明道雖可是一，以眾生之病不同，致為藥亦異也。
寶亮曰：諸藥者，譬種種說法不同也。
水一種者，譬道也。
藥性不均，譬一時之宜，進道之良荃，取無為之要資。 ^485b28

復次善男子！如有一人〔至〕從信根等至八聖道。 ^485c9

案僧亮曰：小異上譬也。
從信根等至八聖道者，說一法為信，乃至八道互作其名耳。
僧宗曰：第二譬意，明道雖是一，隨方施名不同耳。 ^485c10

復次善男子！譬如金師〔至〕為眾生故種種分別。 ^485c13

案僧亮曰：此以隨用作異為譬也。
如來一道，隨大小乘根，廣略為別耳。
從一至九，是三乘雜說。
下言大乘一道無二者，三世諸佛有同見有、
無同見無，大乘道也。
定慧者，以戒遠不說也。
見智慧者，推求名見也，了真名慧也，審定名智也。
見道者，如得果以初見為名重，更修習進求上果名修也。
結盡不修，名無學也。
五種因利鈍，得滅盡定；為名六種，因人因道也。
念佛三昧者，唯佛念佛，真得佛相，可名為定。
僧宗曰：第三譬明道雖是一，以善巧故，種種說異也。
一道者，此明如來隨根緣故，致教不同，應前譬也。
信行法行道者，此經意與數論為異，論釋信行法行是五方便以還，
尋此文意乃至見諦道中也。
信解脫見得猶是前二，以入思惟通三果制也。
身證者，此二人俱能作身證也。
說十力無畏為道者，無進求之義，以其有解脫道義，亦可是緣中說道也。
後三譬義可知。 ^485c14

復次善男子！譬如一火〔至〕為眾生故種種分別。 ^486a3

案僧亮曰：能除是道，此譬同所除也。 ^486a4

復次善男子！譬如一識〔至〕為化諸眾生故種種分別。 ^486a5

案僧亮曰：色隨所依名有差別，道隨小大乘根殊異者也。 ^486a6

復次善男子！譬如一色〔至〕無量眾生得度生死。 ^486a8

案僧亮曰：依見者為名也。
大般涅槃經集解卷第三十一
 ^486a9
