大乘起信論略述卷下
author:: 建康沙門曇曠撰
other:: 
論。復次有四種至起不斷絕　述曰。
生滅門內大分有二。
於其第一生滅法中前來已明染淨生滅。
顯前此識能攝法義。
次下辨其染淨相資廣顯能生一切法義。
於中有四。一略標舉熏習之數。
二列染淨熏習之名。
三廣染淨熏習之義。
四明二熏盡不盡義。
此初也染法不斷故有有漏六趣凡夫。
淨法不斷故有無漏三乘聖者。 ^1105a24

論。云何為四至所謂六塵　述曰。
此列染淨熏習名也。
所言淨法名真如者。
生滅門內本覺真如以體本來自性淨故內熏返染□治淨故。
外熏應機成淨緣故。
一切染因名無明者。
根本無明為□細染因。
枝末無明為六塵染因故。
所言業識為妄心者。
體非真□真中本無。
為彼無明妄熏起故。
所言六塵為妄境者。
從妄心體自妄現。
為彼事識妄心取故。
然四法中初一淨熏。
後三染熏。彼□法自性差別故具說三。
顯彼淨法體無別故總明一種。 ^1105b3

論。熏習義者至則有香氣　述曰。
次下廣釋熏習之義。
於中有二。先總。後別。
□□亦二。初喻。後合。
此初也。此中衣者。
互通喻於真如無明。
而言香者是通好惡。
隨應亦喻真如無明。
互為能所熏成氣故。 ^1105b13

論。此亦如是至即有淨用　述曰。
此法合也。文中復顯染淨熏義。
真如無染無明熏故有染相者。
以生滅門本覺真如非定常一故。
為無明熏起染相。
妄熏無有返染用故。
但言染相不言用也。
無明非淨真如熏故有淨用者。
生滅門內本覺真如內熏不覺。
令成厭求返流順真。
故言淨用。良以一識含此二義更互相熏遍生染淨。
故說無明熏真如等。 ^1105b18

論。云何熏習起染法不斷　述曰。
次下別明熏習之相。
於中有二。先染。後淨。
染中亦二先問。後答。
此初也。 ^1105b26

論。所謂以依至身心等苦　述曰。
下答有二。先略。後廣。
此略也。此中略明三熏習義。
所謂以依真如法故有無明者。
即舉覆熏無明體也。
無明妄法不能自立故。
說依真有無明也。
以有無明染法因故即熏習真如者。
根本無明覆熏義也。
以熏習故有妄心者。
即依無明熏動真如有業識也。
此則略辨無明熏義。
以有妄心乃至現妄境界者。
即顯妄心習熏無明增其不了令起轉識故。
言不覺念起及現識。
故言現妄境界。此則略明妄心熏義。
以有妄境界染法緣故即熏習妄心等者。
即顯境界資熏現識。
令其念著造種種業等者。
動本識海　彼六麁事識波浪令其念者。
即六麁中智相相續相。
此二皆是法執念故令其著者。
即執取相計名字相。
此二皆著我。我等故造種種業者。
依惑造業起業相也。
受於一身心等苦者。
依業受果。即業繫苦相也。
此即略明境界熏義。 ^1105b29

論。此妄境界至增長取熏習　述曰。
次下廣釋廣前三義。
即分為三。此即先明境界熏習廣前以有妄境界即熏習妄心等也。
謂即現識所現境界有似實法實我相故。
還能資熏現識妄心。
事識中法我念取故說境。
熏義有二種。由似法境熏習力故。
彼智相及相續相即事識中法執之念故。
云增長念熏習也。
由似我境熏習力故。
執取相計名字相即事識中我見愛染煩惱取故。
故云增長取熏習也。 ^1105c18

論。妄心熏習至業繫苦故　述曰。
此即廣前以有妄心即熏習無明也。
妄心有二。業識事識故妄。
妄心熏義有二種。
業識妄心還能熏習根本無明深迷無相能轉相。
現相相續成其趣生諸苦體相。
彼三乘人雖出三界離其事識分段麁苦。
由此根本報識在故。
猶愛變易黎耶行苦。
故言能受阿羅漢等生滅苦故。
事識妄心熏習見愛枝末無明。
發動身口。起造諸業。
成起業相。由業能招當來苦果。
受於凡夫業繫苦相分段麁苦。
故言能受凡夫苦等。 ^1105c27

論。無明熏習至事識義故　述曰。
此即廣前以名無明熏真義也。
以成此無明有二種異故。
無明熏義有二種。
根本無明而能覆熏未起真如。
今成動念業轉現識本識妄心。
故云根本熏習以能成就業識義等。
枝末無明又更覆熏已起真如成其事識。
故云所起見愛熏習能成分別事識義也。 ^1106a9

論。云何熏習起淨法不斷　述曰。
次明淨熏。於中有二。
先問。後答。此初也。 ^1106a16

論。所謂以依至樂求涅槃　述曰。
下答有二。先略。後廣。
略中又二。先明真熏。
後顯妄熏。此初也。
謂有真如熏無明者。
顯能熏真以有體相用大義故而能內外熏習無明。
以熏習下明能。謂即真如體相二大內熏因力用大聞熏為外緣力。
則令無明發淨妄心厭三界苦求解脫樂。
真本無有生死涅槃。
是故欣厭是妄心也。
是真如熏所起淨用。 ^1106a18

論。以此妄以至熏習真如　述曰。
次明妄熏。於中有二。
初正明熏習後顯功能。
此初也。謂此妄心厭生死苦背無明動。
樂求涅槃向真靜故。
劫熏真如趣於大乘。
自信己性等也。 ^1106a26

論。自信己性至不取不念　述曰。
下顯熏功能。於中有二。
先明因。後顯果。此初也。
文中二節。自信己性等者。
因信修解。即信己性本無動念。
修離念法以為正因。
以如實知下因解修所。
順真如無住妙。所以為助緣。
凡所修行不見行相不望異果。
故云不取不念。 ^1106b1

論。乃至久遠至境界隨滅　述曰。
次下明果。於中有二。
初明滅惑。後顯證理。
此初也。由前因中三無數劫久遠已來熏習力故。
真用極顯至此果位。
無明滅者。根本無明盡也。
心無起者。妄心盡也。
境界滅者。妄境無也。 ^1106b7

論。以因緣俱至成自然業　述曰。
此顯證理也。因謂無明。
緣謂妄境。心相謂即麁細染心。
此皆盡故心體轉依名得涅槃成自然業。
轉依有二。一轉顯。
即由了因心體顯故名得涅槃。
二轉得。即由生因以用起故成自然業。 ^1106b12

論。妄心熏習至速趣涅槃　述曰。
次下廣釋。於中有二。
先明妄心熏。後顯真如熏。
此初也。真熏無明依二妄心起能熏智故。
妄心熏義有二種。
謂凡夫等依於事識起麁妄智。
厭動欣寂。不了諸法唯識熏。
故說厭求智名為事識。
此熏真如增其勢力。
令凡夫等起隨事行。
故言依凡夫等隨力所能也。
於法執相體未覺故。
能熏之智猶淺薄故。
與所熏真疎且遠故。
不能速疾向涅槃道故。
漸趣向無上菩提故。
依凡夫等厭求妄智說為分別事識熏習。
謂諸菩薩依於業識發唯識智了智唯識離前事識麁執相。
故得意識名。實非意識。
即由此智深契如理劫熏真如增其智力。
今諸菩薩發。勇猛心起。
隨行離。法我執。證見本識。
能熏之識深厚徹故。
與所熏真觀且近故。
故能速證大般涅槃。
故依菩薩所起證智名意熏習。 ^1106b17

論。真如熏習至用熏習　述曰。
顯真。於中有二。初標數列名。
後名廣辨。此初也。
以此真如有三大故能熏無明。
自體相者。內熏因。
用熏習者。為緣內外別。
故體用分二。同內熏故體相為一。 ^1106c5

論。自體相熏習至境界之性　述曰。
自下辨相。於中有二。
先別釋。後合明。別中亦二。
先明體相。後顯用大。
初中亦二。初正顯。
後除疑。正中又二。
先明熏習。後顯功能。
此初也。具無漏法名。
謂體大中具足無漏性功德故。
備有不思議業等。
為有用大作境界因。
不思議業者。即用大也。
作境界者。謂顯用大能與眾生作六根境界。
性者因也。謂體大中非但具足無漏法故而為智因熏於眾生。
兼作用大境界之因熏眾生。 ^1106c10

論。依此二義至發心修行　述曰。
此顯功能也。依此本有境智因義常熏眾生。
以有熏力故令妄心而得發心厭苦欣滅。
自信己性修行諸行。 ^1106c20

論。問曰至等入涅槃　述曰。
次入除疑。先問。後答。
此問也。一切眾生悉有真如等熏習者。
舉所難法。云何有信無信等者。
舉違設妨。有信無信。
此舉凡位信心有無。
前後差別。此舉入位解行差別。
皆應一時等者。正陳責難。
用熏既齊。寧有差別。
既有差別。寧言等熏。 ^1106c24

論。答曰至無明起差別　述曰。
下答有二。初約惑厚薄以明不等。
後約緣前後以明差別。
初中有二。初正顯惑差別。
後結明不等。此初也。
文中三節。初顯無明厚薄。
同真如一者。顯熏平等。
真雖等熏而依真有根本無明厚薄不同。
致諸凡夫有信無信。
諸賢聖等有證不證。
非由熏使之然也。
過恒沙等上煩惱等者。
次顯現行煩惱不等。
上煩惱者。即餘四住現行煩惱以現起故名上煩惱。
我見愛染煩惱等者。
此顯四住煩惱障種。
我見謂即初一住地。
愛染謂即餘三住地。
此現種惑數過恒河沙。
皆因無明起成差別。 ^1107a1

論。如是一切至如來能知故　述曰。
此結明不等也。此二煩惱皆依根本無明所起。
以本無明有多差別如此惑性差別無量。
自非佛智餘豈能知。
以此煩惱性差別故。
故令信等前後差別。 ^1107a13

論。又諸佛法至乃得成辨　述曰。
次下約緣明其差別。
於有中三。謂法喻合。
此初也。然信證等所有佛法若獨因不假外緣。
可如所責。然今外價用熏為內熏為因方得成辨故。
信證等致有前後。
非一時也。 ^1107a18

論。如木中火至無是要　述曰。
此舉喻也。 ^1107a23

論。眾生亦爾至則無是處　述曰。
次下法合。於中有三。
初明闕緣。次顯闕因。
後因緣。具此初也。 ^1107a24

論。若雖有外緣至樂求涅槃　述曰。
此顯闕因也。謂有無明厚熏之染。
雖則本覺常起內熏。
無明熏故而熏無力。
縱遇善友外緣之力。
而亦不能令其得道。 ^1107a27

論。若因緣具足至向涅槃道　述曰。
此顯因緣具足也。
若因緣具足等者。
初顯具熏所謂自有熏習力者。
惑業微薄因熏有力也。
又為佛等悲願護者。
感其外緣悲願熏也。
能起已下。後顯熏益。
起厭苦心修善根者。
自分行也。以修善根等者。
勝進行也。既值佛等示其好醜。
三乘六度教令捨惡而從善行為說當益。
令行心利。讚其所行而令心喜。
既由如是示教利喜。
乃能進趣向涅槃道。 ^1107b2

論。用熏習者至外緣之力　述曰。
下明用熏。於中有二。
初指事總標。後約緣別顯。
此初也。謂佛等菩薩所起作用大悲弘誓應現所起作多方。
但預見聞無不蒙益故。
是眾生外緣之力。 ^1107b11

論。如是外緣至略說二種　述曰。
次約緣別顯。於中有三。
謂標列釋。此初也。 ^1107b16

論。云何為二至平等緣　述曰。
此列名也。厭心所見多門化身名差別。
定心所見稱性報身名平等。
隨彼境心得彼名故。 ^1107b18

論。差別緣者若見若念　述曰。
次下辨相。於中有二。
先明差別緣。後顯平等緣。
前中又二。先總。後別。
標總中又二。初明感用因。
後正明用相。此初也。
言此人者。機欲之人。
即是凡小差別之機。
佛菩薩者。出外緣體。
謂從初位乃至佛果為彼凡小作別緣也。
初發意下明所感緣時分齊也。
若見若念明行者心感用器也。
謂見身形念其功德。
由此便能感勝用也論。
或為眷屬至無量行緣　述曰。
下明用。於中有二。
初明別用。後辨用之益。
此初也。文中二義。
前有五句開總成別。
欲令荷以恩慈。示為眷屬慈愛故攝生。
欲令悅其供侍。示為給使居卑以接物。
欲令慕其行義。示為朋友同類以勸發。
欲令厭彼侵誣。示為怨家怖之以入道。
欲令當成愛行故。
起四攝引之以令修。
乃至下攝別成總。
一切所作無量行緣皆為眾生外緣之力。 ^1107b21

論。以起大悲至得初益故　述曰。
此辨用之益也。文易可解。 ^1107c9

論。此緣有二種至遠得度故　述曰。
次下別開。於中有二。
先開近遠。後開解行。
初也。即為根熟易可度者。
而作近緣。為根未熟難可度者而作遠緣。
故說佛等普皆攝益。 ^1107c11

論。是近遠二緣至受道緣　述曰。
此開解行也。謂前近遠二緣之中各開順行受道二緣令其修習自分所。
故名增行緣。增長行故。
令其修習勝進行故名受道緣。
進上道故。 ^1107c15

論。平等緣者至而現作業　述曰。
次顯平等緣。於中有二。
先明能作緣者。後釋平等義。
此初也。言菩薩者。
謂初地上。入地方證同體智故。
皆願度者。平等心也。
由此願度一切眾生。
自然等者。常用應機任運熏習常無斷也。
以同體等者。由得眾生平等體故。
求滅他苦求滅自苦。
如應見聞現作業用。 ^1107c19

論。所謂眾生至見諸佛故　述曰。
此遣外疑釋平等義。
謂外疑云。若謂能現平等緣用。
何故眾生見差別耶。
故此釋云。謂平等緣應平等機。
平等機者。謂三賢上諸眾生等依三昧力悉見諸佛。
身量平等無有彼此分齊之相。
故云平等見諸佛也。 ^1107c26

論。此體用熏習至有二種　述曰。
上來別明體用熏習。
次下合釋。於中有二。
初標。後釋。此標也。 ^1108a3

論。云何為二至用相應故　述曰。
下釋有二。初未相應。
後已相應。凡夫等者。
約位舉人。以意意識熏習等者。
辨其行劣。凡夫二乘意識熏習。
新發意菩薩以意熏習。
雖是真如所熏起識。
猶有分別未契真如。
故云依心力故而修行也。
未得已下明未相應。
以未證得無分別智。
未發顯法身。未同佛體相應也。
故云未得無分別心與體相應故。
以未證得後得智故。
未同諸佛起應化身。
未與諸佛用相應也。
自在業者。即報化用。
言修行者。即後得智。
後智能起報化用。
故名自在業修業也。 ^1108a6

論。二者已相應至滅無明故　述曰。
法身菩薩舉位取人。
謂是地上諸菩薩也。
得無分別心者。正顯相應。
謂得如理正體智故名得此心。
故便同佛體。故與諸佛體相應也。
以得如量後得智故能起化用。
故與諸佛智用相應也。
唯依法力等者。顯其行勝。
初地已上證真如法而起諸行。
唯依證智任運而修。
云依法力自然修也。
以勝行熏習真如。
真如既顯無明滅也。 ^1108a17

論。復次染法至盡於未來　述曰。
上已廣顯染淨義。
自下第四顯染淨熏盡義。
於中有三。初標舉其相。
次徵問所由。後釋義所以。
此初也。染法謂即本末不覺。
淨法謂即本始二覺。
雖皆無始。而相熏習由常有斷無斷。 ^1108a26

論。此義云何　述曰。
此徵問所以也。此有二意。
染淨之熏俱無始有。
何故染熏有盡淨熏無斷耶。
染淨相因方成熏義。
若得佛已則無染法。
如何可言淨法熏習則無斷耶。 ^1108b2

論。以真如法至故無有斷　述曰。
此釋義所由也。以真如法常熏習故。
妄心即滅者。釋初門也。
謂彼染熏達理所起無常法故。
故有滅盡。淨法之熏順理而生。
是常法故。故無有斷。
故言真如常熏習等。
法身顯現等者。答後問也。
若未成佛。法身未顯。
以體熏習有染相故。
若已成佛。法身顯現。
以用熏習有染生故。
由此淨熏無有盡也。 ^1108b6

論。復次真如自體相者　述曰。
生滅門內有二分中。
前來已釋生滅心法。
釋立義中是心生滅因緣相竟。
次下明其所示之義。
釋立義中能示摩訶演自體等義。
於中有二。初合釋體相二大。
後別釋用大之義。
初中亦二。初總標二大之名。
後別釋二大之義。
此初也。以此體相多凡位說與用別故。
二合說。其用大者約佛菩薩悲智而明。
是故別開。故言真如自體相也。 ^1108b14

論。一切凡夫至畢竟常恒　述曰。
次下別釋二大之義。
於中二大即分為二。
此體大也。人雖就位以分優劣。
以體隨人未曾增減。
其次二句釋此所以。
前際凡位不生故非增。
後際佛位不滅故非減。
其下一句轉釋此義。
常故前際不生。恒故後際不滅。
既常恒故從凡至聖其體畢竟。 ^1108b23

論。從本已來至一切功德　述曰。
次明相大於中有二。
初正明性德。後問答重釋。
前中亦二。先明德相。
後顯立名。初中又三。
初總標。次別釋。後總結。
此初也。謂此相大一切功德即於體大自性之上本來具足非新起。
故名性功德。如水八德不離水故。 ^1108c1

論。所謂自體至自在義故　述曰。
此別釋也。文中六句顯六德相。
初顯本覺照明之義。
次明顯照諸法之義。
次明顯照無倒之義。
次明顯照無倒之義。
次明性離惑染之義。
次顯淨德圓滿之義。
後顯性德無遷之義。
即由前前而有後後。
以後後句顯前前義。 ^1108c7

論。具足如是至不思議佛法　述曰。
此總結也。性德塵沙皆即真體故云不離。
無始相續故云不斷。
共同一味故云不異。
德義深廣名不思議。
皆是覺法故名佛法。 ^1108c13

論。乃至滿足至如來法身　述曰。
已顯德相。次顯立名。
舉廣就略故云乃至。
顯具眾德故云滿足。
更無所念云無所少。
能攝果地如來萬德名如來藏。
果德相顯為萬德依故名法身。 ^1108c17

論。問曰上說至種種功德　述曰。
上來正明性功德義。
次下問答重顯。於中有二。
初問。後答。此初也。
謂執真體定離諸相故疑有此功德相也。 ^1108c22

論。答曰至是故無二　述曰。
下答有二。初明差別而無二。
後顯無二而差別。
此初也。文中三節。
初顯眾德。雖復廣多同一味。
如次釋所以。以無分別能取之心。
又離分別所取之相。
由無二取故同一味。
下句總結。由同一味真如性故。
是故前言無有二也。 ^1108c26

論。復以何義至生滅相示　述曰。
下顯無二而差別。
於中有二。先略。後廣。
此初也。文中四句。
上半疑詞。既其不二以何說別。
下半釋遣。以依生滅恒沙染法返此表示真德差別。
且舉染本但言業識。
據實通對一切染也。 ^1109a3

論。此云何示　述曰。
次下廣釋。於中有二。
先問。後顯。此問對染所示義也。 ^1109a8

論。以一切法至實無於念　述曰。
下答有三。初舉所迷之理。
次對染以顯德。後結後以釋名。
此初也。以一切法即心真如真非妄故。
一切諸法實無念也。 ^1109a10

論。而有妄心至光明義故　述曰。
次下對染顯德。於中有二。
先明對染別顯德相。
後明對染顯具眾德。
初中顯前六種德義即分為六。
此初本覺智明義也。
謂諸妄心不覺起念見諸境。
故總說無明心性不起。
是故即說智慧光明。 ^1109a14

論曰。若心起見至法界義故　述曰。
此即顯照諸法義也。
若心起於妄見染者。
有所見故有所不見。
心性無此諸妄見。
故即說顯照諸法義也。 ^1109a20

論。若心有動非真識知　述曰。
此即對明顯照無例義也。
此中應言若心有動。
非真識知。心性無動明是真實識知義故。
以文略故。謂若心起九種妄動。
非真識知。心性無動即說心性真識義故。 ^1109a24

論。無有自性　述曰。
此即對明。性離惑染義。
此亦文略。若具應言。
若心有動。無有自性。
心性無動。即是自性清淨心義故。
謂諸動念皆無自性。
清淨心義也。 ^1109a29

論。非常非樂非我非淨　述曰。
此即對顯淨德圓備義。
此中應言。若心有動。
非常樂等。心性無動。
即是常樂我淨義故。
若心有動。輪六趣故非常。
是行苦故非樂。惑所使故非我性。
是染故非淨。心性不動飜此四種。
即是常樂我淨義也。 ^1109b4

論。熱惱衰變則不自在　述曰。
此則對顯性德無遷義。
此亦應言。若心有動熱惱衰變。
則不自在。心性無動。
即是清涼不變自在義也。
諸惑燒心故名熱惱。
妄染遷故則名衰變。
業果繫縛是不自在。
心性不動則無此義。
故說真如清涼不變自在義也。 ^1109b10

論。乃至具有至相義示現　述曰。
此舉諸染顯眾德相。
言乃至者。總舉之詞。
妄遍恒河沙。翻對此故真恒不動。
即說真有過於恒河德相表示。 ^1109b16

論。若有起至如來之藏　述曰。
此即第三舉德以釋名。
若心更起外念求之。
即第三舉德以釋名。
若心更起外念求之。
即是不足故有少也。
以心性中淨法滿足更無所求。
云無所念。無所念故是淨滿足。
即此一心德法滿故為淨法依名為法身。
能攝如來清淨功德名如來藏。 ^1109b20

論。復次真如至發大慈悲　述曰。
上明體相。下顯用大。
於中有二。初總明。
後別釋。總中有二。
初對果舉因。後牒因顯果。
初中亦二。初悲。後智。
悲中有三。初顯起用因。
次因悲起行。後因悲立願。
此初也。諸佛如來本因地者。
此明能起用大之人。
即初發心凡夫人也。
依因此人發用大故。
發大慈悲者。此明所起用大之因。
大悲發用大故。 ^1109b27

論。修諸波羅蜜攝化眾生　述曰。
此因悲立行也。修諸波羅蜜。
顯六度行。攝化眾生。
明四攝行。皆為利他而修行也。
即以利他而為自利。
是故此中二利具足。 ^1109c6

論。立大誓願至盡於未來　述曰。
此因悲立願也。盡欲度脫等眾生者。
廣大願也。亦限劫數等者。
長時願也。 ^1109c10

論。以取眾生至不取眾生相　述曰。
自下明智。於中有二。
初顯自他同體之智。
後釋同體智之所由。
此初也。以取眾生如己身者。
顯得攝他同己想也。
而亦不取眾生相者。
不見身外有眾生也。
由平等智以取眾生如己之身故。
雖起願度諸眾生。
而亦不取眾生之相。 ^1109c13

論。此以何義至真如平等　述曰。
此顯自他同體所以。
此以何義者責其自也。
無別所以。謂如實知自他同真無有別體。
何見身外別有眾生。
亦於自身尚不見故。 ^1109c19

論。以有如是至見本法身　述曰。
自下第二牒因顯果。
於中亦二。初顯用體。
後明用相。此初也。
以有如是大方便智者。
牒前顯果之因。除滅無明見本法身者。
舉因所顯之果。大方便者。
即前所起大悲行願體正名方。
助道名便。智謂自他同真之智。
以有如是大悲智故。
無明除滅法身了果究竟顯現。
是故名為見本法身。 ^1109c23

論。自然而有至遍一切處　述曰。
下顯用相。於中有二。
初明用染廣。後明用無相。
此初也。自然等者。
明用染也。與真等者。
顯用廣也。妙用難測名不思議。
用相巨多名種種用。
任運起用名自然有。
是則依前法身之體不待作意。
任運起相難思業用。
用依真起。故同真如等遍一切。 ^1110a2

論。又亦無明有至故說為用　述曰。
此明用無相也。又亦無有用可後者。
此標無相也。何以故者。
責無相義。佛具三身秉現諸相。
如何乃言無用相耶。
下答意云。若廢機感。
如來唯是妙理本智最勝實義。
更無應化生滅等相。
但隨緣用。用即無用。
用即無用。如水即波。
即用常寂。故云。諸佛唯是法身離施作等。
雖真理妙智本來常湛。
隨機感而應益用無邊。
即寂常用。故云但隨眾生得益說為用等。 ^1110a9

論。此用有二種　述曰。
次下別顯。於中有二。
初標。後釋。此初也。 ^1110a18

論。云何為二至不能盡智故　述曰。
下釋有二。初正顯用相。
後問答釋疑。前中亦二。
初直顯用相。後重牒分別。
前中又二。先明應身。
後報身。此初也。凡夫二乘起心分別而見佛者。
依於分別事識見也。
此識不知諸境唯心。
執有外境。凡夫二乘未離此識而見佛身。
依此麁識分別佛身。
但見應身麁色之相。
不見報身微妙色相。
是故風小心所見者名為應身。
以不知下釋見麁。
所以所見佛相皆是梨耶轉識所現。
謂由事識厭苦忻滅。
願求見佛熏習力故。
即依轉識所有現識而現佛身淨勝境界。
此人不知轉識現佛。
謂佛外從兜天來。
不達色即舉體是心無有分齊。
執色離心而取佛身分齊。
但有丈六色相。以不能知分齊之色即無分齊。
是故名為不盡知也。 ^1110a20

論。二者依於至名為報身　述曰。
下顯報身。於中有三。
初約識舉人。明其所見。
次正顯依心二報之相。
後顯果因釋顯報名。
此初也。十解已上諸菩薩等依於業識發能見智。
即依此智見佛報身。
故說依於業識見也。
非謂業識即是能見。
此識微細未能見故。 ^1110b6

論。身有無量色至無量好　述曰。
下顯報相。於中有二。
初正報。後依報。此初也。
身無分齊云無量色有。
依色有相。相亦無量。
依相有好。好亦無盡相以表德。
令人敬德而念佛。
好為嚴身。令人愛樂而親近。
故說佛身有相好等。 ^1110b12

論。所住依果至不毀不失　述曰。
此顯依報。言依果者。
即所依土。能依正報無有邊故。
所住依果有無量。
池臺樓觀七珍百寶。
若人若物種種莊嚴不同。
化土分齊之色隨所樂現。
即無有邊。皆遍法界互融無礙。
故無究盡離分齊相。
隨其業行所感何相而所應者即皆常住。
故非如非出三災毀壞惡人損失。 ^1110b18

論。如是功德至說為報身　述曰。
此續果由因釋報名也。
如是依正功德報相無障無礙。
不思議事皆因六度深行之熏。
及由本覺不思議熏內外二因之所成就。
樂相圓備故得報名。 ^1110b25

論。復次凡夫所見至說為應身　述曰。
次下第二重牒分別。
於中有二。先應。後報。
此初也。前明報身。
通依凡小所見而說。
今欲簡凡異小。所見重顯應身。
二乘見佛是聖人身。
凡夫見者六道各異。
皆非出世相同苦諦。
是故名為非受樂相。
果不稱因。說之為應。 ^1110c1

論。又初發意至法身位故　述曰。
下顯報身。於中有二。
先明地前所見。後顯地上所見。
此初也。前明報身通地前後所見而說。
今欲簡比異於證故重明報身。
十解已上依比觀門見真如理。
故言深信真如理也。
以非親證是相似覺。
言少分見。以見真如異凡小。
故知色相等元來去等。
以依比觀而得深解。
未入法身證真位故。
而此菩薩由分別也。 ^1110c7

論。若得心至遞相見故　述曰。
此顯地上所見也。
若得淨心所見微妙用轉勝者。
此明見勝。用相過前而於地地用亦轉增。
故云轉勝。乃至菩薩究竟者。
此明見極。盡地菩薩見佛報身相。
身相極名見究竟。
金剛後心離於業相更則不見。
故離業識則無見相。
所依既無能依無。
故謂離業識即名諸佛。
諸佛唯是真如法身無有彼此色相可見。
故離業識無見相也。 ^1110c15

論。問曰至能現色相　述曰。
上顯用相。次下釋疑。
於中問答。此問也。
若謂法身無色相者。
云何能現報化色相。 ^1110c24

論。答曰至能現於色　述曰。
下答有二。先釋法身能現。
後釋所現之色。前中亦二。
先總舉。後別成。此初也。
謂此法身即是報化色家之體。
故能現色。若非色體。
不名法身。色德名法。
自體名身。是故法身名為色體。 ^1110c27

論。所謂從本至遍一切處　述曰。
此別成也。從本已來色心不二者。
總標所現色不異心。
謂從因至據本而言色心不二。
既因中色以心為體。
故報化色不異真心。
以色性即智等者。
明色即心。顯前不二。
以彼報化色之本性即是本覺心智性故。
而彼報化舉體是智。
色相都盡。但云智身。
以智性即色等者。
明心即色。顯前不二。
以心智性即是報化色體性故。
說名法身。報化色法依心體故。
遍於一切色相之處。 ^1111a3

論。所現云色至而不相防　述曰。
下釋法身所現之色。
於中有二。初明所現無礙。
後所現難思。此初也。
先分齊者。此標無礙。
以其法身無礙常遍故。
所現色無斷無限。
隨心已下顯無礙相。
謂隨十方諸菩薩心能不無量勝妙報身無量莊嚴淨妙土相。
各隨十地所見不同。
皆無分齊而不相防者。
顯無礙義。雖其所見皆遍法界。
各差別相互不相妨。 ^1111a13

論。此非心識至自在用義故　述曰。
此名所現難思通外難也。
謂外難云。凡言色者質礙為體分齊為相相妨為用。
如何各別皆無分齊不相防耶。
故此答云。非心識等。 ^1111a21

論。復次顯示至色之與心　述曰。
上顯法義別釋真如及生滅門顯非一義竟。
自下第二。二門相對。
會於入空顯不異義。
於中有三。謂標釋結。
此初也。將顯會相入空義故。
故言顯示從生滅門入真如門。
云何顯示推求五陰色之與心。
色蘊名色。四蘊名心。
推此五陰離真無體。
故從生滅即入真也。 ^1111a25

論。六塵境界畢竟無念　述曰。
下釋有二。先觀色法。
次觀心法。初也。謂彼六度有無對色。
皆從心起。畢竟無體。
離心之外無可念相。
故言六塵畢竟無念。 ^1111b3

論。以心無形相至終不可得　述曰。
下顯觀心。於中有三。
謂法喻合。此初也。
六塵色法多現有像尚不可得。
況心無形像而可得耶。
由無形故即無住處。
無住處故即無所有。
故言十方求之終不可得。 ^1111b7

論。如人迷故至方實不轉　述曰。
此舉喻也。 ^1111b12

論。眾生亦爾至心實不動　述曰。
此法合也。推求動念已滅未生中無所住。
無所住故則無有起。
故知心性實不動也。 ^1111b13

論。若能觀察至入真如門故　述曰。
此後總結。即得隨順是顯信位。
若能觀察得方便觀入真如者。
若至初地得正觀也。 ^1111b16

論。對治耶執者至則無耶執　述曰。
上來已明顯示正義。
次下第二對治邪執。
於中有二。初就本總標。
後顯別明除障。此初也。
謂依分別我見之上起於分別迷教邪執。
既依我見起於邪執故。
離我見邪執即亡。
根斷枝亡。理恒教故。 ^1111b19

論。是我見有二種至人我見　述曰。
次下第二別明除障。
於中有二。初對治離。
後究竟離。初中有二。
初標數別名。後別辨其相。
此初也。計有總相宰主之者名人我見。
計一切法各有實體名法我見。
然此二見各有二種。
任運起者名為俱生。
邪思起者名為分別。
今此所說分別起者。
皆迷正教而生起故。 ^1111b25

論。人我見者至說有五種　述曰。
次下辨相。於中有二。
初明人我。後明法我見。
初中亦二。初總標。
後別釋。此初也。然此人我唯佛法內學大乘人凡夫所起。
是故下文皆舉迷。
於大乘教起故。依凡夫說五我見。 ^1111c3

論。云何為五至猶如虛空　述曰。
次下別釋。別釋五見。
即分為五。一一文中皆有三義。
初明起執之由。次正明執相。
後顯對治。此初我見云中起執之由也。
此般若等經文為破執相好身為真佛者。
故說法身寂寞無相如虛空也。 ^1111c8

論。以不知至是如來法　述曰。
此正明執相也。謂諸凡愚不了教意。
則謂虛空是佛法體。
是則以喻而為法也。 ^1111c14

論。云何對治至體無不實　述曰。
下明對治。於中有二。
初明虛空非常遍有。
後顯法身非有遍常。
前中亦三。初立。次釋。
後結。此初也。明虛空相是妄法者。
此明情有。聞說空名隨分別有虛空相故。
體無不實者。此顯理無。
如彼空花據情雖有據理無故。 ^1111c17

論。以對色故有至虛空之相　述曰。
此釋也。以對礙色故。
於無礙明闇之處說有虛空。
然此無礙明闇之相是空界色眼可見相。
牽起念念生滅心耳。
以一切色法下。顯理無也。
本以對色而立虛空。
色體尚無。寧有空寂相。 ^1111c23

論。所謂一切至境界滅　述曰。
此體也。一切境界唯心妄有者。
此明情有。若心已下後顯理無。
既一切法妄情則有。
據理皆無。故知虛空非常遍有。 ^1111c28

論。唯一真心至虛空相故　述曰。
此顯法身非有遍常。
唯一真心無所不遍等者。
辨法同喻。以佛法身唯一真心無所不遍。
無不遍者。是顯如來智性廣大究竟之義。
如虛空義故喻虛空相者。
簡法異喻。非謂如彼情有理無妄虛空相。 ^1112a3

論。二者問修至離一切相　述曰。
第二我見之中初明起執之由也。
即大品等諸緣若經。
為破取著生死涅槃妄生。
分別而欣。厭者故。
說諸法畢竟皆空。
即從本來無自性故離一切相。
名之空耳。 ^1112a9

論。以不知至唯是其空　述曰。
此正明執相也。以不知為破著故。
即如言執真如涅槃性功德相畢竟斷無。 ^1112a14

論。云何對治至性功德故　述曰。
此顯對治也。真如法身自體不空者。
正明不空對治空執。
具足無量性功德者。
此釋不空所以義也。 ^1112a17

論。三者至功德之法　述曰。
第三我見之中初明起執之由也。
此文為破著空眾生。
說如來藏具體相用。 ^1112a20

論。以不解故至自相差別　述曰。
此正明執相也。色謂相好。
心謂相好。心謂力等。
彼初心者執此為實。
聞如來藏備功德法。
不解約真性德而說無差別相。
謂有如前自體差別色心功德。 ^1112a23

論。云何對治至說差別故　述曰。
此顯對治也。唯依真如義說故者。
二之不二。所言體備功德法者。
唯依真如性德義說。
非謂有前色心之法。
因生滅義等者。不二之二。
何故乃說差別功德。
謂對生滅差別染義示現說其差別功德。
非謂性德有其差別。 ^1112a28

論。四者至不離真如　述曰。
此第四我見之中初明起執之由也。
此文為破執生死染法離真有體者故。
說真如隨緣之義。
生死染法依藏有者。
顯如來藏作緣生義。
一切諸法不離真者。
顯緣生法無別體義。 ^1112b5

論。以不解故至生死等法　述曰。
此正明執相也。不解真如隨緣義故。
謂如來藏體若無染何能生染為染所依。
故知體具世間染法。 ^1112b10

論。云何對治至相應故　述曰。
下顯對治。於中有二。
初順遣情疑。後返破愚執。
此初也。以如來藏從本等者。
此明淨德妙有。過恒沙等煩惱等者。
此明妄染理無。從無始世來等者。
此顯妄不入真。故如來藏不相應也。 ^1112b13

論。若如來藏至無是處故　述曰。
此返破也。謂諸聖者證會此時既離妄染故。
如來藏體無妄也。 ^1112b18

論。五者至故得涅槃　述曰。
此第五我見之中初明起執之由也。
如來藏性為諸法依。
由此便有生死涅槃。 ^1112b21

論。以不解故至還作眾生　述曰。
此正明執相也。謂聞依藏有生死故。
則謂真先而其妄後。
故起眾生有始之見。
以見始下。復於涅槃起終見也。
既如來藏本無惑處。
而起諸染得有眾生。
縱離惑染。所得涅槃何不終盡作眾生邪。
由此劫成前始見也。 ^1112b24

論。云何對治至外道經說　述曰。
下顯對治。於中有二。
初明無始。後顯無終。
此初也。以如來藏無前際等者。
正明無始有如來藏即有無明。
所依藏性既無前際。
能依生死何有始耶。
無明相者。即生死也。
若說已下顯始見。
至如彼數論外道經說。
從冥生覺。初作眾生。
劫歸冥性。名得涅槃。
從冥生覺。還有眾生。 ^1112c1

論。又如來藏至無後際故　述曰。
此顯無終也。謂如來藏無後際故。
諸如來智證之相應所得涅槃與藏相應而無後際。
即真體故。 ^1112c8

論。法我見者至說人無我　述曰。
下顯法我見。於中亦三。
此初明起執之由也。
雖此法相亦空無我。
二乘根鈍且未堪聞。
為引彼人令入聖道。
是故但說人無我理。 ^1112c11

論。以說不究竟至妄取涅槃　述曰。
此正明執相也。由其顯蘊體亦空。
說未了故。彼二乘者未亡法執。
見有五陰生滅實法故。
怖生死妄取涅槃。 ^1112c15

論。云何對治至本來涅槃故　述曰。
此顯對治也。以彼五陰本無自性。
何有生滅　即無生滅。
本自涅槃。何有實法。
妄生欣厭。 ^1112c19

論。復次究竟至自相可說　述曰。
次下第二顯究竟離。
於中有二。初約法明能作。
後會相釋伏疑。前中亦二。
初約法總顯。後舉廣類求。
此初也。前明伏道。
伏除邪執名為對治。
今明斷道。永離妄執名究竟離。
總舉執緣顯無自性所執無故能執不生。
心無所依自然解脫故言究竟離妄執等。 ^1112c22

論。是一切至不可說相　述曰。
此舉廣類求也。是前染淨相待假故。
一切諸法本無自性。
非由悟後方便生。
然故言是故從本來等。
二取無故非色非心。
心無染淨。非識進無起盡。
非有非無。由是畢竟不可說相。 ^1112c29

論。而有言說至入實智故　述曰。
此會釋伏疑也。而有言說等者。
此正會伏疑。聖既了法不可說相。
應無所說。而有說者。
假言引而令悟。其旨不在言也。
其旨趣者等者。辨定聖意。
意存歸真。不欲尋名滯言說相也。
以念一切法等者。
返以釋成。以若尋名便起於念。
則心生滅不稱平等者。
等真實智故。 ^1113a5

論。分別發趣至趣向義故　述曰。
上來已明對治邪執。
次下第三發趣道相。
於中有二。初標意顯名。
後別開分別。此初也。
取證道者。即是真如。
此是佛智所證道故。
趣向義者。釋其道名。
此所證理是諸菩薩所趣向義故名為道。
欲明菩薩發心修行趣向諸佛取證之道故。
名分別發趣道相。 ^1113a12

論。略說發心至證發心　述曰。
次下別開。於中有二。
初標數列名。後別開分別。
此初也。信成就發心者。
謂於十信終滿位中信心成就。
能發三種決定信心住十住故。
解行發心者。謂十行位。
能解法空順行六度解行純熟發迴心住十向故。
證發心者。位在初地乃至十地。
依前二種相似發心證得真如發真心故。 ^1113a19

論。信成就發心至堪能發心　述曰。
次下辨相。辨上三名。
即分為三。初中亦三。
一明信心成就之行。
二顯分成發心之相。
三彰發心取得利益。
初中又二。初問後答。
此初也。文中四句。
總為三。問依何等人者問能修。
何等行者問所修行。
得信成就堪能發心者。
問行成已堪為發何心。 ^1113a26

論。所謂依不定聚眾生　述曰。
下答有二。初正答前問。
後舉劣顯勝。前中亦二。
先別答。三問。後結成入位。
前答三問。即分為三。
此顯修人。答初問也。
分別三聚乃有四門。
今者唯就約位分別。
十住已上名正定聚。
住聖種故。未入十信名邪定聚。
背正因故。中間十信名不定聚。
行進退故。今依此人明所修行。
故言依不定聚眾生也。 ^1113b4

論。有熏習至修行信心　述曰。
此顯修行。答第二問。
有熏習善根力者。
此辨行因。謂有本覺內熏因力。
善友聞熏為外緣力。
必依前世修善根力。
信業果報等者。次顯所行。
由前熏習善根力故。
能信果報起二善根。
起十善者。世間善也。
厭生死等者。出世善根也。
得值諸佛等者。此明行勝。
謂約緣修習十種信心行也。 ^1113b12

論。經一萬劫至能自發心　述曰。
此明信成。答第三問。
經一萬劫信心成就者。
此約時滿顯行成也。
即是信位上品滿人。
於十千劫修十信心。
而其信心方成就故。
諸佛菩薩教發心者。
此約勝緣明所發心也。
謂依勝緣發三心故。
唯十住論有七發心者。
前三是此決定發心。
諸佛菩薩教發心者。
教念真如發惠心也。
以大悲故自發心者。
愍眾生苦發悲心也。
以護法故自發心者。
守護善法發深心也。 ^1113b20

論。如是信心至正因相應　述曰。
上答前問。此能成入位也。
是十千劫信成就故得發三心。
至初住位名入正定聚。
大涅槃離生死耶名正種姓菩薩。
取一趣之必爾名定。
眾多攝為一類名聚。
當所成覺名白如來。
習性當治名住種中正因相應釋當治義內熏佛性名曰正因。
修行契假故曰相應。
由與得佛正因相應。
是故得住如來種也。 ^1113b29

論。若有眾生至若進若退　述曰。
次下第二舉劣顯勝。
於中有二。初內熏力微。
後外緣力劣。此初也。
內熏力微。即是信位初心入也。
善根微劣等者。總明障重。
創修善行名為微少。
久惑未制名為深厚。
雖值於佛等者。別顯住輕。
於中別顯三種劣心。
然起人天種子者。
倒種苦因。或起二乘種子者。
異求小果。設求大乘根本定者。
猶豫大乘即下中上三品人也。
此雖遇勝緣發心。
善少障深但得淺利。 ^1113c8

論。或有供養至墮二乘地　述曰。
此明外緣力顯其信位中心人也。
供養諸佛未經萬劫者。
行時未滿。於中遇緣亦有等者。
遇緣不勝。見佛色相。
不見體故。供養眾僧。
取儀形故。二乘教發劣勸發故。
學他發心。無自性故。
如是等發心等者。
能成退失。此四皆非悲智之心。
不見本性。體不定故。
雖皆發心。或便退墮。
即十住論後四心也。 ^1113c17

論。復次至略說有二種　述曰。
上明信心成就之行。
下顯行成發之相。
於中有二。初正明發心。
後問答釋疑。前中有二。
初問起標數。後依標顯相。
此初也。 ^1113c25

論。云何為三至眾生苦故　述曰。
此依標顯相也。言直心者。
無分別義。正念真如無邪念故。
即是二利行之本也。
言深心者。是意樂義。
意樂修行諸善行故。
即是自利行之本也。
言大悲心者。是普濟義。
普欲濟拔眾生苦故。
即是利他行之本也。
此三即是三菩提心由此。
是其發心相耳。 ^1113c29

論。問曰至諸善之行　述曰。
次下釋疑。於中問答。
此初也。唯許直心疑其後二故發問耳。 ^1114a7

論。答白至終無得淨　述曰。
下答有二。初答前問。
後重顯方便。前中亦二。
先喻。後合。此初也。 ^1114a9

論。如是眾生至亦無得淨　述曰。
下合有三。初正合前文。
次顯行所以。後善行順真。
此初也。 ^1114a12

論。以垢無量至以為對治　述曰。
此顯眾生行之所以也。
真如之理既遍一切。
無明真有垢染義。
即驗垢遍一切法也。
故修眾善以為對治。 ^1114a15

論。若人修行至真如法故　述曰。
此顯善行順真也。
真如既遍一切法中。
亦非一善而能順。
善從真如流。染從無明起。
若修善行外違妄染內順真如。
故修善法自歸真也。 ^1114a19

論。略說方便有四種　述曰。
次下第二重顯方便。
於中有二。初標數。
後別釋。此初也。於中初一顯不住道。
後三即顯三聚淨戒。
遍包一切順真方便故。
言略說有四種也。 ^1114a23

論。云何為四至性無住故　述曰。
次下別釋。別釋四種。
即分為四。此初顯不住道也。
行根本方便者。列其名也。
謂依真如修不住行。
與後三行作根本故。
此行順真名為方便。
觀一切等者。次顯其相。
自性無生者。所觀境空離妄見者。
能觀心空。心境既空。
何所樂著。故能生智。
不住生死。業果不失。
眾生不悟。深可生悲。
為救濟故不住涅槃。
以隨順等者。顯修行意釋方便也。
以此法性無性無住故。
修此行而為隨順之方便也。 ^1114a27

論。二者能止至離諸過故　述曰。
此即顯其攝律儀戒離一切惡。
能止方便者。列其名也。
謂由慚愧能止惡法隨順真如。
是故能止即方便也。
慚愧等者。次顯其相。
於中則顯二種。止一切惡法者。
未生惡法令不生。
不令增長者。已生惡法令除斷。
以隨順等者。釋其修意顯方便名也。
以順法性離過義故。
故說能止為方便也。 ^1114b8

論。三者發起至離癡慢故　述曰。
此顯攝善法戒修一切善。
發起等者。初列名也。
謂由勤故發起善根。
復由勤故善根增長。
即是順真如之方便也。
謂勤供養禮拜等者。
未生善法令發生。
由信增長生諸善故。
又為佛僧力等者。
已生善法令增長。
消障不退由善增故。
隨順等者。釋方便名。
發起善根生福智故。
故順離癡。善根增長滅業障故。
故順離障。故起善根以為順真之方便也。 ^1114b16

論。四者大願至究竟寂滅故　述曰。
此顯攝眾生戒。大願等者。
列其名也弘誓普周故名大願。
願心無異故名平等。
願行順真故名方便。
所謂已下次顯其相。
於中即顯三種願相。
發願等者。長時願也。
化度等者。廣大願也。
皆會等者。第一願也。
下釋所以顯方便名。
隨順等者。長時所以。
法性等者。廣大所由。
不念等者。第一所謂。
或是第四不顛倒願。 ^1114b25

論。菩薩發是至見於法身　述曰。
上顯行成發心之相。
次下第三障其發心所得利益。
於中有四。一顯勝德。
二明微過。三通權教。
四歎實行。初中又二。
初明自利功德。後顯利他功德。
此初也。發是心者。
即發如前三種心也。
由其直心正念真如深心悲心助顯真故。
真性似顯故。名少分見法身也。 ^1114c4

論。以見法身至入於涅槃　述曰。
此顯利他德也。隨本發心利眾生願。
能現八相權作佛身。
八相成道作眾生事。 ^1114c11

論。然是菩薩至未能決斷　述曰。
次明微過於中有二。
先異地上。後異凡愚。
此初也。然是菩薩以未親證真法身故未名法身。
以其等者釋異所以。
以未能得無漏智故。
無始及即依於二障所起漏業未能除也。 ^1114c14

論。隨其所生至自在力故　述曰。
此異凡愚也。雖由未斷諸過漏故。
失念起惡能招苦果。
暫隨所生微苦相應。
而亦非被惡業所繫。
以有悲智所起大願自在之力所住持故。 ^1114c19

論。修多羅中至勇猛故　述曰。
此會通權教也。如本業經說七住前名退。
退者非其實退。為彼十信初學之人未入十住正定位中而懈怠者。
如來怖之令發勇猛故。
說六住退入凡夫。
而實入住即不退也。 ^1114c23

論。又是菩薩至自涅槃故　述曰。
此難其實行也。一發心後離怯等者。
於下不墮了人法空。
何有怯弱。進成實行不墮二乘。
若聞等者。於上不怯。
得涅槃者。即成佛也。
信知已下總釋所以。
既知諸法本來涅槃。
豈同二乘厭苦欣滅。 ^1114c28

論。解行發心者當知轉勝。
述曰。次下第二解行發心。
於中有二。初顯解業所得發心。
後顯發心所行解行。
初中有二。初總標欲勝。
後顯其勝相。此初也。
解謂十解。行謂十行。
苦心謂即入十向住前。
但依信而起於行。
令此依解而起於行。
即轉信心為勝解性故名轉勝。 ^1115a5

論。以是菩薩至所修離相　述曰。
此顯勝相也。以是菩薩等者。
此明時勝。謂彼初劫有三時分。
十住行向居初中。
後令此發心在後時中。
故言初劫將欲滿也。
於真如法深解等者。
此明解勝超前正念真如之位。
異信位故之深。異證德故云解。
得此深故云現前。
所修離相者。此顯行勝。
由於真如得深解。
故凡所修行皆離相也。 ^1115a11

論。以知法性至般若波羅蜜　述曰。
此明發心所信解行也。
文中別顯無相六度。
一一文中顯解行別。
以知法性無貪等者。
此顯解也。聖證法性無貪著故。
故知法性無貪等也。
以慳貪等垢障乖真而施戒等契會真理。
是故行檀等行也。
此六皆能至勝彼岸。
故皆名為波羅蜜也。 ^1115a19

論。證發心者至究竟地　述曰。
次下第三明證發心。
於中有三。初明發心體。
次顯發心相。後顯成滿德。
初中又三。初標證位。
次辨證體。後明證用。
此初也。所言證者。
體會為義。心本無明起念。
始從初地至第十地。
漸斷無明體。會心源發真智。
故名證發心。 ^1115a26

論。證何境界至名為法身　述曰。
此辨證體也。證何境界謂真如者。
此舉所證之法也。
以依轉識為境界等者。
此釋外疑難也。既說體會名證。
真如於中則無能所差別。
而乃說真為境界者。
以依證智同時轉相能取境界故。
說真為境。欲顯菩薩雖證真如非能淨故假說轉識。
而實證者。體會真如理智無別。
何有境界。唯真如智名法身者。
結明非境。謂證菩薩名為法身。
法身唯是如淨智。
既彼理智無有別體。
是故真如境界也。 ^1115b3

論。是菩薩至不依文字　述曰。
下顯證用。於中顯有四種德用。
一攝法上首德。二隨根延促德。
三實行不殊德。四應機殊用德。
此初也。是菩薩等者。
此明請法。一念作意能至十方故。
法唯為開導等者。
顯其請意。唯為開導無聞眾生故。
不依文字者。顯為他意。
法出自心非依言解故。 ^1115b13

論。或示超地至不可思議　述曰。
此隨根延促德。文中三義。
謂促延結。文易可知。 ^1115b20

論。而實菩薩至阿僧祇劫故　述曰。
此實行不殊德也。
而實菩薩種姓根等義。
一種姓等。皆入菩薩種姓位故。
二諸根等。上中下根皆上根故。
三發心等。發真心等皆無別故。
四所證等。皆證真如根本理故。
以一切菩薩等者。
後約時釋成。從初正信至於初地。
初僧祇劫。初地乃至七地滿心。
二僧祇。滿八地乃至十地終心。
三僧祇。劫既皆三祇。
故無超也。 ^1115b22

論。但隨眾生至亦有差別　述曰。
此應機殊用德也。
種姓發心根證雖等。
而其所行示現差別。
眾生不同怯懈貪等。
世界不同諸佛出事。
根有上中下。樂欲速中鈍。
種有劣中勝。於所見聞皆有異。
故菩薩是行不可同也。 ^1115c1

論。又是菩薩至微細之相　述曰。
次下第二顯發心相。
於中有二。初顯細標數。
後列名釋相。此初也。
顯此發心勝於前住。
難測知故言微細相。 ^1115c6

論。云何為三至起滅故　述曰。
此列名釋相也。謂根本智名為真如。
體會真心體會真如無分別故。
謂後得智本名方便。
心妙修遍善巧化生故。
阿黎耶識名業識心。
二智起時必依此故。
此實非是發心之相。
欲顯菩薩雖得二智猶有微細生滅之累不同佛地純淨之德。
是故攝在發心相耳。 ^1115c10

論。又是菩薩至最高大身　述曰。
第三顯成滿德。於中有二。
初正歎勝德。後問答釋疑。
初中有二。初顯位滿。
後明德滿。此初也。
又是菩薩等者。因位窮也。
福德智慧皆圓滿故。
是故名為功德成滿。
於色究竟處者。果位成也。
將欲成大法主。是故不現最高大身。
此即成就他受用。
佛在色究竟而成佛也。 ^1115c17

論。謂以一念至利益眾生　述曰。
此顯德滿也。文中二義。
初顯自利德。謂以一念相應惠者。
是無間道。以一剎那無明盡故。
名一切種智。是解脫道。
解脫道中種智圓故。
自然已下顯利他德。
既成果德顯種智體。
由此便能不待功用思議而起利益事故。 ^1115c24

論。問曰至名一切種智　述曰。
次下釋疑。有二問答。
初顯智體斷無明成。
後顯智用而能普益。
初中有二。初問。後答。
此初也。虛空無邊等者。
舉境難知以申難本。
若無明斷者。顯無能了啟所疑。
謂無明者心相依處。
心想乃是智慧依處。
若無明斷則無心想。
心想無故智慧亦無。
云何遍知無邊之境。
言無明斷成種智耶。 ^1116a1

論。答曰至離於想念　述曰。
下答有三。初依心立理。
次舉非顯失。後舉是彰德。
此初也。一切境界雖復無邊。
據本如來皆自心變無別境界。
是所想念由諸境界不生心故。
心若離念。契證心源。
即心之境何不能了。 ^1116a9

論。以眾生至故不能了　述曰。
此舉非顯失也。以眾生妄見等者。
此明妄見有限之境。
以妄起想念等者。
此顯不見所由。即明由有妄所見故有所不見。 ^1116a14

論。諸佛如來至名一切種智　述曰。
此舉是彰德也。文中二義。
初顯智體能照諸法。
由無妄見無所見故無所不見。
故言諸佛離於見相無不遍也。
佛心離妄歸一心源。
始覺同本名心真實。
然此本覺為妄法體。
故云即是諸法性也。
既此本覺為諸法體。
妄是本覺佛之相。
相現於體。體照其相。
有何難了而不能知。
故言自體顯照妄法。
有大智用等者。後顯智用能廣利益。
以同體智大力用故。
起緣方便攝化眾生。
既滅無明顯種智體起種智用。
由是義故斷滅無明名為種智。 ^1116a18

論。又問曰至多不能見　述曰。
下顯智用能普利益。
於中問答。此問也。
即由前說有大智用能普益生故為此問。 ^1116a29

論。答曰至法身不現故　述曰。
此答也。諸佛如來等者。
初舉法也。法身平等遍一切處者。
平等遍在眾生心故。
無有作意故。說自然者。
能無功用起作用故。
但依眾生心現者。
依厭求一隨其勝劣即現報化麁細用故。
眾生心者如鏡等者。
次舉喻也。如是已下後法合也。
心有垢者。謂有染著生死過患而無厭求見佛之機名為有垢。
法身不現者。法身遍在眾生心中而不能現報化用也。
非有煩惱垢故不現。
以善星等煩惱心中亦見佛故。 ^1116b3

論。已說解釋分次說修行信心分　述曰。
次明第四修行信心分。
於中有二。初結前起後。
後正顯修行信心。
此初也。上顯大乘明解釋分。
今明起信故次應說修行信心。 ^1116b13

論。是中依未入至修行信心　述曰。
次下正顯。於中有三。
初就人標意。次約法廣辨。
後防退方便。此初也。
所言未入正定眾生者。
亦是大乘不定聚人。
然不定聚有勝有劣。
勝者乘進。劣者可退。
前信成就發心之相。
為彼勝人信滿者說令發三心住正定位。
今此修行信心者為彼劣人可退。
同前發心住正定位。
所為雖別趣是同。 ^1116b17

論。何等心云何修行　述曰。
次下第二約法廣辨。
於中有二。先發二問。
後還兩答。此初也。 ^1116b25

論。略說信心有四種　述曰。
下答有二。先答信心。
後明修行。中有二。
初標。後釋。此初。 ^1116b28

論。云何為四至真如法故　述曰。
下釋四信。即分為四。
此初信有得佛因也。
真如既是諸佛所師。
眾行之源故云根本。
樂念觀察故名為信。
是後三信根本故故初明也。 ^1116c1

論。二者信佛至一切智故　述曰。
此信由因所得之果。
果因成故次明也。 ^1116c5

論。三者信法至波羅蜜故　述曰。
此即信有得佛之行。
佛依法成故次明也。
教理行果四法之中。
前明理果此信行也。
必信由教方信此三故。
於此中亦顯信教。 ^1116c7

論。四者信僧至如實行故　述曰。
此即信有起行之人。
法籍人弘故次明也。 ^1116c11

論。修行有五門能成此信　述曰。
下答修行。於中有三。
初舉數標意。次依數列名。
後依名別解。此初也。
前雖學起四不德信。
若無行成則信不堅不堅之信遇緣便退。
故修五行以成四信。 ^1116c13

論。云何為五至五者止觀門　述曰。
此依數列名也。以諸菩薩定惠變修止觀齊運。
二不相離故合二度為第五門。 ^1116c18

論。云何修行至向菩提故　述曰。
次下第二種門別釋。
於中有二。初略明前四。
後廣釋止觀。前中又二。
初別明四行。後總明深障。
別中顯其四種修行。
即分為四。此初也。
文中初則別明三種施相為修正因。
不應已下總勸所修。
離於僻執而求正果。
三種施相如文可見。 ^1116c21

論。云何修行至妄起至罪故　述曰。
此中即顯三種戒相。
所謂不盜等者。此依在家顯攝律儀戒。
遮在家人多造惡故。
若出家者等者。此依出家明攝善法戒。
已離諸惡勸進善故。
當護已下。亦依出家顯攝眾生戒。
不令他惡是悲護故。 ^1116c28

論。云何修行至苦樂等法故　述曰。
此中則顯二種忍相。
應忍他惱。不懷報者。
耐怨害忍。亦當忍於利衰等者。
安受苦忍。榮潤名利。
侵損名衰。過誣名毀。
越讚名譽。委欲為稱。
實責名譏。逼迫名苦。
適意名樂。此違順境名為八風。
能動行人妄生喜怒。
若住平等諦察真如。
縱遇他惱無懷報心。
雖遇八風其心不動。
既由諦察二忍方成。
是故亦顯有三忍也。 ^1117a5

論。云何修行至速離眾苦　述曰。
此中即顯三種精進。
於諸善事不退等者。
被甲精進。如世被甲無退屈故。
當念過去久遠等者。
攝善精進。念昔虛苦令勤善故。
自利利他速離苦者。
利樂精進。欲脫他苦自精進故。 ^1117a13

論。復次若人至眾多障礙　述曰。
次下第二除障方便。
於中有二。先障。後治。
此初也。先世多有重罪等者。
此舉內因之業障也。
魔鬼病苦所惱亂者。
感外緣惱之報障也。
世間事務所牽纏者。
此顯所起煩惱障也。 ^1117a18

論。是故應當至善根增長故　述曰。
此明治障法也。是故應當禮拜等。
此即總明除障方便。
如人負債依附於王。
則於債主無如之何。
如是行人禮拜諸佛。
諸佛所護能脫諸障。
懺悔等者。即顯別除四障之法。
諸惡業障懺悔除。
謗正法障勸請除滅。
嫉妬他勝隨喜對治。
樂著三有迴向對治。
常不休廢得免諸障等者。
此結前方便免障生善也。 ^1117a23

論。云何修行止觀門　述曰。
下明止觀。於中有二。
初問。後釋相。此初也。 ^1117b2

論。所言止者至觀義故　述曰。
次下釋相。文中有二。
初略明。後廣顯。略中亦二。
先舉別修以明隨順。
後舉雙運釋隨順義。
此初也。謂止一切境界相者。
由先分別作諸外塵。
今以覺惠唯識道理破外塵相境。
相既止。無所分別。
故名止。分別因緣生滅相者。
先由修止其心沈沒。
今覺惠觀察因緣生滅之相發生妙智故為觀。
隨順奢魔他觀義等者。
梵云奢魔他。此翻止。
毘鉢舍那此譯為觀。
譯此論者為方便及正止觀故。
於此中加此隨順奢摩他等。
謂於方便而存梵言。
於正止觀而為華語。
即正止觀名之為觀。
雙運之時是正觀故。
若此文中。皆就華言。
應言隨順止觀義。
隨順觀觀義。謂方便時止諸塵相是能隨順正觀之止。
故言隨順止觀義也。
又能分別因緣相故。
能順正觀之觀故。
言隨順觀觀義也。 ^1117b4

論。云何隨順至雙現前故　述曰。
此顯雙運釋隨順義。
以此二義漸習等者。
顯能隨順之方便也。
不相捨離雙現前者。
明所隨順之正觀也。
即止時觀即觀時止。
止觀齊均名不相離等也。 ^1117b20

論。若修止者端坐正意　述曰。
次下第二廣明止觀。
於中有二。先明別修。
後顯雙運。別中有三。
先止。後觀。止中有五。
一修止方法。二顯止勝能。
三辨止魔事。四簡止真偽。
五欲止勸修。初中有二。
初明勝人能入。後顯障者不能前中亦二。
初託靜息心修止方便。
後止成得定除障不退。
前中又二。初明修止次第。
此初也。住靜處者。
修止緣也。具而言之。
應有五緣。閑居靜處。
持戒清淨。衣食具足。
得善知識。息諸緣務。
今略舉初云住靜處。
言端坐者。是顯調身。
身若却倚。或復低屈。
及今傍側。既生懈慢。
復引昏沈。故端其身結加趺坐。
言正意者。是顯調心。
末世行人正願者少邪求者多。
苟求名利現寂靜儀。
心既不止。無由得定。
離此耶求故云正意。
欲令其心與理相應。
自度度他至無上道。
名調心也。 ^1117b25

論。不依氣息至見聞覺知　述曰。
自下第二修止次第。
於中有二。初約坐修止。
後餘亦起。前中亦三。
先離倒境心。後除失念。
此初也。言氣息者觀境。
言形色者即骨瑣等青黃赤白四種相也。
空地水等五一切處皆是事空所緣境界。
見聞覺知是識一切處。
通前即顯十一切處。
於此諸境推求了達知唯自心不復託緣。
故言不依。 ^1117c12

論。一切諸想至念念不滅　述曰。
此離倒心也。一切諸想隨念皆除者。
此除分別內心想也。
前雖令離取倒境相。
若存內心亦是妄倒。
是故內心一切分別隨起想念皆除遣也。
亦遣除想者。此遣能之妄想也。
前令離念說想皆除。
非謂有於能除之想。
除想若存亦非離相。
是故亦遣能除想也。
以一切下釋其亦遣能所以。
以一切法本無所想無有念念生滅體故。
所除之想既不可得。
豈更得存能除想也。 ^1117c20

論。亦不得隨心至以心除心　述曰。
次下第三除失念心。
於中有二。初舉非想制。
後示除方便。此初也。
不得隨心外念境者。
此令不起外失念相。
謂修止者常須作意。
豈唯離於倒境。倒心亦不住心失念外境。
後以心除心者。此令不起內失念相。
前心失念。念著境時既捨於境。
後心失念。念著內心。
即以止心除心也。 ^1118a1

論。心若馳散至住於正念　述曰。
次下示除正念方便。
於中有二。初令住正念。
後示正念相。此初也。
前雖制言不得失念。
若時失念如何攝持。
故此示令攝住正念。
此正念者即無念也。
若不起念自不馳散。
故言心散即當攝來。
非謂以心攝馳散心。
以心攝心心不息故。
至此無念不散之位名住正念。
無別可住。若有所住名邪念故。 ^1118a9

論。是正念者至念念不可得　述曰。
此示正念相也。謂離所取能取二相心無所得契證真如。
是正念相。當知唯心無外境者。
此顯正念離所取相也。
即復此心亦無等者。
此顯正念離能取相。
離二取相都無所念契證心源。
名得住也。 ^1118a17

論。若從坐起至隨順觀察　述曰。
此顯餘儀亦修止也。
非直坐時。常修此止。
餘威儀中常思方便。
順於法性不動道理。 ^1118a23

論。久習淳熟至速成不退　述曰。
此即勝人能入之中成得定除障不退。
久習淳熟其心得住等者。
此明止成入證。深伏煩惱信心等者。
此顯得定入位。文易可知。
無煩更解。 ^1118a26

論。唯除疑惑至所不能入　述曰。
前來已顯能入之人。
顯障者所不能入。
此中即舉七種障人。
一疑惑者。凡愚之人懷猶豫故。
二不信者。闡提之人不希望故。
三誹謗者。外道之人起邪見故。
四重罪者。十惡等人心不淨故。
五業障者。五逆之人心極惡故。
六我慢者。自高之人不屈學故。
七解怠者。放逸之人心縱蕩故。
於此七中隨有一者即不能入。 ^1118b1

論。復次依是至一行三昧　述曰。
次下第二修止勝能。
於中有二。初顯三昧能知真義。
後顯真如門三昧本。
此初也。依是三昧即知等者。
初立勝能相者體也。
謂一切下次顯其義。
諸佛法身與眾生身釋法界字。
皆意所知差別法故平等無二釋一相字。
凡聖同真無二體故。
即名已下顯立其名。
此釋知字。能知法一相心者。
是即名為一行三昧。
一謂真如。是三昧境。
行謂行解。是三昧。
入此三昧盡知恒沙諸佛法界無差別相。 ^1118b9

論。當知真如至無量三昧　述曰。
此顯真如為三昧本。
謂此真如是三昧體。
三昧乃是真如之用。
一切三昧順真而生故。
說真如為三昧本。
若人修行真如三昧即能漸生無量。
以此正觀真如體故。 ^1118b19

論。或有眾生至男女等相　述曰。
次下第三辨止魔事。
於中有二。先略。後廣。
略中又二。先障。後治。
此初也。所言眾生無善根力者。
此舉障因。謂無增上勝善根力非都無也。
則謂已下顯能障者。
魔謂天魔。性樂生死恐出其境。
故障修止。鬼謂堆惕鬼。
神謂精媚神。由修邪道墮此類中。
是故總名外道。鬼神憎嫉行人亦障修止。
或於已下舉其惱相。
如前三類皆能怪變。
或現惡形以怖其心。
或現美色以迷其意。
或現雜相以易所專。
故言坐中現恐怖等。 ^1118b24

論。當念唯心至終不為惱　述曰。
此略辨治也。一切諸境尚唯自心。
何況坐中境非心也。
是故觀察唯心之理。
惱境自滅不能亂。
魔境皆依動念生故。
觀察唯心非彼知故。 ^1118c6

論。或現天像至是真涅槃　述曰。
次下廣辨魔事差別。
於中有二。先辨魔事。
後顯對治。初中顯其五對。
此即第一所現形聲對也。
以此現形說法異相或亂行人令失本道。
是故皆名為魔障也。 ^1118c10

論。或令人知之名利之事　述曰。
此第二所得通辯對。
知宿命等。顯得三通。
辨等已下顯成四辨。 ^1118c15

論。又令使人至種種牽纏　述曰。
此第三所起惑業對也。
數瞋喜等是所起惑。
捨本行等是造諸業。 ^1118c18

論。亦能使人至使人愛著　述曰。
此第四所得定住對也。
得諸三昧少似等者。
此所成定。或復令人一日等者。
此所住禪。 ^1118c21

論。或復令人至顏色變異　述曰。
此第五所變食色對。
文相易知。無煩配釋。 ^1118c24

論。以是義故至是障業障　述曰。
上辨魔事。此顯對治。
行者常應觀察等者。
此勸觀察。不墮邪網。
謂諸魔等以如前事網羅行者令墮其中。
是故常應智慧觀察。
必莫令其出離之心却墮邪網。
行其顏邪道。當勤正念不取等者。
此後示其觀察之法。
謂有如前邪相現時。
但自修習本所修行。
都無動念。名勤正念住。
正念故發生智慧。
了法即心。更何所取。
知心即如。何有能著。
是故名為不取不著。
由不著故業障所起所有邪相無不遠離。
故言遠離是諸業障。 ^1118c26

論。應知外道至名利恭敬故　述曰。
次下第四簡止真偽。
於中有二。初舉外內二定以別邪正。
後對理事二定以明真偽。
前中又二。初明邪定。
後顯正定。謂彼外道所得三昧皆不能離分別煩惱。
多起諸見。又亦不離俱生煩惱。
多生耽著。又亦不伏所知障故。
恃定生慢故。云不離見愛我慢心也。
由不伏惑而貪名利故。
言貪著名利等也。 ^1119a8

論。真如三昧至漸漸微薄　述曰。
此顯內定是正也。
謂既遠離一切相故。
真如三昧故。在定中離於心相。
離於真相。故言不住見相得相。
若在散心。於諸善亦生懈怠。
亦不恃定慢諸善品。
故言出定亦無懈慢。
由定契真損惑種力故。
出定時現惑不起。
故言煩惱微薄也。 ^1119a16

論。若諸凡夫至無有是處　述曰。
次對理事二定以明真偽。
於中有二。初明理定是真。
後顯事定之偽。此初也。
謂諸凡十信人等修行大乘菩薩行者。
莫不皆信真如三昧得入十住稱姓位中。
除此更無能入之道。
故云不習無有是處。
然如來種有其二種。
一者本住。謂眾生身本覺真性。
即是起如來之種本來有故。
二者始起。謂初住上得定信心往如來家當紹佛位。
是為佛種即方起故。
今此得入如來種者。
即是始起如來種也。 ^1119a22

論。以修世間至外道見故　述曰。
此顯事定之偽也。
何以要由真如三昧方入種姓不退位中故。
此答云。以不淨觀安鉢念等諸禪三昧有相可壞皆名世間。
由有相故而有四過多起味著。
依我見起繫屬三界與外道共。
若為發通而修此者。
常須善友教授護念。
不爾則起外道見也。 ^1119b3

論。復次精勤至十種利益　述曰。
次下第五示止利益。
於中有二。初總標。
後別釋。此初也。 ^1119b10

論。云何為十至之所護念　述曰。
次下別釋。別釋十種即分為十。
此初也。由修三昧正因相應。
得入佛種蒙佛護也。 ^1119b13

論。二者不為至所能恐怖　述曰。
由修三昧正智相應。
知境本空知心無念。
不為魔等現形恐怖。 ^1119b16

論。三者不為至之所惑亂　述曰。
而外道者。著諸見。
修三昧者。見不動。
故不為彼所惑亂也。 ^1119b19

論。四者遠離至漸漸微薄　述曰。
達境唯心不誹唯識。
知心無起不謗真如。
由達識如甚深法故。
非但不謗不起新業。
亦了諸法無有自性。
故重罪障漸得薄也。 ^1119b22

論。五者滅一切疑諸惡覺觀　述曰。
由此證了唯識真如不生猶豫疑惑之心。
況復更生諸惡尋伺。 ^1119b26

論。六者於如來境信得增長　述曰。
謂本始覺名曰如來。
修行所觀即名為境。
修三昧者雖未契證。
信此真如本無念也。 ^1119b29

論。七者遠離至勇猛不法　述曰。
知一切法即涅槃相。
所求果無憂不成。
於已學法不悔修行。
於生死法而知夢幻。
修行而勇猛。久處而無怯。 ^1119c3

論。八者其心至他人所惱　述曰。
有高傲者輕蔑於他。
為他輕忍便生惱恨。
心調順者謙下於他。
為人所敬不為惱也。 ^1119c7

論。九者雖未至不樂世間　述曰。
雖然未得常在定中。
由前定力衰煩惱種縱在。
敬心不起現惑。由此不著世間法也。 ^1119c10

論。十者若得至之所驚動　述曰。
若時得住三昧之中心如虛空無罣礙故。
雖有疾聲終無驚動。 ^1119c13

論。復次若人至是修觀　述曰。
上顯修止。下顯修觀。
於中有三。初修觀之意。
次辨所修觀相。後結觀分齊。
此初也。若唯修止。
便有四失。一心沈沒失。
息緣偏寂順癡相故。
二起懈怠失。其心止息棄餘業故。
三不樂味。寂靜輕眾善故。
四不起大悲失。不觀苦境自樂寂故。 ^1119c16

論。修習觀者至須臾變壞　述曰。
次辨觀。於中有四。
一法相觀。二大悲觀。
四精進觀。初中有四。
一無常。二諸苦。三無我。
四不淨。此觀於無常倒也。
顯世間法迅速無常故。
說有須臾變等。 ^1119c22

論。一切心行至以是苦　述曰。
此明修觀除樂倒也。
言心行者。謂彼四蘊體遷流故。
以有逼迫壞疾遷流總別苦性故。
名為苦。 ^1119c27

論。應觀過去至忽爾而起　述曰。
此觀無我除我倒也。
過去如夢者。已滅難追故。
現在如電者。剎那不住。
未來如雲者。無常忽起故。
由觀三世無有自性能離我相故除我倒。 ^1120a1

論。應觀世間至無一可樂　述曰。
此觀不淨除淨倒也。
此除四倒名法相觀。
除前第一心沈沒失。 ^1120a5

論。如是當念至甚為可愍　述曰。
此大悲觀除前第四不起悲失。
如是當念眾生等者。
先觀苦境為悲因也。
眾生如是甚可愍者。
見苦因相而生悲也。 ^1120a8

論。作是思惟至第一義樂　述曰。
此誓願觀。因悲立願。
願修眾善除前第二不樂善失。
願令我心難分別者。
此不顛倒願。即願體也。
下有三願。顯其願用。
遍於十方修行等者。
明長時願。以無量方便救拔等。
明廣大願。令得涅槃。
明第一願。願既是心。
亦得名為四種心也。 ^1120a12

論。以起如是至以無懈怠　述曰。
此精進觀。因願策勤除前第三起懈怠失。
一切時處簡聲聞行。
不於一切時處修故。
隨己堪能等者。簡凡夫行。
不量自力頓修便止故。 ^1120a18

論。唯除坐時至應作不應作　述曰。
此第三結觀分齊也。
唯除端坐修止之時。
若餘一切悉當觀察。
順理應作。違理不應作。 ^1120a22

論。若行若住至觀止俱行　述曰。
上顯別修。下明雙運。
於中有三。初總標俱行。
次顯其行相。後總結雙運。
此初也。則四運於中威儀常俱行也。 ^1120a25

論。所謂雖念至性不可得　述曰。
下顯行相。於中有二。
初顯順理俱行止觀。
後顯對治俱行止觀。
此初也。所謂已下初明即止而修。
於觀自性無生者。
約非有義以明止也。
業果不失者。約非無義以明觀也。
此二不二故云即念。
此即順於不動真際建立諸法。
良以非有即是非無。
故不動止而起觀也。
雖念已下後明即觀而修。
於止因緣業報約非無義以明觀行。
性不可得約非有義以明止行。
此二不二亦云即念。
此即隨順不壞假名而說實相。
以法非無即是非有故。
不捨觀而入止也。
然此止觀說雖前後。
在行者心鎔融。不二之性即實性故。 ^1120a29

論。若修止者至不修善根　述曰。
此顯對治俱行止觀也。
謂修止者除二種過。
正除凡夫人法二執。
以是住著世間因故。
兼除二乘法我之見。
以是法怖生死因故。
若修止者心安真境。
何樂世間。寧怯生死。
謂修觀者亦除二失。
正除二乘不觀眾生不起大悲狹劣心過。
兼除凡夫不觀無常而生懈怠不修道過。 ^1120b13

論。以是義故至不相捨離　述曰。
次下第二總結雙運。
於中有二。初顯具德。
後明闕失。此初也。
謂凡夫人不因修止得不樂世間難起精進。
若二乘人不因修止得不怖生死。
無以起悲。此則以止而助觀也。
若二乘人不觀心行念念生滅。
凡夫之人不觀三世無我不淨。
無以厭離而住於止。
此即以觀而助於止。
故言止觀共相助成。 ^1120b20

論。若止觀不具至菩提之道　述曰。
此顯闕失。菩提道者。
即是法界菩提因也。
止心寂歸法性體。
觀心照用順法性用。
止觀俱行雙順體用。
既顯法性得成菩提。
若唯修止。不順真用不發種智。
若唯修觀。不歸真體輪迴無息。
是故不具非入菩提。 ^1120b28

論。復次眾生至意欲退者　述曰。
次下第三防退方便。
於中有二。初舉可退之人。
後顯防退之法。此初也。
初學是法者。此明行劣。
以住已下舉處釋成。
內心既劣。外勝闕緣。
信行難成。故得退也。
即是將退入二乘也。 ^1120c5

論。當知如來至攝護信心　述曰。
次下顯其防退之法。
於中有二。初正顯其法。
後別引經證。初中有二。
初勸知念諸佛攝護。
後顯知念所得之益。
此初也。當知十方諸佛如來有勝神通善巧方便。
攝受護念修信心者不令退墮。
勸初心者起如是念勿生怯弱。 ^1120c10

論。謂以專意至永離惡道　述曰。
此後顯其知念之益。
為此行者。以知如來專意念故。
隨其願樂見佛因緣。
得生淨土見佛不墮。 ^1120c16

論。如修多羅至終無有退　述曰。
下引經證。於中有三。
初顯得往生。後顯住正定。
此初也。然生淨土有其願行。
若人專念西方等者。
此顯行也。所修善根願求等者。
此明願也。即得往生常見等者。
顯由行願得往生也。 ^1120c19

論。若觀彼佛至住正定故　述曰。
此顯住正定也。若至淨土得聞法已。
漸次修行觀見彼佛真如法身。
名畢竟生。得住種性正定位故。
即佛法身名為佛家。
觀心隨順名往生也。 ^1120c24

論。已說修行至勸修利益分　述曰。
上來已釋修行信心。
次下第五勸修利益。
於中有二。初結前起後。
後正示勸修。此初也。
前來已說顯法正宗。
此是其欲法流通。
即顯題中論之一字。
顯論功能令受持故。 ^1120c28

論。如是摩訶演法至我已總說　述曰。
次下正示利益勸修。
於中有三。初總標結前說。
次舉信謗損益。後總結勸修。
此初也。摩訶演者。
舉所勸修大乘法也。
諸佛祕藏者。顯大乘法是甚深也。
我已總說者。顯以略文攝廣義也。 ^1121a4

論。若有眾生至無上之道　述曰。
次下顯其信謗損益。
於中有二。初信受福勝。
後謗毀罪重。前中有二。
初約三慧總舉其益。
後別顯三慧所有益相。
此初也。若有眾生欲於等者。
此明依論為得道因。
無念真理名如來境。
知而契順名為正信。
不謂念證名離誹謗。
大智所遊名大乘道心。
離能所證會名入。
當持此論思量等者。
此明依論起三慧行。
究竟能至無上道者。
明依行緣所得勝果。 ^1121a9

論。若復有人至之所受記　述曰。
次下別顯三慧益相。
於中有三。謂聞思修。
此初也。真如本覺共佛齊同。
一念證會與佛無異聞。
而喜悅不怯修行。
當知此人定紹佛種。
佛與受記。決定無疑。 ^1121a18

論。假使有人至不可為喻　述曰。
此思慧益也。十善雖多人無漏業。
思論雖少佛無漏因。
由是過前不可為喻。 ^1121a23

論。復次若人至無有邊際　述曰。
此明修慧益也。若人等者。
顯時少福多。假令已下據量多相。
何以故下釋多所以。
此論所明法性之理。
性體無際。德亦無窮。
起修慧者契順性德。
功德無邊欲莫能盡。 ^1121a26

論。其有眾生至受大苦惱　述曰。
次下顯其毀謗罪重。
於中有四。一謗成重罪。
二誡勸止謗。三釋罪重意。
四轉釋所由。此初也。
極造五逆但五劫苦。
謗此論者經無量劫受於十方阿鼻極苦。
以是諸佛師母法故。 ^1121b2

論。是故眾生至不應誹謗　述曰。
此誡勸心謗也。由是毀謗獲大罪故。
縱未曾聞不堪思修。
但可仰信。不應誹謗。 ^1121b7

論。以深自害至三寶之種　述曰。
此釋罪重意也。造五逆者但能自害。
非斷三寶。非為深害。
謗此法者豈惟自他墮大苦趣。
亦斷自他三寶之種。
名深自害亦害他人。
斷絕一切三寶種也。 ^1121b10

論。以一切如來至入佛智故　述曰。
次下轉釋斷三寶意。
於中有二。初明佛寶依法而成。
後顯僧寶依法而有。
此初也。如來依此得涅槃者。
明過現佛因法成果。
菩薩因修入佛智者。
顯未來佛以法為因。
故謗法者斷佛種也。 ^1121b15

論。當知過去至得成淨信　述曰。
此顯僧寶依法成也。
夫言僧者。和合為義。
淨信無違方得名僧。
三世菩薩既依此法得成淨信。
故謗此法亦得名為斷僧寶也。
佛僧斷故法亦不行。
是故名為斷三寶也。 ^1121b20

論。是故眾生應勤修學　述曰。
前來已顯信謗損益。
此即第三總結勸修。
是毀謗者自害害他成大損故。
眾生欲求自利利他成大益者於此論中應勤修學。 ^1121b25

論。諸佛甚深至一切眾生界　述曰。
上來已顯法施正宗。
此顯迴向流通分也。
文中四句。顯於大乘理教行果以成一頌。
初句正顯所說之法顯說所依大乘理也。
謂即一心是佛所證。
含其二門。齊限不分名甚深義。
具包三大無所不運名廣大義。
次句正顯能詮之文。
依理所起大乘教也。
我隨智量分所顯理。
以其略文而攝多義。
起此大乘總持教也。
次句正顯福施群生。
顯修大乘之願行也。
謂如法性無所不至。
我此依理起教功德亦如法性施群生也。
後句正顯福施之益。
顯依行願所得之果利。
普令眾生得於大乘果利益也。
大乘起信論略述卷下
 ^1121b29
