^bk751b【】佛說五無返復經
translator:: 宋居士沮渠京聲譯
jing:: 
聞如是：
一時佛在舍衛國祇樹精舍，與千二百五十比丘俱。
時有一梵志在羅閱祇國，聞舍衛人多慈孝順、
奉經修道、供事三尊，便到舍衛國。
見父子二人耕地，毒蛇齧殺其子。
父故耕，不視其子亦不啼哭。 ^573c10

梵志問曰：「此兒誰子？」 ^573c14

耕者答言：「是我之子。」
梵志曰：「是卿子者，何不啼哭而耕如故？」 ^573c15

其人答曰：「人生有死，物成有敗，善者有報，
惡者有對，愁憂啼哭何所追逮？
設不飲食，何益死者？
卿今入城，我家在某處，願過語之：『吾子已死。
不須持二人食來。』」 ^573c16

梵志自念：「此人無返復，兒死在地，情不愁憂而反索食。
此人不慈，無有比類。」 ^573c20

梵志便行入城，詣耕者家，見死兒母，即便語之：「卿兒已死。
父言：『但持一人食來。』
何以不念子耶？」兒母逆為梵志說譬喻言：
「子者如客，來依人止。
來亦不却，去亦不留。
此兒本我亦不喚來自來過我生，死亦自去。
非我力乃使進退，隨其本行追命所生。」 ^573c22

又語其姊：「卿弟已死，何不啼哭？」
姊即向梵志說喻言：「我等兄弟，譬如工師入山斫林縛作大筏，
安置水中，卒逢大風吹破筏散，隨水流去，前後分張不相顧望。
我弟亦爾，如是宿命因緣，一時共合會在一家生。
隨命長短，生死無常，合會有離。
我弟命盡，各自隨行。
無常對至，隨其本行，不能相救。」 ^573c28

又語死者婦：「卿夫已死，何不啼哭？」
婦復為梵志說喻言：「我等夫婦，因緣共會須臾間已。
譬如飛鳥，暮栖高樹同共止宿，向明早起各自飛去行求飲食。
有緣則合，無緣則離。
我等夫婦亦復如是，去住進止非我之力。
無常對至，隨其本命，不能相救。」 ^574a6

又語其奴：「汝大家兒死，何不啼哭？」
奴復說喻：「我之大家，因緣合會。
我如犢子，隨逐大牛。
人殺大牛，犢子在邊，不能救大牛。
無常之命不可得救，奈何愁憂啼哭亦無所益。」 ^574a12

梵志聞之，心惑目瞑，不識東西：「我聞此國人孝順奉道、
供事三尊，故從遠來欲得學問，未有善應，而見五無返復人。
勞身苦心遠來至此，了無所益。」 ^574a16

又問行人：「佛在何許？
欲往問之。」 ^574a19

行人答曰：「近在祇洹精舍。」 ^574a20

梵志即往到佛所，稽首佛足作禮，却坐一面，愁憂低頭默無所說。
佛知其意，謂梵志曰：「何為低頭。
愁憂不樂？」 ^574a21

梵志白佛言：「所願不果，違我本心，是故愁憂也。」 ^574a23

佛問曰：「有何所失，愁憂不樂？」 ^574a24

梵志白佛言：「我從羅閱祇國來，聞此國人孝順、
奉敬三尊，故從遠來欲得學問。
既來到此，見五無返復人，是故愁憂不樂。」 ^574a25

佛言：「何謂無返復者？」
梵志白佛言：「我見父子二人耕地下種，
子死在地，父亦不愁反更索食，而反向我說無常事。
母、婦及姊與奴，都無愁憂。
是為大逆無返復也。」 ^574a28

佛言：「不然，不如卿語。
此之五人最有返復，知命無常，非愁憂所逮。
往古聖不免斯患，況於凡夫，大啼小哭何益死者？
世間俗人無數劫來流轉生死，遷神不滅，
死而復生，如車輪轉無有休息。
背死向生，非憂愁所逮。」 ^574b3

梵志聞之，心開意解，更無憂慼：「我聞佛說，
如病得愈、如盲得視、如闇遇明。」
於是梵志即得道跡。 ^574b8

「一切死亡不足啼哭，欲為亡者請佛及僧，
燒香供養、讀誦經典。
能日日作禮，復志心供養三寶，最是為要。」 ^574b10

於是梵志，稽首作禮，受教而去。
佛說五無返復經
 ^574b12
