
## 3
大方廣佛華嚴經疏卷第二十八
author:: 唐清涼山大華嚴寺沙明澄觀撰
pin:: 十迴向品〔從二十五經一半盡三十三經〕
第六隨順堅固一切善根迴向。
長行中亦二，謂位行、位果。
行中亦三，謂牒、釋、結。
今初，牒名徵起，謂所修事善皆悉順入堅固法性，
故下文云「則為隨順真實住本分，名入一切平等善根。」
入即隨順。平等即堅固，平等之理不可壞故。
若順等理則順諸善根，故下文云「則為隨順佛住」等。
又《本業》云「習行相善無漏善而不二故，名隨順平等一切善根。」
此則不唯事順於理，理事相順受平等名，
如此平等方名堅固，此約所迴善根及所向實際以立斯名。
亦可名為堅固之善根，堅固即善根。
若以隨順望堅固善根，亦通二義，即以無礙善根而為其性。 ^709b13

第二依徵廣釋中二：先明行所依身、二
「具足」下依身起行。
前中復二：先明得位、後顯具德。
今初。菩薩行檀之身，隨宜萬類，故置或言。
而偏語王者，一則在家是施位故、二難捨能捨舉勝策劣故、
三者菩薩多為王故。
以菩薩位唯有二種，一者法王、二者人王，
法王教化、人王攝化，具菩薩戒處處為王故、
發號施令無敢違故，具能施物遂所求故。
帝者主也。王者王也。
臨者治也。御亦主，領千乘之國即稱為大；
下言為轉輪王，則以一洲已去可稱為大。
二「威德」下顯具德中二：先統領自在德、
後「菩薩」下正報殊倫德。
今初，有十二句：初二句總，有威則下必畏之，
有德則下必懷之，故令名振。
次「凡諸」下十句別，初句釋威。
祖父之讎曰怨，四夷有土曰敵，由威被故敵歸怨順。
次「發號」下釋上有德，依正施令物可則也。
執持一蓋等，兼釋臨御。
一蓋有三：一則無私萬物故；二等教十善故，
下施蓋中云「為令眾生得自在蓋，能持一切諸善法故。」
三慈悲蓋，大光王云：「如諸菩薩為高蓋，
慈心普蔭諸眾生」故。
以離垢繒釋為帝義，於法自在釋為王義。
「不刑」已下雙顯威德，謂不以刑戮徵罰之威，
但令感德從化，則威而不猛也。
又加苦曰刑、削奪為罰，導之以德義，莫敢不服，
則庶人無刑；齊之以禮樂，莫敢不敬，則大夫無罰。
次「以四攝」下顯是菩薩，揀異世王。
為轉輪王，結成有位，一切周給。
結有大財，即財位果。 ^709b25

二正報殊倫德。初句結前，義兼生後。
「有大眷屬」下具七種果：一宗族果。
二離眾過失不亢不驕，發言誠實見者無厭，
有慈有慧人所信順，即信言果。
三「福德」已下顯大色果。
四獲那羅延堅固之身，顯壽命果。
五大力成就等，顯大力果。
六得清淨業，謂得大念慧成就總持，曾事不忘、
未萌先覺，由斯有上名振天下，即聲譽果。
七離諸業障，顯人性果，有業報障非丈夫故。
兼上財位、具八異熟是增上生，如是自在是大勢生。 ^709c24

第二依身起行中三：一明隨相迴向、二明離相迴向、三釋迴向名。
初即迴向菩提及向眾生、次即迴向實際、後段通二。
又初是廣大迴向、次甚深迴向、後兼深廣。
今隨相中分三：初總相標列善根迴向、
二「佛子菩薩摩訶薩隨所施」下依標廣顯善根迴向、
三「佛子菩薩摩訶薩隨諸眾生」下總結多門善根迴向。
今初亦三：一列所施物。
二「其中」下辨所施田、三「佛子」下顯行所依心。
今初，初句總、「或施」下別。
別中，若望下迴向，應為六十；若直就文數，都八十事。
初從飲食至床座。
為一十，以床座但通是一床，下文別施座故。
次房舍至蓋為二十。
傘至頂髻為三十，以王位為重，為明外財施竟故，
結云乃至王位；下文自有王位，後迴向中此次後無故。
次眼至足為四十，血至腸為五十，厚皮至救損他形為六十，
示佛興至邑為七十，從聚落至終為八十。
救獄囚中雖有妻等四事，但為一救囚之行耳。
於中，前二十七事是外財施。
次救獄囚，一兼於內、外代囚命。
下二十九事唯明內財。
下諸門中或兼內外、或但是外，可以意得。
又前二十七施無樂者是為慈行，救囚代命等為大悲行，
餘或通二行；若通相辨皆兼二行。
又代命救殘害男形，是無畏施。
斷殺有二：若望所殺，是無畏施；若望能殺，令持五戒是為法施。
告示佛興即是法施，財施可知。
又此等既並是法門，俱通三施。
二所施田中，等皆施與者，不揀賢愚等故。
悉令滿足者，隨所求故。
三顯能施迴向之心者，望前是能施之心，
故云如是施時發善攝心；望後是能迴向心，故云發善攝心。
悉以迴向，故下諸門迴向之內皆以此心貫之。
文中二：先總明、後「所謂」下別顯。
於中所攝有五，總收上來能施所施及以施物。
言善攝者，釋隨順義。
謂此菩薩若行於施迴向之時，於自他五蘊等心無住著、
不令馳散，故云善攝。
如此則與實際相應，便能隨順堅固善根。
謂捨住著故隨順施善，無異求故隨順戒善，
忍深理故隨順忍善，離色相故隨順進善，
不馳散故隨順定善，了無生故隨順慧善。
如是乃至一切由順實際，任運順於一切稱性之善。 ^710a5

第二依標廣顯中，麁相望前略有五異：
一傘二頂前有後無，舍宅一種前無後有，即有無異也。
二前以法導化，即後禁殺令住五戒，即名字異也。
三承事供養，前合後開象馬等事，前開後合即開合異也。
四後文舌居牙齒之後、眷屬居妻子之前，
骨居腸下、飲於食後，即前後異。
五前略後廣，其文非一也。
餘皆大同。然其都門但有六十，由開合故謂十二段，
二二相合：一象馬、二幢旛、三寶冠明珠、
四耳鼻、五牙齒、六手足、七髓肉、八厚薄皮、
九手足指、十僮僕、十一園林、十二妻子。
復有二段，各五事合，謂一腸腎肝肺四事及大小腸合一迴向。
二王位邑聚落宮殿合一迴向，故下文云「國土一切諸物」。
即斯五事都十四門，合二十事。
雖缺二事而加二事，謂舍宅及開承事與供侍別，故有六十門。
昔光統師以後都門束前標中，亦唯六十，
成一百二十門，皆有十善成千二百，以七施乘之成八千四百，
一一具十迴向成八萬四千。
言七施者，隨相有六，謂心有三種即三時，
喜事有三種即是三輪，入理有一即照三輪空。
又以七聖財乘之亦得，如一施行有八萬四千，餘一一行皆亦如是。
此上且約法門，非無有理。
若散說者，行相無量，如施資具及大會等，
不可言一，故次標云無量無邊，後都結云阿僧祇物，
實則皆是法界大緣起門，普賢無礙自在之行故。
以一切所有施於一田，一切皆爾；一微塵處即施一切眾生，
遍法界皆爾；一剎那中頓成此行，盡前後際亦爾。
此一菩薩滿法界身，備起此行仍有純雜。
若以純門，於一施眼遍上時處，唯見施眼十方無邊、
初後無際，餘門如虛空。
雜則隨一施眼具足諸門，餘亦如是，純雜無礙重重無盡，故知六十八十乃舉其大綱耳。
文中二：初總標施行成迴向行無量之義，已如上辨。
第二「所謂」下一一別顯。
六十門內一一皆四：一施行、二迴向行、
三雙結二行、四迴向所為。
若缺所為，則但有三。
亦可合後二段為雙結所為，此科宜記。
下有廣略，至文當知。
若具四段，門前多不科判。 ^710b18

今第一施食，以食為世命，貴賤同依，故首明之。
文但有三。先明施行。
言其心清淨者，離施過故。
謂不求名利果報、為怖畏等而行施故。
不貪著者，是無貪思。
無顧悋者，是無慳思。
又施時無貪著、施已無顧悋，隨所施行與眾生共，
兼於事理，名為具足。
此心在初，亦貫下諸段。
二「願一切」下迴向行。
然其所願，正為眾生令得成佛，即向菩提也。
下皆準之。然《阿含》、《唯識》等說世間食總有四種：
一觸、二思、三識、四段。
說出世食，有其五種：一禪悅、二願、三念、
四解脫、五法喜。今翻四成五：一翻思食成智慧食，
即是念食，念慧隣故。
二「無所貪」下翻於觸食以成法喜，觸以攝受喜等能為食事故。
但願法喜，其出離食，即解脫食，總離四故。
三「智慧充」下翻於識食以成禪悅，禪則不動故、
以法堅住引生功德故、攝取善根能除煩惱故、二身清淨並如識食能執持故。
四「哀愍」下大悲願力現受段食。
今云摶者，尚依古譯。
三「是為」下雙結二行。 ^711a1

第二施飲中亦三：初施行。
二「以此」下迴向行。
於中，先牒前起後。
後「所謂願一切」下別顯願相，下皆倣此。
然望食雖異，不離五食。
望水雖異，多同水用。
故所願事，或翻或順、或敵體相似、或流類以明，不全剋定。
文中一如飲無間，易得充足。
飲法精勤，速具大道。
餘並可知。 ^711a20

第三施味，文四，加所為故。
初施行可知。二「以此」下迴向行中十願。
初願，晉經得上味相，則是三十二相之一。
經說佛大牙後有甘露泉，但食入口悉為甘露。
約法亦即涅槃，為甘露不死之味。
餘文並顯。 ^711a26

第四施車乘，分三：初施行者，義通馬等，以第十六別施車故。
迴向十願，皆約代步。
初一唯果，餘兼通因。
然乘體性通於理智，隨義立名。
一體性包含、二不可廢立、三超劣、四無過、
五不歷三祇、六十力普運、七兼五度萬行、
八無漏相應、九發心趣者即名菩薩。 ^711b2

第五衣中，《瑜伽》施衣能感妙色，以衣禦寒令顏色潤澤故。
人新衣成，暫持獻佛，得無量福。
若要期，日數未滿而取，成取佛物。 ^711b8

第六施華，文四。初施行中先列施物。
後「供養」下明所施田。
下至自身者，身為福田，是法器故、依之進道故，故施自身勝施外道無量。
迴向十願，前七可知。
八赤蓮華等，不遇日光翳死無疑，菩薩之行必資乎智。
《涅槃》第九云「譬如蓮華，為日所照，無不開敷。」
九月開青蓮華，佛智照行。
《涅槃》二十云「譬如月光，能令一切優鉢羅華開敷鮮明。」
十約寶華。後二段可知。 ^711b11

第七施鬘者，貫華如環，而為首飾或以纓身故。
未見則樂見，正見則愛樂。 ^711b19

第八施香中，準下塗香，十度萬行皆香。
此偏語戒者，翻破戒之穢故。
願有十二：初一總標、次十別顯。
少同〈十藏〉，多同《智論》，隨宜不同。
但案文釋，一具持三聚。
二不雜外道。三無染心，《涅槃經》中乃至染環釧聲亦名污菩薩戒。
四不犯重故，犯重之人多生悔恨。
五設有誤犯，深慚愧故。
如其故犯數犯不生慚愧，深愛著犯見犯是福，名之為纏。
六七定共相應故無惑熱，常持如初。
八九道共相應，離斷常邊，成出世行。
十遠離二乘，圓修十度，方名不犯菩薩律儀，是智所讚戒。
末句結因成果，謂五分之一。 ^711b21

第九塗香，十度皆有熏發資長菩提心義，
辟除蔽障，俱得稱香。 ^711c4

第十施床座中，初舉施行，下第十八別明施座故。
晉譯此以為床敷，深允當也。
迴向行中十願：一即第一義天，大智證故。
二菩提心，是賢聖依。
三涅槃解脫。四首楞嚴定，名為究竟如。
四禪座，能發神通。
餘六可知。 ^711c5

十一房舍中，攝取一切諸佛所住，謂聖、
天、梵等。後言不捨佛最上住者，住大寂室。
餘取事類例，可以虛求。 ^711c10

十二住處，謂僧坊等。 ^711c12

十三施燈。一明施行，於中列其施物。
寶燈者，如夜光之類。
沈水栴檀，用和酥油。
無量色者，然膏色白、然漆色赤、然油色黃、
然檀色綠，如是種種。
「如是等」下明其施意。
二「以此」下迴向行。
於中，先正顯迴向願、後辨迴向意。
前中十願，然準《瑜伽》〈賢首〉皆明施燈得淨眼報。
《然燈功德經》燒燈供養大能滅罪生福。
令發願言：當以大海為油、須彌為炷，然大燈明，遍佛剎海供養無休。
又願法門之燈，大願為炷等。
今文願中具身智光，並可思準。
後「菩薩如是」下顯迴向意。
三「是為」下雙結。四「如是」，迴向所為。
其迴向意，諸文應具，大同所為，故略不明。 ^711c13

十四湯藥中三：一施行施藥，近果得無病報，
如薄俱羅，遠得藥王樹身等，如十大願中辨。
二迴向行。言不重發者，經云「世醫所療治，雖差還復生。
如來所治者，畢竟不復發。」
餘可知。三「菩薩」下雙辨二行所為。
言金剛圍山所不能壞者，如〈不思議法品〉十種大那羅延幢勇健法中第一說。
堅固滿足力，亦是彼品中十力第七名堅固力。
不可奪樂者，是常樂故。
自在堅固身者，即金剛身。
金剛為內照之實，非唯金色，故云自在。 ^711c25

十五施器中，文四。
初施行中三：一所施物；二「或施」下對田顯施，
聖僧通三乘；三「如是」下成波羅蜜。
二「菩薩」下明迴向行十願：一廣、二深、三高、
四堅、五勝、六淨、七果、八悲、九熏聞納教、十攝法上首。
然隨施一器即發多願，未必一器以對一願。
三結、四所為，可知〔從此已下入第二十六經〕。 ^712a6

十六施車，中二：先標列財田、後「佛子菩薩摩訶薩以如是」下隨田別顯。
前中三：一總標所施。
二「奉施」下別舉福田，於中先辨類、後「此諸人」下彰其來意。
因緣故來者，往昔有緣，應受施故。
三「菩薩是時」下別列所施，以明施行。
問：《瑜伽》三十九云「若有眾生來求種種能引戲樂、
能引無義所施之物，不應與。」
今施美色，豈不相違？
又云「施妻子時，不應施與怨家惡人藥叉羅剎凶暴業者」，
今云種種福田，豈皆施與？
答：能有二，謂必知能為損惱，不施無咎；
若不委知，但作利安之心，施亦無咎。
況菩薩能知無染，又同行之女必不生物染，又女能以法而化彼故。
故《攝論》中，有利有染、無利無染、有染無利，
此三菩薩不行；有利無染，菩薩乃行。
第二隨田別顯。約五類田則分為五，一一段中文皆具四。
今初施佛。先施行可知。
迴向行中有二十願，初十約所施佛田立願、
後十約所施車立願，並顯可知。
但云修安樂行者，《法華．安樂行品》說四安樂行：一畢竟空行。
經名行處近處，已入於理而履行之，名為行處故。
經云「又復於法無所行，而觀諸法如實相」等。
雖未入理，能遠諸惡、親而近之，名親近處故。
經云「不親近國王及外道等」，為遠惡也。
觀一切法空，為近理也。
二名身口無過失行。
三者心無嫉妬行。
四大慈悲行。廣如彼說。
然安樂者，略有二意：一涅槃之果名為安樂，此行能趣即安樂之行。
二住此四行則身靜神定，身靜神定則外苦不干，故稱安樂。
又常見外道因果俱苦，斷見外道因樂果苦，
析法二乘因苦果樂，唯有菩薩因果俱樂，
故《涅槃》云「定苦行者謂諸凡夫，苦樂行者謂聲聞緣覺，定樂行者謂諸佛菩薩。」
因果俱樂名安樂行。
三結文中，加及佛滅後所有塔廟。
塔安舍利、廟置形像。
塔者，正云窣堵波，此云高顯，亦曰歸宗之所。
言所有者，不局佛塔故。
《長阿含》說四種人應可起塔：一佛、二辟支佛、
三阿羅漢、四輪王。
《十二四緣經》云「八種人應起塔：一佛，其露盤八層已上，
餘七謂菩薩、緣覺、四果、輪王，次第減一層，輪王唯一層。
見一層塔不應禮拜，非聖人故。」
《僧祇律》說凡僧亦許起塔，然不得安露盤，
令在屏處，謂一持律、二法師、三營事、四德望。
今造塔者，宜審此文。
汎論起塔，總有六意：一為表人勝、二為令生淨信、
三令標心有在、四令供養生福、五為報恩行畢、六生福滅罪。
若造佛塔，近招梵福、遠脫生死故。
《無上依經》供佛舍利如芥子許，悉得究竟脫生死苦。
二施菩薩中有二十願，前十約所施田發相似願、
後十約所施車發相似願，並顯可知。
三施僧。初施行中顯十施心：一財無不捨、
田無所揀；二了事可不，受畜不淨不應施故；
三淨三輪故；四順檀行故；五因佛有僧，
佛難遇故；六依僧知佛故；七依僧知教故；
八應景慕；九不局一僧；十由教說僧故。
二迴向行中有二十願，亦前十約田、後十約車。
其十三云乘虛空身者，當其無有車之用故。
四施二乘中亦四。
初施行中言如來勢力生者，設是獨覺，
亦由曾習佛法，後道成無佛世故。
六七翻彼三生百劫故。
二「以此」下迴向行中亦二十願，多翻劣顯勝。
前十多翻緣覺樂獨善寂等故。
無諍有二：一人嫌我行，我則長立等。
二觀緣無性，無乖違故。
後十翻聲聞。一翻彼小乘非究竟滅罪之法，
彼犯律儀容可懺滅，犯四重禁為不可救。
大乘至教無所不滅。
《佛名經》說，一聞佛名滅無量劫生死重罪。
《涅槃》第十云「若犯四禁及五逆罪，若為邪鬼毒惡所持，
聞是經典，所有諸惡悉皆消滅。」
又云「犯四重禁不還生者，無有是處。」
如是等文處處皆有，由曾所未聞大經力故。
二聲聞雖從佛聞，未悟深理故。
三不能廣傳故。四望於大乘猶是邪故。
所以諸處多說九十五種，別有九十五種外道邪論經。
今言九十六者，自有二義：一依《薩婆多律》
說，外道六師各有十六種所學法，一法自學，
餘十五種各教十五弟子，師徒合論有九十六。
二者外道有二：一外外道，即佛法外。
二內外道，此復三種：一附佛法外道，起自犢子、
方廣，自以聰明讀佛經書而生一見，附佛法起，故得此名。
犢子讀《舍利弗毘曇》，自別制義，言我在四句外，第五不可說藏中。
佛說此人不異外道。
諸論皆推不受，名外道也。
又方廣道人，自以聰明讀佛十喻，自作義云：
不生不滅、如幻如化，空幻為宗。
龍樹斥言：「此非佛法，方廣所作，亦邪人法也。」
二學佛法成外道，謂執佛教門而生煩惱，不得入理。
故《智論》云「若不得般若意，入阿毘曇即墜有中」等。
三以大斥小。故七卷《楞伽》第一云「大慧！
云何為外道惡見？
謂不知境界自心分別現，於第一義見有見無而起言說。」
又第二云「復有說言：見一切法因作者有，此是涅槃。
大慧！彼無解脫，以未能見法無我故。
此是聲聞及外道種性，於未出中生出離相。
應勤修習，捨此惡見故。」
諸大乘訶彼二乘同於外道，非奪方便之意。
今合後三總為一類，成九十六。
依此義故，發願永離。
七中得目見者，非聞見故。
餘可例知。五施諸田。
初施行中有悲境故，加以拜跪等言。
以有劣田，重舉妙物，最下乞人等如來故。
言袨服者，大盛玄黃之服也。
二「以此」下迴向行，亦二十願，施田非一，故但就車發相似願。
其中亦兼所施女等，可以意得。
六云十出離道者，即是十地，以十度行出十重障、離十麁故。
七乘四輪乘者，文中自列。
然《莊嚴論》第六名四種不放逸輪。
先辨相者，各具五種因緣：一住好國土輪者，彼名勝土輪。
言五緣者，一者易求，謂四事易故；二善護王，
如法故；三善地處，調和故；四善伴，同戒見故；
五善寂，無喧聲故。
二依止善人輪，五緣者，一多聞；二見諦；
三巧說；四憐愍，不貪利故；五不退，無疲倦故。
三集勝福德輪者，彼當第四名先福輪。
一可樂，由住勝世為因故；二無難，由值善人為因故；
三無病、四三昧、五智慧，此三以自正輪為因。
四發大誓願，彼當第三名自正輪，故《成實論》名自發正願輪。
一善緣，妙法為緣故；二善聚，具福智故；
三善修止觀，諸行相應修故；四善說，無求利故；
五善出所有，上法恭願修故。
然前二就果立稱、後二從因立名，雖俱通因果，影略互顯。
前二外緣、後二內因，願是智因、福是福因。
此四何因受輪之稱？
依《成實論》，以此四輪能摧八難故。
謂初住善處，能除五難，即三塗、北洲及長壽天；
次依善人，除佛前後難；三發大誓願，除世智辯聰；
四宿植善根，除主盲聾瘂。
前五是惡處、六是惡時、七是惡因、八是惡果。
已知四輪，云何總名為乘？
《瑜伽論》說住好國土，謂得人天身，出諸難處，以為車體。
二由集勝福，諸根完具，如車轂軸釭鐧，可施脂膏。
三發大願，如良牛引重致遠。
四依善人，謂佛菩薩如善御者。
由具此四成大涅槃，故云成滿一切清淨梵行，因圓必至果也。
若依此經，國土即十國土海，善人即十身如來，
勝福即性起功德，大願即普賢願海，共成無盡大法界緣起車也。
餘並可知。 ^712a12

十七施象馬二事，合有十願：一如性調順；
二如隨意所往；三似彼盛壯；四如超步萬里；
五猶行步平正；六如彼象寶；七似彼如華；
八即迅疾如風；九上云調順通顯增於功德，
今云具菩薩地名最勝調象馬，各有調義，
故分二願；十似彼上立金幢。 ^713c3

十八施座迴向中，言三種世間，義如常釋。
辨法師云：「地前為願樂世間，初地至七地名功用世間，八至等覺名無功用世間。」
有云：西域相傳，眾生界中有三世間：一地下世間，
龍修羅等；二人中世間；三天上世間。
若依《智論》，三世間者，即眾生、五蘊及器為三。
於彼顯勝，義皆無失。
餘並可知。 ^713c9

十九施蓋中，《本行經》說編草為蓋，七寶蓋隨。
況眾寶嚴，功報何極。
四所為中有十，為令二十。
又欲皆令眾生因圓果滿，觸理皆蓋，方顯菩薩悲智深妙，可謂隨順一切善根。
並可虛求，法門浩大不可具釋。 ^713c15

二十幢旛二事合一迴向，十中初二，幢旛合願，
一建善翻惡、二重法翻慢；次一唯就旛，
旛書字故；後七皆就幢辨。 ^713c20

二十一開藏施寶。
迴向行中言十六智寶者，辨法師云：「地前明得，
明增、印、順、無間等四定。
地上，光明集、福德王、賢首、健行等四定。
此八各有自分勝進，依此發智為十六智寶。」
有云：佛地四智，智各有四，故為十六，以果位自在互融通故。
今依賢首，即是八忍八智。
然此有二：一依觀能所取以立十六。
一苦法智忍，觀三界苦真如，正斷三界見苦，所斷分別隨眠。
二苦法智，謂忍無間觀前真如，證前所斷煩惱解脫。
三苦類智忍，謂智無間，無漏慧生，於法忍智各別內證。
言後聖法皆是此類。
四苦類智，謂此無間無漏智生，審定印可苦類智忍。
前二觀如，後二觀智。
苦下有四，三諦亦然，為十六智。
二者依觀上下諦境別立。
謂觀欲苦，有法忍、法智，初即無間道、後即解脫道。
次觀上二界苦為類忍、類智，類同欲故。
如苦既然，餘三亦爾，為十六智。
廣如《唯識》、《雜集》第九所明。
第十願言無上寶主者，佛為法寶之主故。 ^713c23

二十二施莊嚴具中十願，初一利他、後九自利。
於中，初三約身、次三約語、後三約意。
其中言百福相，前文已引《涅槃》二十四說。
依《瑜伽》五十三名百福行，故論云「復由百行所攝律儀，
謂少分離殺乃至邪見為一十；二多分離殺等；
三全分離；四少時離；五多時離；六盡壽離；
七自離；八教人離；九以無量門稱揚讚述離；十見離殺等深心慶悅生大歡喜。
十門各十，總說為百行，所生福量亦爾。」
此且就同教三十二相化身而說。
若依此經，十身相海隨一一相無盡因成故。
上普興雲幢主水神偈云「清淨慈門剎塵數，
共生如來一妙相」等故。
餘可知。 ^714a12

二十三施寶冠及髻珠二事合一迴向。
六智慧明珠等者，體圓德備、鑒徹惑亡，為智明珠。
極果所宗，故名頂上，是祕是妙無能見者。
亦以權隱實，名在髻中。
開權顯實，故名解髻。
文無解義，因便故來。
若不明解，佛有祕藏。
前後可知。 ^714a25

二十四施妻子等、救獄囚者，上來皆明外施；此下二段明無畏施。
初一兼於內外之財，內財為難，故《佛本行經》
說「昔五百長者子，各捨珍寶等施。
有一貧人，問求何願？
云欲求佛道。遂自念貧無，以蜜塗身，塚間而捨。
天帝試之，心安不動，知求佛果而稱讚云：
『汝此勇猛，過彼五百菩薩所施百千億倍，當先作佛。』
彼貧人者即我身是。」
故知難中之難。施行有三：初覩境興悲。
二「如大悲」下指同先例，大悲即觀自在也，以其偏主此門故。
下文引例皆準此知。
後「既救度」下施以財法。
迴向行十願，準思易了。 ^714b2

二十五捨身代死囚，一向內財，文四可知〔從此已下入第二十七經〕。 ^714b13

二十六連膚頂髻，即肉髻也。
施行中三：初總標施行、二「如寶髻」下指物同修、
三「菩薩是時」下正明施行。
於中六：一覩乞生欣，住種性故；二「而語」
下語意清淨，離二障故；三「便執」下身業正捨，
事業勝故；四「正念」下欣慕上流，意樂勝故；
五「於諸法」下巧安諦理，無相攝故；六「是故」
下決志思齊，依止勝故。
此及迴向有七最勝成波羅蜜，前後諸施文多略無。
二「菩薩」下迴向行中十願：一無見頂者，縱窮上界亦有餘故。
言如塔者，菩薩敬故。
二堅無中斷故。五中靜法云：「準梵本令得二相，
髮謂室利靺蹉塞縛悉底迦相髮，義如前說。
六云得佛相髮，準梵本却是右旋。」
餘可知。迴向所為中，總綰諸髮成髻圓滿，故云爾也。 ^714b14

二十七施眼，《智論》十四說施有三種，飲食為下、
珍寶為中、頭目五臟為上，廣如彼說。
文中施行內有四：一標章引例；二「菩薩摩訶薩」
下發起勝心；三「為究竟」下明行心所為，
可知；四「佛子」下彰施儀式。
二迴向行，願成十眼，與〈離世間〉大同小異。 ^714b28

二十八施耳鼻中，二事合明施行，別顯迴向。
而文但三。今初施行，有二：一標章引例；
二「布施之時」下安住勝心，一具佛種性即安住最勝、
二「念諸」下事業最勝、三「常勤」下依止最勝、
四「隨順」下清淨最勝、五「免濟」下意樂最勝、
六「生長」下巧便最勝。
二迴向行中，先耳十願。
初及第七俱名無礙者，準梵本，初名無著聵者，從生即聾故。
為耳王者，聞與不聞皆自在故。
後施鼻迴向中有四：初牒起。
二正顯中有二願，前一願得十鼻。
言隨好者，兩孔不現故。
善相者，〈相海品〉云「如來鼻有大人相，名一切神通智慧雲」故。
隨順鼻者，隨宜所現故。
後一願得十面，鼻居面中，好醜由起，故相從立。
願一切法者，正向諸法故。
三「是為」下結。四「為令」下迴向所為，有十，
以鼻香氣所入故、攝受香故、了知故、住於覺故、
如眼見色故、合中知故、不壞鼻根故、不邪分別故、
香氣嚴潔故、五分法身香故。 ^714c5

二十九施牙齒。初施行中，安住堅固自在位者，登地已上故。
《智論》十四云「象王施牙是法身菩薩事。」
廣如彼及《十輪》第四。
二「菩薩」下迴向行十願。
唯第三單約心說，謂智能調惑趣於彼岸，如牙調食以資法身。
餘皆約牙齒說。萬字成就者，準梵本但云右旋及有樂耳。
放無量光者，即如〈相海品〉說。 ^714c23

三十施舌願中，初即〈相海品〉廣長舌相，餘可知。 ^715a1

三十一施頭。初施行中三：初標章引證。
引迦尸國王者，又《本行經》說月光王報恩。
第五名大光王施頭與婆羅門，具說如彼。
次「為欲」下顯施所為為，有十種，皆約佛智，隨義不同。
一入理、二導悲、三見事、四離障、五融事理、
六為所依、七超劣、八見無初相、九現用自在、十即事而真故不可壞。
後「佛子」下正顯施行，亦具最勝，可以意得。
二「菩薩」下迴向行等，可知。 ^715a2

三十二施手足二事合願，文但有三。
初施行亦三：初標章引證。
次「以信」下標因祈果。
信為手因，果能雨寶；行為足因，果普遊步等。
後「佛子」下淨心正施。
於中初施手。「心願力」已下明施足心。
如足住地能持身故，願住智地能成智身。
離心垢故，能顯法身。
法身湛然，故不可壞。
智證永續，故無有斷。
二「佛子」下明迴向行。
文二：初廣辨一用，手能雨寶、足能遊剎。
次「又令」下略舉諸手諸用。 ^715a10

三十三壞身出血施。
文亦唯三。施行引例，及下施髓，竝如《智論》十四中說。 ^715a19

三十四施身髓肉中，二事合願。
初施行中三：初標章引證、次「於諸趣」下正顯行相、
後「佛子」下彰施現益。
二迴向十願。三云意生身者，七卷《楞伽》
第二云「譬如意去，速疾無礙，名意生身。」
此乃意是舉喻。然此身類有其三種：一三昧樂、
二覺法自性、三種類俱生無作行。
初者，《楞伽》第四云「謂入於三昧，離種種心，寂然不動。
心海不起轉識波浪，了境心現皆無所有。
云何覺法自性？謂了法如幻皆無有相。
心轉所依，依如幻定及餘三昧，能現無量自在神通，如華開敷速疾如意。
如幻如夢、如影如像，非造所造、與造相似，
一切色相具足莊嚴，普入佛剎了諸法性故。
云何種類俱生無作行？
謂了達諸佛自證法相。」
釋曰：初身從所依定為名；次身從所依智立稱；
三自證法相，義兼定慧及法性相，故名種類。
由此故能隨眾生願，種種一時現生任運而成，云無作行。
若依地位，初即五地前、次即八地前、後即八地後。
若《成唯識》第八名為意成，隨意願成故，
意明但轉變成，非新生故。
故論又云「亦名變化身，無漏定力轉令異本，如變化故。」
上皆通因。今即十身之一，義取亦通後一，廣如別章。
四云百福相身，此舉三十二相之通因。
若別因者，如《涅槃．師子吼品》。
五云八十種好者，謂皆殊妙，立隨好名。
具如《瑜伽》四十九、《大般若》三百八十一說。
餘文可知。十云菩提藏身者，如〈出現品〉，
如來成正覺時，於其身中普見一切眾生成正覺等故。 ^715a21

三十五施心。初施行。
二迴向行中，先辨意、後顯願有二十心。
初云金剛藏者，藏即名堅，其猶樹藏，金剛亦堅，
即佛地智，世法莫壞，如〈不思議品〉十種勇健法中第一法說。
二中外標卐相，表萬德吉祥；內智契如，名金剛界。
界者性也，由契性故堅如金剛不可損壞；
由成智故，利如金剛壞難壞惑。
故十地受職分內名金剛莊嚴臆德相。
〈不思議法品〉及〈離世間〉皆有此心，名大同也。
第九迴向及離世間，又名金剛界根、金剛焰根，
亦即此名以清淨心王於無分別智有所依增上義故，立以根稱。
其大勇猛幢，取降伏義。
言堅固幢，取不為他壞義。
被金剛甲，是大誓義。
餘竝可知。 ^715b21

三十六施腸腎肝肺，四事合一迴向。
前有大小二腸，今合為一腸。
言智藏身者，身為智依故。
餘可知。 ^715c5

三十七支節諸骨。
前云骨髓，髓已前明。
而加支節諸骨。若合者但是一事，謂支節之骨。
若開，支節自是一事，如節節支解等，即前列所無。
迴向行中言無繫界者，即涅槃界。
言具那羅延支節大力者，如《涅槃》校量。
言普照現身者，如淨明鏡無不現故。
餘可知。所為中言得智者，智為萬德之骨故。 ^715c7

三十八施身皮。引例中，清淨藏菩薩未見同名。
《智論》十六中如毒龍受一日戒，被剝五色皮，忍而施之云云。
言金脇鹿王者，《智論》及《菩薩本緣集經》第四說。
金脇鹿救於溺者，彼人背恩告王取鹿，大例名同而非施皮。
願中云相好皮者，謂金色等。
所為云淨佛剎者，皮為外相故。 ^715c14

三十九施手足指，迴向十願。
纖長者量，#CB00166;圓者形，
赤銅者色，能攝者力。
此以智為指，隨好者妙。
言十力者，隨一一指能持一切世界等。
齊等者，不參差。輪相等者，準梵本云願一切眾生得十指端裏面皆有千輻輪相，
所餘節中裏面皆有本那伽吒及以塞縛悉底迦相，相間莊嚴。
準此則圓滿之言應云滿鉼，右旋之言應云有樂。
若準《觀佛三昧海經》，一一指節端有十二輪相現。
八中，準梵本，願得大蓮華難提迦物多相指，却是右旋。
十力業報者，亦十種大那羅延幢，勇健法也。
相即纖等，好即殊妙。
有云：卐字旋者，約中文也。
準《三昧海經》，指端各有萬字相，萬字點間有千輻輪相。
網縵者，經云「歛指不現、張時即現，如真珠網，分明可愛。」
餘可知。所為，云得清淨心者，得指由心故。 ^715c21

四十施連肉爪中，言赤銅相者，即是小相。
五無比者，事爪則不染塵垢，智爪則不染境相。
言善生者，善業生故。
有云：西域方言，謂善生為端正。
餘可知。所以求法偏語施爪者，一則以引例中有現事故。
下入火求法，亦準此通。
二有所表，以爪能爴取，順求義故。
下入火求者，表難取故。
故《智論》云「般若波羅蜜，猶如大火聚，四邊不可取，
無取亦不取」故。 ^716a7

四十一求法入火。
施行中，言七仞者，一仞七尺也。
迴向行中，初及第九約求法為願，餘約入火為願。 ^716a16

四十二為求法護法受眾苦者，如香城粉骨、
雪嶺忘軀，其類非一。 ^716a18

四十三求法捨海內所有，即捨王位所統也。
迴向行中，言疑箭者，如《涅槃》說人中毒箭應速拔之，
若妄分別，未究而終故。 ^716a20

四十四為王斷殺等。
施行中，自住三聚淨戒，令他住於五戒，是為法施。
五戒殺初，故此偏語。
若望所殺，是無畏施。 ^716a23

四十五救於形殘。
初施行中，具足三施，於中三：初覩境興悲；
次「菩薩爾時」下以法諫喻；後「作是語」下財法雙救，
財救所害之現苦、法救能害之當苦，示寂靜滅，修淨業道滅集因故。
《俱舍論》說：昔有黃門救五百牛，毀形之事，善根力故男形具足。
二迴向行中，修諸梵行未必制心。
後離欲心必無身過。
具男子形，但異女身；具大丈夫，必心懷道德。
四迴向所為中，初令得果、後「常勤」下令得起行。
丈夫行者，《涅槃》十八云「一切男女若具四法，即名丈夫。
一近善知識、二聽聞正法、三思惟其義、四如說修行。」
又〈四相品〉「具四相故名為丈夫。」
又云「雖是女人，能信自身有佛性者，即是丈夫。」
故男子不信，即是女人。
顯示七丈夫道，即丈夫用道字，梵本名為揭底，此云事業。
晉本云丈夫趣，與道相近。
然七丈夫，總有多說：一約世間，《瑜伽》丈夫有其七義，
一長壽久住、二妙色端嚴、三無病少惱、
四非僕非女非半擇迦、五智慧猛利、六發言威肅、
七有大宗葉，具此七法名為丈夫道，即是彼之因也。
即下所列六句，小有開合，可以思準。
前令具丈夫形，即非女等也。
二依小乘有七丈夫，即七賢聖，一隨信行、
二隨法行、三信解、四見至、五身證、六慧解脫、
七俱解脫，〈離世間品〉當說，此應不願成彼小乘。
三依大乘，《瑜伽》七地即七賢聖，如〈十住品〉初說。
四依《瓔珞》六位及信，即上生賢聖家。
復有說言：即七善知，謂知法、知義、知時、
知足、知自、知眾、知尊卑故。
佛丈夫種，所謂大悲，成十力等為佛丈夫。
丈夫正教，即內三藏及外五明。
餘文易了〔從此已下入第二十八經〕。
大方廣佛華嚴經疏卷第二十八
 ^716a25
