
hui:: 大般若波羅蜜多經卷第四百六十四
三藏法師玄奘奉　詔譯
pin:: 
## 70 菩薩行品
第二分菩薩行品第七十
爾時，具壽善現白佛言：「世尊！
所說菩薩行菩薩行者，何法名為菩薩行耶？」 ^343b23

佛告善現：「菩薩行菩薩行者，謂為無上正等菩提行生死故名菩薩行。」 ^343b24

具壽善現白佛言：「世尊！
諸菩薩摩訶薩當於何處行菩薩行？」 ^343b26

佛言：「善現！諸菩薩摩訶薩當於色、受、想、
行、識空行菩薩行，當於眼處乃至意處空行菩薩行，
當於色處乃至法處空行菩薩行，當於眼界乃至意界空行菩薩行，
當於色界乃至法界空行菩薩行，當於眼識界乃至意識界空行菩薩行，
當於眼觸乃至意觸空行菩薩行，當於眼觸為緣所生諸受乃至意觸為緣所生諸受空行菩薩行，
當於地界乃至識界空行菩薩行，當於因緣乃至增上緣空行菩薩行，
當於無明乃至老死空行菩薩行，當依布施波羅蜜多乃至般若波羅蜜多行菩薩行，
當依內空乃至無性自性空行菩薩行，
當依真如乃至不思議界行菩薩行，當依苦、
集、滅、道聖諦行菩薩行，當依四念住乃至八聖道支行菩薩行，
當依四靜慮行菩薩行，當依四無量行菩薩行，
當依四無色定行菩薩行，當依八解脫行菩薩行，
當依八勝處行菩薩行，當依九次第定行菩薩行，
當依十遍處行菩薩行，當依三解脫門行菩薩行，
當依十地行菩薩行，當依一切陀羅尼門行菩薩行，
當依一切三摩地門行菩薩行，當依五眼行菩薩行，
當依六神通行菩薩行，當依如來十力行菩薩行，
當依四無所畏行菩薩行，當依大慈、大悲、
大喜、大捨行菩薩行，當依十八佛不共法行菩薩行，
當依無忘失法、恒住捨性行菩薩行，當依一切智、
道相智、一切相智行菩薩行，當依嚴淨佛土行菩薩行，
當依成熟有情行菩薩行，當依引發文字陀羅尼行菩薩行，
當依悟入文字陀羅尼行菩薩行，當依悟入無文字陀羅尼行菩薩行，
當依引發無礙辯才行菩薩行，當依有為界行菩薩行，當依無為界行菩薩行。 ^343b27

「善現！諸菩薩摩訶薩如是修行菩薩行時，
如佛無上正等菩提，於諸法中不作二相。
善現！若菩薩摩訶薩如是行般若波羅蜜多時，名為無上正等菩提修菩薩行。
善現！諸菩薩摩訶薩若能如是修菩薩行，疾證無上正等菩提。」 ^343c29

爾時，具壽善現白佛言：「世尊所說佛陀，佛陀者依何義故名為佛陀？」 ^344a5

佛告善現：「覺義、實義、薄伽梵義，故名佛陀。 ^344a7

「復次，善現！於諸實法現等正覺，故名佛陀。 ^344a8

「復次，善現！通達實法，故名佛陀。 ^344a9

「復次，善現！於一切法如所有性、盡所有性無顛倒覺，故名佛陀。 ^344a10

「復次，善現！遍於三世及無為法無障智轉，故名佛陀。 ^344a11

「復次，善現！如實開覺一切有情令離顛倒，故名佛陀。」 ^344a12

爾時，具壽善現白佛言：「世尊所說菩提，菩提者依何義故名為菩提？」 ^344a14

佛告善現：「菩提者是空義，是真如義，是實際義，
是法性義，是法界義。 ^344a15

「復次，善現！假立名相施設言說，能真實覺最上勝妙，故名菩提。 ^344a17

「復次，善現！不可壞義是菩提義，無分別義是菩提義。 ^344a18

「復次，善現！是真、是實、非虛妄、非變異，故名菩提。 ^344a19

「復次，善現！唯假名相無實可得，故名菩提。 ^344a20

「復次，善現！諸佛所有真淨遍覺，故名菩提。 ^344a21

「復次，善現！諸佛由此於一切法、一切種相現等正覺，故名菩提。」 ^344a22

爾時，具壽善現白佛言：「世尊！
諸菩薩摩訶薩為菩提故，修行六波羅蜜多乃至一切智智時，
於何等法為益為損、為增為減、為生為滅、為染為淨？」 ^344a24

佛告善現：「諸菩薩摩訶薩為菩提故，修行六波羅蜜多乃至一切智智時，
於一切法無益無損、無增無減、無生無滅、無染無淨。
何以故？是菩薩摩訶薩為菩提故，行深般若波羅蜜多，
於一切法都無所緣而為方便，不為益損、
不為增減、不為生滅、不為染淨現在前故。」 ^344a27

具壽善現白言：「世尊！
若菩薩摩訶薩為菩提故，修行六波羅蜜多乃至一切智智時，
於一切法都無所緣而為方便，不為益損、
不為增減、不為生滅、不為染淨現在前者，
是菩薩摩訶薩行深般若波羅蜜多，云何攝受布施波羅蜜多乃至般若波羅蜜多？
云何攝受內空乃至無性自性空？
云何攝受真如乃至不思議界？
云何攝受苦、集、滅、道聖諦？
云何攝受四念住乃至八聖道支？
云何攝受四靜慮、四無量、四無色定？
云何攝受八解脫乃至十遍處？
云何攝受空、無相、無願解脫門？
云何攝受諸菩薩地？
云何攝受陀羅尼門、三摩地門？
云何攝受五眼、六神通？
云何攝受如來十力乃至十八佛不共法？
云何攝受無忘失法、恒住捨性？
云何攝受一切智、道相智、一切相智？
云何超諸聲聞、獨覺等地，趣入菩薩正性離生，漸次證得一切智智？」 ^344b4

佛言：「善現！諸菩薩摩訶薩行深般若波羅蜜多時，
不以二故攝受修行六波羅蜜多，乃至不以二故漸次證得一切智智。」 ^344b20

具壽善現復白佛言：「若菩薩摩訶薩行深般若波羅蜜多時，
不以二故攝受修行六波羅蜜多，乃至不以二故漸次證得一切智智者，
云何菩薩摩訶薩從初發心乃至後心，恒時增長一切善法？」 ^344b23

佛告善現：「若菩薩摩訶薩以二故行，則諸善法不得增長。
何以故？愚夫異生皆依二故，所起善法不得增長。
若菩薩摩訶薩不二故行，從初發心乃至後心，恒時增長一切善法。
是故，善現！諸菩薩摩訶薩善根堅固，世間天、
人、阿素洛等不能毀壞令墮聲聞、獨覺等地。
世間種種惡不善法不能制伏，令於行六波羅蜜多乃至一切智智時，
所有善法不得增長。
如是，善現！諸菩薩摩訶薩應行無二甚深般若波羅蜜多。」 ^344b27

具壽善現白言：「世尊！
諸菩薩摩訶薩為善根故行深般若波羅蜜多耶？」 ^344c8

佛言：「不爾！諸菩薩摩訶薩不為善根故行深般若波羅蜜多，
亦不為不善根故行深般若波羅蜜多。
何以故？諸菩薩摩訶薩法應如是，若未親近諸佛世尊，
若諸善根未極圓滿，若真善友未多攝受，終不能得一切智智。」 ^344c9

具壽善現復白佛言：「云何菩薩摩訶薩親近諸佛、
圓滿善根、得真善友多所攝受，速能證得一切智智？」 ^344c14

佛言：「善現！諸菩薩摩訶薩從初發心，親近如來、
應、正等覺聞說正法，所謂契經乃至論議，
聞已受持數數溫習令善通利，既善通利思惟觀察，
既觀察已深見意趣，見意趣已復善通達，
既善通達得陀羅尼，起無礙辯乃至證得一切智智，
隨所生處，於所聞持正法教義常不忘失。
於諸佛所廣種善根，由善根力所攝受故，不墮惡趣無暇中生。
復由善根所攝受故，意樂清淨，淨意樂力所攝持故，
常能無倒成熟有情、嚴淨佛土。
復由善根所攝受故，常不遠離真淨善友，
謂諸如來、應、正等覺及諸菩薩摩訶薩眾、
獨覺、聲聞，并餘能讚佛、法、僧者。 ^344c16

「如是，善現！諸菩薩摩訶薩親近諸佛、圓滿善根、
得真善友多所攝受，速能證得一切智智。
是故，善現！諸菩薩摩訶薩行深般若波羅蜜多，
欲疾證得一切智智，當勤精進親近諸佛，
攝受圓滿所種善根，承事善友勿生厭倦。」
pin:: 
##  71 親近品
第二分親近品第七十一 ^344c28

爾時，具壽善現白佛言：「世尊！
若菩薩摩訶薩不親近諸佛、不圓滿善根、
不承事善友，是菩薩摩訶薩豈不能得一切智智？」 ^345a6

佛告善現：「若不能親近諸佛、圓滿善根、
承事善友，尚不名菩薩摩訶薩，豈能證得一切智智！
所以者何？或有菩薩摩訶薩親近諸佛、
種諸善根、承事善友，猶不能得一切智智，
況不能親近諸佛、圓滿善根、承事善友，而能證得一切智智！
彼若能得一切智智，無有是處。
是故，善現！若菩薩摩訶薩欲稱菩薩摩訶薩名，
欲疾證得一切智智，常應親近諸佛世尊、
圓滿善根、承事善友勿生厭倦。」 ^345a8

具壽善現復白佛言：「以何因緣，有菩薩摩訶薩雖親近諸佛、
種諸善根、承事善友，而不能得一切智智？」 ^345a17

佛告善現：「彼菩薩摩訶薩遠離方便善巧力故，
雖親近諸佛、種諸善根、承事善友，而不能得一切智智。
謂彼菩薩摩訶薩不從諸佛及諸善友聞說殊勝方便善巧，
雖親近諸佛、種諸善根、承事善友，而不能得一切智智。」 ^345a19

具壽善現復白佛言：「何等名為方便善巧——諸菩薩摩訶薩成就如是方便善巧，
諸有所為定能證得一切智智——？」 ^345a24

佛告善現：「若菩薩摩訶薩從初發心修行布施波羅蜜多時，
以一切智智相應作意，或施諸佛，或施菩薩，
或施獨覺，或施聲聞，或施諸餘沙門梵志，
或施外道修梵行者，或施貧窮涉路苦行及來乞者，
或施一切人、非人等，是菩薩摩訶薩成就如是一切智智相應作意，
雖行布施而無施想、無受者想，亦無一切我、我所想。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就如是方便善巧，
恒時增長覺分善根，由此善根常增長故，
能行布施波羅蜜多，成熟有情、嚴淨佛土。
雖行布施而不希求施所得果，謂不迴向可愛境界及勝生處，
唯為救護無救護者，及欲解脫未解脫者，修行布施波羅蜜多。 ^345a26

「復次，善現！若菩薩摩訶薩從初發心修行淨戒波羅蜜多時，
以一切智智相應作意受持淨戒，心常不起貪、
瞋、癡等隨眠纏縛，亦復不起能障菩提餘不善法，
所謂慳悋、惡戒、忿恚、懈怠、劣心、亂心、惡慧、
諸慢、過慢、慢過慢、我慢、增上慢、卑慢、邪慢、聲聞獨覺相應作意。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就如是方便善巧，
恒時增長覺分善根，由此善根常增長故，
能行淨戒波羅蜜多，成熟有情、嚴淨佛土。
雖行淨戒而不希求戒所得果，謂不迴向可愛境界及勝生處，
唯為救護無救護者，及欲解脫未解脫者，修行淨戒波羅蜜多。 ^345b13

「復次，善現！若菩薩摩訶薩從初發心修行安忍波羅蜜多時，
以一切智智相應作意修學安忍，是菩薩摩訶薩乃至為護自命因緣，
亦常不起一念忿恚惡言加報怨恨之心。
假使有來欲害其命，劫奪財寶，侵凌妻室，
誣誷罵辱，阻隔輕調，或打、或刺、或割、或截，
及加種種不饒益事，於彼有情竟無忿恨，唯求作彼利益安樂。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就如是方便善巧，
恒時增長覺分善根，由此善根常增長故，
能行安忍波羅蜜多成熟有情、嚴淨佛土。
雖行安忍而不希求忍所得果，謂不迴向可愛境界及勝生處，
唯為救護無救護者，及欲解脫未解脫者，修行安忍波羅蜜多。 ^345b27

「復次，善現！若菩薩摩訶薩從初發心修行精進波羅蜜多時，
以一切智智相應作意，發起正勤勇猛無怯，
遠離懈怠下劣之心，為求菩提不憚眾苦，修諸善法常無懈廢。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就如是方便善巧，
恒時增長覺分善根，由此善根常增長故，
能行精進波羅蜜多成熟有情、嚴淨佛土。
雖行精進而不希求勤所得果，謂不迴向可愛境界及勝生處，
唯為救護無救護者，及欲解脫未解脫者，修行精進波羅蜜多。 ^345c13

「復次，善現！若菩薩摩訶薩從初發心修行靜慮波羅蜜多時，
以一切智智相應作意修學諸定。
是菩薩摩訶薩眼見諸色，耳聞諸聲，鼻嗅諸香，
舌嘗諸味，身覺諸觸，意了諸法，已不取諸相，
不取隨好，即於是處防護諸根，不放逸住，
勿令發起世間貪憂、惡不善法、諸煩惱漏，專修念定守護諸根。
是菩薩摩訶薩若行、若住、若坐、若臥、若語、
若默，常不遠離勝奢摩他，遠離種種雜穢諸法，
身心寂靜無異威儀軌則，所行無不調善，心常安定無所分別。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就如是方便善巧，
恒時增長覺分善根，由此善根常增長故，
能行靜慮波羅蜜多成熟有情、嚴淨佛土。
雖行靜慮而不希求定所得果，謂不迴向可愛境界及勝生處，
唯為救護無救護者，及欲解脫未解脫者，修行靜慮波羅蜜多。 ^345c25

「復次，善現！若菩薩摩訶薩從初發心修行般若波羅蜜多時，
以一切智智相應作意修學妙慧。
是菩薩摩訶薩離諸惡慧，他不能引心，
不發起我、我所執，遠離一切我見、有情見乃至知者見、
見者見、有無有見、諸惡見趣，遠離憍慢無所分別，引發種種殊勝善根。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就如是方便善巧，
恒時增長覺分善根，由此善根常增長故，
能行般若波羅蜜多成熟有情、嚴淨佛土。
雖行般若而不希求慧所得果，謂不迴向可愛境界及勝生處，
唯為救護無救護者，及欲解脫未解脫者，修行般若波羅蜜多。 ^346a13

「復次，善現！若菩薩摩訶薩從初發心修行般若波羅蜜多時，
以一切智智相應作意，入四靜慮、四無量、四無色定。
是菩薩摩訶薩雖於靜慮、無量、無色入出自在，而不攝受彼果異熟。
所以者何？是菩薩摩訶薩成就最勝方便善巧，
觀諸靜慮、無量、無色自相皆空，無實、無成、
無轉、無滅，入諸法相，知一切法無作、無能，入諸行相。
是菩薩摩訶薩成就如是方便善巧，恒時增長覺分善根。
由此善根常增長故，能行靜慮、無量、無色，
由行靜慮、無量、無色，便能自在成熟有情、嚴淨佛土。 ^346a27

「復次，善現！若菩薩摩訶薩從初發心修行般若波羅蜜多時，
以一切智智相應作意，修學一切菩提分法，
成就如是方便善巧，雖行見修所斷法道，
而不取預流、一來、不還、阿羅漢果、獨覺菩提。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就最勝方便善巧，
恒時增長覺分善根，由此善根常增長故，
能行一切菩提分法，超諸聲聞、獨覺等地，
趣入菩薩正性離生，是名菩薩無生法忍。
由此忍故，常能自在成熟有情、嚴淨佛土。 ^346b9

「復次，善現！若菩薩摩訶薩修行般若波羅蜜多時，
以一切智智相應作意，雖得自在順逆入出八解脫、
八勝處、九次第定、十遍處等，而能成就方便善巧，
不取預流、一來、不還、阿羅漢果、獨覺菩提。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就最勝方便善巧，
恒時增長覺分善根，由此善根常增長故，
便能自在成熟有情、嚴淨佛土，證入菩薩不退轉地得受記忍。 ^346b20

「復次，善現！若菩薩摩訶薩修行般若波羅蜜多時，
以一切智智相應作意，精進修行如來十力、
四無所畏、四無礙解、大慈、大悲、大喜、大捨及十八佛不共法等無量無邊諸佛功德，
乃至未具成熟有情、嚴淨佛土，猶未證得一切智智。
所以者何？是菩薩摩訶薩觀一切法自相皆空，
無實、無成、無轉、無滅，入諸法相，知一切法無作、
無能，入諸行相。是菩薩摩訶薩成就最勝方便善巧，
恒時增長覺分善根，由此善根常增長故，
便能圓滿成熟有情、嚴淨佛土，漸次證得一切智智。 ^346c1

「善現！如是名為方便善巧，若菩薩摩訶薩成就如是方便善巧，
諸有所為定能證得一切智智。
如是最勝方便善巧，皆由般若波羅蜜多而得成就。
是故，善現！諸菩薩摩訶薩應勤修學甚深般若波羅蜜多，諸有所為勿希果報。
若能如是精勤修學甚深般若波羅蜜多，速能證得一切智智。」
pin:: 
##  72 遍學品
第二分遍學品第七十二之一 ^346c12

爾時，具壽善現白佛言：「世尊！
諸菩薩摩訶薩成就如是最勝覺慧，雖能受行清淨深法，而不攝受殊勝果報。」 ^346c20

佛告善現：「如是！如是！
如汝所說。諸菩薩摩訶薩成就如是最勝覺慧，
雖能受行清淨深法，而不攝受殊勝果報。
何以故？是菩薩摩訶薩於法自性能不動故。」 ^346c22

具壽善現白言：「世尊！
是菩薩摩訶薩能於何法自性無動？」 ^346c25

佛告善現：「是菩薩摩訶薩能於無性自性無動。」 ^346c27

具壽善現復白佛言：「是菩薩摩訶薩於何無性自性無動？」 ^346c28

佛告善現：「是菩薩摩訶薩能於色自性無動，
能於受、想、行、識自性無動，能於眼處乃至意處自性無動，
能於色處乃至法處自性無動，能於眼界乃至意界自性無動，
能於色界乃至法界自性無動，能於眼識界乃至意識界自性無動，
能於眼觸乃至意觸自性無動，能於眼觸為緣所生諸受乃至意觸為緣所生諸受自性無動，
能於布施波羅蜜多乃至般若波羅蜜多自性無動，
能於四靜慮、四無量、四無色定自性無動，
能於四念住乃至八聖道支自性無動，
能於三解脫門自性無動，能於八解脫、
九次第定自性無動，能於如來十力乃至十八佛不共法自性無動，
如是乃至能於一切智智自性無動，能於一切有為界、無為界自性無動。
所以者何？如是諸法即是無性，諸菩薩摩訶薩於此無性自性無動，
無性不能現證無性。」 ^346c29

具壽善現白言：「世尊！
有性法為能現證有性不？」 ^347a16

佛言：「不爾！」 ^347a17

「世尊！無性法為能現證有性不？」
佛言：「不爾！」 ^347a18

「世尊！有性法為能現證無性不？」
佛言：「不爾！」 ^347a19

「世尊！無性法為能現證無性不？」
佛言：「不爾！」 ^347a20

「世尊！若爾，亦應有性不能現觀有性，無性不能現觀有性，
有性不能現觀無性，無性不能現觀無性，
將非世尊無得、無現觀耶？」 ^347a21

佛言：「善現！雖有得、有現觀，然離四句。」 ^347a23

「世尊！云何離四句而有得、有現觀？」 ^347a24

「善現！若得、若現觀非有非無絕諸戲論，
是故我說有得、有現觀，然離四句。」 ^347a25

具壽善現復白佛言：「諸菩薩摩訶薩以何為戲論？」 ^347a27

佛告善現：「諸菩薩摩訶薩觀色乃至識，
若常若無常、若樂若苦、若我若無我、若淨若不淨、
若寂靜若不寂靜、若遠離若不遠離，是為戲論。 ^347a28

「觀眼處乃至意處，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b2

「觀色處乃至法處，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b4

「觀眼界乃至意界，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b7

「觀色界乃至法界，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b9

「觀眼識界乃至意識界，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b12

「觀眼觸乃至意觸，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b14

「觀眼觸為緣所生諸受乃至意觸為緣所生諸受，
若常若無常、若樂若苦、若我若無我、若淨若不淨、
若寂靜若不寂靜、若遠離若不遠離，是為戲論。 ^347b17

「觀地界乃至識界，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b20

「觀因緣乃至增上緣，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b22

「觀無明乃至老死，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347b25

「觀布施波羅蜜多乃至般若波羅蜜多，
若常若無常、若樂若苦、若我若無我、若淨若不淨、
若寂靜若不寂靜、若遠離若不遠離，是為戲論。 ^347b28

「觀內空乃至無性自性空，若常若無常、
若樂若苦、若我若無我、若淨若不淨、若寂靜若不寂靜、
若遠離若不遠離，是為戲論。 ^347c1

「觀真如乃至不思議界，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347c4

「觀苦、集、滅、道聖諦，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347c7

「觀四念住乃至八聖道支，若常若無常、
若樂若苦、若我若無我、若淨若不淨、若寂靜若不寂靜、
若遠離若不遠離，是為戲論。 ^347c9

「觀四靜慮、四無量、四無色定，若常若無常、
若樂若苦、若我若無我、若淨若不淨、若寂靜若不寂靜、
若遠離若不遠離，是為戲論。 ^347c12

「觀八解脫乃至十遍處，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347c15

「觀空、無相、無願解脫門，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347c17

「觀淨觀地乃至如來地，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347c20

「觀極喜地乃至法雲地，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347c23

「觀一切陀羅尼門、三摩地門，若常若無常、
若樂若苦、若我若無我、若淨若不淨、若寂靜若不寂靜、
若遠離若不遠離，是為戲論。 ^347c25

「觀五眼、六神通，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^347c28

「觀如來十力乃至十八佛不共法，若常若無常、
若樂若苦、若我若無我、若淨若不淨、若寂靜若不寂靜、
若遠離若不遠離，是為戲論。 ^348a2

「觀三十二大士相、八十隨好，若常若無常、
若樂若苦、若我若無我、若淨若不淨、若寂靜若不寂靜、
若遠離若不遠離，是為戲論。 ^348a5

「觀無忘失法、恒住捨性，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^348a7

「觀一切智、道相智、一切相智，若常若無常、
若樂若苦、若我若無我、若淨若不淨、若寂靜若不寂靜、
若遠離若不遠離，是為戲論。 ^348a10

「觀預流果乃至獨覺菩提，若常若無常、
若樂若苦、若我若無我、若淨若不淨、若寂靜若不寂靜、
若遠離若不遠離，是為戲論。 ^348a13

「觀一切菩薩摩訶薩行，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^348a15

「觀諸佛無上正等菩提，若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，是為戲論。 ^348a18

「觀一切智智，若常若無常、若樂若苦、若我若無我、
若淨若不淨、若寂靜若不寂靜、若遠離若不遠離，是為戲論。 ^348a21

「復次，善現！諸菩薩摩訶薩若作是念：『苦聖諦應遍知，
集聖諦應永斷，滅聖諦應作證，道聖諦應修習。』
是為戲論。若作是念：『應修四靜慮、四無量、四無色定。』
是為戲論。若作是念：『應修四念住乃至八聖道支。』
是為戲論。若作是念：『應修空、無相、無願解脫門。』
是為戲論。若作是念：『應修八解脫、八勝處、
九次第定、十遍處。』
是為戲論。若作是念：『應超預流果乃至獨覺菩提。』
是為戲論。若作是念：『應行布施波羅蜜多乃至般若波羅蜜多。』
是為戲論。若作是念：『應住內空乃至無性自性空。』
是為戲論。若作是念：『應住真如乃至不思議界。』
是為戲論。若作是念：『應入菩薩正性離生。』
是為戲論。若作是念：『應圓滿菩薩十地。』
是為戲論。若作是念：『應起一切陀羅尼門、三摩地門。』
是為戲論。若作是念：『應引五眼、六神通。』
是為戲論。若作是念：『應引如來十力乃至十八佛不共法。』
是為戲論。若作是念：『應圓滿三十二大士相、八十隨好。』
是為戲論。若作是念：『應引無忘失法、恒住捨性。』
是為戲論。若作是念：『應引一切智、道相智、一切相智。』
是為戲論。若作是念：『應行一切菩薩摩訶薩行。』
是為戲論。若作是念：『應證諸佛無上正等菩提。』
是為戲論。若作是念：『我當嚴淨佛土、成熟有情。』
是為戲論。若作是念：『我當證得一切智智。』
是為戲論。若作是念：『我當永斷一切煩惱習氣相續。』
是為戲論。善現！諸菩薩摩訶薩以如是等種種分別而為戲論。 ^348a23

「復次，善現！諸菩薩摩訶薩行深般若波羅蜜多時，
應觀色乃至識若常若無常、若樂若苦、
若我若無我、若淨若不淨、若寂靜若不寂靜、
若遠離若不遠離，皆不可戲論故不應戲論；
如是乃至應觀一切智智，若應證得、若不應證得，
俱不可戲論故不應戲論；應觀一切煩惱習氣相續，
若應永斷、若不應永斷，俱不可戲論故不應戲論。 ^348b22

「善現！諸菩薩摩訶薩行深般若波羅蜜多時，
應觀如是等諸法及有情，皆不可戲論故不應戲論。
所以者何？以一切法及諸有情，有性不能戲論有性，
有性不能戲論無性，無性不能戲論無性，
無性不能戲論有性，離有、無性，若能戲論、
若所戲論、若戲論處、若戲論時皆不可得。
是故，善現！色無戲論，受、想、行、識亦無戲論，
如是乃至一切智智無戲論，永斷煩惱習氣相續亦無戲論。
如是，善現！諸菩薩摩訶薩應行無戲論甚深般若波羅蜜多。」 ^348b29

具壽善現白言：「世尊！
諸菩薩摩訶薩行深般若波羅蜜多時，
云何觀色、受、想、行、識乃至一切智智、永斷煩惱習氣相續，皆不可戲論故不應戲論？」 ^348c10

佛告善現：「諸菩薩摩訶薩行深般若波羅蜜多時，
應觀色無自性，受、想、行、識亦無自性，如是乃至應觀一切智智無自性，
永斷煩惱習氣相續亦無自性，若法無自性則不可戲論。
是故，善現！色、受、想、行、識不可戲論故，諸菩薩摩訶薩不應戲論，
如是乃至一切智智、永斷煩惱習氣相續不可戲論故，諸菩薩摩訶薩不應戲論。
善現！諸菩薩摩訶薩若能如是於一切法離諸戲論，
行深般若波羅蜜多方便善巧，便入菩薩正性離生，
若已得入，速能證得一切智智。」
大般若波羅蜜多經卷第四百六十四
 ^348c13
