
pin:: 大方廣佛華嚴經卷第十七
東晉天竺三藏佛馱跋陀羅譯
undefined:: 
## 之四
金剛幢菩薩十迴向品第二十一之四
「菩薩摩訶薩施種種蓋，所謂：尊重人蓋，
種種妙寶而莊嚴之，於無量無邊嚴飾蓋中最為第一；
眾寶為竿，金網羅覆，雜寶瓔珞周匝垂下，
懸眾寶鈴，淨瑠璃珠微動相扣，出和雅音，
白淨寶網而絞絡之，百千清淨眾雜寶網羅覆其上，
無量百千億雜寶莊嚴，無量億那由他沈水栴檀堅固香熏，
閻浮檀金清淨莊嚴。
如是等無量阿僧祇那由他蓋，以離惡心、
廣大心、放捨心而行布施：或以奉獻現在諸佛，及涅槃後供養塔廟。
為求法故，奉施菩薩諸善知識，或施法師、
或施父母、或施眾僧、或復奉施一切佛法、
或施種種福伽羅福田、或施師長及諸尊重、
或施初發菩提心者、或施一切貧窮下劣，諸有所求皆悉施與。
菩薩摩訶薩布施蓋時，如是迴向：以此善根令一切眾生為善根所覆，
又為一切諸佛蔭護；令一切眾生為智慧功德之所覆護，
除滅世間諸煩惱垢；令一切眾生覆以淨法，
除滅一切塵勞熱惱；令一切眾生悉得如來內智慧藏，
一切眾生樂觀無厭；令一切眾生以寂靜白法而自覆蔭，
悉得究竟不壞佛法；令一切眾生得善覆身，
究竟如來清淨法身；令一切眾生悉為一切而作覆蓋，
十力智慧普覆世間；令一切眾生得隨樂智慧，
皆悉出過一切世間，清淨明達無所染著；
令一切眾生得應供蓋，成勝福田，受一切供；
令一切眾生得最上蓋，自然覺悟無上智蓋。
是為菩薩摩訶薩布施蓋時善根迴向，
令一切眾生受持法自在蓋，以一功德蓋普覆一切法界、
虛空界等一切世界，示現諸佛神力自在，
以一功德蓋莊嚴法界，供養諸佛，妙幡幢蓋普覆十方一切如來；
令一切佛剎種種寶蓋而以莊嚴；令一切眾生皆悉樂求無上菩提，
以無上蓋普覆眾生；令一切眾生以不可說不可說一切眾寶莊嚴妙蓋供養一佛，
供養一切諸佛亦復如是；令一切眾生自然覺悟得最正覺功德高廣微妙之蓋，
普覆諸佛；令一切眾生以種種寶蓋供養法界、
虛空界等一切世界諸佛；令一切眾生以種種摩尼寶蓋，
諸寶瓔珞周匝垂下以為莊嚴，一切堅固香蓋，
清淨雜寶而以莊嚴，極大高廣，以白淨寶網羅覆其上，
以金鈴網周匝懸之，自然演出微妙音聲，
以如是等無量不可數蓋供養諸佛；令一切眾生得無礙智蓋，
普覆十方一切諸佛；令一切眾生得最勝智蓋，
普覆眾生；令一切眾生得佛功德莊嚴寶蓋，
普覆眾生；令一切眾生皆悉具足清淨大願，
諸佛功德；令一切眾生得不思議清淨心寶；
令一切眾生滿足諸法自在之智；令一切眾生以諸善根普覆眾生；
令一切眾生得無上智蓋，普覆眾生；令一切眾生得十力蓋，
普覆眾生；令一切眾生以一佛剎悉能普覆一切法界；
令一切眾生悉於諸法而得自在；令一切眾生得心自在；
令一切眾生智慧勝廣；令一切眾生以無量功德悉能普覆一切眾生；
令一切眾生以諸功德而覆其心；令一切眾生以平等心普覆一切；
令一切眾生以大智慧等覆一切；令一切眾生具大迴向；
令一切眾生滿足清淨正直之心；令一切眾生意根清淨。
是為菩薩摩訶薩施種種蓋時善根迴向，
令一切眾生皆悉成就最大迴向，普覆攝取一切眾生。 ^505c6

「菩薩摩訶薩布施種種清淨幢幡：無量雜寶以為其竿，
種種寶繒以為垂幡，種種雜綵周匝垂下，
白淨寶網羅覆其上，金鈴寶網以為莊嚴，
微風吹動出和雅音，無量無數億那由他諸妙幢幡以為眷屬，
雜寶繒綵懸以為飾，半月寶像閻浮檀金，
出大光明如日普照，嚴飾寶幢周滿大地，
以一切世界隨樂業報莊嚴彼幢，安住一切虛空、法界等諸如來剎。
菩薩摩訶薩於諸世界隨其所樂普施妙幢，
令發正直菩提之心，或施現在一切諸佛、
或施塔廟、或施法寶、或施僧寶、或施善知識、
或施菩薩、或施聲聞、或施緣覺、或施大眾、
或施福伽羅、或施貧人，諸來求者普施無遺。
菩薩摩訶薩施幢幡時，如是迴向：以此善根令一切眾生建立一切善根功德幢幡，
不可毀壞；令一切眾生建立一切諸法自在幢幡，
守護正法；令一切眾生護正法寶，守持諸佛菩薩深法；
令一切眾生建立高顯功德寶幢，然智慧燈，
普照眾生；令一切眾生成不壞幢幡，降伏一切諸魔惡業；
令一切眾生皆悉建立智力幢幡，一切諸魔所不能壞；
令一切眾生得大智慧那羅延殊勝幢幡，
摧滅一切世間幢幡；令一切眾生建解脫慧光圓滿日幢，
智慧具足，普照法界；令一切眾生得智慧寶莊嚴幢幡，
充滿一切諸佛世界，建不可說勝妙幢幡，
供養十方一切諸佛；令一切眾生得如來幢，摧滅一切九十六種諸邪見幢。
是為菩薩摩訶薩施幢幡時善根迴向，
令一切眾生建高廣甚深菩薩行幢，建一切菩薩自在行幢，
得清淨道。 ^506b11

「菩薩摩訶薩開眾寶藏，行布施時如是迴向：
以此善根令一切眾生常見佛寶，捨離愚癡，
修行正念；令一切眾生得法寶明，護持一切諸佛法藏；
令一切眾生攝取僧寶，離慳行施充滿其意；
令一切眾生得薩婆若心寶，於清淨菩提心不退轉；
令一切眾生度智慧寶，永離愚癡，究竟佛法；
令一切眾生成就菩薩諸功德寶，演說無量智慧妙寶；
令一切眾生讚歎無量功德之寶，修十力智，
得正覺寶；令一切眾生得十六智寶，三昧正受，
究竟增廣智慧之寶；令一切眾生成就第一福田之寶，
覺悟如來無上智寶；令一切眾生成增上寶，
無盡辯藏，演說法寶。
是為菩薩摩訶薩施眾寶時善根迴向，
令一切眾生具足究竟無上智寶，得佛無礙清淨眼寶。 ^506c13

「菩薩摩訶薩捨莊嚴具惠施眾生，所謂：
一切身莊嚴具、肢節莊嚴具、令身清淨莊嚴具、
無厭足莊嚴具、雜寶絞飾莊嚴具，如是等種種無量億那由他莊嚴之具布施，
一切善根迴向：令一切眾生身淨莊嚴，
等觀一切，猶如一子，超出世間，得佛智樂，
調伏眾生，使樂深法，安住一切諸佛法中；
令一切眾生莊嚴天人，悉以清淨智慧而自嚴飾；
令一切眾生身淨莊嚴，功德相門清淨具足；
令一切眾生妙相嚴身，百福具好以自莊嚴；
令一切眾生身相具足，以諸相好而自莊嚴；
令一切眾生言辭莊嚴，皆悉具足無盡辯藏；
令一切眾生以諸功德莊嚴音聲，梵音清淨，
微妙具足；令一切眾生皆悉志樂佛法莊嚴，
聽受正法，諸佛歡喜；令一切眾生以心莊嚴而自莊嚴，
念佛三昧，普見諸佛；令一切眾生以諸陀羅尼莊嚴而自莊嚴，
得佛法明，見諸佛法；令一切眾生以平等智莊嚴其心，以如來智莊嚴法身。
是為菩薩摩訶薩惠施一切莊嚴具時善根迴向，
令一切眾生於無量佛法功德智慧莊嚴滿足，令一切眾生捨離自大憍慢放逸。 ^506c28

「菩薩摩訶薩為灌頂大王，威力自在，布施天冠髻中明珠，
給施一切，攝取眾生，長養施心，以施熏心，
向增上施，以施修慧，施修捨根，施修廣覺。
菩薩摩訶薩施髻明珠時，如是迴向：以此善根令一切眾生善受一切智灌頂法王；
令一切眾生具足頂相，獲勝智頂，得到彼岸；
令一切眾生得勝智寶，究竟一切功德之頂；
令一切眾生悉得安住智慧寶頂，堪受一切敬心頂禮；
令一切眾生皆悉冠冕智慧天冠，於一切法而得自在；
令一切眾生以智慧明珠而繫其頂，一切世間無能見頂；
令一切眾生皆悉堪受敬心頂禮，具足慧頂，
照明佛法；令一切眾生成十力冠以冠其頂，
智寶海藏清淨具足；令一切眾生安住最上大地帝主，
摧諸魔頂，成最正覺，究竟具足如來十力；
令一切眾生成勝頂王，得一切智頂最勝光明。
是為菩薩摩訶薩捨天冠明珠善根迴向，
令一切眾生勝妙智慧皆悉清淨，得淨智慧摩尼寶冠。 ^507a21

「菩薩摩訶薩見牢獄眾生受諸楚毒：或縛、
或打、閉在幽冥、杻械枷鎖、拷掠流血、飢渴難忍、
裸形羸瘦、被髮覆身，受無量苦，無能救者；
菩薩摩訶薩見如是等苦眾生已，或捨財寶、
妻子、眷屬、或捨己身，於彼獄中救苦眾生，
如大悲菩薩、善眼王菩薩摩訶薩。
於彼獄中出眾生已，隨其所須而給施之。
或以醫藥呪術令彼安隱，先令歡喜，復為說法，
皆悉安立不放逸善根，於正覺法心不退轉。
菩薩摩訶薩救獄人時，如是迴向：以此善根令一切眾生解脫愛縛；
令一切眾生斷生死流到智慧彼岸；令一切眾生滅除癡冥得明淨智，
拔眾使根，離諸塵垢；令一切眾生斷三界縛，
得一切智；令一切眾生永滅結漏，得離煩惱地，
無礙智慧皆悉究竟，到於彼岸；令一切眾生離愛慢縛，
究竟成就離愛慢慧；令一切眾生脫諸欲縛，
永離一切世間貪欲，住諸世間無所染著；
令一切眾生得清淨深心，常為諸佛之所守護；
令一切眾生得無著無縛心，廣大如法界，
究竟如虛空；令一切眾生得菩薩神足，
遍遊諸剎，調伏眾生，捨離世間，安住大乘。
是為菩薩摩訶薩救苦眾生善根迴向，令一切眾生究竟如來智慧之地。 ^507b11

「菩薩摩訶薩見送獄囚趣於死地，五種繫縛憂惱切心，
命在須臾，眾人圍遶，捨閻浮提一切樂具，
永離親愛，漸之死地；或以木貫置高標上、
或以刀割、或以火焚、或纏身油灌以火燒之，受如是等無量諸苦。
菩薩摩訶薩見如是已，自捨身命救彼苦難，
猶如持來菩薩、勝進王菩薩等諸大菩薩，
自捨己身受眾楚毒，以救眾生，作如是言：
『我當捨身以代彼命，設使苦痛過彼無量，
悉當代受，令其解脫。』
復作是念：『見如是苦而不代受，為失大利。
何以故？我為眾生故，救護眾生故，發一切智菩提之心，是故捨身以代彼命。』
菩薩摩訶薩救苦人時，如是迴向：以此善根令一切眾生得無盡身命，
永離熾然憂悲苦惱；令一切眾生依諸佛住，
受一切智力菩提記別；令一切眾生救諸怖畏，
永離惡道；令一切眾生得一切命，永入不死智慧境界；
令一切眾生遠離怨敵，佛善知識常共攝護；
令一切眾生捨離刀杖，修行淨業；令一切眾生離諸恐怖，
坐菩提樹下降伏魔軍；令一切眾生離大眾恐怖，
於無上法中得淨無畏大師子吼；令一切眾生得無障礙師子智慧，
行清淨業；令一切眾生到無畏處，救護一切苦惱眾生。
是為菩薩摩訶薩自捨身命救彼死囚善根迴向，
令一切眾生離生死苦，究竟佛樂。 ^507c6

「菩薩摩訶薩見人來乞連膚頂髮及髻明珠，
菩薩是時歡喜施與，如周羅寶王菩薩、
勝趣菩薩等諸大菩薩；有人從乞連膚頂髮及明珠時，
正心思惟，不念餘業，離諸世間，專樂寂靜，
清淨正念，一切種智，修正直心；菩薩爾時手執利刀，
即割膚髮合髻明珠，右膝著地，敬心合掌，
正念三世諸佛菩薩所行，發大歡喜，直心清淨，
一切正法充滿意根，心不計苦；苦者是生滅法，是無常法。
作是念已，除滅眾苦，歡喜布施，善根迴向：
令一切眾生得無見頂相，成就菩薩周羅尊塔；
令一切眾生得紺青髮，得金剛髮，得柔軟髮，
悉能除滅諸煩惱患；令一切眾生得不亂髮，
得光澤髮；令一切眾生得柔軟旋螺髮；
令一切眾生得右旋髮；令一切眾生得佛相髮，
煩惱結習皆悉除滅；令一切眾生髮出大光明，
普照十方；令一切眾生得佛清淨不亂之髮；
令一切眾生得應供塔髮，除滅惡心，見如來髮；
令一切眾生髮離諸塵垢，悉得如來無染著髮。
是為菩薩摩訶薩布施頂髮及髻明珠善根迴向，
令一切眾生悉得究竟一切陀羅尼諸三昧門，
一切種智，及佛十力。 ^508a3

「菩薩摩訶薩布施眼時，如歡喜菩薩、滿月王菩薩等無量諸大菩薩布施眼時，
修施眼心，修慧眼心，得佛法眼心，向無上道心，
究竟諸通心，專求智慧心，等三世菩薩修惠施心；
於乞眼者以愛眼觀，以無壞信心而施彼眼；
因生佛眼，增廣菩提摩訶衍心，大慈大悲，調伏六根。
菩薩摩訶薩修如是心以眼惠施，常樂施與，
建立正法，捨離世間歡樂放逸，厭離五欲，
樂菩提心，隨彼所求，悉滿其願，長養平等無二布施，
隨彼所須悉能施與，善根迴向：令一切眾生眼得開明，
為世作眼；令一切眾生得無障眼，開廣智藏；
令一切眾生得淨肉眼，一切世間無能壞者；
令一切眾生得淨天眼，悉見眾生死此生彼；
令一切眾生得淨法眼，能隨順入如來境界；
令一切眾生得淨慧眼，分別了知一切世間；
令一切眾生得淨佛眼，悉能覺悟一切諸法；
令一切眾生得普淨眼，究竟境界無所障礙；
令一切眾生除滅癡曀，得清淨眼，了眾生界空無所有；
令一切眾生得無障眼，得到如來十力勝處。
是為菩薩摩訶薩布施眼時善根迴向，令一切眾生得一切智眼。 ^508a25

「菩薩摩訶薩布施耳時，如勝王菩薩、勝無怨菩薩布施耳時，
修菩薩行，生如來家，修習諸佛所行布施，
正念一切菩薩淨行，隨順諸佛菩提，出生清淨諸根智慧功德，
觀察世間無堅固者；令一切眾生常見一切諸佛菩薩，
自於己身無所染著，隨順正念一切佛法。
菩薩摩訶薩布施耳時，其心寂靜，調伏諸根，
免濟眾生嶮難曠野，生智慧燈功德，成就檀波羅蜜海，
施心成滿，知義知法，明識諸道，得智慧行，
於法自在，以不堅固身易堅固身。
菩薩摩訶薩布施耳時，如是迴向：以此善根令一切眾生得無礙耳，
悉能普聞無量法音，了達無礙；令一切眾生得無礙耳，
分別了知無量音聲；令一切眾生得無對耳，
得佛淨耳；令一切眾生得清淨耳，解了耳根空無所有；
令一切眾生得廣大耳，皆悉寂靜識無所起；
令一切眾生得法界等耳，能善聞持一切佛法；
令一切眾生得無著耳，悉能分別無礙諸法；
令一切眾生得無壞耳，一切異論無能壞者；
令一切眾生得周普耳，廣大清淨；令一切眾生得天耳、佛耳。
是為菩薩摩訶薩布施耳時善根迴向，令一切眾生得清淨耳。 ^508b18

「菩薩摩訶薩布施鼻時，清淨如是迴向：
以此善根令一切眾生得如來鼻相，得善相鼻，
得愛樂鼻，得清淨鼻，得隨順鼻，得高好鼻，
得伏怨鼻，得如來鼻；令一切眾生得端正面門，
得一切法門，得無礙門，得善現門，得無厭門，
得清淨門，得離惡門，得諸如來圓滿面門，
得一切門，得善樂無量門。
是為菩薩摩訶薩布施鼻時善根迴向，
令一切眾生究竟得入諸佛法中；令一切眾生攝取十方諸佛正法；
令一切眾生分別深解諸佛妙法；令一切眾生於諸佛法得到彼岸；
令一切眾生常見諸佛；令一切眾生得諸如來無量法門；
令一切眾生得究竟清淨；令一切眾生得佛法明，
普照諸法；令一切眾生得嚴淨佛剎；令一切眾生得佛堅固不可壞身。
是為菩薩摩訶薩布施鼻時善根迴向。 ^508c12

「菩薩摩訶薩安住自在大王地時，能以牙齒布施眾生，
如華齒王菩薩、六牙白象王菩薩布施齒時，
獲難得心，如優曇華清淨施心，無盡施心，
不濁施心，無著施心，無量施心，調伏捨諸根心，
一切施心，一切智願心，安隱眾生心，成就施心，
大施心，勝施心。身之要用，牙齒為最，己所寶重，
眾所歎惜，而能惠施諸乞求者。
菩薩摩訶薩安住此法捨牙齒時，如是迴向：
以此善根令一切眾生得白淨利牙，成最勝塔，
受天人供；令一切眾生得佛齊密無間齒相；
令一切眾生行調伏心，進趣菩薩諸波羅蜜；
令一切眾生口齒清淨，顯現明白；令一切眾生念莊嚴口，
牙相成就，開現鮮潔；令一切眾生含齒四十，
常出無量清淨妙香；令一切眾生得安住旋牙華色莊嚴，
能調伏心；令一切眾生得清淨牙，能放無量億千光明，
鮮潔圓滿，普照十方；令一切眾生得徐噍牙，
飯入口迴，粒粒皆碎，無所味著，為上福田；
令一切眾生得勝妙牙，放無量色光，授菩提記。
是為菩薩摩訶薩施牙齒時善根迴向，令一切眾生得無礙嚴淨諸法智慧。 ^508c29

「菩薩摩訶薩若有人來從乞舌時，於乞求者柔軟語、
愛語、慈愍心語，生撫慰心，如善口王菩薩、
不退轉菩薩、及餘無量菩薩摩訶薩等於諸趣中受無量生時，
有乞舌者先安乞人，處師子座，捨己舌時以歡喜心、
不壞心、無嫌恨心、大心、生佛家心、建立菩薩家心、
不濁心、勇猛精進心、不著自身心、無怨敵心，
以右膝著地，出舌示已，作柔軟語、愛語、
慈愍心語，謂乞者言：『汝取我舌，隨意所用，充滿汝意。』
菩薩摩訶薩布施舌時，如是迴向：以此善根令一切眾生得廣長舌相，
能出一切具足音聲；令一切眾生得覆面舌相，
所言無二，皆悉誠實；令一切眾生舌能遍覆一切佛剎，
示現諸佛自在神力；令一切眾生得軟薄舌，
宣通清淨第一上味；令一切眾生得正語舌，
有所言說一切歡喜，疑網悉除；令一切眾生得淨光舌，
能放不可說百千億那由他光明；令一切眾生得決定語，
善能分別無盡法藏；令一切眾生得淨勝舌，
善眾言音，究竟教化；令一切眾生得音聲智，
善能隨順入語言海；令一切眾生善能演說一切諸法，
於諸語言出生智慧，得到彼岸。
是為菩薩摩訶薩布施舌時善根迴向，
令一切眾生得無礙智，諸願滿足。 ^509a21

「菩薩摩訶薩若有眾生來乞頭時，如無上智菩薩、
善男子迦葉王菩薩，如是等無量諸大菩薩布施頭時，
欲得一切妙智慧首；欲得無上菩提之首，
救護眾生；欲見一切諸妙法首；欲見一切淨智慧首；
欲具一切無礙法首；欲見最勝妙首之地；
欲得勝智慧首，一切眾生皆悉愛念；欲具智慧正法藏首，
一切眾生所不能覩；欲得十力大智慧王，
欲得滿足一切諸法自在之首；一切世間所不能壞。
菩薩摩訶薩住是法住，則學一切諸佛所學，
深信諸佛，長養善根，有來求者，充滿其意，
悉令歡喜，菩薩心淨歡喜施與；愛樂佛法，
得清淨明，安住菩提，心不退轉，能行大捨，
諸根歡悅，增長妙法，正直善心，能廣大施。
菩薩布施頭時，如是迴向：以此善根令一切眾生得如來首，
一切世間無能見頂，於一切處所不能壞，
出過一切諸世界上，頂相具足，旋髮莊嚴，
一切世間所未曾有，得佛首相，嚴勝殊特；
令一切眾生得智慧首、最勝首、清淨首、具智慧首。
是為菩薩摩訶薩布施頭時善根迴向，
令一切眾生具足勝法，逮得無上大智慧首。 ^509b16

「菩薩摩訶薩施眾生手足，如勇猛王菩薩、
無畏菩薩，如是等無量菩薩摩訶薩，於諸趣中無量生處，
布施手足，修信心手，常行正法，饒益眾生，
威儀庠序，寶手為首，無著施手，菩薩所行真實不虛，
施心廣大，建立善根，遠離慳貪，具菩薩行，
於如來所，得不壞信，除滅惡道，成就菩提。
菩薩摩訶薩施手足時，以無量無邊曠大之心，
開淨法門，入諸佛海，見一切佛，成就施手，
滿眾生意，悉能受持一切種智菩提諸願，
修清淨心，離煩惱纏，得智身、法身，無斷無壞，
不可磨滅，一切魔業不能傾動，親近善知識，
修習一切菩薩布施之所，出生菩薩摩訶薩一切智境界。
施手足時，如是迴向：以此善根令一切眾生悉得寶手，
具神通力，成寶手已，各相敬重，生福田心，
以種種寶，更相供養；又以眾寶莊嚴，供一切佛，
興妙寶雲，遍諸佛剎；令一切眾生修習慈悲，
不相惱害，遊諸佛剎，安住無畏，以少方便，
究竟神足，以寶手、香手、衣手、蓋手、鬘手、
華手、末香手、莊嚴具手、無量華手、無量香手、
普手，以神通力，詣諸佛剎，供養諸佛；能以一手遍摩一切諸佛世界；
能以神足自在之手，持一切眾生，手相成就，
放無量光；能以一手普覆眾生，得佛縵網手足相好。
是為菩薩摩訶薩大迴向手，普覆眾生；
令一切眾生志常樂求無上菩提；令一切眾生出生無量功德大海，
得忍辱心；見來求者，皆大歡喜，觀無厭足，
入深法海，逮得諸佛所共善根。
是為菩薩摩訶薩施手足時善根迴向。 ^509c9

「菩薩摩訶薩壞身出血布施眾生，如法手菩薩、
喜心王菩薩等無量菩薩摩訶薩，於諸趣中無量生處，
於乞求者壞身出血，而布施之。
以薩婆若心施，喜菩提心施，樂修菩薩行心施，
不計苦痛心施，於來乞者無慊恨心施，
趣向一切菩薩心施，長養一切菩薩心施，
增廣菩薩善心施，以不退轉心施，不休息心施，不惜己心施。
菩薩摩訶薩壞身出血布施時，如是迴向：
以此善根令一切眾生具足菩薩法身、
智身；令一切眾生成就微密金剛之身；
令一切眾生得無盡身、清淨不壞；令一切眾生得現化身，
遍滿十方一切世間；令一切眾生得可樂身，
明淨鮮潔，不可沮壞；令一切眾生得法界生身，
於如來身無所染著；令一切眾生得寶光明身，
無能壞者；令一切眾生得智藏身，於不死法而得自在；
令一切眾生得寶海身，一切眾生所見不虛；
令一切眾生得虛空等身，於諸世間無所染著。
是為菩薩摩訶薩壞身出血布施善根，
大乘心迴向，清淨心迴向，大心迴向，歡喜心迴向，
大歡喜心迴向，無厭心迴向，安樂心迴向，不濁心善根迴向。 ^510a11

「菩薩摩訶薩見有人來乞髓肉時，歡喜軟語謂乞者言：『我身髓肉隨意取用。』
如饒益菩薩、一切施王菩薩等無量菩薩摩訶薩，
於諸趣中無量生處，捨髓肉時，心大歡喜，
施心深廣，不可測量；一切菩薩所修習心，
無上大乘妙善根心，捨離塵垢正直勝心，
於來求者施無盡心，能捨自己愛重身心，
一向專求無量善根妙功德寶所覆之心，
菩薩所行無厭足心，大布施心，離疑惑心，
於來乞者所布施物無中悔心，分別布施不求報心，平等布施無選擇心。
菩薩摩訶薩施髓肉時，於諸佛所生尊父心，
令一切眾生清淨安住嚴淨現在諸世界中一切佛剎，
大悲現前救護眾生，菩提現前十力明觀，
三世菩薩現前滿足善根，無畏現前大師子吼，
三世現前智慧平等，一切世間現前盡未來際修菩薩願，無憂現前修習無數諸菩薩行。
菩薩摩訶薩施髓肉時，如是迴向：以此善根令一切眾生得金剛藏不可壞身；
令一切眾生得微密身，無有疎漏；令一切眾生得佛清淨莊嚴如意法身；
令一切眾生得百福德身，三十二相而自莊嚴；
令一切眾生得八十種好妙莊嚴身，具足十力，
不可斷壞；令一切眾生逮得如來常住妙身，
不可測量；令一切眾生得最勝身，一切諸魔所不能壞；
令一切眾生悉得一身，等三世佛；令一切眾生得無礙身，
微妙清淨滿虛空界；令一切眾生得菩薩藏身，悉能含受一切眾生。
是為菩薩摩訶薩布施髓肉一切智境界心善根迴向，令一切眾生得佛常住無量法身。 ^510b3

「菩薩摩訶薩見有眾生來從乞心，如無憂厭菩薩、
不動王菩薩如是等無量菩薩摩訶薩，
見有人來從乞心時，歡喜施與，學不斷施心，
一切無盡施心，大檀波羅蜜心，到檀波羅蜜彼岸心，
學一切菩薩行布施心，於一切施得無盡心，
修習一切大布施心，建立一切菩薩施心，
現前正念諸佛施心，充滿一切來求施心。
菩薩摩訶薩布施心時，以清淨心施、以度脫一切眾生心施、
以十力菩提境界心施、以滿足大願心施、
以修習菩薩行心施、以得薩婆若心施、
以不捨本願心施，以此善根迴向眾生：
令一切眾生得金剛藏心，一切金剛圍山所不能壞；
得金剛莊嚴心、離恐怖心、不可勝心、一切世間無能盡心、
勇健勝幢智慧藏心、大那羅延高勝幢心、
眾生大海不可盡心、不可沮壞那羅延藏心、
悉能壞散諸魔魔業、魔軍眾心、威武勇健大丈夫心、
無恐怖心、大誓莊嚴勝堅固心、最勝生菩薩心、
具諸佛法菩提莊嚴心、坐菩提樹成就一切如來正法離諸愚癡一切種智正覺之心、
具十力心。是為菩薩摩訶薩施心善根迴向眾生，令一切眾生具足無著十力之心。 ^510c4

「菩薩摩訶薩見有人來乞腸、腎、肝、肺時，
如難勝菩薩、滅惡自在王菩薩如是等無量菩薩摩訶薩，
見有人來乞腸、腎、肝、肺，見已歡喜，以愛眼觀，
起菩提愛，隨彼所樂，悉滿其意，歡喜施與，
心不中悔，正念觀察於不堅固身取堅固身，
我此穢身虎狼狐狗眾獸所食，此身無常可棄捨物。
菩薩摩訶薩如是觀已，敬心諦視來乞求者；
復作是念：『我若不施，不得不堅固中堅固，
無常中常，不淨中淨。』
菩薩摩訶薩如是正念，則能開發清淨直心，
解真實法，於來乞者生善知識心，能教化我，不堅固中而取堅固。
菩薩摩訶薩作是念已，以此善根迴向眾生：
令一切眾生得內外清淨智慧藏身；令一切眾生得智慧藏腹，
悉能受持一切智願；令一切眾生得清淨身，
見者無厭，演放堅固妙香光明，普熏十方；
令一切眾生逮得如來腹不現相，身宜相稱，
肢節具足；令一切眾生得法味食，長養智身，
具佛法愛，柔軟充滿；令一切眾生得無盡身，
安住法身；令一切眾生得內清淨總持藏身，
一切辯明，普照諸法；令一切眾生得清淨身，
內外悉淨；令一切眾生得如來智修習行身，
普雨甘露智慧法雨；令一切眾生悉得內身清淨寂靜，
外身能為眾生作智慧幢王，照明一切。
是為菩薩摩訶薩施腸、腎、肝、肺善根迴向眾生，
令一切眾生悉得內外清淨之身，安住堅固無障礙智。 ^510c26

「菩薩摩訶薩見有來乞肢節諸骨，如法藏菩薩、
夜光菩薩如是等無量菩薩摩訶薩施肢節骨，
見來求者生大歡喜心、明淨心、寂靜心、
慈心、安樂心、無所著心、清淨心，於來乞者生滿願心。
菩薩摩訶薩以施肢節所攝善根迴向眾生：
令一切眾生得如化身，永離世間骨血肉身；
令一切眾生得金剛力身，無能壞者，無能勝者；
令一切眾生得薩婆若力具足法身，從無縛無著法界出生；
令一切眾生得智力身，諸根堅固，不可斷壞；
令一切眾生得法力身，智力自在，到於彼岸；
令一切眾生得堅固身，不可壞散；令一切眾生得隨應化身，
善能調伏成熟眾生；令一切眾生得智熏身，
具那羅延肢節莊嚴；令一切眾生得堅固流注不斷絕身，
究竟永離一切疲倦；令一切眾生得安住力身，
悉皆具足勇猛精進；令一切眾生得淨法身，
悉能分別一切眾生，入於無量智身境界；
令一切眾生得功德力身，除滅眾惡，見者不虛；
令一切眾生得無礙身，皆悉究竟無染著智；
令一切眾生得佛所攝身，常為一切佛所守護；
令一切眾生得普饒益眾生之身，悉能遍入一切諸道；
令一切眾生得圓應身，十方眾生悉見其面，
無背佛法，清淨照明，常現在前；令一切眾生得具足精進身，
修習究竟大乘智慧；令一切眾生捨離我慢自大放逸之身，
得清淨身，智慧安住，不可傾動；令一切眾生得堅持戒身，
成就大乘一切智業；令一切眾生得生佛家身，永離世間生死穢身。
是為菩薩摩訶薩施肢節諸骨善根迴向，
令一切眾生皆悉清淨，得薩婆若。 ^511a25

「菩薩摩訶薩見有人來，手執利刀乞厚薄皮，
以愛眼視，歡喜恭敬，為敷座處，即作是念：
『福田難遇而今自來，滿我本願，決定究竟一切種智。』
作如是言：『取我身皮，隨汝意用。』
如清淨藏菩薩、金剛脇鹿王菩薩如是等無量菩薩摩訶薩布施乞人厚薄皮時，
如是迴向：以此善根令一切眾生得如來薄皮相，
金色清淨；令一切眾生得金剛堅固不壞薄皮；
令一切眾生得金色皮，如閻浮檀金藏；
令一切眾生得無量色皮，隨應現色，悉令清淨；
令一切眾生得明淨皮，不受塵垢，如樂沙門如來淨色；
令一切眾生得第一色皮，自然清淨；令一切眾生逮得如來清淨色皮，
微妙相好而自莊嚴；令一切眾生得明淨皮，
放大光明，普覆一切；令一切眾生得明網皮，
無量光明圓滿具足，普覆世間；令一切眾生得潤澤皮，眾色清淨。
是為菩薩摩訶薩布施自身厚薄皮時善根迴向，
令一切眾生逮得無上最勝菩提，皆悉具足如來功德。
大方廣佛華嚴經卷第十七
 ^511b27
