
## 5
大方廣佛華嚴經疏卷第五十八
author:: 唐清涼山大華嚴寺沙門澄觀撰
pin:: 入法界品〔入六十八經〕
自下大文第五有十善友，寄十地位，即分十段。
第一婆珊婆演底夜神，寄歡喜地。
城名迦毘羅者，此云黃色，往昔黃頭仙人依此處故。
黃是中色，表契中道故。
又此是佛生之城，表初地生佛家故。
婆珊者，此云春也。
婆演底者，此云主當，以於春時主當苗稼故。
謂顯初入地，能生長萬行，護眾生故。
地上多見夜神者，證智玄妙，雜相破闇故。
下九天神，準梵本皆是女神。
瞿波亦女者，地上證於同體慈悲，女之狀故。
第一依教趣求中，先依前修證、後「漸次」下趣求後友。
於中，先至時處。從東門入者，開明之初，顯入證之始故。
見日沒者，是夜神故，表分別見日皆已亡故。
後「心念」下生渴仰心。 ^941a19

第二「作是念時」下明見敬諮問。
於中二：初見友依正。
於空見者，城表教道，空表證道，宗說兼通，如日處空故。
服朱衣者，證智明顯故。
法門星像不離一身，如體化生作用不離一毛之性。
二「善財童子見聞」下設敬諮問。 ^941b3

第三「時彼夜神」下稱讚授法，中二：初稱讚、
後「善男子我得」下授己法界。
於中三：一標名體、二顯業用、三得法久近。
今初。一切眾生癡暗者，即所破二愚。
法光明者，即是能破二無我智。
又破眾生闇為悲，法光明是智，悲智具故。
二「我於惡慧」下明業用，中二：先長行、後偈頌。
前中二：先興救物之心、二「我於夜闇」下正明對緣救攝。
於中十門：初一總明、「為海難」下別顯。
今初，有四種：一夜等為救時、二海等為救處、
三遭盜等為所救、四種種方便為能救。
後九門別顯中，文皆有二：先救世苦令得世樂、後以迴向大願令其究竟離苦得樂。
九中，一救海難眾生、二「為在陸地」下救處陸眾生、
三「一切眾生」下救求不得及行山險眾生、
四救樂國土眾生、五救著聚落眾生、六救闇夜眾生、
七「是諸眾生無有智」下救惑業眾生、八
「或病所纏」下救八苦眾生、九「入見稠林」
下救惡見眾生，文並可知。
二偈頌中二十一頌，分四：初一頌法門名體；
二有四頌舉因勸修，即四無量；三有十頌顯果令入，
即六處殊勝；四有六頌明業用廣大。
三得法久近中，先興二問、後還兩答。
答中有二：先答發心時節、後答得法久近。
今初，有六：初總顯本事因緣、二「時彼城東」
下明初佛興世、三「蓮華城內」下善友勸發、
四「令王夫人」下正發大心、五「時王夫人」
下結會古今、六「我於彼佛」下發心成益。
二「過此劫已」下答得法久近。
於中二：初總顯得法因緣、後「我纔見佛」下正明得法。
於中三：初得方便三昧，謂上見諸佛、下化眾生；
次「以聞法故」下得此解脫；後「得此解脫已」下廣顯業用。 ^941b8

第四謙推，可知。
第五指示後友。云菩提場內者，得無誤犯，由契理故。
理即菩提場。友名普德者，最勝法界無德不具故。
淨光者，正智證入離誤犯之垢故。
即前淨月，故云本從發心。 ^941c11

第六「爾時善財」下戀德禮辭。
於中二：先以偈讚，表戀德之深。
於中十偈，分四：初四讚身心超勝、次三明大用無涯、
次二益物不虛、後一結德無盡。
二「時善財」下作禮辭退〔已下六十九經〕。 ^941c15

第二普德淨光夜神，寄離垢地。
善友，義如前說。文則具六，且分為四：第一依教趣求、
第二見敬諮問、第三稱讚授法、第四戀德禮辭。
今初。先念前法，有十一句，初一念發心、餘十念得法。 ^941c19

第二「頂禮」下見敬諮問。 ^941c23

第三「夜神答」下稱讚授法，先讚、後授。
授中二：先長行、後偈頌。
長行中三：第一正授法門、第二謙己推勝、第三指示後友。
初中二：先總答所問、後別示己法。
今初，有標、徵、釋、結。
釋中有十句，初總、餘別。
別中，三是智法光明、四放光利益、五常光發焰，餘可知。
二「善男子我得」下別示己法，於中二：先標名體，
謂契理無著為寂靜，止觀雙運為禪定，
正法樂住為樂，大用無涯為普遊步。
後「普見三世」下廣顯業用，於中四：初明攀緣如實禪，
同如來清淨禪，即寂靜業用；次現法樂住禪，
即定業用；三明引生功德禪、四饒益有情禪，此二即普遊步業用。
今初，文中有標、徵、釋。
標以見佛無著故寂靜。
釋云所以無著者，窮了如來之體性故。
文有十，非大同《中論》八不，謂不去不來、
不生不滅為四，其非實非妄即是不常，
非遷非壞即是不斷，一相即非異、無相亦非一。
二「善男子我如是了」下明現法樂住禪，
先牒前起後、後「思惟」下正顯四禪。
初禪中，思惟觀察即是尋伺，當對治支，堅固莊嚴猶是尋伺之相。
次不起一切妄想分別，即所離障。
然世禪但離欲惡不善，今一乘深妙故離一切妄想。
次大悲救護一切眾生，即利益支，謂離自憂，
念眾生憂，故生喜樂。
後「一心」下即所依支，謂彼二依止二禪中息一切意業，即滅覺觀。
次攝一切眾生是一心，智力勇猛是內淨無覺無觀。
次喜心悅豫是定生喜樂。
修第二禪即彼二依止，下三四禪準此。
三禪中，初思惟一切眾生自性，即捨念二支，
謂捨離前攝生之喜，於此捨中不失念故。
厭離生死，即慧樂二支，謂正知生死不可喜故，厭離即得真寂之樂。
四禪中二句通具三支，謂苦喜憂樂皆是眾苦熱惱，於下苦中橫生樂故。
四受俱亡故，云悉能息滅，即捨念清淨。
既無苦樂，即是中受。
三「增長圓滿」下引生功德禪。
遊戲神通，即普遊步義。
上來皆約一乘，異於三地寄法故，乃至云普入法界。
四「善男子我修此」下明饒益有情禪。
種種方便無不饒益，亦普遊步義。
文中三：初令修四念處等觀、次「若有眾生」
下明作道因緣、後「復次」下令修四正斷。 ^941c24

第二「我唯」下謙己推勝。 ^942b7

第三「去此不遠」下指示後友。
去此不遠者，同寄世間故。
菩提場右者，依理發光，義便易故。
喜目觀察者，忍惡視物故云喜目，發聞持光故云觀察。
後偈頌，十三偈分三：初十偈頌正授法門、
次二頌謙己推勝、後一頌指示後友。
前中頌前十法，文小不次，初四如次頌前四法、
五超頌第七、六頌第六、七却頌第五、八頌第十、
九頌第八、十頌第九。 ^942b8

第四禮辭，可知。
第三喜目觀察眾生夜神，寄發光地。
文具六段。第一依教趣求，中二：初依前友教，
念友成益；後「作是念已」下趣求後友，得友加持。
於中四：一欲趣後友；二「時喜目神」下得友加持，
謂加令知近友之益；三「時善財童子遽發」
下加所成益，謂依前能加而起念故。
如次以此十句，對前十句四。
「爾時善財」下正明趣後。 ^942b16

第二「見彼」下見敬諮問中，但略明見，已含敬請。 ^942b23

第三「入普喜幢」下示己法界，謂懸為示相，義當答問。
於中三：初標名體、次顯業用、後出所因。
今初。無不攝伏，為大勢力。
遍稱群機，故云普喜。
摧伏高顯，所以名幢。
第二「於其身上」下明業用，於中三：初顯無涯之用、
次「爾時善財見聞」下覩用獲益、後「爾時善財得此」下慶益稱讚。
初中，謂毛孔身雲無有盡故。
於中二：先出通說修行身、後「復於一一諸毛孔」下出演說本行身。
前中三：初總標，亦是釋名。
次「所謂」下別顯十度。
如次十度，各有又出，以為揀別。
其間深旨，如理思之。
後「如說菩薩諸波羅蜜」下類通餘法。
種種行法者，神通度生、菩提分等。
二出演說本行身，中四：一出能說之身；
二「於彼一切眾生」下明演法之聲；三「以如是等聲」
下顯所說之法；四「如是說時」下彰說之益，
前二後一，可知。三所說法，中二：先說本行十度行法、
後「又說」下類通所餘行法。
今初忍中，惡作屬身、惡說屬口。
禪中有六句：一名體、二資緣、三造修、四獲得、
五治障、六起用。下之五度句雖多少，例此可知。
般若中，日約破闇，雲約演法，藏顯包含。
方便中，體性通事理，理趣謂意趣。
後類通餘行中，具四菩薩行，思之。
二覩用獲益，即證入法界。
於中三：初顯證因緣、次「則得」下正明證入、
後「何以」下徵釋所由。
三慶益稱讚中，十偈分四：初一偈現說之因、
次一現說之意、次六現說體相皆即寂之用、後二總結現說無礙。
第三「爾時善財」下明出所因。
於中，先興二問；後具二答，於中，先以偈答、後會古今。
前中，總九十一頌，分二：前七十九頌答發心久近、後十二頌答得法時節。
前中有十復次，初寂靜音劫，正是發心之時，
有三十一頌，分六：初一偈總標、二有八偈顯其本生、
三有十偈明發心本事、四一偈正顯發心、
五六偈明發後之德、六有五偈轉值餘佛。
未得慧眼者，未得十解正慧明故。
二天勝劫中，有四偈半。
無而計為有者，未解即心自性故。
餘之八劫，偈數可知。
三梵光明劫中，未能明了法者，未了十行真實行法故。
四功德月劫，未得善巧迴向深智趣佛智海故。
五寂靜慧劫，未得地上二空真如清淨法故。
六善出現劫，未淨修道之障故。
七集堅固王劫，未得六地緣生深順之忍。
八妙勝主劫，修最勝道者，六地般若為勝道故。
九千功德劫，未得八地淨無生忍故。
十無著莊嚴劫，四頌半，但言供養者，下明得法故。
又前次第皆言未得，後後則已得前前。
思之。亦可初劫已得初地、未得第二，乃至第九未得第十地，
第十劫中方得圓滿故。
其劫名亦順地義，如文思之。
第二「次有佛出現名為功德幢」下答得法時節中，即前無著劫得此法也。
於中二：初四偈得無功用之三地，謂八地無依大願、
九地滅定總持、十地成如來力；後八結成普賢行位，
於中三：初四偈半牒舉大心之始；次二偈半明成德之終；
後一偈總結圓滿，因果圓融初後該徹，故入普賢道。
二結會。 ^942b25

第四謙己推勝，並可知。
第五指示後友。同在證位，故云於此會中。
起精進行，為普救眾生。
智焰吉祥，稱為妙德〔已下第七十經〕。 ^943a24

第四普救眾生妙德夜神，寄焰慧地。
文但有五，二三合故。
第一依教趣求中，先修入前法、後「一心願得」下趣求後友。
第二「時彼二神」下聞見法界，即合二三，
謂約善財則是見敬，若約夜神所現即是解脫業用，便為默授法界。
若約二文開辨，則先明見敬諮問、後答因緣方為正授法界。
今依合科，總分為四：一現光加持、二蒙光獲益、
三三業敬讚、四問答因緣。
今初。調伏眾生解脫，即光所依，是己法門，名體可知。
第二「善財爾時」下蒙光獲益，謂得三昧見大用故。
於中二：先得定，謂三業六根皆離障故，
云究竟清淨，即淨智圓滿。
摧障為輪，故所見無礙。
後「得此」下明見大用，於中二：先見用所依處、
後「一一塵中」下明所見事。
於中三：一所化處、二能化益、三所化意。
前中二：一總明處類。
二「又見」下別明塵中之剎。
趣雜穢等者，轉變向染，淨故雜染，清淨者染多故；下句反此。
一向淨者，對上二故。
初之二句乃是總明。
二「如是等」下明能化益，亦二：先總明、後
「令地獄」下別顯。於中，先化五道、後「又見一切眾生」下明化九類。
三「為成就」下明化意中，為成諸法，通能所化。
第三「時善財童子見此」下三業敬讚，中三：
初身心敬重、二「時彼夜神」下顯友自在、
三「爾時」下口以偈讚。
二十偈半，分二：初偈總、餘偈別。
別中二：初九偈半明光用無涯、後「我承」下述前蒙光獲益。
於中三：初半偈推功歸本、次二偈半述得三昧、餘述見大用。
第四問答因緣中二：先問、後答。
問中有三：一問名，前來標名，集經者言，
故此方問；二問得法久近，欲顯久修德遠故；
三問修因淨治，求入路故。
後「夜神言」下答，中二：先歎深難說、後「我承」下承力為說。
今初。深相云何？若約得時，時久遠故，非久近故。
若約修因，因行廣故。
若通上二，契理深故。
若約名說，名如體用故。
名者實賓，難窮實故。
文有標及徵、釋，可知。
後承力為說中，先長行、後偈頌。
前中，先標許、後「善男子」下正說。
於中二：先通答三問、後別答修行治淨問。
今初，分三：一答得法久近、二明發心之始、三結會古今。
今初，十段：一總舉劫剎佛興，已略酬其久近；
二「其佛世界」下通顯剎相；三「此界東際」
下別顯生處；四「有轉輪王」下明本生父母；
五「其有一女」下明本生身；六「爾時眾生」
下眾生起惡為佛現因；七「時彼城北」下佛興益物；
八「時普賢」下明善友引導；九「時轉輪王女」
下明德女修因；十「普智寶焰」下聞經得益。
前六可知。就第七佛興益物，中三：一明得道之場。
二「須彌山」下總顯佛數。
三「其第一」下別明初佛，於中七：一總明成道；
二「其彼如來」下成道前相，謂放光調機有十一重，
一一重中各有光明業用成益，以益對名，可以思準。
若約表法，則前十為次第十度光，後一為圓融十度光，以此照心則自智出現。
三「滿七日已」下動剎集眾。
四「爾時彼世界中」下現相顯德。
五「善男子此普照」下明成道依正。
六「善男子彼普智寶焰」下始成正覺，一成一切成故。
七「隨眾生心」下轉正法輪，於中三：初總標轉法。
二「於一一下」顯其成益，於中初益凡夫、
次益二乘、後益菩薩。
菩薩中，先成行、後「發菩提心」下成位，菩提心是住位；
菩薩道是行位；淨波羅蜜是迴向位，以大願海淨治前度故；
後二句是等覺位。
三「善男子彼普智」下結無間斷。
第八善友引導，中六：一知機起惡；二「化現妙身」
下現身超勝；三「時諸眾生」下物機驚怪；
四「爾時普賢」下告語佛興；五「時聖王女」
下女發大心，亦是入法之因；六「善男子時轉輪王」下父王詣佛。
於中四：一身處虛空；二以偈讚引，於中十偈，
初一總勸、次五偈釋勸、後四偈結勸勝故應往；
三「爾時」下廣興供雲；四「到已」下至彼修敬。
第九德女修因。於中三：一嚴具奉佛，表修萬行，
向佛果故；二「時莊嚴」下見佛現變，表因小果大故；
三「既見是已」下覩變獲益。
第十聞經得益，中三：一佛為說經，從總相為名。
二「時彼女人」下正明聞益，於中亦三：初得三昧益，
文有總別；次「得如是等」下得大心益，即悲智等心；
後「一心思惟」下成夫願益上之三益，即調伏眾生，解脫三事皆調伏之法故。
三「時彼如來復為」下顯發昔因。
第二「善男子復於此前」下明發心之始。
於此前者，即得法劫之前也，顯前得法非無因也。
第三「善男子於意云何」下結會古今。
於中三：初結會得法時身；次「我於彼時」
下結發心之始；後「次復引導」下正結得法，
此方酬其名，即前三益。
第二「善男子過彼毘盧」下別答修行淨治。
前有聞法修行，是得法之前；此是得法之後。
於中二：一別舉大光劫、二「善男子此世界中」下總顯諸劫。
今初，分三：初總明；次「其最初佛」下別顯，
其中經名，說者當演；後「善男子如是」下顯其最後。
二總顯諸劫，中三：初總標、次「彼諸如來」
下得法修行、後「善男子我依」下見佛行成。
第二偈頌，四十一偈，分三：初二偈舉法誡聽、
次三十八偈頌前正說、後一偈舉因勸修。
今初，即頌前標許。
就頌正說中，通頌得法久近及修行清淨，
於中二：先三十六偈頌最初一劫，廣前長行。
有百一十佛，表十地等覺各以初佛為主、餘九為伴。
思之。後二偈頌前總顯諸劫，亦表智滿行圓無非佛故。 ^943a26

第四「去此不遠」下指示後友，亦以證同。
又禪依進發，故云不遠。
禪故寂靜，入俗演法化物深廣，故云音海。
然此神即普救之母，表真精進却從定生，起心動念是妄非進故。
餘可知〔已下入第七十一經〕。 ^944b11

第五寂靜音海夜神，寄難勝地。
文中具六。第一依教趣求。 ^944b15

第二「頂禮其足」下見敬諮問。
第三「時彼夜神」下稱讚授法。
於中，先讚、後「善男子我得」下正授法界。
於中二：先略標名體。
準下有二意：一化生遂志故生喜，即福德莊嚴；
二觀佛菩薩勝用故歡喜，即智慧莊嚴。
觀化既無間斷，故喜亦念念出生。
後「善財言」下廣顯其相。
於中三：初顯解說業用、次明解脫所因、
後彰發心久近，各有問答。
今初先問，有四：一問所起業用、二問所行之境、
三問能起方便成上所起、四問能觀之觀成上所行。
後答中即分為四：初答起何方便，以悲智雙運等心為能起之方便。
二「發是心已」下答為何事業，正以化生為事業故。
三「復次善男子我常觀察」下答作何觀察，謂觀察菩薩如來。
四「又善男子此解脫無邊」下答行何境界，以無邊無盡甚深廣大能所不二為所行境。
問中欲顯能所別故，先問所成、後問能成；
答中欲顯能所相成故，隔句相屬。
又由能起所，故先辨能。
又觀察中雖有所觀，意在能觀。
所行境中雖是所行，而義兼能所，故四問全別。
是以晉經行何境界、名何境界、云何此則兼通分齊之境，非但所觀。
今初，能起方便中有二十心，前十起上求大智心、
後「我發起令一切眾生超過」下十心下化大悲心。
第二答所作事業中，有標、釋、結。
初標可知。二「所謂」下別釋，有三十七門，
分三：初十五門，隨其便宜以十度化治其十蔽。
於中，初五門雙明捨戒，以捨一切著則戒淨故；
後十心明餘八度，而般若及願各有二門。
次「色相不具」下有十二門，化無功德眾生，
令得佛因果功德，見第一義。
後「貪行多者」下十門，但以對治門破其惑障。
三「善男子我以此等」下總結化意。
見物成益故大歡喜，此即釋名中初意。
第三答觀察問，中二：先觀菩薩境界、後
「善男子我觀察此道場」下觀佛勝用。
於中三：初結前生後，「知佛神力」下義當生後故；
次「我觀毘盧」下正顯有其十門；後「我見是已於念念」
下總結，近結前之十門，亦遠結前觀菩薩境，以所觀境皆稱性故。
於中，先標喜成益。
後「何以」下徵釋益由，以能觀之大智稱法界之體相故，
所生信等，等一切智。
第四答所行境界問，通二種境，如言入法界門即所觀境，發一切智性心即分齊境。
餘可準思。文中分三：初十門法說；次「猶如影」
下二十二門喻說，以深廣相難可知故；
後「我今為汝」下一句總結勸修。
第二「爾時善財童子」下明得解脫因中，
先問、後答。答即十度為因，可知。
第三「善財童子言聖者」下明發心久近，欲顯道根深故。
先問、後答。答中二：先長行，中三：初於餘剎海中發心修行、
二「然後命終」下於娑婆界中修行得法、
三「善男子汝問於我」下結酬其問。
今初，分二：先於第一剎塵劫修、後於第二剎塵劫修。
前中分五：初總顯剎海；二「此世界中」下別彰時處；
三「有佛名不退」下顯於初佛發心得定，此即正酬發心之問。
自此已去皆顯修行得法，是知先問亦含問其得法久近。
神名具足等者，亦表五地入俗，福智高勝故。
四「此道場中次有如來」下略舉次前九佛。
五「善男子清淨光」下結略顯廣，此舉一劫之中剎塵數佛皆悉供事。
二「從此命終還即」下於第二剎塵劫修行。
界不異前，故云還即。
劫時有異，言歷剎塵。
前雖數數命終，今語前劫之末，是知前普光明幢劫即是大劫，
其中已含有剎塵數小劫；此中但明塵數小劫，
略無大劫之名，二文影略。
故下結云「於二佛剎微塵數劫中修菩薩行。」
是則前段一如來興，義當一劫。
若以普光明劫為剎塵之一，此命終之下結成剎塵之劫，
則闕「二」字，故晉經言「於彼世界經二佛剎微塵數劫」，方順下文二劫之言。
一劫已有剎塵之佛，則佛彌多矣。
第二於娑婆世界修行得法，中二：先舉此前三佛；
後「次值毘盧」下顯遇本師得今解脫，則前所得望此皆因。
於中二：先名體、後「得此解脫已」下明業用。
此中業用，非獨事業，良以前之四問皆業用故，故此通包。
於中二：初標所入海數；後「見彼一切」下明海中所見展轉深細。
略為四重：一剎海中塵、二塵中之剎、三剎中之佛、
四「又亦見彼」下佛毛變化。
於中二：先通力演法、後「我得」下明夜神悟入。
於中有二：一總顯能所悟、二「一一法門」下明重重微細。
於中二：先總顯十重、後「一一智光」下別顯智光之用。
今初，有十重一切，顯無盡法門。
十中，前五約所悟。
一法門者，如般若一門中有多契經；二隨一契經詮多深廣之法，
謂含諸度等；三隨一深法有多品類；四隨一類中有多事法，
其一一法含旨如雲；五隨一根本法雲，流出眾多支派。
後五約能悟，可知。
二別顯智光之用者，是第十一重，但廣最後一重功用無邊，
則類前重重，不可盡也。
於中，初句總該橫竪、後「知無量如來」下別顯橫竪之中所知。
於中五：一知如來因地之行、二「知往昔超菩薩地」
下知佛因地之位、三「知為菩薩時常見」
下知因地作用，上三知因；四「知無量如來放大光」
下知果用、五「彼諸如來」下總知因果。
第三結酬其問，中三：初結此前、次「及此劫中」
下類顯未來及於餘界、後「善男子」下結勸修學。
第二偈頌，有十偈，分三：初一誡聽勸修；
次八正明昔行，於中前四智行上供、後四悲心下救；後一結行分齊。 ^944b17

第四謙己推勝。 ^945c2

第五指示後友。般若為得佛之所持，言菩提場。
般若若現，則善守心城及一切智城，萬行由生，為增威力。 ^945c3

第六戀德禮辭中，初以心觀、次以偈讚、後以身禮。
偈中，十偈分四：初一明因友得見、次二寄對顯勝、
次六當相顯勝、後一總結圓融。 ^945c5

第六守護一切城夜神，寄現前地。
第二「見彼夜神」下見敬諮問，可知。 ^945c8

第三「時彼夜神」下稱讚授法，先讚發心之相、
後「善男子我得」下正授法界。
於中三：初標名體、二顯業用、三辯法根深。
今初。即事契理，故曰甚深。
權實無礙，蘊攝妙辯，稱為自在。
依此演法，普應群機，是為妙音。
二「為大法師」下顯其業用。
於中三：初總明、次別顯、後結益。
初中二：先十句彰法施之德、後「佛子我以此等」下顯法施之意。
第二「善男子我以如是淨法」下別顯業用。
於中三：初釋甚深、次釋自在、後釋妙音。
初中三：初總標。次「何者」下徵列，列法界中十種別義，
約十種行顯之，以行必稱理、理由行顯故，
謂一無分量、二無邊際、三無齊限、四無涯畔、
五豎無斷絕，餘可知。
後「善男子我作」下結前觀益。
二「又善男子我如是正念」下釋自在義，
謂總持權實故，各就所持立名，可知。
三「善男子我或為眾生」下釋妙音義。
於中二：先別明、後總結。
今初，有二十三句：初三約三慧；後二十句為十對，約廣略辨。
略言一者，通理通事。
理一有者，二十五有理無二故。
事一有者，同一有為故。
餘可思準。後「我以如是等」下總結。
第三「善男子我入」下結益，中二：先別結甚深益，
由入無差別故，住劫而不疲；後「我成就」
下通結妙音自在總持故增長解脫，妙音故充滿法界。
第三「時善財童子」下辨法根深，先問、後答。
答中二：先辨初劫修行、後「從是已來」下類顯多劫成益。
今初，分二：一總舉剎劫。
言世界轉者，謂世界為塵，一塵一剎，復末為塵，
故亦猶無量；無量為一，無量轉等。
若取迴轉形世界塵者，何以偏取此形？
二「善男子彼世界」下別彰遇佛。
於中四：初總舉佛數興處、二「其最初」下別明於初佛得法、
三「次有佛興」下略舉次前百佛、四「善男子如是等」下結略顯廣。
二中，分六：一標佛現；二「彼佛出時」下父王出家；
三「法欲滅」下惡世過興；四「時王比丘」下滅過弘闡；
五「時有比丘尼」下王女見聞發心得法，
即正答得法久近也；六「於汝意云何」下結會古今成益。
三略舉、四結廣及類顯成益，文並可知。 ^945c10

第四「我唯知」下謙己推勝中，先顯己知一，略顯四種業用。
若約妙音釋，則不綺、不離間、不妄、不惡口，如次配之。
若約甚深釋者，不與理合皆名戲論，理外發言即是二語。
既與理乖，則非真非淨。
反此可知。後「如諸」下推勝知多。 ^946a20

第五指示後友，分三：初指後位、次頌前法、後善財得益。
今初。開敷樹華者，約事，在香樹閣內故。
約位，七地是有行有開發，無相住故。
二頌中，頌前法者，臨去慇懃，屬令修學故。
十一偈，分二：初二偈頌前體用、餘頌顯法根深。
於中亦二：初頌初劫、後一偈頌類顯多劫。
前中三：初三通頌初後、次四別頌於初佛得法、後一頌中間百佛及後結文。
三善財得益，雖通由前文，亦近由此。
於中，先長行敘益、後「觀察」下偈頌慶讚。
十偈分四：初一讚福智超絕。
次四歎悲智甚深，念念攀緣一切境，不礙分別事故。
心心永斷諸分別，常契理故。
又上句約觀、下句約止，即止觀雙運了達無性，
成無分別而起大悲，成上攀緣。
攀緣即分別耳，不唯屬妄。
次四總顯德圓離障攝益。
後一成行入位〔已下入第七十二經〕。 ^946a26

第七開敷一切樹華夜神，寄遠行地。
初二可知。 ^946b13

第三「夜神言」下授已法界。
於中四：一顯法行、二立法名、三明業用、四辨根深。
今初，亦是法門所作業用，對先問行，故總示其行，未舉法門之名。
於中二：先明安樂眾生行；後「善男子若有」
下利益眾生行，令物斷惡修善故。
於中，先總、後「為慳吝」下別顯十度治十蔽障。
第二「善男子我已成」下立法名。
此有二意：一望前，稱己益物悲智之心，
故生大喜；二者望後，照佛攝生廣大悲智，故生大喜。
第三「善財言」下明業用中，先問、後答。
問中，以是業用分齊，故云境界。
答中三：初總標，謂知佛攝生之智為業用分齊。
二「云何普攝」下略顯普攝之相，謂一切物樂皆由佛得，故知佛攝。
三「云何知然」下廣顯巧方便智。
先徵可知。後釋意云：我見如來從因至果，
大悲巧攝，故知樂由佛生。
於中二：先總明、後「善男子世尊往昔」下別顯。
於中亦二：先發善巧普攝之心、後起善巧普攝之行。
前中亦二：先見發心之境，沈苦集故；後
「見如是」下正發救心，令得滅道。
於中，先並起慈悲、後「起觀察」下雙運悲智。
二「起如是心已」下起普攝行中，亦二：先別明利益眾生行、
後「善男子毘盧遮那」下雜明種種行。
前中三：初舉攝生行體；次「以是方便」下明攝生本意；
後「菩薩如是念念」下辨攝生周遍，即廣大義。
二雜明種種行，中二：先明觀機，彰苦集無涯；
後「起大悲心」下顯修行無量，於中三：初總明化益、
次「為說種種」下別明化法、後「令諸眾生」下總結化意。
第四「善財童子言」下辨法根深，先問、後答。
答中二：先歎深許說、二「乃往」下承力正酬。
前中二：先長行，亦二：先歎深難知、後承力許說。
前中四：一標難知，非唯久遠難知，抑亦當時發心已得深法，
滿佛境故。況無久近相，非常見聞故難信，
非聞慧境故難知，非思修故難解難入，上皆心緣處滅故。
難說者，言語道斷故。
二「一切」下顯不知人。
三「唯除」下揀去能知，即善財之類。
四「何以故」下徵釋所以。
以是佛境故，權教菩薩尚不能知，況前劣耶？
二「然我今」下承力許說。
後「爾時」下偈頌。二十一偈，分二：初十九偈頌歎深難說、後二偈頌承力為說。
前中四：初一偈頌標深難說；二有三偈頌不知人；
三有一偈超頌前釋，以是佛境故，惑者不知；
四有十四偈總頌揀去能知，次第頌前佛力所護等。
恐繁不配，說者隨宜。
第二承力正酬，中二：先長行，亦二：先正說、後結會古今。
前中四：初總顯發心時處佛興、二「善男子彼普光明」
下別舉本生時處、三「其中有王」下明發心勝緣、
四「時此會中有童女」下正顯發心本事。
初二可知。三中有四：初明大王治化，即鐵輪王，故云閻浮。
二「時彼世界」下五濁為因，感三災果。
壽命短促即命濁，「資財」下眾生濁，「不修」
下煩惱濁，「任情」下見濁，劫濁則通三。
「咸來共繞」下悲境現前。
四「爾時大王」下正明起行。
於中二：先深起大悲、後「作是語已」下廣行大施。
於中八：一施令彌布、二「其堅固」下施會大敷、
三「時彼大王」下施主超倫、四「爾時閻浮」
下施田雲集、五「時王見彼」下施心殷重、
六「善男子其王爾時」下施願廣深、七「已能深入」
下施慧玄微、八「不揀方」下施時均普。
第四正顯發心本事，中六：一發心身德；
二「時寶光明女」下正發大心，同王心故；
三「爾時大王」下王發攝言；四「時寶光明」
下女讚王德；五「時彼大王」下大王述讚；
六「王讚女已」下施行攝持。
六中，前三可知。四女讚中三：初標心淨、
次發口言、後展身禮口言。
偈中，五十二偈，分二：初二十五偈總顯王德、
後「王父」下二十七偈顯王本生。
前中有四：初六偈明王未興時損、次二偈明王興世之益、
三有十偈翻損成德即翻十惡、四有七偈明依正難思。
後顯王本生，中四：初四偈明先王世末、
次八偈明王興先相、三有七偈正顯誕生、四有八偈生後之益。
身禮及王讚述等，可知。
第二「善男子爾時一切」下結會古今。
第二「爾時」下偈頌。
但是總相顯已能知，於中先九明能知、
後一結勸〔已下入第七十三經〕。 ^946b14

第八大願精進力夜神，寄不動地。
無功用道任大願風，普救護故。
第一依教趣求，略無念法，亦表無功離念故。 ^947b3

第二「見彼夜神」下見敬諮問。
然亦含二意：若約顯說，則自此盡偈皆第二段，
至「夜神答言」下方屬第三授己法界；若約密授，
則此現勝用已為授己法界，善財發同善友心便已得益。
義雖通二，為欲順文，且依前判。
就文分三：初見勝用、次「時善財童子」下設敬證入、
後「爾時善財說此偈已」下諮問法要。
今初，先總見所依、後「現日月」下別顯身相。
有二十四身，初十即應機攝化身、次「現一切佛所」
下六身是應法成行身、餘是離障契理身。
多隨內德顯身差別，見身了心。
二設敬證入，中四：第一設敬陳禮、第二
「於善知」下發增勝心、第三「發是心已」下深證懸同、
第四「既獲此已」下以偈慶讚。
初二可知。三中有標、釋、結。
今初，由前起同己等十心故，得同善友等行。
通論同有四義：一人法無二，與一切法界同；
二因果無二，與一切諸佛同；三自他無二，
與一切菩薩同；四染淨無二，與一切眾生同。
今云得彼夜神與諸菩薩同菩薩行，則正是第三，
義兼餘三，由見初故則不殊餘二，方為究竟之同。
良以八地證無生理，自他相作皆無礙故，
偏此明同，故下列中有無生忍。
二「所謂」下列釋。八十四同，各有標名、釋義，文相自顯。
三「時善財童子觀察」下總結。
第四以偈慶讚。十偈分三：初八頌前發增勝心，
次第頌前十句，初六偈各頌一句，第七偈上三句頌第七、
下句頌第八，第八偈上半頌第九、下半頌第十；
二有一偈頌前深證懸同；三一偈頌荷恩深重。
第三諮問法要。前已覩解脫之用，故不問云何修行，直徵名而已。
文有三問。 ^947b6

第三「夜神告言」下授己法界。
前即默授，今方言授。
於中二：初答名問、後答發心久近。
所以不答第三成菩提者，有二意故：一顯悲增，
如休捨說；二顯久成，示居因位故。
下所救千佛尚已久成，況能救耶？
前中二：先標名，謂現身廣化，令生諸善究竟得佛，
故名為根；後「我以成就」下顯其業用，謂契理之用故用而無涯、
動寂無二。於中三：初明內契理事。
二「而恒」下明大用無涯，略顯九十八種色身，
并初後標結即為百身，《起信》等論明八地當色自在地故。
此廣辨色身種種，約其類別非一，約一類而多，餘可思準。
三「念念中現」下總結深廣。
於中四：一結所作之業、二「善男子當知」
下結能現所因、三「善男子我入」下雙結寂用無礙、
四「一一身」下結成深廣。
第二「善男子如汝所問」下答發心久近，
中二：初歎深許說、後正答所問。
前中三：初牒問許說、二「善男子菩薩智輪」
下歎法甚深、三「佛子菩薩智輪雖復」下結承力說。
二中，先法說、後喻明。
今初，先標、後釋。釋中，先正釋。
本性約理，離分別約智，超障約所斷。
後「隨所應」下釋妨。
既無長短，今說長短者，為利生故。
欲長則長，顯法根深；欲短便短，顯法超勝。
後喻顯，有五：一皎日隨時喻，謂日體恒明，
映山出沒；智無三世，心障見殊。
二日輪現影喻，謂白日無來，隨處隱顯；
智輪常寂，機見短長。
三虛舟運物喻，喻菩薩無住攝生。
四太虛無礙喻，喻於菩薩無功益物。
五幻化無真喻，喻即用而寂。
然上諸夜神歎深，皆倣斯法喻。
三結承力為說，可知。
二「佛子乃往」下正答所問，先長行、後偈頌。
前中三：初善光劫中行因得法、次日光劫內供佛修行、後總結時處。
初中二：先明最初佛所修證、後轉生值佛修行。
前中三：初古佛出興。
二「是時國王」下先王治化。
囹圄者，周之獄名。
三「王有太子」下夜神修因，於中有三：初明在家本事、
二結會古今、三出家得法。
今初，有十一悲救罪人，正答發心之始。
榜笞，捶擊也。臏，謂刖足之流。
二臣議非理。三請代囚命。
四臣執令誅。言寶祚者，祚，位也。
《易》云「聖人之大寶曰位」。
五王后哀祈。六王奪子志。
七太子確救。八母請修因。
九正設施場。十「經半月」下如來親救，於中六：一就戮時臨。
二「時法輪」下如來降德。
三「爾時太子」下敬申禮請。
四「以佛神」下就座談經。
言普照因輪者，謂令知善惡各自有因，
罪人惡因所招，太子善因當滿故。
五「時彼會」下廣益當機。
六「善伏」下太子得法。
二「善男子爾時太子」下結會古今，分四：
初結自身，正酬發心之問；二結大臣；三結獄囚；
四結王屬，並文處可知。
薩遮，有也。尼乾，不繫也，裸形自餓，不繫衣食故。
三「佛子我於爾時」下明出家得法。
各言百萬，義當彼時已得四地。
二「佛子我於爾時命終」下明轉生值佛修行，
略列八佛，通結一萬。
第二「次復有劫」下明日光劫中值佛修行。
中三：初總標舉、次「最初」下別列十佛、後
「於彼劫」下總結得法。
第三「如於此劫」下總結時處修行得法。
第二偈頌中，有三十四頌，分四：初一頌承力許說、
次二頌古佛出興、次一偈半先王治化、餘頌夜神修因。
於中四：初九偈半頌在家本事、次一偈頌出家得法、
三有二偈頌一萬佛、四「次於佛剎」下有十七偈頌總結時處得法。
於中三：初一略標、次三總會古今、後十三偈重頌末後得法深廣。 ^947c8

四謙己推勝。
第五指示後友。嵐毘尼林，此云樂勝圓光。
昔有天女下生此處，因以為名。
表九地總持光明無不照故。
友名妙德圓滿者，善慧無缺故。
然此園在迦毘羅城東二十里，是摩耶生佛之處。
又從九地當得受職，是故今問生如來家〔已下入第七十四經〕。
大方廣佛華嚴經疏卷第五十八
 ^948b15
