
jing:: 觀音玄義記卷第四
author:: 宋四明沙門知禮述
二、「若緣」下，約法簡判，二：初：簡生法不周。
次第生法，二種慈悲。
藏通二教及別住行，若眾生緣亦兼凡外，二有所緣何得名普？
二、「若無」下，別無緣方普。
別教十向、圓教初心，修此慈悲，至入地住乃能分證，
猶如明鑑不動而形、磁石無念而吸，此之慈悲方得名普。
二、「別釋」下，約圓頓三慈別釋。
三慈一念不縱不橫，故《大經》云「慈若有無非有非無，名如來慈。
有即生緣，無即法緣，雙非即無緣，佛心圓具。」
今修佛慈，故一一慈皆不思議。
文分三：初、眾生緣慈，二：初總示，二：初、一心緣一界非普。
二、「今觀」下，一心緣十界是普，二：初、觀眾生，
三：初、法。對下法緣畢竟空真，故今眾生是難思俗，
真實俗假故曰假名，非獨人我稱為假名。
十界性一，舉一即十故成百界，各有相、
性、體、力、作、因、緣、果、報、本末究竟等，故有千種。
豈唯己千，生佛各千，皆冥在性。
二、喻。三、合。凡夫一心具而不識，圓聖法眼一念遍知。
二、「知此」下，起慈悲。
圓聞名字學佛慈悲，即於一念觀百界生善惡因緣、
苦樂本末，而起慈悲與拔之想也。
《大本》十如，四類解釋：一、四趣；二、人天；三、
二乘；四、菩薩佛。若分苦樂者，應以四趣為苦、
人天等為樂，或六凡為苦、四聖為樂，或九界為苦、佛界為樂。
二、「今約」下，委釋，二：初、明觀法，二：初、指初後兩界。
獄是苦之尤，佛是樂之極。
二、「地獄」下，明一念千法，二：初、明地獄具餘九界，
二：初、直明地獄十法，二：初、明十法，十：初：性。
二：相。三：體。《大本》通取摧折色心為體。
今取覺苦，故的指心。
四、「乃至」下，力。堪任刀火，長劫不絕。
五、作。既堪受苦，必任作惡。
六、因。三業動作，成惡習因。
七、緣。假藉諸惡我及我所，一切具度助成習業。
八、果。因習婬欲業既成就，果於苦具，見是欲境如本染愛。
九、報。習果在心，境隨心變，報因既滿即受燒然。
十、本末。《大本》乃以初相後報而為本末，
則修性皆爾；今欲彰於理事不二，故以修性而為本末，
全修在性、全性成修，方得名為究竟等也。
二、「地獄」下，例九界。
若非十法，不成一界。 ^915a22

二、「問當」下，明具九界十法，二：初、約佛法難具問。
界有法分，云何互具？
佛法離染頓出凡聖，云何地獄具茲十法？
二、「答大」下，明凡心即佛，答二：初、正明地獄具佛十法，
十：初、佛性。仙豫大王欲化外道，十二年中供養五百婆羅門眾，
後令歸信大乘方等，其不歸信乃謗言無，仙豫聞謗乃殺五百。
五百墮獄，即生三念：一念此是何處？
乃知地獄。二念從何處來？
乃知人道。三念何因墮獄？
知謗方等。因茲悔過，便生佛國，終獲佛身。
此乃仙豫知地獄人有佛性故，殺之令墮，三念中發。
婆藪過去殺生祭天，因墮地獄，於獄教化九十億人，從地獄出至方等會。
佛言：「婆者，好也。藪者，高也。
好高之人豈墮地獄？」
又言：「婆者，剛也。藪者，柔也。
剛柔之人豈墮地獄？」
斯是大權示現惡相，顯於地獄有佛性矣。
二、佛相。三、佛體。上品惡心即中道故。
四、佛力。性具大用，即八自在。
五、佛作。此云「從無住本立一切法」者，欲明順修是佛界作也。
九界因果皆違本立，唯佛因果順本而作。
以本覺性元離住著，即無住本。
若不順本無住而作，則非佛界因緣果報。
此是妙修。此修起時，豁然能絕七種方便智行之作，
故喻師子筋絃彈絕百獸筋絃、師子之乳點化百獸之乳。
須知地獄之心本具佛界修性之性，如
《大本》中以相性體為佛性三，力作以去是佛界修。
此之修性凡心皆具，得此作意則了諸修皆順性起。
六、因者，即是順修所顯之理，故曰正因。
七、緣者，即是順修能資智行，故曰緣了。
而言「性德」者，以地獄心本具故也。
八、果，九、報，即前緣了所剋二果，地獄之心無不具也。
十、佛本末究竟等。
約修性相在釋，與前地獄不異。
二、「大經」下，以佛界況餘界十法。
「雪山」者，極惡心地也。
「妙藥毒草」者，初後二界也。
佛法超勝，地獄尚具，豈不能具餘八界邪？
二、「地獄」下，餘九皆即十界。
地獄具九已如上說；九界各各具餘九界，可以意得。 ^915c1

二、「菩薩」下，起慈悲，二：初、約十界解釋，三：
初、深觀善惡境，二：初、法。
菩薩修慈，只於一念遍觀十界，修得善惡皆即性具，以性照修盡善惡際。
二、「如見」下，喻。二、「以觀」下，廣運與拔心。
觀於九界七法因緣，及以所生二死果報，
皆即性德，故起大悲欲拔其苦。
觀於佛界七法因緣，及以所生二德果報，
皆即性德，故起大慈欲與其樂。 ^916a8

問：性德善惡及以苦樂，皆是法門不生不滅，今何與拔？
答：斯之妙談不可輕議。
以三菩薩觀於苦樂但謂修成，故存與拔之功，
莫運無緣之力，是故慈悲俱不名普。
今知所生苦樂及以能生因緣皆是性德，
故拔一切苦不損毫釐，與一切樂不增微末，
方得慈悲廣普、塵劫忘勞。
此眾生緣，與其無緣無二無別。 ^916a15

三、「此十」下，結成慈悲普。
二、「問地」下，就地獄料簡，二：初、約重苦妨樂問。
二、約乘機代苦答，二：初、「答眾」下，乘機示因。
以第三念憶知先罪，必有悔心。
大聖承機現身說法，或密警發令起善心，
即樂因也；或即得樂，如婆羅門；或後得樂，如婆藪所化。
二、「又菩」下，代苦與樂。
《請觀音》云「或遊戲地獄，大悲代受苦。」 ^916a22

二、法緣慈者，前眾生緣，若緣六界但生死俗，不得名普。
圓觀十界，二乘即真、菩薩是俗、佛是中諦。
既在一念，即非次第，況復互融而成百界，彌顯一假一切假也。
此眾生緣安得不普？
今明法緣，即於此境而觀於空，二乘空俗、
菩薩空真、佛空二諦。
既約百界，即一空一切空，名畢竟空。
具足言之，三千即空，名今法緣，安得不普？
初、明觀境，三：初、深觀性空，三：初、觀千法空。
十界必百，性相有千，觀此皆空畢竟無相。
二、「十法」下，觀三千空。
上之千法，於假於實及於依報即成三千。
三、「無我」下，觀二取空。
無能觀我、無我所觀，無智無得，離二取相。
二、「如幻」下，舉喻本空。
不但俗幻，真中亦幻，方是圓家法緣之喻。
三、「常寂」下，引證圓空。
三千蕩相，即是今教終歸於空。
二、「眾生」下，起慈悲，三：初、正示慈悲，二：初、明所與拔相。
生死涅槃本無二相，以不覺故唯苦無樂。
二、「拔其」下，明能與拔法。
即以三諦如幻慈悲，拔與十界如幻苦樂。
二、「淨名」下，引證真實。
說三諦空，慈即真實。
三、「若緣」下，結成圓普，可解。 ^916a29

三、無緣慈者，中觀之別名也。
中則絕待，有緣非中。 ^916b19

問。慈悲須對眾生苦樂，若其無緣，何能與拔？
答：大乘所說同體慈悲，心、佛、眾生三無差別。
圓名字位，學即心佛、慈度即心眾生。
眾生既同體，苦樂元性具，故無能緣所緣，亦無可拔可與。
如此慈悲，盡未來際拔一切苦、與究竟樂。
圓談不獨無緣若此，生法亦然。
何者？生緣假名，三諦俱假；法緣空寂，三諦俱空；
無緣即中，三諦絕待。
三慈皆照圓融三諦，豈可二慈非同體邪？
但隨宜樂，故立三門。
宜取門者，故說生緣；宜捨門者，故說法緣；
宜不取不捨門者，故說無緣。
釋此為二：初、約三觀示慈悲，二：初、明修相，
二：初、約雙遮明觀法。
若緣六界假名，此假定假，即有所緣。
既緣十界，假不定假，故緣即不緣。
若緣六界如幻，此空定空，即有所緣；既緣十界空不定空，緣即無緣。
故云不緣十界性相、不緣十界之真，即邊是中，故遮二邊。
既是即邊，復何中道？
中邊絕跡不可思議，彊謂無緣。
二、「如是」下，約雙照辯慈悲，三：初、法。
心無所寄，自在雙照。
無拔遍拔，拔一切苦；不與遍與，與究竟樂。
二、「如磁」下，喻。不教喻無緣，相應喻與拔。
三、「無緣」下，合。二、「行者」下，明入位，二：初、約位辯有證。
應知理性具三慈悲，全性起修成三觀智。
雖則六位，無緣不殊，必在證悟方彰與拔。
二、「不動」下，引喻顯無緣。
明鏡如慈體，現像即與樂；磁石如悲能，吸鐵即拔苦。
二、「三諦」下，約三諦明普門。
三諦名普，即是能通。
復云「通至中道」者，約證為所通也。
又即一而三為能通，即三而一為所通，所通絕待彊名中道耳。 ^916b20

二、誓願普，二：初、釋名。
二、「弘誓」下，明義，二：初、通明誓相，三：初、明四誓功用，
二：初、通明誓成慈悲。
苦集二諦，苦因果也。
道滅二諦，樂因果也。
二、「若見」下，別明誓之與拔，四：初、願度苦果。
二、「若見」下，願解集因。
三、「清淨」下，願安淨道。
四、「滅煩」下，願得涅槃。
二、「生死」下，明四誓銓次，二：初：通示因果前後。
拔苦二願，約知難易，易必居前。
與樂二願，先修後證而為次也。
二、「大經」下，別證由道獲滅。
鑽搖喻道品，漿喻有漏善，酪等四味喻四教滅。
道品不調，失方便善，況四滅果。
不云酪及熟酥者，文略。
三、明四誓總要，二：初：明四諦依一心。
世出世間二種因果，事類非一，原其總要不出自心。
何者？集是四心、苦是三受，道是定慧、滅是證智，豈非四諦皆是一心邪？
二、以四諦例四弘。
二、「次明」下，明普不普，二：初、大師約偏圓揀，
二：初、偏誓不普，三：初、凡夫。
「厭下」等者，即六行觀也。
謂厭下苦麁障，攀上勝妙出。
故四無量約此與拔，虛偽淺狹，何普之有？
二、二乘者，須兼兩教也。
不言菩薩者，與拔分齊只在界內，故斥二乘見彼不普。
三、別教，以次第故初心不普。
二、「若圓」下，圓誓能普，三：初、一念圓照明普意。
十界苦集，四教道滅，即於一念圓頓而觀。
二、「遍知」下，四諦遍知明普相，四：初、集普，
三：初、知凡夫集。攝大乘師稱有為緣集，體是見愛也。
二、「二乘」下，知二乘集，三：初、示集名。
攝大乘師稱無為緣集，體是無明也。
二、《淨名》證。不染生死，而染涅槃。
「結習」者，結使之餘習也。
以小教中未說聲聞別惑正使，且寄通惑餘習言之。
三、《大經》證。二乘道品，以大望之，是邪非正。
三、「乃至」下，知圓集。
住前似愛，住上真愛。
「亦是」等者，即無為緣集通至等覺也。
若攝大乘師立四種緣集，前二集上更加自體及以法界。
今家正意但立二種，以自體法界不殊無為，
悉是障中，無明故也。
若約無為分出二種，是亦無失。
即以第十地為自體、等覺為法界，廣如《淨名疏記》。
二、「遍知苦」下，苦普。
以因對果，知之不謬。
三、「遍知對」下，道普，二：初、遍知偏道不普。
人天例立道滅之名，道不動惑、滅不出界，有名無義。
三教道滅雖能動出，普義不成。
二、「圓教」下，知圓教中道普。
三千皆中即名實相，不動而運方曰大乘。
以此為因，故稱普道。
四、「故所」下，滅普。三千實相究竟顯處，名為圓滅。
劫火譬中智，遺燼喻無明。
三、「所觀」下，依諦遍周起普誓。
二、「私用」下，章安用修性判菩薩起誓，欲斷十界眾生之惡、欲生十界眾生之善。
觀此善惡若但修成、不知性具者，此誓不普。
何以故？修必次第，或少或多，那得普邪？
觀此善惡是性具者，此誓乃普。
何以故？性既圓融，事必遍攝。
如別教人不知性九，故十唯十。
圓知性九，故十即百。
豈唯界界遍攝，亦復性相互收，故得一如而收十界。
以如收界、以界收如，一一無邊、重重莫盡。
此之界如不出善惡，誓斷此惡，何惡不斷？
誓生此善，何善不生？
故知觀性誓願方普。
章安私簡，以師之義成師之說，令前偏圓顯然可見，故云語異不言義別。
逭者迭也。以性十界與圓四諦迭相顯映也。 ^916c20

三、修行普。指「行妙」者，彼約大經五行明次不次。
且次第五行者，一聖行，謂戒定慧；二梵行，謂慈悲喜捨。
此二皆是地前修因行也。
三天行，謂初地已上，證第一義天天然之理。
由理成行，故名天行。
四嬰兒行，謂示同三乘，七方便人所修之行也。
五病行，謂示為九道之身，現有三障之相。
此二皆是從果起應之行也。
不次第五行者，即《大經》云「復有一行名如來行，所謂大乘大般涅槃。」
大乘是圓因，涅槃是圓果。
今文雖示次第，意在不次，以如來行是修行普。 ^917b19

四、斷惑普，二：初、明二觀斷不普。
藏通三乘及別住行皆二觀攝，十向圓修屬後中觀。
二、「若空」下，明中觀斷方普。
圓人初心體於見思即是中道，正破無明，名拔根本。
根本既動，枝葉先摧。
觀障即德，名翻大地。
既觀中道，二觀自成，三觀圓修無惑不破，故得名普。 ^917c1

五、入法門普，二：初、明偏小不普。
修不稱性，證乃階差。
「我唯知」等者，《華嚴》善財尋善知識，歷百一十城，
所見知識皆云：「我唯知此一法門。」
新經至第五十見彌勒、第五十三見文殊普賢，
則不復云唯知一法，故知即是前漸後頓。
二、「若入」下，約圓頓名普，三：初、法。
《大經》明二十五王三昧，破二十五有，顯於我性。
三昧者，此云調直定。
而言王者，《妙玄》云「空假調直，不得為王。
所以二乘入空、菩薩出假，不名法王；中道調直故得稱王。」
二、喻。三、合。三諦之下、理定之外，各有種種助道禪定，名為眷屬。 ^917c6

六、神通普。神通有六，謂天眼、天耳、他心、
宿命、身如意、漏盡。
皆名神通者，《瓔珞》云「神名天心，通名慧性。
天然之慧徹照無礙，故名神通。」
今文略舉天眼以例餘五。
初、明天眼，二：初、偏教非普。
「大羅漢見大千」者，準《大論》第五云「大羅漢少用心，
見二千界；大用心，見三千大千世界。
辟支佛亦爾。」今言「見百佛土」者，《大部》、《文句》
亦云「支佛見百佛世界，不以風輪為礙，亦無己他界隔。」
前同羅漢人屬三藏，此必在通。
「菩薩見河沙佛土」者，正唯別教，義兼於通。
應知此等天眼見土，皆約同居淨穢言之，以有餘土體質是一故。
二、「今圓」下，圓教是普。
「緣十法界」等者，圓真天眼具足五眼，見六道即肉天二眼，
見二乘即慧眼，見菩薩即法眼，見佛界即佛眼。
若爾，與佛眼何別？
答：《淨名疏》云「見十法界麁細之色，名真天眼。
見三諦無二，名為佛眼。」
二、「眼見」下，例餘五。
神通妙中明二乘依背捨、勝處、一切處，
修十四變化，發得神通。
六度菩薩因禪得五，坐道場時得六。
通教菩薩因禪得五，依體法慧得六。
別教地前依禪得五，登地發六。
圓教不因事禪而發，乃是中道之真，自有神通任運而發。
又云「三輪不思議化」。 ^917c17

七、方便普，二：初、簡通取別。
毘曇三道方便道伏，無礙道斷解脫道證。
今以無礙而為道中，進行伏惑名前方便，於解脫位觀機授法皆後方便。
二、「若二」下，明普不普，三：初、小教不普。
「小菩薩」者，藏通二教也。
「不云別」者，以今正明道後方便，別證同圓，故不言也。
二、圓教名普。「二諦為方便」者，圓人雖乃三諦頓觀，
中須是實、二諦為權，故二名方便。
應知三諦是性三因，而緣了屬修，故三互融離縱橫過。
不同別教，三皆在性互不相收。
是故真則三諦俱破，俗則三諦俱立。
既破既立，方便義成。
「收得一切方便」者，此之破立，何所不收？
若人若天、若小若大，所有智慧為俱破攝，人等福善為俱立收。
以此破立資發中三不破不立，故一念圓觀具性具修、
含權含實，思議不絕莫造其門。
「入中道已雙照」等者，道前自行既以二諦資發於中，道後利他亦復如是。
照真則以真身益物，照俗則以應身赴機，故神變二字有通有別。
通則二身皆有神變；別則真運神靈拔三障苦，應能變現與三德樂。
皆以三千而為神變，故云「遍十法界」。
雙照用增、雙遮體顯，於其法身何損之有？
圓人始末方便既然，故皆名普。 ^918a10

八、說法普，二：初、小教不普。
此亦指前二教，以今說法是別圓分證位中化他之用也。
二、圓教名普。「一音」者，即八十好中一音能報眾聲，殊方異類莫不獲益。
《起信》云「圓音一演，異類等解。」 ^918b3

九、供養普，二：初、標列。
二、「華嚴」下，隨釋，二：初、釋事供。
分證三千，事之本也。
十方六塵，理之用也。
「上獻佛」者，表因趣果。
二、「理解」下，釋理供，二：初、正釋。
萬行熏智，名為供佛。
智具三故，名為一切。
此智即是十方三世諸佛正體，復名一切。
二、「淨名」下，引證。食即三諦，能發三智，理佛事佛咸資咸供。 ^918b8

十、成就普，二：初、舉普不普喻，二：初、舉螢等。
二、舉日光。卉木叢林，總舉三草二木。
華果成就，略喻十番利益。
二、「外道」下，明普不普法，二：初、明凡小通別。
二、「今圓」下，明圓聖慈慧，三：初、正明。
二、「華嚴」下，引證。因乃稱性發心，果則隨機遍益。
三、「譬如」下，重喻。此則今經一地一雨，眾生謂異，聖意無偏。
二、「普門」下，明普門義無量，二：初、明《淨名》三號難受。
彼經云「諸佛之法悉皆同等，是故名為三藐三佛陀，
名為多陀阿伽度，名為佛馱。
阿難！若我廣說此三句義，汝以劫壽不能盡受。
正使三千大千世界滿中眾生皆如阿難，
多聞第一、得念總持，此諸人等以劫之壽亦不能受。」
「淨名之儔」者，彼經儔類。
諸大乘經所稱三號，悉應難受。
二、「今此」下，明今題三義同彼。
今之觀字，同彼第三佛馱之號，此云覺者故。
世音，同彼第二多陀阿伽度之號，此云如來，以今世音即如如境故。
普門，同彼第一三藐三佛陀之號，此云正遍知，一實相開十門故。
此之三義若廣說者，劫壽莫受。
三、章安就品證十義。 ^918b14

大章第二、釋體，二：初略示今品體，二：初、示今體。
「靈智」者，始覺也。「法身」者，本覺也。
同是一覺，何所論合？
但為本迷覺成不覺，圓名字位尋名覺本，
功非伏斷，合義未成。
五品頓伏，得名觀合。
六根似合，分真證合。
今觀世音隣極之合，全本為始，實非二體，以有不覺故約伏斷而論於合。
本覺軌持，生始覺解，故名為法。
自然集聚三千妙德，故名為身。
始覺元明，故名為靈。
今能斷證，故名為智。
本始不二，是所詮體。
二、「若餘」下，異他經，二：初、以三二對辯。
「餘經明三身」者，《金光明經》立化身、應身、法身。
又云「如來遊於無量甚深法性。」
如來是應，能遊是報，法性是法。
此經跡門云「唯佛與佛乃能究盡諸法實相。」
五佛即應，能究是報，實相是法。
本門云「如來如實知見三界之相，非如非異等」，
如來即應，如實知見是報，非如非異是法。
《淨名》「有解脫名不思議是法」，住是解脫即報，能以須彌入芥子中是應。
《大品》三般若亦是三身。
此等眾經，皆可三身對體宗用。
此品但有二身義者，名觀世音即真身義，普門示現即應身義。
真是內證之智，應是外化之身。
若比諸經即當宗用，雖無體文而有體義，
以智不孤立必合法身，豈有蓋無函、有光無鑑？
是則諸經三身，故可別以法身為體；此品二身，即須法報合而為體。
二、「只此」下，明理智不二，二：初、約出纏明不二。
前云「靈智合法身」者，非二物合，只此靈智體是法身。
以本覺不覺是故在纏，名如來藏。
本覺自覺是故出纏，名大法身。
今既出纏，驗智即理。
二、「今知」下，約一物喻不二。
性德本具權實之相，七方便人非性德智，是故不知同體權實。
今之靈智既知權實，驗理智不二。
理智二名只名一體，其猶一物人若在右、
物則成左，人若在左、物則成右，左右名異物未始殊，故二智與理名異體一。
二、「若明」下，廣指《大本》釋。 ^918c5

三、明宗，四：初、正明今品宗，二：初、略指。
體章既明智合法身，斯是出纏之體也。
此體廣有自在之應，此應對於冥顯兩機，
收一品文罄無不盡，故以感應為此品宗。
二、「十界」下，示相，二：初、示機應相。
上出纏之體是寂照之知，十機若扣即寂之照，遂蒙真智冥拔眾苦。
十機若扣即照之寂，乃蒙應像顯與諸樂。
寂照不二只是一知，與拔雖殊豈須動念？
「致有前後」者，即二問答，說有前後非一時也。
二、「益文」下，二、示宗要義。
七難三毒二求得脫，三十三身、十九說法得度。
此之文義喻如綱目。
若牽感應之綱，目無不動。
斯為宗要，誰謂不然。
二、「餘經」下，與他經辯異，二：初、示他用因果。
本部明一乘因果，《淨名》明佛國因果，《觀經》
明心觀，《金光明》指果德。
雖單複不同，而不出因果，斯是眾經明宗之相。
二、「今品」下，就此明去取，二：初、去因果通義。
言「不爾」者，明今品宗不用因果也。
何者？若以義推，誰無因果？
從凡至聖能感所感，此義通漫，非的今宗。
「但經意不至此」者，出不用因果之意，蓋由經文不談觀音自行修證故也。
以如來答得名之由，但云即時觀其音聲，
尚不明觀音聲觀法，豈有觀成入位之相？
若《佛頂首楞嚴經》云「昔觀世音佛，教我從聞思修入三摩地。
初於聞中入流亡所，所入既寂，動靜二相了然不生。
如是漸增，聞所聞盡，盡聞不住，覺所覺空。
空覺極圓，空所空滅。
生滅既滅，寂滅現前，忽然超越世出世間，
十方圓明獲二殊勝：一者上合十方諸佛本妙覺心，與諸如來同一慈力。
二者下合十方一切六道眾生，與諸眾生同一悲仰。
乃至同慈力故能現應身，同悲仰故能施無畏。」
又《大悲心陀羅尼經》云「昔千光王靜住如來，為我說此廣大圓滿無礙大悲心陀羅尼。
以金色手摩我頂上，作如是言：『汝當持此心呪，普為惡世一切眾生作大利樂。』
我於是時始住初地，一聞此呪故超第八地，乃至身生千手千眼等。」
若今大部跡本二門廣明如來修因證果，
及諸經中明佛因果，文皆可見。
此品不然，故云文意似不至此也。
二、「機家」下，取感應扶文。
以前答中冥應顯機，具詮三業，稱名、常念及禮拜等，文有因也。
免七種難、離三毒根，文有果也。
至後答中顯應冥機，是故不說三業現因而感諸身，
說皆云得度，蓋隨淺深悉能到岸，此有果文也。
此因果文以感往收，有何所漏？
「聖雖無」下，文雖不示觀音修證，而具談冥顯濟物無窮，以應往收更無所失。 ^919a10

問。前釋名章通論十雙，慈悲福慧屬因、真應智斷在果。
至別釋中，解人則圓觀初終、釋法則十普始末。
至今明宗，何故乃云聖無因果？
答：通別釋名明觀世音及以普門，既是等覺無上人法，道理須明發心立行從因至果。
乃取一代教中所詮修證法相解釋人法，
此乃義推，合有因果也。
今明宗要，理須扶文，豈可却取他經因果邪？
須知今言聖無因果，乃是文無，不妨釋名義求自有，是故今云文不至此。
應知今宗不取因果，特用感應，略有三意：
一者經既不談所證之理，故讓靈智合法身為體。
既冥理屬體，故攝物為宗。
二者經不談聖自修證相，若用因果則不扶文。
三者一品始終唯詮冥顯兩應對冥顯二機，
若用感應，宗要善成。 ^919b27

三、「感應」下，指《大本》。 ^919c12

四、「問若」下，雜料揀顯相。
共十一番問答，分五：初、四番約機揀，四：
初、善惡俱感明微義，二：初、問。
「若言」等者，即《大本》釋名中云「機是微義」。
故《易》云「機者動之微、吉之先。」
現眾生有將生之善，此善微微將動而得為機。
今以善例惡，亦有將生微動之義，可得為機否？
「答然」者，許亦是機。
聖心圓照，善惡不遺。
善微將生念欲與樂，惡微將生念欲拔苦。
二、性善冥伏明生義，二：初、問。
不知性善有可生義，故興此問。
二、答。冥伏未現故須聖應，是善性故得將生。
三、善惡慈悲相關義，二：初、問。
若善已成，不須關聖。
若關聖應，微善成著；惡關聖應，亦微惡成著邪？
二、答。聖豈成就眾生之惡？
但以善性法爾關慈應。
則善成得樂；惡關悲應，惡滅離苦。
同體故關，非條然也。
四、感應相稱釋宜義，二：初、問。
聖智鑑機宜用何法？
那將釋感云機宜邪？
二、答。宜必相宜，何局於應？
底蓋之喻，不在一邊。 ^919c13

二、一番約應簡、二：初、約二身無應問。
二、約二身俱應答。
法身聚集無量法門，能應眾生種種觀智。
應身聚集無量神變，能應眾生種種見聞。 ^920a1

三、三番相對簡，三：初、明感應非一異，二：
初、問；二、答。不一故感應，不異故相關。
二、明感應非虛實，二：初、問；二、答。
「云云」者，義應例上，既非一異亦非虛實。
然雙非虛實及非一異，須得其意。
心佛眾生三無差別，理本無差差約事用。
三千理同故不異，迷悟事異故不一。
悟故佛法為應，迷故心生是感。
理本一故非實，事暫異故非虛。
故不二門云「幻機幻感、幻應幻赴。」
故地住前異相仍存，真位分分同佛體用。
至于究竟感應既亡，復何論於一異虛實？
三、「以他」下，明感應難思議，二：初、敘他問答，
二：初、疑凡聖隔異非感應。
剋論感應，其體各別。
雖互立能所，而凡聖定分，所感是聖必非能感、
所應是凡定非能應，感應分隔何名道交？
二、答能所存沒故道交，二：初、互論能所。
先立所感，所應不實。
何者？所感非凡故不實，所應非聖故不實。
次立能應，能感不實。
何者？良以還將所感為能應，所感既不實，故能應不實。
又將所應為能感，所應既不實，故能感不實。
二既不實，二亦非異。
二、「不異」下，各論存沒。
既無實無異，何名感應道交？
故以互存互沒而立不異而異，以由所感而為能應、
所應為能感，故感應不異。
而今聖邊沒於所感，目為能應；凡邊沒於所應，
目為能感，故成而異。
就於而異，故有感應。
就其不異，故得道交。
斯是古師情解感應及道交義。
二、「私難」下，章安破立，二：初、難他義不成，
二：初、難立義不成，二：初、明存沒不成。
雖以能所互論存沒，究其體狀只於聖邊沒其凡感，
復於凡邊沒於聖應，以其聖沒能應不得、凡沒能感不得。
若爾，感應永殊，那言不異？
二、「又感」下，明不異不成，大意同前。
二、「又難」下，以四性結過。
感能應所自屬於機，感所應能自屬於應，故是自性。
次之二句雖涉感應，義不相由，還屬自性。
次有四句皆從彼生，故屬他性。
第三不獨由自、不獨由他，須二合生，乃屬共性。
若離自他，屬無因性。
二、「問若」下，明今能妙契，二：初、離四句無感應以問。
二、「答聖」下，用四悉立因緣而答。
大聖圓證，三千理事同在一心，故心平等。
一一皆了即空假中，故心無住。
聖既用此平等無住為能應法，故不住著所應機感，
但隨十界樂欲便宜破惡入理四機扣之，
即以世界、為人、對治、第一義四種之法任運而應。
此之感應豈可以其自他共離而思議邪？
又復眾生於自生感應有四益者，亦可說言自感自應。
若於三種有四益者，亦可說言由感生應、
由應生感，共能生感、共能生應，離二有感、
離二有應，皆可得說。
既無四執，隨機說四，故諸經論談於感應不出此四也。 ^920a4

四、「問妄執」下，一番約機簡，二：初、疑妄執之善非機。
二、答妄執是惡能感。 ^920b23

五「問妄執」下，二番相對揀，二：初、示妙應隨情所為，
二：初、問；二、答。二、「問凡」下，示至聖拔邪歸正，
二：初、問；二、答。 ^920b25

四、慈悲利物用，二：初、標。 ^920b27

問：感應、慈悲為同為異？
若其同者，那得分對宗用二章？
若其異者，請陳其義。
答：法相開合，製立多途。
今文既以般若法身合之為體，乃於解脫分出宗用。
雖是一德，而有二能：感應則通語關宜，慈悲則別明與拔。
若論感應不說慈悲，則似仁王降世而無治理之功。
今明感應則收經義盡，故立為宗；次示慈悲則利物義足，故立為用。
開一為二，其意略爾。 ^920b28

二、「二智」下，釋，二：初、正論冥顯，二：初、略辯，
二：初、對二智辯用，二：初、問。
妙經之用，斷權疑、生實信，正當二智，那指慈悲？
二、答。二智之用，通亘一部；具智慈悲，今品別用。
二、「他釋」下，就二身明益，二：初、敘他局解。
二、「今明」下，明今正義，二：初、法，二：初、明二身皆常間，
二：初、明二身皆常。
法以寂照為常，應以不休為常。
二、「若言」下，明二身皆間。
二、「故知」下，明二益無二別。
二、「譬如」下，喻。二、「此中」下，指廣。
《大本》明二十五王三昧，破二十五有，顯真常我性。
通有四意：一、出諸有過患，二、明本法功德，
三、結行成三昧，四、慈悲破有。
觀音自行已破諸有惑業過患，功德三昧皆已成就，
正以慈悲令他破有，故知今用即第四意也。
二、「問觀」下，兼辯本跡，三：初、明本跡難知，
二：初、問；二、答。二、「如觀」下，明因果異說，二：
初、引二經猶在因。
二、「若觀」下，引一經已成果。
三、「二文」下，用悉檀和會，二：初、問。
二、「乃是」下，釋。或說已成、或說未成，蓋順機緣令獲利益，勿求其實。 ^920c7

第五、明教相，二：初、定文相，二：初泛明部黨。
二、「今所」下，的示所傳，二：初、示《妙經》一品。
二、「而別」下，明別行之由。
二、「此品」下，明教相，二：初、同本經醍醐相，
二：初、明品意。「通於開權顯實」者，且舉跡門。
亦應更云開跡顯本，此乃以〈方便品〉訖
〈分別功德品〉十九行偈俱為正宗，以十九行偈後俱為流通本跡二門也。
二、「圓人」下，明教味。
圓法即本跡二門所詮之法也，圓教即本跡二門能詮之教也。
二、「問文」下，覈今品施開義，三：初、覈成施權相，
二：初、約方便乖圓問。
二、「答就」下，約為實施權答，二：初、約實人施權答。
圓聖偏說為引漸機，豈佛說小令佛是小？
就能說人，判屬圓教。
二、「又付」下，約權能通實答。
「深信解」者，即〈囑累〉云「信如來智慧者」，若不信者，即七方便人。
二、「又問」下，覈成開權相，二：初、約機同鹿苑難。
說人雖圓，稟人通小。
且如鹿苑，佛豈不圓？
只就稟人，判屬三藏。
今豈不然？二、約部開權跡答。
《阿含》小部未開權跡，遂令教味隨機屬小。
今經開顯即權是實，即跡是本。
雖說小法為通圓經，豈同鹿苑邪？
三、「問上」下，覈成妙用相，二：初、約捨用相乖問。
二、約體用難思答。
正宗廢權立實，故言捨。
流通為實施權，故須用。
顯實體後而論權用，斯是今經祕妙方便。
觀音玄義記卷第四
 ^920c25
