
pin:: 
jing:: 增壹阿含經卷第三十二
translator:: 東晉罽賓三藏瞿曇僧伽提婆譯
力品第三十八之二
jing:: 
##  7
（七）
聞如是：
一時，佛在羅閱城耆闍崛山中，與大比丘眾五百人俱。 ^723a6

爾時，世尊告諸比丘：「汝等見此靈鷲山乎？」 ^723a7

諸比丘對曰：「唯然，見之。」 ^723a8

「卿等當知，過去久遠世時，此山更有異名。
汝等復見此廣普山乎？」 ^723a9

諸比丘對曰：「唯然，見之。」 ^723a10

「汝等當知，過去久遠，此山更有異名，不與今同。
汝等見白善山乎？」 ^723a11

諸比丘對曰：「唯然，見之。」 ^723a12

「過去久遠，此山更有異名，不與今同。
汝等頗見此負重山乎？」 ^723a13

諸比丘對曰：「唯然，見之。」 ^723a14

「汝等頗見此仙人掘山乎？」 ^723a15

諸比丘對曰：「唯然，見之。」
「此山過去久遠，亦同此名，更無異名。
所以然者，此仙人山，恒有神通菩薩、得道羅漢、
諸仙人所居之處；又辟支佛亦在中遊戲。
我今當說辟支佛名號，汝等諦聽！
善思念之！有辟支佛，名阿利吒、婆利吒，
審諦重辟支佛、善觀辟支佛、究竟辟支佛、
聰明辟支佛、無垢辟支佛、帝奢念觀辟支佛，
無滅、無形、勝、最勝、極大、極雷電光明辟支佛。
此，比丘！諸辟支佛若如來不出世時，爾時此山中有此五百辟支佛，
居此仙人山中。如來在兜術天上欲來生時，
淨居天子自來在此，相告：『普勅世間，當淨佛土，
却後二歲，如來當出現於世。』 ^723a16

「是諸辟支佛聞天人語已，皆騰在虛空，
而說此偈：
　　「『諸佛未出時，此處賢聖居，
　　自悟辟支佛，恒居此山中。
　　此名仙人山，辟支佛所居，
　　仙人及羅漢，終無空缺時。』 ^723a28

「是時，諸辟支佛即於空中燒身取般涅槃。
所以然者，世無二佛之號，故取滅度耳。
一商客中終無二導師，一國之中亦無二王，一佛境界無二尊號。
所以然者，過去久遠，此羅閱城中有王名喜益，
彼恒念地獄苦痛，亦念餓鬼、畜生之痛。
爾時，彼王便作是念：『我今恒憶地獄、畜生、
餓鬼之苦痛，我今不宜更入此三惡道中。
今宜盡捨國王正位、妻子、僕從，以信堅固，出家學道。』 ^723b6

「爾時，大王喜益，厭此酸苦，即捨王位，剃除鬚髮，
著三法衣，出家學道，在空閑之處，而自剋已，
觀五盛陰，觀了無常。
所謂此色，此色習，此色盡，痛、想、行、識，亦復如是，皆悉無常。
當觀此五盛陰時，諸可習法，盡是滅法；
觀此法已，然後成辟支佛道。 ^723b14

「是時，喜益辟支佛已成道果，便說此偈：
　　「『我憶地獄苦，畜生五道中，
　　捨之今學道，獨逝而無憂。』 ^723b20

「是時，此辟支佛在彼仙人山中。
比丘當知，以此方便，知此山中恒有神通菩薩、
得道真人、學仙道者而居其中，是故名曰仙人之山，更無異名。
若如來不出現於世時，此仙人山中諸天恒來恭敬。
所以然者，斯山中純是真人，無有雜錯者。
若彌勒佛降神世時，此諸山名各各別異，此仙人山更無異名。
此賢劫之中，此山名亦不異。
汝等，比丘！當親近此山，承事恭敬，便當增益諸功德。
如是，比丘！當作是學。」 ^723b24

爾時，諸比丘聞佛所說，歡喜奉行。
jing:: 
##  8
（八） ^723c4

聞如是：
一時，佛在舍衛國祇樹給孤獨園。 ^723c6

爾時，世尊告諸比丘：「汝等專念而自修己。
云何當專念？於是，比丘！
可行知行，舉動、進止、屈申、俯仰、著衣法則、
睡眠、覺寤、或語、或默，皆悉知時。
若復比丘心意專正，彼比丘欲漏未生便不生，
已生便滅之；未生有漏使不生，已生令滅之；
未生無明漏使不生，已生令滅之。
若專念分別六入，終不墮惡道。 ^723c7

「云何六入為惡道？
眼觀此色，若好、若醜，見好則喜，見惡不喜；
若耳聞聲，若好、若醜，聞好則喜，聞不好則不喜；
鼻、口、身、意，亦復如是。
猶如有六種之虫，性行各異，所行不同。
若有人取繩纏縛之，取狗、野狐、獼猴、鱣魚、
蚖蛇、飛鳥，皆悉縛之，共繫一處而放之。
爾時，六種之虫各有性行。
爾時，狗意中欲赴趣村中；野狐意中欲趣赴塜間；
鱣魚意中欲趣水中；獼猴意中欲向山林之間；
毒蛇意中欲入穴中；飛鳥意中欲飛在空。
爾時，六種之虫各各有性行而不共同。 ^723c14

「設復有人取此六種之虫，繫著一處，而不得東、
西、南、北。是時，六種之虫雖復動轉，亦不離故處。
此內六情亦復如是，各各有所主，其事不同，
所觀別異，若好、若醜。 ^723c25

「爾時，比丘繫此六情而著一處。
是故，諸比丘！當念專精，意不錯亂，是時弊魔波旬終不得其便，
諸善功德皆悉成就。
如是，諸比丘！當念具足眼根，便得二果，
於現法中得阿那含果，若得阿羅漢果。
如是，諸比丘！當作是學。」 ^723c29

爾時，諸比丘聞佛所說，歡喜奉行。
jing:: 
##  9
（九） ^724a5

聞如是：
一時，佛在波羅 #CB00178;鹿野園中，與大比丘眾五百人俱。 ^724a7

爾時，世尊告諸比丘：「當思惟無常想，廣布無常想，
以思惟無常想，廣布無常想，便斷欲愛、
色愛、無色愛，盡斷憍慢、無明。
何以故？昔者過去久遠世時，有辟支佛名善目，
顏貌端政，面如桃華色，視瞻審諦，口作優鉢華香，身作栴檀香。 ^724a8

「是時，善目辟支佛到時，著衣持鉢，入波羅 #CB00178;城乞食。
漸漸至大長者家，在門外默然而立。
是時，長者女遙見有道士在門外立，端政無雙，
顏貌殊特，世之希有，口作優鉢華香，體作栴檀香，
便起欲心，向彼比丘所，便作是說：『汝今端政，
面如桃華色，世之希有！
我今雖處女人，亦復端政，可共合會。
然我家中饒多珍寶，資財無量；然作沙門，甚為不易。』 ^724a14

「是時，辟支佛問曰：『大妹！
今為染著何處？』 ^724a22

「長者女報曰：『我今正著眼色，又復口中作優鉢華香，身作栴檀香。』 ^724a23

「是時，辟支佛舒左手，以右手挑眼著掌中，
而告之曰：『所愛眼者，此之謂也。
大妹！今日為著何處？
猶如癰瘡，無一可貪，然此眼中，亦漏不淨。
大妹當知，眼如浮泡，亦不牢固，幻偽非真，
誑惑世人；眼、耳、鼻、口、身、意皆不牢固，欺詐不真。
口是唾器，出不淨之物；純含白骨，身為苦器，
為磨滅之法，恒盛臭處，諸虫所擾；亦如畫瓶，內盛不淨。
大妹！今日為著何處？
是故，大妹！當專其心，思惟此法幻偽不真。
如妹思惟眼、色無常，所有著欲之想自消滅。
耳、鼻、口、身、意皆悉無常。
思惟此已，所有欲意自當消除；思惟六入，便無欲想。』 ^724a25

「是時，長者女便懷恐懼，即前禮辟支佛足，
白辟支佛言：『自今已去，改過修善，更不興欲想。
唯願受悔過，如是再三修行。』 ^724b8

「辟支佛報曰：『止！止！
大妹！此非汝咎，是我宿罪，受此形故，使人見起欲情意。
當熟觀眼，此眼非我，我亦非彼有；亦非我造，
亦非彼為，乃從無有中而生，已有便自壞敗；
亦非往世、今世、後世，皆由合會因緣。
所謂合會因緣者，緣是有是，此起則起，
此無則無，此滅則滅。
眼、耳、鼻、口、身、意亦復如是，皆悉空寂。
是故，大妹！莫著眼色，以不著色，便至安隱之處，無復情欲。
如是，大妹！當作是學。』 ^724b10

「爾時，辟支佛與彼女人，說四非常之法已，
昇在虛空，現十八變，還歸所止。 ^724b20

「爾時，彼女人觀眼、耳、鼻、舌、身、意了無所有，
便在閑靜之處，思惟此法。
彼女人復更思惟六情無主，得四等心，
身壞命終，生梵天上。 ^724b21

「比丘當知，若思惟無常想，廣布無常想，
盡斷欲、色、無色愛，憍慢、無明皆悉除盡。
是故，比丘！當作是學。」 ^724b24

爾時，諸比丘聞佛所說，歡喜奉行。
jing:: 
##  10
（一〇） ^724b27

聞如是：
一時，佛在舍衛國祇樹給孤獨園。 ^724b28

爾時，波斯匿王告御車人曰：「汝今辦羽寶之車，吾欲出外遊觀。」 ^724b29

是時，彼人受王教勅，即辦羽寶之車，前白王曰：
「已嚴駕羽寶之車，王宜知是時。」 ^724c1

波斯匿王將此人便出舍衛城，至彼園觀，
觀諸樹木，皆無聲響，亦無人民，寂然空虛。
見已，便憶如來說諸法之本。
是時，彼人在王後，執扇而扇王。
「此園果樹木皆無聲響，亦無人民，寂然空虛，
我今欲請如來、至真、等正覺在此遊化，然不知如來今為所在？
我欲往覲。」 ^724c3

侍人報曰：「釋種有村名曰鹿堂，如來在彼遊化。」 ^724c9

波斯匿王告曰：「此鹿堂去此近遠？」 ^724c10

侍人白王：「如來住處去此不遠，計其道里有三由旬。」 ^724c11

是時，波斯匿王告曰：「速辦羽寶之車，我今欲見如來。」 ^724c13

是時，彼人受王教已，即辦駕車，前白王曰：
「車今已駕，王知是時。」
王即乘車往詣彼村。 ^724c14

爾時，眾比丘輩於露地而經行，是時王下車至眾多比丘所。
到已，頭面禮足，在一面住。
是時，王白比丘曰：「如來為所在？
吾欲見之。」 ^724c16

眾多比丘報曰：「世尊在此講堂中住，可往見之，勿以為難。
王欲去時，徐舉其足，無令有聲。」
是時，波斯匿王還顧視彼侍人，是時侍人便作是念：
「王今獨與世尊相見，我應住此。」 ^724c19

是時，王獨往至世尊所。
爾時，世尊以天眼觀見波斯匿王在門外立。
是時，世尊即從座起與王開門。
王見世尊，頭面禮足，自稱姓名：「我是波斯匿王。」
三自稱號。 ^724c23

世尊告曰：「汝今是王，我今釋種出家學道。」 ^724c27

時王白佛：「唯願世尊延壽無窮，使天、人得安。」 ^724c28

世尊告曰：「使大王當延壽無窮，以法治化，莫以非法。
諸有以法化者，皆生天上善處，正使命終之後，名稱不朽。
世人所傳云：『昔有國王以法治化，未曾有枉。』
設有人民住此王境界，歎王功德，思憶不忘者，
王身在天上，增六事功德。
云何為六？一者天壽，二者天色，三者天樂，
四者天神足，五者天豪，六者天光。
是故，大王！當以法治，莫以非法。
我今日身中有此功德，應受人恭敬禮拜。」 ^724c29

王白佛言：「如來功德應受人拜。」
世尊告曰：「汝今云何言如來應受人禮拜？」 ^725a9

王白佛言：「如來有六功德，應得受人禮拜。
云何為六？如來正法甚為和雅，智者所修行，
是謂如來初功德，可事、可敬。 ^725a10

「復次，如來聖眾極為和順，法法成就；戒成就、
智慧成就、解脫成就、解脫見慧成就。
所謂聖眾者四雙八輩，此是如來聖眾，
可敬、可貴，世間之大福田，是謂如來第二功德。 ^725a13

「復次，如來有四部之眾，所施行法皆習行之，
更不重受觸擾如來，是謂如來第三功德。 ^725a17

「復次，世尊！我見剎利之姓、婆羅門、居士、
沙門，高才蓋世，皆來集論議：『我等當以此論往問如來，
設彼沙門瞿曇不報此論者，則有缺也；
設當能報者，我等當稱其善。』
是時，四姓來至世尊所，而問此論，或有默然者。
爾時，世尊與彼說法，彼聞法已，更不復問事，
況復欲論，皆師事如來，是第四功德。 ^725a19

「復次，諸六十二見，欺誑世人，不解正法，由此致愚。
然如來能除此諸邪見業，修其正見，是謂第五如來功德。 ^725a26

「復次，眾生身、口、意行惡，彼若命終，憶如來功德，
離三惡趣，得生天上；正使極惡之人，得生天上，是謂第六如來功德。
其有眾生見如來者，皆起恭敬之心，而供養之。」 ^725a29

世尊告曰：「善哉！善哉！
大王！乃能如來前作師子吼，演如來功德。
是故，大王！常當興心向於如來。
如是，大王！當作是學。」 ^725b4

爾時，世尊與王波斯匿說微妙之法，使令歡喜。
是時，大王聞佛說法已，即從座起，禮世尊足，便退而去。 ^725b6

未久，佛告比丘：「汝等當持此法供養，善諷誦念。
所以然者，此波斯匿王之所說也。
汝等亦當與四部眾廣演其義。
如是，諸比丘！當作是學。」 ^725b9

爾時，諸比丘聞佛所說，歡喜奉行。
jing:: 
##  11
（一一） ^725b12

聞如是：
一時，佛在羅閱城加蘭陀竹園所，與大比丘眾五百人俱。 ^725b14

爾時，阿闍世王告群臣曰：「汝等速駕羽寶之車，吾欲往見世尊！」 ^725b15

是時，群臣受王教勅，即駕羽寶之車，前白王言：
「嚴駕已辦，王宜知時。」 ^725b17

時，王乘寶羽之車，往至世尊所，頭面禮足，在一面坐。
爾時，阿闍世王白世尊言：「唯願世尊受我請，在羅閱城九十日夏坐。」 ^725b18

爾時，世尊默然受王請。
是時，王見世尊默然受請，即從座起，頭面禮足，便退而去。 ^725b21

是時，阿闍世王隨時供養衣被、飲食、床臥具、病瘦醫藥。 ^725b23

爾時，毘舍離城鬼神興盛，人民死亡不可稱計。
一日之中死者百數，鬼神羅剎充滿其中，
面目黃色，或經三、四日而死者。
是時，毘舍離人民恐懼，皆集一處，而共論議：
「此大城中極為熾盛，土人豐熟，富樂無限，如彼天宮釋所住處。
然今日為此鬼神所害，盡當死亡，丘荒猶如山野。
誰能有此神德，却此災患？」 ^725b24

是時，人民各自相謂曰：「我等聞：『有沙門瞿曇，
所至到處，眾邪惡鬼不得嬈近。』
若當如來來至此者，此諸鬼神各自馳散。
但今日世尊在此羅閱城住，為阿闍世所供養，將恐不來此間遊化。」 ^725c3

或復有作是說：「如來有大慈悲，愍念眾生，
遍觀一切，未度者使令得度，不捨一切眾生，如母愛子。
設當有人請者，如來便來，阿闍世王終不留住。
誰能堪往至阿闍世王界，而白世尊云：
『我等城中今遭此困厄，唯願世尊慈愍屈顧！』」 ^725c7

爾時，有大長者，名曰最大，集在彼眾。
是時，諸人語長者曰：「我等聞：『沙門瞿曇所至到處，諸邪惡鬼無能害者。』
若當如來至此間者，便能除此災患。
汝可往世尊所，具白此意，使此城廓永得存在。」 ^725c12

是時，長者默然從眾人語，即從座起，往至家中。
到已，辦道路行具，將諸人使往至世尊所，
頭面禮足，在一面坐。 ^725c17

爾時，長者白世尊言：「毘舍離城中人民遇此災患，
人民之類死亡者多，計彼城中一日之內，
連車載尸，動有百數。
唯願世尊垂愍接度，使餘人拔擇安處，令得無為。
又聞：『世尊所至到處，天、龍、鬼神不敢嬈近。』
願垂屈顧，至彼城中，度彼人民，安處無為。」 ^725c20

世尊告曰：「我今已受羅閱城阿闍世王請。
諸佛世尊言無有二，若當阿闍世王見聽者，如來當往。」 ^725c26

最大長者白佛言：「此事甚難，阿闍世王終不放如來使至彼國。
所以然者，阿闍世王於我國土，無有毫釐之善，
長夜求方便，欲害彼民。
設當阿闍世王見我者，即取我殺，況復得陳此事！
若當聞彼國人民為鬼神所害者，歡喜無量。」 ^725c28

世尊告曰：「勿懷恐懼，汝今往至王所，而白此事言：
『如來記前王身，終無虛妄，所言無二。
父王無咎而取害之，當生阿鼻地獄中，經歷一劫。
然今日以離此罪，改其過罪，於如來法中，
信根成就，緣此德本，得滅此罪，永無有餘，
於今身命終，當生拍毬地獄中；於彼命終當生四天王上，
於彼命終生豔天上；於豔天上命終生兜術天、
化自在天、他化自在天；復還以次來至四天王中。
大王當知，二十劫中不墮惡趣，恒在人中生。
最後受身，以信堅固，剃除鬚髮，著三法衣，
出家學道，名曰除惡辟支佛。』
彼王聞此語，便當歡喜踊躍，不能自勝，
亦當告汝作是語：『隨汝所求要願，吾不違之。』」 ^726a4

是時，長者白世尊言：「我今當持世尊威神至彼王所。」
即從座起，頭面禮足，往彼王所。 ^726a18

爾時，阿闍世王與諸群臣在高殿上，有所講論。
是時，大長者往至王前，王遙見來，語群臣曰：
「若當此人今至此所，汝等欲取何為？」
或有作是說：「我等當取五兀之。」 ^726a20

或言：「當梟其首。」
阿闍世王言：「汝等催取殺之，不須見吾。」 ^726a24

是時，長者聞此語已，極懷恐懼，尋時高聲而作是語：「我是佛之所使。」 ^726a25

王聞佛音已，即下坐，右膝著地，向如來所，
問彼長者曰：「如來何所教勅？」 ^726a27

長者報曰：「世尊記前聖王而無虛妄，所吐言教，終無有二。
如來言：『王取父王害之，緣此罪本當入阿鼻地獄中，
經歷一劫；然復尋時改過於如來所，今當生拍毬地獄中；
於彼命終當生四天王中；展轉生他化自在天中；
還復次來生四王天中，二十劫中不墮三惡趣，
流轉天、人之中。最後受身，以信堅固，出家學道，
名曰除惡辟支佛，出現於世。』」 ^726a29

王聞此語已，歡喜踊躍，不能自勝，即告大長者曰：
「汝今欲求何願，吾當與之。」 ^726b8

長者白王：「所求願者，王勿見違。」
阿闍世王告曰：「汝今但說欲求何願，吾不違之。」 ^726b10

長者白王：「毘舍離城人民遇災，為鬼神所害，不可稱計。
如今羅剎鬼神極為暴虐。
唯願大王聽放世尊至彼世界，令彼鬼神各各馳散！
所以然者，我等曾聞：『若如來所至到處，
天、龍、鬼神不得其便。』
唯願大王聽許世尊至彼國界。」 ^726b12

王聞此語已，便長歎息，告長者曰：「此願極大，
非常人之所及；汝若當隨吾求城廓、村落、
國財、妻子，吾不悋之。
我不慮汝，當屈願世尊；然我先以許所求之願，今隨汝意。」 ^726b17

是時，長者極懷歡喜，即從座起，辭退而去，
往至世尊所言：「阿闍世王以許放世尊詣彼國界。」 ^726b21

世尊告曰：「汝並在前，如來自當知時。」 ^726b23

是時，長者頭面禮足，繞佛三匝，便退而去。 ^726b24

是時，世尊清旦將諸比丘眾，前後圍繞出迦蘭陀竹園所，往詣毘舍離城。
爾時，阿闍世王在高樓上，及將持蓋一人。
爾時，王遙見世尊向彼國界，便自歎息告左右曰：
「我等為此長者所欺，我今復用活為？
乃使如來出此國界。」 ^726b25

是時，阿闍世王持五百蓋，往送世尊，恐有塵坋身。
羅閱城中復有五百寶蓋從如來後。
是時，釋提桓因知世尊心中所念，復以五百寶蓋在虛空中，
恐有塵土坋如來身；及諸河神復持五百寶蓋在虛空中。
是時，毘舍離城人民之類聞世尊今當入城，
復持五百寶蓋，前迎世尊。
爾時，有二千五百寶蓋懸在空中。 ^726c1

爾時，世尊見此蓋已，即時便笑。
此是諸佛世尊常法，設如來笑時，口中便有五色光出，
青、黃、白、黑、赤。 ^726c9

侍者阿難見此光明，作此思惟：「此是何緣？
設世尊笑，必有因緣，事不唐爾。」
是時，阿難長跪叉手，白世尊言：「如來終不妄笑，笑必當有緣。」 ^726c11

世尊告曰：「汝今見此二千五百寶蓋供養如來乎？」 ^726c14

阿難白佛：「唯然，見之。」
世尊告曰：「若如來不出家學道者，當二千五百世作轉輪聖王，
治化人民；以如來出家學道，更不受此寶蓋。 ^726c16

「阿難當知，過去久遠，有王名善化治，在蜜絺羅國，
以法治化，接納有方，統此閻浮里地，靡不從令者。
爾時，彼王有八萬四千夫人婇女，皆是剎利種姓，
第一夫人名曰日光，亦無兒息繼嗣者。 ^726c19

「是時，彼王便作是念：『我今統此閻浮里地，然今無有兒息。』
便向諸山神、樹神、天地神明求有兒息。
又未經數日之中，夫人懷妊。
是時，日光夫人白王言：『大王當知，我今覺知有娠，宜自將護。』
復經八、九月，生一男兒，顏貌端政，面如桃華色。
夫人見已，極懷歡喜，往視大王，王見歡喜踊躍，
不能自勝，及八萬四千夫人，見生太子，亦各歡喜。 ^726c23

「是時，國王召諸群臣國師、道士，使瞻相之，又與立字使世稱傳。
爾時，相師前白王言：『今生太子極為端政，
與世有異，其有見者，莫不愛念，今當立名愛念。』
自已立字竟，各還所在。
是時，國王愛念太子，未曾離目，即與太子起三時講堂；
復以婇女充滿其中，與王太子共相娛樂。 ^727a2

「爾時，太子便作是念：『此中婇女，頗有常存不離世間，亦不變易。
然觀彼眾中，盡皆無常，無有常存於世者，
悉是幻偽，無有真實，使人民之類染著愛樂，皆不知遠離之。
我今復用此為？可捨而學道。』
是時，愛念太子即以其日，剃除鬚髮，著三法衣，
出家學道；尋即其夜，斷諸結縛，思惟有習之法，
皆是磨滅，成辟支佛。
成佛已，便說此偈：
　　「『欲者無常法，變易無實定，
　　知此為大患，獨遊不與俱。』 ^727a9

「是時，辟支佛說此偈已，即飛在虛空，遶彼蜜絺羅城三匝。 ^727a19

「是時，國王在高殿上，及諸宮人共相娛樂，
見辟支佛遶城三匝，極懷歡喜，不能自勝：
『我今太子，騰在虛空，如彼飛鳥。』
又不知成辟支佛，而告之曰：『兒！
今來下至此殿上，與吾共相娛樂。』
是時，阿難！彼辟支佛尋下殿上，欲度父母故。
時王語曰：『太子！今日何為著此婇女衣，
又剃鬚髮，與人有異？』
辟支佛報曰：『子今所著甚為奇雅，非常人之所習。』
時王報曰：『何緣更不至宮中？』
辟支佛言：『自今已後，不復習欲，亦不樂此五欲之中。』
時王語言：『設不樂此五欲中者，在吾後園中住。』 ^727a20

「爾時，國王即自至園中，造立屋舍。
是時，辟支佛欲度父母故，便住彼園舘中受王供養，
經歷數時，便於無餘涅槃界而般涅槃。
王取舍利而耶維之，於彼處立大神祠。
是王復以餘日往至園中觀看，見彼神寺，彫落壞敗。
見已便作是念：『此是我兒神寺，今以彫壞。』
是時，國王即以己蓋，覆彼神寺上，皆由愛心未盡。 ^727b2

「是故，阿難！莫作異觀，爾時善化王者，即我身是。
時，以兒故，以一蓋覆寺上，緣此德本，流轉天、
人之間，數百千變為轉輪聖王，或為帝釋、梵天。
我爾時不知是辟支佛，設我知是辟支佛者，其德不可稱量。
若如來不成無上正真道者，更二千五百變作轉輪聖王，
治化天下；以成道故，今有此二千五百蓋，自然應現。
是謂，阿難！緣此因緣，如來笑耳。
承事諸佛，功德乃爾不可稱計。
是故，阿難！當求方便，供養諸佛世尊！
如是。阿難！當作是學。」 ^727b10

是時，世尊將諸比丘眾，往詣毘舍離城，
住城門中，便說此偈：
　　「今以成如來，世間最第一，
　　持此至誠語，毘舍離無他。
　　復以至誠法，得至涅槃界，
　　持此至誠語，毘舍離無他。
　　復以至誠僧，賢聖眾第一，
　　持此至誠語，毘舍離無他。
　　二足獲安隱，四足亦復然，
　　行道亦吉祥，來者亦復然。
　　晝夜獲安隱，無有觸嬈者，
　　持此至誠語，使毘舍無他。」 ^727b20

如來說此語已，是時羅剎、鬼神各自馳走，
不安其所，更不復入毘舍離城；諸有疾病之人各得除愈。 ^727c3

爾時，世尊遊在獼猴池側，國土人民承事供養衣被、
飯食、床臥具、病瘦醫藥，隨其貴賤，各來飯佛及比丘僧，
亦受八關齋，不失時節。 ^727c5

是時，毘舍離城內，有六師在彼遊化。
所謂六師者：不蘭迦葉、阿夷耑、瞿耶樓、
波休迦栴、先比盧持、尼揵子等。
是時，六師集在一處，而作是說：「此沙門瞿曇住此毘舍離城，
為人民所供養，然我等不為人民所供養。
我等可往與彼論議，何者得勝？
何者不如？」 ^727c8

不蘭迦葉曰：「諸有沙門、婆羅門不受他語，
方便致詰，此非沙門、婆羅門之法；然此瞿曇沙門不受他語，
方便致難，我等那得與彼論議？」 ^727c14

阿夷耑言：「無施、無受，亦無與者，亦無今世、
後世眾生之類，亦無善惡之報。」 ^727c17

瞿耶樓說曰：「在恒水側殺害人民不可稱計，
積肉成山；在恒水左，作諸功德，緣此都無善惡之報。」 ^727c19

彼休迦栴言：「正使在恒水左，布施、持戒，
隨時供給不令有乏，亦復無此福報。」 ^727c21

先比盧持言：「無有言語，亦無言語之報，唯默然快樂。」 ^727c23

尼揵子曰：「有言語，亦有言語之報。
沙門瞿曇亦是人，我亦是人；瞿曇有所知，
我等亦有所知；沙門瞿曇有神足，我亦有神足。
若彼沙門現一神足，我等當現二神足；
彼現二神足，我現四神足；彼現四，我現八；
彼現八，我現十六；彼現十六，我現三十二，
恒使增多，終不為彼屈，足得與角力。
設彼不受我等論者，即是彼之咎，人民聞已，
不復供養，我等便得供養。」 ^727c24

 " resp=是時，有比丘尼聞此語云：
「六師集在一處，生此論本：『沙門瞿曇不受人論，我等足得勝。』」
是時，輸盧尼比丘尼飛在虛空，向彼六師，
而說此偈：
　　「我師無等倫，最尊無過者，
　　是彼尊弟子，名曰輸盧尼。
　　汝設有境界，便與我論議，
　　我當事事報，如師子掩鹿。
　　且捨我尊師，本無如來者，
　　我今比丘尼，足能降外道。」 ^728a4

是比丘尼說此語已，六師尚不能仰視顏色，況與論議。 ^728a14

是時，毘舍離城人民之類，遙見比丘尼在虛空中，
共六師而論議，然六師不能報之；各各稱慶，
歡喜無量：「六師今日屈折於彼。」 ^728a15

是時，六師極懷愁憂，出毘舍離城而去，更不入城。 ^728a18

是時，眾多比丘聞輸盧比丘尼與六師共論而得勝，
聞已，至世尊所，頭面禮足，以此因緣，具白世尊。
世尊告諸比丘：「輸盧比丘尼有大神足，
有大威神，智慧多聞。
我長夜恒生此念：『更無有能與六師共論，唯有如來及此比丘尼。』」 ^728a19

爾時，世尊告諸比丘：「汝等頗見餘比丘尼能降伏外道如此比丘尼乎？」 ^728a24

諸比丘對曰：「不也。
世尊！」 ^728a26

世尊告曰：「諸比丘！
我聲聞中第一比丘尼能降伏外道，所謂輸盧比丘尼是。」 ^728a27

爾時，諸比丘聞佛所說，歡喜奉行。
jing:: 
##  12
（一二） ^728a28

聞如是：
一時，佛在舍衛國祇樹給孤獨園。 ^728b1

爾時，世尊告諸比丘：「有六細滑更樂入。
云何為六？所謂眼、耳、鼻、舌、身、意入，是謂六入。
凡夫之人，若眼見色，便起染著之心，不能捨離；
彼以見色，極起愛著，流轉生死，無有解時。
六情亦復如是，起染著想，意不能捨離，
由是流轉，無有解時。 ^728b2

「若世尊賢聖弟子，眼見色已，不起染著，
無有污心，即能分別此眼是無常之法，
苦、空、非身之法。六情亦復如是，不起染污心，
分別此六情無常、苦、空、非身之法。
當思惟此時，便獲二果，於現法中得阿那含、若阿羅漢。
猶如有人極飢，欲修治穀麥，揚治令淨而取食之，除去飢渴。
賢聖弟子亦復如是，於此六情，思惟污露不淨，
即成道跡，入無餘涅槃界。
是故，比丘！當求方便，滅此六情。
如是，諸比丘！當作是學。」 ^728b7

爾時，諸比丘聞佛所說，歡喜奉行。
增壹阿含經卷第三十二
 ^728b17
