
jing:: 聖迦柅忿怒金剛童子菩薩成就儀軌經卷中
translator:: 唐三藏沙門大廣智不空譯
「我今復說作先行法。
於舍利塔前安本尊像，於三月十五日塗壇隨力供養，
取沈香搵酥蜜酪，晝夜擲火中護摩，一誦一擲爐中。
若道場中旛華搖動，當知有効驗，即於晨朝供養三寶。
七日獲得財寶榮官皆得稱意，及得珠玉七寶等。 ^123b8

「又欲令空中出火者，視望空誦真言二十一遍，意念即空中火出。 ^123b14

「又欲雨者，觀虛空誦二十一遍，即降甘雨。
取雨水獻佛已，後所作皆成。 ^123b16

「又欲空中雨華者，觀虛空誦二十一遍，即於空中雨種種華。 ^123b18

「又欲令若男若女歡喜者，以安息香作丸誦二十一遍，
一稱彼名投火中，即得歡喜。 ^123b20

「又加持菖蒲二十一遍口中含，共人論議皆得勝。 ^123b22

「又若毘那夜迦相逼惱作障難者，纔憶念真言，一切皆消散。
若常念誦不間，注意於彼障者并親族，皆自滅壞。 ^123b24

「又法從黑月一日起首，對像前每日三時念誦真言，
時別一千八遍，燒安息香丸護摩至月末，所求皆得。 ^123b27

「又對像前以蓮華搵酥蜜酪，誦真言一千遍，
一擲火中護摩，即獲伏藏。 ^123c1

「又求衣服者，於趣海河入水立至胸，取有蘂華誦真言一千八遍，
一遍一擲水中，即得衣裳十副。 ^123c3

「又法迦腩摩華搵酥蜜酪護摩，真言一千八遍，
一遍一投火中，一切有情皆得歡喜順伏。 ^123c6

「又法對像前，取蘇摩那華搵酥蜜酪護摩，
於七日中日三時，時別誦真言一千八遍，
遍遍一擲火中，一切人恭敬，得為邑主。 ^123c8

「又欲摧伏設咄嚕者，取人骨為橛，作彼人形或畫或揑，
加持一百八遍，釘於心上，即得摧伏。 ^123c11

「又欲摧彼設咄嚕令麼囉者，取燒屍殘木作橛，
磨紫檀香以塗橛上，取屍林中帛纏橛，
釘彼設咄嚕如前形頭上，彼設咄嚕即母馱。
今復說畫聖金剛童子像。
忿形虎皮裾，右手把金剛杵、左手作施頭。
對像於舍利塔前作先行法已，以香華供養此像。
像前作方爐，作增益法取沈香可長大指節，
搵酥合油，七日日三時，時誦真言一百八遍，一擲火中護摩。
滿七日已，得持明仙安怛但那，足離於地行疾如風，所聞永不忘。 ^123c14

「又欲成就藥者，取羯抳迦羅華蘂、龍華水、
白檀香，此等細擣熟研。
又取象脂，取此脂和上件藥為丸。
和藥時取鬼宿日，令童女沐浴著新淨衣，
擣篩香藥，及作七丸，丸如梧子，陰乾。
丸藥法，其藥丸取生沈香作合子盛，對像前結淨，三時念誦。
乃至合子中作佉吒佉吒聲，即取一丸供養本尊、
一丸奉請、一丸供養先成就者，又一丸分與助伴，
餘三丸以熟金銀薄重重裹之，於口中含，
即得安怛但那，滅影藏形。 ^123c24

「又欲破他敵者，取華置死人身上，然後收取燒屍殘木然火，
護摩七日。取月黑分或中夜或日中，每時一百八遍。
對三角爐前，面向南坐，稱彼將帥名，用前華加持一遍一擲火中，
彼軍即破。 ^124a6

「又欲令淨行婆羅門歡喜者，取俱嬾拏迦華，
常稱彼名，七日內作護摩，誦真言投華火中，即得歡喜。 ^124a11

「又於舍利塔前，取牛黃加持一百八遍，
用點額，所行履處一切見者皆敬愛歡喜。 ^124a14

「又取骨屢草嬾苗搵酥護摩一千八遍，
一遍一擲火中，即得一切災難悉皆殄滅，及增壽命。 ^124a16

「又法先已降伏者，欲息彼苦，三時以乳護摩，彼苦則得消除。 ^124a19

「又欲求聞持不忘、日誦萬言者，對聖迦柅金剛像前種種供養，
於銀器中盛酥。取酪法如下當明。
念誦乃至相現，皆得聞持不忘。 ^124a21

「又欲得延壽者，飲乳食大麥，誦真言十萬遍，
對摩醯首羅像前，取雄黃盛熟銅器中，
以七箇菩提樹葉如前上下覆蓋，兼施八方天供養粥，誠心念誦。
或有伴無伴，應護自身結甲冑印，念誦乃至三相現。
若光相，壽命萬歲。 ^124a24

「又欲得敬重者，以鐵作輪或三戟叉，於舍利塔前安金剛手菩薩像，
廣大供養。置壇中，右手按上，無間斷念誦，
乃至質質致致聲，當知成就。
手把叉或輪，一切天人即皆順伏，敬重彼人如佛。
又取河兩岸土揑作頭指形安壇中，以金剛杵按上念誦，
乃至金剛杵及指來近身，當知成已。
後手把此指，欲鉤召天龍八部，若男若女及畜生禽獸等，
真言句中稱彼等名，迅疾如風即至，行者所使所作皆得順伏。 ^124a29

「又延壽法。對像塗壇供養，於熟銅器中置牛黃，
念誦乃至光出，手把即壽五千年。 ^124b10

「又法取七箇蚯蚓糞泥加持塗圓壇，壇上坐念誦，
乃至空中有天妙藥下來，纔執此藥身如金剛手菩薩。 ^124b12

「又欲成就華法者，取紫檀木雕作開敷蓮華，
於舍利塔像前念誦，乃至光現則變為持明仙，最為尊貴。
若至持明仙住洞之處，一切天龍八部皆得隨順。 ^124b15

「又法被毒蟲所嚙、鬼魅所病，或瘧或被毒藥所中，
取水加持七遍，灑彼或飲即得除愈。 ^124b19

「又欲縛撲問字，一日一夜不食念誦，其法即成。
或童子童女令澡浴著新淨衣，塗拭泥圓壇令坐，縛問過去未來事皆知之。
此法設令犯四重五無間罪，現生無成就分者，
由入曼茶羅受灌頂已，後念誦現生得一切成就，況具戒行者。 ^124b21

「又取牛黃末加持一千八遍，用點額頭，一切人皆見歡喜。
若在軍陣，刀箭不著身。 ^124b27

「又法晨朝取水一掬，加持七遍飲之，食飲不求自至。 ^124b29

「又把袈裟角加持二十一遍，共人論議皆得勝辭無礙。 ^124c2

「又法經過賊境，一心念誦即不被劫奪傷害。 ^124c4

「又法佉陀羅木灰散彼持誦人，彼即持誦無効。
若欲解時，心誦真言一遍即解。 ^124c5

「又婦人產生，取酥一兩加持二十一遍令服，即易產不受諸苦。 ^124c7

「又欲令惡人歡喜者，取蠟揑作彼人形，
安於髀上，加持一千八遍，暴惡忿怒人皆得敬順歡喜。 ^124c9

「又對本尊像前，獻白華一千八枚，即一切恭敬順伏。 ^124c12

「又持誦者飲乳或食大麥，取蚯蚓揑作和修吉龍王形，坐彼王上念誦。
若動搖，當知法成。
龍王每日供十二人食，亦說過未來事。 ^124c14

「又法從月一日乞食以自存，至白月十四日一夜，
對像前廣設供養念誦，乃至像動，即得安怛但那，安怛但那成就中最為尊上。
心念百味飲食，則得壽五千年。 ^124c17

「又法入恒河立水至胸，誦真言十萬遍。
然後於恒河洲中印沙塔加持，即將本尊像置河岸側，酥蜜酪相和護摩。
一切龍即來降伏，所處分事皆得成辦。 ^124c21

「又法乘船入海，誦真言十萬遍，海龍王即來現身，所求皆得。
龍獻行者摩尼寶珠，受已便為持明仙，
即飛騰虛空，一切持明仙中為最尊。 ^124c25

「又法令金銅匠受八戒，取熟銅作賢瓶。
於中置少分穀麥等一切種子，及諸靈藥、
金銀七寶等少分，塗拭曼茶羅，每日三時供養，置瓶於壇中。
神通月取一日起首，念誦至十五日，無間斷念誦加持瓶。
其瓶有光焰現，則持閼伽供養聖眾敬謝，
即取瓶置於淨處，所須之物內手入瓶中，
所須一切財寶、車乘、衣服玩具，隨所意求皆悉獲得。
瓶中所出物，先供養本尊。
其瓶須加持防護，不爾恐諸魔盜竊瓶將去。 ^124c29

「又法於入海河水立至胸，誦真言十萬遍，
然後印塔或泥或沙，則於像前廣設供養，
用水精作如意寶或用泥作，安右掌中，
結跏念誦乃至放光，即成如意寶，得為持明仙。 ^125a10

「又法於舍利塔前安像，於神通月十五日，
像前依法廣供養然燈，右手持寶幢，幢上繫白繒垂下，
念誦乃至放光，即得如意幢，為持明仙。 ^125a14

「又法於神通月十五日，對像前廣供養，
取般若波羅蜜經夾，以香泥塗夾，以華鬘纏供養，
置於左手，跏趺坐念誦乃至放光，則通達一切佛法無礙解辯，
為持明仙，遍遊六趣廣利無邊有情至無上菩提。 ^125a18

「又法飲乳食大麥，於大海岸獨樹下，一日三時，
時別誦真言一千遍，大海中所有珍寶悉皆踊出，恣意取之。 ^125a23

「又法食菉豆，於山上誦真言一千八遍，
則見山中一切金，恣意取之。 ^125a26

「又法加持酥一千八遍，與無子息女人喫，即有男女。 ^125a28

「又法取醍醐加持一百八遍塗身，入火不燒、入水不溺。
若當念誦，不被一切毒藥所中。 ^125b1

「又法作先行法。於黑月八日十四日，廣大供養本尊，即請僧次供養。
以雄黃於道場中地上畫百葉蓮華，中坐念誦，
乃至地裂踊出蓮華，於蓮華葉上有十六持明仙圍遶飛騰虛空。
有人若遇見成就者，亦得飛騰虛空。
即此蓮華變成寶莊嚴宮殿，壽命中劫，命終得生淨妙佛國。 ^125b3

「又加持水一千八遍，用溉枯樹即生華果。
又於枯涸河中念誦，水則盈滿。
又被水漂溺，設令解浮，困乏無力，念誦真言則得淺處。 ^125b10

「又願得僧大眾生歡喜者，對像前獻華一千八枚，
一誦真言獻一華，則得。
又法取安息香丸用護摩，得金千兩。 ^125b13

「又法對像前以薰陸香護摩七夜，別誦真言一千八遍，
遍別一擲火中，即得伏藏。 ^125b16

「又欲怨家歡喜者，對像前以白芥子護摩七日，
日三時，時別誦一千八遍，遍別一擲火中，即一切怨家降伏。 ^125b18

「又法加持油一千八遍，塗刀箭傷，瘡即差。 ^125b21

「又取土塊加持七遍擲於水中，水中磨竭、
黿鼈等皆口噤，不能傷人。 ^125b22

「又法以此真言加持，一切疾病皆得除愈。 ^125b24

「又法遍身疼痛或寒熱病，一日二日三日或常患，
加持油麻油一百八遍或二十一遍，用塗身即愈。 ^125b25

「又法毘舍遮瘧、部多諸鬼魅瘧，以真言加持白縷結索，帶之即差。 ^125b28

「又法取沈香木，對本尊像前，取犢糞和酥蜜酪護摩七千遍，
則有一黃牛來。又取犢子糞和酥蜜酪，
二萬遍如前護摩，其牛必來，取其乳供得千人。 ^125c1

「又對滿賢大將前，取蘇摩那華日燒八千，
乃至六月，即得金錢千貫。 ^125c5

「又法供養像，從月一日至十五日，每日漸加一僧，
初請七僧，日滿已其像出語告言：『汝今成就。』
已後對像念誦，所求皆得成就。 ^125c7

「又法令童女澡浴著新淨衣，右合五色線，
加持一百八遍，繫右臂上，即除疾病、福德增長。
又於趣海河水中，取黑油麻以三指頭撮，
誦真言一遍一擲一撮於水中，滿八千遍即得穀麥豐饒。 ^125c10

「又每日取有香氣華一百八枚，誦真言加持一遍一獻本尊，
獲大福。 ^125c15

「又法取百合莖然火，取菖蒲一千八段，
搵酥護摩一誦真言一擲火中，取灰於額上點，即得安怛但那。
如一遍不成，至第二第三必得成就。 ^125c17

「又於菩提樹下〔夜合樹亦得〕供養聖者像，
取牛膝草搵酥蜜酪護摩一千八遍，即得象驢騾牛水牛等自來，
隨順驅使。又春三月黑分受八戒，於舍利塔前塗檀，
香華供養，日日請僧次齋。
取瓦瓶底不黑者四枚，滿盛水，持種種香、
種種藥少分置於瓶中，一一瓶誦真言加持。
黑分八日早朝烏未鳴時，令男女沐浴，
對本尊像前取屍林燒屍火及殘木，取茴香華護摩，
誦真言十萬遍一擲火中，即得飲食無有窮盡，廣應惠施供養。 ^125c21

「又法若被囚禁枷鎖，纔誦真言即得解脫。 ^126a2

「又於神通月對本尊像前，飲乳食大麥，
從十三至十五日不間斷念誦，聖者即來。
燈焰增盛、地動像動，出聲告行者言：『汝今成就。』
已後對像念誦所求皆得。 ^126a3

「又法於有舍利塔前誦真言十萬遍，所作重罪應墮惡道皆得消滅。 ^126a7

「又法每日烏未鳴時，取胡椒七顆加持二十一遍自吞之，即得聞持。
日誦一百五十遍，遍別一擲火中，所求榮官財產、聰慧增壽悉皆獲得。 ^126a9

「又法於河兩岸遠人問擣帛杵聲處，取土作方七肘壇，於壇上畫千葉蓮華。
於蓮華上以如來一磔手〔凡人一肘量〕，
取五種金〔金銀銅鐵錫〕相和銷為一輪置於華上，用種種華供養。
壇四邊然酥燈七盞，四方置四瓶盛香水，
瓶中置七寶少許，瓶上安俱緣果，應燒薰陸香、
沈香、室利吠瑟吒迦香、安息香。
應施四方天食，東方施粳米酪飯、南方施水和粳米飯、
西方施粳米砂糖飯、北方施乳粳米粥。
對此壇前，以波羅奢木然火，取牛膝草一千段搵酥護摩，
先加持七遍，然後一遍一擲火中牛膝。
滿以其輪放光，手持此輪即得飛騰虛空，一切持明仙皆悉順伏敬事如佛。 ^126a13

「又於白月十五日月蝕時，行者受八戒，
對舍利塔前一日一夜不食，取瞿摩夷未墮地者塗一圓壇，
大小如一牛皮許大。
取黃乳牛犢子母同色者，令童女#CB00014;乳酪抨酥。
取酥七兩置於金銀器中，以左手持酥，
以右手無名指攪酥，誦真言加持。
若煖飲之，得聞持不忘，日誦萬言，一誦之後終身不忘。
若得烟相，一切人見者愛敬尊重。
光相現者，安怛但那〔分酥供養及日蝕，如前法中〕。
又若城邑聚落有疾病流行，於中夜塗一小壇，
供養白食，取乳木柴然火，取酥護摩一千八遍，
遍別一稱國王名，投酥火中，疾病遠離國界。 ^126a26

「又欲降伏藥叉者，取尼拘陀樹木長十指截，搵酥蜜酪護摩一千八遍即伏。 ^126b9

「又欲伏癲癎鬼吸人精氣鬼，取黑羊毛護摩一千八遍，彼鬼服已病者除愈。 ^126b11

「又欲降伏摩醯首羅者，取安息香作一千八丸，
搵酥護摩一千八遍，一切摩醯首羅所有使者悉皆降伏，能成辦一切事。 ^126b13

「又法取雄黃一兩，隨索價。
用婆羅皂夾木〔亦云蜜相木〕柴然火，燒雄黃如火色已，
欲收取置熟銅器中，以酥澆雄黃上。
其酥取黃牛母子同色者，令童女#CB00014;乳臥酪抨酥。
取酪蜜酪，各別器中盛，供養本尊。
收取雄黃，盛於熟銅合子中。
候月蝕時，從十三日至十五日三日斷食，
對舍利塔前面向北坐，取菩提葉七枚，
四枚敷合下、三枚覆合上，無間斷念誦。
若暖相現，取點額，一切人見皆悉歡喜，
若烟相現，則安怛但那成就。
若光相現，則飛騰虛空。
如是依前法，求成就雌黃、牛黃、安膳那法皆得，唯牛黃法少異於此。
牛黃法，取月十五日，於荷葉中裹牛黃，
安於二手中合掌，無間念誦加持，乃至三相現，所獲果報如前。 ^126b16

「又法以五金作蓮華，取欝金香、牛黃、龍腦香研作末，
取天雨水和為七丸，於舍利塔前安像念誦，
以右手按藥乃至放光，則飛騰虛空為持明仙，壽命一萬歲。 ^126c1

「若以真言加持頭冠臂釧腰絛，皆得成就如前。
設令破戒壞行，所為所作尚得成就，何況具戒行者。
又取犢子瞿摩夷護摩七日，每夜一時誦真言一千八遍，
一遍取瞿摩夷少許一擲火中，得牛一百頭。 ^126c5

「又法入河中立水至胸，取蓮華搵檀香
〔香摩如泥〕誦一百千遍，遍別一擲水中，所得伏藏積如蓮華。 ^126c10

「又法取吉祥木一千八段搵酥護摩三日，
日三時一千八遍，即得財寶豐饒。 ^126c13

「又法取烏油麻、稻穀華相和，對像前護摩三日，
日三時，時別一千八遍，遍別一擲火中，即得家中飲食無盡。 ^126c15

「又欲得降伏一切龍王者，取種種華護摩三日，
日三時，時別一千八遍，即得一切龍降伏。 ^126c18

「又欲降伏藥叉者，對像前取安息香丸護摩七日，
日三時，時別一千八遍，即得一切藥叉降伏。 ^126c20

「又法欲召藥叉女者，取無憂木，準前藥叉護摩法，
即得藥叉女來恭敬承事，所須一切衣服飲食及諸財寶隨意供給。 ^126c23

「又法對根本像前取沈香木搵酥護摩三七日，
日三時，時別一千八遍，即得一切諸天歡喜助護，
災難消滅、福德增長。 ^126c26

「又法若被囚禁，夜時澡浴著新淨衣服，
誦真言一千八遍，即得解脫。 ^126c29

「又法若被人瞋怒欲相損害者，取油麻護摩一千八遍，即彼人歡喜。 ^127a2

「又法誦真言加持菖蒲一千八遍，繫於臂上，於他人邊出言所求皆得稱意。
又常念誦，於諸怨敵得勝，不被侵陵。 ^127a4

「又法取旗旛以真言一百八遍，以香華并酪七椀供養旗旛及獻閼伽，
即持此旗引軍前，彼軍見旗自破。 ^127a7

「又法若城邑被奪，應對像前取黃色華七日護摩，
日日像前誦真言一千八遍，一遍一擲火中，先有城邑被他所奪即皆却得。 ^127a10

「又法作先行法，取白芥子七日七夜護摩，一月內其宅中雨寶。 ^127a13

「又法對像前香華供養，飲乳食大麥，取蓮華莖搵酥護摩一千八遍，
得金千兩。 ^127a15

「又法取赤蓮華十萬莖護摩十萬遍，心所願求悉皆得之。 ^127a17

「又法取白蓮華一萬枚搵酥護摩一萬遍，即得官祿高遷。 ^127a19

「又取白檀香搵油護摩十萬遍，即獲金錢一千枚。 ^127a21

「又法取沈水香護摩十萬遍，遍別一擲火中，
日誦萬言，耳所曾聞經典乃至終身不忘。 ^127a23

「又法取黃乳牛子母同色者，#CB00014;乳成酪抨酥，
於金器中盛，誦真言加持十萬遍即喫，得聞持不忘日誦萬言。 ^127a25

「又法取棟子搵香油護摩十萬遍，一切囚閉被禁縛人皆得解脫。 ^127a28

「又法若見怨家，心誦真言，彼起慈心，不能為害。 ^127b1

「又法一切疾病，誦真言加持楊枝拂彼，即除愈。 ^127b3

「又法取五色線結索加持七遍繫臂，一切鬼魅悉皆遠離。 ^127b5

「又法加持淨灰七遍，遶壇散之，即成結界。 ^127b7

「又法婦人不收男女者，月經後取母子同色牛乳加持一百八遍，
令彼女人禮佛菩薩令飲。
又煮乳粥和酥加持一百八遍與服，即生福德具相之男。 ^127b8

「又法作先行法，像前香華供養，取沈香可如大拇指節，
搵酥合油護摩七日，日三時，時別誦真言一千八遍，
遍別一擲火中，即得持明仙安怛但那成就，足離地疾行及得聞持不忘。」
聖迦柅忿怒金剛童子菩薩成就儀軌經卷中
 ^127b12
