
other:: 經律異相卷第十四
collector:: 梁沙門僧旻寶唱等集
other:: 
##  2 聲聞無學僧部(一四)
舍利弗退大乘而向小道一舍利弗從生及出家得道二舍利弗請佛制戒三舍利弗受灌園人浴令生天上四舍利弗化人蟒令生天上五舍利弗入金剛定為鬼所打不能毀傷六舍利弗性憋難求七舍利弗先佛涅槃八舍利弗目連角現神力九目連使阿耆河水漲作寶橋度佛十目連為母造盆十一目連為魔所嬈十二目連勸弟施并示報處十三目連伏菩薩慢十四目連以神力降化梵志十五目連化諸鬼神自說先惡十六目連現二神足力降二龍王十七目連遷無熱池現金翅鳥十八目連三觀不中其心皆實十九目連心實事虛二十
other:: 
###  1 舍利弗退大乘而向小道
舍利弗退大乘而向小道一
舍利弗於六十劫中行菩薩道。
欲度布施河時有一人來乞其眼。
舍利弗言。眼無所任何以索之。
若須我身及財物者當以相與。
答曰。唯欲得眼。舍利弗出一眼而與之。
乞者得眼唾而脚踏。
舍利弗言。如此等人難可度也。
不如自調早伏生死。
於是迴向小乘。
other:: 
###  2 舍利弗從生及出家得道
舍利弗從生及出家得道二 ^69b7

南天竺有婆羅門。
名曰提舍。為大論議師。
其妻懷妊。夢見一人身披甲冑手執金剛。
摧破諸山在山邊立。
提舍聞之曰。汝當生男摧伏諸論議師。
唯不如一人為作弟子。
懷妊以後。母大聰明甚能論議。
弟拘郗羅與姊言談。
每事屈滯。知所懷子必大智慧。
捨家學問不暇剪爪。
時人呼為長爪梵志。
姊生兒七日。字曰優波提舍〔出曜經云優波替〕時人以母所生。
共為之號名舍利弗。
年始八歲誦十八部經。
通解一切書籍。時摩伽陀國有龍王兄弟。
一名吉利。二名阿伽羅。
降雨以時國無荒年。
人民感之。常以仲春之月。
一切大集。至龍住處為設大會。
作樂談義終此一晨。
自古及今斯集未替。
敷四高座。一為國王。
二為太子。三為大臣。
四為論士。舍利弗八歲之身。
觀察時人神情囑向。
無勝己者。便昇論座結加趺坐。
眾人疑怪。或謂愚小無智。
或謂智量過人。雖復嘉其神異。
猶懷矜恥。以其年小不自與語。
皆遣年少弟子傳言問之。
答酢流便辭理超絕。
時諸論師歎未曾有。
愚智大小一切皆伏。
王大歡喜。即命有司封一聚落常以給之。
國內大小無不慶悅。
時吉占師子名拘律陀。
姓大目犍連。舍利弗共為親友。
舍利弗才明見貴。
目犍豪爽致知。才智相比行止必俱。
結要終始。後俱厭世出家學道。
作梵志刪闍耶弟子。
問於師曰。所求道所得。
師答之曰。自我求道彌歷年歲。
不知為道果無耶。
我非其人耶。而亦不得。
他日其師寢疾。舍利弗在頭邊立。
大目連在足邊立。
喘喘然其將終。乃愍爾而笑。
二人問笑意。師答之言。
世俗無眼為恩愛所侵。
我見金地國王死。
其大夫人自投火#CB00036;求同一處。
而此二人。行報各異生處殊絕。
是時二人筆受師語。
欲以驗其虛實。後有金地商人。
遠來摩伽陀國。二人以疏驗之。
果如師語。乃撫然歎曰。
我等非其人耶。為是師隱我耶。
二人相與誓曰。若先得甘露要畢同味。
佛度迦葉兄弟千人。
次遊王舍城。時一比丘名阿說示〔五人之一〕著衣持鉢入城乞食。
舍利弗見其容儀超異諸根靜默。
問曰。汝師是誰耶。
答曰。釋種太子。厭老病死苦出家學道得無上菩提。
是我師也。舍利弗言。
為我說汝師教授法。
答曰。我年既幼稚。
學日又初淺。豈能宣至真。
如來廣大義。又曰。
略說其要。答曰。諸法因緣生。
是法因緣滅。舍利弗即得初道。
還為目連說亦得初道。
二師為各與二百五十弟子俱到佛所。
佛遙見之。指舍利弗。
是我弟子中智慧第一。
又指目連云。神足第一。
今與其弟子大眾俱來。
白佛言。我等願從佛法出家。
佛言。善來比丘。即時鬚髮自落。
法服著身。衣鉢具足。
受成就戒。過半月後。
聞佛為長爪梵志說法。
即得阿羅漢道〔出大智論第十一卷〕。
other:: 
###  3 舍利弗請佛制戒
舍利弗請佛制戒三 ^69b15

佛住舍衛城。舍利弗請佛制戒。
諸比丘言。云何未有過而求制戒。
佛言。舍利弗不但今日未有過而請制戒。
其往昔時。在一聚落。
人民居士未有過患。
亦嘗請我制諸刑罰。
時國名迦尸。城名波羅#CB00178;。
國王名淨稱。淨稱以法治化。
布施持戒以道汎愛。
人民致盛富樂豐實。
村里邑屋雞飛相接。
舉國相敬常作諸伎共相娛樂。
時有大臣。名曰陶利。
多諸謀策。白王言。
今日境內自然富樂。
人民相敬。願王制立刑罰。
莫令樂極生過。王曰。
即諸大臣聰明有智。
多有朋黨不可卒制。
若一訶責或生釁咎。
王欲薄啟其。乃說偈言。
　　縱力喜瞋怒　哀愍必治制
　　化民以正法　令心無怨蔽 ^70a10

大臣咸喜。亦說偈言。
　　最勝人中尊　調伏久住世
　　以道治蒼生　慈陰無極際 ^70a24

佛言。淨稱者則我身是。
大臣者舍利弗是。
other:: 
###  4 舍利弗受灌園人浴令生天上
舍利弗受灌園人浴令生天上四 ^70a27

舍利弗。夏盛熱時。
遊菴羅園。一客作人汲井水灌樹。
於佛無有大信。見舍利弗發小信心。
喚舍利弗言。大德來。
脫衣樹下坐。我以水澆不失溉灌。
兼相利益。舍利弗脫衣受洗。
身得涼樂隨意遊行。
此客作人其夜命終。
即生忉利天上。有大威力。
次釋提桓因。便自念言。
我何因生此。自觀宿命。
信心微薄。因客作溉灌。
汲水洗浴舍利弗身。
我若信心純厚。知必有報故設浴具以為供養。
自惟為功雖少。以遇良田獲報甚多。
即詣舍利弗所。散華供養。
舍利弗因其淨信之心。
為說法要得須陀洹道〔出雜藏經〕。
other:: 
###  5 舍利弗化人蟒令生天上
舍利弗化人蟒令生天上五 ^70b1

昔舍衛國一旦雨血。
縱廣四十里。王與群臣咸大驚怪。
即召諸道術及知占候使推為吉凶。
占者對曰。舊記有云。
雨血之災。應生人蟒毒害之物。
宜推國內彰別災禍。
王曰。何以別知。占師曰。
是為人蟒難可別知。
誡勅國中。有新生小兒悉皆送來。
以一空甖使眾兒唾中。
中有一兒唾即成火焰。
當知此兒正是人蟒。
議曰。此不可著人間。
即徙置閑隱無人之處。
國中有應死者可送與之。
人蟒吐毒殺人如是。
前後被毒所殺七萬二千人。
後有師子來出震吼之聲。
四十里內人物懾伏。
周流暴害莫能制御。
於是國王即募國中能却師子者。
與金千斤封一大縣。
無有應者。眾臣白王。
唯當有人蟒能却。
勅使往喚人蟒。人蟒逢見師子至。
往住其前毒氣吹。
師子即死國致清寧。
後時人蟒年老得病命將欲終。
佛憫其罪重一墮惡道無有出期。
告舍利弗。汝往訓之。
使脫重殃。舍利弗便忽往其前。
蟒大隆怒。念曰。吾尚未沒。
為人所易無所開白。
徑來我前。便放毒氣謂能害之。
舍利弗。以慈慧攘却。
光顏舒懌一毛不動。
三放毒氣而不能害。
即知其尊。意解善生。
更以慈心上下七反視舍利弗。
舍利弗便還精舍。
吸氣人蟒終于其日。
即天地大動。極善能動。
天地極惡。亦能動。
時摩竭王。即詣佛所稽首于地。
問世尊曰。人蟒命終當趣何道。
佛言今生第一天上。
王聞佛語。怪而更問。
佛言。大罪之人何得生天。
佛言。以見舍利弗慈心七反上下視之。
因是之福生第一天。
福盡當生第二天上。
至七反以後當得辟支佛而般涅槃。
王白佛言。七萬二千人罪不復償耶。
佛言。末後作辟支佛時身當如紫磨黃金。
時當在道邊樹下坐定意。
時當有大軍眾七萬餘人。
遇見辟支佛謂是金人。
即取斫破各各分之。
定墮手中視之是肉。
皆還聚置而去。因是般泥洹。
今世之罪乃爾薄償便畢。
佛告王。遇善知識者。
山積之罪可得消滅。
亦可得道〔出譬喻經第九卷〕。
other:: 
###  6 舍利弗入金剛定為鬼所打不能毀傷
舍利弗入金剛定為鬼所打不能毀傷六 ^70b14

佛在羅閱城迦蘭陀竹園。
時尊者舍利弗在耆闍崛山中。
入金剛三昧〔雜阿含云新剃鬚髮〕是時有二鬼。
一名伽羅。二名優婆伽羅。
毘沙門天王使遣。
至毘留勒叉王所。
欲論人天之事。是時二鬼。
從彼虛空而過。遙見舍利弗結加趺坐繫念在前意寂然定。
伽羅鬼謂彼鬼言。
我今堪任以拳打此沙門頭。
優婆伽羅鬼語第二鬼曰。
汝勿興此意打沙門頭。
所以然者。此沙門極有神德有大威力。
世尊弟子中聰明智慧最為第一。
備於長夜受苦無量。
是時彼鬼再三曰。
我能堪任打此沙門頭。
優婆伽羅鬼報曰。
汝今不隨我語者。
汝便住此。吾捨汝去。
此惡鬼曰。汝畏沙門乎。
優婆伽羅曰。我實畏之設汝以手打此沙門者。
地當分為二分。當暴風疾雨地亦振動。
諸天驚怖四天王已知。
我等不安其所。是時惡鬼曰。
我今堪任辱此沙門。
善鬼聞已便捨而去。
時彼惡鬼即打舍利弗頭。
是時天地大動四面暴風疾雨尋時來至。
地分為二分。惡鬼全身墮地獄中。
舍利弗從三昧起。
正衣服往詣竹園。
至世尊所頭面禮足在一面坐。
時佛告舍利弗。汝今身體無疾病乎。
舍利弗言。體素無患唯苦頭痛。
世尊告曰。有伽羅鬼手打汝頭。
若當彼鬼。以手打須彌山者。
山便為二分。所以然者。
彼鬼有大力。今此鬼受其罪報故全身入阿鼻獄中。
爾時世尊告諸比丘。
甚奇甚特金剛三昧力。
乃至於斯由此三昧無所傷害。
正使須彌山打頭者終不能動其毛。
所以然者。比丘聽之。
於此賢劫中有佛。
名拘樓孫。彼佛有二大聲聞。
一名等壽。二名大智。
等壽神足第一。大智智慧第一。
如我今日舍利弗智慧第一。
目揵連神足第一。
時等壽大智二比丘。
俱得金剛三昧。等壽一時在閑靜處入於寂定。
時牧牛羊人取薪草人。
見各相謂言。此沙門今取無常。
即共集草木積其身上。
以火焚燒捨之而去。
是時等壽尋從定起。
正衣服入村乞食。
諸取薪人還見比丘。
各相謂言。此比丘昨日命終。
我等以火焚燒。今日還活。
今當立字號還活。
若比丘得金剛三昧者。
入水火刀劍不能中傷。
金剛三昧威德如是。
今舍利弗得此三昧。
多遊二處空空三昧金剛三昧。
other:: 
###  7 舍利弗性憋難求
舍利弗性憋難求七 ^70c24

舍利弗等受六群比丘尼請。
設多美飲食。下座及沙彌。
與六十日稻飯胡麻滓合菜煮。
佛問羅睺羅。僧飲食飽足不。
具答。又問有誰上座。
又答和上舍利弗。
佛言。舍利弗食不淨食。
舍利弗吐去所食。
誓盡形壽斷受外請常行乞食。
諸大貴人後欲設僧飯。
願得舍利弗。白佛乞勅。
舍利弗還受外請。
佛言莫求。其性惡憋。
其過去時有一國王。
為毒蛇所螫。能治毒師作舍伽羅呪收毒蛇來。
先作火聚語蛇言。
汝寧入火寧還噏毒。
蛇思惟。我已吐竟。
乃投身火中。毒蛇即舍利弗也。
other:: 
###  8 舍利弗先佛涅槃
舍利弗先佛涅槃八 ^71b10

佛告阿難。得四神足者。
能住壽一劫。如來今者當壽幾許。
如是至三。阿難為魔所迷默然不對。
又告阿難。汝可起去靜處思惟。
即起至林中。時魔波旬來至佛所。
白言。世尊。處世教化度人周訖。
蒙脫生死數如恒沙。
時年又老可入涅槃。
即告魔言。却後三月當般涅槃。
波旬聞說歡喜而去。
阿難睡夢見有大樹普覆虛空。
一切群萌靡不蒙賴。
旋風卒起吹激其樹。
滅於力士所住之地。
一切群生莫不悲悼。
阿難驚覺怖不自寧。
思惟所夢。將無世尊欲般涅槃。
來至佛所而白佛言。
我向所夢如斯之事。
將無世尊欲般涅槃。
佛告阿難。如汝所言。
吾後三月當般涅槃。
我向問汝。若有得四神足者。
能住壽一劫。吾四神足極能修善。
如是滿三而汝不對。
魔來勸我當取涅槃。
吾以許之。阿難悲慟不能自持。
其諸弟子展轉相語。
各懷悲仰來至佛所。
誰得常存。我為汝等。
應作已作。應說已說。
汝等但當勤修精進何為憂慼。
舍利弗聞佛涅槃深懷歎感。
不忍見世尊而取滅度。
今欲在前而入涅槃。
唯願世尊當見聽許。
如是至三。世尊告曰。
宜知是時。一切賢聖皆當寂滅。
舍利弗即整衣服三業供養却行而去。
將沙彌均提羅。詣羅閱祇至本生城。
即勅均提。汝往入城及至聚落。
告國王大臣舊故知識諸檀越輩來共取別。
均提宣告。和上舍利弗將般涅槃。
諸欲見者宜可時往。
阿闍世王及諸四輩各自馳奔。
舍利弗如是種種廣為諸人隨病投藥。
眾會有得初果乃至三果。
或有出家成阿羅漢者。
復有誓心求佛道者。
聞說法已作禮而去。
於後夜分。正身正意繫心在前入於初禪。
從初禪起入第二禪。
如是次第入滅盡定。
從滅定起而般涅槃。
時天帝釋與多天眾來至其所讚歎供養。
帝釋又勅毘首羯摩。
合集眾寶莊嚴高車送平博地。
勅諸夜叉。往大海邊取牛頭栴檀積為大#CB00036;。
安身在上蘇油灌之放火闍維。
火滅之後。均提。拾取舍利盛著鉢中攝其三衣擔至佛所。
阿難悲悼言。法輪大將軍已取涅槃我何憑怙。
佛曰。其雖滅度五分法身亦不滅也。 ^71b23

舍利弗過去世時。
亦不堪忍見於我死而先我前死。
阿難白佛。不審往昔先前取死其事云何。
佛告阿難。過去久遠不思議劫。
此閻浮提有一國王。
名旃陀婆羅脾〔梁言月光〕。
王有二萬夫人婇女。
其第一夫人名須摩檀〔梁言華施〕一萬大臣。
其第一者名摩旃陀〔梁言大月〕。
王有五百太子。最大太子。
名曰尸羅跋陀。王所住城名跋陀耆婆〔梁言賢壽〕。
其城縱廣四百由旬。
周匝凡有百二十門。
設大檀施隨眾所須盡給與之。
并復告下八萬四千諸小國土。
悉令開藏給施。一切眾臣如教。
即竪金幢擊於金鼓廣布宣令騰王慈詔。
遠近內外咸令聞知。
於時國內沙門婆羅門。
貧窮孤老有乏短者。
強弱相扶集如雲雨稱意與之。
閻浮提民蒙王恩澤。
有一小國。其王名曰毘摩斯那。
聞月光王美稱高大。
心懷嫉妬寢不安席。
即自思惟。月光不除我名不出。
當設方便。請諸道士募求諸人。
婆羅門言。王有何憂當見告語。
王言。彼月光王名德遠著一切承風。
我獨卑陋無此美稱。
願得除之作何方便。
婆羅門言。月光慈惠澤潤窮厄如民父母。
我等何心從此惡謀。
寧自殺身不能為此。
即各罷散不顧供養。
時毘摩斯那益增愁憒。
即出廣募周遍宣令。
誰能為我得月光頭。
分國半治以女妻之。
爾時山脇有婆羅門。
名勞度差。來應王募。
王甚歡喜重語之言。
苟能成辦不違信誓。
若能去者當以何日。
婆羅門曰。辦我行道糧食所須。
却後七日便當發引。
時婆羅門作呪自護。
七日已滿。便來辭王。
王給所須進路而去。
時月光國豫有變怪。
八萬四千諸小國王。
皆夢大王金幢卒折金鼓卒裂。
大月大臣夢鬼奪王金冠。
各懷愁憂不能自寧。
時城門神知婆羅門欲乞王頭遮不聽入。
時婆羅門繞城數匝不能得前。
首陀會天知月光王以此頭施於檀得滿。
便於夢中而語王言。
汝誓布施不逆眾心。
乞者在門無由得前。
欲為施主事所不然。
王覺愕然。即勅大月。
汝往詣門勅勿遮人。
大月大臣往到城門。
時城門神即自現形。
白大月言。有婆羅門從他國來。
懷俠惡心欲乞王頭是以不聽。
大臣答曰。是為大災。
然王有教理不得違。
當奈之何。當作七寶頭各五百枚用貿易之。
即勅令作。時婆羅門徑至殿前高聲唱言。
我在遐方聞王功德。
一切布施不逆人意。
故涉遠來欲有所得。
王聞歡喜迎為作禮。
問訊行道不疲極耶。
隨汝所願。婆羅門言。
一切外物雖用布施非我所須。
我故遠來唯乞王頭。
若不孤逆當見施與。
王聞是語踊躍無量。
婆羅門言。若施我頭何時當與。
王言。却後七日當與汝頭。 ^72a5

爾時大臣持七寶頭來。
前語婆羅門言。此王頭者骨肉血合不淨之物用索此為。
今持爾所七寶之頭以用貿易。
汝可取之。博易足得終身之富。
婆羅門言。我不用此。
欲得王頭全我所志。
時大月臣種種曉喻永不迴轉憤感心裂七分而死。
王前勅語。臣下乘八千里象遍告諸國言。
月光大王却後七日當持其頭施婆羅門。
若欲來者速時馳詣。
爾時八萬四千諸王馳驛而至。
咸見大王腹拍王前。
閻浮提人賴王恩澤。
云何一日為一人故永捨眾庶更不矜憐。
唯願垂憫莫以頭施。
一萬大臣皆身投地腹拍王前唯見哀憫矜恤我等。
莫以頭施。二萬夫人亦身投地仰白王言。
莫見忘捨唯垂蔭覆。
若以頭施我等何怙。
五百太子啼哭王前。
我等孩幼當何所歸。
願見愍念莫以頭施。
長養我等得及人倫。
於是大王告諸臣民夫人太子。
計我從本受身已來。
涉歷生死由來長久。
若在三塗截斷其頭死而復生。
如是無數亦無福報。
若生人間諍於財色。
為貪恚癡恒殺多身。
未曾為福而捨此命。
今我此身種種不淨會當捐棄不能得久。
捨此穢頭用貿大利何得不與。
我持此頭施婆羅門。
以是功德誓求佛道度汝等苦。
今我施心垂欲成滿。
慎莫遮我無上道意。
一切諸王臣民夫人太子聞王語已默然無言。
爾時大王語婆羅門。
欲取頭者今正是時。
婆羅門言。今王臣民大眾圍遶。
我獨一身力勢單弱不堪此中而斫王頭。
欲與我者當至後園。
爾時大王告諸小王太子臣民。
汝等若必愛敬我者。
慎勿傷害此婆羅門。
作此語已。共婆羅門入於後園。
時婆羅門又語王言。
汝身盛壯力士之力。
若遭斫痛儻復還悔。
取汝頭髮緊繫在樹爾乃能斫。
時王用語語婆羅門。
汝斫我頭墮我手中然後取去。
今以頭施用求無上正真之道誓濟群生。
時婆羅門舉刀欲斫。
樹神見此甚大懊惱。
如此之人云何欲殺。
即以手搏婆羅門耳。
其頭反向手脚了戾。
失刀在地不能動搖。
爾時大王仰語樹神。
我過去已來於此樹下。
曾以九百九十九頭以用布施。
今捨此頭便當滿千。
捨此頭已於檀便具。
汝莫遮我無上道心。
爾時樹神聞王是語。
使婆羅門平復如故。
時婆羅門便從地起。
還更取刀便斫王頭頭墮手中。
爾時天地六反震動諸天宮殿掉動不安。
各懷恐怖怪其所以。
尋見菩薩為一切故捨頭布施。
皆悉來下感其奇特悲淚如雨。
因共讚言。月光大王以頭布施。
於檀波羅蜜今已得滿。
音聲普遍。彼毘摩羡王聞此語已。
喜踊驚愕心擘裂而死。
時婆羅門擔王頭去。
諸王臣民夫人太子。
已見王頭自投于地。
同聲悲叫絕而復蘇。
時婆羅門嫌王頭臭即便擲地脚蹴而去。
或復有人語婆羅門。
汝之酷毒劇甚乃爾。
既不中用何為乃索。
時婆羅門進道而去。
人見便責無給食者。
飢餓委悴困切極理。
道中有人自問消息。
知毘摩羡王已復命終。
失於所望及勞度差命終。
皆墮阿鼻泥犁。其餘臣民思念王恩感結死者皆得生天。
如是阿難。欲知爾時月光王者。
今我身是。毘摩羡王今波旬是。
時大月大臣今舍利弗是。
當於爾時不忍見我死而先我前死。
乃至今日不忍見我入於涅槃。
而先滅度。
other:: 
###  9 舍利弗目連角現神力
舍利弗目連角現神力九 ^72b26

佛在舍衛城祇樹給孤獨園。
時世尊於十五日說戒。
時諸比丘僧及五百比丘眾從祇洹沒詣阿耨達池。
時阿耨達龍王至世尊所頭面禮足在一面坐。
觀如來顏色及諸比丘。
即白佛言。觀此眾中皆空無所有。
舍利弗比丘今無此座。
佛告目連言。汝速至舍利弗所以我聲告。
目連承教。往舍衛城謂舍利弗言。
佛呼汝來阿耨達龍王欲得相見。
舍利弗自解祇衼帶著目連前。
謂目連曰。汝有神足舉此衣帶結閻浮提樹。
目連執帶不能移動。
盡力欲舉地皆大動。
舍利弗便恐目連著弗于逮。
又以纏須彌山。目連便舉動須彌山。
舍利弗復以此帶纏如來坐。
目連遂不能動捨帶還龍王所。
遙見舍利弗已在前至。
結加趺坐直身正意繫念在前。
至世尊所頭面禮足白言。
我不失神足耶。何以故。
我從祇洹前沒不現後至此池。
舍利弗後沒不現先至在坐。
世尊常說我第一云何後至。
佛曰不退。舍利弗比丘有大智慧。
還舍衛城眾亦生疑。
佛告目連。眾多比丘無恭敬心於汝言舍利弗神足勝汝。
可於此眾中現其威力。
對曰承教。即於坐起往須彌山頂。
以一足蹈須彌山頂。
舉一足著梵天上。
蹴須彌山使地六反震動。
時以梵音而說此偈。
　　當速求方便　於此佛法眾
　　當除生死患　如象食竹葉
　　若於此佛法　修諸無欲業
　　已除諸塵勞　亦盡苦源本 ^73b1

時諸比丘歎未曾有。
大目揵連說此偈時。
六十比丘因此漏盡意解〔出增一阿含經第二十七卷〕。
other:: 
###  10 目連使阿耆河水漲化寶橋渡佛
目連使阿耆河水漲化寶橋渡佛十 ^73b29

舍衛城人勸化大會。
飯九十六種出家人。
復請波斯匿王及太子群臣諸聚落主。
宿舊長者及薩薄等。
先一日集阿耆河岸上。
前至為上座目連。
使河水暴漲泡沫彌岸。
諸外道等競縛 #CB06816;筏。
適欲先渡取第一座。
而水激急迴覆漂還。
竟夜疲苦#CB06816;筏破散沒溺寒凍。
上於岸邊向日而蹲。
時祇洹精舍有人請僧。
佛住待時。有年少比丘言。
世尊出晚恐外道得上座去。
佛知時到。與諸大眾威儀庠序俱詣河上。
諸外道言。我等不能得渡。
此諸沙門當作何計。
目連化作寶橋種種嚴飾花香伎樂。
諸外道見各作是言。
沙門來遲我等先渡。
蹈橋墮水身服濡濕軍伏隨流。
佛以神力令無死者。
佛與比丘儼然而進。
次第庠序隨進步處寶橋即滅。
目連攝其神力。地還如故。
使諸外道皆悉得進。
佛說偈言。
　　先得至此岸　已渡生死海
　　疾流不能漂　是名正智者〔出僧祇律第六卷〕
other:: 
###  11 目連為母造盆
目連為母造盆十一 ^73c3

目連始得道。欲度父母報乳哺恩。
見其亡母生餓鬼中。
不見飲食皮骨相連。
目連悲哀。即鉢盛飯往餉其母。
母得鉢飯食未入口化成火炭。
目連馳還具陳此事。
佛言。汝母罪根深結。
非汝一人力所奈何。
當須眾僧威神之力乃得解脫。
可以七月十五日。
為七世父母厄難中者。
具飯五菓汲罐盆器香油鋌燭床褥臥具盡世甘美供養眾僧。
其日眾聖六通聲聞緣覺菩薩示現比丘在大眾中。
皆同一心受鉢和羅具清淨戒。
其有供養此等僧者。
七世父母五種親屬。
得出三塗應時解脫衣食自然。
佛勅眾僧。皆為施主家七世父母。
行禪定意然後食供〔出盂蘭經〕。
other:: 
###  12 目連為魔所嬈
目連為魔所嬈十二 ^73c22

目連夜行。弊魔化作澈影入目連腹中。
目連自念。吾腹何故雷鳴如飢負擔。
入定觀見。即謂之曰。
弊魔且出。莫嬈如來及其弟子。
魔即恐懼所化澈影出住身前〔出弊魔試目連經〕。
other:: 
###  13 目連勸弟施并示報處
目連勸弟施并示報處十三 ^74a7

目連有同產弟。饒財多寶庫藏盈滿。
僕從奴婢不可稱計。
目連告弟曰。聞卿慳嫉不好惠施。
佛常顯說夫人惠施獲報無數。
卿弟聞兄教開藏惠施。
更新立庫欲受其報。
未經旬日。財寶竭盡故藏悉空新藏無報。
其心懊惱向兄說曰。
前見告勅施獲大報。
不敢違教竭藏惠施。
當來過去諸貧窮者靡不周遍。
寶貨竭盡新藏無報。
將無為兄所疑誤乎。
目連曰。止止莫陳此語。
無使異學邪見之士聞此麁言。
若使福德當有形者。
虛空境界所不容受。
吾今權此示汝微報。
若欲見者從隨我來。
目連以神足力。手接其弟至第六天。
彼有宮殿七寶合成。
前後浴池香風遠布。
庫藏盈滿不可稱計。
玉女營從數千萬眾。
純女無男亦無夫主。
弟問目連。是何宮殿巍巍乃爾。
不見有男純是女人。
目連告弟。汝自往問。
曰是何宮殿。天女報曰。
閻浮提內迦毘國。
釋迦文佛神力弟子。
名曰目連。有弟大富好喜惠施周窮濟乏。
命終之後當來生此與我等作夫。
其人聞喜善心生焉。
還至兄所大懷慚愧。
頭面懺悔還至世間廣施不惓〔出目連弟布施望即報經〕。
other:: 
###  14 目連伏菩薩慢
目連伏菩薩慢十四 ^74a12

目連承佛聖旨。西方有一世界。
名光明幡。佛名光明王。
現在說法。目連到彼聽佛語辭。
其身長四千里。諸菩薩身長二千里。
其諸菩薩所食鉢器。
其高一里。目連行鉢際上。
時諸菩薩白世尊曰。
唯然大聖。此蟲何從來。
被沙門服。行鉢際上。
於時彼佛言。諸族姓子慎勿發心輕慢此賢。
所以者何。今斯少年名大目連。
是釋迦文佛聲聞弟子中神足第一。
時光明王佛告大目連。
吾土菩薩及諸聲聞。
見卿身小咸發輕慢。
仁當顯神足力承釋迦文威德。
目連稽首足下右遶七匝却在佛前。
白言。今欲跏趺此地容不。
佛曰。如意所樂。時大目連踊在虛空億百諸仞。
在彼寶城便作一床。
跏趺而坐。從其床座垂眾寶珠億百千姟。
一一珠瑛出百千光。
一一光明各有蓮華。
一切蓮華現釋迦文身坐蓮華上。
其所言說如釋迦文。
音響清淨班宣經典等無有異。
目連顯神足已。復住佛前。
時諸菩薩歎未曾有。
白佛言。是目連以何等故詣此世界。
世尊告曰。欲試釋迦文佛音響所澈遠近故到此土。
時光明王佛告大目連。
仁者不宜試如來音響。
如來音響無遠無近廣遠無量不可為喻。
時大目連自投足下改懺悔過。
唯然世尊。我身不敏。
佛音無量而橫生心欲知其限。
其光明王告大目連曰。
汝雖遠來到此佛土。
復白佛言。甚遠天中天。
身勞極不能復還至其本土。
世尊告曰。云何以汝神力到此世界。
故是世尊釋迦文佛威德所立。
當遙自歸稽首作禮於釋迦文佛。
自當得至。假使卿身以己神足欲還本國一劫不至。
目連右膝著地向於東方釋迦文佛所叉手自歸。
屈申臂頃即時得至。
other:: 
###  15 目連以神力降化梵志
目連以神力降化梵志十五 ^74b5

佛告目連。有一大國。
去斯八千處在邊境。
不覩三尊習於顛倒。
王及臣民奉事梵志。
有五百人並得五通。
能移山住流分身變化。
國有大山塞民徑路舉國患之。
王向梵志說。梵志等即繞山坐。
各一其心以道定力山起欲移。
佛告目連。汝往彼國現神道化長濟度梵志及國君民。
令遠三塗永處福堂。
目連放光遏絕日月懸處虛空。
當其山頂山為不動。
梵志驚曰。此山已起誰抑之乎。
日無精光此將有以。
中有明者觀眾弟子。
誰穢濁者令山不移。
仰頭觀見覩一沙門當其山上。
梵志僉曰。正是瞿曇弟子所為。
梵志呼曰。王令吾等為民除患。
汝抑之為。目連答曰。
吾自懸虛誰抑汝山。
梵志三盡道力欲令山移。
山又三下遂成平地。
梵志顧相謂曰。夫有明達道德深者則吾師也。
咸興正服稽首敬白。
願為弟子。示吾極靈。
目連曰。汝等欲去冥就明者善。
吾有尊師。號曰無上正真天中之天。
為一切智。汝等皆往到佛所。
諸梵志曰。佛之道化寧踰於師乎。
目連答曰。佛德如須彌。
吾等似芥子。汝等尋吾後。
即至佛前具陳其情。
內外清淨。唯願世尊。
蕩其微垢令成真淨。
梵志見佛。心開意解皆作沙門〔出佛說志心經〕。
other:: 
###  16 目連化諸鬼神神自說先惡
目連化諸鬼神神自說先惡十六 ^74c9

昔目連至雪山中。
化諸鬼神及龍。閱叉阿須倫揵陀羅等。
時有一揵陀羅神。
居七寶宮。與眾超絕身形端正聰明殊特。
然人身狗頭。目連怪問。
何以乃爾。答曰。吾維衛佛時大富長者也。
憙飯比丘梵志供給貧乏。
為人急性憋惡。麁言罵詈直出不避老少。
飲食人客小不可意便云。
不如餧狗。以是言之故狗頭人身。
好施供養受此福堂〔出諸經要事〕。
other:: 
###  17 目連現二神足力降二龍王
目連現二神足力降二龍王十七 ^75a4

佛命長老阿難邠坻。
當行布施。即起長跪叉手白佛。
願佛眾僧。明日降神到舍。
欲設麁飯。佛默然受。
佛告諸比丘。明旦當上天投日中下會邠坻舍飯。
佛以明旦與諸比丘。
如彈指頃即昇虛空。
時有羅漢。名曰弘檀。
即正衣服於虛空中白佛言。
我數上天未曾闇冥如今。
佛言。有兩龍王大瞋吐霧。
是故冥耳。復有羅漢名曰受彼。
即白佛言。余欲止之。
佛言。龍有大威神。
汝往必當興惡吐水。
設復殺人民蠕動之類。
目連白佛。我欲往諫佛言大善。
目連即到龍所。龍見目連即口出烟須臾出火。
圍目連一重。目連以道意亦化出火圍龍三重。
復變身入龍目中。
左入右出右入左出。
如是次第從耳鼻入出或飛入其口。
龍謂目連在其腹中矣。
目連復變身圍龍十四重以身勅兩龍。
龍大恐怖尾扇海水動須彌山。
佛遙告目連。此龍尚能吐水沒殺天下。
汝且慎之。目連白佛。
我有四禪神足常信行之。
我能取是須彌山及兩龍。
著掌中拋擲他方。
又能以手撮磨須彌山令碎如塵。
使諸天人無覺知者。
兩龍聞之即便降伏。
目連還復沙門。龍化為人稽首作禮悔過目連。
愚迷狂惑不識尊神。
觸犯雲霧乞哀原罪。
兩龍懺悔前受五戒。
稽首佛足作禮而去〔出降龍經〕。
other:: 
###  18 目連遷無熱池現金翅鳥
目連遷無熱池現金翅鳥十八 ^75a13

時阿耨達與其眷屬。
三月請佛。入無熱大池供養。
并諸神通果辦菩薩及弟子眾許其半月。
龍喜興雲震電降雨普遍天下。
忽然之頃還昇宮中召五百長子。
其名善牙善施等。
五百長子。吾今以請平等正覺及眾菩薩諸弟子。
俱盡其半月。汝等當同一心廣相勉勵加敬世尊。
勤念無常當各寂靜。
謙恪恭肅住侍如來。
棄捐欲意及龍戲樂。
除貪怒害。離色聲香味細滑。
所以者何。世尊無欲安詳仁雅。
審諦調從承佛要誡。
汝等半月無得入宮除婬恚愚癡。
如來宣講法故必有他方神通菩薩。
釋梵持世宿淨天子當普來會。
汝等勤念廣施慎勿中懈。
令諸會眾觀變踊躍。
於雪山下無熱池中。
化無瑕琉璃座。縱廣七百由旬。
周匝列置八萬四千雜寶珂樹。
諸堂上有師子座八萬四千皆大高廣。
有龍婇女各二千人。
其色姝妙姿媚無量。
口出熏香擎持雜花末香塗香。
調作諸妓以詠佛德興悅眾會。
於虛空中幡綵垂間寶鈴和鳴音踰諸聲。
施饌百味與其眷屬。
遙啟世尊。佛與八萬四千菩薩皆大神通。
弟子二千亦上神足。
到無熱王宮。目連承佛神旨。
遷無熱池現於虛空去地七丈。
化身色像若金翅鳥王住龍宮上。
便告王言。如來至也。
龍眾驚怖毛竪四走藏竄。
龍王慰之曰。且各安心勿恐。
此為賢者大目連作耳。
倡伎相應進迎正覺及諸弟子至無熱池。
設廣博場師子之座。
龍與其眾手自執斟所設饌具。
踰世甘肥。延有天味以用供養。
飯畢洗器竟。佛為說法。
一切會者各懷踊躍。
other:: 
###  19 目連三觀事不中其心皆實
目連三觀事不中其心皆實十九 ^75b9

佛住舍衛城。時諸比丘集在一處。
共作是論。善法講堂柱柱樑不。
目連言。柱樑。又有一無歲比丘言。
不柱。即遣神足比丘往看。
還言不柱。諸比丘語目連言。
汝不知。何故言柱。
妄語不實應擯驅遣。
即集眾僧。佛乘神足從空而來。
知而故問。諸比丘。
汝作何等。答言。目連乃至不柱答柱。
不實妄語欲作羯磨。
佛問無歲比丘。汝云何知不柱。
答言世尊。我曾一時。
在善法講堂坐禪。
佛語目連。汝何故不自看。
汝應審實。目連心實而不犯戒〔出僧祇律第二十九卷〕。
other:: 
###  20 目連心實事虛
目連心實事虛二十 ^75c11

人問目連。是多浮池水從何處來。
目連答言。此水從阿耨達池中來。
諸比丘言。阿耨達池其水甜美有八功德。
此水沸熱醎苦。何有此事。
目連。汝空言過人法故。
作妄語應滅擯驅出。
以事問佛。佛語比丘。
汝等莫說目連過罪。
何以故。阿耨達龍住處去此極遠。
是水本有八功德甜美。
逕歷五百小地獄。
過是故醎熱。汝等若問目連是水何故醎熱。
目連能隨相答。又一時大旱無雨。
目連入定見。却後七日天當大雨。
滿諸溝坑。城邑聚落悉聞此言皆大歡喜。
國中人民皆捨眾務覆屏蓋藏。
數到七日。諸比丘語目連。
汝言七日天當大雨滿諸溝坑。
今風尚無何況雨耶。
汝空言過人法故妄語欲滅擯驅出。
佛聞是事。語諸比丘。
目連見前不見後。
如來見前亦見後。
七日有大雨下。有羅睺阿修羅王。
以手接去置大海中。
目連隨心想說。是故無罪。
經律異相卷第十四
 ^75c23
