
jing:: 妙法聖念處經卷第七
translator:: 西天中印度摩伽陀國那爛陀寺三藏傳教大師賜紫沙門臣法天奉　詔譯
爾時，有飛禽名未曾有見，彼行不散亂，
而說頌曰：
　　「貪、瞋、癡意，恒為罪友，為地獄種；
　　貪、瞋、癡心，恒行罪人，落三途崖。
　　彼後方覺，貪、瞋、癡毒，無得不怖，
　　智者制伏，不令散亂。
　若縱貪、癡，
　　飲酒妄語，殺生偷盜，無信因果，
　　意瞋惡業，而不防護；天上不生，
　　而沈惡趣。　恒行欲愛，愛具大力，
　　役使有情，慵懶懈怠，恒無彼善。
　　又如雲翳，障智慧眼，於其戒律，
　　多諸缺犯，設得人身，而獲下劣。
　　若意住罪，黑暗無邊；若意住覺，
　　如晝大明。　如是眾法，佛所宣說。
　　天生散亂，如酒迷醉，彼散亂故；
　　如行地獄，輪轉人間，皆得滅壞。
　　如是決定，生實無常，散亂障重，
　　墮境界海，成枷鎖因。
　天多嬉戲，
　　彼生若盡，永絕快樂。
　天不思惟，
　　心生散亂，改轉善根，深著樂境，
　　心猶不足；天人不知，為苦惱本，
　　無莫護多，無須臾頃，無剎那間。
　　不被愛降，欲境間斷，百般不悟。
　　天恒受用，耽著放逸，被欲降伏。
　　如地獄火，焚燒有情，而不揀擇；
　　欲火亦然，焚燒天眾，亦不揀擇。
　　又如餓鬼，口出火炬，燒彼飲食；
　　傍生之類，飢火亦然。
　天人自作，
　　如是欲火，普遍世間，焚燒一切，
　　有情不覺。」 ^438b7

彼有飛禽，名具足德，覺彼散亂，善不能行，
後墮彼天，而說頌曰：
　　「善業斷盡，此壽剎那。
　眾生調伏，
　　人得最上。　一切少年，須臾命盡。
　　一切富貴，須臾破壞。
　天人不恒，
　　富貴不恒，剎那不住，勿作亂意。
　　是故早行，勤修利益，護律儀法，
　　寂靜理處，塵過不生，天何不見！
　　意若散亂，行法不恒，此去不迴，
　　快樂亦然。　守護戒根，天人快樂。
　　彼諸眾生，若無此戒，後必煩惱。
　　是故戒行，如是恒行，樂中最上。
　　彼戒清淨，而得大果；愚人無戒，
　　不生天上。　若天行欲，散亂迷毒，
　　於五欲境，受其快樂，心不思惟，
　　一切不久。　彼命破壞，無數百千，
　　那由他天，迷欲散亂；被五欲火，
　　置害焚燒。　一切散亂，人所樂著，
　　彼後無常，得果方覺。
　心馳境界，
　　動極大苦，得苦見迷，心著愛境，
　　苦惱不知。　苦惱續生，於後悔恨。
　　煩惱疑惑，從境界生，我心無知，
　　行輪迴行。　那覺輪迴，隨逐人心，
　　互相愚迷，展轉三界。
　智者證真，
　　見輪迴住，無常苦空，彼苦非有。
　　若耽女色，恒行欲染，彼後不見，
　　諸天境界。　法非法行，惡中最上。
　　一切世間，無別救者，唯如正法，
　　是故依法。　法若遠離，人樂非法；
　　非法既作，苦火熾然，永離天界。
　　善業滅盡，不覺墜墮，思彼快樂，
　　無常無有，業繩繫縛，誰有安樂？
　　貪愛轉增，牽入惡趣，永離天上。」 ^438c8

爾時，帝釋見諸天眾受百般福德，而大驚怖，
即說頌曰：
　　「作善快樂，天受善報，天人上因。
　　彼作前善，如日行空，明照世間，
　　無二重輪；其智慧光，明照邪暗，
　　亦復如是，而無二種。
　欲往天宮，
　　行悲愍行，悲與群生，為出生母。
　　依憑斯善，人生天上，又復悲心，
　　饒益利樂，一切有情，得天愛樂。
　　悲者恒善，一切眾生，及諸賢聖，
　　普皆歸命；又復行悲，如清涼月，
　　去彼煩惱，炎苦之熱。
　是故悲心，
　　為快樂本，一切欲心，天人業主。
　　於其色、聲，香、味、觸、法，攀緣不足。」
　　苾芻觀察，而說頌言：
　　「譬如劫壞，日火盛時，大海江河，
　　普皆乾竭。　眼識、根等，觀攀色境，
　　經彼俱胝，百千萬劫，貪癡欲海，
　　而不能竭。　人之貪心，勝龍不足。
　　散亂之因，生一切惡。
　勿行散亂，
　　散亂過人，障真如理；若行散亂，
　　彼恒無善。　人若離善，牽墜三途，
　　離一切樂，不生天界，命恒生滅，
　　為煩亂根，意通知此，苦中最上。
　　若前根境，不了輪迴，而執決定；
　　如空中花，如乾闥城，如水上泡，
　　如水聚沫；迷彼聚沫，為臥具等；
　　迷彼幻化，為自集動；天龍、藥叉，
　　及阿修羅，迦魯拏等，虛幻亦然。
　　誰救無常？　若但作業，而不早怖，
　　極惡死王，速來逼害。
　是故作善，
　　後無煩惱，我覺汝等，勿行放逸。
　　彼復生愛，而被境牽，境縛有情，
　　如牢枷鎖，為地獄因，永離解脫。
　　是故不實，汝須遠離，此真實法，
　　世尊所說，諦聽奉行，得益無盡。」 ^439a12

爾時，帝釋忽然之間，覩佛影像，與諸天眾，
發尊重心，頭面作禮，而說頌曰：
　　「彼佛世尊，正遍知者，現救度像，
　　善開解脫。　若人歸禮，解脫輪迴，
　　心獲勝善；此善調適，無垢清淨。
　　佛說此法，成涅槃道，言此行人，
　　得無畏力，受寂滅樂，住真空地，
　　過輪迴海；度三界難，開智慧眼，
　　放最勝光，普見世間。
　非如土木，
　　凡愚之類，無其光明，遊行妄境。
　　若人貪垢，心不清淨，口過等毒；
　　復以智水，洗蕩離染。
　一切外道，
　　執我無知，於斯諦理，而不能見，
　　彼無垢言，為汝解說。
　佛在因地，
　　不行散亂，救度汝等；今到彼岸，
　　復度他人，利樂一切，於其世間。
　　唯一佛住，無利為利，利人最上。
　　如是造惡，墮大地獄；如是修善，
　　當生天上。」 ^439b19

彼時，帝釋觀察天眾，即說頌曰：
　　「譬如飛禽，順風吹急，輪轉人、天，
　　往復亦爾，皆因業感。
　如其苦樂，
　　聚集散壞，隨業勝劣，其義亦然。
　　是故造作，皆成因果。
　牟尼宣說：
　　『真如無邊，平等所依，業習種子，
　　一切心作，而難調伏，唯佛如來，
　　而為開覺。』　若業種種，從一至十，
　　從十至百，從百至千，至那由他，
　　無數有情，若干種類，墮大業網。
　　莊畫世間，譬如飛鳥，連繩繫絆，
　　欲往虛空，終不能去。
　有情亦爾，
　　但造諸業，被業繫縛，欲出輪迴，
　　而不得去。」 ^439c9

彼時，帝釋見天散亂，互相嬉戲樂著快樂，
觀彼天眾，即說頌曰：
　　「五樂歌舞，普徧天中，若不思惟，
　　決定墮落。　汝貪女人，自性堅著，
　　無暫捨離；他意不恒，隨情進退。
　　富者戀愛，常獲財物，詐親適悅，
　　如有固悋，輕棄遠離。
　貪癡之人，
　　追逐欲樂，譬如渴鹿，競奔陽炎，
　　而求於水。　耽欲亦爾，虛妄不實。
　　彼諸女人，無恩、無義，無踈、無親，
　　尊卑不分，種姓不顧。
　譬如遊蜂，
　　其花芳盛，而即採食；若見萎花，
　　而即捨去。　又復女人，矯誑惑亂，
　　如彼蜜內，隱藏毒藥，違害亦爾。
　　有智之人，心正決定，於斯欲妄，
　　而皆不著。　迷人見喜，深自樂著，
　　如蟻聚羶，如蜂護蜜，天、龍、神、鬼，
　　諸惡夜叉，毘舍遮等，魔護囉誐，
　　及羅剎娑，亦被迷惑。
　欲性不實，
　　生妄境界，喻如幻法，誑賺有情，
　　得無常時，衰壞不覺。
　彼天妙地，
　　一切林木，花菓莊嚴，為生死繩，
　　牽繫汝等，如繩繫犢，而不自在。
　　快樂境界，男女眷屬，於無常時，
　　誰能救護？　若人得住，多聞智慧，
　　善業之舍，適心最上，我今當去。
　　南閻浮提，泉流河海，園苑、亭臺，
　　悉皆具足。　如是種種，有如法者，
　　不如法者，論義慧學，法與非法，
　　我今悉知。　虛妄怨心，迷賺有情。」
　　彼有苾芻，復說頌曰：
　　「心怨下劣，生五根毒，齩螫眾生，
　　如五頭蛇，虛懷悔恨。
　色等五境，
　　為大愛河，無到彼岸；彼岸寂靜，
　　離諸邪妄。　邪見無利，迷墮地獄。
　　彼邪見人，無因計因，墮惡邪見，
　　障覆靜心，謬解因果，行輪迴難，
　　得苦惱身。　業果生滅，善惡亦然；
　　若見真空，即到彼岸，永離生滅。
　　汝等應知，愚癡迷欲，欲覆迷人。
　　若住正見，微妙清淨，戒行律儀，
　　出世及天，求不難得。
　若著邪見，
　　修邪難業：　我願長壽。
　非自愚迷，
　　而復迷他，所行黑暗，墮大輪迴，
　　成就苦因，逼迫自性。
　如佛所說：
　　『利樂之要，反照正性，根塵境空，
　　我山自摧，煩惱清淨，出生死難，
　　住涅槃城，是真解脫。』
　汝等世間，
　　一切有情，深著欲樂，邪毒入心，
　　涅槃彼岸，終不能到。
　假使百劫，
　　輪沒世間，如被枷鎖，不可得脫。
　　智者所說，出世法財，微妙經典，
　　信受奉行，快得善利。
　邪見無因，
　　橫執下劣，虛妄典教，迷謬有情，
　　普墮輪迴。　眾生云何，虛誑真法？
　　無因妄見，不愍含生，自墮、墮他，
　　俱入惡趣。」 ^439c23

彼有飛禽名曰蜜行，於其樹林，食蜜嬉戲，
而說頌曰：
　　「眾生飲酒癡迷醉，愛味誰知癡索牽，
　　墜墮無常惡趣中，是故勿飲無明酒。
　　輪迴因觸生癡見，非法皆從貪愛生，
　　一切塵勞業海深，是名如來大智說。
　　汝知飲酒壞名色，善惡無分譬目盲，
　　乃至身倒不覺知，可喻木石人恥笑；
　　飲酒無恒多過失，三十六失作乖違，
　　智者染著為大暗，是故遠離於飲酒。
　　迦捨花輕等彼人，浮囂不定無忠信，
　　增長貪、瞋生死續，要摧此力勤救護。」 ^440b22

爾時，帝釋天主復說頌曰：
　　「無瞋破瞋，忍辱破怨，法破非法，
　　光破黑暗；實破妄語，定破兩舌，
　　善破惡口，親破非親；慈破殺生，
　　施破慳悋，念破非念，明破無明；
　　晝破於夜，白破黑月；邪欲思惟，
　　真覺智破；惡趣難業，八聖道破；
　　四無礙智，破諸訥鈍；智破無智，
　　安住寂靜，破彼攀緣；風破於山，
　　火破一切，海吞江河，日破星宿；
　　富破貧窮，火破於寒，水破於渴，
　　食破於飢；足破不足，恒讚於悲，
　　不讚無悲。　妄語惡業，破墜有情；
　　善說真如，破有為慧，如佛世尊，
　　能破外道；天諸勢力，破阿修羅。
　　帝釋告言：　『我降汝等，一切天眾。』
　　所以者何？　住正法者，威勢若斯。
　　若復輪迴，奴僕之類，如處地眠，
　　一切居下。　若復一心，奉行正法，
　　如登床座，一切居上。
　行迷智慧，
　　好行非法，天自業果，不墮何去？
　　被業風吹，輪轉地獄，餓鬼傍生，
　　誰同代受？　如是一切，天男、天女，
　　及諸愚迷，一切眾生，自作惡業，
　　受大破壞。」 ^440c5

爾時，帝釋而說頌曰：
　　「譬如大風，吹空中水，聚散不恒；
　　輪迴有情，隨業聚散，不定亦然。
　　又如花敷，開結應時，茂盛凋殘，
　　隨時不住。　時亦如是，過去、未來，
　　亦復不住。　人作福善，嬉戲得時，
　　福樂若盡，往而不復。
　如樹生葉，
　　繁茂甚多，若值霜雹，墮而不復。
　　天人亦爾，受天快樂，若值輪迴，
　　無復快樂。　譬如天雨，不住虛空；
　　快樂亦然，不住幻體。
　譬如大風，
　　吹壞雲雷；快樂亦爾，吹壞生命。
　　譬如朽木，墮大焰中，永不復故。
　　迷愛亦然，經百千生，墜墮泥黎，
　　不復人、天。　虛妄迷愛，廣遍一切。
　　魔滅善行，遠離人、天。
　守護此戒，
　　七佛所說，戒定第一，思念生生，
　　得人業地；思念多劫，父母業地，
　　得生天上。」 ^441a1

爾時，帝釋復說偈言：
　　「若得人中生，由宿行多善，
　　今奉諸律儀，而復生天上。
　　人中難得生，得者針投芥，
　　迷惑若散亂，復墮於地獄。
　　善行三業已，寂靜審觀心，
　　煩惱自消除，定得生天上。
　　煩惱伏令盡，內生適悅心，
　　清淨離貪、瞋，而得生天上。
　　斷除於憎、愛，摩訶苦不生，
　　種種復行檀，而得生天上。
　　恒運慈悲心，救護於含識，
　　如護自身命，而得生天上。
　　他行不善心，害物毒如火。
　　所求皆施與，而得生天上。
　　若覩他妻妾，不生邪染心，
　　如母敬愛觀，而得生天上。
　　若人觀妄語，如火生舌頭，
　　禁戒若真實，而得生天上。
　　兩舌而不作，親友使和合，
　　愛語絕乖離，而得生天上。
　　惡口言無度，傷人利若刀，
　　善語離前非，而得生天上。
　　綺語而增過，加言飾說多，
　　如理稱實談，而得生天上。
　　此戒宜持護，七佛同所宣，
　　無畏戒法圓，而得生天上。
　　一切諸眾生，若生增上慢，
　　如被枷鎖縛，不得於解脫。」 ^441a20

爾時，有一苾芻而說頌曰：
　　「若此女人索，縛人最堅固，
　　輪迴受報時，惡果居第一。
　　若此女人索，非縛項頸索，
　　纏縛有情心，生苦為第一。
　　女索縛人切，人間無有比，
　　地獄、鬼、畜生，為彼女縛去。
　　大色索縛身，可見索形量，
　　女索心非色，縛大無形量。
　　女索雖悅意，迷生不解脫，
　　縛彼一切人，不出輪迴難。
　　六塵俱縛人，女索力最大，
　　降伏於眾生，此縛居最上。
　　若此女人縛，愚迷心愛戀，
　　為妻妾眷屬，堅牢不可解。」 ^441b20

彼帝釋天主，如是一千天子，一切皆見。
心生歡喜歌舞作唱，稱讚天王而說頌曰：
　　「帝釋忉利王，娑婆世父母，
　　行天梵善行，不著於欲樂；
　　正法救世間，非法令除斷，
　　以法適其心，此樂未曾有。
　　最上、最勝智，慈心真實言，
　　快樂法非常，清淨而無染。
　　所有世間德，及彼出世德，
　　天王自在行，一切見無異。
　　救度恐怖者，離苦獲安樂，
　　天、人、阿修羅，世間常持護。
　　此處忉利天，彼諸林木樹，
　　種種寶莊嚴，密覆如繒蓋；
　　地布瑠璃渠，宮殿眾寶色，
　　蓮華恒自敷，莊嚴適其意。
　　天人業因盡，劫火破壞時，
　　妙高一切無，未有不空者。
　　何況諸天眾，如泡、如水沫，
　　纔生又復無，無明迷不覺。
　　帝釋天中尊，彼恒放光明，
　　照耀於我等，一切皆依住。」 ^441c6

爾時，帝釋而說頌曰：
　　「妙高眾山王，光明真金色，
　　瑩淨體分明，喻彼水中月；
　　若此金光明，喻彼持戒者，
　　無垢戒光明，十六分虧一。
　　自業得生天，莊嚴而具足，
　　業有上、中、下，感果亦復然。
　　隨自禁戒心，遠離於散亂，
　　住此正法位，恒獲於快樂。
　　若生無垢戒，身有大光明，
　　如彼千日輪，共聚光無異。
　　佛說七種戒，歡喜若受持，
　　彼為最上人，當獲第一果。
　　種種作善業，彼定有後身，
　　無作無彼行，無業無破壞。
　　愚迷不信因，無因亦無果，
　　如覓水中酥，不受於安樂。
　　迷罪心行暗，非善、非安樂，
　　煩惱互相增，見彼未曾有。」
妙法聖念處經卷第七
 ^441c28
