
## 6
大般涅槃經卷第二十四
translator:: 宋代沙門慧嚴等依泥洹經加之
pin:: 光明遍照高貴德王菩薩品之六
「復次，善男子！云何菩薩摩訶薩修大涅槃微妙經典具足成就第九功德？
善男子！菩薩摩訶薩修大涅槃微妙經典，初發五事悉得成就。
何等為五？一者、信，二者、直心，三者、戒，四者、
親近善友，五者、多聞。 ^761c25

「云何為信？菩薩摩訶薩信於三寶施有果報、
信於二諦一乘之道更無異趣——為諸眾生速得解脫，
諸佛、菩薩分別為三——信第一義諦、
信善方便，是名為信。
如是信者，若諸沙門、若婆羅門、若天、魔、
梵，一切眾生所不能壞。
因是信故，得聖人性。
修行布施，若多、若少悉得近於大般涅槃，
不墮生死；戒、聞、智慧亦復如是。
是名為信。雖有是信而亦不見，是為菩薩修大涅槃成就初事。 ^762a1

「云何直心？菩薩摩訶薩於諸眾生作質直心。
一切眾生若遇因緣則生諂曲，菩薩不爾。
何以故？善解諸法悉因緣故。
菩薩摩訶薩雖見眾生諸惡過咎，終不說之。
何以故？恐生煩惱，若生煩惱則墮惡趣。
如是，菩薩若見眾生有少善事則讚歎之。
云何為善？所謂佛性。
讚佛性故，令諸眾生發阿耨多羅三藐三菩提心。」 ^762a10

爾時，光明遍照高貴德王菩薩摩訶薩白佛言：「世尊！
如佛所說：『菩薩摩訶薩讚歎佛性，令無量眾生發阿耨多羅三藐三菩提心。』
是義不然。何以故？
如來初開《涅槃經》時，說有三種：一者、若有病人得良醫藥及瞻病者，
病則易差，如其不得則不可愈；二者、若得、
不得，悉不可差；三者、若得、不得，悉皆可差。
一切眾生亦復如是，若遇善友、諸佛、菩薩聞說妙法，
能發阿耨多羅三藐三菩提心，如其不遇則不能發，
所謂須陀洹、斯陀含、阿那含、阿羅漢、辟支佛。
二者、雖遇善友、諸佛、菩薩聞說妙法亦不能發，
若其不遇亦不能發，謂一闡提。
三者、若遇、不遇，一切悉能發阿耨多羅三藐三菩提心，所謂菩薩。
若言遇與不遇悉發阿耨多羅三藐三菩提心者，如來今者云何說言因讚佛性令諸眾生發阿耨多羅三藐三菩提心？ ^762a18

「世尊！若遇善友、諸佛、菩薩聞說妙法及以不遇悉不能發阿耨多羅三藐三菩提心，
當知是義亦復不然。
何以故？如是之人當得阿耨多羅三藐三菩提故。
一闡提輩以佛性故，若聞、不聞，悉亦當得阿耨多羅三藐三菩提故。 ^762b5

「世尊！如佛所說，何等名為一闡提耶？
謂斷善根。如是之義亦復不然。
何以故？不斷佛性故，如是佛性理不可斷。
云何佛說斷諸善根？
如佛往昔說十二部經，善有二種：一者、
常，二者、無常。常者不斷，無常者斷。
無常可斷，故墮地獄；常不可斷，何故不遮？
佛性不斷非一闡提，如來何故作如是說言一闡提？
世尊！若因佛性發阿耨多羅三藐三菩提心，何故如來廣為眾生說十二部經？ ^762b10

「世尊！譬如四河出阿耨達池。
若有天、人、諸佛世尊說言：『是河不入大海，當還本源。』
無有是處。菩提之心亦復如是。
有佛性者，若聞、不聞，若戒、非戒，若施、非施，
若修、不修，若智、非智，悉皆應得阿耨多羅三藐三菩提。 ^762b19

「世尊！如優陀延山，日從中出至于正南。
日若念言：『我不至西，還東方。』
者，無有是處。佛性亦爾，若不聞、不戒、不施、
不修、不智、不得阿耨多羅三藐三菩提者，無有是處。 ^762b24

「世尊！諸佛如來說因果性非有、非無，如是之義是亦不然。
何以故？如其乳中無酪性者，則無有酪；
尼拘陀子無五丈者，則不能生五丈之質。
若佛性中無阿耨多羅三藐三菩提樹者，云何能生阿耨多羅三藐三菩提樹？
以是義故，所說因果非有、非無，如是之義云何相應？」 ^762b28

爾時，世尊讚言：「善哉，善哉。
善男子！世有二人甚為希有，如優曇花：
一者、不行惡法，二者、有罪能悔，如是之人甚為希有。
復有二人：一者、作恩，二者、念恩。
復有二人：一者、諮受新法，二者、溫故不忘。
復有二人：一者、造新，二者、修故。
復有二人：一、樂聞法，二、樂說法。
復有二人：一、善問難，二、善能答。
善問難者，汝身是也；善能答者，謂如來也。
善男子！因是善問即得轉于無上法輪，
能枯十二因緣大樹、能度無邊生死大河、
能與魔王波旬共戰、能摧波旬所立勝幢。 ^762c7

「善男子！如我先說：『三種病人值遇良醫、
瞻病、好藥，及以不遇，病悉得差。』
是義云何？若得、不得，謂定壽命。
所以者何？是人已於無量世中修三種善，
謂上、中、下。以修如是三種善故，得定壽命。
如欝單越人壽命千年，有遇病者，若得良醫、
好藥、瞻病，及以不得，悉皆得差。
何以故？得定命故。 ^762c17

「善男子！如我所說：『若有病人得遇良醫、
好藥、瞻病，病得除差；若不遇者則不得差。』
是義云何？善男子！
如是之人壽命不定，命雖不盡，有九因緣能夭其壽。
何等為九？一者、知食不安而反食之，二者、
多食，三者、宿食未消而復更食，四者、大小便利不隨時節，
五者、病時不隨醫教，六者、不隨瞻病教勅，
七者、強耐不吐，八者、夜行，以夜行故惡鬼打之，
九者、房室過差。以是緣故，我說：『病者若遇醫藥病則可差，若不遇者則不可愈。』 ^762c24

「善男子！如我先說：『若遇、不遇，俱不差。』
者，是義云何？有人命盡，若遇、不遇，悉不可差。
何以故？以命盡故。
以是義故，我說：『病人若遇醫藥及以不遇，悉不得差。』 ^763a5

「眾生亦爾，發菩提心者，若遇善友、諸佛、
菩薩諮受深法、若不遇之，皆悉當成。
何以故？以其能發菩提心故，如欝單越人得定壽命。 ^763a8

「如我所說：『從須陀洹至辟支佛，若聞善友、
諸佛、菩薩所說深法，則發阿耨多羅三藐三菩提心，
若不值遇諸佛、菩薩聞說深法，則不能發阿耨多羅三藐三菩提心。』
如不定命，以九因緣命則中夭，如彼病人值遇醫藥，
病則得差；若不遇者，病則不差。
是故，我說遇佛、菩薩聞說深法則能發心，若不值遇則不能發。 ^763a12

「如我先說：『若遇善友、諸佛、菩薩聞說深法，
若不值遇，俱不能發。』
是義云何？善男子！
一闡提輩，若遇善友、諸佛、菩薩聞說深法，
及以不遇，俱不得離一闡提心。
何以故？斷善法故。
一闡提輩亦得阿耨多羅三藐三菩提。
所以者何？若能發於菩提之心則不復名一闡提也。 ^763a19

「善男子！以何緣故說一闡提得阿耨多羅三藐三菩提？
一闡提輩實不能得阿耨多羅三藐三菩提，
如命盡者，雖遇良醫、好藥、瞻病，不能得差。
何以故？以命盡故。 ^763a25

「善男子！一闡，名信；提，名不具。
不具信故，名一闡提。
佛性非信，眾生非具。
以不具故，云何可斷？ ^763a29

「一闡，名善方便；提，名不具。
修善方便不具足故，名一闡提。
佛性非是修善方便，眾生非具。
以不具故，云何可斷？ ^763b2

「一闡，名進；提，名不具。
進不具故，名一闡提。
佛性非進，眾生非具。
以不具故，云何可斷？ ^763b5

「一闡，名念；提，名不具。
念不具故，名一闡提。
佛性非念，眾生非具。
以不具故，云何可斷？ ^763b7

「一闡，名定；提，名不具。
定不具故，名一闡提。
佛性非定，眾生非具。
以不具故，云何可斷？ ^763b9

「一闡，名慧；提，名不具。
慧不具故，名一闡提。
佛性非慧，眾生非具。
以不具故，云何可斷？ ^763b11

「一闡，名無常善；提，名不具。
以無常善不具足故，名一闡提。
佛性非無常，非善、非不善。
何以故？善法要從方便而得，而是佛性非方便得，是故非善。
何故復名非不善耶？
能得善果故，善果即是阿耨多羅三藐三菩提。
又，善法者，生已得故。
而是佛性非生已得，是故非善。
以斷生得諸善法，故名一闡提。 ^763b13

「善男子！如汝所言：『若一闡提有佛性者，云何不遮地獄之罪？』
善男子！一闡提中無有佛性。 ^763b20

「善男子！譬如有王聞箜篌音，其聲清妙，
心即耽著，喜樂愛念，情無捨離。
即告大臣：『如是妙音從何處出？』
大臣答言：『如是妙音從箜篌出。』
王復語言：『持是聲來。』
爾時，大臣即持箜篌置於王前，而作是言：
『大王當知：此即是聲。』
王語箜篌：『出聲，出聲。』
而是箜篌聲亦不出。
爾時，大王即斷其絃，聲亦不出；取其皮木，
悉皆析裂，推求其聲，了不能得。
爾時，大王即瞋大臣：『云何乃作如是妄語？』
大臣白王：『夫取聲者，法不如是。
應以眾緣善巧方便，聲乃出耳。』
眾生佛性亦復如是，無有住處，以善方便故得可見；
以可見故，得阿耨多羅三藐三菩提。
一闡提輩不見佛性，云何能遮三惡道罪？
善男子！若一闡提信有佛性，當知是人不至三趣，是亦不名一闡提也。
以不自信有佛性故，即墮三趣；墮三趣故，名一闡提。 ^763b22

「善男子！如汝所說：『若乳無酪性，不應出酪；
尼拘陀子無五丈性，則不應有五丈之質。』
愚癡之人作如是說，智者終不發如是言。
何以故？以無性故。
善男子！如其乳中有酪性者，不應復假眾緣力也。
善男子！如水乳雜臥至一月終不成酪，若以一渧頗求樹汁投之於中即便成酪。
若本有酪，何故待緣？
眾生佛性亦復如是，假眾緣故則便可見；假眾緣故得成阿耨多羅三藐三菩提。
若待眾緣然後成者，即是無性；以無性故，能得阿耨多羅三藐三菩提。
善男子！以是義故，菩薩摩訶薩常讚人善，
不訟彼缺，名質直心。 ^763c11

「復次，善男子！云何菩薩質直心耶？
菩薩摩訶薩常不犯惡，設有過失即時懺悔，
於師、同學終不覆藏，慚愧自責，不敢復作，於輕罪中生極重想。
若人詰問，答言：『實犯。』
復問：『是罪為好？不好？』
答言：『不好。』復問：『是罪為善？
不善？』答言：『不善。』復問：『是罪是善果耶？
不善果耶？』答言：『是罪實非善果。』
又問：『是罪誰之所造？
將非諸佛、法、僧所作？』
答言：『非佛、法、僧，我所作也，乃是煩惱之所搆集。』
以直心故，信有佛性；信佛性故，則不得名一闡提也。
以直心故，名佛弟子，若受眾生衣服、飲食、
臥具、醫藥，種各千萬，不足為多。
是名菩薩質直心也。 ^763c24

「云何菩薩修治於戒？
菩薩摩訶薩受持禁戒，不為生天、不為恐怖，
乃至不受狗戒、雞戒、牛戒、雉戒，不作破戒、
不作缺戒、不作瑕戒、不作雜戒、不作聲聞戒，
受持菩薩摩訶薩戒、尸羅波羅蜜戒，得具足戒，
不生憍慢，是名菩薩修大涅槃具第三戒。 ^764a8

「云何菩薩親近善友？
菩薩摩訶薩常為眾生說於善道、不說惡道，
說於惡道、非善果報。
善男子！我身即是一切眾生真善知識。
是故，能斷富伽羅婆羅門所有邪見。
善男子！若有眾生親近我者，雖有應生地獄因緣，即得生天。
如須那剎多等應墮地獄，以見我故，即得斷除地獄因緣，生於色天。
雖有舍利弗、目犍連等，不名眾生真善知識。
何以故？生一闡提心因緣故。 ^764a14

「善男子！我昔住於波羅#CB00178;國時，
舍利弗教二弟子，一觀白骨、一令數息，經歷多年皆不得定。
以是因緣即生邪見，言：『無涅槃、無漏之法。
若其有者，我應得之。
何以故？我能善持所受戒故。』
我於爾時見是比丘生此邪心，喚舍利弗而呵嘖之：
『汝不善教，云何乃為是二弟子顛倒說法？
汝二弟子其性各異，一主浣衣、一是金師。
金師之子應教數息，浣衣之人應教骨觀。
以汝錯教，令是二人生於惡邪。』
我於爾時為是二人如應說法，二人聞已得阿羅漢果。
是故，我為一切眾生真善知識，非舍利弗、目犍連等。 ^764a22

「若使眾生有極重結得遇我者，我以方便即為斷之。
如我弟難陀有極重欲，我以種種善巧方便而為除斷。
鴦掘魔羅有重瞋恚，以見我故，瞋恚即斷。
阿闍世王有重愚癡，以見我故，癡心即滅。
如婆熙伽長者，於無量劫積集成就極重煩惱，
以見我故，即便斷滅。 ^764b5

「設有弊惡廝下之人，親近於我作弟子者，
以是因緣，一切人天恭敬愛念。
尸利毱多邪見熾盛，因見我故，邪見即滅。
因見我故，斷地獄因，作生天緣，如氣噓旃陀羅。
命垂終時，因見我故，還得壽命，如憍尸迦。
狂心錯亂，因見我故，還得本心，如瘦瞿曇彌。
屠家之子常作惡業，以見我故，即便捨離，如闡提比丘。
因見我故，寧捨身命，不毀禁戒，如草繫比丘。
以是義故，阿難比丘說：『半梵行名善知識。』
我言：『不爾，具足梵行乃名善知識。』
是名菩薩修大涅槃具足第四親善知識。 ^764b12

「云何菩薩具足多聞？
菩薩摩訶薩為《大涅槃》、十二部經，書寫、
讀誦、分別解說，是名菩薩具足多聞。
除十一部——唯毘佛略——受持、讀誦、
書寫、解說，亦名菩薩具足多聞。
除十二部經，若能受持是大涅槃微妙經典，
書寫、讀誦、分別解說，是名菩薩具足多聞。
除是經典，具足全體，若能受持一四句偈；
復除是偈，若能受持如來常住、性無變易，是名菩薩具足多聞。
復除是事，若知如來常不說法，亦名菩薩具足多聞。
何以故？法無性故。
如來雖說一切諸法，常無所說，是名菩薩修大涅槃成就第五具足多聞。 ^764b24

「善男子！若有善男子、善女人為《大涅槃》
具足成就如是五事，難作能作、難忍能忍、難施能施。
云何菩薩難作能作？
若聞有人食一胡麻得阿耨多羅三藐三菩提者，
信是語故，乃至無量阿僧祇劫常食一麻。
若聞入火得阿耨多羅三藐三菩提者，
於無量劫在阿鼻獄入熾火聚，是名菩薩難作能作。
云何菩薩難忍能忍？
若聞受苦——手、杖、刀、石斫打因緣——得大涅槃，
即於無量阿僧祇劫身具受之，不以為苦，是名菩薩難忍能忍。
云何菩薩難施能施？
若聞能以國城、妻子、頭、目、髓、腦惠施於人，
得阿耨多羅三藐三菩提者，即於無量阿僧祇劫以其所有國城、
妻子、頭、目、髓、腦惠施於人，是名菩薩難施能施。
菩薩雖復難作能作，終不念言：『是我所作。』
難施能施亦復如是。 ^764c7

「善男子！譬如父母唯有一子，愛之甚重，
以好衣裳、上妙甘饍隨時將養，令無所乏。
設令其子於父母所起輕慢心，惡口罵辱，
父母愛故，不生瞋恨，亦不念言：『我與是兒衣服、飲食。』
菩薩摩訶薩亦復如是，視諸眾生猶如一子。
若子遇病，父母亦病，為求醫藥，勤加救療。
病既差已，終不生念：『我為是兒療治病苦。』
菩薩亦爾，見諸眾生遇煩惱病，生愛念心而為說法。
以聞法故，諸煩惱斷。
煩惱斷已，終不念言：『我為眾生斷諸煩惱。』
若生此念，終不得成阿耨多羅三藐三菩提。
唯作是念：『無一眾生我為說法令斷煩惱。』 ^764c22

「菩薩摩訶薩於諸眾生不瞋、不喜。
何以故？善能修習空三昧故。
菩薩若修空三昧者，當於誰所生瞋、生喜？
善男子！譬如山林，猛火所焚、若人斫伐、
或為水漂，而是林木當於誰所生瞋、生喜？
菩薩摩訶薩亦復如是，於諸眾生無瞋、無喜。
何以故？修空三昧故。」 ^765a5

爾時，光明遍照高貴德王菩薩摩訶薩白佛言：「世尊！
一切諸法性自空耶？
空空故空？若性自空者，不應修空然後見空。
云何如來言以修空而見空耶？
若性自不空，雖復修空，不能令空。」 ^765a12

「善男子！一切諸法性本自空。
何以故？一切法性不可得故。
善男子！色性不可得。
云何色性？色性者，非地、水、火、風，不離地、
水、火、風；非青、黃、赤、白，不離青、黃、赤、白；非有、非無。
云何當言色有自性？
以性不可得，故說為空。
一切諸法亦復如是，以相似相續故，凡夫見已，
說言：『諸法性不空寂。』
菩薩摩訶薩具足五事，是故見法性本空寂。 ^765a17

「善男子！若有沙門及婆羅門見一切法性不空者，
當知是人非是沙門、非婆羅門，不得修習般若波羅蜜、
不得入於大般涅槃、不得現見諸佛菩薩，是魔眷屬。
善男子！一切諸法性本自空，亦因菩薩修習空故，見諸法空。 ^765a24

「善男子！如一切法性無常故，滅能滅之。
若非無常，滅不能滅。
有為之法有生相故，生能生之；有滅相故，滅能滅之。
一切諸法有苦相故，苦能令苦。 ^765a29

「善男子！如鹽性醎，能醎異物；石蜜性甘，
能甘異物；苦酒性酢，能酢異物；薑本性辛，
能辛異物；呵梨勒苦，能苦異物；菴羅果淡，
能淡異物；毒性能害，令異物害；甘露之性令人不死，若合異物亦能不死。
菩薩修空亦復如是，以修空故，見一切法性皆空寂。」 ^765b4

光明遍照高貴德王菩薩復作是言：「世尊！
若鹽能令非醎作醎，修空三昧若如是者，
當知是定非善、非妙，其性顛倒。
若空三昧唯見空者，空是無法，為何所見？」 ^765b11

「善男子！是空三昧見不空法能令空寂，然非顛倒。
如鹽，非醎作醎；是空三昧亦復如是，不空作空。 ^765b15

「善男子！貪是有性，非是空性。
貪若是空，眾生不應以是因緣墮於地獄。
若墮地獄，云何貪性當是空耶？ ^765b17

「善男子！色性是有。
何等色性？所謂顛倒。
以顛倒故，眾生生貪。
若是色性非顛倒者，云何能令眾生生貪？
以生貪故，當知色性非不是有。
以是義故，修空三昧非顛倒也。 ^765b19

「善男子！一切凡夫，若見女人即生女相。
菩薩不爾，雖見女人，不生女相；以不生相，
貪則不生；貪不生故，非顛倒也。
以世間人見有女故，菩薩隨說言有女人。
若見男時說言是女，則是顛倒。
是故，我為闍提說言：『汝婆羅門若以晝為夜是即顛倒，以夜為晝是亦顛倒。
晝為晝相，夜為夜相。』
云何顛倒？善男子！
一切菩薩住九地者見法有性，以是見故，不見佛性。
若見佛性，則不復見一切法性。
以修如是空三昧故，不見法性；以不見故，則見佛性。 ^765b23

「諸佛、菩薩有二種說：一者、有性，二者、無性。
為眾生故，說有法性；為諸賢聖，說無法性。
為不空者見法空故，修空三昧令得見空；
無法性者，亦修空故空。
以是義故，修空見空。 ^765c5

「善男子！汝言：『見空，空是無法，為何見？』
者，善男子！如是如是，菩薩摩訶薩實無所見。
無所見者，即無所有；無所有者，即一切法。
菩薩摩訶薩修大涅槃，於一切法悉無所見。
若有見者，不見佛性、不能修習般若波羅蜜、不得入於大般涅槃。
是故，菩薩見一切法性無所有。 ^765c9

「善男子！菩薩不但因見三昧而見空也，
般若波羅蜜亦空、禪波羅蜜亦空、毘梨耶波羅蜜亦空、
羼提波羅蜜亦空、尸波羅蜜亦空、檀波羅蜜亦空，
色亦空、眼亦空、識亦空，如來亦空。
大般涅槃亦空。是故菩薩見一切法皆悉是空。
是故，我在迦毘羅城告阿難言：『汝莫愁惱、
悲泣、啼哭。』阿難即言：『如來世尊！
我今親屬悉皆殄滅，云何當得不悲泣耶？
如來與我俱生此城、俱同釋種親戚眷屬，
云何如來獨不愁惱，光顏更顯？』
善男子！我復告言：『阿難！
汝見迦毘真實是有；我見空寂，悉無所有。
汝見釋種悉是親戚；我修空故，悉無所見。
以是因緣，汝生愁苦，我身容顏益更光顯。』
諸佛、菩薩修習如是空三昧故，不生愁惱。
是名菩薩修大涅槃微妙經典成就具足第九功德。 ^765c15

「善男子！云何菩薩修大涅槃微妙經典具足最後第十功德？
善男子！菩薩修習三十七品，入大涅槃，
常、樂、我、淨，為諸眾生分別解說《大涅槃經》，顯示佛性。
若須陀洹、斯陀含、阿那含、阿羅漢、辟支佛、
菩薩信是語者，悉得入於大般涅槃；若不信者，輪迴生死。」 ^766a2

爾時，光明遍照高貴德王菩薩白佛言：「世尊！
何等眾生於是經中不生恭敬？」 ^766a9

「善男子！我涅槃後，有聲聞弟子愚癡、破戒，
憙生鬪諍，捨十二部經，讀誦種種外道典籍、
文頌手筆，受畜一切不淨之物，言是佛聽。
如是之人，以好栴檀貿易凡木、以金易鍮石、
銀易白鑞、絹易氀褐、以甘露味易於惡毒。 ^766a11

「云何栴檀貿易凡木？
如我弟子為供養故向諸白衣演說經法，
白衣情逸，不喜聽聞，白衣處高、比丘在下，
兼以種種餚饍飲食而供給之猶不肯聽，是名栴檀貿易凡木。 ^766a16

「云何以金貿易鍮石？
鍮石譬色、聲、香、味、觸，金以譬戒。
我諸弟子以色因緣破所受戒，是名以金貿易鍮石。 ^766a20

「云何以銀易於白鑞？
銀譬十善，鑞譬十惡。
我諸弟子放捨十善，行十惡法，是名以銀貿易白鑞。 ^766a22

「云何以絹貿易氀褐？
氀褐以譬無慚、無愧，絹譬慚愧。
我諸弟子放捨慚愧，習無慚愧，是名以絹貿易氀褐。 ^766a24

「云何甘露貿易毒藥？
毒藥以譬種種利養，甘露以譬諸無漏法。
我諸弟子為利養故，向諸白衣若自舉讚，
言得無漏，是名甘露貿易毒藥。 ^766a27

「以如是等惡比丘故，是大涅槃微妙經典廣行流布於閻浮提。
當是之時，有諸弟子受持、讀誦、書寫是經、
廣說流布，當為如是諸惡比丘之所殺害。
是惡比丘相與聚會，共立嚴制：『若有受持
《大涅槃經》、書寫、讀誦、分別說者，一切不得共住、
共坐、談論語言。何以故？
《涅槃經》者，非佛所說，邪見所造。
邪見之人即是六師，六師所說非佛經典。
所以者何？一切諸佛悉說諸法無常、無我、
無樂、無淨，若言諸法常、樂、我、淨，云何當是佛所說經？
諸佛、菩薩聽諸比丘畜種種物，六師所說不聽弟子畜一切物。
如是之義云何當是佛之所說？
諸佛、菩薩不制弟子斷牛五味及以食肉，
六師不聽食五種鹽、五種牛味及以脂血。
若斷是者，云何當是佛之正典？
諸佛、菩薩演說三乘，而是經中純說一乘，謂大涅槃。
如此之言云何當是佛之正典？
諸佛畢竟入於涅槃，是經言佛常、樂、我、
淨，不入涅槃。是經不在十二部數，即是魔說，非是佛說。』 ^766b1

「善男子！如是之人雖我弟子，不能信順是《涅槃經》。
善男子！當爾之時，若有眾生信此經典乃至半句，當知是人真我弟子。
因如是信，即見佛性，入於涅槃。」 ^766b20

爾時，光明遍照高貴德王菩薩白佛言：「世尊！
善哉，善哉。如來今日善能開示《大涅槃經》。
世尊！我因是事即得悟解《大涅槃經》一句、
半句，以解一句至半句故見少佛性。
如佛所說，我亦當得入大涅槃。 ^766b25

「是名菩薩修大涅槃微妙經典具足成就第十功德。」
大般涅槃經卷第二十四
 ^766b29
