
pin:: 
## 6
俱舍論頌疏論本第八
從此第三，明世間品，於中有二：一者明有情世間、二者明器世間。 ^863a9

就明有情世間中有二：一總辨有情、二判聚差別。 ^863a10

就總辨有情，復分三段：一明有情生、二明有情住、三明有情沒。 ^863a11

就初明有情生中，復分九種：一明三界、
二明五趣、三明七識住、四明九有情居、
五明四識住、六明四生、七明中有、八明緣起、九明四有。 ^863a13

此下第一，明三界者，論云：「已依三界分別心等，今次應說三界是何？
各於其中處別有幾？」
頌曰：
　　「地獄傍生鬼，人及六欲天，
　　名欲界二十，由地獄洲異。
　　此上十七處，名色界於中，
　　三靜慮各三，第四靜慮八。
　　無色界無處，由生有四種，
　　依同分及命，令心等相續。」 ^863a16

釋曰：初一行明欲界，次一行明色界，後一行明無色界。
初兩句者，列五趣名。
梵云那落迦，此云苦具，義翻為地獄，以地下有獄故，非正翻也。
言傍生者，以傍行故。
言鬼者，謂餘生中憙盜他物，又復是多他所祀祖宗，
又多希求以自存濟，又多性怯劣身心輕躁，故名為鬼。
言人者，多思慮故，名之為人。
言天者，有光明故，或復尊高，神用自在，
眾所祈告，故名為天。
六欲天者，一、四大王眾天。
二、三十三天。三、夜摩天，此云時分，謂彼天中時時多分唱快樂哉。
四、覩史多天，此云喜足，於五欲樂生喜足心。
五、樂變化天，於五欲境自變化故。
六、他化自在天，於他化中得自在故。 ^863a26

第三句名欲界者，結上也。
此上五趣，器及有情總名欲界。
言二十者，明欲界中處有二十。
由地獄洲異者，明二十所由也。
於上五趣，由地獄異及由洲異，故成二十。
地獄有八，名地獄異：一、等活地獄，謂彼有情雖遭種種斫刺磨擣，
而彼暫遇涼風所吹，尋蘇如本，等前活故，立等活名。
二、黑繩地獄，先以黑繩秤量支體，後方斬鋸，故名黑繩。
三、眾合地獄，眾多苦具俱來逼身，合黨相殘，故名眾合。
四、號叫地獄，眾苦所逼，異類悲號，發怨叫聲，名為號叫。
五、大號叫地獄，劇苦所逼，發大哭聲，悲叫稱怨故，名為大號叫。
六、炎熱地獄，火隨身轉，炎熾周圍，熱苦難任，故名炎熱。
七、極熱地獄，若內若外、自身他身俱出猛火，
互相燒害，熱中極故，名為極熱。
八、無間地獄者，受苦無間，或無樂間苦，故名無間。
言洲異者，有四大洲：一、南贍部洲，此洲南邊有贍部樹，
今此洲名或從林立名、或從果為名，名贍部洲。
二、東勝身洲，身形勝故，或身勝贍部，名東勝身洲。
三、西牛貨洲，以牛為貨易，故名牛貨洲。
四、北俱盧洲，此云勝處，或云勝生，於四洲中處最勝故，
名為勝處，生最勝故名為勝生。
地獄及洲合成十二，並六欲天、傍生、餓鬼，處成二十。
若有情界，從自在天至無間獄，若器世間乃至風輪，皆欲界攝。 ^863b10

此上十七處者，標色界也。
此欲界上有十七處，名為色界。 ^863c7

三靜慮各三，第四靜慮八者，列十七名也。
謂三靜慮處各有三，第四靜慮處獨有八，合成十七處。
器及有情總名色界。
第一靜慮處有三者，一名梵眾天，大梵天王所領眾故。
二名梵輔天，衛侍梵王，為臣輔翼故。
三名大梵天，廣善所生，故名為梵，此梵即大，故名大梵。
由彼獲得中間定故，最初生故，最後沒故，
威德等勝，故名大梵。
第二靜慮有三天者，一、少光天，於二禪內光明最少，故名少光天。
二、無量光天，光明轉增，量難限故，名無量光天。
三、極光淨天，光明勝前，遍照自地，故名極光。
第三靜慮有三天者，一、少淨天，意地樂受故名為淨，
於第三禪中此淨最少，名為少淨。
二、無量淨天，此淨轉勝，量難限故，名無量淨天。
三、遍淨天，此淨周普，故名遍淨。
第四靜慮有八天者，一、無雲天，此下空中無所居地，
如雲密合，故說名雲，此上諸天更無雲地，
在無雲首，故名無雲。
二、福生天者，更有異生勝福方可往生故，說名福生。
三、廣果天，於色界中，異生生中此最殊勝，故名廣果天。
四、無煩天，煩謂煩雜，於無煩中此最初故，得無煩名。
五、無熱天，已得雜修上中品定，能善伏除上中品障，
意樂調柔，離諸熱惱，故名無熱。
六、善現天，已得上品雜修靜慮，果位易彰，故名善現。
七、善見天，已得上勝雜修靜慮，離修定障，
餘品至微，見極清徹故，名善見天。
八、色究竟天，有色天中，更無有處能過於此故，名色究竟。
此五天名淨居天，唯聖人居，無異生雜，故名淨居。
於色界中立十七天，依經部宗也。
若薩婆多宗，唯立十六天，除大梵天，謂梵輔天中有高臺閣，
名大梵天，一主所居，更無別地。
如世尊處座，四眾圍遶，故別不立大梵天也。
除無想天者，謂廣果天中有高勝處，名無想天，
非別有地，故不立也。
經部師立大梵天者，謂大梵王與梵輔等，
處雖不別，身形、壽量皆不等故，故須別立。
此經部宗除無想天者，以無想天與廣果天身壽等，
所以無想攝入廣果，更不別立。
若上座部，亦立大梵天，由身壽不同故。
亦立無想天，謂與廣果因果別故。
由此色界即有十八天。 ^863c9

無色界無處者，明無色界都無處所，以非色法，無方所故。 ^864a22

由生有四種者，此明無色雖無處所，由異熟生，
差別有四：一、空無邊處天，修此定前，於加行位厭有色身，
思無邊空，作空無邊解，名空無邊處。
二、識無邊處，厭先外空，復思內識，作識無邊解，名識無邊處。
三、無所有處，次厭無邊識，思無所有，作無所有解，名無所有處。
四、非想非非想天，謂此定體非前七地麁想，名為非想。
若想全無，便同癡暗，有細想故，名非非想。
前三無色，從加行立名。
第四無色，當體受稱。
又論云：「復如何知彼無方處？
謂於是處得彼定者，命終即於是處生故。
復從彼沒，生欲、色時，即於是處中有起故。」
解云〔答前問也〕：謂於是處得彼定者，謂隨何等洲，修得無色定處也。
即於修定處，命終受無色界生，後時從無色沒生欲、
色時，還即於過去修得定處中有起故，
明知無色，無方所也。 ^864a23

依同分及命，令心等相續者，明無色界所依也。
欲、色有身，心依身而轉。
無色無身，心依同分及命根轉。 ^864b11

問：「何故名欲界等？」
答：「界是總名，欲等是別。
以別依總，名欲界等。
具足應言欲所屬界名為欲界，色所屬界名為色界，
無色所屬界名為無色界，略去所屬字，但名欲界等。
如言胡椒飲，及金剛環，飲與環俱是總名，
胡椒、金剛並為別稱，以別依總，名胡椒飲及金剛環。
具足應言胡椒所屬飲，金剛所屬環，略去所屬字，但名胡椒飲等。
況法可知。」 ^864b13

問：「此中欲言，為說何法？」
答：「略說段食、婬所引貪〔解云：婬貪、食貪名之為欲耳也〕。
如經頌云：『世諸妙境非真欲，真欲謂人分別貪。
妙境如本住世間，智者於中已除欲〔此頌是佛說，
舍利子為人誦，意取貪心名欲，非境也〕。』
邪命外道便詰舍利子言：『若世妙境非真欲，真欲謂人分別貪。
苾芻應名受欲人，起惡分別尋思故〔解云：
此外道意，取外境為真欲體，不遠而住，難舍利子也〕。
若世妙境是真欲，真欲非人分別貪。
汝師應名受欲人，恒觀可意妙色故。』。」 ^864b22

從此第二，明五趣，論云：「已說三界，五趣云何？」
頌曰：
　　「於中地獄等，自名說五趣。
　　唯無覆無記，有情非中有。」 ^864c3

釋曰：前兩句列五趣名，下兩句諸門分別。
於中地獄等自名說五趣者，於三界中有地獄等，說名五趣。
謂前所說地獄、傍生、鬼及人、天，是名五趣。 ^864c7

唯無覆無記者，三性分別，此五趣體不通善、
染，唯無覆無記。過去業所招，是異熟生無記。
若通善、染，五趣便相雜，謂一趣中具有五趣業煩惱故。
亦不通外器，以外器中通於五趣，共受用故。 ^864c10

有情非中有者，五趣唯是有情數攝，體非中有。
趣是所往，中有是能往，故中有非趣也。
《施設足論》作如是說：「四生攝五趣，非五趣攝四生。
不攝者何？所謂中有。」
上來所明五趣不通善、染、外器、中有，明知界寬趣狹，
以彼善、染、外器、中有，三界攝故。
由此理故，若是趣體，必是界攝，自有是界而非是趣，
謂善、染等。 ^864c14

從此第三，明七識住，論云：「即於三界及五趣中，如其次第識住有七。
其七者何？」頌曰：
　　「身異及想異，身異同一想，
　　翻此身想一，並無色下三，
　　故識住有七，餘非有損壞。」 ^864c23

釋曰：身異及想異者，是第一識住，謂人趣全、天趣一分。
故論云：「契經中說，有色有情身異想異，
如人、一分天是第一識住。
一分天者，謂欲界天及初靜慮，除劫初起。」
言身異者，狀貌異故。
彼由身異，或有異身，故名身異。
言由身異者，約體以明。
言有異身者，據成就說。
言想異者，苦、樂、捨想有差別故。
彼由想異，或有異想，故名想異。
言由想異者，約體以明。
言有異想者，據成就說。 ^864c28

第二句者，是第二識住，於初靜慮，取劫初起，
故論云：「有色有情身異想一，是第二識住。
如梵眾天，謂劫初起。
所以者何？以劫初起，彼諸梵眾起如是想：我等皆是大梵王生。
大梵爾時亦起此想：是諸梵眾皆我所生。
同想一因，故名想一。
大梵王身其量高廣，容貌威德、言語光明，
一一皆與梵眾不同，故名身異〔已上論文〕。」
問：「何故梵王、梵眾起一因想？」
答：「謂大梵王於劫初時獨一而住，更無侍衛，
遂發願言：『云何當令諸餘有情生我同分？』
時極光淨天見已悲愍，從彼處沒，生為梵眾。
梵王纔發願，見有天生故，大梵王起如是想：我表能生也。
彼諸梵眾初見大梵威德特尊天，又憶念知先因梵王發誓願故，
我來生此，是故梵眾起如是念：我等皆是大梵王生。」 ^865a8

翻此身想一者，此一句中有兩重識住。
言翻此者，謂翻上身異想一，應言身一想異，是第三識住。
故論云：「有色有情身一想異，如極光淨天，
為第三識住〔解云：理實亦攝少光淨天、
無量光天，唯言極光淨者，舉後攝初也〕。」
彼天顯形狀貌不異，故名身一。
樂、非苦樂二想交參，故名想異。
傳說彼天厭根本地喜根已，起近分地捨根現前，
厭近分地捨根已，起根本地喜根現前。
如富貴人厭欲樂已，便受法樂。
厭法樂已，復受欲樂。
身想一者，是第四識住。
論云：「有色有情身一想一，如遍淨天，是第四識住。」
言身一者，狀貌不異。
言想一者，唯樂受想。
又論云：「初靜慮中，由染污想，故言想一。
第二靜慮，由二善想，故言想異。
第三靜慮，由異熟想，故言想一。」 ^865a24

並無色下三者，除有頂也。
謂空處是第五識住，識處是第六識住，無所有處是第七識住。 ^865b11

故識住有七者，總結也。
言識住者，識所樂住。
若欲、色界，五蘊為體。
若無色界，四蘊為體。 ^865b13

餘非有損壞者，簡非也。
餘謂三惡趣、第四靜慮及有頂天，此等諸處皆非識住。
言有損者，簡三惡趣也。
謂三惡趣有重苦受，能損於識。
言有壞者，簡第四禪及有頂天也。
謂第四禪有無想定及無想事，有頂天中有滅盡定，
能壞於識，令相續斷，故非識住。
又論云：「復說餘處有情，心樂來止，若至於此，
不更求出故，說名識住。
於諸惡處二義俱無，第四靜慮，心恒求出。
謂諸異生求入無想，若諸聖者樂入淨居或無色處。
若淨居天，樂證寂滅，有頂昧劣，故非識住。」 ^865b15

從此第四，明九有情居，論云：「如是分別七識住已，因茲復說九有情居。
其九者何？」頌曰：
　　「應知兼有頂，及無想有情，
　　是九有情居，餘非不樂住。」 ^865b28

釋曰：前七識住，兼有頂天及無想處，是名為九。
諸有情類唯於此九欣樂住故，立有情居，
餘處皆非，不樂住故。
言餘處者，謂諸惡處，非有情類自樂居中，
惡業羅剎逼之令住故，彼如牢獄，不立有情居。
第四靜慮，除無想天，所餘八天非有情居，如識住釋。 ^865c4

從此第五，明四識住，論云：「前所引經說七識住，復有餘經說四識住。
其四者何？」頌曰：
　　「四識住當知，四蘊唯自地，
　　說獨識非住，有漏四句攝。」 ^865c10

釋曰：言四識住者，標名也。
「當知」兩字流入下句。
如經說言：「識隨色住，識隨受住，識隨想住，識隨行住。
四是所住，識是能住，識所住故，名四識住。」
當知四蘊者，辨體也。
色、受、想、行名為四蘊，有漏四蘊為識住體。
自地者，唯取自地四蘊為體，以自地蘊愛所攝受，
識隨愛力，依著於彼，得名識住。
若於他地，無愛攝受，故非識住。
故論云：「非於異地色等蘊中，識隨愛力，依著於彼。」 ^865c14

說獨識非住者，此明識蘊非是識住，謂此識蘊是能住識，
不可能住立為所住，故識非識住。
論云：「非能住識可名所住，如非即王可名王座。
或若有法識所乘御，如人船理，說名識住。
非識即能乘御自體，是故不說識名識住。
毘婆娑師所說如是。
又佛意說，此四識住猶如良田，總說一切有取諸識猶如種子，
不可種子立為良田。
仰測世尊教意如是〔已上論文〕。」 ^865c22

有漏四句攝者，明同異也。
同者，此四識住與七識住俱有漏攝。
異者，四句分別，謂四識住位寬體狹，通惡趣等故位寬也，非識蘊故體狹也。
若七識住體寬位狹，通識蘊為體故體寬也，非惡趣等故位狹也。
互有寬狹，得成四句：有七識住非四識住，
謂七中識，以七中攝是七識住，以識蘊故非四識住；
有四識住非七識住，謂三惡趣、第四靜慮及有頂天中有受等四蘊，
以四蘊故是四識住，惡趣等故非七識住；
第三俱句者，謂七中四蘊；第四俱非句者，
謂除前相，即前惡趣等中識蘊是也，惡趣等故非七識住，以識蘊故非四識住。 ^866a3

從此第六，明四生，論云：「於前所說諸界趣中，應知其生略有四種。
何等為四？何處有何〔此有兩問〕？」
頌曰：
　　「於中有四生，有情謂卵等。
　　人傍生具四，地獄及諸天，
　　中有唯化生，鬼通胎化二。」 ^866a17

釋曰：前兩句答第一問，下四句答第二問。 ^866a23

於中有四生者，標數，於三界中生有四生也。 ^866a24

有情謂卵等者，列名，謂諸有情類有四種生，
卵生、胎生、濕生、化生。
如孔雀等生從卵#CB00592;，
是名卵生；如牛、馬等生從胎藏，是名胎生；
如飛蛾等生從濕氣，是名濕生；如諸天等諸根頓具，
無而欻有，是名化生。 ^866a25

人傍生具四者，人、傍生趣各具四生。
人卵生者，謂如世羅、鄔婆世羅生從鶴卵，
鹿母所生三十二子，槃遮羅王五百子等。
解云：世羅此云大山，鄔婆世羅此云小山，
近山生故，以山為名。
《婆娑論》云：「昔於此洲，有商人入海，得一雌鶴，
形色偉麗，奇而悅之。
遂生二卵，於後卵開，生二童子，端正聰明，
年長出家，得阿羅漢果。
大者名世羅，小者名鄔婆世羅。」
鹿母是毘舍佉夫人，毘舍佉是二月星名，
從星為名，此云長養，即功德生長也，是彌伽羅長者，
兒婦有子名鹿，故名鹿母，從子為名，生三十二卵，卵各生一兒。
般遮羅王有妃生五百卵，生已羞恥，恐為災變，
以小函盛，棄殑伽河，隨流而去。
下有隣國王，因觀河水有函，遣人接取，
見卵，將歸城內。經數日間，各出一子，養大驍勇，
所往皆伏，無敢敵者。
時彼隣國王與彼父王久來怨讎，欲遣征伐，
先作書告：今欲決戰。
尋後兵至，圍遶其城，即欲摧破。
般遮羅王極大忙怖，王妃問委，慰喻王言：
「王不須愁，此五百子皆是我兒。」
具陳前事，夫子見母，惡心必息。
妃自登城，告五百子說上因緣，「如何今者欲造逆罪？
若不信者，各應張口。」
妃按兩乳，有五百道乳各注一口。
應時信伏，因即和好。
兩國交通，各無征伐。
人胎生者，如今世人。
人濕生者，如曼馱多、遮盧、鄔波遮盧、鴿鬘、菴羅衛女。
解云：曼馱多，此云我養，是布殺陀王頂皰而生，
顏貌端正，王抱入宮，諸宮皆言我能養也，故以標名。
舊云頂生，此是義翻，然非正目，此王長大為金輪王。
遮盧，此云髀生。鄔波遮盧，此云小髀。
於我養王兩髀之上各生一皰，皰生一子，
從所生處為名，以小標別，亦為輪王。
鴿鬘者，昔有一王名為靜授，於王腋下有一皰生，
生一女子，名為鴿鬘，如鴿飛出，王重如鬘，故以為名焉。
菴羅衛女，從菴羅樹濕氣而生，從樹為名。
人化生者，唯劫初起。
傍生三種人所共見。
化生如龍、揭路荼等。
解云：此云頂癭，亦名蘇刺尼，此云妙翅，舊云金翅鳥。 ^866b1

地獄及諸天，中有唯化生者，一切地獄、
諸天、中有，皆唯化生。
鬼趣唯通胎、化二生。
鬼胎生者，如餓鬼母白目連言：「我夜生五子，
隨生皆自食，晝生五亦然，雖食盡而無飽。」
論云：「一切生中何生最勝？
應言最勝唯是化生。
若爾，何緣後身菩薩得生自在而受胎生？
見受胎生有大利益故，謂為引導諸大釋種親屬相因令入正法；
又引餘類令知菩薩是輪王種，生敬慕心，
因得捨邪歸於正法；又令所化生增上心，
彼既是人，能成大事，我曹亦爾，何不能為因發正勤，專修正法？
又若不爾，族姓難知，恐疑幻化為天為鬼，
如外道論矯設謗言：『過百劫後，當有大幻出現世間。』
故受胎生，息諸疑謗。
有餘師說：『為留身界，故受胎生，令無量人及諸異類一興供養，
千返生天，及證解脫。
若受化生，無外種故，身纔殞逝，復無遺形，
如滅燈光，即無所見。』」 ^866c12

從此第七，明中有，於中有二：一正明中有、二正破外道。 ^867a3

就明中有中，曲分三段：一正明中有、二證有中有、三諸門分別。 ^867a4

且初正明中有者，論云：「此中何法說名中有？
何緣中有非即名生〔此有兩問〕？」
頌曰：
　　「死生二有中，五蘊名中有。
　　未至應至處，故中有非生。」 ^867a5

釋曰：上兩句答初問，下兩句答第二問。
死生二有中，五蘊名中有者，謂死有後、
在生有前，二有中間有五蘊起，為至生處，
故起此身，二趣中間說名中有。 ^867a10

未至應至處，故中有非生者，答第二問。
中有已起，不名生者，謂未至彼當來所應至處，是故中有不名為生。
論云：「何謂當來所應至處〔問也〕？
謂引異熟究竟分明，是謂當來所應至處〔答也〕。」
解云：中有唯天眼見故，昧劣不明也。 ^867a13

從此第二，證有中有。
依大眾部不立中有，故論云：「有餘部說，
從死至生，處容間絕，故無中有〔述大眾部宗也〕。
此不應許〔論主總非〕。
所以者何〔大眾部徵也〕？
依理教故〔總答〕。何謂理教？」
頌曰：
　　「如穀等相續，處無間續生，
　　像實有不成，不等故非譬，
　　一處無二並，非相續二生。
　　說有健達縛，及五七經故。」 ^867a19

釋曰：前六句依理證，第七、第八句依教證。
前兩句立比量破大眾部。
如穀等相續者，謂如穀等種春種秋收，中間必有芽等相續。
處無間續生者，如穀種果既是相續，要處無間剎那續生。
言無間者，謂無間絕種果中間芽莖等也。
如穀等相續處無間絕，有情相續理亦應然。
有情死生是相續法，如何間絕言無中有？
此有比量，如穀等者是同喻也，處無間者是宗法也，續生者是因也。
量云：死生是有法，要處無間是宗法；因云：
以續生故；同喻云：猶如種果。
種果是續生，種果無間絕，死生是續生，死生無間絕。
像實有不成不等，故非譬者，破大眾部救也。
論云：「豈不現見有法續生，而於其中處亦有間。
如依鏡等，從質像現，如是有情死有生有，
處雖有間，何妨續生？」
解云：此大眾部救也。
言續生為因，因中有不定過。
死有生有為如種菓子，以續生故必無間絕耶？
為如質像，以續生故亦有間絕耶？
並曰：質像是續生，質像許間絕。
死生是續生，死生亦間絕。
為破此救，故有斯頌。
此有二理破之，一所立質像實有不成，二像喻不等於法。
由此二理，故非譬也。
故論云：「謂別色生說名為像，其體實有，理所不成。
設成非等，故不成喻，一處無二并者。」
釋上像實有不成句也，論有四義，釋一處無二并也。
一云：謂於一處，鏡色及像並見現前，二色不應同處並有，
依異大種故；第二云：又陜水上，兩岸色形同處一時，
俱現二像，居兩岸者互見分明，曾無一處並見二色，
不應謂此二色並生〔解云：於一水處兩岸像生，
二像既是同生，故知像非實有也〕；第三云：
又影與光未曾同處，然曾見鏡懸置影中，
光像顯然現於鏡面，不應於此謂二並生；
第四云：或言一處無二並者，鏡面、月像謂之為二，
近遠別見，如觀井水。
若有並生，如何別見？
故知諸像於理實無。
又論云：「然諸因緣和合勢力，令如是見，
以諸法性功能差別，難可思議。」 ^867a27

非相續二生者，釋上不等，故非譬也。
非相續者，汝所立像非一相續，不等於法。
夫言相續，此滅彼生，唯從鏡中有像現故，
明知質像體類各別，非一相續。
又像與本質俱時而有，故知質像非是相續。
若死生法是一相續，要從此死後彼方生，
汝將質像非一相續法而喻死生一相續法者，不實等也。
言二生者，汝所立像託二緣生，不等於法，
謂本質及鏡為二緣也，生有唯從死有為緣，
故生有起，唯一緣生法也。
汝以二緣生法以喻一緣生法，是則不可等於法，故非譬也。
已依正理對破彼宗，故知死生必有中有。 ^867c9

說有健達縛及五七經故者，引教證也。
如契經言：「入母胎者要由三事：一者母身是時調適，
二者父母交愛和合，三者健達縛正現在前。」
此經既言健達縛，明知有中有。
健達縛者，此云尋香，中有食香，名尋香也。
及五七經故者，如契經言：「有五不還：一者中般、
二者生般、三者有行般、四者無行般、五者上流般。」
此經既說有中般，明知有中有，在中有中般涅槃故，名中般也。
及七經者，又經說有七善士趣。
大眾部中有餘師釋云：中般者非是中有，
有中天名中，住中天中得般涅槃，名中般也。
故引《七善士經》破彼所說，顯成中有。
故論云：「又經說有七善士趣，謂於前五，
中般分三，由處及時近、中、遠故。
譬如札火，小星迸時，纔起至近則滅，初善士亦爾；
譬如鐵火小星迸時起，至中滅，二善士亦爾；
譬如鐵火大星迸時，遠未墮土而滅，三善士亦爾。
非彼所執別有中天，有此時處三品差別，故彼所執定非應理。」
解云：初善士者，纔受色界中有，未出欲界得般涅槃，
時、處俱近也；第二善士受中有已，到二界中間得般涅槃，
處、時俱中也；第三善士臨到色界，未及受生便般涅槃，
處、時俱遠也。又大眾部更有釋云：壽量中間得般涅槃，
故名為中般，非中有也。
論主破云：「又無色界亦應說有中般涅槃，彼亦有壽量中間般涅槃故。
然無色界無中般者，以嗢陀南伽他中說：
『總集眾聖賢，四靜慮各十〔註曰〕：初禪有十人，
得初禪定業為第一人；又得初禪已，種解脫分善為第二人；
又得初禪已，現般為第三人；并前七善士為十人。
二、三、四禪准斯數說也，三無色各七〔於十中除中般三也〕，唯六謂非想。』
於前七中又除上流，無上生故。
准此頌文，無色界中必無中般，故彼所執皆成虛妄。」
又大眾部引一經頌證無中有，頌曰： ^867c21

「再生汝今過盛位〔註曰〕：有外道婆羅門名再生，年老來見世尊。
世尊呵嘖：『汝今年老，已過盛位。』
胎外有五位：一嬰孩、二童子、三少年、四盛年、
五老年也，至衰將近琰魔王，〔至衰老位〕，
欲往前路無資糧〔無戒定慧資糧也〕，求住中間無所止。」
論主釋通云：「此頌意顯，於彼人中速歸磨滅，
無暫停義，名無所止。
或可中有名無所止，為至所生，亦無暫停，行無礙故。」
俱舍論頌疏論本第八
 ^868a29
