
hui:: 
pin:: 大般若波羅蜜多經卷第四百一十
三藏法師玄奘奉　詔譯
第二分行相品第九之二
時，舍利子問善現言：「若三摩地不異菩薩摩訶薩，
菩薩摩訶薩不異三摩地，三摩地即是菩薩摩訶薩，
菩薩摩訶薩即是三摩地，若三摩地、若菩薩摩訶薩於般若波羅蜜多亦如是者，
諸菩薩摩訶薩云何於一切法如實了知入三摩地？」 ^51c22

善現答言：「若菩薩摩訶薩入諸定時，不作是念：『我依一切法平等性證入如是如是等持。』
由此因緣，諸菩薩摩訶薩雖依一切法平等性證入如是如是等持，
而於一切法平等性及諸等持不作想解。
何以故？舍利子！以一切法及諸等持、若菩薩摩訶薩、
若般若波羅蜜多皆無所有，無所有中分別想解無容起故。」 ^51c27

時，薄伽梵讚善現言：「善哉！
善哉！如汝所說。故我說汝住無諍定聲聞眾中最為第一，
由斯我說與義相應，平等性中無違諍故。
善現！諸菩薩摩訶薩欲學般若波羅蜜多應如是學，
欲學靜慮、精進、安忍、淨戒、布施波羅蜜多應如是學，
欲學四念住乃至八聖道支應如是學，如是乃至欲學佛十力乃至十八佛不共法應如是學。」 ^52a5

時，舍利子即白佛言：「若菩薩摩訶薩作如是學，為正學般若波羅蜜多不？
乃至為正學十八佛不共法不？」 ^52a12

佛言：「舍利子！若菩薩摩訶薩作如是學，
為正學般若波羅蜜多，以無所得為方便故，
乃至為正學十八佛不共法，以無所得為方便故。」 ^52a14

時，舍利子復白佛言：「若菩薩摩訶薩如是學時，皆以無所得為方便學般若波羅蜜多不？
乃至皆以無所得為方便學十八佛不共法不？」 ^52a17

佛言：「舍利子！若菩薩摩訶薩如是學時，
皆以無所得為方便學般若波羅蜜多，乃至皆以無所得為方便學十八佛不共法。」 ^52a20

舍利子言：「無所得者，為說何等不可得耶？」 ^52a23

佛言：「舍利子！我不可得，乃至見者不可得，
畢竟淨故；蘊、處、界不可得，畢竟淨故；無明不可得，
乃至老死不可得，畢竟淨故；四聖諦不可得，
畢竟淨故；欲、色、無色界不可得，畢竟淨故；
四念住不可得，乃至八聖道支不可得，
畢竟淨故；佛十力不可得，乃至十八佛不共法不可得，
畢竟淨故；布施波羅蜜多不可得，乃至般若波羅蜜多不可得，
畢竟淨故；預流不可得，乃至阿羅漢不可得，
畢竟淨故；獨覺不可得，畢竟淨故；菩薩不可得，
如來不可得，畢竟淨故。」 ^52a24

舍利子言：「世尊！所說畢竟淨者是何等義？」 ^52b5

佛言：「舍利子！即一切法不生不滅、無染無淨、
不出不沒、無得無為，如是名為畢竟淨義。」 ^52b6

時，舍利子復白佛言：「若菩薩摩訶薩如是學時，為學何法？」 ^52b9

佛言：「舍利子！若菩薩摩訶薩如是學時，於一切法都無所學。
何以故？舍利子！非一切法如是而有如諸愚夫異生所執可於中學。」 ^52b10

舍利子言：「若爾諸法如何而有？」 ^52b13

佛言：「諸法如無所有如是而有，若於如是無所有法不能了達，
說名無明。」 ^52b14

舍利子言：「何等法無所有，若不了達說名無明？」 ^52b15

佛言：「舍利子！色無所有，受、想、行、識無所有，
以內空故，乃至無性自性空故；如是乃至四念住無所有，
乃至十八佛不共法無所有，以內空故，乃至無性自性空故。
舍利子！愚夫異生若於如是無所有法不能了達，說名無明。
彼由無明及愛勢力，分別執著斷、常二邊，由此不知不見諸法無所有性分別諸法。
由分別故，便執著色、受、想、行、識，乃至執著十八佛不共法，
由執著故，分別諸法無所有性，由此於法不知不見。」 ^52b16

舍利子言：「於何等法不知不見？」
佛言：「於色不知不見，於受、想、行、識不知不見，乃至於十八佛不共法不知不見。
由於諸法不知不見，墮在愚夫異生數中不能出離。」 ^52b26

舍利子言：「彼於何處不能出離？」 ^52b29

佛言：「彼於欲界、色、無色界不能出離。
由於三界不能出離，於聲聞法不能成辦，
於獨覺法不能成辦，於菩薩法不能成辦，於諸佛法不能成辦。
由於三乘不能成辦，便於諸法不能信受。」 ^52c1

舍利子言：「彼於何法不能信受？」 ^52c5

佛言：「彼於色空不能信受，於受、想、行、識空不能信受，
乃至於十八佛不共法空不能信受，由不信受便不能住。」 ^52c6

舍利子言：「於何等法彼不能住？」 ^52c8

佛言：「舍利子！於布施波羅蜜多乃至般若波羅蜜多彼不能住，
於不退轉地乃至十八佛不共法彼不能住。
由此故名愚夫異生，以於諸法執著有性。」 ^52c9

舍利子言：「彼於何法執著有性？」
佛言：「彼於色執著有性，於受、想、行、識執著有性；
於眼處執著有性，乃至於意處執著有性；
於色處執著有性，乃至於法處執著有性；
於眼界執著有性，乃至於意界執著有性；
於貪、瞋、癡執著有性，於諸見趣執著有性；
於四念住執著有性，乃至於十八佛不共法執著有性。」 ^52c13

時，舍利子白佛言：「世尊！
頗有菩薩摩訶薩作如是學，非學般若波羅蜜多，不能成辦一切智智耶？」 ^52c20

佛告舍利子：「有菩薩摩訶薩作如是學，
非學般若波羅蜜多，不能成辦一切智智。」 ^52c22

舍利子言：「此如何等？」
佛言：「舍利子！若菩薩摩訶薩無方便善巧，
於般若波羅蜜多分別執著，於靜慮、精進、
安忍、淨戒、布施波羅蜜多分別執著；於四念住分別執著，乃至於十八佛不共法分別執著。
由此執著，於一切智、道相智、一切相智亦起執著。
以是因緣，有菩薩摩訶薩作如是學，非學般若波羅蜜多，不能成辦一切智智。」 ^52c24

舍利子言：「是菩薩摩訶薩如是學時，定非學般若波羅蜜多，
不能成辦一切智智耶？」 ^53a2

佛言：「舍利子！是菩薩摩訶薩如是學時，
定非學般若波羅蜜多，不能成辦一切智智。」 ^53a4

時，舍利子復白佛言：「世尊！
云何菩薩摩訶薩修學般若波羅蜜多，
是學般若波羅蜜多，如是學時便能成辦一切智智？」 ^53a6

佛言：「舍利子！若菩薩摩訶薩修學般若波羅蜜多，
不見般若波羅蜜多，乃至不見一切相智，
如是菩薩摩訶薩修學般若波羅蜜多，
是學般若波羅蜜多，如是學時則能成辦一切智智。
何以故？舍利子！以無所得為方便故。」 ^53a8

舍利子言：「是菩薩摩訶薩於何法無所得為方便耶？」 ^53a13

佛言：「舍利子！是菩薩摩訶薩修行布施波羅蜜多時，
於布施波羅蜜多無所得為方便，乃至修行般若波羅蜜多時，
於般若波羅蜜多無所得為方便，乃至求菩提時，
於菩提無所得為方便，乃至求一切相智時，於一切相智無所得為方便。
舍利子！如是菩薩摩訶薩修學般若波羅蜜多，
是學般若波羅蜜多，如是學時則能成辦一切智智。」 ^53a15

舍利子言：「是菩薩摩訶薩修學般若波羅蜜多時，以何等無所得為方便耶？」 ^53a22

佛言：「舍利子！是菩薩摩訶薩修學般若波羅蜜多時，
以內空無所得為方便，乃至以無性自性空無所得為方便。
由是因緣，速能成辦一切智智。」
pin:: 
##  10 幻喻品
第二分幻喻品第十 ^53a24

爾時，具壽善現白佛言：「世尊！
設有問言：『若有幻士能學般若波羅蜜多，
乃至能學布施波羅蜜多，彼能成辦一切智智不？
若有幻士能學四念住，乃至能學十八佛不共法，彼能成辦一切智智不？』
我得此問當云何答？」 ^53a29

佛告善現：「我還問汝，隨汝意答。
善現！於意云何？色與幻有異不？
受、想、行、識與幻有異不？」 ^53b4

善現答言：「不也！世尊！」 ^53b6

「善現！於意云何？眼處與幻有異不？
乃至意處與幻有異不？
色處與幻有異不？
乃至法處與幻有異不？」 ^53b7

善現答言：「不也！世尊！」 ^53b9

「善現！於意云何？眼界與幻有異不？
乃至意界與幻有異不？
色界與幻有異不？
乃至法界與幻有異不？
眼識界與幻有異不？
乃至意識界與幻有異不？
眼觸與幻有異不？
乃至意觸與幻有異不？
眼觸為緣所生諸受與幻有異不？
乃至意觸為緣所生諸受與幻有異不？」 ^53b10

善現答言：「不也！世尊！」
「善現！於意云何？四念住與幻有異不？
乃至八聖道支與幻有異不？」 ^53b16

善現答言：「不也！世尊！」
「善現！於意云何？空解脫門與幻有異不？
無相、無願解脫門與幻有異不？」 ^53b18

善現答言：「不也！世尊！」
「善現！於意云何？布施波羅蜜多與幻有異不？
乃至十八佛不共法與幻有異不？」 ^53b20

善現答言：「不也！世尊！」 ^53b22

「善現！於意云何？諸佛無上正等菩提與幻有異不？」 ^53b23

善現答言：「不也！世尊！
何以故？世尊！色不異幻，幻不異色，色即是幻，
幻即是色，如是乃至諸佛無上正等菩提不異幻，
幻不異諸佛無上正等菩提，諸佛無上正等菩提即是幻，幻即是諸佛無上正等菩提。」 ^53b24

佛言：「善現！於意云何？
幻有雜染有清淨不？」 ^53b28

善現答言：「不也！世尊！」 ^53b29

「善現！於意云何？幻有生有滅不？」 ^53c1

善現答言：「不也！世尊！」
「善現！於意云何？若法無雜染無清淨、無生無滅，
是法能學般若波羅蜜多，成辦一切智智不？」 ^53c2

善現答言：「不也！世尊！」 ^53c4

「善現！於意云何？於五蘊中起想、等想、施設、
言說、假名菩薩摩訶薩不？」 ^53c5

善現答言：「如是！世尊！」 ^53c6

「善現！於意云何？於五蘊中起想、等想、施設、
言說、假建立者，有生有滅、有雜染有清淨不？」 ^53c7

善現答言：「不也！世尊！」
「善現！於意云何？若法無想、無等想、無施設、
無言說、無假名、無身無身業、無語無語業、
無意無意業、無雜染無清淨、無生無滅，是法能學般若波羅蜜多成辦一切智智不？」 ^53c9

善現答言：「不也！世尊！」 ^53c13

佛言：「善現！若菩薩摩訶薩以無所得而為方便，
修學如是甚深般若波羅蜜多，速能成辦一切智智。」 ^53c14

爾時，具壽善現白佛言：「世尊！
若菩薩摩訶薩欲證無上正等菩提，當如幻士常學般若波羅蜜多。
何以故？世尊！當知幻士即是五蘊。」 ^53c17

佛告善現：「於意云何？
如幻五蘊能學般若波羅蜜多，當得成辦一切智智不？」 ^53c20

善現答言：「不也！世尊！
何以故？世尊！如幻五蘊以無性為自性，無性自性不可得故。」 ^53c21

佛告善現：「於意云何？
如夢五蘊能學般若波羅蜜多，當得成辦一切智智不？」 ^53c23

善現答言：「不也！世尊！
何以故？世尊！如夢五蘊以無性為自性，無性自性不可得故。」 ^53c25

佛言：「善現！於意云何？
如響、如光影、如像、如陽焰、如空花、如變化、
如尋香城五蘊，能學般若波羅蜜多，當得成辦一切智智不？」 ^53c27

善現答言：「不也！世尊！
何以故？世尊！如響乃至尋香城五蘊以無性為自性，無性自性不可得故。」 ^54a1

佛言：「善現！於意云何？
如幻等五蘊各有異性不？」 ^54a3

善現答言：「不也！世尊！
何以故？世尊！如幻等色、受、想、行、識即是如夢等色、
受、想、行、識。如幻等五蘊即是如幻等六根，如幻等六根即是如幻等五蘊。
如是一切皆由內空故不可得，乃至無性自性空故不可得。」 ^54a4

爾時，具壽善現復白佛言：「世尊！
新趣大乘諸菩薩摩訶薩，聞說如是甚深般若波羅蜜多，其心將無驚恐怖不？」 ^54a9

佛告善現：「新趣大乘諸菩薩摩訶薩修行般若波羅蜜多時，
若無方便善巧及不為善友所攝受者，
聞說如是甚深般若波羅蜜多，其心有驚有恐有怖。」 ^54a11

尊者善現復白佛言：「何等菩薩摩訶薩修行般若波羅蜜多時，
有方便善巧故，聞說如是甚深般若波羅蜜多，其心不驚不恐不怖？」 ^54a15

佛告善現：「若菩薩摩訶薩修行般若波羅蜜多時，
以應一切智智心，觀色無常相亦不可得，
觀受、想、行、識無常相亦不可得；觀色苦相亦不可得，
觀受、想、行、識苦相亦不可得；觀色無我相亦不可得，
觀受、想、行、識無我相亦不可得；觀色不淨相亦不可得，
觀受、想、行、識不淨相亦不可得；觀色空相亦不可得，
觀受、想、行、識空相亦不可得；觀色無相相亦不可得，
觀受、想、行、識無相相亦不可得；觀色無願相亦不可得，
觀受、想、行、識無願相亦不可得；觀色寂靜相亦不可得，
觀受、想、行、識寂靜相亦不可得；觀色遠離相亦不可得，
觀受、想、行、識遠離相亦不可得。
善現！是菩薩摩訶薩修行般若波羅蜜多時，
有方便善巧故，聞說如是甚深般若波羅蜜多，其心不驚不恐不怖。 ^54a17

「復次，善現！若菩薩摩訶薩作此觀已，復作是念：
『我當以無所得為方便，為一切有情說如是五蘊無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得。』
善現！是為菩薩摩訶薩修行般若波羅蜜多時，無著布施波羅蜜多。 ^54b4

「復次，善現！若菩薩摩訶薩修行般若波羅蜜多時，
遠離聲聞、獨覺相應作意，思惟五蘊無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得，以無所得為方便故。
善現！是為菩薩摩訶薩修行般若波羅蜜多時，無著淨戒波羅蜜多。 ^54b9

「復次，善現！若菩薩摩訶薩修行般若波羅蜜多時，
以無所得而為方便，觀如是法無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得，能於其中安忍欲樂，其心不驚不怖不畏。
善現！是為菩薩摩訶薩修行般若波羅蜜多時，無著安忍波羅蜜多。 ^54b15

「復次，善現！若菩薩摩訶薩修行般若波羅蜜多時，
以應一切智智心，常觀五蘊無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得。
雖以無所得為方便，而常不捨一切智智相應作意，恒修般若波羅蜜多。
善現！是為菩薩摩訶薩修行般若波羅蜜多時，無著精進波羅蜜多。 ^54b21

「復次，善現！若菩薩摩訶薩修行般若波羅蜜多時，
不以聲聞、獨覺相應作意，思惟五蘊無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得。
以無所得為方便故，於中不起聲聞、獨覺相應作意及餘非善散亂之心，
障礙無上正等菩提。
善現！是為菩薩摩訶薩修行般若波羅蜜多時，無著靜慮波羅蜜多。 ^54b28

「復次，善現！若菩薩摩訶薩修行般若波羅蜜多時，
如實觀察：非空色故色空，色即是空，空即是色，
受、想、行、識亦如是；非空眼處故眼處空，
眼處即是空，空即是眼處，乃至意處亦如是；
非空色處故色處空，色處即是空，空即是色處，
乃至法處亦如是；非空眼界故眼界空，
眼界即是空，空即是眼界，乃至意界亦如是；
非空色界故色界空，色界即是空，空即是色界，
乃至法界亦如是；非空眼識界故眼識界空，
眼識界即是空，空即是眼識界，乃至意識界亦如是；
非空眼觸故眼觸空，眼觸即是空，空即是眼觸，
乃至意觸亦如是；非空眼觸為緣所生諸受故眼觸為緣所生諸受空，
眼觸為緣所生諸受即是空，空即是眼觸為緣所生諸受，
乃至意觸為緣所生諸受亦如是；非空四念住故四念住空，
四念住即是空，空即是四念住；如是乃至非空十八佛不共法故十八佛不共法空，
十八佛不共法即是空，空即是十八佛不共法。
善現！是為菩薩摩訶薩無著般若波羅蜜多。 ^54c6

「善現！如是菩薩摩訶薩修行般若波羅蜜多時，
有方便善巧故，聞說如是甚深般若波羅蜜多，其心不驚不恐不怖。」 ^54c26

爾時，具壽善現白佛言：「世尊！
云何菩薩摩訶薩修行般若波羅蜜多時，
為諸善友所攝受故，聞說如是甚深般若波羅蜜多，其心不驚不恐不怖？」 ^55a1

佛告善現：「諸菩薩摩訶薩善友者，謂若能以無所得而為方便，
說色無常相亦不可得，說受、想、行、識無常相亦不可得；
說色苦相亦不可得，說受、想、行、識苦相亦不可得；
說色無我相亦不可得，說受、想、行、識無我相亦不可得；
說色不淨相亦不可得，說受、想、行、識不淨相亦不可得；
說色空相亦不可得，說受、想、行、識空相亦不可得；
說色無相相亦不可得，說受、想、行、識無相相亦不可得；
說色無願相亦不可得，說受、想、行、識無願相亦不可得；
說色寂靜相亦不可得，說受、想、行、識寂靜相亦不可得；
說色遠離相亦不可得，說受、想、行、識遠離相亦不可得，
及勸依此勤修善根，不令迴向聲聞、獨覺，唯令求得一切智智。
善現！是為菩薩摩訶薩善友。 ^55a4

「復次，善現！諸菩薩摩訶薩善友者，謂若能以無所得而為方便，
說眼處乃至意處無常相亦不可得，苦相、
無我相、不淨相、空相、無相相、無願相、寂靜相、
遠離相亦不可得；說色處乃至法處無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得，及勸依此勤修善根，
不令迴向聲聞、獨覺，唯令求得一切智智。
善現！是為菩薩摩訶薩善友。 ^55a18

「復次，善現！諸菩薩摩訶薩善友者，謂若能以無所得而為方便，
說眼界乃至意界無常相亦不可得，苦相、
無我相、不淨相、空相、無相相、無願相、寂靜相、
遠離相亦不可得；說色界乃至法界無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得；說眼識界乃至意識界無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得；說眼觸乃至意觸無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得；說眼觸為緣所生諸受乃至意觸為緣所生諸受無常相亦不可得，
苦相、無我相、不淨相、空相、無相相、無願相、
寂靜相、遠離相亦不可得，及勸依此勤修善根，
不令迴向聲聞、獨覺，唯令求得一切智智。
善現！是為菩薩摩訶薩善友。 ^55a26

「復次，善現！諸菩薩摩訶薩善友者，謂若能以無所得而為方便，
雖說修四念住乃至八聖道支不可得，
雖說修空、無相、無願解脫門不可得，雖說修佛十力乃至十八佛不共法不可得，
雖說修一切智乃至無上正等菩提不可得，
而勸依此勤修善根，不令迴向聲聞、獨覺，唯令求得一切智智。
善現！是為菩薩摩訶薩善友。 ^55b13

「若菩薩摩訶薩修行般若波羅蜜多時，
為此善友所攝受者，聞說如是甚深般若波羅蜜多，其心不驚不恐不怖。」 ^55b21

爾時，具壽善現白佛言：「世尊！
云何菩薩摩訶薩修行般若波羅蜜多時，
無方便善巧故，聞說如是甚深般若波羅蜜多，其心有驚有恐有怖？」 ^55b24

佛告善現：「若菩薩摩訶薩修行般若波羅蜜多時，
以有所得為方便故，離應一切智智作意，
修行般若波羅蜜多，於修般若波羅蜜多有得有恃；
以有所得為方便故，離應一切智智作意，
修行靜慮、精進、安忍、淨戒、布施波羅蜜多，
於修靜慮乃至布施波羅蜜多有得有恃；
以有所得為方便故，離應一切智智作意，
觀色、受、想、行、識內空、外空、內外空、空空、
大空、勝義空、有為空、無為空、畢竟空、無際空、
散無散空、本性空、自共相空、一切法空、
不可得空、無性空、自性空、無性自性空，
於觀色、受、想、行、識空有得有恃；以有所得為方便故，
離應一切智智作意，觀眼處乃至意處內空乃至無性自性空，
於觀眼處乃至意處空有得有恃；以有所得為方便故，
離應一切智智作意，觀色處乃至法處內空乃至無性自性空，
於觀色處乃至法處空有得有恃；以有所得為方便故，
離應一切智智作意，觀眼界乃至意界內空乃至無性自性空，
於觀眼界乃至意界空有得有恃；以有所得為方便故，
離應一切智智作意，觀色界乃至法界內空乃至無性自性空，
於觀色界乃至法界空有得有恃；以有所得為方便故，
離應一切智智作意，觀眼識界乃至意識界內空乃至無性自性空，
於觀眼識界乃至意識界空有得有恃；
以有所得為方便故，離應一切智智作意，
觀眼觸乃至意觸內空乃至無性自性空，
於觀眼觸乃至意觸空有得有恃；以有所得為方便故，
離應一切智智作意，觀眼觸為緣所生諸受乃至意觸為緣所生諸受內空乃至無性自性空，
於觀眼觸為緣所生諸受乃至意觸為緣所生諸受空有得有恃；
以有所得為方便故，離應一切智智作意，
修行四念住乃至十八佛不共法，於修四念住乃至十八佛不共法有得有恃。
善現！如是菩薩摩訶薩修行般若波羅蜜多時，
無方便善巧故，聞說如是甚深般若波羅蜜多，其心有驚有恐有怖。」 ^55b27

爾時，具壽善現復白佛言：「世尊！
云何菩薩摩訶薩修行般若波羅蜜多時，
為諸惡友所攝受故，聞說如是甚深般若波羅蜜多，其心有驚有恐有怖？」 ^56a6

佛告善現：「諸菩薩摩訶薩惡友者，若教厭離般若波羅蜜多，
若教厭離靜慮、精進、安忍、淨戒、布施波羅蜜多，
謂作是言：『咄哉！男子！
汝等於此不應修學。
所以者何？如是六種波羅蜜多非佛所說，
是文頌者虛誑製造，是故，汝等不應聽習，
不應受持，不應讀誦，不應思惟，不應推究，不應為他宣說開示。』
善現！是為菩薩摩訶薩惡友。 ^56a9

「復次，善現！諸菩薩摩訶薩惡友者，若不為說魔事、
魔過，謂有惡魔作佛形像，來教菩薩厭離六種波羅蜜多言：
『善男子！汝等何用修此六種波羅蜜多？』
善現！若不為說如是等事令覺悟者，當知是為菩薩摩訶薩惡友。 ^56a16

「復次，善現！菩薩摩訶薩惡友者，若不為說魔事、
魔過，謂有惡魔作佛形像，來為菩薩宣說開示聲聞、
獨覺相應之法，所謂契經乃至論義，分別顯了令專修學。
善現！若不為說如是等事令覺悟者，當知是為菩薩摩訶薩惡友。 ^56a21

「復次，善現！菩薩摩訶薩惡友者，若不為說魔事、
魔過，謂有惡魔作佛形像，至菩薩所作如是言：
『汝非菩薩，無菩提心，不能安住不退轉地，不能證得所求無上正等菩提。』
善現！若不為說如是等事令覺悟者，當知是為菩薩摩訶薩惡友。 ^56a26

「復次，善現！菩薩摩訶薩惡友者，若不為說魔事、
魔過，謂有惡魔作佛形像，來語菩薩摩訶薩言：『汝等當知！
色空無我、我所，受、想、行、識空無我、我所；
眼處空無我、我所，乃至意處空無我、我所；
色處空無我、我所，乃至法處空無我、我所；
眼界空無我、我所，乃至意界空無我、我所；
色界空無我、我所，乃至法界空無我、我所；
眼識界空無我、我所，乃至意識界空無我、
我所；眼觸空無我、我所，乃至意觸空無我、
我所；眼觸為緣所生諸受空無我、我所，
乃至意觸為緣所生諸受空無我、我所；
四念住空無我、我所，乃至八聖道支空無我、
我所；布施波羅蜜多空無我、我所，乃至般若波羅蜜多空無我、
我所；空解脫門空無我、我所，無相、無願解脫門空無我、
我所；佛十力空無我、我所，乃至十八佛不共法空無我、我所。
何用無上正等菩提？』
善現！若不為說如是等事令覺悟者，當知是為菩薩摩訶薩惡友。 ^56b2

「復次，善現！菩薩摩訶薩惡友者，若不為說魔事、
魔過，謂有惡魔作獨覺形像來至菩薩所，
作如是言：『咄！善男子！
東西南北四維上下十方世界，一切如來應正等覺、
聲聞、菩薩都無所有，汝於是事應深信受，
勿自勤苦欲求供養，聽聞正法如說修行。』
善現！若不為說如是等事令覺悟者，當知是為菩薩摩訶薩惡友。 ^56b20

「復次，善現！菩薩摩訶薩惡友者，若不為說魔事、
魔過，謂有惡魔作聲聞形像來至菩薩所，
令深厭離一切智智相應作意，令極忻樂聲聞、獨覺相應作意。
善現！若不為說如是等事令覺悟者，當知是為菩薩摩訶薩惡友。 ^56b27

「復次，善現！菩薩摩訶薩惡友者，若不為說魔事、
魔過，謂有惡魔化作親教軌範形像來至菩薩所，
令深厭離菩薩勝行，所謂布施波羅蜜多乃至般若波羅蜜多；
及令厭離一切智智，所謂無上正等菩提。
唯教修習三解脫門，速證聲聞或獨覺地，不趣無上正等菩提。
善現！若不為說如是等事令覺悟者，當知是為菩薩摩訶薩惡友。 ^56c3

「復次，善現！菩薩摩訶薩惡友者，若不為說魔事、
魔過，謂有惡魔作父母形像，來至菩薩所告言：『子！
子！汝當精勤求證預流、一來、不還、阿羅漢果，
足得永離生死大苦，速證涅槃究竟安樂，何用遠趣諸佛無上正等菩提？
求菩提者要經無量無數大劫，輪迴生死教化有情，
捨命、捨身、斷支、斷節，徒自勤苦誰荷汝恩，所求菩提或證不證！』
善現！若不為說如是等事令覺悟者，當知是為菩薩摩訶薩惡友。 ^56c10

「復次，善現！菩薩摩訶薩惡友者，若不為說魔事、
魔過，謂有惡魔作苾芻形像來至菩薩所，
以有所得而為方便，說色無常相實有可得，
說受、想、行、識無常相實有可得；說色苦相、
無我相、不淨相、空相、無相相、無願相、寂靜相、
遠離相實有可得，說受、想、行、識苦相、無我相、
不淨相、空相、無相相、無願相、寂靜相、遠離相實有可得。
以有所得而為方便，說眼處乃至意處無常相、
苦相、無我相、不淨相、空相、無相相、無願相、
寂靜相、遠離相實有可得；以有所得而為方便，
說色處乃至法處無常相、苦相、無我相、
不淨相、空相、無相相、無願相、寂靜相、遠離相實有可得；
以有所得而為方便，說眼界乃至意界無常相、
苦相、無我相、不淨相、空相、無相相、無願相、
寂靜相、遠離相實有可得；以有所得而為方便，
說色界乃至法界無常相、苦相、無我相、
不淨相、空相、無相相、無願相、寂靜相、遠離相實有可得；
以有所得而為方便，說眼識界乃至意識界無常相、
苦相、無我相、不淨相、空相、無相相、無願相、
寂靜相、遠離相實有可得；以有所得而為方便，
說眼觸乃至意觸無常相、苦相、無我相、
不淨相、空相、無相相、無願相、寂靜相、遠離相實有可得；
以有所得而為方便，說眼觸為緣所生諸受乃至意觸為緣所生諸受無常相、
苦相、無我相、不淨相、空相、無相相、無願相、
寂靜相、遠離相實有可得；以有所得而為方便，
說四念住乃至八聖道支實有可得令其修學；
以有所得而為方便，說布施波羅蜜多乃至般若波羅蜜多實有可得令其修學；
以有所得而為方便，說空、無相、無願解脫門實有可得令其修學；
以有所得而為方便，說陀羅尼門、三摩地門實有可得令其修學；
以有所得而為方便，說五眼、六神通實有可得令其修學；
以有所得而為方便，說佛十力乃至十八佛不共法實有可得令其修學。
善現！若不為說如是等事令覺悟者，當知是為菩薩摩訶薩惡友。 ^56c19

「若菩薩摩訶薩修行般若波羅蜜多時，
為此惡友所攝受者，聞說如是甚深般若波羅蜜多，其心有驚有恐有怖。
是故菩薩摩訶薩修行般若波羅蜜多時，於諸惡友應審觀察方便遠離。」
大般若波羅蜜多經卷第四百一十
 ^57a26
