
hui:: 大般若波羅蜜多經卷第五百七十
三藏法師玄奘奉　詔譯
pin:: 
##  7 平等品
第六分平等品第七
爾時，最勝復從座起，偏覆左肩，右膝著地，
合掌恭敬而白佛言：「如世尊說法性平等，何謂平等？
等何法故名為平等？」 ^942b7

佛告最勝：「天王當知！
等觀諸法自性寂靜、不生不滅，故名平等；
一切煩惱虛妄分別自性寂靜、不生不滅，
故名平等；名相分別自性寂靜、不生不滅，
故名平等；滅諸顛倒不起攀緣，故名平等；
能緣心滅，無明、有愛即俱寂靜，癡愛滅故不復執著我及我所，
故名平等；我、我所執永滅除故名色寂靜，
故名平等；名色滅故邊見不生，故名平等；
斷常滅故身見寂靜，故名平等。
天王當知！能執、所執一切煩惱障善法者依身見生，
若諸菩薩行深般若波羅蜜多方便善巧能滅身見，
一切隨眠及諸煩惱皆永寂靜，作願亦息。
譬如大樹拔除根株，枝、條、葉等無不枯死；
如人無首，命根等絕。
隨眠煩惱亦復如是，若斷身見餘皆永滅。
若人能觀諸法無我，能執、所執皆永寂滅。」 ^942b9

爾時，最勝便白佛言：「云何我見起障真理？」 ^942b24

佛告最勝：「天王當知！
於五取蘊妄謂有我即起我見，真實之法自性平等，
無能、所執，我見相違是故為障。
天王當知！如是我見不在內不在外不在兩間，
都無所住名為寂靜，即是平等；遠離我見，
通達平等，名真實空；觀察此空、無相、無願自性寂靜、
不生不滅、不取不著，遠離我見，故名平等。
天王當知！所言我者，無來無去，無有真實、
虛妄分別，法從妄生亦是虛妄。
若諸菩薩行深般若波羅蜜多方便善巧，
觀如是法遠離虛妄，是故名為寂靜平等。 ^942b25

「天王當知！能執、所執名為熾然，離名寂靜；
諸煩惱障名為熾然，離名寂靜。
若諸菩薩行深般若波羅蜜多方便善巧，
能如實知能執、所執，諸煩惱滅為增善法，
斷能、所執及諸煩惱，不見可生，不見可滅，
故名平等；修一切種波羅蜜多遠離魔障，
不見可修，不見可離，故名平等。
菩薩常緣菩提分法，不起聲聞、獨覺作意，
於菩提分、聲聞、獨覺不見異相，故名平等；
緣一切智，心不休息常修空行，由大悲力不捨有情，故名平等。 ^942c6

「天王當知！若諸菩薩行深般若波羅蜜多方便善巧，
於一切法心緣自在；心緣無相而修菩提，
不見無相及菩提異，故名平等；心緣無願不捨三界，
不見無願及三界異，故名平等；觀身不淨，
心住清淨；觀行無常，心緣生死而不厭捨；
觀有情苦，住涅槃樂；觀法無我，於有情類起大悲心，
常為有情說不淨藥，不見貪病；常說大慈，
不見瞋病；常說緣起，不見癡病；為等病者說無常藥，不見等病及無常異。
如是菩薩行深般若波羅蜜多方便善巧，
於一切法心緣自在；緣離貪法，為化聲聞；
緣離瞋法，為化獨覺；緣離癡法，為化菩薩；
緣一切色，願得如來清淨妙色，無所得故；
緣一切聲，為得諸佛微妙音聲，無所得故；
緣一切香，願得諸佛清淨戒香，無所得故；
緣一切味，願得如來味中第一大士夫相，
無所得故；緣一切觸，願得如來柔軟手掌，
無所得故；緣一切法，願得如來寂靜之心，
無所得故；緣諸布施，為得成就佛相好身；
緣諸淨戒，為得圓滿嚴淨佛土；緣諸安忍，
願得諸佛大梵音聲及得諸佛淨光明身；
緣諸精進，為度有情常無間斷；緣諸靜慮，
為欲成就廣大神通；緣諸般若，為斷一切妄見煩惱；
緣諸大慈平等無礙，為諸有情皆得安樂；
緣諸大悲，為護正法救拔有情生死大苦；
緣諸大喜，為得說法無礙自在悅樂有情；
緣諸大捨，為不執見有情煩惱、結、縛、隨眠。 ^942c15

「天王當知！若諸菩薩行深般若波羅蜜多方便善巧，
不見二事名平等行；緣四攝法，為化有情；
緣慳嫉過，為捨資財修行布施；緣破戒失，
為住淨戒；緣瞋忿失，為得安忍；緣懈怠失，
為成如來大精進力；緣散亂失，為得如來寂靜勝定；
緣惡慧失，為成如來無礙智慧；緣二乘法，
為欲成就無上大乘；緣諸惡趣，為欲濟拔一切有情；
緣諸善趣，為欲令知諸人、天果皆當敗壞；
緣諸有情，為令了達都無堅實唯有虛妄；
緣佛隨念，為得成就助道勝定；緣法隨念，
為得通達諸法祕藏；緣僧隨念，為和合眾心無退轉；
緣捨隨念，為無愛著；緣戒隨念，為得淨戒；
緣天隨念，為成菩提諸天讚歎；緣自身相，
為得佛身；緣自語相，為得佛語；緣自意相，
為得諸佛平等之心；緣有為法，為成佛智，
緣無為法，為得寂靜。 ^943a12

「天王當知！若諸菩薩行深般若波羅蜜多方便善巧，無有一心一行空過而不迴向一切智者。
如是菩薩行深般若波羅蜜多方便善巧，
雖遍緣法而能不著，是故名為：方便善巧觀一切法，無不趣向大菩提者。 ^943a28

「譬如三千大千世界所出諸物，無不皆為有情受用；
如是菩薩行深般若波羅蜜多方便善巧所緣境界，無不饒益趣向菩提。
譬如眾色無有不因四大種者；如是菩薩所緣境界，無有一法不趣菩提。
何以故？菩薩修行皆因外緣而得成立，
謂諸菩薩因慳嫉者，成就布施波羅蜜多；
因背恩者，成就淨戒波羅蜜多；因惡性者，
成就安忍波羅蜜多；因懈怠者，成就精進波羅蜜多；
因散亂者，成就靜慮波羅蜜多；因愚癡者，
成就般若波羅蜜多；若諸有情損惱菩薩，菩薩因彼伏斷瞋恚。 ^943b4

「菩薩若見修行善法向菩提者，生己子心。
如是菩薩讚不生喜，毀不生瞋；見無樂者，
起大慈心；見有苦者，起大悲心；見有樂者，
起大喜心；見無苦者，起大捨心；因難化者，
發奢摩他；因易化者，發毘鉢舍那；因信行者，
起知恩智；若見有情外惡緣勝、外善緣劣，
則勤守護；若見因力有強勝者，種種方便令受教法；
若見智慧開悟有情，則為宣說甚深法要；
若見有情廣說乃悟，則為次第宣說諸法；
若諸有情執著文字，為說句義令得開曉；
若已學止，為說妙觀；若已學觀，為說寂止；
若執持戒，為說地獄；持戒無執，則不說之；
若執聞慧，為說思修；若執等持，為說般若；
若有愛樂阿練若者，即為彼說心遠離法；
若有樂聞佛功德者，即為彼說無上聖智；
為貪欲者說不淨法；為瞋恚者說慈悲法；
為愚癡者說緣起法；為等分者說種種法——或說不淨，
或說慈悲，或說緣起；已調伏者，為說淨戒、
勝定、妙慧；應入佛乘而受化者，為次第說波羅蜜多；
應以抑挫而受化者，先折其詞後為說法；
應種種言而受化者，即為彼說因緣、譬喻令得開解；
應以深法而受化者，為說般若波羅蜜多方便善巧無我、
無法；著諸見者，為說法空；多尋伺者，為說無相；
著有為者，為說無願；著諸蘊者，為說如幻；
著諸界者，為說無性；著諸處者，為說如夢；
著欲界者，為說熾然；著色界者，為說行苦；
著無色界者，為說諸行無常；難化有情，
為讚聖種；易化有情，為說靜慮及無量心；
若聞生天而受化者，為說快樂；因聲聞法而受化者，
為說聖諦；因獨覺法而受化者，為說緣起；
因菩薩法而受化者，為說淨心大慈悲法；
修行菩薩，為說福慧；不退菩薩，為說淨土；
一生所繫菩薩，為說嚴菩提座；應以佛說而受化者，為其相續次第而說。 ^943b14

「天王當知！如是菩薩修行清淨甚深般若波羅蜜多，
方便善巧得諸自在，說法利益無有空過。」 ^943c19

說是菩薩自在法時，三萬天人俱發無上正等覺心，五千菩薩得無生忍。 ^943c21

爾時，世尊即便微笑。
諸佛法爾現微笑時，種種色光從面門出，
青黃赤白紫頗胝迦普照十方無邊世界，
現希有事還至佛所，右遶三匝入佛頂中。 ^943c22

時，舍利子覩斯瑞相，心懷猶豫，即從座起，
偏覆左肩，右膝著地，合掌恭敬而白佛言：「世尊！
以何因緣現此瑞相？」 ^943c26

爾時，佛告舍利子言：「此最勝天已曾過去無量無數無邊大劫，
於諸佛所修行一切波羅蜜多，為諸菩薩守護般若波羅蜜多，
由此因緣，今得值我諮受般若波羅蜜多；
於未來世復經無量無數大劫，修習無上菩提資糧，
然後證得所求無上正等菩提，十號具足，
佛名功德莊嚴，土名最極嚴淨，劫名清淨。 ^943c28

「其土豐樂人眾熾盛，純菩薩僧無聲聞眾。
彼土大地七寶合成，眾寶莊嚴平坦如掌，
香花、軟草而嚴飾之，無諸山陵、堆阜、荊棘，
幢幡、花蓋種種莊嚴。
有大都城名為難伏，七寶羅網彌覆其上，
金繩交絡角懸金鈴，晝夜六時空天奏樂，及散種種天妙香花。
其土人眾歡娛受樂，勝妙超彼他化天宮；
人、天往來不相隔礙，無三惡趣及二乘名。
彼土有情唯求佛智，其佛恒為諸大菩薩宣說種種清淨法要；
無量無邊菩薩眷屬無邪見執、破戒、邪命，
亦無盲聾、瘖瘂、背僂及根缺等諸醜惡事，二十八相莊嚴其身。
彼土如來壽八小劫，諸人、天眾無中夭者。
佛有如是無量功德，若欲說法先放光明，
諸菩薩眾遇斯光已，即知世尊將欲說法，我等今者宜應往聽。
時，天為佛敷師子座，其量高廣百踰繕那，種種莊嚴無量供養。
世尊昇座為眾說法，彼諸菩薩聰明利根，
一聞領悟離我、我所，資具、飲食應念即至。」 ^944a6

佛說最勝受記法時，五萬天人深心歡喜，
俱發無上正等覺心，皆願未來生彼佛土。 ^944a24

爾時，最勝聞佛所說，歡喜踊躍得未曾有，上昇虛空七多羅樹。
時，三千界六種變動，諸天伎樂不鼓自鳴，
散眾天花以供養佛及大菩薩、最勝天王。
時，彼天王從空而下，禮佛雙足退坐一面。
pin:: 
##  8 現相品
第六分現相品第八 ^944a26

時，舍利子問最勝言：「菩薩修行甚深般若波羅蜜多，
方便善巧通達法性，爾時即應坐菩提座，
證得無上正等菩提，轉妙法輪度有情眾，
何緣先現苦行六年、降伏天魔，後成正覺？」 ^944b3

最勝答曰：「大德當知！
菩薩修行甚深般若波羅蜜多，方便善巧通達法性，
實無苦行，為伏外道故示現之，而彼天魔是欲界主，
稟性調善實不應壞，為化有情故示降伏。 ^944b7

「謂諸外道自稱能修苦行第一，是故菩薩示現能修過彼苦行，
謂諸有情或見菩薩屈一膝立；或見菩薩舉兩手立；
或見菩薩視日而立；或見菩薩五熱炙身；
或見菩薩倒懸其身；或見菩薩臥於棘刺，
或臥牛糞，或坐於石，或復臥地，或臥其板，
或臥杵上，或臥灰土；或見菩薩唯著板衣，
或著芒衣，或著草衣，或著樹皮，或著茅衣，
或復露形，或面向日隨日而轉；或見菩薩唯食稗子，
或復食麥，或食草根，或食樹葉，或花或果，
或食薯蕷、或芋、或藕、或豆、或穀、或麻、或米，
或六日一食，或飲水度日，或於一日食一滴酥、
或一滴蜜、或一滴乳，或無所食，或恒熟眠。
現如是等種種苦行，經於六年一無虧失；
然實菩薩無斯苦行，應度有情而自見有菩薩如是現苦行。
時，有六十那庾多諸天人眾，因見此事安住三乘；
復有天人宿善根力深樂大乘，則見菩薩坐七寶臺，
身心不動舒顏含笑入勝等持，時經六年方從定起；
有天人眾深樂大乘欲聽聞者，則見菩薩端坐說法經於六年。 ^944b10

「大德當知！如是菩薩方便善巧行深般若波羅蜜多，
能降天魔，伏諸外道，大悲化度一切有情，
既經六年從定而起，隨順世法詣無垢河，洗浴出已於河邊立。
有牧牛女搆百乳牛以飲一牛，搆此牛乳用作乳糜奉獻菩薩。
復有六億天、龍、藥叉、健達縛等，各持種種香美飲食而來奉獻，
咸作是言：『大士！正士！
惟願受我飲食供養。』
菩薩愍之皆悉為受。
時，牧牛女、天、龍、藥叉、健達縛等互不相見，各見菩薩獨受其供。
時，有無量諸天、人等，因見受供咸得悟道，是故菩薩為示現之。
菩薩爾時實不洗浴，亦不受彼人、天等供。 ^944c1

「大德當知！如是菩薩行深般若波羅蜜多方便善巧，示現行詣菩提座。
時，有地居天名曰妙地，與天神眾周遍掃飾，
灑以香水，散以妙花。
時，此三千大千世界四大天王領自天眾，雨天妙花供養菩薩。
天主帝釋、時分天王領自天眾，住虛空中奏天樂音讚歎菩薩。
喜足天王領自天眾，持七寶網彌覆世界，
其網四角懸紫金鈴，皆雨眾寶供養菩薩。
善化天王領自天眾，持紫金網彌覆世界，作諸天樂雨種種花供養菩薩。
自在天王領自天眾，諸龍、藥叉、健達縛等，各持種種上妙供具供養菩薩。 ^944c12

「堪忍界主大梵天王既見菩薩詣菩提座，
即告一切梵天眾言：『汝等當知！
今此菩薩堅固甲冑而自莊嚴，不違本誓心無厭怠，
諸菩薩行皆已滿足，通達無量化有情法，
諸菩薩地皆得自在，於諸有情其心清淨，
善知一切根性差別，通達如來甚深祕藏，
超覺一切魔之事業，集諸善本不待外緣，
一切如來共所護念，普為含識開解脫門，
大將導師摧魔軍敵，於大千界獨稱勇猛，
善施法藥為大醫王，解脫灌頂受法王位，
放智慧光普照一切，八法不染譬如蓮花，
諸總持門無不通達，深廣難測猶若大海，
安固不動如妙高山，智慧清淨無諸垢濁，
內外皎潔如末尼珠，於諸法相皆得自在，梵行清白已到究竟。
如是菩薩行深般若波羅蜜多方便善巧，
為度有情詣菩提座，結跏趺坐降伏魔怨，
為成十力、四無所畏、四無礙解及十八佛不共法等無量無邊諸佛功德轉大法輪作師子吼，
以法普施一切有情，各隨所宜皆令滿足，
為諸有情法眼清淨，以無上法降伏外道，
欲示諸佛本願成就，於一切法而得自在。
汝等可往供養菩薩。』 ^944c24

「大德當知！如是菩薩行深般若波羅蜜多方便善巧，示現行詣菩提座。
時，於雙足下千輻輪相各放無量微妙光明，
普照地獄、傍生、鬼界，其中有情遇斯光者，即皆離苦身心安樂。
時，龍宮內有大龍王名迦履迦，遇斯光已生大歡喜，
告諸龍言：『此妙光明來照我等，令我等輩身心安樂。
我於往昔曾見此光，時有如來出興于世，
今既有此微妙光明，定知世間有佛出現，
宜共嚴辦種種香花、眾妙、珍財、幢幡、花蓋，作諸伎樂往詣供養。』
於是龍王將諸眷屬齎持供具，普興大雲降灑香雨，
往詣菩薩作諸伎樂施設供養，右遶菩薩而讚歎言：
『微妙光明普令歡樂，決定最勝佛出無疑；
種種奇珍莊嚴大地，所生草木悉變成寶，
江河皆靜無風浪聲，准此定知佛出於世；
釋、梵、日、月光明不現，惡趣清淨，佛出無疑。
譬如有人少失父母，年既長大忽然還得，
歡喜踊躍不能自勝；一切世間覩佛出現，各共歡喜亦復如是。
我等過去曾供養諸佛，今值法王人中師子，是則我等生不空過。』 ^945a15

「大德當知！如是菩薩行深般若波羅蜜多方便善巧，
菩提樹下受草敷座，右遶七匝正念端坐。
下劣有情見如是相。
諸大菩薩見有八萬四千天子各別敷一大師子座。
諸師子座眾寶合成，七寶羅網彌覆其上，
各於四角懸妙金鈴，幢幡、繒蓋處處羅列。
菩薩遍此八萬四千師子座上俱各安坐，
而諸天子互不相見，各謂：『菩薩獨坐我座證得無上正等菩提。』
以是因緣深生歡喜，於無上覺皆得不退。 ^945b6

「大德當知！如是菩薩行深般若波羅蜜多方便善巧，
眉間毫相放大光明，普照三千大千世界，諸魔宮殿皆失威光。
時，諸魔王咸作是念：『以何緣故，有此光明映蔽我等威光宮殿，
詎非菩薩坐菩提座將證無上正等菩提？』
念已共觀，方見菩薩菩提樹下坐金剛座。
見已驚怖召集魔軍，無量百千種種形貌，
持種種伎、種種幢幡，出種種聲，能令聞者竅穴毛孔普皆流血。
菩薩爾時以大悲力，令魔軍眾不能出聲，是名菩薩行深般若波羅蜜多方便善巧。 ^945b15

「大德當知！如是菩薩行深般若波羅蜜多方便善巧，
憶念過去無量億劫，精進修行布施、淨戒、
安忍、精進、靜慮、般若、慈、悲、喜、捨、念住、正斷、
神足、根、力、覺支、道支、寂止、妙觀、三明、八解皆悉圓滿。
念已即申金色右手，自摩其頂乃至遍身，
作如是言：『我欲濟拔有情眾苦而起大悲。』
時，諸魔王及彼眷屬，聞菩薩語即皆顛仆。
菩薩爾時以大悲力，令諸魔眾聞空中聲：『汝可歸依能施無畏救護一切淨戒大仙。』
魔及眷屬聞此聲已，猶伏在地作如是言：『唯願大仙救濟我命。』
是時，菩薩依深般若波羅蜜多方便善巧放大光明，
其有遇者皆離怖畏；魔及眷屬覩斯神變，
恐怖、歡喜二事交懷。 ^945b25

「大德當知！如是菩薩行深般若波羅蜜多方便善巧，
令諸有情所見各別，謂：或有見如是降魔，
或有有情不見斯事；或見菩薩但居草座；
或見菩薩處師子臺；或見菩薩在地而坐；或見空中坐師子座。
見菩提樹其相亦別，謂或見是 #CB00996;鉢羅樹；
或有見是天圓彩樹；或見此樹眾寶合成；
或見此樹高七多羅；或見此樹八萬四千踰繕那量，
有師子座四萬二千踰繕那量，在此樹下菩薩坐之；
或見菩薩遊戲空中；或見坐於菩提樹下。
如是菩薩行深般若波羅蜜多方便善巧，示現種種神通變化度諸有情。 ^945c9

「大德當知！如是菩薩行深般若波羅蜜多方便善巧坐菩提座，
十方各如殑伽沙界無量、無數、無邊菩薩皆悉來集，
住虛空中發種種聲安慰菩薩，令身安樂心生歡喜：『善哉！
大士！勇猛精進，速疾成辦廣大吉祥，心如金剛勿生怖懼，
神通遊戲利樂有情，能一剎那證一切智。』
如是菩薩處菩提座，魔來擾亂都不生瞋，
一剎那心方便善巧能與般若波羅蜜多理趣相應，已至究竟通達一切所知見覺。 ^945c20

「大德當知！如是菩薩行深般若波羅蜜多方便善巧坐菩提座，
十方各如殑伽沙界所有諸佛異口同音讚言：『善哉！
善哉！大士！乃能通達自然智、無礙智、平等智、
無師智，大悲莊嚴。』 ^945c29

「大德當知！如是菩薩行深般若波羅蜜多方便善巧，能作如是種種示現。
諸有情類或見菩薩今得菩提，或見菩薩久已成佛，
或有但見一世界中四大天王各奉獻鉢，
或復有見十方各如殑伽沙界四大天王各奉獻鉢，
爾時菩薩為有情故，總受眾鉢重疊掌中，
以手按之令合成一；諸四天王各不相見，皆謂世尊獨受我鉢。
爾時，便有六萬天子乘宿願力先來獻供，
彼於過去作是願言：『若此菩薩當成佛時，願受我等最初供養。』
說是法時，三萬菩薩得無生忍，復有三萬六千菩薩皆於無上正等菩提得不退轉，
八萬人、天遠塵離垢生淨法眼，無量無邊諸有情類俱發無上正等覺心。 ^946a4

「大德當知！爾時菩薩依深般若波羅蜜多方便善巧，將欲示現轉大法輪。
堪忍界主、持髻梵王應時便與六十八萬諸梵天眾，
來至佛所頂禮雙足，合掌恭敬右遶七匝，
而三請言：『惟願大悲哀愍我等轉大法輪！
唯願大悲哀愍我等轉大法輪！
唯願大悲哀愍我等轉大法輪！』
既三請已，即便化作大師子座，其座高廣四萬二千踰繕那量，
種種莊嚴堅固安隱。
時，十方界各有無量天主帝釋，皆為如來敷師子座，量及莊嚴亦復如是。 ^946a17

「菩薩爾時現神通力，令彼諸天各見菩薩坐其座上而轉法輪。
菩薩既坐此師子座，入無邊境三摩地門，放大光明照十方面各如殑伽沙等世界。
復令彼界六種變動，其中有情眾苦暫息身心安樂，
亦暫遠離貪、瞋、癡等惡不善法，慈心相向猶如母子。 ^946a27

「時，此三千大千世界靡有間隙如一毛孔，
天、龍、藥叉、健達縛、阿素洛、揭路荼、緊捺洛、
莫呼洛伽、人非人等充滿其中。
若諸有情應聞苦法而受化者聞佛說苦，
應聞無我、寂靜、遠離、無常、空法而受化者亦復如是；
應聞如幻而受化者聞說如幻，應聞如夢、
響、像、光影、陽焰、變化、尋香城法而受化者亦復如是；
應聞空、無相、無願解脫門而受化者聞佛說空、
無相、無願。時，有情類或聞如來說一切法從因緣生，
或聞說蘊，或聞說界，或聞說處，或聞說苦，
或聞說集，或聞說滅，或聞說道，或有聞說念住、
正斷、神足、根、力、覺支、道支，或有聞說寂止、
妙觀，或有聞說諸聲聞法，或有聞說諸獨覺法，或有聞說諸菩薩法。 ^946b4

「如是菩薩行深般若波羅蜜多方便善巧，
示現種種轉法輪相，隨諸有情根性差別，各得利樂深心歡喜。」 ^946b17

時，舍利子謂最勝言：「天王！
菩薩行深般若波羅蜜多方便善巧，所有境界極為甚深，
難思、難議、難知、難入。」 ^946b20

最勝報言：「大德！菩薩行深般若波羅蜜多方便善巧，功德勝事無量無邊。
我今所說百分、千分乃至鄔波尼殺曇分不得其一，唯有如來乃能盡說。
我今所說彼少分者，皆承如來威神之力。
何以故？諸佛境界不可思議，一生所繫諸菩薩眾說其功德尚不能盡，
況餘菩薩！ ^946b22

「大德當知！諸佛境界寂靜離說，無分別智及後所得之所能了。
大德當知！若菩薩摩訶薩欲得證入諸佛境界，
應學般若波羅蜜多方便善巧，究竟通達健行三摩地、
如幻三摩地、金剛喻三摩地、金剛輪三摩地、
無動慧三摩地、遍通達三摩地、不緣境界三摩地、
師子自在三摩地、三摩地王三摩地、功德莊嚴三摩地、
寂靜慧三摩地、普超越三摩地、無染著三摩地、
慧莊嚴王三摩地、無等等三摩地、等覺三摩地、
正覺三摩地、悅意三摩地、歡喜三摩地、
清淨三摩地、火焰三摩地、光明三摩地、
難勝三摩地、常現前三摩地、不合和三摩地、
無生三摩地、通達三摩地、最勝三摩地、
超過魔境三摩地、一切智慧三摩地、幢相三摩地、
大悲三摩地、安樂三摩地、愛念三摩地及不見法三摩地等。 ^946b28

「大德當知！若菩薩摩訶薩能學般若波羅蜜多方便善巧，
便能究竟通達此等無量無邊殑伽沙數三摩地門，
乃能證入諸佛境界，其心安隱無所怖畏，如師子王不畏禽獸。
何以故？若菩薩摩訶薩修如是等諸三摩地，
凡有所行皆無怖畏，不見其前有一怨敵。
何以故？舍利子！是菩薩摩訶薩行深般若波羅蜜多方便善巧，
心無所緣亦無所住。
譬如有人生無色界，八萬大劫唯有一識，
無有住處亦無所緣；如是菩薩行深般若波羅蜜多方便善巧，
心無所緣亦無所住。
何以故？是諸菩薩心不行，無行處；心不想，
無想處；心不緣，無緣處；心不著，無著處；
心不亂，無亂處；心無高下，心無違順、無憂、
無喜、無分別、離分別、離奢摩他、毘鉢舍那，
心不隨智，心不自住亦不住他，不依眼住，
不依耳、鼻、舌、身、意住，不依色住，不依聲、
香、味、觸、法住，心不在內亦不在外不在兩間；
心不緣法亦不緣智，不住三世，不住離三世。 ^946c14

「大德當知！是諸菩薩行深般若波羅蜜多方便善巧，
不取一法，而於諸法智見無礙心行淨故，
見一切法皆悉無垢，不取見相，見無分別，離諸戲論。 ^947a3

「大德當知！是諸菩薩行深般若波羅蜜多方便善巧，
不與一切肉眼、天眼、慧眼、法眼、佛眼相應非不相應，
亦復不與一切天耳、他心、宿住、神境、漏盡諸智相應非不相應。 ^947a7

「大德當知！甚深般若波羅蜜多方便善巧，與一切法皆非相應非不相應。
諸菩薩摩訶薩行深般若波羅蜜多方便善巧，
於一切法得平等智，能觀一切有情心行，
一切染淨皆如實知，於佛十力、四無所畏、四無礙解及十八佛不共法等無量無邊諸佛功德皆不失念。
是諸菩薩行深般若波羅蜜多方便善巧，
無功用心達一切法，無心意識常在寂定，
不起寂定教化有情，施作佛事常不休息，於諸佛法得無礙智心無染著。
譬如化佛化作如來，所化如來無心、意、
識，無身、無身業，無語、無語業，無意、無意業，而能施作一切佛事饒益有情。
何以故？佛神力故。
如是菩薩行深般若波羅蜜多方便善巧之所化作，
無身、無身業，無語、無語業，無意、無意業，無功用心常作佛事饒益有情。
何以故？舍利子！諸菩薩摩訶薩行深般若波羅蜜多方便善巧，
通達諸法皆如幻等心無分別，而諸有情恒聞說法。 ^947a11

「大德當知！是諸菩薩所有智慧，不住有為，
不住無為，不住諸蘊及諸界、處，不住內外及兩中間，
不住善惡及世、出世，不住染淨、有漏無漏、
有為無為，不住三世及離三世，不住虛空擇非擇滅。
是諸菩薩行深般若波羅蜜多方便善巧，
雖常如是心無所住，而能通達諸法性相，
以無礙智、無功用心，為諸有情宣說諸法，常在寂靜而教化事無有休息。
是諸菩薩宿願力強，無功用心為他說法。
是諸菩薩由深般若波羅蜜多方便善巧，常無怖畏。
何以故？執金剛神若行、若立、若坐、若臥恒常隨逐而守衛故。 ^947a28

「大德當知！若菩薩摩訶薩聞說如是甚深般若波羅蜜多，
心不驚怖、無惑、無疑，當知已得受菩提記。
何以故？信受般若波羅蜜多方便善巧，
近佛境界，以此一心即能通達一切佛法。
達佛法故利樂有情，不見有情與佛法異。
何以故？有情、佛法理無二故。」
大般若波羅蜜多經卷第五百七十
 ^947b11
