
pin:: 
## 2
新華嚴經論卷第十七
author:: 長者李通玄撰
第二菩薩名一切慧世界名波頭摩華，佛號無盡月。
於此義中，義分為五：一釋菩薩名、二釋世界名、
三釋隨位進修佛果之號、四釋其座體、五定其所來方面。
一釋菩薩名者，所以名一切慧，以隨位進修中，
達一切法無體無性，非迷執故。
此當第二治地住，修戒波羅蜜中十波羅蜜，
以一切法無體無性、非染非淨以為戒體故。
如此十住位，〈淨行品〉是其戒體。
二釋世界名者，所以世界名波頭摩華，此云赤蓮華也。
為表戒相無染，處世赫奕，開敷莊嚴，萬行感果，可觀義也。
三釋隨位進修佛果之號者，佛號無盡月，
為菩薩名一切慧，佛果還號無盡月，明因果相似故。
即明一切慧是修行得一切佛智慧之人，
世界是所修之法佛果，是治地住中所得之果，明能清涼一切煩惱故。
四座體，如前已釋。
五定其所來方面者，是南方之眾也。
為表南方是离位，是虛無義、是文章義、
是赤色赫奕義，如日正南照萬像面圓明義，是故菩薩名一切慧。
世界名赤蓮華，佛號無盡月。
此是善財童子見海雲比丘，見佛說普眼經，
以義思之，自當明矣。 ^830a8

第三勝慧菩薩義分為四：一明菩薩名、
二明所居國土、三明隨位佛果之號、四明從所來方。
一明菩薩名者，所以名勝慧，為明隨位進修更明淨故，
不移一法，勝前位故。
二明世界名者，所以名寶華世界，此明忍波羅蜜以得一切諸佛之智慧，
以道體而能行忍行。
華者行也，明以忍行莊嚴智慧法身。
三明佛果之號，所以佛號不動月者，以得理成行，
達心境而無可動故，明能堪忍也。
月者清涼義。四明從所來方者，是西方之眾，
以西方為秋、為殺、為苦諦，以慈悲位在中。
如十迴向中善財見觀音在金剛山之西，
為明金為殺位，以表眾苦之處以修其慈忍。
以是義故，菩薩名勝慧、世界名寶華、佛號不動月，總明得法成忍之力用勝故。
此是寶華義，此是修行住對治法也，此是善財見善住比丘得無礙法門，
以能忍故。 ^830a29

第四菩薩名功德慧，於此義中分之為四：
一明菩薩名、二明世界名、三明佛果之號、四明從所來方。
一明菩薩名者，云何名功德慧？
此位修精進波羅蜜，勤行利物廣益眾生故，
招多功德，以立其名。
二明世界名者，所以名優鉢羅華，此云青蓮華，諸色蓮華此華最勝。
為明諸行之中精進最勝故，以此華為所居法體故，一切萬行以此為功。
三明佛果之號，所以名為風月者，為明精進波羅蜜離慢無懈，
一念成佛速疾如風。
又明精勤觀照定慧如風，能消染淨無明塵垢，
香臭悉吹，如風能清淨故。
四明所從來方者，是北方之眾。
北方者是坎位，是黑、是愚，是世間嶮盜之義。
又為師為君之位。
以是義故，以精進波羅蜜勤修利益之行，
破迷離闇，速令成佛。
是故菩薩號功德慧，世界名青蓮華，佛果號之為風月也，以風能淨諸垢故。
此已上生貴住中，對治法門故。
此當善財第四善知識彌伽長者說輪字法門，
了俗諦法，而令愚黑者得出世樂故。 ^830b16

第五菩薩名精進慧，於此義中四義如前。
一所以名精進慧者，明此位是具足方便住，
精進勤修習方便定門，以彰深智慧故，以立其名。
有一行之中具無量行故，於定位起精進之名，
精進之上起功德之名，以明諸行參用一行具無量行故。
二世界名金剛華者，以法性為禪體，起妙慧簡擇正邪。
無不壞，是金剛義故。
華者行也，以明定慧能簡擇之妙用故。
三佛果名水月者，為定體能淨、能清涼、
能現萬像，如水故。
四明所從來方者，是東北方之眾。
東北方者是艮位也，為山、為石、為門闕、
為童蒙、為初明、為高顯、為寂靜、為止，以明定體遍與諸位諸行修進，
啟蒙發明、清涼惑熱，進修始終之本末故。
為艮為歲始年終之本末故，為初明、為止。
菩薩名精進慧，世界名金剛華，佛號為水月，
此是善財第五善知識解脫長者主禪門，
於其身中現十佛剎，微塵數佛國土總在身中，
十方各十佛剎微塵數佛國土總在身中，明禪體用遍故。 ^830c7

第六善慧菩薩，四義如前。
一明菩薩名者，明此正心住，修般若波羅蜜智慧門故，菩薩名善慧。
二妙香華世界者，以明妙用智慧之香華，
開敷自他佛果，明智慧說教是香華義故。
三佛號解脫月者，明妙慧分別，心境解脫故。
四明所從來方者，此是東南方之眾。
東南方是巽位，巽為風教、為言說，以像此位以智慧善說妙法，
教化眾生令解脫故，是故菩薩名善慧，
世界名妙香華，佛號解脫月。
此當善財第六海幢比丘，身心寂然離出入息，身出化身遍法界故。
明寂用自在，得寂滅神通。 ^830c26

第七菩薩名智慧，四義如前。
一明菩薩名智慧者，此第七不退住是成大慈悲門，
以智慧成滿，方能隨俗善入生死，以此為名。
二世界名悅意華者，以有智慧，在於生死隨順六道同事利生，
知根悅俗，皆令得入法悅無憂故，名悅意華。
三佛號無上月者，明諸行之中慈悲為首，
為濟利眾生為最勝故，故號之名無上月。
四所從來方者，西南方也，是坤位，為信順、
為母、為地、為眾。明方便波羅蜜以大悲為母，
入於一切眾生生死之地，同一切眾生之利而教化之，
令信順入正法故，是故菩薩名智慧，世界名悅意華，佛號為無上月。
此當善財第七善知識休舍優婆夷，此云滿願，以大慈悲行滿眾生願故。
像此方西南為母義，表悲位故。 ^831a8

第八真實慧菩薩，四義如前。
一明菩薩名者，以此第八童真住中行願波羅蜜，以真實智慧不謬誤眾生故。
二明世界名者，世界名阿盧那華，此云紅蓮華。
此華赤白分明，是其紅色為此位。
是第八住智增位，明以大智隨願行悲，
令智悲圓滿，如紅蓮華赤白分明，白表智、赤表悲故。
世界名紅蓮華，表隨真智處生死而無染，
如蓮華處水，赤白開敷而可觀故。
三明佛號星宿月者，為此位真智朗明，知根器而了差別故。
佛號為星宿月，表了眾生差別根性分明也。
四明所從來方者，是西北方，為乾、為父、
為堅剛、為天、為圓，白淨能現，眾色咸處其中。
以是義故，菩薩名真實慧，世界名紅蓮華，佛號星宿月。
總明大智圓明，能現眾生根器差別，如天現像品物分明。
此當善財第八善知識仙人毘目瞿沙，此云出聲可畏。
明真智圓明，出語眾邪可畏。
仙人者，為表此位智增無染故，又表得智同邪見故。 ^831a23

第九無上慧菩薩，四義如前。
一明菩薩名者，以此位是力波羅蜜法王子住處，
善說法故，名無上慧。
二明世界名者，所以世界名那羅陀華，
那羅者此云人也，陀云為持，為此華香潔殊妙，
人持帶佩，表此位菩薩以善說妙法殊妙，
聞之者得戒定慧解脫解脫知見五分法身之香，
人皆持頌帶佩故，世界名那羅陀華。
三明佛號清淨月者，為此位菩薩善說法故，
為大法師，能淨自他煩惱故，佛號清淨月。
四所從來方者，是下方之眾，明下方是金剛、
是水、是風輪，能持世間故。
表此位菩薩善說妙法，能持世間軌度法則，令人倣學。
是故菩薩名無上慧，世界名那羅陀華，佛號清淨月。
此位同善財見勝熱婆羅門，昇刀山、入火聚，
隨諸天人所來見者，皆得道而去。
此明菩薩智滿同邪，攝諸異道令入正見。 ^831b12

第十堅固慧菩薩，四義如前。
一明所以菩薩名堅固慧者，以此位是灌頂住，
行智波羅蜜，能堅固利益一切眾生，以為其名。
二世界名虛空華者，以智慧日照明世間及出世間總無依住，
以此為名。三明所以佛號明了月者，以此位大智圓明，
普照世間無不明了，以此為名。
四所從來方者，是上方之眾。
上方者為虛空、為日月星辰，表大智無依，
不依空有，明鑒萬像如日月星辰。
此位是善財童子見師子幢王女名慈行童女。
師子幢王女者，明智悲圓滿。
以此十住一終，已生在佛家，會融十法悲智，一終圓滿也。
以從初住創生佛家，修智行悲，即王女慈行。
十地修悲已滿，於十一地初以悲行智，
即佛母摩耶，幻生諸佛是大智，母是大悲，廣意至文方悉明。
如下十段頌文，隨文可知。
一依如前科文釋過。
已上菩薩名、世界名、十箇佛果，總是此十住之中隨位進修因果之號，
約隨方而表法，約入法而成名，如上配之可知。
pin:: 
#  15 十住品
十住品第十五 ^831b28

將釋此品，約作五門分別：一釋品名目、
二釋品來意、三明品之宗趣、四都會斷惑次第、五隨文釋義。 ^831c19

一釋品名目者，此品說十種住門，名為〈十住品〉。 ^831c22

二釋品來意者，為前品是偈讚勸修之門，
此品明正舉修行十住之行，是故此品須來。
十住者，生諸佛大智慧中住，入此住永不退還故，名之為住。 ^831c24

三明品之宗趣者，明此品說十種住二十種進修因果為正宗。
又住佛所住，以為正宗。
明此十住位中各有兩種因果，各各當住之中。
初舉十法，是欣趣增上之緣；後舉十法，是當住之內修學之果。
如文具明。 ^831c28

四都會斷惑次第者，如初發心住、治地住、
修行住，此三種住中，明總修出世間心，破諸世間煩惱纏縛。
其世間煩惱，如善財所頌，根本煩惱有十、隨煩惱總有六。
其十種根本煩惱者，一欲、二色、三無色，
此是三界根本所縛處，四憍慢、五諸趣、
六愛、七愚癡、八貪、九恚、十心魔王，為十。
又隨煩惱總有六者，一諂、二誑、三疑惑、
四慳、五嫉、六憍盈。
善財頌曰「三有為城郭，憍慢為垣牆，諸趣為門戶，
愛水為池塹，愚癡為闇覆，貪恚火熾然，
魔王作君主，童蒙依止住。
貪愛為徽纆，諂誑為轡勒，疑惑蔽其眼，趣入諸邪道。
慳嫉憍盈故，入於三惡道。」
此約內心所趣，不約身見、邊見、見取、戒取、邪見。
內心成智，諸見自是解脫。
以一乘教體但約悟無明而成大智，用諸見而作自在，以此不論五見。
如十信位，文殊師利問法首菩薩有十一種煩惱。
云何為十一？一貪、二瞋、三愚癡、四慢、五覆、
六忿、七恨、八嫉、九慳、十誑、十一諂。
如《般若經》中五蘊、十二緣等。
如上煩惱，以十住中初發心住、治地住、
修行住此三住，一時頓成根本智慧。
即如善財於妙峯山上見德雲比丘，得諸佛智慧光明門，
即除已上世間諸煩惱障，以成佛智慧光明故。
如善財妙峯山上，信眼明淨、智光照耀，
普觀境界離一切障，此是初發心住。
第二海門國見海雲比丘，除心境迷真作十二緣生障，
令無障故，即見海中有佛出現，說《普眼經》。
明見自他十二緣生，成大智海，是佛義故，心境總是經故。
明前得佛智慧，觀十二緣生成大智海，心境普周自在遍故。
此是治地住，以十二緣生治令成如來智地故。
第三海岸國見善住比丘，除心境不明淨障，
得菩薩無礙解脫門，能見一切眾生根器業行、
死此生彼，悉皆明見。
此是修行住。於此三種住中，明得出纏心自在故。
總以十信心，自信一切三界分別無明，是根本不動智佛。
於初發心住中，以自在決定解力，信眼清淨、
智光照耀，普觀境界，離一切障，契會悟入十住初心。
以隨位進修中安立五十箇佛果次第法門方便，皆不動智以為根本。
已上初發心住、治地住、修行住，明得十住中出纏心勝。
是故善財三善知識，皆是比丘，明離纏解脫，表此三住位中行相故。
第四生貴住，明對治世間法則，及生死煩闠不自在障，令自在故。
即如善財於市肆之上見彌伽長者說輪字經，即表生死市#CB04622;閙而常寂。
於一一字猶如車輪，一多圓滿互體相成。
又如帝釋寶網互為緣起，映徹重重。
一字之中有無盡字句，為世間名句文身，
引諸未學以成教軌，即俗士彌伽以成其行，為令得出世心。
後須明世間靜亂緣起生死之性，萬法無生無滅，
及世間名字義理、一切眾生語言互相成就，如古者伏義之類是也。
第五具足方便住，對治真俗身邊二見令大智境界不自在障故。
如善財見解脫長者入三昧，名普攝一切佛剎無邊陀羅尼，
十方各現十佛剎微塵數佛國土海，清淨莊嚴總在身中。
即明一切眾生身總含無邊佛剎，體相無礙。
為明真俗色相，皆如光影互相容故，無中邊故；欲令六十二見無邊諸見性解脫故。
第六正心住，對治智慧寂，用不自在障。
即如善財見海幢比丘，於經行地側結跏趺坐，離出入息無別思覺。
於其身上各隨身分，皆出化身如雲廣覆，周遍十方隨應所見。
此明寂用無礙故。
已上總明世間出世間和會，皆解脫故。
如是已後四波羅蜜，入俗行悲，令自在故。
第七不退住，治大慈大悲同行攝生不圓滿自在障，令圓滿故。
即如善財於普莊嚴園見休捨優婆夷，
謂善財言：「我有八萬四千那由他同行眷屬，常居此園。」
明大悲位中行方便波羅蜜，同於八萬四千不可說一切眾生煩惱，
總共同事教化利益。
經云「其餘眾生住此園者，亦皆普得不退轉位。」
明能行悲智行者，悉同此也。
第八童真住，對治處纏同事世間餘習智不清淨障，令清淨故。
即如善財見毘目瞿沙仙人，表大智清潔無所染故。
休捨優婆夷與仙人住處名同，俱是海潮處者，明此悲智一體染而不污。
若隨悲修智，猶有習氣染境之心，即此第七第八兩位和會一終是也。
若也隨智行慈無有染習，即師子幢王女慈行童女是。
可以思之，得見其意。
第九法王子住，對治說法不自在障，令自在故。
即如善財見勝熱婆羅門，以蹬刀山、入於火聚行苦行時，
隨天龍神人及非人來者，無不獲益而已。
十灌頂住，對治悲智不自在清淨障，令得清淨故。
即如善財見師子幢王女、慈行童女。
王者智自在故，女者表隨悲同事無染習故，
明智滿從悲處世間故，即同事而無習氣故。
已上十種對治，皆一念心上初發心時，一行之中一時之內無前後際。
對治十種障法，成一法心一智慧。
一行之中十十無盡法門，皆以自心不動智佛為體，
以法事之中具此十種無盡法門，同別一多自在故。
以此十種對治，一時令慣習自在故。
不同三乘權教，約劣解眾生，存世間三世之性說，佛果在三僧祇之外。
以自心根本無明分別之種，便成不動智佛。
以法界體用，以為信進悟入之門。
從信及入位進修，乃至經十住、十行、十迴向、
十地、十一地，總不離本不動智佛，不離一時一念一法一行上，
而有無邊無量不可說不可說法界虛空界微塵數法門。
何以故？為從法界及根本不動智上為信進悟入故，法合如然故。
如龍女剎那成佛，善財一生以取佛果，
法界無性生為一生，非延促生故，為法界體無情量延促長短去來今故。
請有信者，應如是知。
如今成佛與過去未來一切諸佛一時成佛，以法界智體無別時故。
如一渧之水入大海中，便同大海，無新舊水故。
故去情方見，非識心知。
如三乘中，十住菩薩猶受三界分段生死分，學生空觀對治闡提不信障。
十行菩薩，分作法空觀，修自利利他行，對治聲聞自利障。
十迴向菩薩，作法空觀，成起大悲願力，
垂形六道教化眾生，對治獨覺自度障。
此明三乘中三十心菩薩對治地前三種障，
但除正使，未除習氣，十地菩薩斷其餘習。
如初地菩薩，見自身真如佛性故，名見道位。
從二地至七地，是修道位，猶有功用而修其行。
從八地至十地，名究竟位，不假功用任運至佛果故。
又如三乘中十二住地：一種性住，十解行是；
二解行住，十迴向是；三歡喜住，初地是；
四增上戒住，二地是；五增上意住，三地是；
六道品相應增上慧住，四地是；七諦相應增上慧住，
五地是；八緣起相應增上慧住，六地是；
九有行有開發無相住，七地是；十無行無開發無相住，
八地是；十一無礙慧住，九地是；十二最上菩薩住，十地是。
又如三乘中，地前三賢菩薩得伏忍，十地與佛地得寂滅忍。
又望《勝鬘經》，羅漢、辟支佛、淨土菩薩總是伏忍，
以空觀現行，十使不起，為不識無明住地煩惱，故名不識。
云何名斷煩惱？但伏現行不起，得三種意生身，受三界外變易生死。
如是菩薩為行六波羅蜜、得六神通，福德神通並服人天，
唯非修佛果法界門故，是門外三車，仍在草菴。
聲聞、辟支佛、三乘菩薩不同其德，出三界、
行六神通，名相似，六波羅蜜功德果報不同故。
如是三乘六通菩薩等，於《大方廣佛華嚴經》不聞不信。
如此經云「設有菩薩經無量億那由他劫修六波羅蜜、
得六神通，猶不聞此華嚴經典，猶名假名菩薩，不真菩薩。」
設復聞時不入，如《法華》亦然。
如三乘中三種意生身者，一、初二三地名三摩跋提樂法意生身；
二、四五六地名覺法自性意生身；三、七八九十地名種類俱生無行作意生身。
欲廣引云云，自有三乘教自明。
約會對治如是。如此一乘教，都無如上三乘之趣。
以為根本無明住地煩惱，便為一切諸佛不動智，一切眾生皆自有之。
只為智體無性無依，不能自了，會緣方了。
云何為會緣？有三種緣：一會苦緣，遇苦方能發心。
二會樂緣，久處人天，內心明慧，達世樂果生死無常，方始求真。
三見佛及一乘菩薩而求能發心，求佛種智。
以會三緣，近正善知友，而能自覺無明本是佛智。
三乘同然，為意樂淺深各別，以因本智上而生信心、
約本智而為悟入，以不離本智故，於初發心住即五位齊周。
雖列十住、十行、十迴向、十地、十一地行位法門進修軌度、如王寶印一印無差。
以一心大智之印，印無始三世總在一時。
無邊諸法智印咸遍，以智等諸佛故，以智等眾生心故，
以智等諸法故，以智無中邊表裏、三世長短近遠故。
為智過虛空量故，如世虛空無所了知。
如無分別智虛空，一念而能分別過虛空法門。
是故經言「一切虛空猶可量，諸佛境界不可說。」
以是義故，以自心根本無明體用，而見不動智與一切諸佛及以一切眾生同一體性、
同一境界、同一智海。
以是發心之初住佛種智家故，纔發心時即於十方現身成佛，
如〈初發心功德品〉自明。
以是義故，於此十住位中入初發心住者，
住一切諸佛智慧大悲海境界中住，即五位通修，以初住及十地不離一佛智慧境界故。
但明生熟慣習勝劣，安立住地之名，為智體之中非三世情攝故。
一如龍女一剎那之際已具三生，普賢行滿佛果亦就。
如文殊師利菩薩頌云「一念普觀無量劫，
無去無來亦無住，如是了知三世事，超諸方便成十力。」
明知三乘三祇出世成佛是權方便教。
此教約實法，不說以願力成佛等事。
設以願力成行，還以約實成佛，不說以願力暫成故。
是故當知，從十住中初入位菩薩即五位通修，
為十住行相通有十行、十迴向、十地等法門故。
如十住中七八兩住還修悲智，九住中是法師位中悲智圓滿，
如是五位行相相似故。
如善財十住中善知識，一一智慧境界皆悉無極，
但為約法身大智大悲之上法具無盡，
須當安立五位行門，總是一心一智一時智等遍滿所行之道。
是故起信進修行者，於大智境界莫作三世遠近延促之見，
違智境界故。失本大智之境，逐情識故、隨相轉故。
此會第四斷惑次第竟。
如此五位斷惑次第，如空無時、如圓鏡頓照、
如摩尼寶能同眾色、如一渧之水入大海中等同無二，
以大智慧之圓鏡普印諸作，莫不皆成無作用之大用故，無三世之一時故。 ^832a4

五隨文釋義者，長科為六段。
第一從「爾時法慧菩薩」已下至「彼菩薩住我今當說」，
此一段經有十九行半經，明法慧菩薩入定諸佛加持分。
第二從出定後，明正說十種住名目分。
第三有十法，明正說發心之因分。
第四有十法，明初發心所緣如來十種勝智分。
第五明說教威感大地震動分。
第六明以偈歎法分。
第一從法慧菩薩入定諸佛加持分中，
於中大意有十：一釋菩薩名、二明入三昧之意、
三明三昧之力、四明十方佛來現其前與法慧同號、
五明十方佛與力共加、六明毘盧遮那如來往昔願力使然、
七明法慧菩薩自善根力能入三昧、八明入定因緣、
九明十方諸佛與智、十明法慧出定演說十種住門。
一釋菩薩名者，如十信位中菩薩名者下名悉同名之為首，
為明信心以信為首。
此十住位中，已生諸佛智慧家故，下名悉同名之為慧，
明入聖法流中得佛智慧，同佛知見，善簡正邪契會正法，名之法慧也。
自己不能同諸佛智慧知見者，自邪未明，焉能簡他邪見也。
是故此位能同一切諸佛知見故，得一切同名法慧佛而現其前以為印信，
定其詮表也，以與十方諸佛智慧同故。
二明入三昧之意者，如十信位中，且以生滅心，
信自心所有無始無明能分別心，便即信為自心根本不動智佛，
未有方便三昧合其體用故。
是故十信位中十箇世界皆名為色，為十信未入法性之流，
以生滅心而信解故，故十箇世界名之為色。
如此十住位中，以方便三昧無沈掉心，能現自體無生滅智慧故。
是故一切修道者，初以聞解信入，次以無思契同，
依本無作用之本智慧故須入三昧，以淨攀緣染習力故，無作真智方明現故。
以是義故，須入三昧。
三者云正，昧云定也，總云正定。
正定者，無沈掉也。
無思所覺境也，亦無攝持伏滅心也。
無欣無厭，任性無思、任理不作，智自明矣，
是名方便、是名無量。
以淨無量妄想故，不可以情量思度所知故，故名無量方便三昧。
三者正也，昧之云定，明情識昧、正智自明。
如色無色界三昧，皆以息想慮而得之。
聲聞緣覺三昧，修厭患觀而對治，樂觀空而滅悲智，以寂滅為樂。
權教菩薩樂觀空而行六度，離苦本而生淨國。
設有住此界者，言留惑而化眾生，皆非法爾合然，無出沒故。
以此義故，此方便三昧者，為一切眾生迷法界體用，五欲情生。
以不造作心現本智故，便將根本定體淨所妄情，
名為方便，非是別於真外別有假安立之定名為方便。
譬如以水精寶能清濁水，為珠淨緣現本淨水，非是珠能作得淨水。
方便三昧亦復如是，為以萬法無作本自淨緣，
現得本自無作智慧力故，故名方便。
但人天外道三乘所有因果皆有所作，
以此所生皆有處所，皆有果報廣狹淨穢差別等事。
於此華嚴一乘法門，以無住無作任性法門，
所有其生無依智、無依止心，約智生身稱真法界，
於一切眾生前對現色身，然其體相無有去來，然亦不作神通變化之事。
雖然普現三世一切業果在剎那之中，然亦不住三世遠近及剎那之見。
於此經所作三昧智慧一切願行，總是任理智之運，為非有修欣厭之法也。
三明三昧之力者，其力有五：一定體能淨欲遍周力、
二定能顯智慧同佛力、三定能同佛身相名號現前力、
四定能契佛所知見得諸佛共所加持力、五定能生在如來家為真佛子住佛智慧家力。
一定體能淨欲遍周力者，為以此無作定體而能淨諸欲，
忘心身，同於虛空無表裏，遍周虛空法界故。
二定能顯智慧同佛力者，為無作用定能現無作用自然慧故。
為一切眾生皆具足如來自然智慧，為迷境情起，緣五欲心障故。
以修無作定為方便，佛智自然智便現故。
三定能同佛身相名號現前力者，為以無作定顯得自法身智身無作白淨無垢，
與一切諸佛法身智慧合故，是故十方各千佛剎微塵數諸佛同名法慧而現其前。
以智慧契會同佛知見故，是故皆佛號與自己同名為法慧。
云十方各千佛剎微塵為數量者，為明隨位進修，智慧遍周昇降之數。
十行之中云萬佛剎塵，十迴向位中云百萬佛剎微塵，以彰智慧昇進。
為對迷時即不可說剎塵煩惱，為對悟時即不可說剎塵佛國及佛智慧也。
四定能契佛所知見得諸佛共所加持力者，
諸佛加持有七：一同名號加持，令不疑故。
二言讚加持，令入位者心安隱故。
三毘盧遮那師弟加持，彰本願故。
四神力加持，與本師會同本神智慧故。
五自善根力加持，以自修方便定顯本智慧故。
六得十方同號佛皆與十種智力加持，以說法同諸如來辯無礙故。
七得十方同號諸佛手摩其頂加持，明至佛知見之頂許可不謬故。
有是七種加持也。
五定能生在如來家為真佛子住佛智慧家力者，
為以無作定體，顯本智慧同諸如來解脫智慧故。
第二從出定後，明正說十種住名目分者，
於此分中義分為三段：第一有十法，明正說發心因，即是見佛身色端嚴或聞教誡等是。
第二有十法，明初發心住所緣如來十種勝智，
并取此位十法至下十住之終總有二百箇法門，共成十住之位。
一一住內皆有二十箇法門，十法以成當位之門，
十法以為昇進之行，經文自具，不煩更釋。
第三約知分劑以行行之。
第五明說教威感大地震動。
從此段中科為七段：一明大地六種十八相動；
二明天雨十種供養；三明總結十方同說；
四明十方威感遠近；五明十方同號菩薩咸來作證；
六明十方佛果名妙法，此明從妙慧而說此法；七明法慧承威說頌。
第七明承威說頌者，於此段中總有二百行頌以歎十住位中二百箇法門，
文自具足，不煩更釋也。
如灌頂住者，如將淨水從頂而灌遍身而下。
如此位菩薩，以法界智無中邊體等虛空界，
以對現一切眾生宜，應現前身，一時等雨法雨無不灌注故，
故名灌頂住。亦為登此位時，十方諸佛手灌其頂，亦名灌頂住。
pin:: 
#  16 梵行品
梵行品第十六 ^834a22

將釋此品，約作三門分別：一釋品名目、
二釋品來意、三隨文釋義。 ^835b19

一釋品名目者，何故云〈梵行品〉？
梵者，此云淨也。以其淨行利眾生故，常居世間行一切行化利眾生，
無行可得則無行不淨，是故名為梵行也。
又約能問之主，名曰正念。
無念之念名為正念，隨行無念名為正念。
行念總無，以斯益物，名第一義天。
以天有慈，名為天子。
又約能說之人，名為法慧。
隨行無念名之為法，以法簡情名之為慧。
起情乖理名無法慧，達理情亡名為法慧。
今約能問之主、所說法人及所說法，總名
〈淨行品〉者，均分理教義。 ^835b21

二釋品來意者，前品明住佛無所住之門故，
還行無行之行，是故此品須來。
無住之住名為佛住，無行之行利益無眾生之眾生名為淨行，
是故此品須來。 ^835c3

三隨文釋義者，科此一品經，約作七門分別。
第一「爾時」已下三行，是正念天子所請分。
第二「法慧菩薩」已下至「佛法僧戒」，可兩行半經，正舉十法以為所觀之緣。
第三「應如是觀」已下至「如是觀已」有二十六行半經，是正行觀法。
第四從「於身無所取」已下至「名為清淨梵行」，
於中可有十行經，通觀三世及身受想行識，
佛法悉平等，具足一切佛法分。
第五「復應修習十種法」已下至「永斷習氣智」，
於中可三行半經，正舉如來十種智力令修習分。
第六「於如來十力」已下至「不求果報」，於中可三行經，
勸修十力，有迷諮問并起大悲分。
第七「了知境界」已下可四行半經，明了法如幻，觀終獲益成佛分。
如是依如上觀行，令身口意業、佛法僧戒、
色受想行識、身邊二見、三世遠近總無。
又令能觀所觀心總無，不沈不掉、不生不滅，
任理無思，如來十種智力因斯而現。
夫佛智非沈，只為迷心逐相情虧也。
智現，一體非遙也。
智現，報障都亡，十方廓然自在，處塵不為小、周空不為廣。
窮其跡也，十方無纖毫之蹤；興其用也，不出剎那之際。
法身遍周，等虛空而無盡。
若存其有，即一切剎海現色像重重；若致其無，萬境不可窺其體。
以不思不為而知眾法，將不造不作而辦大功。
非生死變其志、非苦樂移其性、若非神之稱理者，
不可以情想、知、不可以滅心得。
以此如來設淨行之教，觀法盡也，正法當興；
諸見亡也，佛智方起。
是知見亡智應，名初發心時便成正覺，成就慧身不由他悟。
是故後學之士應法修行，不可以逐境沈淪、迷流永劫。
更欲解其上義，慮將言豐障理以亂後學之心，但如上所說之經多小自然恰中。
如一百四十願名淨行者，十信位願中以成世間，知見萬法以為淨行。
此十住位中以行體無為，名為淨行。
以此淨行用，成智用自在。
此〈淨行品〉成十住中初發心之佛果，然亦為已後十行、
十迴向、十地等作佛果故，從此無性之行行清淨故，一切諸行皆清淨故。
諸行淨即智慧淨，智慧淨故其心淨，心淨即諸法淨，
諸法淨故名法界淨，法界淨即其眾生淨，眾生淨即佛國土淨。
行此法平等者，名為淨行也。
pin:: 
#  17 初發心功德品

## 1
初發心功德品第十七 ^835c7

夫以初發心之士功德難量，舉等虛空無以比其類，磨盡剎塵無以酬其匹。
虛空但明無相之大，一切剎塵但明形礙之廣，
焉能對其菩提心之、福智之境？
其智也，於剎那之際滿十方，現身如雲狀，
因陀羅網妙像相入光影重重，各各以一言音普周法界，
說等眾生、教門如雨，灑眾生心得清淨樂爾。
其福也，妙相莊嚴，與華藏而同其體。
為初發心之際，與十方諸佛等住無盡劫海，
在剎那之中延促相似，如一小流入大海中與大海等，以水體不別故。
如初發心菩薩纔入諸佛大智慧流中，等佛功德故。
為初入與究竟，時無延促。
又智慧一故。為誓度眾生悉令成佛，志願等故。
又如十方世界盡末為塵，一一塵中有無量佛剎、無量眾生。
如菩提心大智慧身，於一剎那際等一切剎塵，
供養諸佛、教化眾生，一時等遍。
但以智慧力故，法如是故，智遍周故，亦不作神通變化之想。
初發心菩薩志樂廣大，與佛界眾生界等無限量故。
故今此品所歎初發菩提心，以十種功德廣大難量無比不可喻。
於此佛果根本不動大智不思議法界乘而發心者，
如輪王大子初生之時具足王相，如師子王之子威勢與父相似，
體不異故。如初發菩提心菩薩，初生如來智慧種性家時，智慧所知不異佛故。
三世時劫無延促，見不異佛故。
志樂廣大，教化眾生，不異佛故。
從初發心，乘如來一切智乘，不出剎那際成等正覺，
教化眾生，不異佛故。
設於三乘順世情教說三祇劫而成佛者，
畢竟迴心入此一切智境界乘，方得成佛。
如《法華經》即是所迴三乘入一切智境界之教，如龍女一剎那際三生成佛者是也。
一切眾生總須悟此法方得成佛，不可取如來三乘中順世方便之言，
以法如是故。如此品下文云「初發心菩薩纔發心時，
即為十方一切諸佛所共稱歎，即能說法教化調伏一切世界所有眾生，
乃至示現成佛」等，廣如此品下文所說。
此品之內，長行總有四十段經意也。
頌有二百四十二行，以歎初發心菩薩之功德。
其文如下。將釋此品，約作三門分別：一釋品名目、
二釋品來意、三隨文釋義。 ^836a20

一釋品名目者，此品〈初發心功德品〉者，
創始發心，見無古今，名之為初。
無心智應，名之為發。
身邊見盡，名之為心。
不為而成大果，名之為功。
但化利一切，不欣來報，自獲無邊妙相莊嚴故，名之為德。
又福智遍周，名之為功。
事無不達，名之為德。
品者，均分義。二釋品來意者，前品說有淨行之功，
此品所明淨行之中無邊功德，是故此品須來。
三隨文釋義者，復分二門：第一長科經意、第二隨文解說。
第一長科經意者，從初「爾時」已下至品末已來，長科為四十段。
一「爾時」已下至「其量幾何」有一行半經，是天帝請說發心功德分。
二「法慧菩薩言」已下至「而為汝說」可三行半經，明初發心功德甚深十種難知許說分。
三「佛子」已下至「無能量者」可有五行經，
明一人所供十方各一阿僧祇世界眾生，
并令淨持五戒，且舉功德廣大難量分。
四「法慧菩薩」已下至「亦不及一」有五行經，
明將前所有廣多供養功德，不可比對初發心功德，無比喻分。
五「佛子」已下至「唯佛能知」有十行經，且舉如上功德廣大分。
六「法慧菩薩言」已下至「亦不及一」可兩行半經，明前功德不可比對初發心功德喻分。
七「何以故」已下至「無上菩提之心」，於中有十五行經，明初心菩薩為起無限心教化一切眾生不斷佛種性分。
八「佛子復置此喻」已下至「可知邊際」可有七行經，且舉速行邊際可知分。
九「菩薩初發心」已下至「三藐三菩提心」
可有十五行經，明初心菩薩所知世界境界無限難知分。
十「佛子復置此喻」已下至「可知邊際」可有六行半經，且舉速知劫數成壞廣多可知分。
十一「菩薩初發心」已下至「了知一切劫神通智」
可有十六行經，明初發心菩薩了劫成壞難知分。
十二「復置此喻」已下至「可知邊際」可有六行經，且舉所解廣大猶可能知分。
十三「菩薩初發心至三藐三菩提心」可有二十二行經，明初發心菩薩知解廣大難知分。
十四「佛子復置此喻」已下至「可知邊際」
可有六行經，且舉知眾生根廣多猶能可知分。
十五「菩薩初發心」已下至「三藐三菩提心」
可有五行半經，明初發心菩薩善知眾生根性廣大難量分。
十六「佛子復置此喻」已下至「可知邊際」
可有四行經，且舉所欲樂廣大猶能可知分。
十七「菩薩初發心」已下至「三藐三菩提心」
可有六行經，明初心菩薩所知一切眾生欲樂廣大難知分。
十八「佛子復置此喻」已下至「可知邊際」
可有四行經，明且舉所知眾生方便廣大猶可知分。
十九「菩薩初發心」已下至「菩提心」可有六行經，明初心菩薩善知一切眾生種種方便廣大難知分。
二十「佛子復置此喻」已下至「可知邊際」
可有三行經，且舉所有一切眾生心廣大猶可知分。
二十一「菩薩初發心」已下有五行半經，明初發心菩薩知一切眾生差別心廣大難知分。
二十二「佛子復置此喻」已下至「不可得知」
有四行經，且舉所有眾生業廣大猶可知分。
二十三「何以故」已下至「三藐三菩提心」
可有三行經，明初心菩薩知眾生差別業廣大難知分。
二十四「佛子復置此喻」已下至「可知邊際」
有七行經，且舉知眾生煩惱廣大猶可能知分。
二十五「菩薩初發心」已下至「三藐三菩提心」
有十六行經，明初心菩薩所行一切眾生煩惱廣大難知分。
二十六「佛子復置此喻」已下至「亦復如是」
可有九行半經，且明供養廣大難知猶知分。
二十七「佛子於汝意云何」已下至「亦不及一」
可有三行經，明初發心功德廣大難知分。
二十八「佛子復置是喻至亦復如是」有十行半經，明且舉供養及起塔高廣猶知分。
二十九「佛子此前功德」已下至「發是心已」
有六行半經，明初心菩薩供養廣大難量分，次直就法說分。
三十「能知前際一切諸佛」已下至「能與諸佛平等一性」
可有四行經，是明初發心已能知三世諸佛成佛及涅槃智慧平等分、
攝功德分。三十一「何以故」已下至「知一切眾生三世智故發心」
可有九行經，明菩薩初發心志意所求甚深深廣分。
三十二「以發心故」已下至「得法界一切諸佛說法智慧」
可有六行經，明菩薩發心，已得三世一切諸佛憶念與法，
及自力昇進分，得果佛因佛。
三十三「何以故」已下至「即得一切佛智慧光明」有十行半經。
明纔初發心菩薩成佛利生同三世諸佛分、化用分。
三十四「此初發心菩薩」已下至「於諸法界心無所著」
有四行半經，明初發心菩薩志樂所知世間出世間法無著分。
三十五「爾時佛神力故」已下有三行半經，明大地動分。
三十六「天雨眾華」已下有兩行經，明諸天興供分。
三十七「是時」已下有四行半經，明十方同號佛來現其前，歎譽許可法同分。
三十八「汝說此法時」已下有五行經，明說此法時十方各過萬佛剎微塵數菩薩發心受記分。
三十九「如此世界」已下有九行半經，明十方所說法人及法一時同說分。
四十「爾時法慧菩薩」已下有六行半經，明法慧菩薩觀欲所緣之法說頌稱歎分。
已下頌文有二百四十二行，四行一頌。
其頌有六十段頌，都計有二百四十行。
末後兩行頌，總結頌意，歎勸發心。
有一百六十八行，是總都歎佛果以來五位及信等諸法。
明初發心者志樂智德，總含一切諸佛智德體用，
始成一念初發心菩薩位也，方明初發心境與心不二。
若志樂毫氂，不似如來所修法身悲智願行者，不名初發心菩薩故。
以此初頌有一百六十八行，且總歎信等六位因果及如來智德，
總歎令初發心者法之相似然。
後七十四行頌，始重頌前四十段中校量發心功德廣大之量。
新華嚴經論卷第十七
 ^836c3
