
fen:: 
di:: 
zhang:: 
jie:: 
xiang:: 瑜伽師地論卷第五十四
author:: 彌勒菩薩說
translator:: 三藏法師玄奘奉　詔譯
攝決擇分中五識身相應地意地之四
mu:: 
######  2目 約名色二門名蘊善巧

復次，云何識蘊差別？
此亦五種應知。一、由安住故；二、由雜染故；
三、由所依故；四、由住故；五、由異相故。 ^594c26

云何安住？謂習欲者欲界諸識，執外色塵，名色安住。
若清淨天色界諸識，執內名色，名俱安住。
無色界識唯執內名，名名安住。
是名識安住差別。 ^594c29

云何雜染差別？謂諸愚夫由二種門識被染污。
一、於現法中，由受用境界門；二、於後法中，由生老等門。
是名識雜染差別。 ^595a4

云何所依差別？謂六所依，諸識隨轉。
謂依眼等六處，六識身轉，如世間火，依糠、
牛糞、薪札等轉。是名識所依差別。 ^595a7

云何住差別？
謂四識住。如經言：有四依取，以為所緣，令識安住。
謂識隨色住，緣色為境。
廣說如經。乃至我終不說此識往於東方乃至四維；
然我唯說於現法中，必離欲、影，寂滅、寂靜、
清涼、清淨。 ^595a10

如是已顯經中如來所說諸識住相。
從此以後，我當宣說此相差別。 ^595a14

謂此經中，略顯識住及因緣相，識住、因緣二種邊際，
識住、因緣二種寂止。 ^595a16

當知此中，若諸煩惱事，若屬彼煩惱，說名依取。
應知此二亦名所緣，所緣性故，有所緣故。 ^595a17

由彼貪愛為煩惱緣，名趣所執事。
由貪欲等四種身繫為發業緣，名緣所緣事。 ^595a19

彼二隨眠所隨逐故，名建立事。 ^595a21

若諸異生補特伽羅，未得厭離對治喜愛，
由所潤識能取能滿當來內身；由此展轉能取能滿不能棄捨諸異生性；
以於內身能取能滿故，於流轉中相續決定，是名為住。
餘住因緣，如前應知。 ^595a22

是名略說住及因緣相。
有色界識有來有去，無色界識有死有生。
又此二住乃至壽盡。
又復此二生長、增益及廣大義，如前應知。
齊是名為識住邊際及住因緣邊際。
若復異此而施設者，當知唯有文字差別，
非義差別，由所餘義境界無故。
若他正詰，不知何答，亦由餘義境界無故。
或復有能於後自然如理觀察，便自迷悶，
謂我愚癡，作如是說。 ^595a27

若聰慧者，於諸色愛乃至行愛所攝貪纏能永斷離，於煩惱分所攝發業四身繫纏亦能永斷。 ^595b6

所以者何？由在家眾，依貪欲、瞋恚二繫發起諸業，
攝受境界為因故，損害有情為因故。 ^595b8

若出家眾，依戒禁取、此實執取二繫發起諸業，
以戒禁取猶如貪欲，求生天故；此實執取猶如瞋恚，謗涅槃故。 ^595b10

當知四身繫唯在意地，分別所生故。 ^595b12

從此以後，由多修習勝對治故，復能永斷貪愛、身繫二種隨眠。 ^595b13

由此斷故，煩惱所緣色、受等境亦不相續，以究竟離繫故。
由此所緣不相續故，有隨眠識究竟寂滅，
於色、受等諸識住中不復安住，由對治識永清淨故。
是名識住因緣寂止。
又由當來因緣滅故，於內身分不取不滿，
決定無有流轉相續，是名識住寂止。 ^595b15

又復對治所攝淨識，名無所住。
由彼因緣故，名不生長。
由善修習空解脫門故，名無所為。
由善修習無願解脫門故，名為知足。
由善修習無相解脫門故，名為安住。
如是不生長故，乃至安住故，名極解脫。
又於行等都不執著我及我所；由此因緣，色等壞時亦不恐怖。
由此相貌，顯彼自體已得清淨。
又由彼識永清淨故，不待餘因，任運自然入於寂滅。
此識相續究竟斷故，於十方界不復流轉。
於命及死不希求故，名永離欲。 ^595b21

又所有受是識樹影，彼於爾時不復有故，
名永離影；諸有漏識，於現法中畢竟滅盡，故名寂滅。
諸無漏識，隨其次第，有學解脫，名為寂靜。
無學解脫，名曰清涼。
餘依永滅，故說清淨。 ^595c2

又復諸識自性非染，由世尊說一切心性本清淨故。
所以者何？非心自性畢竟不淨能生過失，猶如貪等一切煩惱。
亦不獨為煩惱因緣，如色受等。
所以者何？以必無有獨於識性而起染愛，如於色等。
是故唯識不立識住。 ^595c6

是名識蘊由住差別。 ^595c11

云何異相差別？
謂有貪心、離貪心、有瞋心、離瞋心等，如經廣說乃至不解脫心、
極解脫心，是名一門異相差別。 ^595c12

復有約界異相差別。
謂欲界有四心，善心、不善心、有覆無記心、無覆無記心。
色界有三心，除不善。
無色界有三心，亦除不善。
無漏有二心，有學及無學。 ^595c14

又欲界善心有二種，謂加行及生得。
無覆無記心有四種，異熟生心、威儀路心、
工巧處心，及變化心。
此唯是生得，謂天、龍、藥叉等。
然無修果心。於色界中，無工巧處心，無色界亦爾。
當知善心，如下，上亦爾，一切處有。 ^595c18

又有約種異相差別。
謂欲界有五心。一、見苦所斷心，二、見集所斷心，
三、見滅所斷心，四、見道所斷心，五、修道所斷心。
如欲界有五心，如是色、無色界各有五心。
并無漏心，總為十六。 ^595c23

初異相心差別義，我當分別。
一切有情略有三品。
一、未發趣定品；二、雖已發趣，未得定品；
三、已得定品。此復二種。
一、不清淨，二、極清淨。
於初品中，或時起染污心，由貪等纏繞彼心故。
或時起善、無記心，由貪等纏暫遠離故。
第二品中，或時令心於內靜息。
或時失念，於五妙欲其心馳散。
或時極靜息故，便為惛沈睡眠纏覆其心。
或時為斷彼故，於淨妙境安處其心。
或時於彼不正安處，心便掉舉。
若正安處，便不掉舉。
由沈掉蓋未斷滅故，於彼二品俱不寂靜。
由斷滅故，心得寂靜。
若由如理作意，已得根本靜慮，名定心；
若未得者，名不定心。
道究竟故，名善修心；斷究竟故，名極解脫心。
與此相違，名不善修心及不解脫心。
從定心已來，當知是第三品。
是名識蘊異相差別。 ^595c27

復次，云何諸蘊次第？
謂說差別。此復五種應知。
一、生起所作，二、對治所作，三、流轉所作，
四、住所作，五、安立所作。 ^596a14

生起所作者，謂眼、色為緣能生眼識，乃至意、法為緣能生意識。
此中先說色蘊，次說識蘊。
此則是諸心所所依，由依彼故，受等心所生。
故次經言：三和故觸，觸緣受等。
是名諸蘊生起所作宣說次第。 ^596a16

對治所作者，為欲對治四顛倒故，說四念住。
謂於不淨計淨顛倒、於苦計樂顛倒、於無我計我顛倒、於無常計常顛倒。
此中先說色蘊，次說受蘊，次說識蘊，後說想、行二蘊。
是名對治所作宣說次第。 ^596a21

流轉所作者，根及境界為依止故，於現法中，
由二種蘊受用境界，起諸雜染，謂領納境界及彩畫境界。
由一種蘊，造作一切善不善業，於後法中，起生老等一切雜染。
一是所染，故最後說。 ^596a25

住所作者，由四識住及識次第而說，是名住所作。 ^596b1

安立所作者，謂諸世間互相見已，先了其色，是故先立色蘊。
次由受蘊，知彼進退、或苦或樂，是故次立受蘊。
次由想蘊，知彼如是名、如是類、如是性等，是故次立想蘊。
次由行蘊，知彼如是愚癡、如是聰叡，是故次立行蘊。
後由識蘊安立內我，謂於諸蘊中，安立所了有苦有樂，隨起言說及愚智等。
是名諸蘊安立所作宣說次第。 ^596b2

又復依止我眾具事及我事故，應知諸蘊宣說次第。
謂我依身，於諸境界受用苦樂；於己於他隨起言說，
謂如是名、如是種類如是性等；此之二種，
依法非法方得積集；如是應知我眾具事。
當知最後蘊是我事。 ^596b10

復次，色蘊攝幾蘊、幾界、幾處、幾有支、幾處非處、幾根耶？
如色蘊，如是乃至識蘊。
謂色蘊，攝一蘊全，十界、十處全，一界、一處少分，
六有支少分，處非處少分，七根全。
受蘊，攝一蘊全，一界、一處少分，一有支全，
三有支少分，處非處少分。
五根全，三根少分。
想蘊，攝一蘊全，一界、一處少分，三有支少分，
處非處少分，不攝諸根。
行蘊，攝一蘊全，一界、一處少分，四有支全，
五有支少分，處非處少分，六根全，三根少分。
識蘊，攝一蘊全，七界全，一處全，一有支全，
四有支少分，處非處少分，一根全，三根少分。
如是有六種攝，所謂蘊攝乃至根攝。
由此相攝道理展轉相攝，如應當知。 ^596b16

復有餘十種攝應當了知。
一者、界攝。謂諸蘊等各自種子所攝。
二者、相攝。謂諸蘊等自相、共相所攝。
三、種類攝。謂諸蘊等遍自種類所攝。
四、分位攝。謂諸蘊等順樂受等分位所攝。
五、不相離攝。謂諸蘊等，由一一法及諸助伴攝一切蘊等。
六者、時攝。謂諸蘊等過去、未來、現在各自相攝。
七者、方攝。謂諸蘊等在此方轉，或依此生，即此方攝。
八者、全攝。謂諸蘊等五等所攝。
九、少分攝。謂諸蘊等各各差別少分所攝。
十、勝義攝。謂諸蘊等真如相所攝。 ^596c1

如是諸蘊一切攝義總有十六。
如蘊，乃至根亦爾。
又由三法攝一切法。
謂色蘊、法界、意處。 ^596c11

復次，依止幾處，色蘊轉耶？
依止幾處，名所攝四蘊轉耶？
謂依止六，處色蘊轉。
一、建立處，二、覆藏處，三、資具處，四、根處，
五、根住處，六、有威德定所行處。
依止七處，名所攝四蘊轉。
一、樂欲，二、希望，三、境界，四、尋伺，五、正知，
六、清淨方便，七、清淨。
諸受用欲者，依止四處；住律儀者、精進行者，
依止一處；已得近分定者，依止一處；安住根本定者，依止一處。
如是七處，略有四位應知。 ^596c13

復次，我當先說分別色蘊一一別義，然後分別名四蘊義。 ^596c21

云何分別色蘊？嗢拕南曰：
　　物、極微、生起、安立、與流、業、
　　剎那、獨、所行、餘相雜最後。 ^596c23

問：色蘊中眼，幾物所攝？
答：若據相攝，唯有一物。
謂眼識所依清淨色。
若據不相離攝，則有七物。
謂即此眼及與身、地、色、香、味、觸。
若皆據界攝，則有十物。
即此七物界及水、火、風界。
如眼耳、鼻、舌當知亦爾。
此中差別者，謂耳、耳識所依清淨色，鼻、
鼻識所依清淨色，舌、舌識所依清淨色。
餘如前說。若身，當除眼等四。
何以故？由遠離彼獨可得故。
此相者，謂身識所依清淨色。
若於外色、香、味、觸彼所行相中，除一切根，餘一切如前應知。
聲及聲界不恒有故，今當別說。
若於是處有聲，當知此處復增其一。
應知聲界，一切處增。 ^596c26

復次，色等所緣境界，如本地分已廣分別。 ^597a9

若觸處中所說造色滑乃至勇，當知即於大種分位假施設有。
謂於大種清淨性，假立滑性。
於大種堅實性，假立重性。
於大種不清淨、不堅實性，假立澁性及輕性。
於大種不清淨、慢緩性，假立軟性。
由水與風和合生故，假立有冷。
由闕任持不平等故，假立飢渴及弱力。
由無所闕無不平等故，假立強力及飽。
由不平等變異錯亂不平等故，假立病。
由時分變異不平等故，假立老。
由命根變異不平等故，假立死。
由血有過患不平等故，假立癢。
由惡飲食不平等故，假立悶絕。
由地與水和合生故，假立黏。
由往來勞倦不平等故，假立疲極。
若遠離彼，由平等故，假立憩息。
由除垢等離萎顇故，假立勇銳。
如是一切，說諸大種總有六位。
謂淨不淨位、堅不堅位、慢緩位、和合位、
不平等位、平等位。
如是六位，復開為八。
若八、若六，平等平等。 ^597a10

復次，一切色乃至觸，皆二識所識，謂自識所識及意識所識。
或漸、或頓。眼等五根，一意識所識。 ^597a27

復次，色界中無現香、味，然有彼界。
何以故？此二皆是叚食攝故。
由無此二，鼻、舌二識亦無。
此就現行說，非就界說。 ^597b1

如是一切色蘊所攝。
色中九種是實物有。
觸所攝中，四大種是實物有。
當知所餘唯是假有。
墮法處色亦有二種，謂實有、假有。
若有威德定所行境，猶如變化，彼果彼境及彼相應識等境色，
是實物有。若律儀色、不律儀色，皆是假有。
又定所行色，若依此繫定，即由此繫大種所造。
又此定色但是世間，有漏、無漏由定而生，非出世間。
由此定色，有戲論行定為因故。
又非一切所有定心皆有能生此色功能，唯一類有如能起化。
謂不思惟，但由先時作意所引，離諸闇昧，
極善清淨明了現前，當知是定乃能生色。
若定力勵數數思惟，假勝解力而得見者，當知不能生起此色。
又復此色，雖非出世定之所行，然由彼定增上力故，有一能現。
當知此事不可思議。 ^597b4

問：欲、色二界實物有色，何差別耶？
答：色界諸色清淨最勝，能發光明。
又極微細，下地諸根所不行故。
又無有苦，依彼諸色苦受不生故。
欲界不爾。是名差別。 ^597b20

復次，色蘊略由六相應知。
一、自相，二、共相，三、能依所依相屬相，四、
受用相，五、業相，六、微細相。
自相者，謂地等以堅等為相，眼等以各別清淨色為相。
共相者，謂一切色皆變礙相。
能依所依相屬相者，大種為所依，造色是能依。
受用相者，為內色處有所受用增上力故，外色境界差別而生。
或有色聚唯有堅生，或唯有濕、或唯有煗、
或唯有動、或和合生，為欲隨順內諸色處受用差別故。
業相者，謂地等諸大種，以依持、攝受、成熟、增長為相。
復有餘業，後當廣說。
微細相者，謂極微相。 ^597b24

復次，微細性略有三種。
一、損減微細性，二、種類微細性，三、心自在轉微細性。 ^597c7

損減微細性者，謂分析諸色至最細位，名曰極微。 ^597c8

種類微細性者，謂風等色及中有色。 ^597c9

心自在轉微細性者，謂色、無色二界諸色。
如經說：有等心諸天，曾於人中如是如是資熏磨瑩其心；
隨此修力，住一毛端空量地處，展轉更互不相妨礙。
如是等輩，應當思惟觀察色蘊物類差別。 ^597c10

問：諸極微色，由幾種相建立應知？ ^597c15

答：略說由五種相。
若廣建立，如本地分。
何等為五？一、由分別故；二、由差別故；三、
由獨立故；四、由助伴故；五、由無分故。 ^597c16

分別建立者，謂由分別覺慧，分析諸色至極邊際，
建立極微；非由體有。
是故極微無生無滅，亦非色聚集極微成。 ^597c19

差別建立者，略說極微有十五種。
謂眼等根有五極微，色等境界亦五極微，
地等極微復有四種，法處所攝實物有色極微有一。 ^597c21

獨立建立者，謂事極微，建立自相故。 ^597c24

助伴建立者，謂聚極微。
所以者何？於一地等極微處所，有餘極微，
同聚一處，不相捨離，是故依此立聚極微。 ^597c25

問：何因緣故，諸有對法同處一處，不相捨離，而不說名無對性耶？ ^597c27

答：隨順轉故。由彼展轉相隨順生，不相妨礙。
又由如是種類之業增上所感如是而生。
何以故？一切色聚，一切色根共受用故。
若異此者，一切聚中，非有一切地等諸色不相捨離。
若爾，眼等諸識境界便不遍滿一切聚中，如是應無遍滿受用。
是故當知，定有諸色同一處所，不相捨離。 ^597c29

又有諸色，或於是處互相妨礙，或於是處不相妨礙，如中有色等。
而彼諸色非無對性。
此中道理，當知亦爾。 ^598a7

無分建立極微者，謂非彼極微更有餘分，非聚性故。
諸聚極微可有細分，若極微處即唯此處，更無細分可以分析。 ^598a9

問：如是所說五相極微，復有五眼，所謂肉眼、
天眼、聖慧眼、法眼、佛眼。
當言幾眼用幾極微為所行境？ ^598a13

答：當言除肉眼、天眼，所餘眼用一切極微為所行境。
何以故？以彼天眼，唯取聚色中表、上下、
前後、兩邊、若明、若闇，必不能取極微處所，由極微體以慧分析而建立故。 ^598a15

問：何故說極微無生無滅耶？
答：由諸聚色最初生時，全分而生；最後滅時，
不至極微位，中間盡滅，猶如水滴。 ^598a20

復由五相，應知名不如理思議極微。
謂於色聚中，有諸極微自性而住，應知名初不如理思議極微。
或謂極微有生有滅，或謂極微與餘極微或合或散，
或謂眾色於極微量積集而住，或謂極微能生別異眾多色聚，
應知名後不如正理思議極微。
故應方便以如理思思議極微，斷此五種非理思議。 ^598a23

復次，建立極微，當知有五種勝利。
謂由分析一合聚色安立方便，於所緣境便能清淨廣大修習，
是初勝利。又能漸斷薩迦耶見，是第二勝利。
如能漸斷薩迦耶見，如是亦能漸斷憍慢，是第三勝利。
又能漸伏諸煩惱纏，是第四勝利。
又能速疾除遣諸相，是第五勝利。
如是等類，應當如理思惟極微。 ^598b2

復次，略說色物生，當知有五種。
何等為五？一、依止生，二、種子生，三、勢引生，
四、攝受生，五、損減生。 ^598b9

云何依止生？謂於所依大種處所，有餘所造色生，
故如是說：由四大種造所造色。
是同一處攝持彼義。
又若於此色積聚中，有彼大種及所造色自相可得，
當知此中即有彼法；若於此處，彼法自相都不可得，
當知此處無有彼法，是名總建立有非有相。
若有說言：於此處所，彼法自相雖不可得，然必有者。
今應問彼：此不可得與可得者，為物是等？
為不等耶？若物等者，物既是等而不可得，不應道理。
若不等者，為即此量說物不等？
為據威勢說不等耶？
若即此量說不等者，少分自相亦不可得，不應道理。
若據威勢說不等者，離彼自相有餘威勢不可得故，不應道理。
如是等類，當知名依止生。 ^598b12

云何種子生？謂所有色，各從自種子所生。
如堅硬聚，或時遇緣便生流濕；流濕遇緣復生堅硬。
不煗生煗，煗復生冷；不動生動，動生不動。
如是好色、惡色等差別應知。
由如是等雖無自相，然有其界，從彼彼聚，彼彼色法差別而生。
如是等類，當知名種子生。 ^598b27

云何勢引生？謂內色根增上力故，外分差別相續而生，謂器世界等。
又由先業勢所引故，內諸色處差別而生。
又復諸天或現前欲、或不現前欲，及北拘盧洲所有資具，
當知多分勢引而生，差別而轉。
人中相續生者，唯有器世界。
如是等類，當知名勢引生。 ^598c5

云何攝受生？謂遇彼彼攝受緣故，彼彼色法展轉增益勝上而生，
猶如水等潤萌芽等。
如是等類，名攝受生。 ^598c11

與此相違，應知名損減生。 ^598c13

復次，諸聚色生時，如種種物石磨為末，
以水和合，團雜而生，非如苣蕂、麥、豆等聚。
何以故？隨彼生因增上力故，如是而生，為有用故。 ^598c15

問：若一切行皆自種子所生，何因緣故說諸大種造所造色？ ^598c19

答：由彼變異而變異故，彼所建立及任持故。
由三因緣大種變異，令所造色變異而轉。
一、士夫用故；二、業所作故；三、由勝定故。
士夫用者，謂由地大所打觸故，器差別故，
田差別故，令所造色變異可得。
或由水所潤等，火所熟等，風所燥等，令所造色變異可得。
當知是名由彼大種士夫用故，令所造色變異而生。
業所作者，隨業勢力，先大種生；後隨彼力，色變異生。
是名業所作故。由勝定者，勝定力故，先起大種，然後造色變異而生。
當知是名由勝定故大種變異，因此造色變異而生。 ^598c20

復次，略由五緣，所有大種令其異果轉成異果。
何等為五？一、大種力故；二、士夫用力故；
三、明呪力故；四、神通力故；五、業所作力故。 ^599a3

問：從此沒已，何因、何緣中有色聚續得生耶？ ^599a6

答：當知此色用自種子為因，感生業為緣。 ^599a7

問：何因得知有中有耶？
答：從此沒已，若無所依，諸心心所無有道理轉至餘方故。
不應如響，唯惑亂故；不應如影，彼不滅故；
亦不應說如取所緣，非行往故，由如是等所說譬喻不應道理，
是故當知定有中有。
如是等類，應當思惟色蘊生起。 ^599a9

復次，色蘊生時，誰為先首據其處所，依此處所餘色轉耶？
當知大種先據處所，後餘造色依此處轉。
唯諸大種於此處所現前障礙，所餘造色自相遍滿。
當知由彼勢力任持，有所據礙。 ^599a15

復次，地等諸四大種，隨其次第，麁顯應知。
謂地界及果，能持最勝；水、火、風等，流潤、
燒然、動搖等業，依止彼故方得流轉。 ^599a20

復次，諸聲纔宣發已，尋即斷滅，故於色聚中不恒相續。
又此音聲依質生時，質處及外俱頓可得。
隨所聞處，於此處所遍滿頓起，如焰光明，非漸漸生展轉往趣。 ^599a23

復次，風有二種。謂恒相續、不恒相續。
諸輪行風，名恒相續；在空行者，名不恒相續。
在物行者，名恒攝受。
又當知風機關運轉，名恒相續；所餘，當知非恒相續。 ^599a27

問：何等名空界？
答：明闇所攝造色，說名空界。
此亦二種。一、恒相續，二、不恒相續。
若諸有情所居處所常闇常明，名恒相續；
餘不爾處，非恒相續。
當知此亦依止色聚。
又此空界，光明攝者，名為清淨；隙穴攝者，名不清淨。 ^599b2

問：諸長短等所說形色，當言實有，為假有耶？ ^599b7

答：當言假有。何以故？
積集而住，故名為形。
唯有眾色積集可得，餘形色相不可得故。
又必相待。相待之法有自性者，彼法便有雜亂過失。
又如車等，彼覺可壞故。 ^599b8

復次，法處所攝勝定果色中，當知唯有顯色等相。
何以故？於彼香等生因闕故，又無用故。
如是於空行風中無有俱生香等，唯有假合者。
又離輪外所發光明，所餘大種及與香等皆不可得。
又法處所攝勝定果色，當知此色唯依勝定，不依大種。
然從緣彼種類影像三摩地發，故亦說彼大種所造；
非依彼生，故名為造。 ^599b11

問：於色蘊中，幾法由有見有對故住？
幾法由無見有對故住？
幾法由無見無對故住？ ^599b20

答：一由二種，謂眼所行；餘唯有對；除法處所攝色，當知此色無見無對。
如是等類，應當思惟色蘊安立。 ^599b22

復次，色蘊由幾種流而相續轉？
謂由三種。一、等流流，二、異熟生流，三、長養流。
初等流流，復有四種。
一、異熟等流流，二、長養等流流，三、變異等流流，
四、本性等流流。異熟流者，復有二種。
一者、最初，二者、相續。
謂業生異熟，及異熟所生。
謂即從彼業力所引異熟，後時轉者。
長養流者，亦有二種。
一、處寬遍長養流，二、相增盛長養流。
初長養流，唯色長養；當知由食、睡眠、梵行、等至長養諸色。
餘長養流，當知亦由食故、彼所依故、修勝作意故、長時淳熟故而得長養。
諸有色法，由二長養之所長養；諸無色法，唯相增盛說名長養。
又欲界色，具由四食，及餘一切長養因緣而得長養；
色界諸色，不由段食、睡眠、梵行而得長養。
又諸色根，當知由二種流而得流轉。
以諸色根離異熟、長養相續流外，無別等流流。 ^599b24

問：異熟相續，有時亦有增長廣大可得，何故異熟攝流非即長養耶？ ^599c11

答：由別有長養相續能攝能持異熟等流流故，現有增長等。
若非根所攝色，當知具三種流。
諸心心所有等流流、異熟生流、第二長養所長養流。
法處所攝色，無異熟生流；餘如心心所應知。
又欲界中，具有內外諸色成熟。
於色界中，遠離香、味。
又欲界中，諸色根成熟或具不具。
於色界中，必具諸根。
又諸聲界亦有異熟，非聲。
如是等類，應當思惟色蘊流義。 ^599c13

復次，色蘊所攝地界能為幾業？
乃至風界能為幾業？
當知一切皆為五業。
謂地界能為打觸變壞業、建立業、與依止業、
違損業、攝受業。水界能為流潤業、攝持業、
溉灌業、違損業、攝受業。
火界能為照了業、成熟業、燒然業、違損業、攝受業。
風界能為發動業、隨轉業、消燥業、違損業、攝受業。 ^599c21

又諸大種於所生造色，當知能作五業。
謂生起業、依止業、建立業、任持業、增長業。
於彼變異生時，能為導首故。
變異生已，與彼為處不相捨離，能為依止故。
攝受、損害安危共同，能建立彼故。
持彼本量令不損減，故能任持。
令彼積集增進廣大，故能增長。 ^599c28

問：眼、耳所行善不善色，彼何因緣成善等性，非餘色耶？ ^600a5

答：若略說由軟中上品三種思差別故。
一、加行思，二、決定思，三、等起思。
由此能起若善不善身語表業。
當知上品思為依止故，能發善不善業。 ^600a6

問：依止聚色而有運動，當言與彼異不異耶？ ^600a10

答：當言不異。何以故？
於彼處所若生不生、或滅不滅而有運動，皆有過失可得故。 ^600a11

問：有何過失？
答：若言生而有動，便越剎那相；若言不生，便應無動。
若言滅者，應與餘等。
若言不滅，便越行相。
又於異處生起因緣分明可得，是故當知無別運動實物可得。
如是等類，應當思惟色蘊作業。 ^600a13

復次，一切色蘊當言皆是剎那滅性。
何以故？諸行纔生尋即壞滅，現可得故。 ^600a18

又不應謂能生之因即是滅因，其相異故。
又法生已，餘停住因不可得故。
是故當知一切諸行皆任運滅。
由此道理，剎那義成。
若謂火等是滅壞因，不應道理。
何以故？由彼火等與彼諸行俱生俱滅，現可得故。
唯能為彼變異生緣，說有作用。
又謂壞滅是壞滅因，不應道理。
何以故？與彼俱生不應理故。
若彼生時即有壞滅，便成相續斷壞過失。
又唯自性滅壞說名為滅，而言能為滅因，不應道理。 ^600a19

若言別有滅壞自性，離彼法外別有滅相畢竟不可得故，不應道理。
若謂火等為滅助伴方能滅者，於燈電等及心心所任運滅中不可得故，
不應道理。若謂生彼有別別功能，此差別不可得故，不應道理。
若謂二種於一處所有滅功能，即應二種俱於兩分有滅功能，
或無功能，有過失故，不應道理。 ^600a28

如是等類，應當思惟色蘊剎那滅義。
謂由任運壞滅因故，遮計火等為滅因故，
遮計滅相為滅因故，遮計二種為滅因故。 ^600b7

如是等類，盡當了知。
又一切行是心果故，當知如心，皆剎那滅。 ^600b10

復次，所造色於諸大種，當言有異相耶？
當言無異相耶？謂有異相。
何以故？異相可得故。
此中異相者，謂異根所行故。
所以者何？由餘色根能取大種。
復由餘根取所造色故。
又可運轉、不可運轉，現可得故。
謂從眾花，運轉香氣置苣蕂中，世現可得，非彼堅等而可運轉。
又變異、不變異，現可得故。
謂煎酥等中，有色味等變異差別可得，非彼堅等。
是故當知，大種、造色其相有異。
若於異相而執為一，於諸大種亦應爾耶？
由諸大種其相展轉互相異故。
若許爾者，應當唯有一大種耶？
是故當知，諸所造色望彼大種，定有異相。
如是等類，應當思惟諸大種色獨非獨相。 ^600b12

復次，諸色所攝法，幾是根性？
幾是所行性？謂五是根性，六是所行性。 ^600b26

問：何等所行境是根所行耶？ ^600b27

答：若根不壞等，如本地分中已廣說。
謂由依處故，或由相故，或由方故，或由時故，
或由明了、不明了故，或由全事、一分事故。 ^600b28

問：由幾因緣，說諸根壞及不壞耶？
答：由二因緣。一、由羸損故；二、由全壞故。
與此相違，當知不壞。
又略由四緣，諸根變異。
一、由外緣所生。謂由受用攝受、損壞外境界故。
或由他輩所損益故。
二、由內緣所生。謂由各別不如理作意所生貪等諸纏煩惱故，
或由如理作意所生三摩鉢底等故。
三、由業緣所生。謂由先業增上緣力，感得端正、醜陋等故。
四、由自體變異所生。
謂彼諸根自相差別故。 ^600c2

問：由幾因緣，意根壞耶？
答：由四因緣。一、由蓋所作。
謂於五蓋中，隨由一蓋覆蔽其心。
二、由散亂所作。謂由鬼魅嬈亂其心。
三、由未證所作。謂彼內心猶未證得靜慮、
無色勝品功德，然於其中強發作意。
四、由未解所作。謂於多聞、工巧等事心未純熟，強施方便。 ^600c11

云何色等境界望彼諸根名為現前？
謂色於眼，非合、非闇、非極細遠、亦非有障，
名為現前；要唯有見、有明、無障、在可行處，乃名現前。
又於一眼雖闇障色，亦名現前。 ^600c18

聲於耳根，亦必非合、非極細遠，得名現前；
有障無障、若明若闇，在可行處，皆名現前。 ^600c21

香、味、觸三，於鼻、舌、身，唯合能取，在可行處，乃名現前所行境界。 ^600c23

若諸天眼，唯照有見，有障無障、若明若闇、
若近若遠，皆名現前。
然在可行處，非不可行處。 ^600c25

若聖慧眼，一切種色皆是所行。 ^600c27

問：如本地分說六種所行性，此何差別耶？
答：初所行性，謂有情世間所攝色，及器世間所攝色。
第二所行性，謂由三自性自性差別故，
相差別故，作用差別故，分位差別故。
色相差別者，謂青、黃、赤、白等，乃至廣說。
作用差別者，謂有表、無表、律儀、不律儀、非律儀非不律儀所攝作用。
分位差別者，謂可意、不可意色，及順捨處色。
聲相差別者，謂執受大種為因、非執受大種為因、執受非執受大種為因。
作用差別者，謂語表業。
分位差別者，如前應知。
香相差別者，謂根、莖、皮、實、華、葉、果香。
作用差別者，謂香、味、觸皆無作用。
分位差別，如前應知。
味相差別者，謂甘苦等。
如前已說。觸相差別，亦如前說多種應知。
第三所行性，謂東、南、西、北等方維差別應知。
第四所行性，謂過去、未來、現在差別應知。
第五所行性，謂取實不實差別應知。
第六所行性，謂取一分事、或遍滿事差別應知。 ^600c29

如是等類，是名諸色境界現前差別應知。 ^601a17

云何名為能生作意。
謂由所依不壞故、境界現前故，所起能引發心所。
如是等類，應當思惟色蘊所行相。 ^601a19

復次，在欲界者，依欲界身發起色界大種現前，彼諸大種云何與下界色共住？
為異處耶、非異處耶？
當言如水處沙，非住異處。
如是等類，應當思惟色蘊互相雜住。
瑜伽師地論卷第五十四
 ^601a22
