佛說梵志女首意經
translator:: 西晉月氏三藏竺法護譯
jing:: 
聞如是：
一時，佛遊波羅奈鹿苑仙人所止處而轉法輪，
與大比丘眾五百人，無數菩薩俱，諸異佛國各各來會。 ^939b10

爾時世尊，晨旦整服，持鉢入城而福一切。
賢者阿難侍如常儀，大聖則入波羅奈大城，普次街里向梵志門。 ^939b12

梵志有女名曰首意，遙見佛身端正殊妙威神巍巍，
其心靜然諸根寂定，建上玄默第一澹泊，無有衰入恐懼永除。
其意清淨而無垢穢如大淵澄，紫磨金色晃如寶山，
若盛天樹華實繁茂，有三十二大人之相莊嚴其身，八十種好遍布其體。
昱如大殿而有寶柱，如須彌山峻峙顯特，
如月盛滿眾星中明，如日出光晃耀暉赫，無所不照。 ^939b14

女見佛來住於門外，心懷踊躍迴入設座，
還詣佛所，稽首佛足下，長跪白言：「善來！
安住，願降聖尊屈神臨眄。」
佛垂慈愍入館就座。 ^939b22

首意悅豫，重稽首，而取小榻於佛前坐，
進而啟曰：「唯，天中天！
曾聞如來遊波羅奈仙士鹿苑，為沙門、
梵志、梵天、龍神，諸魔世人群生之疇，轉無上輪興顯正法。」 ^939b25

佛告梵女：「如是！如是！
誠如所云，吾遊斯國轉無上輪，為諸未聞宣現正法，不以非法。」 ^939b29

首意問佛：「何謂如來所轉法輪？」
世尊告女：「以十二事緣起之法而轉法輪。」 ^939c2

首意白佛：「重加大恩為我分別，廣說十二緣起之法，法輪所歸令識義趣。」 ^939c3

佛言：「諦聽！善思念之，吾當為汝解散其義。」
梵女首意，受教而聽。 ^939c5

佛告女曰：「若計有我便有終始，起於不起，
從癡因緣則便有行，從行因緣則便有識，
從識因緣則有名色，從名色因緣則有六入，
從六入因緣則便更習，從更習因緣則便有痛，
從痛因緣則便有愛，從愛因緣則便有受，
從受因緣則便有有，從有因緣則便致生，
從生因緣致老病死，懃苦愁惱，大患集會。 ^939c7

「如是，女！癡滅，識、行、名色，六入、更習，痛、愛、
受、有、生老病死滅，懃苦愁惱大患盡除。
汝欲知吾以是法故，於波羅奈仙士鹿苑，
為諸沙門、梵志、梵天、龍神、諸魔世人而轉法輪，
解十二因緣，若受奉行，因可得度。」 ^939c13

首意問佛：「唯，天中天，法寧有內、有外乎？」 ^939c18

告女曰：「不也！」
女又問曰：「法寧有住無明號乎？」 ^939c19

答曰：「不也！」
女又問曰：「寧有興明、有除滅乎？」 ^939c20

答曰：「不也！」
女又問曰：「其明達者寧有形貌乎？」
答曰：「不也！」 ^939c21

女又問曰：「以何因緣而致是身？
以無有癡何從致生？
興心慢意因成其行，何謂因緣而得合成？」
又曰：「唯，大聖！如樹無根，何因忽生莖節枝葉華實？
如是，世尊！計其無明無有形像，假使因緣從無哲起而致憍慢，
何謂無哲之原而致於行？
何從致是眾惱集會？」 ^939c22

佛告女：「欲知諸相，本悉清淨，亦復如是。
諸法之法，法不知法，愚冥凡夫不聞罪福而造凶危，
因從凶危則有終始，因終始則有苦樂。
計曉於彼，亦無作罪，亦無福者，亦復無有進退終始，亦復無有遭苦遇樂。」 ^939c28

佛告首意：「汝欲知之，譬如幻士化作所化，
其化人者，亦不想念言：『我是化。』
彼之幻士，或以實為虛，或以虛為實，悉是欺詐愚偽之法。
計斯幻士及所化人，有所化者亦無所化，彼亦空虛誑惑迷妄癡騃之法。
於汝意云何？其幻化者，豈復有內而有外乎？」 ^940a4

答曰：「不也！天中天！」
「於汝意云何？幻無住豈有我名乎？」 ^940a10

答曰：「不也！天中天！」
「於汝意云何？其幻化者，豈有到後世復來者乎？」 ^940a11

答曰：「不也！天中天！」 ^940a12

「於汝意云何？其幻者豈有所起有所滅乎？」 ^940a13

答曰：「不也！天中天！」
「於汝意云何？其幻化者，豈有所有有形像乎？」 ^940a14

答曰：「不也！天中天！」 ^940a15

「於汝意云何？其幻化者，豈有見聞有幻無幻乎？」 ^940a16

答曰：「不也！天中天！」
其女白佛言：「我曾聞之，其幻化者，無有見聞有幻無幻。」 ^940a17

世尊又問：「於汝意云何？
其幻化者，假使無身，豈能令幻化發起諸術乎？」 ^940a19

女答曰：「唯，天中天！
其幻化者，實為如此真無所有。」 ^940a20

佛復言：「如是！如是！
女！其無明者無內無外，計其法者亦無所有，
亦無字也，其無明者不至後世，亦無還返，
其無明者亦無有起，亦無有滅，其無明者亦無形像。
適興無明緣致眾行，名色、六入、更習、痛、
愛、受、有、生老病死，勤苦愁惱大患集會。」 ^940a21

時女首意白佛言：「甚為可奇！
至未曾有！世尊所興而不可及。
所以者何？佛、天中天！
於虛空中而轉法輪，不可思議所轉法輪，
不可稱限無量法輪，無獲法輪，無形法輪，
無生法輪，滅度法輪。」 ^940a27

世尊告曰：「如是！如是！
誠如所云，吾所轉輪為轉空輪，所轉法輪不可思議，
所轉法輪不可稱限，其可轉輪無量無獲，
無形無生，為滅度也。」 ^940b2

時首意女歡喜踊躍，善心生焉，則以栴檀搗香及諸華香，
供養散佛：「唯然世尊！
以是德本，誓致擁護，而善救攝。
降伏諸根，御制愛欲，逮轉法輪，轉空無輪，
無思議輪，不可稱限。
無量無獲，無形無生，滅度之輪。」 ^940b5

佛尋欣欲，五色青黃赤白綠光從口而出，
其大光明普照十方無數佛國，悉皆覆蔽日月之明，
還來繞身至于三匝，從頂上入。 ^940b10

賢者阿難曉了七法：一曰、知義；二曰、解法；
三曰、曉時；四曰、了節；五曰、明眾；六曰、練己；
七曰、採識人本；即從坐起，更整衣服，偏袒右肩，
下右膝叉手白佛：「今大聖欣欲，為何感應，願說其意？
唯，天中天！多所愍傷，多所安隱，哀念諸天世間人民，分別說之。」 ^940b13

佛告阿難：「爾見梵女首意，以末栴檀、華香、
搗香，供養散佛乎？
其心誓願逮轉法輪。」 ^940b19

對曰：「已見。」
佛言：「是女以斯德本護己安人，多所救攝，
壽終之後當轉女身，至八十四億劫，不歸惡趣，
供養六萬諸佛世尊，出家為道，志于沙門，聽受經法。
受經法已，即時諷誦，將御如來現在正法，
佛滅度後供養舍利，勸化無數無量眾生，
不可計會，使立無上正真之道，最於後世窮竟劫已，
於三千大千，即當逮得無上正真之道，
成最正覺，劫名寶明，佛號寶光如來、至真、
等正覺、明行成為、善逝、世間解、無上士、
道法御、天人師，為佛、眾祐。
其佛當壽具足一劫，為難計量群黎之疇，
勸發道教而逆長益，後至無餘於泥洹界而取滅度。」 ^940b21

阿難白佛：「其首意女，為於何佛植眾德本？」 ^940c4

佛告阿難：「斯女往昔惟衛佛時，以女人身初發道意，取寶珠瓔用散佛上。
至於今世復會吾前，志願無上正真之道。
亦於式佛、如來正覺發歡喜心，加懷篤信脫衣上佛，
以家之信離家為道，而作沙門具滿千歲，
淨修梵行，數數講問深奧妙法。
於隨葉如來正覺時，以十五日供養世尊及諸弟子，
充滿周備，亦復志願無上正真之道。
於拘樓如來正覺時，心樂善學攬攝章句，
以諸真珠名香供散佛上，其心亦願誓成正覺。
於拘那含牟尼佛正覺時，以香塗塔盡其形壽，
供養衣服飲食醫藥床座，於二日供養世尊聖眾。
見迦葉佛供養奉事，不捨道意。
今供養吾，當轉女身，然後得佛道度脫眾生。」 ^940c5

佛說如是，莫不歡喜。
佛說梵志女首意經
 ^940c18
