佛說旃陀越國王經
translator:: 宋居士沮渠京聲譯
jing:: 
聞如是：
一時，佛在舍衛國祇樹給孤獨園，與千二百五十比丘俱。 ^791c12

時有國王，號名旃陀越，奉事婆羅門道，王治國政輒任用諸婆羅門。 ^791c13

王小夫人，特見珍重，時兼娠。
諸夫人憎嫉之，以金賜婆羅門，令譖之於王言：
「此人凶惡，若其生子，必為國患。」 ^791c15

王聞之，甚愁憂不樂，問婆羅門言：「當如之何？」 ^791c17

婆羅門言：「唯當并殺之耳。」 ^791c18

王言：「人命至重，何可殺之？」
報言：「若不殺者，必有亡國喪身之憂，禍不細也。」 ^791c19

王便聽用其言，遂見抂殺，便葬埋之。
兒後於塚中生，其母半身不朽，兒得飲其湩。
乃至三年，其塚崩陷，兒後得出，與鳥獸共戲，暮即還塚中宿。 ^791c21

兒時年六歲，佛以普慈，念其勤苦與鳥獸同群，
即化為沙門，被服往呼，問之言：「汝是誰家子？
居在何處？」 ^791c24

兒歡喜報言：「我無家居，但栖宿此塚中耳，今乞隨道人去。」 ^791c26

佛言：「汝隨我去，何等為乎？」
兒報言：「我今善惡，終當隨道人。」 ^791c28

佛便將其到祇洹中，見諸比丘威儀法則，
意甚樂之，便白佛言：「我欲乞作比丘。」 ^791c29

佛即聽之，以手摩其頭，髮墮，袈裟自然著身，
名為須陀，從佛受尊戒，勤意精進，心不懈怠，七日便得羅漢道。 ^792a2

佛語須陀：「從佛受尊戒，拔欲之根本，生死得自在，今宜往度彼旃陀越王。」 ^792a5

須陀承佛教，頭面著地，為佛作禮。
往到其國，住在宮門，請見於王。
臣下白王言：「外有道人，乞欲見王。」 ^792a6

王聞之即出，與相見，問言：「我大有所憂者，當如之何？」 ^792a9

道人言：「何所憂耶？」
王言：「我年已長，且欲過時，國無續嗣，為之愁憂。」 ^792a10

道人聞王語，初不應之，獨笑而已。
王便恚言：「我與道人語，初不答我，而反獨笑。」
即欲治殺之。須陀知其意，便輕舉飛翔，
上住空中，分身散體出入無間。
王見其威神變化，即恐怖悔過言：「我實愚癡，
不別真偽，唯願大神一還，令我得自歸命。」 ^792a11

須陀即從空中下住王前，謂王言：「若能自歸，甚善！
當自歸於佛，佛是我大師，三界之尊，度脫眾生。」
王便勅群臣嚴駕，當到佛所。
須陀便以道力，如申臂頃，將王及人民，
俱到佛所，頭面著地，為佛作禮，歸命三尊，
乞受五戒，為優婆塞。 ^792a17

佛告王言：「欲知比丘須陀者，是王昔所用婆羅門言譖，殺兼娠者子也。
母死之後，子於塚中生，塚中母半身不朽，
得飲其湩，乃至六年，今隨我為道，乃致於此。」 ^792a22

王聞佛言，更恐怖不能自勝。 ^792a26

佛言：「昔拘先尼佛世，有國王號名佛舍達，王及國中三億人皆隨王供養三尊。
時有凡人，居貧無業，常為國中富姓賃放牧，養牛數百頭。
見王及人民供養比丘僧，即問言：『卿等何所為乎？』
人民答言：『吾等供養三尊，後當得其福。』
即復問言：『得何等福耶？』
人民報言：『人有淨心施三尊者，後所在處安樂尊貴，無有勤苦。』
即念言：『我居貧窮，但賃放牧，自無飲食，當何以施？』
即念言：『唯當還取牛湩，煎以為酪酥，淨心上比丘。』
比丘僧呪願言：『令汝世世所在處當得其福，
自後展轉更生死，輒受其福：或上為諸天，或下為王侯。』 ^792a27

「乃後為王時，出遊獵，見國中人有好牸牛懷犢，王便令人取牛殺之。
夫人語王：『莫令人殺其子也。』
時牛主追還，破取其子養護之。
其主恚言：『當令王如此牛也。』
自後魂神來為王作子，時未出生，母為王所殺，
欲知須陀者即是也；須陀母見抂殺者，
則是時王夫人也；婆羅門者牛主是也。
須陀所以於塚中生，其母半身不朽，得飲其湩以自長大者，
由其宿命以酪酥上比丘僧故。」 ^792b10

佛言：「罪福響應，如影隨形，未有為善不得福，行惡不受殃者。」 ^792b18

王聞佛說經，意解即得須陀洹道；國中人民皆隨王奉五戒，
行十善，歸命三尊，或有得須陀洹、斯陀含、
阿那含、阿羅漢者。
四輩弟子、天龍鬼神，聞經歡喜，前為佛作禮而去。
佛說旃陀越國王經
 ^792b20
