
jing:: 佛說戒香經
translator:: 西天譯經三藏朝散大夫試光祿卿明教大師臣法賢奉，　詔譯
如是我聞：
一時，佛在舍衛國祇樹給孤獨園，與大比丘眾俱。
爾時，尊者阿難來詣佛所，到已頭面禮足，
合掌恭敬而白佛言：「世尊！
我有少疑欲當啟問，唯願世尊為我解說。
我見世間有三種香，所謂根香、花香、子香，
此三種香遍一切處，有風而聞，無風亦聞，其香云何？」 ^508a10

爾時，世尊告尊者阿難：「勿作是言，謂此三種之香，
遍一切處有風而聞，無風亦聞。
此三種香有風無風，遍一切處而非得聞。
阿難！汝今欲聞普遍香者，應當諦聽，為汝宣說。」 ^508a17

阿難白佛言：「世尊！
我今樂聞，唯願宣說。」 ^508a20

佛告阿難：「有風無風香遍十方者，世間若有近事男、
近事女，持佛淨戒行諸善法，謂不殺、不盜、
不婬、不妄及不飲酒。
是近事男、近事女，如是戒香遍聞十方，
而彼十方咸皆稱讚，而作是言：『於某城中有如是近事男女，
持佛淨戒行諸善法，謂不殺、不盜、不婬、不妄及不飲酒等。』
具此戒法，是人獲如是之香，有風無風遍聞十方，咸皆稱讚而得愛敬。」 ^508a22

爾時，世尊而說頌曰：
　　「世間所有諸花果，乃至沈檀龍麝香，
　　如是等香非遍聞，唯聞戒香遍一切。
　　旃檀欝金與蘇合，優鉢羅并摩隷花，
　　如是諸妙花香中，唯有戒香而最上。
　　所有世間沈檀等，其香微少非遍聞，
　　若人持佛淨戒香，諸天普聞皆愛敬。
　　如是具足清淨戒，乃至常行諸善法，
　　是人能解世間縛，所有諸魔常遠離。」 ^508b1

爾時，尊者阿難及比丘眾，聞佛語已，歡喜信受，禮佛而退。
佛說戒香經
 ^508b10
