
pin:: 
## 22
俱舍論頌疏論本第二十四
從此第二，明一來向果，論云：「已辨住果未斷修惑，
名為預流，生極七返，今次應辨斷位眾聖，且應建立一來向果。」
頌曰：
　　「斷欲三四品，三二生家家，
　　斷至五二向，斷六一來果。」 ^948c15

釋曰：初兩句明家家，下兩句明向果。
即預流聖者進斷修惑，若三緣具，轉名家家：
一由斷惑，斷欲修惑三四品故。
二由成根，得能治彼無漏根故。
三由受生，更受欲有三二生故。
頌中但說初後二緣，不說成根者，預流果後進斷修惑，
諸無漏根理必合有，義准已成，故頌不說。
言斷三四品受三二生者，若斷三品名受三生，
若斷四品名受二生，謂九品惑能潤七生，
且上上品能潤兩生，上中、上下、中上各潤一生，
中中、中下合潤一生，下三品惑共潤一生。
既上三品能潤四生，故斷上三品，四生便損，名受三生。
既言中上品潤一生，故斷中上品，復損一生。
前斷三品已損四生，今斷中上，復損一生，
故斷四品總損五生，受二生也。
問：「何故無斷一品、二品、五品名家家耶？」
答：「必無有斷一品、二品，不斷三品中間死生，
無斷五品、不斷六品而有死生。
謂由聖者得初果已，斷欲修惑，起大加行，
必無未斷一大品結〔三品名一大品〕有死生故，
故斷一品、二品必斷三品也。
斷第五品、必斷第六品者，謂斷第六品證一來果，
以無一品能障得果，故斷五品必斷第六品。」
問：「若無一品能障得果，何故斷第八品、不斷第九品有死生耶？」
答：「以斷第九，一、即得果，得第三果也；二、
復越界，越欲界也。
由越界故，第九品惑障不還果。
斷第六品雖即得果而不越界，故此一品不能障果。」
應知總有二種家家：一、天家家，謂於欲天處生三二家而證圓寂，
或一天處、或二天處、或三天處，受三二生。
二、人家家，謂於人趣生三二家而證圓寂，
或一洲處、或二洲處、或三洲處而證圓寂。
若天家家，天三人二、天二人一，此天家家人中得道。
若人家家，人三天二、人二天一，此人家家天中得道。
且天家家天三人二者，謂於人中得見道已，
斷三品惑，從此命終而生天處，受天一生。
又從天死來生人間，受人一生。
又從人死而生天處，受天一生，并前一生名為二生。
復從天死來生人間，受人一生，兼前一生名人二生。
又從人死復生天處，更受一生，并前二生，
名天三生，故天三生、人二生也。
於第三生斷煩惱盡，證阿羅漢，天三既爾。
天二人一及人家家人三天二、人二天一，准前說之。 ^948c20

斷至五二向者，謂預流果進斷欲界一品修惑乃至五品，
名一來向，趣一來果故。 ^949b7

斷六一來果者，若斷六品，成一來果，彼往天上，一來人間而般涅槃。
一來果，此亦名曰薄貪瞋癡也，已斷上、
中六品重貪瞋癡，唯有下三品，薄貪瞋癡故。 ^949b8

從此第三，明不還向果，就中二：一明不還向果、二明不還果差別。 ^949b13

今則是初，論云：「已辨一來向、果差別，次應建立不還向、果。」
頌曰：
　　「斷七或八品，一生名一間，
　　此即第三向，斷九不還果。」 ^949b14

釋曰：初兩句明一間，下兩句明向果。
謂一來者進斷餘惑，若三緣具，轉名一間：
一由斷惑，斷欲修惑七八品故；二由成根，
得能治彼七八品惑無漏根故；三由受生，更受欲有餘一生故。
頌中但說初、後二緣，不說成根，義如前釋。
問：「如何第九一品惑障得不還果？」
答：「斷第九品越欲界故。
前說三時業為障中，欲界地業障不還果，
應知煩惱亦與業同，謂得不還，越彼第九品惑等流果及異熟地故，
故一品惑障得不還果。」 ^949b19

言一間者，間謂間隔，為有一生為間隔故，
不證圓寂；或有一品惑為間隔故，不得不還果。
由此二義，名一間也。 ^949b29

此即第三向者，即此斷七八品惑，名不還向，趣不還果故。 ^949c2

斷九不還果者，斷第九品，得不還果，必不還來生欲界故。 ^949c4

從此第二，明果位差別，就中有七：一明七種不還、
二明九種不還、三明七善士趣、四明非生上界、
五明雜修靜慮、六明淨居唯五、七明身證不還。 ^949c6

且初明七種者，論云：「今次應辨彼差別相。」
頌曰：
　　「此中生有行，無行般涅槃，
　　上流若雜修，能往色究竟，
　　超半超遍沒，餘能往有頂，
　　行無色有四，住此般涅槃。」 ^949c9

釋曰：此者，此不還也。
總說有七：一者、中般，謂欲界沒，色中有中般涅槃故。
二者、生般，色界生已般涅槃故，此具勤修、速進二道。
三、有行般，色界生已，長時加行方般涅槃，
有勤修行，無速進道。
四、無行般，謂於色界生已經久，加行懈怠，
無功用行般涅槃故，此勤修、速進二道俱闕也。
又經部釋，論主許之，故論云：「於契經中先說無行，
後說有行，如是次第與理相應，有速進道，
不由功用，般涅槃故，名為無行。
無速進道，有功用行，般涅槃故，名為有行。」 ^949c15

言上流者，是上行義，謂於色界要轉生上，方般涅槃。
上流有二：一者有雜修，即樂慧也；二者無雜修，即樂定也。
若雜修者生色究竟，無雜修者能往有頂。
頌言「餘能往有頂」者，餘是不雜修者也。
就雜修中復有三種：一全超、二半超、三遍沒。
今依色界十六天中辨此三種：言全超者，
謂在欲界，於四靜慮已具雜修，遇緣退失上三靜慮，
唯味初禪，從此命終生梵眾天，由先習力，復能雜修第四靜慮。
從梵眾沒，生色究竟，頓越中間，故名全超。
言半超者，從梵眾沒，生色究竟，中間有十四天，
漸次受生，或越一天後生色究竟，或越二天後生色究竟，
乃至或越十三天處後生究竟，皆名半超，
超非全故，名為半超。
越一天者受十五生，越二天者受十四生，
乃至越十三天者唯受三生，由此半超極多十五生，
極少唯三生，中間多少如理思之。
聖必不生大梵天處，謂大梵言：我生世間是戒禁取，僻見處故。 ^949c25

言遍沒者，於十六天盡遍受生，故名遍沒。
無雜修者遍生色界，唯不能往五淨居天，
廣果天沒，往生三無色，後生有頂，方般涅槃。
故色界中下十一天，樂定、樂慧俱得受生，
於廣果天便分二路：若樂慧者生五淨居，若樂定者生無色界。
此五名為行色界者，樂定那含雖生無色，
經色生故，是色界攝。 ^950a15

行無色者差別有四，唯除中般，無中有故。
從欲界沒，直生無色，有生般等四種那含，
此總名為無色那含，足前成六。
或有不生色界、無色界，唯於欲界得般涅槃，
名現般那含，於現身中得涅槃故。
頌言「住此般涅槃」者，即住此欲界，名現般也。
此兼前六成七不還。 ^950a23

從此第二，明九種不還，論云：「於行色界五不還中，復有異門顯其差別。」
頌曰：
　　「行色界有九，謂三各分三，
　　業惑根有殊，故成三九別。」 ^950b1

釋曰：行於色界五種那含分成九種，且總為三：
一者中般、二者生般、三上流般。
有行無行皆色生已，得般涅槃，皆生般攝，
此三各三，故成九種。
中般三者：一速般、二非速般、三經久般，由三火星喻所顯故。
生般三者，一者生般約速立也，二者有行般約非速立也，三無行般約經久立。
上流三者，一者全超，約速立也；二者半超，
約非速立也；三者遍沒，約經久立。 ^950b5

然上三種及與九種皆由速、非速、經久得般涅槃，
故互相望，無雜亂失。
如是三種及與九種，皆由業惑根有差別故，
有速、非速、經久不同。
由業三者，造順起業成中般故，造順生業成生般故，造順後業成上流故。
由惑三者，下品煩惱中般現行，中品煩惱生般現行，上品煩惱上流現行。
由根三品者，中般上根，生般中根，上流下根。
中般、生般各分三者，但由惑根有差別故分為三種，不由業異。
謂中般三同起業故，若生般三同生業故，故非業異也。
上流分三，具由惑、根、業有差別，業有別者，
謂順後業有差別故，謂全超業及半超業、遍沒業故。
此九不還由惑、根別，思而可知。 ^950b13

從此第三，明七善士趣，論云：「若爾者，何故諸契經中佛唯說有七善士趣？」
頌曰：
　　「立七善士趣，由上流無別，
　　善惡行不行，有往無還故。」 ^950b28

釋曰：中、生各三，上流為一，經依此立七善士趣。
上流一者，同上行故，總合立一。
問：「何故須、斯二果不立七善士趣名？」
答：「趣是行義，唯此七種皆行善業、不行惡業，
須、斯二果善惡雜行。
又此七種皆往上界，不復還來，須、斯二果往而復來，故唯此七種立善士趣名。」 ^950c3

從此第四，明非生上界，論云：「諸在聖位曾經生者亦有此等差別相耶？
不爾云何？」頌曰：
　　「經欲界生聖，不往餘界生，
　　此及往上生，無練根並退。」 ^950c9

釋曰：若在聖位經欲界生，厭欲界生，厭苦心強，
必不往上色、無色界，證不還已，定於現身般涅槃故。
若於色界經生聖者，容有上生無色界義，
色界無苦，厭心劣故，容生無色天。
此經欲界生聖及往上界生聖必無練根，兼無有退。
問：「何緣經生聖及上生聖必無練根並退？」
答：「經生習根極淳熟故，及得殊勝所依止故，故無練根及退轉也。」 ^950c14

從此第五，明雜修靜慮，論云：「前說上流雜修靜慮為因，
能往色究竟天，先應雜修何等靜慮〔一問也〕？
由何等位知雜修成〔二問也〕？
復有何緣雜修靜慮〔三問也〕？」
頌曰：
　　「先雜修第四，成由一念雜，
　　為受生現樂，及遮煩惱退。」 ^950c23

釋曰：初句答第一問，次句答第二問，下兩句答第三問。
先雜修第四者，夫欲雜修四靜慮者，必先雜修第四靜慮，以第四定最堪能故。 ^950c29

成由一念雜者，雜修定成，由一念雜，謂阿羅漢或是不還，
彼必先入第四靜慮，多念無漏相續現前，
從此引生多念有漏，後復多念無漏現前，
如是旋還，後後漸減，及至最後二念無漏。
次引二念有漏現前，無間後生二念無漏，名雜修定加行成滿。
次復唯有一念無漏，次復引起一念有漏，
無間後生一念無漏，中間有漏、前後無漏以相間雜，故名雜修。
此一念雜，名根本成。
修第四已，乘此勢力亦能雜修下三靜慮。 ^951a3

雜修靜慮總有三緣：一、為受生，生淨居故；
二、為現樂，受法樂故；三、為遮止，起煩惱退。
若不還修，由前三緣；若羅漢修，除受生一。 ^951a13

從此第六，明淨居唯五，論云：「何緣淨居處唯有五？」
頌曰：
　　「由雜修五品，生有五淨居。」 ^951a17

釋曰：由雜修第四靜慮有五品故，淨居唯五：
一下品、二中品、三上品、四上勝品、五上極品。
初品有三，謂三心也，初起一無漏，次起一有漏，後起一無漏。
第二品六，謂更三心并前成六。
第三品九，謂更三心并前成九。
第四品十二，謂更三心并前九心故成十二。
第五品十五，復起三心并前十二故成十五。
如是五品，如其次第感五淨居。
應知此中無漏勢力熏修有漏，令感淨居，
非是無漏能感淨居，憎背有故。 ^951a20

從此第七，明身證不還，論云：「經說不還，
有名身證，依何勝德立身證名？」
頌曰：
　　「得滅定不還，轉名為身證。」 ^951b1

釋曰：若不還果修得滅定，轉名身證。
滅定無心，由身證得，故名身證。
又世尊言：「福田有二，謂有學十八、無學有九。」
解云：言有學十八者，於有學中有四向、
三果為七，及隨法行、隨信行、信解、見至、
家家、一間、五種那含，故成十八。
無學九者，一退法、二護法、三思法、四安住法、
五堪達、六不動、七不退、八慧解脫、九俱解脫。
問：「何緣身證不預其數？」
答：「無漏三學是聖者因，擇滅涅槃是聖者果，
滅定有漏，不是依因，依因無故，不預其數。」 ^951b4

從此第四，明阿羅漢向、果，就中分五：一明向果差別、
二因論明治道、三明盡智後智、四明道果、五明六種姓。 ^951b15

且第一明向果者，論云：「已辨第三向、果差別，
次應建立第四向、果。」
頌曰：
　　「上界修惑中，斷初定一品，
　　至有頂八品，皆阿羅漢向。
　　第九無間道，名金剛喻定，
　　盡得俱盡智，成無學應果。」 ^951b17

釋曰：得不還者，從斷初定一品為初，至斷有頂八品為後，
名阿羅漢向，趣阿羅漢果故。
即此向中，斷有頂地第九品惑無間道，名金剛喻定。
此定能破一切煩惱，猶如金剛能摧一切，故名金剛喻定。
定雖有力能破一切，餘惑先斷，故今唯斷第九品惑。
此定既能斷有頂地第九品惑，能引此惑盡得俱行盡智令起，
即此盡智是解脫道。
此解脫道與漏盡得最初俱生，故名盡智。
頌言「盡得俱」者，即是漏盡得，俱名盡智也。
盡智生已，成無學果，更無學故；亦名為應，
謂阿羅漢，此翻為應，應受人天廣大供養故。 ^951b24

從此第二，因論明治道，就中五：一明地由道離染、
二明道引離繫得、三明道離地通局、四明近分道、五明世道緣行。 ^951c8

且地由道離染者，論云：「由何等道？
離何地染？」頌曰：
　　「有頂由無漏，餘由二離染。」 ^951c10

釋曰：有頂由無漏者，斷有頂染唯無漏道，
非有漏道，以有漏道欣上厭下，於有頂地無上可欣，故有漏道不斷有頂。 ^951c13

餘由二離染者，餘謂餘八地也。
離八地染通由二道，漏、無漏道俱能離故。 ^951c15

從此第二，明道引離繫得，論云：「既通由二離八地染，各有幾種離繫得耶？」
頌曰：
　　「聖二離八修，各二離繫得。」 ^951c18

釋曰：諸有學聖以有漏、無漏二道離於八地，
修斷染時，各能引生二離繫得，謂有漏道斷八地修，
能引有漏、無漏二離繫得；若無漏道斷八地染，
亦能具引有漏、無漏二離繫得。
由二種道同所作故，各引二得。
此之二道同斷修染，名同所作。 ^951c21

從此第三，明道離染通局，論云：「由何地道？
離何地染？」頌曰：
　　「無漏未至道，能離一切地，
　　餘八離自上，有漏離次下。」 ^951c27

釋曰：無漏未至道，能離一切地者，謂未至定起無漏道，能斷九地故。 ^952a2

言一切餘八離自上者，餘八謂中間、四本靜慮及三無色，
於此八地起無漏道，能離自地及上地染，
不能離下，謂已離故。 ^952a3

有漏離次下者，謂諸有漏道唯能離次下一地染，
謂猶依未至離欲界染，及依二禪離初禪染，
乃至有頂離無所有處染，名次下地。
不斷上地染，勢力劣故。
不斷自染，自地煩惱所隨增故。
更不斷下地染，謂已離故。 ^952a6

從此第四，明近分道，論云：「諸依近分離下地染，
如無間道皆近分攝，諸解脫道亦近分耶〔問也〕？
不爾〔答也〕。云何〔徵也〕？」
頌曰：
　　「近分離下染，初三後解脫，
　　根本或近分，上地唯根本。」 ^952a12

釋曰：近分離下染者，近分有八：四靜慮邊、四無色邊。
邊謂近分，近根本故。
初禪近分離欲界染，如是乃至有頂近分離無所有染，名離下染。 ^952a17

初三後解脫者，初三謂初、二、三禪，後解脫謂第九解脫，
此三近分、第九解脫，或入根本、或在近分也。 ^952a20

上地唯根本者，從第四禪至有頂地，名為上地，
此五地近分第九解脫道，必入根本，故致唯言。
謂此五地近分、根本同一捨受，離下染時必欣上地，
以受無異，必入根本。
前三靜慮根本喜樂，近分唯捨，轉入異受，
少艱難故，有不能入。 ^952a22

從此第五，明世道緣行，論云：「世道緣何？
作何行相？」頌曰：
　　「世無間解脫，如次緣下上，
　　作麁苦障行，及靜妙離三。」 ^952a29

釋曰：世謂有漏道，有漏無間道緣下地境，有漏解脫道緣上地境。
若無間道中緣下地法，作麁、苦、障三種行相，於三行中隨起一行相也。
若解脫道緣上地法，作靜、妙、離三種行相，於三行中隨起一行相也。
非寂靜故說名為麁，非美妙故說名為苦，
非出離故說名為障，靜、妙、離三翻此應知。 ^952b4

從此第三，明盡智、後智，論云：「盡智無間有何智生？」
頌曰：
　　「不動盡智後，必起無生智，
　　餘盡或正見，此應果皆有。」 ^952b12

釋曰：不動者，利根羅漢也。
不動羅漢於盡智後必起無生智，以不退故。 ^952b16

餘盡或正見者，餘謂退法等五種鈍根羅漢，
於盡智後或生盡智、或生正見，無無生智，後容退故。 ^952b17

問：「不動種姓無正見耶？」
答：「頌言『此應果皆有』。
無學正見，一切無學無簡鈍利盡皆有之，謂不動法。
無生智後或更起無生智、或唯起正見。」 ^952b20

從此第四，便明道果，就中五：一明沙門性果、
二明立四果因緣、三別明中二果、四明沙門果異名、五明沙門果依身。 ^952b24

從此下第一，明沙門性果者，論云：「何謂沙門性〔一問〕？
此果體是何〔二問〕？
果位差別總有幾種〔三問〕？」
頌曰：
　　「淨道沙門性，有為無為果，
　　此有八十九，解脫道及滅。」 ^952b26

釋曰：初句答第一問，第二句答第二問，下兩句答第三問。
淨道沙門性者，謂諸無漏道名為淨道，
此之淨道是沙門性，懷此道者名為沙門。
沙門此云勤息，謂無漏道以能勤勞息煩惱故。 ^952c2

有為無為果者，謂有為、無為是沙門果體。
有為果者，解脫道也。
無為果者，是擇滅也。 ^952c6

此有八十九，解脫道及滅者，列數也。
此有八十九解脫道，為有為果八十九品，所證擇滅為無為果。
謂斷見惑有八無間、八解脫道〔八忍八智是也〕，
斷九地修惑有八十一無間道、八十一解脫道，
見、修合論有八十九無間道，唯沙門性。
八十九解脫道，亦名沙門果，亦名沙門性，
息惡義邊名沙門性，與無間道為等流果邊名沙門果。
一一擇滅唯是無為沙門果體，謂無間解脫道是沙門性，
擇滅是彼證，名沙門果，即名離繫士用果〔不生士用〕。
應知無間道唯沙門性，若是擇滅唯沙門果，
若解脫道亦沙門性、亦沙門果。 ^952c8

從此第二，明立四果因緣，論云：「若爾，世尊何不具說
〔問也，何緣世尊唯說四果，不說八十九沙門果耶〕？」
果雖有多而不說者，頌曰：
　　「五因立四果，捨曾得勝道，
　　集斷得八智，頓修十六行。」 ^952c21

釋曰：具足五因，佛立四果：一、捨曾得道，
謂捨先得果向道故，若預流果唯捨向道，所餘三果通捨向道及前果道。
二、得勝道，謂得果攝殊勝道故。
三、總集斷，斷是無為也，謂總一得，得諸斷故，名總集斷。
言一得者，謂得果時起一類勝得，得前諸斷，非一得也。
四、得八智，謂得四法、四類智故。
五、頓修十六行，謂能頓修無常等故。
於四果位皆具五因，餘位不然，故佛不說。 ^952c26

從此第三，明中間二果，論云：「若唯淨道是沙門性，有漏道力所得二果如何亦是沙門果耶？」
頌曰：
　　「世道所得斷，聖所得雜故，
　　無漏得持故，亦名沙門果。」 ^953a6

釋曰：世道所得斷，聖所得雜故者，謂有漏道得一來、
不還果，名世道所得斷。
此所得斷，兼前見道所得擇滅，總相合集以為果體，名聖所得雜。
聖謂見道也，由聖所得雜故，亦名沙門果也。 ^953a11

無漏得持故者，又中二果擇滅無為，世道證時能引無漏離繫得故，
有無漏得所任持故，亦名沙門果。 ^953a15

從此第四，明沙門果異名，論云：「此沙門性有異名耶？」
頌曰：
　　「所說沙門性，亦名婆羅門，
　　亦名為梵輪，真梵所轉故。
　　於中唯見道，說名為法輪，
　　由速等似輪，或具輻等故。」 ^953a18

釋曰：即前所說真沙門性，經亦說名為婆羅門性。
婆羅門者，此云淨志，遠煩惱故，與勤息義同也。
亦名梵輪，是真梵王力所轉故。
佛與無上梵德相應，是故世尊名真梵王，梵者淨也。
然沙門性通見、修、無學三道，於中唯見道說名為法輪，
謂見道中有速等相，似世間輪，故得法輪名。
一、謂見諦道速疾行故，言速疾者，十五剎那也。
二、有捨取故，謂捨前諦，取後諦也。
三、降未伏故，謂由見道能見未見、能斷未斷也。
四、鎮已伏故，謂已見斷者無迷退故，見道無退也。
五、上下轉故，謂觀上苦等已，觀下苦等故。 ^953a24

或具輻等故者，或言顯尊者，妙音師說也。
彼說見道有輻轂輞，似世間輪，謂八聖道唯在見道，
正見、正思惟、正勤、正念似世間輻，正見等四依戒而轉，故名為輻。
正語、正業、正命似世間轂，正語等三以戒為體，
戒是正見等，眾行所依故，名為轂也。
正定似輞，攝正見等令不散故，故名為輞。
問：「寧知法輪唯是見道？」
答：「憍陳那等見道生時，地神天神即傳唱言
『世尊已轉正法輪』故。」 ^953b7

問：「云何三轉十二行相？」
答：「此苦聖諦〔顯見道也〕，此應遍知〔顯修道也〕，
此已遍知〔顯無學道〕，是名三轉。
一一轉時別別發生眼智明覺。」
解云：於見道中法忍名眼，法智名智，類忍名明，類智名覺。
又解：觀見名眼，決斷名智，照了名明，警察名覺。
此解通三道也。言十二行相者，如苦諦下有三轉十二行相，
集、滅、道諦各有三轉十二行相，理實總有十二轉四十八行相，
然數等故，但說三轉十二行相。
毘婆沙師所說如是。
若依經部，法輪非唯見道，即此三轉十二行相所有法門
〔教法〕名為法輪。言三轉者，三周轉故。
言十二行相者，三周循歷四聖諦故。
謂此是苦、此是集、此是滅、此是道〔此一周轉四諦，此名示相轉也〕。
此應遍知、此應永斷、此應作證、此應修習
〔是第二周轉四諦也，此名勸相轉也〕。
此已遍知、此已永斷、此已作證、此已修習
〔是第三周轉四諦也，此名引證轉無學道法也〕。
由此法門於他相續，令解義故，此約教名法輪。
於他相續見道生時，已至轉初，故名已轉。
理實三道皆是法輪也。 ^953b16

從此第五，明沙門果依身，論云：「何沙門果依何界得？」
頌曰：
　　「三依欲後三，由上無見道，
　　無聞無緣下，無厭及經故。」 ^953c7

釋曰：三依欲後三者，初三果人依欲界得，名三依欲。
後阿羅漢通三界得，名為後三。 ^953c11

問：「前之二果未離欲故，非依上得，理亦可然。
如超越第三先離欲染，云何不許依上得耶？」
答：「頌言『由上無見道』，謂超越證第三果人必入見道，
色、無色身無見道故，故無上界超越證不還果也。」 ^953c13

無聞無緣下者，此明無色無見道也，謂無色中無正聞故。
又無色界不緣下欲界故。
夫入見道，要須聞教及緣欲苦，無色不然，故無見道。 ^953c17

無厭及經故者，無厭者，明色界無見道也。
夫入見道，要須厭苦，色界無厭苦，著定樂故。
及經者，此是教證，上界無見道也。
經云：「有五補特伽羅〔五那含也〕此處通達，彼處究竟。」
解云：此處者，此欲界也。
通達者，見道名通達，通達諦故。
彼處者，彼上界也。
究竟者，於彼處得涅槃也。
此經不言彼處通達，明知上界無見道也。
俱舍論頌疏論本第二十四
 ^953c20
