
other:: 十二門論宗致義記卷下
author:: 京西大寺沙門釋法藏述
other:: 
##  2 觀有果無果門(下)
觀有果無果門第二
釋此門，略作四句：一、釋名者，諸門名皆有三義：
一、舉觀智為能觀；二、舉所遣託為門，則所觀有果無果是也；
三、入門見真則下文真空，是皆從初二義題章。
二、來意者，有二義：一、前品總破因緣及果皆空，
今此別剋因中有無以顯無生，故次來也；
二、前以因緣及果自他形奪以顯無生，
今則以因中有無徵辨無生，令前真空轉極明了故、
令執有無者心轉無寄故，是故來也。
三、宗趣者，先敘所破：一、外道，謂僧佉計因中有果，
衛世計因中無果，尼揵計因中亦有果亦無果，若提計因中非有果非無果。
二、小乘，薩婆多計因中有果性，經部計因中無果體。
又大眾部計過未是無，則是中無果也。
犢子部計亦有亦無，以無事而有性故，
義準法相大乘說非有非無，以待緣故不有，為因故不無。
如是等文皆是所破。
二、所顯宗，謂只由此四句為所由故，俱不得生。
不待生處，是所入宗也。
四、釋文中四：一、總標；二、別釋；三、結宗；四、類遣。
初中二：先標宗生起，後舉頌立宗，此可知。
二、別釋中二：初舉頌立三章門，二、「何以故」下釋。
釋中三：先釋因中有果不生，次釋無，後釋俱。
釋有不成生中有十五番，初一恒生不生破，
於中四：初、出過；二、牒計破；三、遮救破；四、結成破。
前二縱破，謂將已生同未生則應恒生；
後二奪破，將未生同已生則應恒不生。
前中第二牒計破中，量云：因應生果已更生，
以因中常有果故，如未生果因，以未生與生因位不改故。
又以已生之果不異未生時故，是故因中恒有常生也。
從是有邊復應更生者，謂此果法，在因、
出因俱是有故，在因既生，出因何得不生？
是故生已更生是則無窮，此是重生無窮。
三、遮救破，亦是恒不生破。
於中先牒外救云：已生是事成，事成不須生；
未生是性有，性有故須生。
後正破云：無生理者，既已生是有而不更生，
未生亦有應亦不生，故云終無生理。
亦有量云：未生因應不生果，以因中有果無生理故，
如已生果因，此是常不生過。
若以已同未，則應常生；若以未同已，則應常不生。
由具斯失，是故第四總結無生。
第二、俱有不齊破。
破意云：若已未俱有，遂得一生一不生，
亦可已生與未生，一有一不有。
若言未是性有故有生，已是事有故不生。
亦可生亦有二生：一、是性生故；二、是事生故。
不生文中，初牒執，後正破，可知。
第三、已未相違破，此中先正破，後釋成。
初者，生與未生既是相違，未生是有，生已應無，
以相違故，如明闇等。
釋中二作亦相違者，未生以有作相，生已亦以有作相，
已未既其相反，作相那不相違？
故令不齊也。亦可此是易位失體破，謂未生既是有後作，
生已應失自體，以失未生位故。
第四、已未無別破，謂汝若不受相違之患，則墮無差之咎。
量云：未生應即是已生，以體俱有無別故，
猶如已生前，以已未徵自體，自體不得一。
今以自體徵已未，已未不得殊。
文中三，謂標、釋、結，可知。
第五、先成無用破，謂果已先有，因無生用，
如果在器，器無生果之用，故云作已不作等也。
文中三：初、正破；二、舉例；三、結非，可知。
第六、已有應見破。
先正破，謂果若有而不見者，更以何法知此有耶？
量云：有是不有，以不見故，猶如無物。
二、破救，救以未變無相，是故不見。
破意：泥中既未變而無缾相者，與泥中亦無馬相，是二有何別？
泥中無馬相，亦則無馬體，泥中無缾相，豈得有缾體？
量可知，結可知。又泥中無馬相，無由知有馬，
泥中亦無缾相，以何知有缾？
亦有量，可知。此後亦是徵果以相破。
第七、窮變失果破，於中二：先正破，後破救。
前中三：初以變同果破，果有變亦有者，
今應可見，此縱破也。
「而實」下，就理結非，則奪破也。
二、「若謂未變」下，以果同變破，變無果亦無，則失於果法。
以變初無，後畢不有，以彼宗中果若先無，
後終不生故，是故變終不得有變，終不得有故，果則永無也。
三、有無不定破，乖本計故、違自言故，文可見。
二、破救中四：一、外救；二、正破；三、重救；四、重破。
初外救意，引世八緣證變是有，而無示現，是故上來諸難無不雪也。
文中三：初一句標自宗；二、「凡物」下，引自類；
三、「汝說因中」下，結破非。
引類中四：一、標；二、列；三、釋；四、結，並可知。
外意取第八為量耳。
二、正破中三：初、總揀不同；二、次第別揀；
三、別破第八。謂始終一故俱定有，故不得改也。
比量，可知。三、重救，可知。
四、重破中三：一、以果同麁失果破，謂汝言未生時細，
則麁果先無，乖汝自宗。
二、「又因中」下，以細奪麁失果破，謂汝若言生已轉麁則細，
非果不得言果，細故不可得也。
麁細並撿，果體本無。
三、「如是」下，結呵情計。
第八、自壞因果破中，初、牒計標壞；二、「何以故」
下，釋顯壞相。此中先釋因壞，以因無因但是果法所寄住處故，
如器中果器非果因故，縷等是法、器等為喻，比量可知。
二、「若因壞」下，釋果壞。
初相待破，次釋破，可知。
第九、失法虛求破，於中三：先標不作故壞於果，
謂果若先有，先有故則非所作，非所作故不得名果，則失果也。
二、「何以故」下，釋不作故壞於因，謂終不以果於中住，
故說因有能作，是故無能作故，則無因也。
三、「如是」下，結虛求，謂因果既俱無，何須妄求於有無？
又前門則因壞故果壞，此門果壞又失因。
因以生果為能作，果以從生為所作。
果既先有，則因失能作之功，果壞從生之義，是故俱失也。
第十、相無體失破，此與前責泥中缾相何別者，
前徵體相，此責標相，故異也。
文中三：初、縱有徵相；二、舉例指事；三、「如是」
下，正奪情執。並可知。
第十一、責果無從破，於中三：先牒果不從因；
二、「若因不」下，撿果正無從；三、「若果無」下，
結俱無，可知。第十二、自壞二聚破，於中四：
初、標執示過量，云果應是常，以無從作故，如涅槃性。
二、「若果」下，壞失有為。
三、「若一切」下，壞失無為。
四、結非呵止。並可知。
第十三、因因無窮破，於中二：先正破，後破救。
初中三：先牒執示過；二、「如#CB00626;」
下，引類，亦是約情縱有，謂因中有果，此果復為餘因，
於中復有餘果，如是則無窮。
依《涅槃經》，如牛中先有乳，此乳有酪，乃至醍醐，是故牛中五味已具。
又云：明當服酥，今已患嗅，乃至食中應有等。
又賣草馬應取駒，中復有駒，如是一馬，
應則是一群，此之謂也。
三、「而實」下，就理奪無，謂既因中果內異，
果是無，不與作因，因中之果是則不有也。
二、破救中四：初、牒執總非；二、「何以故」下，釋非顯破。
破意云：若如地香，要待緣發者，未發之時不名為果。
汝以可了為果故，水是能了，香是可了，了是作故可名果。
缾等既先有，非是作故，不是果也。
三、重釋，四、結非，並可知。
第十四、同了失生破，謂汝以水發地香，
但是了因缾等爾者，應兼成餘，如燈照缾亦照餘故。
又汝為以作為果？
為以了為果？果若是作，缾等先有，非作不名果；
果若是了，泥等了缾，何不亦兼生餘物耶？
文中四：初、法；二、喻；三、合；四、結。
並可知。第十五，二作不成破，謂以果先有故，何者今作？
何者當作？彼宗計有二作異，故失自執也。
文中先責後結，可知。
上來釋先有不生章訖。 ^221b16

第二大段，釋先無亦不生。
於中有五番：一、因同非因破，於中二：先正破，後破救。
破救中，先救後破。
破中二：先等無生異果，後齊無為異因，比量並可知。
第二、一因多果破，於中先正破，後破救。
前中約縱破，謂一因應生一切物等，以是無故。
後「若因中」下，奪破，謂若無者，不應諸因於諸果各各有力能生果；
今既諸因各各於自果有力，故知非無。
「如須油」下，舉事曉示。
二、破救中，先牒計總非；二、釋顯非義。
謂從麻出油是生，此世人虛妄謂生，而實不生，
與沙無別，是故徵責則不成生，更以何法知有生也？
三、「是故」下，結非呵執。
第三、猶豫同疑破，於中三：初、標自意，謂恐外人雖無執因中無果見，
論主以沙例麻，麻中無義不成，則謂論主許其是有，
意欲移無執有，是故論主還遮云：我非直破汝計無，
有等亦破，故云破一切因果也。
二、「若因中」下，釋一切不成，謂三因俱不成生。
三、「是故」下，結同疑，謂汝但言見麻出油，而不知麻中為是有？
為是無？為俱有無？
是則汝於自因同疑不了，何得成生？
第四、因相不成破，於中二：先牒執不成因；
二、釋顯不成相。於中先釋因不成，謂親疏非一，
故云諸因；於中無果法，故云無法也。
若一種俱無果法，不知何者是親因故能作，何者是疏因故能成。
又若無果法，何作何成？
無作成故，則非因也。
此文倒，應云：若無果法，此因能作何等？
能成何等？以無成作，故亦無因。
二、釋果不成，如是因不成故，親因名作者，不得有所作果也。
使作者是疏因，亦不得有果也。
又有論本，「使」字作「所」字，則作者是匠人，
無果法可作，故不得有所作。
所作是泥因，亦不得有所作，以泥是人功所用作故。
第五、反難乖宗破，於中三：初、外人反難論主；
二、論主顯彼乖宗之失；三、結非呵止。
初中，外人反難，內有二難：一、反質難，云：
汝破我以因中無果故則無作者，無作者故是則無因。
若爾者，汝則因中有果故有作，作者為諸法因耶？
二、齊過難，謂若我因中無果故則無作非因者，
汝因中先有果，亦無作作者，以先有不須作故。
此中難作及難有也。
作者是人，作是業用，作法是所作果。
文中標是初難，釋是後難，可知。
二、論主反答破中二：初、牒執總非；二、別釋二難。
於中二：初答齊過難，云：今破彼作者作法，
此非我立，故不成難。
若能破彼，彌順我空宗，亦不成難，文二可知。
「是故」下，結，可知。二、答反質難中二：初、正答，
謂彼有果，本非我宗，汝自唐勞，助成我義。
二、遮難，謂恐彼難云：汝既不受有果，則同我無計，故云亦不受無果也。
上來破無訖。 ^223a2

第三大段，破亦有亦無俱執者。
何故來者？謂彼外人先計有不成，則移執於無。
又見論主破已不成，則謂由我偏計有無故不成因，雙取二義應順道理。
是故破門來。又根有三品：上根於初門便悟，
中根至二，下根至此，故有此來。
文中兩番：第一、性自相違破，於中四：初、
舉執總非；二、釋顯相違；三、引例指事；四、總結不生。
又可一宗、二因、三喻、四結。
第二指同前二破文，可見。
大段第三、結宗本中二：先結上三門不生；
二、「於一切」下，結歸無生。
第四、類遣中有三：初、類遣有為；二、遣無為；
三、遣我。並可知。
other:: 
##  3 觀緣門(下)
觀緣門第三 ^223b21

釋此門四義同前：初辨名者，發果為緣，
觀緣無性，故以為門。
二、來意者，前於因中求生不得，今於緣中求亦無生，故次來也。
又以多門遣執盡故，又顯觸途皆無生故。
三、明品中所明者，謂推求四緣皆無生理，是所宗也。
四、釋文中五：初、標宗；二、破有；三、破無；四、
破緣；五、類遣。初中諸法是果及緣，皆不成故也。
二、破有中三：初、舉頌略標；二、出彼緣相；
三、徵破明空。初中先立頌，後略釋。
頌中，上半奪破，下半結呵。
又上半顯理，下半徵情。
略釋中，一一緣是廣，和合是略。
此二門中，求有生不可得也。
二、辨緣相中二：先問後答。
答中先頌後釋。頌中，上半案定，下半列名。
以外道立神我為第五緣，故此無也。
釋中二：先列名，後釋相。
釋相中釋四緣則為四，此中各有三義，
謂標、釋、結。初中「因緣」者，以因為緣，故云因。
此則因即緣故名因緣，非是親疏並舉名為因緣。
謂所從生者，顯親生義也。
又此從生是果法，體是有為，故三世攝耳。
二中「法已滅」者，前心法謝滅也。
「次第生」者，由前心心法雖謝滅，然有開避引導之力，
令後心法無間而生，故云次第生。
與次第法為緣，故名也。
新翻名等無間緣也。
此唯心法有，餘皆無也。
三中「緣」者，所緣也。
以所緣法緣起，能緣心心法等，故名緣。
則所緣為緣，故云緣緣，新名所緣緣。
釋中所念，則是所緣理實，但起心、心法為身、
語二業，依止思法上立，故亦通舉三業耳。
四中以此法於彼法有增上勝力，故云增上。
增上即緣，故云增上緣。
此有二種：一、不相礙增上；二、勝力助成增上。
此文通二，據後而說。
第三、徵破明空，於中五：初、總標；二、別徵；
三、雙責；四、結無；五、結宗。
別中，初以緣奪因，明因中無；二，以因奪緣，
明緣中無；三、「若於」下，雙徵責；四、「是故」下，
結無；五、「如是一一」下，結正徵情。
一一是別責，故廣也；和合是總徵，故略也。
三、破無中三：先立頌，頌中上半牒外計、
下半以非緣並破，後釋顯。
謂外意云：緣中略廣求雖不得，何妨此果從四緣生？
破意云：既緣與非緣同是無果，而得從緣出，何得不從非緣出耶？
立量等，可知。三、「是故」下，結無生。
四、破緣中二：先標宗，謂生果故名緣，果既不生，何得有緣？
後釋，「先緣後果者」，此是案情求理破，謂若先緣無，果是誰緣？
故非也。第五、類遣中三：先類結有為空；
二、無為空；三、我空。
是故三空除二我也。
other:: 
##  4 觀相門(下)
觀相門第四 ^223c5

釋此門四句同前：一、釋名者，觀破能相及所相法盡，
以至真空，故云也。
二、來意者，前破所相，次破能相，義次第故，是故來。
又執見之者，聞前門緣不生果，或謂相能生法；
為破彼故，而興此門。
又以多門顯理，使明淨故也。
三品所明者，破盡三相，令見心無寄，以成正觀故也。
四、釋文中四：初、標宗；二、立頌；三、釋破；四、類遣。
頌中，初句舉法體，次一句辨相空，下半依相空遣法體。
三、釋中二：先釋標中有為相空，後釋標中無為相空。
初中亦二：初有五頌破薩婆多師大小相相生成共有因義，
後五破大眾部師以有為相自生生他義。
前中亦二：先正破，後破救。
初中先一句立宗，謂有為法不由於相而成彼法，故云也。
二、正顯中，先一問答舉相案定，後一問答以理正破。
初中先問後答。答中先辨諸法各自有體狀，
如牛缾等，不須法外別能相。
汝此三相若是有為之相者，未知此三相當體為是有為？
為是無為？若毘曇、成實，同云三相是有法。
毘婆闍提云：有為之體不能自固，何能相他？
當知三相是無為法。
曇無崛人云：生、住二相是有為法，滅相是無為法。
是故三相是亦有為亦無為。
二、以理正破中二：先外問受是有為，後內答正破。
以無為及俱不待破故，是以文中唯破有為。
文中二：先立頌，上半破三相是有為，與出無窮過；
下半破三相是無為，與出失相過。
又釋下半破救，言有為法體須相，須相更不須者，是則法體須相相。
法體是有為相，既不須相相應，是無為相。
若是無為，云何為有為法作相？
故言何名有為相。
釋中順此。二、釋中二：先釋頌，後類遣。
前中先釋上半頌，後釋下半頌。
前中先釋生，謂一無窮過，如文顯。
二、若生中有滅則相違、無滅非有為，是故有滅亦不成、
無滅亦不成，故生空也。
二類住滅亦爾也。
二、「若生是無為」下，釋下半頌。
亦初釋生有三義：一、二聚乖違破，謂滅此有為，
方是無為，極相反故，猶如明闇，豈可明與闇為相？
二、責相失體破，謂若是無為，則無生住滅，
離此三相，誰知此有為法之生耶？
三、復下次無分別破，謂是無為一際無二，何處有生得異住滅？
「是故無生」下，例於住滅，故云亦爾也。
二、類遣中三：一、以相無遣法體；二、遣無為；
三、通結一切。第二、破救中，先外救，後正破。
初中二：先牒前過；二、立理救。
於中先頌後釋。頌中救前二難，謂上半救無為難，
以生生之本生故，本生既從生生生，是故非無為法。
下半救無窮過，以本生之生生故生生，
既還從本生生，是故無無窮過。
於中初句舉生生體，以是本生家之所生，故云之所生也。
次句辨生生之用，下二句反準此知。
二、釋中三：先開法；二、救過；三、結離。
就救過中，本生除自體生六法者，以親生本有為法體，
故名本生，則本之生故。
又以生此本名為生生，則生之生故，亦名大生小生。
此大生與六法為生相，唯不與自作相，以自大生用小生為相故。
大住滅亦爾，是故大相通能相大小，然唯不自相；
小相不通相大小，然唯相一大。
以小無力，生法少，故名為小；大相有力，
生法多，故名為大。
如大生中以小生為生相，大住滅為住滅相。
大住以小住為住相，大生滅為生滅相，
大滅以小滅為滅相，大生住為生住相。
若小生中具有三大相，小住滅亦爾，是故無彼無窮過。
此則六因之中共有因，謂俱時起故共有，更互託故名因。
此中有共有共有因，有共有而非因。
若將法體望六相，得作共有共有因。
若將大生望六法，亦是共有共有因。
大住大滅亦爾。若將小生望大生，共有共有因，
小住望大住、小滅望大滅，亦共有共有因。
小生望五法，共有而非因；小住小滅，望五法亦然。
然大小二生，彼宗以剎那頃共相賴起，
住滅亦爾，故無前失也。
三、「是故」下，結。「離過」下，例住滅。
二、「答曰」下，正斥破。
於中二：初有二頌，明是所無能破；後一頌未能無所破。
又釋：初二是前後不生破，後一是同時不生破。
前中二頌：一、小不生大；二、大不生小。
初則小生在先，大生在後，小生不生大生。
後則大生在先，小生在後，大生不生小生。
後釋頌中二：先牒計總非；二、釋非所以。
二、同時破中三：先牒計總非；二、立頌正破。
謂上半約情縱，下半就理奪。
三、釋破。破意云：夫相生之道，必有體能生，無體從生。
今言同時，為是俱有？
為是俱無？若是俱有，何須相生？
若是俱無，阿誰相生？
若一有一無，何得同時？
又豈得互生？第二、破大眾部師計有為相自生生他。
於中二：初、牒計總非；二、以理斥破。
此中二：先有四頌破喻，後一頌破法。
前中四：初一頌明已然不到破；第二頌明然時不到破；
第三、頌明近遠互從破；第四、燈闇反並破。
初中三：先頌中，上半明由無自他所照闇故，下半遂無能照燈也。
二、釋；三、「是故」下，結非呵止。
並可知。第二、然時不到破者，先問。
問意云：燈初生時，體未足故焰內有闇，
明未盛故室中猶昏；燈體漸圓，昏闇斯盡。
當知破闇是初生燈，故云然時能破闇，謂自照照彼也。
二、答中先頌，上半徵計、下半正破，謂即此初生燈時，
闇已謝滅，是故終無初生之燈與未謝闇俱，
以不俱故亦不及闇，不及闇故不名破；
若及闇，亦不破。長行釋可知。
第三、近遠互從破中，初頌，上半牒計，下半正破。
後釋中以俱不到為因，有四難：一、以近同遠，
應俱不破；二、以遠同近，則應俱破；三、既俱不到闇，
故破近不破遠，亦應俱不到故，破遠不破近；
四、既有破不破，應有到不到。
文中三：初、牒計；二、正破，先縱後奪；三、結呵；
第四、相違反並破，於中二：先頌後釋。
頌中，上半牒計，下半以闇例破，謂明闇正違，
明既有照闇之功，闇亦應有障明之力，
有此力故，燈不能破闇也。
又若燈既自照亦照闇，闇亦應自蔽亦蔽燈。
燈若為闇蔽，豈可能破闇？
設彼救云：明是勝故，照他還自照；闇是劣故，蔽自不蔽他。
則還難云：明是勝故能違闇；闇是劣故不違明。
若使俱相違，何不須相破？
通論以俱相違為因，亦有四難：一、以燈從闇破，
燈應不破闇，以俱相違故，如闇不蔽燈。
二、以闇從燈破，闇定能障燈，亦以相違故，如燈能破闇。
三、燈既違於闇，而燈則能破闇、闇不能蔽於燈，
亦可闇亦違於燈，而闇則能蔽燈、燈不能破於闇。
四、若一破一不破，應一違一不違。
若闇不違燈，燈中應有闇、闇中應有燈，並可知。
文中釋結，可知。破喻竟。 ^224a22

第二、破法中二：先牒計，後斥破。
破中先頌後釋。頌中，略舉自不成生，上半約舉未生破，下半舉已生破。
釋中二：先釋一頌，後總結一門。
前中二：先釋生，後例住滅。
前中三：初、釋破自生；二、釋破生彼；三、雙結呵非。
初中三：先案定；二、「若未生」下，正破。
先約未生破，既未有自，誰能自生？
「若謂生已」下，舉已生破。
既已生，何須更自生？
三、「是故」下，結。二、「若不自生」下，破生彼，自尚不生，況能生彼。
三、「汝說」下，雙結呵非。
二、例住滅，可知。二、「是故」下，總結一門。 ^225b24

第二、破無為中二：先牒前起後，謂以相空例所相亦空，
此有為空故，起後無為亦空。
二、正破中，先正破，後破救。
前中，初標後釋。釋中二：初、破無為體，謂明滅却有為，
是則無物，更有何法名作無為，是故無此無為法體。
又有為既空，無可滅故，無無為也。
二、「復次」下，破無為相，謂無表相故無體也。
三相既是有為，無三即是無法，豈以無法為相？
是故無也。二、「若謂」下，破救，於中二：初、破當體表相；
二、破反對顯相。前中二：初、牒計總非；二、正破。
正破中三：初、總徵知相；二、別就有相徵；
三、別就無相徵，謂若有則乖宗、若無則失表故，並可知。
二、「若謂」下，破反對顯相。
於中四：先牒計總非，謂先喻後法。
外意如眾衣皆有別記驗之相，唯一衣無記驗相，
則名此衣名無相衣，非謂無此衣法，但以對眾衣有相，說此為無。
無為亦爾，故非是無法。
二、釋破；三、「是故」下，結非；四、懸指後破，謂此後門中破有相無相者是。
四、類遣，一切無不歸空，可知。
other:: 
##  5 觀有相無相門(下)
觀有相無相門第五 ^225c5

四句同前。一、釋名者，於有無二門徵遣其相，
從是所遣，故以為名。
二、來意者，前門破相，恐猶未悟，故更責可相法中有相故相？
無相故相？為俱故相？
是故來也。三、所明者，有無都盡，無寄觀空是也。
四、釋文，有四：一、標；二、釋；三、結；四、類。
初中，一切法者，是有為；無為等，一切皆空也。
二、釋中二：初、徵標略破，後釋頌廣破。
前中，先「何以故」徵標，謂何以得知一切法空？
後立頌略釋。於中，初句破有相；二、破無相；
三、破俱；四、結空。二、廣釋中三：先釋破有；
二、破無；三、破俱。初中三：先奪令失相破，有標釋可知。
二、縱則二相破，謂新舊二相故。
三、「是故」下，結非。二、破無中，初標，後舉事釋顯。
前破有中，以執有故無能相，能相無故亦無所相。
此中以執無故無所相，所相無故亦無能相，是文意也。
三、「如是」下，釋破俱句。
以離二無第三，故空也。
三、「是故」下，第三、總結非。
四、類遣中六：一、以相類遣法，有標釋可知。
二、以一類遣多，亦有標釋；三、以有類遣無；
四、以物類遣有為；五、類遣無為；六、類遣我。
是故成上標宗一切法空也。
other:: 
##  6 觀一異門(下)
觀一異門第六 ^225c26

初釋名者，以一異是所遣故，又說遣一異以造真空，故以為門。
二、來異者，前以有無破相可相已盡，但以更有一異門重破，
使執心永盡、正理堅固，是故結相可相一異及俱而重破也。
三、所明者，以破相可相一異俱盡，令觀心照理故也。
四、釋文中二：先一句標宗，後釋破。
破中二：先正破，後破救。
初中三：先頌，上半破一異，下半破相可相，亦是結無。
二、釋，謂若一，則相無能表，同所相故；若異，
不成表，不相因故、同餘法故，故云一異不可得。
者，一異不可得下，釋下半，可知。
三、「是故」下，類遣結宗。
二、破救中二：先外救，後釋破。
救中以聞相法俱空，執情靡據，故將形似之事類救二關。
又向釋頌遣事無不周，但人情多惑，故須假設外救，廣破所迷。
於中三：初、牒破驚呵；二、立相救法；三、結破不然。
第二立相救中二：先開三章，則翻上三句；
後釋三事，則為三段。
初、釋一中二：初、舉識受二例，如識以了別為相，
亦以了別為體，受亦如是。
二、「如是」下，結宗。二、釋異中亦二：初、舉滅信二例；
後、「是名」下，結。前中，初外謂愛滅異於涅槃，
後以三事在身口屬色蘊，信是心法屬識蘊。
外見有此三，知內有信心，是故色與心作相，故知異。
三、釋亦一亦異中二：初舉二例，後結。
初中先舉正見例，謂如正見是道體，故少分是可相；
復是八正中道支，故少分是能相。
又正見是慧，正是道諦通體；然是八中一數，故云少分。
是通故，是能相，是別故為可相。
二、舉三相例。謂約小乘七十五法，分為二聚：
前七十二是有為，後三是無為。
就有為聚中，生、住、滅三通與一切有為法作相，自體復是有為法中數內少分。
是故若與所相有為不是異者，不應於此有為法中開說此三；
若與有為不是一者，自應非是有為法攝；是故當知亦一亦異。
後「如是」下，結。三、「是故或相」下，總結非，破可知。
第二、釋破中破上三計，文則為三。
初破一中亦三：初法無自表破，於中三：
先、牒執總非；二、釋非所以；三、「是故」下，結非呵止。
就釋中，謂所相必以相而知，故名為可相。
所用表示者，名為相也。
是故相所相是非一。
若一自能表示者，指應自觸等，反詰責也。
二、「復次」下，相失能所破，若是一者，謂不應分別此是相、此是可相。
若泯分別者，汝應是顛倒，有言無義故。
三、「復次」下，因果雜亂破，於中先標、次釋、
後結，並可知。二、破異中二：先正破，後破救。
初中二：先牒計總非，後別破釋非。
於中初別破二例，後總示無窮。
前中先破初例，謂愛滅則無相，愛有復非涅槃相。
二、破信者相有二：初、無異破，謂有詐善之人實無信心，
而亦詐現有此三相，豈亦有信？
以與信者不殊，故云俱不異信。
又此論意似將三事與信不殊，故云不異，以破其異。
二、不定破，謂汝以三事知有信，則信是可相、三是能相。
今更以理推，乃由有信故，始能作此三事，
是故三事反是可相，故云無信無三事。
又責云：汝未施等前，有此信心不？
若有，以何相而知？
若無，後依何起施？
故云也。二、示無窮破中，可相定有為，別有能相法；
能相是有為，應亦別有能相法。
如是則無窮。二、破救中，先救後破。
破中二：先指同前破，後自語相違破。
又亦可先破喻，後破法可知。
三、破俱句中，初標非，後釋破，謂指同上二門破，以不離一異故。
三、「如是」下，結非。四、「是故」下，類遣可知。
other:: 
##  7 觀有無門(下)
觀有無門第七 ^226a19

一、釋名者，生住是有，滅相是無，求此有無理不成，故以為門也。
二、來意者，以一異門重顯令理堅故、除盡執見故，此通來也。
別者，前約相可相破，此就所相中相違破，故來也。
三、所明者，謂就四相中，有無自相違，不得同一念，
則失有為法，以辨真空，令成正觀故也。
四、釋文中四：一、標；二、釋；三、結；四、類。
初中二：先長行生起，有標釋；後立頌略辨。
以薩婆多宗立四相體同時具，以成有為，
故用先後發，以離相違故。
破意云：先後非有為，同體相違失。
又《成唯識》中，前三同一念，後念方至滅，
爾者壞有為，一一念中以相不具故。
頌中，初句破同時，次句破先後。
謂離滅相之無，令生住之有亦不得有，故云離無有亦無也。
「以非有為故」下，二句釋初句頌，以生住之有不離滅相之無故，
則有當為無所害，故恒是無也。
又亦應云不離有有無，無則應常有。
又亦應有釋上第二句先後計云：若離無有有，
有則非有為，但為頌迮故也。
二、釋中二：初正破，後破救。
前中四：一、釋初句。
頌如《中論．成壞品》云「離成及共成，是中無有壞，
離壞及共壞，是中亦無成。」
二、「若謂」下，釋第二句頌。
於中二：先牒執總非；二釋非中七法內滅相是無，餘皆是有。
又有是法體共無常相生，無常中既具滅，明知離此無有不得生。
三、「若不離」下，釋下二句頌，於中三：初舉失，後轉釋。
轉釋中，以不離滅無故，此有常是無，以初生即壞滅，
不能得至住，故云初無等也。
又不曾暫有住，故云也。
三、結非，可知。四、「若離」下，釋頌中所應有文。
以離無常滅相等，而有有為法生等者，皆不可也。
第二、破救中二：先外救，後釋破。
救中三：初、立體同時，故無上不生之過；
二、「如是」下，釋五事，明用前後故，謂勢用有時，豈容有常無之責？
又生制滅不令斷，住能制生不令增，滅制住不令分，異通前後謂變生至住等。
又彼計一剎那中，剎那初是生相用，剎那次是住相用，
剎那後是滅相用，故用有前後也。
言得者，是此四通名不相應行法，前得等如繩繫物等，
謂大小相得，令四相常成就。
三、「是故」下，結非。二、正破中，先破體同時具，後破用前後發。
初中先破生滅，後破住老。
前中二：先易奪互失破；二、「復次」下，明相違俱失破。
有標釋可知。二、破住老中，先標後釋，亦有易奪相違破。
三、「是故」下，總結錯亂，有標釋可知。
二、「如能識」下，破用前後發。
於中三：初舉事例破，謂彼外計云：生時雖已有，
壞體而未發，滅時方發者，破云：如不能識，
則不名識，餘六亦爾。
如是不能壞生，不名有滅。
二、舉法示過，於中初、舉法；二、「若生住」下，
示過，謂先無用，後失無過；三、「是故」下，結非。
第三、「如是」下，總結成；第四、類遣，並可知。
other:: 
##  8 觀性門(下)
觀性門第八 ^226c25

初、釋名者，性是體性，徵責非有，洞契真空，故為門也。
所遣所託為名。二、來意者，通意如前。
別者，初三品破法，次四門破能相，今更破體性故來也。
又外人執義有二種：一、是事；二、是性。
性據未成，事據現在。
前有無門破現在事不立。
但執情難祛，謂諸法未成，先有體性，藉現因緣，起性成事。
若爾，諸法還立，何得云一切法空？
此門破彼，故次來也。
又上來破相，外人云：謂外相雖亡，內性猶實。
為破此計，故有此門來也。
三、所明者，破性明空，觀心無寄，以成正故也。
四、釋文四：一、標；二、釋；三、結；四、類。
就釋中三：初、生起；二、立頌；三、釋頌。
頌中，上半破有性，下半破無性。
三、釋中二：先釋破有性，後破無性。
前中三：先破自；二、破他；三、雙結。
初中二：先正破，後破救。
初中三：先變異乖性破，破意：汝若未成先有性者，
夫性是不改為義，汝許變異，性義安在？
故云也。二、緣作失性破，初、順釋，謂性有天真，豈假緣成？
今既緣作，明非性有。
二、「不作」下，反釋，謂不作名性，故知作則非也。
三、「是故」下，結宗。二、破救中二：先外人牒破示過難，後論主開章還過答。
初中，外人聞現在事法已被責破，未成體性，
又被破盡，則起智見，以過論主為大邪見。
文中二：初、牒破示過。
外以生滅無常為苦諦故，餘文可解。
二、「是事」下，結非呵止。
答中五：初、舉二諦法。
先列名，後依俗得。
真謂聖說，俗諦因緣之法，擬於此法上令會無性，
以得真空，故說俗諦，非謂存此俗諦而不入真，故云也。
二、「若人」下，明知法之益。
於中，初知諦成二利，謂依俗說真為利他，照真得果為自利。
又二利：一行成者，是共也；二、明二諦相資，
以不二而二故，此明正知法益。
三、「汝今」下，明迷法之失。
謂汝聞說蘊、界等法，不知但是世諦虛假，
謬取謂為第一義諦，是故聞破謂欲自墮失處，反此則無咎矣。
四、釋顯法義，於中先標法甚深。
就佛所說因緣法為深，非汝二乘所說之者。
又約佛智論因緣法，方得稱彼因緣之法，故云諸佛因緣法名甚深也。
二、「是因緣」下，釋成甚深所以。
又此因緣法宜應正是俗諦，何故乃云是第一義？
釋云：以無自性故，無性而說因緣，是故深也。
問：前語外人，汝聞世諦謂是第一義，今論主亦云因緣則是第一義，
而與彼何異？答：外人謂因緣之事是第一義，論主以因緣之理為真諦。
又論主意，凡佛說因緣世諦法，意欲令知無性以悟真諦，
非謂存此因緣之法，故上云：因世諦知第一義。
故《地論》中隨順觀世諦，則入第一義諦，此之謂也。
五、「若諸法」下，正還過於彼。
謂若有性則不從緣，不從緣故則無諸法。
是故《中論》云「以有空義故，一切法得成；
若無空義者，一切法不成。」
又應知有多諸過患，汝自不知，反來咎我。
故《中論》云「汝今自有過，而以迴向我，如人乘馬者，自忘其所乘。」
今此壞六事，還是汝之過。
就中六：一、壞四諦；二、「若無四聖諦」下，明壞四行；
三、壞八賢聖；四、壞三寶；五、壞世俗；六、壞因果。
並可知。二、破他性中二：先牒計總徵，後正破。
破中，初形自奪他破，謂對自名他。
自既無矣，對誰名他？
二、同自無他破，謂望自還是自，是故自無他亦無。
有標釋可知。三、「若自性他性」下，雙結俱非。
第三、「若有不成」下，總結成宗。
第四、類遣可知。
other:: 
##  9 觀因果門(下)
觀因果門第九 ^227b19

初、釋名者，有二義：一、借因生果破，果從餘處自然而來；
二、復觀因緣中亦無果，無果故無因，是故因果俱破。
約初義，從能破為名；約後義，從所破為名。
二、來意者，前來雖復廣顯從緣因果無性，
而狂惑之徒復謂自然而有，為破此執，故有此門來。
三、品所明者，此明果法內外俱空，因等皆爾，以成空觀。
四、釋文中三：一、標宗；二、釋顯；三、類遣。
釋中三：先生起。二、立頌，上半破內生，下半破外來。
又上半牒前諸門緣不生果義，下半正明此門體，
但依前起後，故須說也。
三、釋顯中二：先釋，後結。
釋中二：先釋上半，破緣內有生同前；二、
釋下半頌，破餘處自然來等，謂有計微塵、
世性、時、方、自在天等所造。
今破若爾則不從緣生，緣亦無和合功力，是故不從外來。
二、「若果眾緣中無」下，總結性空；三、類遣，並可知。
other:: 
##  10 觀作者門(下)
觀作者門第十 ^228a23

初、釋名者，於自他四處求作之者不得，故以為名。
二、來意者，前略以內外求，今廣於四處求，故來也。
又一說上來九品已一遍破因果，自下三品是第二遍破因果。
與前何異者，前廣此略故也。
初二品破能生，後一破所生，故來也。
三、品所明者，破此四作有二門：一、顯所破，
亦二：初、約外道就人：一、我作；二、自在天作；
三、如劫初一男一女共生眾生是共作；
四、如無因外道等執自然生等是無因作，如烏鳥非染等。
二、約小乘就法：一、自分因生；二報因，因是善惡，
果是無記，故是他也；三、如共有因，謂七法共生；
四、無因作，或云經部師無明支前託空而起，
故亦無因〔云云〕。二、能破中亦二：初唯遮破，
如《中論》及此文。二亦遮亦表，如《地論》云
「因不生，緣生故；緣不生，自因生故；不共生，
無知者故、作時不住故；不無因生，隨順有故。」
又對法論云「自種有故不從他，待眾緣故非自作，
無作用故不共生，有功能故非無因。
凡諸緣起亡雙句者已為甚深，況總亡四句，是故緣起最極甚深。」
解云：此二論意，以因為自，用緣為他。
此因與緣相待故，各有二義：一、有力義；
二、無力義。以因無為緣有故不自生，以緣無為因有故不他生，
一有一無無二故不共生，二有二無不俱故亦不共生，
則由此無性方得起此不起之果，故不無因，不無如此不自不他不共之因故也。
若約顯法性緣起融通無礙門說者，四門俱有作。
何者？謂因緣各有三義：一、有；二、無；三、亦有亦無。
各別開初義故，自作亦他作，合第三義故共作，
合第二義故無因作，以各無力故。
此同從無住本立一切法，思之可見。
此後論說非三論意，但同流類，故引說之耳。
四、釋文中三：初、標；二、釋；三、類。
釋中三：初、徵標開章；二、立頌略破，上半牒四門，
下半顯俱非；三、依章廣釋中二：先釋頌正破，後引教證成。
初中釋四章門，則為四：就初釋破自作中，
初、牒非；二、釋破；三、喻破；四、結非，亦是立宗、
出因、舉喻、結宗，並可知。
二、釋破他作中二：先正破，後破救。
初中先標非，二釋破。
言他何能作者，謂自尚不能，他何能作？
又自既未有，說誰為他？
又離自無別他故、自無他亦無故，云何能作也。
二、破救中，先救後破。
救意：我以因望果為他，非是餘法之他。
破中二：先正破，後「如是苦」下，結非。
破中二：初同果非他破，於中先法，次喻，後合。
謂若合眾緣以成果，豈得緣果為他也？
二、他無自在破中，初正破，後引《中論》頌。
謂此眾緣既還藉緣成，是則無自性之有，
故不得自在；不自在故，不能生果。
二、結文可知。三、破共作中三：一、牒非；二、
正破，謂雙具前二失故，是故指同前；三、
「是故」下，結。四、破無因作，於中二：先牒執總非有無量過者，以彼小乘宗亦同不許故。
又諸法亂生等，故有多過也。
二、引證中四：初、舉教；二、會意；三、外救；四、會破。
初中，外以四句存生，不達苦之實性，故佛置而不答。
二、「如是」下，會意明空，有二種所由：一、從緣生故空；
二、佛不答故空。此中以苦體本無，何處得苦？
從自他等生？如問：兔角為從自他等生耶？
若答則墮負。何者？
謂若答言不自生等者，彼則謂兔角是有，不從自他生等。
若答無此兔角者，他本問從生，不問有無，問異答故亦不然。
是故經中問佛：「若如來不能答十四難者，何名一切智？」
佛言：「若如來答十四難，則非一切智。」
是故當知不答意者，為明彼法空無故也。
三、外救中三：初、非內會意；二、釋經顯意；
三、結非成證。初中，外謂論主都不得佛意，
佛何曾言：由不答故，說苦是空？
但佛不答，自有別意。
別意有二：一、但彼眾生宜應不答而得入法，
故須不答，何必以明空耶？
二、為破外道四邪說故，是故須爾。
文中破四執則為四：初、舉執會經；二、「苦實非」
下，以理正破。正破中二：初、我同無常破，
於中二：先標，後釋。
釋中二：先失能作破，謂若無常，則失我體，
無能作也；二、「若我無常」下，失所作破，謂以無所依故也。
二、苦無解脫破，於中二：初、標；二、「何以故」
下，釋。謂若言我作苦者，能須在先，而實離所作苦之前，無能作苦之我。
何以故？以未有所依陰身故，我何處住？
若無此陰身，而我獨能作苦者，得解脫者亦是無身有我，亦應常是苦。
此是前際無身而作苦，後際亦無身亦應恒是苦，以無異因故。
結文可見。二、破他作中二：初破，後結。
破中有十五番。初一、同體非他破，何有他人造苦授與此人，
故云也。二、因果不相似破，此是邪因不平等因，
於中先舉執會經；後「而實」下，以理正破。
標釋可知。三、苦樂相違破，謂是父應與樂，何乃與苦耶？
亦是乖失父子破。
於中先正破，後顯救。
謂若不能生子知恩之心，何名自在能生萬物？
又若實能生而故不生者，則是無恩，何所識耶？
又愚類供天，則是識恩，何不免苦？
猶有貧窮等苦，故知不然也。
文中初、約情縱破；二、「而實」下，就理奪破，可知。
四、不應所所破，謂彼自在更何所須而作眾生等耶？
若有所須而作者，是則非自在；若無所須作者，則同小兒戲也。
五、逆窮作者破，謂自在若自作，眾生亦應爾。
自在若他作，則不自在如眾生。
二種比量可知。六、業乖自在破，於中三：
先以正徵；二、引邪教；三、破邪教。
以待苦行方能作物，明知不自在。
又一種苦行，何不一種受果，然乃初作毒蟲等？
當知由業，不關邪苦行也。
初則以苦行奪自在，後則以正業奪苦行，可知。
七、徵處失作破，於中三：先案定作處；二、
以兩關責；三、釋二作失。
初、自作不成破，謂處處無窮耳。
二、他作乖宗破處，謂器世界等。
八、求他無力破，準此應彼經中說自在處有所求，故非自在。
又此文應倒，應云若是自在，何故有人苦行供養、從求所願？
顯喜與願既受求等，明不自在也。
九、所作不定破，謂如人作車成已，後時不可變作船；
自在初作人，此人後時時應作畜等，而實隨業種種轉變，故非自在作也。
十、舉果驗因破，於中初縱破，謂若自在作，
皆應一種，不應有好醜等異，又罪福應俱無。
二、奪破中而實有罪福者，以彼此俱許有故，以理奪破也。
十一、憎愛違宗破，謂皆應愛，何得有憎？
又以有憎愛，惑所縛故不自在，何能作萬物？
十二、以事驗惑破，謂何以知彼有憎愛耶？
以作苦樂二人，非但作樂故也。
又為不能作一類，明不自在。
十三、方便失作破，謂若自在作者，眾生不應更作衣食等事，
又作諸善惡業。十四、無因失果破，於中初縱破，
謂初果無從因得，後因無益果能，後以理奪破可知。
十五、有無業齊破，於中三：先齊有；二、齊無；
三、無窮。無窮則無始，無始則無因。
上皆有比量，並可知。
第二、「如是等」下，結非。
二、「如是邪見」下，會經意。
三、破共作中具前二失，故如二盲共，不成一見故。
四、破無因中，以苦從眾緣生，故非無因也。
三、「是故」下，外人結非，論主為證不成。
四、「答曰」下，論主會經顯意。
何者？謂佛說苦從緣生，有二意：一、為破邪見，
如前說；二、為明苦是空，以苦從緣必無性故，汝但知一而不知二。
又破邪見是淺意，顯真空是深意，汝但得淺不得深。
又明法空是正，破邪見是兼，汝知兼不知正。
文中三：初、印淺顯深；二、「說苦從眾緣」下，
標起空宗；三、「何以故」下，釋顯空義；第三、
類遣，可知。
other:: 
##  11 觀三時門(下)
觀三時門第十一 ^228b11

初、釋名者，於現、已、未三時求法及時俱不可得，故以為門。
二、來意者，通意如前；別意，前以四句求，今以三時責故來也。
三、所明者，破法及時，以顯真空，成觀無寄故也。
四、釋文中三：初、標宗；二、釋因；三、結類。
就第二釋中三：初、徵標開章；二、立頌略顯；
三、釋頌廣陳。初中有因法者是果法，為欲密顯因不先於果，
要由果故，方說為因，是故說果名為有因，以令因成有是果法故。
二頌中，上半舉正理，下半徵情。
有謂：因果先後共現既不成者，從因生法云何得成？
三、釋中二：先正破，後破救。
初中釋破三時因果，文則為三：薩婆多說因先果後。
又如來藏中先有果法體，後時待緣扶起，亦是果先因後。
又如共有因及成實宗潤生煩惱與果俱時，亦是因果同時。
又如《成唯識》等，本識中種前滅即生後，
應死鳥能鳴等，比量可知。
又先有種子因，後方生現行果，亦是先後。
又如種子望種子等，是先後。
又義理望是同時，如俱有義等。
今細剋三時，並俱不成，縱欲安立，終竟無路，
是故因果等法畢竟是空，文並可見。
二、破救中有四：一、外人舉宗例破難；二、
論主反破成宗答；三、外人舉現因事難；
四、徵現無因答。初中外意以論主因果三時不成生，
例論主破可破三時不成破，謂若汝三時得相破我，因果三時還得相生。
若汝破可破三時不成破，復亦不得破我義，我義還則立。
外意如此。二、答中有三：先反示過，汝今此難亦負此責，故云汝亦有是過。
二、助成宗，謂汝若以三時責我能破令無破，
我今受汝責，不執有能破。
我能破若壞，汝生義寧存？
是故無三時生、無三時破，明知是空。
是空故助成我宗，何得成難？
又汝若以三時破我破，汝已受三時不得生竟，
已成我義訖，我更無所說。
又《百論》云「破如所破等」，又《涅槃》云「以我不平，破汝不平。
若平，則是我平。」皆同此例，故云若諸法空等也。
三、揀非例，謂若我如汝定執三時生可得，
如我責破汝，我今但為汝妄執，是故破汝，
於我實無破，是故不例，汝不應難，故云若我說等也。
三、外人舉現因事難，謂前據言說不立，今以眼見為真。
於中二：先證有三因，後結非論主。
前中三：初中外意以先有陶師為因，後作缾為果。
二中以師為果，弟子為因。
因作弟子得師名，則持此證有果先因後。
三中如燈明雖一時起，然要因燈有明，是知同時而具有因果。
二、結非論主，可知。
四、論主徵現無因答。
於中釋破前三文，則為三：初中先牒計總非；
二、釋非正破；三、「如陶師」下，例破餘法。
二中標、釋、結可知。
三中同疑因者，既燈明一時有，則必知為因燈有明？
為因明有燈？由此不定，故曰同疑因。
又云燈明一時有，仍以燈為明因，不得明為燈因，反責燈明一時有。
明既不能作燈因，燈亦不能作明因，彼竟不能決，故曰同疑因。
又品初已破因果一時不立，汝已疑不成，
今處引燈明一時為證，還同前疑，故云也。
言燈明等者，決俱非因也。
三、類遣可知。
other:: 
##  12 觀生門(下)
觀生門第十二 ^230a1

初、釋名者，徵破法生，以至無生，故以為門。
二、來意者，前二門偏破能生，此門別破所生，故來也。
三、所明者，無生正觀，是此所說。
四、釋文者四：初、標；二、釋；三、結；四、類。
第二、釋中三：先徵宗開章；二、立頌略標；
三、釋頌廣辨。廣辨中二：初釋顯三時，後以理正破。
於中三：先釋已生不生，於中初正破，後破救。
前中三：初標；二、「何以故」下，釋破。
謂作無窮破，以前生生已復生後生，如是乃至第四顯無窮過也。
三、「是故」下，結不生。
二、「復次」下，破救。於中先牒救總非，謂彼外人救前無窮過，
故言我雖生已生，然所用生生是不生而生，
非是已生之生故，故但一生，無無窮失。
二、正破中，初破，次例，後結。
初中，初生不生而生者，此是所用生性，
是未生生也，以有二生故。
前言但有已生生者，是則不定。
若救可，還墮前失，故云作已不作等。
二、釋破不生亦不生中二：先正破，後破救。
初中四：初、就奪，失相破，謂若與生法合，
不名不生生；若不與生法合，則是無生法，云何名生？
故云也。二、約縱，依無為破，謂若不生法有生者，
涅槃是無生法亦應作生，虛空等亦爾。
三、壞有為破，亦是乖位失法破，可知。
四、無因生法破，不壞法阿羅漢是不動種性，
揀去退相羅漢等，以彼宗許退，起煩惱非此因故。
又凡夫菩提是應生不生，作應生責，羅漢煩惱是不應生而生，
作應生責也。二、破救中，先外救。
救意：前論主作不應生而生難，外人不受，故云非一切不生而生。
有因緣和合，本無今有名生，何得言一向無？
我宗中無有二種：一、是可有無；二、是畢竟無。
此二中，我說可有無，何得將畢竟無為難？
如上凡夫菩提未生而生，謂有因緣，遇善友等則生也。
二、正破，破中三：先牒救；二、徵責；三、結非。
就責中，若言不同畢竟無，而是可有無者，此等緣中為有故生？
為無故生？俱及非等，皆不成生，如前諸門說。
三、破生時生中四：一、離已未破，標釋可知。
二、離法無時破，謂若離生有時，可有生法之能；
離生既無時，何有生時生？
三、時法二生破，謂既有生時，復有生法，是則有二生。
前句以時無法亦無，此句以法有時亦有。
四、生無行處破，謂彼生行處，是名生時；
既未有時，生無生也。
三、「如是」下，總結無生。
四、類遣中五：一、類生遣住滅；二、遣有為；
三、遣無為；四、遣眾生；五、總結一切都空。
十二門論宗致義記卷下
 ^230b29
