
jing:: 佛說義足經卷上〔八雙十六輩〕
translator:: 吳月支優婆塞支謙譯

#  1 桀貪王經
桀貪王經第一
聞如是：
佛在舍衛國祇樹給孤獨園。
時有一梵志。祇樹間有大稻田，已熟，在朝暮當收穫。
梵志晨起，往到田上，遙見禾穟，心內歡喜，
自謂得願，視禾不能捨去。
佛是時從諸比丘，入城求食，遙見梵志喜樂如是，
便謂諸比丘：「汝曹見是梵志不？」
皆對言：「見。」佛默然入城，食後各還精舍。 ^174b12

即日夜，天雨大雹，皆殺田中禾。
梵志有一女，亦以夜死。
梵志以是故，愁憒憂煩，啼哭無能止者。
明日，眾比丘持應器入城求食，便聞梵志有是災害，
啼哭甚悲，非沙門、梵志、及國人所能解其憂者。
比丘食竟，還到佛所，作禮白：「梵志意狀如是。」
言適竟，梵志啼哭，來到佛所，勞佛竟，便坐佛邊。 ^174b18

佛知其本憂所念，即謂梵志言：「世有五事，
不可得避，亦無脫者。
何等為五？當耗減法，欲使不耗減，是不可得；
當亡棄法，欲使不亡棄，是不可得；當病瘦法，
欲使不病瘦，是不可得；當老朽法，欲使不老朽，
是不可得；當死去法，欲使不死去，是不可得。 ^174b25

「凡人無道、無慧計，見耗減、亡棄、老、病、死法來，
即生憂憒悲哀，拍髀熱自，耗身無益。
何以故？坐不聞知諦，當如是。
梵志！我聞有抱諦者，見耗減法、亡棄、老、
病、死法來，不以為憂。
何以故？已聞知諦，當如是。
不是獨我家耗，世悉亦爾。
世與耗俱生，我何從獨得離？
慧意諦計，我今已耗，至使憂之，坐羸不食，
面目委色，與我怨者快喜、與我厚者代憂，
慘慼家事不修計耗，不可復得。
已諦如是，見耗減、亡棄、老、病、死法來，終不復憂也。」 ^174c2

佛以是因緣，為梵志說偈：
　　「不以憂愁悲聲，多少得前所亡？
　　痛憂亦無所益，怨家意快生喜。
　　至誠有慧諦者，不憂老病死亡，
　　欲快者反生惱，見其華色悅好。
　　飛響不及無常，珍寶求解不死，
　　知去不復憂追，念行致勝世寶。
　　諦知是不可追，世人我卿亦然，
　　遠憂愁念正行，是世憂當何益？」 ^174c12

佛復為梵志極說經法，次說布施、持戒，
現天徑欲善，其惡無堅固。
佛知梵志意軟向正，便見四諦。
梵志意解，便得第一溝港道，如染淨繒，受色即好。
便起，頭面著佛足，叉手言：「我今見諦，如引鏡自照。
從今已後，身歸佛、歸比丘僧，受我為清信士，
奉行五戒，盡形壽淨潔不犯戒。」
便起，繞佛三匝而去。 ^174c22

眾比丘便白佛言：「快哉！
解洗梵志意乃如是，至便喜笑而去。 ^174c29

佛語諸比丘：「不但是返解是梵志憂。
過去久遠，是閻浮利地有五王。
其一王名曰桀貪，治國不正，大臣、人民悉患王所為，
便共集議言：『我曹家家出兵。』
皆拔，白到王前，共謂：『王寧自知所為不正、施行貪害萬姓不？
急出國去，不者必相害傷。』
王聞大恐怖、戰慄，衣毛悉竪，以車騎而出國去，
窮厄織草#CB02250;，賣以自給。
大臣、人民取王弟拜作王，便正治，不枉萬姓。 ^175a2

「故王桀貪聞弟興將為王，即內歡喜計言：
『我可從弟有所乞，可以自活。』
便上書，具自陳說，便從王乞一鄹，可以自給。
王即與之，愍傷其厄，得一#CB00448;便正治；
復乞兩#CB00448;、四、五至十#CB00448;；
二十、三十、四十、五十至百#CB00448;；
二百至五百#CB00448;；便復乞半國，
王即與之，便正治。 ^175a10

「如是久遠，桀貪生念，便興半國兵，攻弟國即勝，便自得故國。
復生念：『我今何不悉興一國兵，攻二國、
三國、四國？』便往攻，悉得勝，復正治四國。
復生念：『今我何不興四國兵，攻第五國？』
便往攻，即復得勝。
是時，陸地盡，四海內皆屬王，便改號自立為大勝王。 ^175a16

「天帝釋便試之，寧知厭足不？
便化作小童梵志，姓駒夷，欲得見王，被髮、
拄金杖、持金瓶，住宮門。
守門者白王言：『外有梵志，姓駒夷，欲見王。』
王言：『大善。』便請前坐，相勞問畢，却謂王言：
『我屬從海邊來，見一大國豐樂，人民熾盛，
多有珍寶，可往攻之。』
王審足，復欲得是國，王言：『我大欲得。』
天王謂言：『可益裝船，興兵相待，却後七日，當將王往。』
適言天王便化去。 ^175a22

「到其日，便大興兵益裝船，不見梵志來。
是時，王愁憂不樂，拍髀如言：『怨哉！
我今以亡是大國，如得駒夷不堅獲，如期反不見。』
是時，一國人民迴坐向王，王啼亦啼，王憂亦憂。
王處憂未甞止，聞識經偈，便生意而說言：
　　「『增念隨欲，已有復願，日盛為喜，
　　從得自在。』 ^175b1

「王便為眾人，說欲偈意，有能解是偈義者，上金錢一千。
時坐中有少年，名曰鬱多。
鬱多即白王言：『我能解是義，相假七日乃來對。』
到七日，白母言：『我今欲到王所解王憂。』
母謂子：『子且勿行，帝王難事如燃火，其教如利刀，難可親近。』
子言：『母勿愁憂，我力自能淹王偈義，當得重謝，可以極自娛樂。』
便到王所言：『我今來對其義。』
即說偈言：
　　「『增念隨欲，已有復願，已放不制，
　　如渴飲湯。　悉以世地，滿馬金銀，
　　悉得不厭，有黠正行。
　如角距生，
　　日長取增，人生亦爾，不覺欲增。
　　飢渴無盡，日日復有，金山拄天，
　　狀若須彌，悉得不厭，有黠正行。
　　欲致痛冥，未嘗聞之，願聞遠欲，
　　厭者以黠，厭欲為尊，欲漏難離。
　　黠人覺苦，不隨愛欲，如作車輪，
　　能使致堅。　稍稍去欲，意稍得安，
　　欲得道定，悉捨所欲。』 ^175b9

「王言：『知意。悉治世地，盡四海內無不至屬，
是亦可為厭，乃復遠欲貪海外國。』
大勝王即謂鬱多言：
　　「『童子若善，以尊依世。
　說欲甚痛，
　　慧計乃爾。　汝說八偈，偈上千錢，
　　願上大德，說義甚哀。』 ^175b29

「鬱多以偈報言：
　　「『不用是寶，取可自給。
　最後說偈，
　　意遠欲樂。　家母大王，身羸老年，
　　念欲報母，與金錢千，令得自供。』 ^175c6

「大勝王便上金錢一千，使得供養老母。」
佛語諸比丘：「是時大勝者，即種稻梵志是也；
時童子鬱多者，則我身是也。
我是時亦解釋是梵志痛憂，我今亦一切斷是梵志痛憂已，
終不復著苦。」 ^175c10

佛以是本因，演是卷義，令我後學聞是說，
欲作偈句，為後世作明，令我經法久住。 ^175c14

義足經：
　　「增念隨欲，已有復願，日增為喜，
　　從得自在。　有貪世欲，坐貪癡人，
　　既亡欲願，毒箭著身。
　是欲當遠，
　　如附蛇頭，違世所樂，當定行禪。
　　田種珍寶、牛馬養者，坐女繫欲，
　　癡行犯身，倒羸為強，坐服甚怨，
　　次冥受痛，船破海中。
　故說攝意，
　　遠欲勿犯，精進求度，載船至岸。」 ^175c16

佛說是義足經竟，比丘歡喜。
jing:: 
#  2 優填王經
優填王經第二 ^175c25

聞如是：
佛在舍衛國祇樹給孤獨園。
時有一比丘，在句參國石間土室中，長髮鬚爪，被壞衣。
時優填王，欲出遊觀，到我迹山，侍者即勅治道橋，
還白王：「已治道，王可出。」
王但從美人、妓女，乘騎到我迹山，下車步上。
有一美人，經行山中，從崎至崎，顧見石間土室中，
有一比丘，長鬚髮爪，衣服裂敗，狀類如鬼，
便大聲呼天子：「是中有鬼。
是中有鬼。」王便遙問：「何所在？」
美人言：「近在石間土室中。」 ^175c27

王即拔劍從之，見比丘如是，即問：「汝何等人？」
對言：「我是沙門。」王問：「汝何等沙門？」
曰：「我是釋迦沙門。」
王言：「是應真耶？」曰：「非也。」
「寧有四禪耶？」復言：「無有也。」
「寧三禪、二禪耶？」復言：「無有。」
「寧至一禪耶？」對曰：「言實一禪行。」 ^176a7

王便恚內不解，顧謂侍者黃門，以婬意念，
是沙門凡俗人無真行，奈何見我美人，
便勅侍者：「急取斷絃截來繫是人。」
侍者便去。山神念：「是比丘無過，今當怨死。
我可擁護，令脫是厄。」
便化作大猪身，徐走王邊。
侍者即白王：「大猪近在王邊。」
王便捨比丘，拔劍逐猪。
比丘見王去遠，便走出到舍衛祇樹給孤獨園中，
為諸比丘說本末，比丘即白佛。
佛是時因是本，變有義生，命我比丘悉知經卷出語，
為後世學作明，令我經道久住。 ^176a12

是時佛說義足經：
　　「繫舍多所願，住其邪所遮，
　　以遮遠正道，欲念難可慧。
　　坐可繫胞胎，繫色堅難解，
　　不觀去來法，慧是亦斷本。
　　貪欲以癡盲，不知邪利增，
　　坐欲被痛悲，從是當何依？
　　人生當覺是，世邪難可依，
　　捨正不著念，命短死甚近。
　　展轉是世苦，生死欲溪流，
　　死時乃念怨，從欲詆胎極。
　　自可受痛身，流斷少水魚，
　　以見斷身可，三世復何增？
　　力欲於兩面，彼可覺莫著，
　　莫行所自怨，見聞莫自污。
　　覺想觀度海，有我尊不計，
　　力行拔未出，致使乃無疑。」 ^176a22

佛說是義足經，比丘歡喜。
jing:: 
#  3 須陀利經
須陀利經第三 ^176b11

聞如是：
佛在舍衛國祇樹給孤獨園，為國王、大臣及理家所待敬，
事遇不懈，飯食、衣被、臥床、疾藥，供所當得。 ^176b13

是時，梵志自坐其講堂，共議言：「我曹本為國王、
大臣、人民、理家所待遇，今棄不復用。
悉反事沙門瞿曇及諸弟子，今我曹當共作方便敗之耳。」
便共議：「今但當求我曹部伍中最端正好女共殺之，
以其死屍，埋於祇樹間。
爾乃毀傷沙門瞿曇及諸弟子，令惡名遠聞，
待遇者遠離，不復敬之。
學者悉不復得衣食，皆當來事我曹。
我曹便當為世尊，壞瞿曇，世無能勝我曹者。」
即共行，謂好首言：「汝寧知我曹今棄，不復見用，
反以沙門瞿曇為師，汝寧能忿，為眾作利不？」
好首言：「作利云何？」
曰：「唯捨壽命死耳。」
答言：「我不能也。」曰：「汝不能爾者，從今以後，終不復內汝著數中也。」
女聞大不樂，即言諾：「是我職當也。」
眾學言：「善哉。」便共教女言：「從今以後，朝暮到佛所，
數往祇樹間，悉令萬姓見知汝。
如是，我曹共殺汝，埋著祇樹間，令瞿曇得毀辱不。」
小女即承教，數數往來沙門所，令眾人知女如是，
便取女殺，埋著祇樹間。 ^176b15

眾梵志便相聚會，到王宮門，稱怨言：「我曹學中有一女，
獨端正，花色無雙，今生亡不知處。」
王謂言：「女行來常在何所？」
共對言：「常往來沙門瞿曇所。」
王言：「爾者當於彼求。」
便從王乞吏兵，王即與之。
尋求行轉到祇樹間，便掘出死屍，著床上，
共持於舍衛四道，悉遍里巷稱怨言：「眾人觀沙門瞿曇釋家子，
常稱言德、戒，弘普無上，如何私與女人通，殺埋藏之？
如是當有何法、何德、何戒行乎？」 ^176c5

食時，眾比丘悉持應器，入城乞食，眾理家人民，
遙見便罵言：「是曹沙門，自稱言有法、德、
戒，子曹所犯若此，當有何善？
奈何復得衣食？」眾比丘聞如是，持空應器，
出城洗手足，盛藏應器到佛所，作禮悉住不坐，如事具說。 ^176c14

是時，佛說偈言：
　　「無想放意妄語，眾鬪被箭忍痛，
　　聞凡放善惡言，比丘忍無亂意。」 ^176c19

佛告比丘：「我被是妄謗，不過七日耳。」
是時，有清信女，字惟閻，於城中聞比丘求食悉空還，
甚鄙念佛及比丘僧，便疾行到祇樹，至佛所，
頭面作禮，繞佛坐一邊。
佛為廣說經法，惟閻聞經竟起，叉手白佛言：
「願尊及比丘僧，從我家飯七日。」
佛默然受之，惟閻便繞佛三匝而去。
至七日，佛告阿難：「汝與眾比丘，入城悉於里巷、
四徼街道說偈言：
　　「『常欺倒邪冥，說作身不犯，
　　重冥行欺具，自怨到彼苦，
　　修地利分具，不守怨自賊，
　　惡言截頭本，常關守其門。
　　當尊反興毀，尊空無戒人，
　　從口內眾憂，嫉心眾不安，
　　摶掩利人財，力欺亦可致。
　　是悉皆可忍，是最以亡寶。
　　有怨於正人，世六餘有五。
　　惡有道致彼，坐意行不正，
　　欺咤有十萬。』」 ^176c23

阿難即受教，俱入城，於里巷四街道，說如佛所言。
即時，舍衛人民及諸里家皆生意言：「釋家子實無惡，
學在釋家，終不有邪行。」 ^177a14

是時，眾異梵志自於講堂有所訟。
中有一人，言露子曹事，於外出聲言：「汝曹自共殺好首，而怨佛及弟子乎。」
大臣聞是聲，便入啟王。
王即召眾梵志問：「汝曹自共殺好首不？」
便言：「實爾。」王怒曰：「當重罰子曹，奈何於我國界，
自稱為道，而有殺害之心？」
即勅傍臣：「悉收子曹。」
遍徇舍衛城里巷匝，逐出國界去。 ^177a17

佛以食時，從諸比丘，皆持應器入城。
時有清信士，名阿須利，遙見佛，便往作禮，
揚聲白佛言：「聞者不識四方名心甚悲，
所聞經法不能復誦，聞佛及比丘僧怨被惡名。」
佛謂阿須利言：「不適有是宿命因緣。」 ^177a24

佛便說偈言：
　　「亦毀於少言，多言亦得毀，
　　亦毀於忠言，世惡無不毀。
　　過去亦當來，現在亦無有。
　　誰盡壽見毀？　盡形尚敬難。」 ^177a29

佛廣為阿須利說經，便到須達家，直坐正座。
須達便為佛作禮，叉手言：「我屬者悲，身不識方面，
所聞經法不能復誦，聞佛及比丘僧怨被惡名。」 ^177b5

佛是時說偈言：
　　「我如象行鬪，被瘡不著想，
　　念我忍意爾，世人無喜念。
　　我手無瘡瘍，以手把毒行，
　　無瘡毒從生，善行惡不成。」 ^177b8

佛廣為須達說經，便到維閻家，直坐正座。
維閻作禮竟，叉手言：「屬者我悲，身不識方面，
所聞經法不能復誦，聞佛及比丘僧怨被惡名。」 ^177b13

佛因為維閻說偈言：
　　「無曉欲使惱，內淨外何污？
　　愚人怨自誤，向風揚細塵。」 ^177b16

維閻是時快飯食佛比丘僧竟，澡水與，下坐聽佛說經。
佛為說守戒淨行，悉見諸道便而去。 ^177b19

時國王波私匿，具從車騎，以王威法，出城到祇樹。
欲前見佛故，乘騎未到，下車步入。
遙見佛，便却蓋、解冠、却諸侍從、脫足金屣，
便前為佛作禮就座，叉手白佛言：「屬者甚悲，
身不識方面，所聞經法不復誦，聞佛及比丘僧怨被惡名。」 ^177b21

佛即為王說偈言：
　　「邪念說彼短，解意諦說善，
　　口直次及尊，善惡捨不憂。
　　以行當那捨，棄世欲自在，
　　抱至德不亂，制欲人所詰。」 ^177b26

舍衛一國人民，悉生念疑：「佛及比丘僧，
從何因緣，致是惡名聲厄？」
共視佛威神，甚大巍巍，如星中月，適無敢難。 ^177c3

佛悉知其所念，便說是義足經言：
　　「如有守戒行人，問不及先具演，
　　有疑正非法道，欲來學且自淨。
　　以止不拘是世，常自說著戒堅，
　　是道法#CB00834;所信，不著綺行教世。
　　法不匿不朽言，毀尊我不喜恐，
　　自見行無邪漏，不著想何瞋憙？
　　所我有以轉捨，鱻明法正著持，
　　求正利得必空，以想空法本空。
　　不著餘無所有，行不願三界生，
　　可瞑冥悉已斷，云何行有處所？
　　所當有悉裂去，所道說無愛著，
　　已不著亦可離，從行拔悉捨去。」 ^177c5

佛說是義足經竟，比丘歡喜。
jing:: 
#  4 摩竭梵志經
摩竭梵志經第四 ^177c19

聞如是：
佛在舍衛國祇樹給孤獨園。
時有一梵志，字摩竭，卒死講堂。
同學便著床上，共舁出於舍衛里巷四街道，
舉聲言：「見摩竭者，悉得解脫；今見死屍亦解脫；後聞名者亦解脫。」 ^177c21

諸比丘食時悉持應器，入城求食，時見梵志說摩竭功德如是，
食竟悉澡應器，還到佛所，作禮竟，皆就座，即為佛本末說如是。
佛因是本演是卷，令我弟子悉聞解，廣為後世作明，令我經道久住。
說是義足經：
　　「我見淨無有病，信見諦及自淨，
　　有知是悉可度，苦斷習證前服。
　　見好人以為淨，有慧行及離苦，
　　 #CB00834;除凶見淨徑，斷所見證至淨。
　　從異道無得脫，見聞持戒行度，
　　身不污罪亦福，悉已斷不自譽。
　　悉棄上莫念後，有是行度四海，
　　直行去莫念苦，有所念意便縛。
　　常覺意守戒行，在上行想彼苦，
　　念本念稍入行，不矯言審有#CB00834;。
　　一切法無有疑，至見聞亦所念，
　　諦見聞行力根，誰作世是六衰？
　　不念身不念尊，亦不願行至淨，
　　恩怨斷無所著，斷世願無所著。
　　無所有為梵志，聞見法便直取，
　　婬不婬著污婬，已無是當著淨。」 ^177c25

佛說是義足經竟，比丘悉歡喜。
jing:: 
#  5 鏡面王經
鏡面王經第五 ^178a18

聞如是：
佛在舍衛國祇樹給孤獨園。
眾比丘以食時，持應器入城欲求食，自念言：
「今入城甚早，我曹寧可到異梵志講堂，與相勞徠便就坐。」
是時，諸梵志自共諍，生結不解，轉相謗怨：
「我知是法，汝知何法？
我所知合於道，汝所知合何道？
我道法可猗行，汝道法難可親。
當前說著後說，當後說反前說，多說法非與重擔不能舉，為汝說義不能解。
汝定知法極無所有，汝迫復何對？
以舌戟轉相中害，被一毒報以三。」 ^178a20

諸比丘聞子曹怨言：「如是亦不善，子言亦不證。」
子曹正各起座，到舍衛求食，食竟舉藏應器，
還到祇樹入園，為佛作禮，悉坐一面，便如事具說：
「念是曹梵志學自苦，何時當得解？」 ^178a29

佛言：「是曹梵志，非一世癡冥。
過去久遠，是閻浮利地，有王，名曰鏡面。
時勅使者：『令行我國界無眼人，悉將來至殿下。』
使者受勅即行，將諸無眼人到殿下，以白王。 ^178b5

「王勅大臣：『悉將是人去，示其象。』
臣即將到象厩，一一示之，令捉象，有捉足者、
尾者、尾本者、腹者、脇者、背者、耳者、頭者、
牙者、鼻者，悉示已，便將詣王所。 ^178b8

「王悉問：『汝曹審見象不？』
對言：『我悉見。』王言：『何類？』
中有得足者言：『明王，象如柱。』
得尾者曰：『如掃#CB00416;。』
得尾本者言：『如杖。』
得腹者言：『如埵。』得脇者言：『如壁。』
得背者言：『如高岸。』
得耳者言：『如大箕。』
得頭者言：『如臼。』得牙者言：『如角。』
得鼻者言：『如索。』便復於王前，共諍訟象，諦如我言。 ^178b12

「王是時說偈言：
　　「『今為無眼會，空諦自謂諦，
　　見一言餘非，坐一象相怨。』」 ^178b18

佛告諸比丘：「是時鏡面王者，即我身是；
時無眼人者，即講堂梵志是；是時子曹，
無智坐空諍，今子曹亦冥，空諍無所益。」 ^178b22

佛是時生是義，具撿此卷，令弟子悉解，
為後世作明，令我經道久住。
說是義足經：
　　「自冥言是彼不及，著癡日漏何時明？
　　自無道謂學悉爾，但亂無行何時解？
　　「常自覺得尊行，自聞見行無比。
　　已墮繫世五宅，自可奇行勝彼。
　　抱癡住婬致善，已邪學蒙得度。
　　所見聞諦受思，雖持戒莫謂可，
　　見世行莫悉修，雖#CB00834;念亦彼行。
　　興行等亦敬待，莫生想不及過，
　　是已斷後亦盡，亦棄想獨行得。
　　莫自知以致#CB00834;，雖見聞但行觀。
　　悉無願於兩面，胎亦胎捨遠離，
　　亦兩處無所住，悉觀法得正止。
　　意受行所見聞，所邪念小不想，
　　慧觀法竟見意，從是得捨世空。
　　自無有何法行？　本行法求義諦，
　　但守戒求為諦，度無極眾不還。」 ^178b24

佛說是義足經竟，比丘悉歡喜。
jing:: 
#  6 老少俱死經
老少俱死經第六 ^178c14

聞如是：
佛在娑掃國城外安延樹下。
時有一行車人，出城未到安延樹，車轂道敗，
便下道，一面悒愁而坐。
佛是時持應器從阿難入城求食，道見車轂敗壞，
其主下道坐，悒愁不樂。
即說是優檀經：
　　「如行車於道，捨平就邪道，
　　至邪致憂患，如是壞轂輪。
　　遠法正亦爾，意著邪行痛，
　　愚服死生苦，亦有壞轂憂。」 ^178c16

佛便入城。城中時有一梵志死，壽年百二十死。
復有一長者子，年七歲亦死。
兩家俱送喪，皆持五綵幡，諸女弱皆被髮，親屬啼哭悲淚。
佛見因問阿難：「是何等人聚會，悲哀聲甚痛？」
阿難即如事對。佛因是本，有生是義，令我弟子悉解撿是卷，
為後世作明，令我經法久住。
時佛說是義足經：
　　「是身命甚短，減百年亦死，
　　雖有過百年，老從何離死？
　　坐可意生憂，有愛從得常，
　　愛憎悉當別，見是莫樂家。
　　「死海無所不漂，宿所貪愛有我，
　　慧願觀諦計是，是無我我無是。
　　是世樂如見夢，有識寤亦何見？
　　有貪世悉亦爾，識轉滅亦何見？
　　聞是彼悉已去，善亦惡今不見，
　　悉捨世到何所，識神去但名在。
　　既悲憂轉相嫉，復不捨貪著愛，
　　尊故斷愛棄可，遠恐怖見安處。
　　比丘諦莫妄念，欲可遠身且壞，
　　欲行止意觀意，已垂諦無止處。
　　無止者亦尊行，愛不愛亦嫉行，
　　在悲憂亦嫉行，無濡沾如蓮華。
　　已不著亦不望，見聞邪吾不愛，
　　亦不從求解脫，不污婬亦何貪？
　　不相貪如蓮華，生在水水不汙，
　　尊及世亦爾行，所聞見如未生。」 ^178c25

佛說是義足經竟，比丘悉歡喜。
jing:: 
#  7 彌勒難經
彌勒難經第七 ^179a23

聞如是：
佛在王舍國多鳥竹園中。
時眾老年比丘，在講堂坐行內事，轉相問法。
采象子，字舍利弗，亦在座中，聞說內事律法難問，
問不隨律言，亦無禮敬。
是時，賢者大句私，亦在座中，便謂舍利弗言：
「無，弟！勿於老年比丘有所疑，隨所言，恭敬先學。」
廣為舍利弗說定意經：「如有賢者子，發道久在家，
生意復念淨法，便除鬚髮已，信捨世事，
被法衣、作沙門、精進行，附正離邪，已證為行，自知已度。」 ^179a25

時賢者彌勒，到舍利弗家，舍利弗便為彌勒作禮，便就座。
彌勒即如法律難問，舍利弗冥於是事不能對。
彌勒便起去，入城求食竟，盥澡藏應器，
還到佛所，作禮畢就座，以偈問佛言：
　　「婬欲著女形，大道解癡根，
　　願受尊所戒，得教行遠惡。
　　意著婬女形，亡尊所教令，
　　亡正致睡臥，是行失次第。
　　本獨行求諦，後反著色亂，
　　犇車亡正道，不存捨正耶？
　　坐值見尊敬，失行亡善名，
　　見是諦計學，所婬遠捨離。
　　且思色善惡，已犯當何致？
　　聞慧所自戒，痛慚却自思。
　　常行與慧合，寧獨莫亂俱，
　　著色生邪亂，無勢亡勇猛。
　　漏戒懷恐怖，受短為彼負，
　　已著入羅網，便欺出奸聲。
　　見犯因緣惡，莫取身自負，
　　堅行獨來去，取明莫習癡。
　　遠可獨自處，諦見為上行，
　　有行莫自憍，無倚泥洹次。
　　遠計念長行，不欲色不色，
　　善說得度痛，悉世婬自食。」 ^179b5

佛說是義足經竟，比丘悉歡喜。
jing:: 
#  8 勇辭梵志經
勇辭梵志經第八 ^179c2

佛在舍衛國，當留三月竟，一時於祇樹給孤獨園中。
是時，墮沙國諸長者子共賃一梵志，名勇辭，
使之難佛取勝，謝金錢五百。
梵志亦一時三月，諷五百餘難，難中有變，自謂無勝己者。 ^179c4

佛三月竟，從眾比丘，欲到墮沙國，轉行郡縣說經，
次到墮沙猴猿溪邊，高觀殿中。
諸長者子即聞佛眾比丘到國，即相聚會合五百餘人。
梵志言：「佛已到吾國，宜早窮難。」
梵志即悉從長者子，往到佛所，相勞問便坐一面。
長者子中，有為佛作禮者、向佛叉手者、
默然者，悉就座。梵志熟視佛威神，甚大巍巍，
不可與言，便內恐怖懾，不能復語。
佛悉知梵志及長者子共議作，便說是義足經：
　　「自說淨法無上，餘無法明及我，
　　著所知極快樂，因緣諦住邪學。
　　常在眾欲願勝，愚放言轉相燒，
　　意念義忘本語，轉說難慧所言。
　　於眾中難合義，欲難義當竟句，
　　在眾窮便瞋恚，所難解眾悉善。
　　自所行便生疑，自計非後意悔，
　　語稍疑忘意想，欲邪難正不助。
　　悲憂痛所言短，坐不樂臥喑咋，
　　本邪學致辭意，語不勝轉下意。
　　已見是尚守口，急開閉難從生，
　　意在難見對生，出善聲為眾光。
　　辭悅好生意喜，著歡喜彼自彼，
　　自大可墮漏行，彼不學從何增？
　　已學是莫空諍，不從是善解脫，
　　多倚生痛行司，行求輩欲與難。
　　勇從來去莫慚，令當誰與汝議？
　　抱冥柱欲難曰：　『汝邪諦自守癡，
　　汝行花不見果。』　所出語當求義，
　　越邪度轉求明，法義同從相傷，
　　於善法勇何言？　彼善惡受莫憂。
　　行億到求到門，意所想去諦思，
　　與大將俱議軍，比螢火上遍明。」 ^179c8

佛說是義足經竟，比丘悉歡喜。
jing:: 
#  9 摩因提女經
摩因提女經第九 ^180a12

佛在句留國，縣名悉作法。
時有一梵志，字摩因提，生女端正，光世少雙，
前後國王亦太子及大臣長者來求之，
父皆不應：「得人類我女者，乃與為婦。」 ^180a14

佛時持應器，於縣求食，食竟，盥澡藏應器，出城到樹間閑靜處坐。
摩因提食後出行園田，道經樹間，便見佛金色身，
有三十二相，如日月王，自念言：「持女比是大尊，如此人比我女。」
便還家謂婦言：「兒母寧知得所願不？
今得聟踰於女。」母聞亦喜，即莊飾女，眾寶瓔珞，父母俱將女出城。
母見佛行跡，文現分明，謂父言：「寧知空出，終不得聟。」
「何故？」婦說偈言：
　　「婬人曳踵行，恚者斂指步，
　　癡人足踝地，是跡天人尊。」
〔地恐弛之錯〕 ^180a17

父言：「癡人！莫還為女作患，女必得聟。」
即將女到佛所，左手持臂、右手持瓶，因白佛：
「今以女相惠，可為妾。」
女見佛形狀端正無比，以三十二相，瓔珞其身，
如明月珠，便婬意繫著佛。
佛知其意如火燃。
佛即時說是義足經言：
　　「我本見邪三女，尚不欲著邪婬，
　　今奈何抱屎尿，以足觸尚不可。
　　我所說婬不欲，無法行不內觀，
　　雖聞惡不受厭，內不止不計苦。
　　見外好筋皮裹，尊云何當受是？
　　內外行覺觀是，於#CB00834;邊說癡行。
　　亦見聞不為#CB00834;，戒行具未為淨，
　　不見聞亦不癡，不離行可自淨。
　　有是想棄莫受，有莫說守口行，
　　彼五惱聞見棄，慧戒行莫婬淨。
　　世所見莫行癡，無戒行彼想有，
　　可我有墮冥法，以見可誰有淨？
　　諦見聞爾可謂，諦意取可向道，
　　往到彼少不想，今奈何口欺尊？
　　等亦過亦不及，已著想便分別。
　　不等三當何諍？　悉已斷不空計。
　　有諦人當何言？　已著空誰有諍？
　　邪亦正悉無有，從何言得其短？
　　捨欲海度莫念，於#CB00448;縣忍行#CB00834;，
　　欲已空止念想，世邪毒伏不生。
　　悉遠世求敗苦，尊言離莫與俱，
　　如水華淨無泥，重塵土不為萎。
　　尊安爾無所貪，於世俗無所著，
　　亦不轉所念想，行如度不隨識。
　　三不作墮行去，捨不教三世事，
　　捨不想無有縛，從黠解終不懈，
　　制見想餘不取，便厭聲步三界。」 ^180a28

佛說是義足經竟，比丘悉歡喜。
jing:: 
#  10 異學角飛經
異學角飛經第十 ^180c3

聞如是：
佛在王舍國多鳥竹園中，為國王、大臣、
長者、人民所敬事，以飯食、衣被、臥床、疾藥，共所當得。
時梵志六世尊——不蘭迦葉、俱舍摩却梨子、
先跪鳩墮羅知子、稽舍今陂梨、羅謂娑加遮延、
尼焉若提子——是六尊亦餘梵志，共在講堂議言：
「我曹本為世尊，國王、人民所待敬，云何今棄不復見用，悉反承事沙門瞿曇及弟子？
念是釋家子，年尚少學日淺，何能勝我曹？
但當與共試道，乃知勝不耳。
至使瞿曇作一變，我曹作二；瞿曇作十六，
我曹作三十二；轉倍之耳。」
便共與頻沙王近親大臣語重謝：「令達我曹所議變意。」
大臣即便宜白王如語。
王聞大瞋恚，數諫通語臣已，便還歸里舍。 ^180c5

眾梵志忽見佛獨得待敬巍巍，便行到王宮門，
上書具說變意，王即現所尊六人向瞋恚大罵。
王已見諦，得果自證，終不信異學所為，
便謂傍臣：「急將是梵志釋逐出我國界去。」
梵志見逐，便相將到舍衛國。 ^180c18

佛於王舍國教授竟，悉從眾比丘，轉到郡縣，次還舍衛國祇桓中。
梵志等不忍見佛得敬巍巍，便聚會六師，
從諸異學，到波私匿王所，具說其變意。
王即聽之，便乘騎到佛所，頭面著佛足竟，
一面坐，叉手求願：「諾世尊道德深妙，可現變化，
使未聞見者生信意、已聞見者重解、使異學無餘語。」
佛語王言：「却後七日，當作變化。」
王聞歡喜，繞佛三匝而去。 ^180c23

至期日，便為作十萬坐床，亦復為不蘭等，作十萬坐床息。
時舍衛人民，悉空城出觀佛出威神。
時梵志等，便各就座。
王起白佛：「諾。世尊可就座現威神。」
是時，般識鬼將軍適來禮佛，聞梵志欲與佛捔道，
便作#CB02561;風雨吹其座，
復雨沙礫，上至梵志膝者至髀者。
佛便出小威神，使其座中悉火燃，炎動八方，
不蘭等見佛座燃如是，悉歡喜，自謂：「道德使燃。」
佛現神竟，炎燃則滅，梵志等乃知非其神所為，便向內憂有悔意。 ^181a2

佛即起師子座，中有一清信女，有神足，
起叉手，白佛言：「世尊！
不宜勞神，我欲與異學俱現神。」
佛言：「不須，自就座，吾自現神足。」
貧賤清信士須達女作沙彌，名專華色，
與目揵蘭俱往白佛：「世尊！
不宜勞威神，我今願與之共捔道。」
佛言：「不須，且自還座，我自現神足。」 ^181a12

佛意欲使眾人得福安隱，悉愍人天令得解脫，
復伏梵志等，亦為後世學者作慧，使我道於未來得住留。
佛時現大變神足，即從師子座飛起，往東方虛空中步行，
亦箕坐猗右脇，便著火定神足，出五色光，
悉令作雜色，下身出火、上身出水；上身出火、
下身出水；即滅乃從南方來、復滅乃從西方來、
復滅乃從北方虛空中住，變化所作，亦如上說。
坐虛空中，兩肩各出一百葉蓮花，頭上出千葉華，
華上有佛坐禪，光明悉照十方。
天人亦在空中，散花佛上，皆言：「善哉！
佛威神悉動十方。」
佛即攝神足，還師子座。 ^181a18

是時，梵志等默然無言，皆低頭如鳩睡。
時持和夷鐵，便飛於虛空，見炎烔然可畏，但使梵志等見耳。
適現，子曹便大恐怖戰慄，衣毛皆竪，各各走。 ^181b2

佛便為雨眾人，廣說經法，說布施、持戒、
善見天徑、薄說愛欲好痛說，其災害著苦無堅固。
佛以慧意，知眾人意濡住不轉，便為說四諦。
中有身歸佛者、歸法者、歸比丘僧者；有長跪者、
受戒者、有得溝港者、得頻來者、得不還者。 ^181b5

是時，人民皆共生意，疑何因緣棄家為道，復有鬪訟？
佛即知子曹疑，便化作一佛，著前端正，
有三十二相，衣法衣，弟子亦能化作人。
化人語、弟子亦語；佛語化人默然、化人語佛默然。
何以故？正覺直度正所意故。 ^181b11

化佛即右膝著地，向佛叉手，以偈難問言：
　　「鬪訟變何從起？　致憂痛轉相疾，
　　起妄語轉相毀，本從起願說佛。
　　坐憂可起變訟，轉相嫉致憂痛，
　　欲相毀起妄語，以相毀鬪訟本。
　　世可愛何從起？　轉世間何所貪？
　　從置有不復欲，從不復轉行受，
　　本所欲著世愛，以利是轉行苦。
　　不捨有從是起，以故轉後復有。
　　隨世欲本何起？　從何得別善惡？
　　從何有起本末？　所制法沙門說，
　　亦是世所有無，是因緣便欲生。
　　見盛色從何盡？　世人悉分別作，
　　所從欺有疑意，亦是法雨面受。
　　念從何學慧跡？　願解法明學說。
　　所有無本從何？　無所親從何滅？
　　盛亦減悉一義，願說是解現本，
　　有亦無著細濡，去來滅無所有。
　　盛亦滅義從是，解現賢本盡是。
　　世細濡本從何？　著世色從何起？
　　從何念不計著？　何因緣著可色？
　　名色授著細濡，本有有色便起，
　　寧度癡得解脫，因緣色著細濡。
　　從何得捨好色？　從眾愛從何起？
　　所著心寧悉盡，諦行知如解脫，
　　不想想不色想、非無想不行想，
　　一切斷不著者，因想本戲隨苦。
　　我所問悉已解，今更問願復說。
　　行#CB02472;悉成具足，設無不勝尊德。
　　是極正有何邪？　向徑神得果慧，
　　尊行定樹林間，無有餘最善說。
　　知如是一心向，尊已著不戒行，
　　疾行問度世間，斷世捨是彼身。」 ^181b16

佛說是義足經竟，比丘悉歡喜。
 " wit=佛說義足經卷上
 ^181c21
