
jing:: 佛說寶雨經卷第九
translator:: 唐天竺三藏達摩流支譯
「復次，善男子！菩薩成就十種法，離慳悋、嫉妬。
何等為十？一者、得自為施主；二者、能勸他布施；
三者、能讚歎布施；四者、慶慰他施；五者、
讚餘施主令得歡喜；六者、見施他時終不起念，
但施於我勿施餘人，如是之物唯我應有；
七者、菩薩發心令一切有情皆得利益，
謂能濟彼活命資具；八者、菩薩發心令諸有情皆得安樂，
所謂成就世、出世間所有安樂；九者、我當勤修為欲利益諸有情故；
十者、我應發起捨離慳悋、嫉妬之心。
善男子！菩薩成就此十種法，便能永離慳悋、嫉妬。 ^319c29

「復次，善男子！菩薩成就十種法，能於一切有情得平等心。
何等為十？一者、於一切有情得平等方便；
二者、於一切有情得心無障礙；三者、於一切有情得無惱壞心；
四者、修行布施；五者、修習持戒；六者、修習安忍；
七者、修習正勤；八者、修習靜慮；九者、修習般若為欲利益諸有情故；
十者、積集一切智因。 ^320a11

「菩薩積集，終不依止二種之心，平等普為一切有情而積集故。
菩薩若能如是積集，速證法性，能出一切生死熱惱，亦能令他出離生死。
菩薩平等於諸有情，心不貪愛，亦無憎嫉。
善男子！譬如長者有其六子，皆悉端嚴，
稱可父意，長者憐愍，心無偏念，平等養育。
然彼諸子幼小愚癡、未有善巧，長者舍宅忽然失火，是時諸子各各別處。
善男子！於汝意云何，是時長者頗作是念，我令諸子前後出不？」 ^320a17

止蓋菩薩言：「不也。
世尊！何以故？由彼長者心平等故，於其諸子隨得隨出。」 ^320a26

佛言：「如是，如是！菩薩亦爾！
一切有情在於生死熱惱宅中，愚癡無智，復無善巧。
如是有情，於六道中各各別住。
菩薩以方便故，皆令得出，復能置於寂靜之界。
善男子！菩薩成就此十種法，於一切有情得平等心。 ^320a28

「復次，善男子！菩薩成就十種法，得善巧供養一切如來。
何等為十？一者、以法供養，即供養一切如來，
非財供養；二者、如說修行，即為供養一切如來，
非財供養；三者、為利益安樂諸有情故，
即為供養一切如來，非財供養；四者、為攝諸有情故，
即為供養一切如來，非財供養；五者、隨所作事皆為利益諸有情故，
即為供養一切如來，非財供養；六者、不捨離誓願，
即為供養一切如來，非財供養；七者、不捨菩薩所作事業，
即為供養一切如來，非財供養；八者、如理思惟故，
即為供養一切如來，非財供養；九者、心無厭倦故，
即為供養一切如來，非財供養；十者、不捨離菩提心故，
即為供養一切如來，非財供養。 ^320b4

「云何為法供養？善男子！
以法身即是諸如來故，法供養已，即為供養一切如來。
云何如說修行？謂如說修行成如來故。
云何為利益安樂一切有情？
謂如來出現為利益安樂一切有情故。
云何為攝受諸有情？
謂如來出現攝受一切諸有情故。
云何為利益諸有情？
以所作事業皆為利益諸有情故。
云何不捨誓願？以捨離誓願不能利益諸有情故。
云何不捨菩薩所作事業？
若違背菩薩所作事業，即不能供養一切如來。
云何如理思惟？謂不如理思惟，不能供養諸如來故。
云何心不疲厭？謂心若疲厭，即不能供養一切如來。
云何不捨菩提心？
以捨離菩提心，即不能供養一切如來。
何以故？善男子！以諸菩薩為利益有情，
當得阿耨多羅三藐三菩提，若無有情則諸菩薩不現等覺。
是故以法供養，即得供養一切如來，非財供養。
善男子！菩薩成就此十種法即得善巧，承事供養一切如來。 ^320b17

「復次，善男子！菩薩成就十種法，能降伏我慢。
何等為十？一者、菩薩捨家出家，所有親屬皆捨離我，
猶如死尸，以是因緣能降伏我慢；二者、
我毀形好，著壞色衣，身貌異俗，由是因緣能伏我慢；
三者、我剃除鬚髮，手執應器，巡家乞食，
以是因緣能降伏我慢；四者、巡家乞食，
如旃荼羅子，起下劣心，以是故能降伏我慢；
五者、從他乞食，我命因他，應念己身如乞求者，
由是故能降伏我慢；六者、我所得食雖為他人之所輕賤，
為乞食故而無厭倦，由是故能降伏我慢；
七者、供養尊者阿遮利耶，作福田想，由是故能降伏我慢；
八者、我具威儀軌則所行，為欲令他同梵行者見皆歡喜，
以是故能降伏我慢；九者、未得佛法願我當得，
以是故能降伏我慢；十者、我能於彼忿怒、
損害諸有情中常起忍辱，以是故能降伏我慢。
善男子！菩薩成就此十種法，能降伏我慢。 ^320c7

「復次，善男子！菩薩成就十種法，能得淨信。
何等為十？一者、以宿植善根具足因緣故，
出生福德；二者、不由師教而得正見；三者、
捨離虛誑諂曲之行，得意樂具足；四者、
無邪曲性，得質直心；五者、由利根故，得智慧具足；
六者、以清淨心流注相續故，能捨離睡眠障礙；
七者、捨離惡知識，依止善知識；八者、希求善法，
不起我慢；九者、演說正法，無顛倒取；十者、以廣大信能知如來廣大威德。
善男子！菩薩成就此十種法，得淨信心。」 ^320c24

止蓋菩薩白佛言：「世尊！
我於如來廣大威德，願樂欲聞少分之義！」 ^321a5

佛言：「善男子！汝應諦聽，善思念之！
我今為汝宣說如來廣大威德少分之義！」 ^321a6

止蓋白佛言：「善哉，世尊！
願樂欲聞！」
「善男子！如來成就大慈平等，普為一切有情。
如來於一有情起於大慈，與一切有情而無有異。
如來大慈雖遍有情界、盡虛空界，然大慈邊際實不可得。
善男子！如來成就大悲，不與一切聲聞、
緣覺、諸菩薩共。如來於一有情起大悲時，與一切有情而無有異。
善男子！如來成就說法無盡，於無量劫、
無量阿僧企耶，名言各別，道理不同，為一切有情能頓演說，
然佛所說法無窮盡。
善男子！如來成就無量問難，能答、能釋。
善男子！假使一切有情乃至入於有情數者，
同時問佛，名句文身各各有異，如來於一剎那或一臘縛、
一牟呼栗多能答、能釋，而無窮盡。
善男子！如來成就靜慮所行境界，得無障礙。
善男子！假令一切有情皆住十地諸菩薩位，
如是菩薩一時皆入無量百千諸三摩地，
如是入時，經於無量百千諸劫，所入靜慮各各不同，實不能知佛三摩地及所行境界邊際可得。
善男子！如來成就無量色身，若諸有情應以如來色身而教化者，
如來即能於一剎那或一臘縛、一牟呼栗多，各各於彼有情之所示現如來色身之相。
若諸有情應見種種別類有情色身之相，
如來即能於一剎那或一臘縛或一牟呼栗多，
各各於彼有情之前，示現種種別類有情色身之相。 ^321a8

「善男子！如來眼所取境有無量種，諸有情等天眼所見、
肉眼不見者，如是種類有情滿於超過算數思量世界之中，
世尊如實觀見爾所有情，猶如掌中阿摩羅果。
善男子！如來耳所取境有無量種，如前所說無量無邊諸世界中有情充滿，
然彼世界一切有情於一剎那、一臘縛時、
一牟呼栗多頃同時出聲，然彼諸聲音韻屈曲、言詞大小宣說有異。
如來聞彼音聲各各差別，皆能了知。
善男子！如來成就聖智無盡無量，猶若虛空。
善男子！盡有情界所有眾生各各構畫、
別別思惟，作種種業。
如來於一剎那，於一臘縛、一牟呼栗多悉能了知，
此諸有情如是搆畫、如是思惟、如是造業、得如是果。
如來以無礙智，悉能了知彼諸有情三世業果。
何以故？如來常在三摩呬多故。
何以故？如來念無失故、諸根不散故、心不馳流故。
何以故？善男子！如來住寂靜故，甚寂靜、
極寂靜故，能斷一切諸煩惱故。
善男子！若彼眾生有諸煩惱，心則馳散，不能得彼諸三摩地。
如來無彼煩惱塵垢，起無漏智，證得一切諸法自在平等理性，
通達一切諸三摩地、三摩鉢底所行境界。
善男子！如來所有四種威儀，一一皆住於三摩地，
乃至如來入於涅槃，經爾所時住三摩地，何況少時而不在定！
善男子！如來於無量劫積集資糧，由是如來常住三摩呬多。
善男子！如來不可測量、不可思惟、不可計度！」 ^321b4

止蓋菩薩白佛言：「不也。
世尊！以如來於三阿僧企耶積集資糧而證得故。」 ^321c1

佛言：「善男子！我於無量劫積集資糧，證得如來不思議境，非唯於彼三僧祇劫而證得故。
然由菩薩悟解平等諸法性已，方得入彼三僧祇數，非初發心。」 ^321c3

止蓋菩薩言：「若諸有情得聞如來大威德者，
能起淨信，歡喜悅樂。
世尊！彼諸有情，當知即是有福德者、作諸善者、斷業障者。
若起信解，則親近菩提，何況聞已受持讀誦，
究竟通利，為他廣說！
世尊！如是有情不久堪成如來威德。」 ^321c7

佛言：「如是，如是！善男子！
此諸有情當為無量諸佛攝受，當得承事無量諸佛，種諸善根。
若善男子、善女人得聞如來廣大威德，
終不應起猶豫、疑惑。
於如來威德能意樂思惟，心淨勝解，著新淨衣，
如法供養，能於七日七夜，專念思惟，心不散亂，
滿七日七夜已，即於其夜得見如來。
若所作法不具足者，是人臨命終時心不散亂，當得如來現前而住。」 ^321c12

止蓋菩薩白佛言：「世尊！
若諸有情聞說如來大威德時，生不信不？」 ^321c20

佛言：「有。善男子！若諸有情，聞說如來大威德時，
意樂猛利，麁惡楚毒，起損害心，於說法師起惡知識想。
由是因緣，身壞之後生捺洛迦。
善男子！若諸有情聞說如來廣大威德，
心生淨信，於說法師起善知識想及導師想。
善男子！決定應知此諸有情生生之處，
曾聞如來廣大威德，或此諸有情作如是思惟：
『我應往昔於諸佛會中曾聞此法門，由斯我等聞於如來廣大威德，
心生淨信。如世尊說：「今聞如來廣大威德，
生淨信者，以昔曾聞故。」』」 ^321c21

爾時世尊即現舌相，覆於面輪，次覆於身及師子座并諸菩薩、
聲聞之眾、釋、梵、護世乃至覆於一切大會。
爾時世尊還攝舌相，告大眾言：「善男子！
如是舌相，由如來得不妄語故。
汝等應當深生淨信，能於長夜利益安樂。」 ^322a3

說此法時，八萬四千菩薩得無生法忍；
無量百千有情遠塵離垢，得法眼淨；其餘無量有情曾未能發菩提心者，
皆得發心。 ^322a7

爾時薄伽梵告止蓋菩薩言：「善男子！
菩薩成就十種法，於世俗中而得善巧。
何等為十？一者、於世俗諦施設有色，勝義諦中色不可得，
亦無執著，於世俗中施設受、想、行、識，勝義諦中乃至於識皆不可得，
亦無執著；二者、於世俗中施設地界，於勝義中地不可得，
亦無執著，雖於世俗施設水、火、風界及空、
識界，於勝義中乃至識界俱不可得，亦無執著；
三者、雖於世俗施設眼處，於勝義中眼處不可得，
亦無執著，雖於世俗施設耳處乃至意處，
於勝義中乃至意處皆不可得，亦無執著；
四者、雖於世俗施設有我，於勝義中我不可得，
亦無執著；五者、雖於世俗施設有情，於勝義中有情不可得，
亦無執著；六者、雖於世俗施設命者、養育、
意生、補特伽羅、摩納縛迦，於勝義中皆不可得，
亦無執著；七者、雖於世俗施設世間，於勝義中世間不可得，
亦無執著；八者、雖於世俗施設有世間法，
於勝義中世間法不可得，亦無執著；九者、
雖於世俗施設佛法，於勝義中佛法不可得，
亦無執著；十者、雖於世俗施設菩提，於勝義中所證菩提及能覺者俱不可得，
亦無執著。善男子！
因想施設所有言說，是名世俗。
雖勝義中世俗不可得，離於世俗，則無勝義。
善男子！若菩薩於世俗中能得善巧，非勝義諦，是故說名世俗善巧。
善男子！菩薩成就此十種法，得世俗善巧。 ^322a11

「復次，善男子！菩薩成就十種法，得勝義善巧。
何等為十？一者、證得無生法性；二者、證得不滅法性；
三者、證得不壞法性；四者、證得不入、不出法性；
五者、證得超過言語所行法性；六者、證得無言說法性；
七者、證得離戲論法性；八者、證得不可說法性；
九者、證得寂靜法性；十者、證得聖者法性。
何以故？善男子！以勝義諦不生、不滅、不壞，
無入、無出，超過言路，非文字取故，非戲論證故，
不可言說，湛然寂靜，為諸聖者自內所證。
善男子！以諸如來若有出現、若不出現，其勝義理常住不壞。
為是義故，菩薩剃除鬚髮，身服袈裟，心生正信，
遠離於家，趣於非家，是名出家。
得出家已，精勤修習，如頭繫繒綵為火所燒，
無暇救火，專求勝義。
若無勝義則梵行唐捐，諸佛出世亦無義利。
善男子！由有勝義故，諸菩薩於此法中能得善巧。
善男子！菩薩成就此十種法，得勝義善巧。 ^322b8

「復次，善男子！菩薩成就十種法，得緣起善巧。
何等為十？一者、能知空性；二者、能知無所有性；
三者、能知不堅固性；四者、能知如影性；
五者、能知如像性；六者、能知如響性；七者、
能知如幻性；八者、能知無住性；九者、能知搖動性；
十者、能知緣起性。 ^322b26

「菩薩作是思惟：『諸法如是空、如是無所有、
如是不堅固、如是喻影、如是喻像、如是喻響、
如是喻幻、如是無住、如是搖動、如是緣起。』
復作思惟：『於此諸法能了知生，能了知滅。』
菩薩又復思念：『一切諸法何因故生？
何因故滅？由無明為緣，能生諸法；無明是首、無明為依。
依無明已，諸行得生；依諸行已，諸識得生；
依識生已，名色得生；依名色已，六處得生；
依六處已，諸觸得生；諸觸生已，施設於受；
以有受故，施設於愛；愚夫為愛所逼迫故，
施設於取；取謂受取，以取生故，有相續生；
依止有故，而得於生；依止生故，而得有老；
以有老故，補特伽羅皆有其死；以有死故，
即能生於憂、悲、苦、惱，諸法積集為大苦聚。
是故智者應當精勤壞滅無明，拔其根本，
無明滅故，而諸法滅。』
善男子！譬如命根滅已，餘根皆滅。
如是無明滅故，即無所依；以無依故，煩惱不起；
以生死因滅故，諸趣果滅，由是菩薩能證涅槃。
善男子！菩薩成就此十種法，得緣起善巧。 ^322c2

「復次，善男子！菩薩成就十種法，故能自了知。
何等為十？ ^322c22

「一者、菩薩觀察自身是誰種姓。
於婆羅門、剎帝利種、若居士家？
富、貴、貧、賤諸種姓中，何種姓生？
菩薩雖能於諸富貴種姓中生，終不恃此而起憍慢。
若於貧賤種姓中生，作是思惟：『我昔曾作諸雜業故，由是令我生此種姓。』
以是因緣厭離諸有，以厭離故而求出家。 ^322c23

「二者、得出家已，應作是念：『為何義利而求出家？』
作是思惟：『我今出家為欲自度，令他得度；
自得解脫，令他解脫。
是故菩薩常應遠離懈怠、嬾惰。』 ^322c29

「三者、菩薩應念：『我今出家於諸罪障不善之法皆應除滅。
所以者何？若有諸罪已能斷除，應自心生歡喜悅樂；
若未除斷，為令斷故，應勤修習。』 ^323a3

「四者、菩薩應當如是觀察：『我既出家，一切善法皆得增長。
所以者何？若諸善法已得增長，心生喜樂；
若未增長，為令增長，慇懃修習。』 ^323a6

「五者、菩薩又應如是觀察：『若增長善法，
除滅罪障，我當依止如是尊者！』
由是因緣，菩薩應隨鄔波馱耶——持戒、
破戒，少聞、多聞、若有名稱、若無名稱——起導師想，
猶如世尊，生於淨信，歡喜悅樂。 ^323a9

「六者、菩薩當於阿遮利耶應常尊重，恭敬供養，
作是思惟：『我今依止阿遮利耶故，於菩提分法未圓滿者，
願得圓滿；於煩惱法未得除斷，願得除斷。
菩薩奉事阿遮利耶，如鄔波馱耶想。
若有善法，隨順攝受；若不善法，了知不作。』
由此心生歡喜悅樂。 ^323a13

「七者、菩薩應起思惟：『誰是我師？』
復作是念：『一切智者是我之師。
云何一切智者？謂了知諸法，哀愍世間；
能起大悲，為大福田；與一切世間天、人、阿素洛等為大軌範。
是我導師。』菩薩由此歡喜悅樂，得大利益。
復作思惟：『諸佛、世尊是我之師。
佛所演說聖道、學處我當修習，乃至命終亦無違犯。
我應如是尊重諸佛，恭敬供養，心常隨順。』 ^323a19

「八者、菩薩作是思惟：『我從誰乞而得於食？』
菩薩復念：『我應從彼城邑聚落諸婆羅門、剎帝利等而乞於食。
我令如是諸有情等，以施食故獲大果報、
獲大義利、獲大威德，故從乞食。』 ^323a26

「九者、菩薩作是思惟：『城邑聚落諸婆羅門、
剎帝利等，應作何想而與我食？』
菩薩復念：『彼應於我作沙門想、作苾芻想、
作福田想，而與我食。
我應思念，但是沙門及福田者所有功德，我皆修習。』 ^323b1

「十者、菩薩作是思惟：『無始生死我今出離。
云何出離？』菩薩思念：『我得出家，成苾芻法，
是第一出離；我今成就沙門功德，是第二出離；
我常精進，離於懈怠，證於法性故，能出離無始生死，
是第三出離；我當於阿耨多羅三藐三菩提而現等覺，是第四出離。』
菩薩由作如是觀察，能自了知。 ^323b5

「善男子！菩薩成就此十種法，得自了知。 ^323b12

「復次，善男子！菩薩成就十種法，能知於世。
何等為十？一、於倨傲者，能自卑下；二、於憍慢者，
能離憍慢；三、於邪曲者，能為質直；四、於虛誑者，
能真實言；五、於惡語者，能為愛語；六、於堅強者，
能柔軟語；七、於暴惡者，常能忍辱；八、於瞋怒者，
能修於慈；九、於苦惱者，能修於悲；十、於慳悋者，能修於施。
善男子！菩薩成就此十種法，能知於世。 ^323b14

「復次，善男子！菩薩成就十種法，生清淨佛剎。
何等為十？一者、成就於戒，無缺、無雜，戒無點污，
戒得清淨；二者、為一切有情心得平等；
三者、以能成就廣大善根；四者、於利養名稱、
恭敬讚歎，心常捨離，無所染著；五者、得清淨信，
心無疑惑；六者、常修精進，離懈怠心；七者、
能入寂定，無散亂心；八者、能得多聞而無惡慧；
九者、成就利智，非鈍根性；十者、有慈悲性，無損害心。」 ^323b22

止蓋菩薩白佛言：「世尊！
於此十法為要具足，方始得生，若有闕者能得生不？」 ^323c1

佛言：「善男子！若有菩薩成就一法，得無缺減、
無少違犯、鮮白清淨，彼諸菩薩即得具足成就十法。
善男子！菩薩成就此十種法，生清淨佛剎。 ^323c2

「復次，善男子！菩薩成就十種法，得處胎藏塵垢不染。
何等為十？一者、造如來像；二者、修理破壞諸佛制多；
三者、以諸妙香塗佛制多，而為供養；四者、
以諸香水洗如來像，而為供養；五者、於佛制多中掃灑塗地，
而為供養；六者、親能承事、供養父母；七者、
親能供養阿遮利耶、鄔波馱耶；八者、親能供養修梵行者，
而菩薩心無有悕望；九者、菩薩願以善根迴施有情，
由我善根，令不染著胎垢而生；十者、菩薩如是迴向，
意樂慇重、猛利甚深。
善男子！菩薩成就此十種法，得處胎藏塵垢無染。 ^323c7

「復次，善男子！菩薩成就十種法，得捨家出家。
何等為十？一者、得無所取；二者、不雜亂住；
三者、得厭背境界；四者、離境界愛著；五者、
不起染著境界過患；六者、於佛施設所有學處恭敬尊重，
能善修習，勇猛精進；七者、於飲食衣服、
資具、醫藥隨所受物，心常知足；八者、於鉢多羅及袈裟資具，
善能捨離一切積集；九者、於境界中心常怖畏，
起於厭離；十者、常勤修習，能於現前寂靜而住。
善男子！菩薩成就此十種法，得捨家出家。 ^323c18

「復次，善男子！菩薩成就十種法，能得淨命。
何等為十？一者、能善捨離為利養故矯詐諂曲；
二者、能善捨離為利養故而現其相；三者、
善能捨離為利養故虛言鼓動；四者、善能捨離惡求利養；
五者、善能捨離非法利養；六者、善能捨離不淨利養；
七者、不耽著利養；八者、得不染著利養；
九者、得性不熱惱；十者、於如法利養善能知足。 ^323c28

「善男子！云何善能捨離為利養故矯詐諂曲？
謂此菩薩不為利養因緣故，身、語、心業而為矯詐。 ^324a6

「云何身不矯詐？謂此菩薩若見施主及助施者，不現威儀。 ^324a8

「云何不現威儀？謂此菩薩若舉足時，不詐徐步；
若下足時，不前視一尋現思惟相，亦不詐偽不顧直視。 ^324a9

「云何語不矯詐？謂此菩薩不為利養故安徐細語、柔軟愛語及隨順語。 ^324a12

「云何心不矯詐？若有施主及助施者請喚之時，
菩薩不為利養語現少欲、心廣貪求、內懷熱惱，是名菩薩不為利養故矯詐諂曲。 ^324a13

「云何善能捨離為利養故而現其相？
菩薩若見施主及助施者，終不現相自言我之衣、
鉢、病緣醫藥，而彼施主及助施者雖不惠施，
菩薩終不從彼乞求，是名菩薩善能捨離為利養故而現其相。 ^324a16

「云何菩薩善能捨離為利養故虛言鼓動？
菩薩若見施主及助施者，終不詐言：『某甲施主持某事物而惠施我，
我以某物而報彼恩。』
又言：『某甲以我持戒、多聞、少欲，持彼彼物而施與我。
我起悲心憐愍彼故，而攝受之。』
是名菩薩善能捨離為利養故虛言鼓動。
佛說寶雨經卷第九
 ^324a20
