無量壽經義記下卷
other:: 
者乃至七寶□□□□□□□□□□□□□□□□□合成池體也。
此池體亦□□□□□□□□□□□□□□□□二明池體。
以七寶合成也。三明池體□□□□□□□□□□□中辯明法相說。
昔空無常十力四無□□□□□□□□□□□第十子段。
從其池岸上訖。彌覆水上。
此□□□□□□□□□□諸菩薩及聲聞眾者。
此是信說門中第三段。
明無量壽國。純大乘學無三乘差別也。
就此章復為六子段明義。 ^239c22

第一子段。從若入寶池。
意欲令水沒足訖淨若無形。
此明菩薩聲聞有大神力在。
寶池中縱任隨意也。
欲令水沒足水即沒足者。
此亦寄事以表意。
寶池總譬三世諸佛教理。
明水能洗除塵垢。
明教能生解。解能除或人一形之中以足為卑。
眾惑之中以見諦煩惱最為下墜。
今明初地已上乃至三地皆除見諦煩惱。
如水沒脚足也。欲令至膝者。
從四地□六地斷思惟九品惑盡。
如水沒膝也。欲令至腰者。
明七地菩薩斷愛佛功德或處二門中間。
如水半腰也。欲令至頸水即至頸者。
明八地以上乃至九地入無生寂滅念念增明。
斷恒沙等障煩惱盡。
唯有一品細無明在如水沒頸　唯有頭在。
欲令灌身者。明法雲一地斷除無明盡。
如水遍洗身淨也。
欲令還復者。息化歸本故言還復也。
調和冷煖者。調和眾生貪瞋癡。
三不善根令眾生苦也。
開神悅體者。應根說法稱適物情也。
淨若無形者。萬惑斯盡無復累礙。
譬如虛空無有形別也。 ^240a3

第二子段從寶沙映徹訖名曰安樂。
此明菩薩聲聞隨意欲聞寶池妙音辯明法相即自然應之也。
寶沙映徹者。譬大土金剛後心照理既周與佛齊等。
故言無深不照也。
微蘭迴流者。應入生死接物也。
轉相灌注者。傳化小行菩薩令增進也。
不遲不疾者。言教接物從小至大不得#CB01076;說也。
波揚無量者。應化無方演說諸法。
或聞佛聲歎佛寶。
或聞法聲者歎法寶也。
或聞僧聲者。歎僧寶也。
或聞寂滅聲者。歎涅槃無累為寂滅也。
無我聲者　無吾我二十五有也。
大慈悲聲者。慈欲與樂悲拔苦也。
無所作聲者。無為理中無有為起作也。 ^240a22

第三子段。從阿難彼佛國諸往生者訖泥洹之道。
明彼土賢聖感得自然果報。
欲有所須七珍寶器森然在前也。
雖有此食實無食者。
明現賢聖感食百昧現前。
雖不喰味但以見色聞香自然飽滿。
身心怡悅。謂聖食。
不甘汁澤故言不食也。 ^240b5

第四子段。從其諸聲聞菩薩訖無極之體。
此明純大乘學無三乘差別也。
感同一類者。明聲聞菩薩人天。
此三大士。智慧高明。
同行大乘　萬善同歸。
更無異趣故言同類也。
形無異狀者。同紫磨金容三十二相。
相好齊等長短亦均也。
因順餘方故有天人之名者。
同修大乘無有三別。
因順娑婆故有天人之名。
名雖有三同行一乘也。
非天非人者。容根端政微妙奇特。
非人天方類也。皆受自然虛無之身者。
明此身虛妙火外映徹如光如影也。
無極之體者。身大無量壽命亦長也。 ^240b11

第五子段。從譬如世間貧窮乞人訖百千萬億不可計倍。
明西方大士容貌端政世之無雙。
今以此土帝王乃至第六他化自在天比於百千萬億倍。
不及一分也。故知。
因曠劫來久今得妙勝果報也。 ^240b22

第六子段。從無量壽國其諸天人衣服飲食訖卷。
明彼土人天所感果報。
自然七珍隨意受用。
亦同諸菩薩所得果報不異。
總結淨土門果報訖耳答上四十八願中攝人天願也。 ^240b27

佛告阿難其有眾生生彼國者。
此是正說中第三讚歎勸修門也。
前章以明彼佛長壽因果。
利根之徒即蒙解悟鈍根之人猶未能了。
是以十方諸佛共相影嚮。
應機人而作讚歎彼佛壽命長遠及國土純淨。
天人妙樂勸引。鈍根懃修妙因取於妙果也。
就勸修門中凡有十勸修明義。
第一勸修。先歎彼佛。
然後此土三輩眾生願生彼國也。
第二勸修。明十方菩薩往詣西方。
讚受妙法流通十方也。
第三勸修。明觀世音一生次補佛處。
如無量壽無異也。
第四勸修。明無量壽佛濟度。
為眾生說法也。第五勸修。
廣明眾生有得有失也。
第六勸修明簡釋也。
第七勸修。明破淨戒也。
第八勸修。明誠勸也。
第九勸修。明廣現國土也。
第十勸修。明解戒也。 ^240c2

第一勸修。從其有眾生生彼國者。
此土眾生殖因既久發心。
往生因得信首五根已立。
在不退位中假名空成就。
是正定聚人　即應前四十八願中設我得佛國中天人皆悉於住正定之聚也。
所以者何。釋所以住於正定之聚者。
皆由修因真正故墮正定聚也。 ^240c17

無諸邪聚者。彼國淳淨無諸邪見。
造作五逆謗方等經也。
及不定聚者。在正行中不退作邪行也。
十方恒沙諸佛如來。
皆共讚歎無量壽佛者。
明無量壽佛何須此讚歎。
為時情故令生渴仰情至修因而取果也。
威神功德者。威舉其外德。
神舉其內德。聖智外被為威冥來益我內解為神也。
功德者。修功進行而得此善故言功德也。
諸有眾生聞其名字信心歡喜乃至一念者。
眾生聞歎彼國清淨妙樂。
皆發至心念念相續願生彼國也。 ^240c23

至心迴向願生彼國者。
若偏談善體善有習因相生。
自然感果復無迴向。
若就果報復為陰身及以財帛所繫。
復無迴義。所以得有迴義者。
以我所得果報迴施一切眾生。
以迴施之功我生善。
善既增長。所繫果報便斷。
麁果報既斷。得受細妙之身。
迴麁來作細故言迴向也。
住不退轉者。迴向心為因。
終得不退轉為果也。
願生彼國凡有三輩已下明十方諸天人民有發心專政願生彼國。
欲生彼者凡有三輩。
三輩之人上中下三品殊別。
然此經文雖略辯三品而義含有九。
今就觀無量壽經廣明三輩分為九品。
佛自解釋分明歷然矣。
其上輩者。凡生方有九品人。
上品生者。發三種心即便往生。
何等為三。一者誠心。
二者深心。三者迴向發願心。
具此三心必生彼國也。
捨家棄欲而作沙門。
發菩提心者。此是上品之人。
願生彼國。即棄欲出家發菩提心修慈不殺。
具諸戒行讀誦大乘方等經典。
修行六念發願往生。
具此功德從一日乃至七日。
精進勇猛晝夜不息。
阿彌陀佛與觀世音大勢至無數化佛百千比丘諸天大眾。
皆乘七寶宮殿。觀世音執金剛臺。
與大勢志。至其人前。
阿彌陀佛放大光明照其人身。
與諸菩薩授手迎接。
讚歎行人勸進其心。
行人見已歡喜踊躍。
自見其身乘金剛臺。
隨從佛後。如彈指頃往生彼國。
見彼佛身及眾菩薩眾相具足。
於光明林中演說妙法。
聞已即悟無生法忍。
遍歷十方供養諸佛。
於諸佛前次第受記。
還至本國。得無量百千陀羅尼門。
是名上品人也。 ^241a4

一向專念無量壽佛者。
此是上輩中品人願生彼國。
此人不必受持讀誦方等經典。
善解義趣。而於第一義心不驚動。
深信因果不謗大乘。
以此功德願生彼國。
臨命終時。阿彌陀佛與觀世音大勢志無量大眾。
皆持紫金臺現其人前。
讚言。法子。如行大乘解第一義。
是我今迎持汝。與千化佛一時授手。
行人自見坐紫金臺中。
叉手讚嘆諸佛。如一念頃即生彼國七寶池中。
經一宿寶蓮華方開。
行人身作紫磨金色。
足下有七寶蓮華。
佛及菩薩俱時放光。
照其人身行人眼目開明。
因前宿習得聞眾聲。
純甚深第一義諦。
行人即下金臺禮佛合掌讚歎世尊。
經於七日。得不退轉。
即能飛至十方供養諸佛。
於諸佛所修諸三昧經。
一小劫得無生忍現前受記。
是名上輩中品人也。 ^241b5

修諸功德願生彼國者。
此是上輩下品人願生彼國。
此人亦信因果不謗大乘。
但發無上道心。以此功德迴向願生彼國。
行人臨欲終命。阿彌陀佛及觀世音大勢志。
與諸菩薩持金蓮華。
化作五百佛。來迎此行人。
五百化佛一時授手讚言。
法子。汝今清淨發無上道心。
我來迎汝。行人即自見坐蓮華。
坐已華合。即隨佛後往生彼國七寶池中。
經一日一夜蓮華乃開。
七日之中乃得見佛。
雖見佛身於眾相好心未明了。
於三七日後乃了了見。
聞遍至十方供養諸佛。
於諸佛前聞意甚深法。
經三小劫得百法明門。
住歡喜地。是名上輩下品人也。
此等眾生臨壽終時訖上輩經文總舉三品人。
隨佛住彼自然化生也。 ^241b21

其中輩者。亦有上中下品人也。
雖不能行作沙門乃大修功德者。
此是中輩在家上品之人願生彼國。
受持五戒八戒齋法。
不造五逆無眾過患。
以此善根迴向願生西方極樂世界。
臨命終時阿彌陀佛與諸比丘眷屬圍遶。
放金色光至其人前。
演說苦空無常無我。
讚歎出家得離眾苦。
其人見已心大歡憙。
自見己身坐蓮華臺。
長跪合掌為佛作禮。
舉頭之頃即得往生彼國。
蓮華尋開。得聞眾音讚歎四諦。
即得阿羅漢道。三明六通具八解脫。
是名中輩上品人也。 ^241c6

一向專念無量壽佛者。
此是中輩中品之人願生彼國。
明此行人。若一日一夜受持八戒齋。
若一日一夜持沙彌戒。
及具足戒。威儀無缺。
以此功德迴向願求生極樂國。
戒香勳修。此行人臨欲終時。
見阿彌陀佛與諸眷屬放金色光。
持七寶蓮華至其人前行人。
自見空中有聲讚言。
善男子。如汝善人。
隨順三世諸佛教。
我來迎汝。行人即自見身坐蓮華中。
蓮華即合生於西方在寶池中。
經於七日。蓮華乃敷。
華既敷已。開目合掌讚嘆世尊。
聞法歡憙得須陀洹道。
經半劫已成阿羅漢道。
是中輩中品人也。 ^241c17

多少修善奉持齋戒訖散華燒香者。
此是中輩下品人願生彼國。
明此行人。孝養父母行世仁善。
此人臨欲終時。遇善知識。
為其廣說阿彌陀佛國土妙樂。
亦為說法藏比丘四十八願。
聞此事已尋即命終。
如人屈伸臂頃。即生西方極樂世界。
終七日遇觀世音及大勢志。
聞法歡憙。過一小劫成阿羅漢道。
是名中輩下品人也。
以此迴向願生彼國訖如次如上輩者也。
此總明中輩三品人願生西方。
而彼佛與諸大眾來相迎接也。 ^241c29

佛告阿難其下輩者亦有上中下品人也。
假使不能作諸功德。
當發無上菩提之心者。
此明下品人願生彼國也。
或作眾惡業雖不誹謗方等經典。
如此愚人。多造惡法無有慚愧。
命欲終時遇善知識。
為讚大乘十二部經首題名字。
得聞如是諸經名故。
除千劫重罪。智者復教合掌叉手。
稱南無阿彌陀佛名。
除五十億劫生死之罪。
爾時彼佛。遣化佛化觀世音化大勢志。
至行人前讚言。善男子。
汝稱佛名故眾罪消滅。
我來迎汝。作是語已。
行人即見化佛光明遍滿其室。
見已歡喜即便命終。
乘寶華。隨化佛後生七寶池中。
經七七日蓮華乃敷。
當華敷時。觀世音放大光明住其人前。
為說甚深十二部經聞以信解發無上道心。
經十小劫具百法明門。
得入初地。是下輩上品人也。 ^242a10

一向專意乃至十念念無量壽佛者。
此是下輩中品人也。
明此行人。或毀犯五戒八戒及具足戒。
如此愚人。偷僧祇物。
盜現前僧物。不淨說法無有慚愧。
以諸罪而自莊嚴。
如此罪人。以惡發故應墮地獄。
命欲終時。地獄眾火一時俱至。
遇善知識。為說阿彌陀佛十力威德。
廣說彼佛光明神力　亦讚戒定慧解脫解脫知見。
此人聞已得除八十億劫生死之罪。
地獄猛火化為涼風。
吹諸天華。華上皆有化佛菩薩。
迎接此人。如一念頃。
即得往生七寶池中。
在蓮華中。經六劫蓮華方開。
觀世音大勢志。以梵聲音安慰彼人。
為說大乘甚深經典。
聞此法已即發無上道心。
是下輩中品人也。 ^242a26

若聞深法歡憙信樂不生疑惑者。
此是下輩下品之人願生彼國也。
明此行人。先作不善業五逆十惡。
具諸不善。必墮惡道。
經歷多劫受苦無窮。
如此惡人臨命終時。
遇善知識種種安慰者。
說妙法教令念佛。
行人見苦逼切不暇念佛。
善知識語其人言。
若不能默念。但舉聲稱無量壽佛。
如是至心令聲不絕。
具足十念。於念念中除八十億劫生死之罪。
命終之後見金蓮華猶如日輪住其人前。
如一念頃即得往生極樂世界。
於蓮華中滿十二大劫。
蓮華方開。觀世音大勢志以大悲音聲。
為其人廣說實相之法。
除滅罪法。行人聞已生歡憙。
即發無上菩提之心。
是名下輩下品之人也。
不生疑惑。乃至一念者。
明一念心沒定明了不生狐疑。
若有狐疑無量壽佛眉間白豪苑轉如五須彌山。
起心疑言。為有此白豪如五須彌。
為當無耶。起如此心便墮狐疑城中。
十二劫懃苦懺悔行道。
滿十二劫便得出狐疑城。
始登不退位也。此人臨終夢見彼佛者。
此下總明三品人願生彼國也。 ^242b11

第二勸修。從無量壽佛威神無極訖偈歎。
十方菩薩往詣西方。
聽受妙法宣通正教也。 ^242c2

諸佛如來莫不稱歎者。
諸佛所以共讚彼佛政欲級引凡夫菩薩現同故。
往詣彼國聽受經法。
宣布未聞也。 ^242c4

爾時世尊而說頌曰者。
此下凡有三十偈。
悉是釋迦頌彼佛德也。
大判此偈凡作四階明義。
第一有七行。總歎十方菩薩以華香音樂供養彼願得淨土。
如西方無異也。第二從應時無量尊此下有八行。
明彼佛應其所請。
為說妙行必登淨果也。 ^242c7

第三從諸佛告菩薩此下有八行。
明十方諸佛歎諸菩薩。
令修萬行往近彼國也。
第四從聲聞若菩薩此下訖偈。
明佛智深遠非二乘十地之所測也。
就第一階中東方諸佛土。
此下二偈明恒沙菩薩住至彼土也。
各齎天妙華。此下二偈明菩薩齎妙華音樂以供養佛也。
究達神通慧。此下二偈歎佛智慧深遠無與等者也。
見彼嚴淨土。此一偈明菩薩見西方淨土。
發心願得淨土亦如是也。
第二階中應時無量壽尊。
此下二偈持欲為說淨果先現客咲及以放光也。
大士觀世音。此一偈明觀世音因機致請也。
梵音猶雷震。此一偈明阿彌陀佛將欲說法。
先誡勅令殷重心。
十方來正士。此下四偈如來為說一切萬法如幻如夢。
若能深達此理淨土即便可階也。
就第三階中諸佛告菩薩。
此二偈勸人發心往生彼國。
明十方佛令菩薩皆得記受得清淨妙土也。
其佛本願力。此一偈明無量壽佛有昔本願力往生者有利益也。
菩薩興至願。此下二偈勸令修淨因。
必獲於淨果。所得果報不異西方也。
若人無善本。此下三偈明善能修因者得聞彼妙法。
不修因者不得聞此法也。
第四階從聲聞或菩薩勸人莫強思量佛智。
明聲聞菩薩不能測佛智。
何況凡夫能測佛智也。
下已盲人聲聞智。
從如來智慧海深廣無崖底。
四偈歎佛智慧難得測量。
壽命亦難得辯。不但壽命難得辯。
佛出世亦難得值。
不但佛出世難值。
值佛生信亦難。若有智慧生信即易。
無慧則難也。 ^242c13

第三勸修。從佛告阿難彼國菩薩訖示現同彼如我國也。
明觀世音等位階十地。
於一生次補佛處。
善能往還接引眾生也。
除其本願為眾生故者。
明觀世音昔與娑婆眾生結緣。
命還來應生。然此菩薩本自無形應物故。
形今除應物之形故言唯除本願也。
以弘誓功德而自莊嚴。
色身用化眾生。令脫三界眾苦。
何等為四。一未解者令解。
二未度者令度。三未安者令安。
四未得涅槃者令得涅槃也。
有二菩薩最尊第一者。
一是觀世音。二是大勢志。
此二菩薩德行高遠次補佛處。
故言第一也。此二菩薩訖命終轉化生彼國者。
明觀世音捨此身生西方成佛。
是以釋迦讚歎。此二菩薩捨命現成佛。
所得國土淳淨而妙樂也。
明此大士本自無形。
何所可捨。政欲級引時情故現。
命終時眾見二大士捨命生彼佛。
#CB01447;心情重悉願往生彼國也。
智慧成滿深入諸法究暢要妙者。
明眾生往彼國行道積久。
入無生平等智慧。
成滿便登初地也。
神通無礙具六神通者。
飛行自在也。諸根明利者。
神智洞達超越無方為利也。
其鈍根者成就二忍者。
成就信忍柔順忍。
明此人住下三十心殖因來久懃修萬行。
滿三阿祇劫願生彼國。
經二忍登六地位也。
其利根者是住下三十心滿。
亦三阿僧祇劫勤修萬行。
情根復利願生彼國。
即登八地之位得無生法忍。
亦經歷下地位過也。
從彼國菩薩承佛威神訖還其本國。
明菩薩所得神通速疾欲往十方。
供養諸佛不齎香華於彼佛國。
憶念則得隨意供養也。 ^243a13

第四勸修。從無量壽佛為諸聲聞菩薩已下。
明阿彌陀佛於七寶樹下廣說妙法也。
嘆七寶出五音聲。
此音聲中辯宮商角徵羽苦空無常無我之音聲。
聞音皆悟道也。從生彼佛國諸菩薩等已下。
明菩薩內備無盡之法。
外能自在為人說法。
就此章有三子段明義。
隨順知慧者。明菩薩三業。
隨佛智行身業。隨佛智慧行口業。
隨佛智慧行意業。
隨佛智慧行也。無違無失者。
明身無失口無失意無失也。
於其國土所有萬物無我所心者。
此下歎三善根。有四句。
明八住無意地貪欲也。
照無生理。不見我之可受我之可取。
混然無相。豈有貪欲可得也。
無染著心者。若內有煩惱見境。
是有生著。內既無煩惱外何所可染也。
去來進心者情無所係者。
內無有貧。外能隨意現化也。
隨意自在無所適莫者。
有感斯應不偏。為一人故言無所適莫也。
無彼無我者。此四句明無瞋恚也。
無競無訟者。第二句。
若是凡地可有諍訟。
明此八地菩薩心會無生平等理中。
豈有瞋恚在德也。
於諸眾生得大慈悲饒益之心者。
第三句。明菩薩內德慈悲救苦眾生。
常行利益之心。明知無瞋柔軟調伏無忿恨心者。
第四句。若剛強眾生以柔和語調伏。
教令入正道。亦無致忿也。
離蓋清淨無厭怠者。
此下明無愚癡也。
離三界惑蓋得清淨之心。
明心精進懃策故無厭怠心也。
等心者。平等之心也。
勝心者。八地無生之心。
求於上地故言勝也。
深心者。入無生寂滅之理。
念念增進。為深心也。
定心者。在境而不散也。
愛法樂法憙法之心者。
始起心觀境為愛見。
境應心為樂。混然一相不見無之別故憙法之心也。
滅諸煩惱離惡趣心者。
滅三界或累也。究竟一切菩薩所行者。
究竟十地之行也。
得深禪定者。不但解四禪而已。
乃深入四空定。空處識處不用處非非想處也。
諸通明慧者。通是六神通。
此是定家果。明是三明慧能決斷也。
遊志七覺者。明小乘行七覺。
從斯陀含至阿羅漢斷思惟惑盡。
菩薩行七覺從四地至七地。
亦斷思惟惑盡故判七覺。
何等為七。一擇法覺者。
簡擇諸法取最勝法也。
二精進覺。就思惟中晝夜懃察不息也。
三憙覺。得正觀在心欣悅無量也。
四念覺。念念增明也。
五定覺。定是念家果心緣在境而不亂也。
六猗覺。明受樂唯泰也。
七捨覺。捨於三界麁細之惑盡也。
肉眼清徹者。此中凡有五眼。
前四眼制因地。後一眼主在佛地。
若不判作境智唯是一慧眼。
若不爾唯一法眼境。
是所照智。是能照就墳自為四眼。
於法眼中離出三眼對色者名為眼。
天眼色有麁妙。肉眼見麁。
天眼見妙。十四種色中唯一色法麁故是肉眼所見。
餘有十三種色細妙故屬天眼所見也。
因緣之法莫過有無有者。
是色屬肉眼所見。
無者是第一義諦法身佛性。
是妙有。照於妙有妙無名為慧眼也。
照於四陰非色非心心數及無為法有漏無漏行不同肉眼。
天眼之麁不及慧眼之妙。
三眼所不攝。還伏法眼名也。
肉眼天眼約根受名法眼。
從境以立稱。慧眼就慧體以立號。
四眼所不周見色不盡。
乃至照空未窮窮原盡性。
其唯是佛。是以迦之佛眼也。
肉眼清徹靡不分了者。
明肉眼唯見麁色未及細色也。
天眼通達無量無限者。
明天眼見細色明了故。
言通達非一切處通達也。
此二眼從根受名制在三十心中也。
法眼觀察究竟諸道者。
此法眼從初地至七地明。
此法眼攝一切有為無為數緣。
非數緣無作佛性等法也。
慧眼見真能度彼岸者。
此慧眼從八地至十地。
慧能鑒空會無生真如之理。
與佛果相近故能度彼堓也。
佛眼具足覺了法性者。
此一眼是佛眼。五眼具足。
覺了一切有無之法無不朗然。
大明降金剛已下未得此眼。
唯成佛當得了　以無礙智為人演說者。
如來以四無礙辯法辯義辯辭辯樂。
說辯常為眾生演說妙法也。
等觀三界空無所有者。
三界之法悉為虛偽。
無有一法真實也　志求佛法具諸辯才者。
不見三界一法可樂。
便求如來真實妙典而具於四辯也。
除滅眾生煩惱之患者。
如來有無量智慧之力。
除眾生煩惱之患也。
從如來生者。八地以上智慧辯才從如來而得故。
言從如來生也。解法如如者。
明八地以上解與佛同。
善能應現作佛身說法。
亦如佛所說故言解法如如也。
善智習滅音聲方便者。
善知三界外習滅應現音聲以接眾生也。
修諸善本志崇佛道者。
修念進崇於佛果也。
知一切法皆悉寂滅者。
會無生理不見有無之相故。
言寂滅也。生身煩惱二餘俱盡者。
三界內生者是因。
身者是果。煩惱業為因。
生死五陰身為果。
明八地菩薩除三界內分段報身。
是一除三界麁煩惱是二。
此二麁報於八地邊成餘。
今八地除此二餘麁報故言二餘俱盡也。
又一解生身煩惱二餘俱盡者。
判餘此細習煩惱在三界外。
唯八地菩薩至十地能斷盡。
明此細習有二種餘。
一者業餘。二者是煩惱餘。
所以言餘者。寔由七地菩薩斷三界麁內麁業麁煩惱盡。
未斷三界外無明住地細習故言餘也。
今言生身煩惱二餘俱盡者。
明八地菩薩斷已自分盡。
未能斷九地十地分也。
生者是業。即是因也。
身者是果。以念念為身。
八地菩薩斷意生身餘業餘煩惱盡故。
言生身煩惱二餘俱盡也。
聞甚深法心不疑懼常能修行者。
明八地菩薩上斷二餘煩惱唯有念念。
意生身與無生理會聞九地十地甚深妙法。
念念修進何容心德疑懼也。 ^243b13

第二子句歎大乘內德德量高遠。
從其大悲深遠微妙訖於世間無污染故者。
歎大乘內德也。悲能拔苦。
寔由理深德妙故能爾也。
靡不覆載者。內德訖既備善能覆載眾生也。
究竟一乘至于彼岸者。
究竟因中一乘便到泥洹之彼岸也。
決斷疑網慧由心出者。
決斷無明細惑之疑網。
智慧明鑒由心而出也。
於佛教法該羅無外者。
佛教弘廣該羅萬法無不悉盡也。
智慧如大海者。自下有二十三譬。
明此大乘德。內外化海水深而能廣明大乘妙理。
理深潤曠。舉手低頭之善悉入大乘海中也。
三昧如山王者。明須彌山七寶所成。
乃是眾山之王。八風所不動。
明此三昧定力。眾邪所不能干也。
從慧光明淨乃至等一淨故者。
明大乘光明圓滿清淨超於二乘七地也。
猶如大地淨穢好惡無異心故者。
地能勝一切好惡之物。
明大乘之善平等無二善能攝生三乘眾生。
如地能生一切萬物也。
猶如淨水洗除塵勞諸垢深故者。
水能洗垢。大乘能除煩惱之垢深也。
猶如火王燒滅一切煩惱薪故者。
火能焚薪。明大乘之法能焚煩惱之薪也。 ^244b29

猶如大風行諸世界無障閡故者。
明大乘有自在之力縱任無方無障礙也。
猶如虛空於一切有無所著故者。
此大乘平等之心應化眾生雖入五欲而無所著。
如虛空無異也。猶如蓮華於諸世間無染污故者。
蓮華雖處淤泥不為淤泥之所染。
明大乘雖應在三界五欲中教化而不著於五欲也。 ^244c21

第三子句明大乘內德滿足善能外化也。
從猶如大乘運載群萠出生死故訖百千萬劫不能窮盡。
猶如大乘運載群萠出生死者。
明八地菩薩所得大乘未及於佛故言猶如。
明此大士用大法教化眾生運載。
令出脫於眾苦也。
猶如重雲振大法雷覺未覺故者。
雲能覆蔭一切萬物。
雷能振聲駭動物情。
明菩薩內以慈悲為覆蔭。
外說四辯以引接。
譬如若雷音之振聲也。
猶如大雨雨甘露法潤眾生故者。
天雨潤萠芽。菩薩說法潤益眾生故也。
如金剛山眾摩外道不能動故者。
明金剛能碎萬物。
菩薩金剛之智能碎萬惑也。
如尼拘類樹普覆一切故者。
明大乘平等普覆一切眾生也。
如金翅鳥威伏外道故者。
譬菩薩威伏外道也。
如諸遊禽無所藏跡故者。
大乘之理平等不偏。
如禽獸無有藏跡。
若有藏便是偏也。
猶如牛王無能勝故者。
國是菩薩而八地以上勝於地下也。
象王者明菩薩力大也。
如師子王者。明無畏說也。
曠若虛空者。明大乘之心運載彌曠如虛空也。
修六和敬者。身口意念見淨施人衣食。
此六是同一意。出家人法一一共相諮受心無障隔。
若有微富豪障隔六和敬則不成。
滅三垢障者。滅貪瞋癡煩惱也。
因力者。明八地菩薩恒以大乘化接眾生。
始開悟物情逐境立名。
故言因力也。明大士唯是一慧體逐境有深淺。
判名亦隨境也。緣力者。
為作外緣令眾生神解暫增長快蔬也。
意力者。明意地恒覓眾生善機欲接之也。
願力者。明菩薩為有重願願度一切眾生也。
方便之力者。方便言巧巧度眾生也。
常力者。常欲度眾生也。
善力者。總上來諸力悉是善也。
定力者。在境而不亂也。
慧力者。慧以觀照為義。
照於萬境。多聞之力者。
眾生機緣不一。欲得種種聞法故從境立名。
故多聞之力也。施戒忍辱行者。
六波羅蜜以化物。
此正念者。勸作十念令生彼國也。
止觀者。始入定家初門也。
諸通明力者。通是六通。
明是三明也。如法調人伏諸眾生力者。
剛強眾生化也。如是。
以剛強伏之然後與正法受之。
柔順者以軟語化也。
如是等力一切具足。
總結諸力明菩薩悉具也。
常為諸佛之所稱歎者。
歎此菩薩殖因來久供養無量諸佛。
是以得如此諸力也。
不生不滅諸三昧門者。
無生空理。豈容生滅心。
會此理寂然不亂為三昧。
三昧是定也。成就無量功德訖不能窮盡。
上歎大乘內德。外化諸力用既竟。
此總結之力也。 ^244c28

第五廣明得失勸修。
初修從佛告彌勒菩薩諸天人等訖如教奉行不敢有疑。
所以明得失者對彌勒更舉彼土菩薩天人及以妙土。
是眾生所應得而貪著於五欲。
鬪諍於錢財。乃以父母兄弟皆無義理。
不知棄之以修善。
是六失。就此章中復有四子句。 ^245b17

第一子句從初訖男女共憂錢財也。
功德智慧不可稱說者。
將欲歎其失。先歎其所失之果。
果者是何。菩薩及以淨土是也。
何不力為善念道之自然者。
勸令修因取自然佛果也。
著於無上下洞達無邊際者。
經文衝應言無著於上下。
明自然之體雖復應在人天六道而不染著。
玄鑒未來三世不可窮盡。
故言洞達無邊際也。
然解著於上下者。
明彼土果報。天之與人無有色欲界之隔。
天亦來在下。人亦上至天。
國土通同無障隔。
上下自在縱任故言洞達無邊際也。
宜各懃精進怒力自求之住生安養國者。
勸令懃策修因必得於妙果。
橫截五惡道自然閉者。
精進懃策修善增明。
不復五道受生惡道俱然閉也。
昇道無窮極者。妙理清昇其土真淨曠若無邊故言無窮極也。
易往而無人者。勸修八萬四千諸波羅蜜行。
便是難勸修十念力故。
便是易於易中。修十念亦不能得一念成就。
若修十念乃至一念得成就者。
便得往生淨國。以其不能成就故。
故言易往而無人也。
其國不逆違自然之所牽者。
明彼國淨無有五道之苦違於善心。
唯有自然妙善善善資故言之所牽也。
何不棄世事乃至受樂無有極者。
勸令修善得生淨國壽命遐劫也。
然世人薄俗共諍不急之事者。
明薄俗之人少於道訓不識有為無常。
唯共諍不急之事彌增重罪。
聖人勸言。何以不共諍修十念。
念西方無量壽佛。
便得往生妙樂淨國也。
無尊無卑者。在重惑之中以苦為樂。
既不識苦之可厭。
復何由能識菩提之可崇也。 ^245b23

第二子句明者。無勸修也。
從有無同然憂思適等訖莫能知者。
所以明有無者。明眾生為惑所纏不識有為無常。
但只知有田憂田有宅憂宅下悉如此。
從初乃至與痛其居者。
明已有田憂之也。
從貧窮下劣困乏常無已下明無有田宅亦憂欲有之也。 ^245c24

第三子句明無義勸修。
從世間人民父子兄弟訖欲何樂乎。
當相敬愛無相憎嫉者。
勸令修善學禮義識尊卑上下。
共修善道生於西方淨土之國也。
有所恚怒今世恨意微相憎嫉後世轉劇者。
此明無義之人現世共相憎嫉。
已得無量重罪。未來世轉甚惑入三塗地獄。
無有休息也。 ^246a1

第四子句明不信勸修。
從如是世人不信作善得善訖痛不可言甚可哀愍。
不信人死更生者。
果中不信也。惠施得福者。
因中不信也。善惡之事都不信之者。
善惡雙不信也。然謂之不然者。
然實修善得善惠施得福。
而今不信修善得福故言謂之不然也。
不然者。只是不信之異名也。
終無有是者。明不信終無有修善得福也。
但坐是故且自見之者。
但坐先師祖父行不信善惡致使見行。
見此法用依先師行不信也。
更相瞻視先後同然者。
行不信種類前世後世傳相承受行惡不異。
故言同然也。自不能見無有語者。
不自見已之重惡。
復無善知識語令修善也。
吉凶禍福競各作之無一怪者。
無善知識語其吉凶禍福懃學修之也。 ^246a8

第六明簡擇勸修。
從佛告彌勒菩薩諸天人等我今語汝訖四教奉行不敢有疑。
所以明簡擇者。簡去諸惡。
擇取妙善也。擇其善者。
懃而行之者。勸令簡惡以修善世間榮之。
物皆是無常。不如修一豪之善必離生死之苦也。
勿得隨心所欲虧負經戒在人後者。
誡勅催學令離五欲。
使善根日夜增長。
不得在他人後也。
與佛相值聽受經法者。
殖因來久。今值遇佛誡令聽法擊厲時情也。
又復得聞無量壽佛快哉甚善者。
時眾聞彼佛國土長壽妙樂快當物情故言快哉甚善也。
長與道德令明者。
既生淨土以善自居神解。
與無生理會為合明也。
次於泥洹之道者。
此彌勒乃至一生補處之士隣佛之境故言次於泥洹之道也。
無得疑或中悔者。
無量壽佛眉間白豪宛轉如五須彌。
眾生見此白豪起於疑言。
此白豪為是無量壽佛白豪為非是作。
如此疑後生西方落狐疑城中。
蓮華合頭不開。在此蓮華中行道懺悔。
滿五百歲蓮華方開。
見佛聞法。雖見佛聞法由不明了。
雖不明了已漸悟於道也。
生彼邊地七寶殿堂者。
此由是狐疑。城中人雖有此疑願生彼國。
有願力強得生彼國。
以狐疑故不得近佛。
唯得始入彼佛境界邊在蓮華中住。
蓮華合頭不開故言生在邊地也。 ^246a23

第七明破五戒勸修。
從佛告彌勒如等能於此世。
特欲明五痛五燒。
先廣明五戒十善之相。
此五戒十善悉具意地三善根無貪癡瞋也。
修十善幡十惡修五戒幡五惡。
此五戒是在家律儀。
凡律儀者。詮量輕重也。
今言五戒者。戒以心惡為義。
心惡之義即是心善自心意地惡不起。
復能外化即是行善也。
此戒亦言彼。彼解脫亦言事。
事得解脫於不。不得殺邊解脫乃至不飲酒。
於不飲酒邊得解脫也。
然眾生欺惑情重違破五戒。
起於五惡乃至五燒也。
就此章中凡有七段明義。
第一段總明破五戒相。
五痛五燒是也。從如等能於此世端心正意訖長壽泥洹之道。
如等能於此世端心正意者。
若能無意地貪瞋癡便是無眾惡。
無眾惡故內德便生也。
十方世界最無倫匹者。
能無貪瞋癡。是世之所無故無倫匹也。
所以者何。釋所以意地無貪瞋癡者。
何只由修善幡惡故無貪瞋癡也。
自然作善者。彼國天人無有三毒。
唯有淳善也。易可開悟者。
入理之人易為道化也。
今我於此世間作佛處於五惡者。
釋迦自明所得國土。
爰是穢惡眾生洹以三毒四倒以為過患。
是以幡五戒起五惡也。
此五惡是起惡之因。
何者是五。一者殺生。
二者偷盜。三者貪婬。
四者妄語。五者飲酒。
此五惡是過去時因能滅現在。
五痛五燒之果也。
五痛者。是現在果。
因惡而果痛。煩惱熾然盛自相燋然故言五痛也。
五燒者。是未來果。
現在果既不實。未來便應磨滅燒盡也。
教化群生令捨五惡者。
勸令修善令幡五惡。
惡因既不起。俱然無五痛五燒之果也。
降化其意令持五善者。
令持五戒之善也。
度世長壽泥洹之道者。
是無為之果也。第二段明殺生破不殺戒。
從其一惡者訖是為一大善。
就此段中有五子句明義。
第一子句明過去造殺生因也。
從其一惡者訖犯者。
不殺蠕動之類。欲為眾惡莫不皆然者。
明過去行惡。因眾生修行殺惡業。
現在得短壽六根不具報也。
殘害殺戮者。不知反流盡源。
唯以殺戮為懷。此造地獄之因也。
惡逆無道後受殃罰者。
過去有造惡因現在必受貧賤下劣斯報也。
第二子句明現在受餘果報也。
從故有貧窮下賤訖不逮之屬貧窮下賤者。
此下八句明現在餘果定。
是由前身造殺生惡業不行布施。
只劫奪他物。是以墮地獄。
受罪畢已餘殃不盡。
現在受得人身。雖得人身聾盲瘖啞六根不具足也。
第三子句明修善得果報尊貴也。
從又有尊貴訖轉相受身。
又有尊貴豪富高才明達者。
明行善因得善果也。
皆由宿世慈孝修善德所致者。
明過去時行此慈孝善因。
現在得尊貴豪富果報也。
第四句與上聾盲瘖啞人作譬受二世果報也。
從譬如王法痛苦極形者訖一痛一燒懃苦如是。
一譬如王法痛苦極一刑者。
明聾盲瘖啞示人現世受極重苦報也。
故有自然三塗無量苦惱者。
現在已受苦未來世復受三塗之重苦也。
轉貿其身者。受六道之身非一更故言轉貿其身也。
改刑易道者。既訖受六道之身所行惡道亦同也。
所受命或長或短者。
受六道之形所行造業亦不同。
是以壽有長短也。
第五子句明勸結也。
從譬如大火焚燒人身訖是為一大善明。
此勸修。若能懃修自策者。
便得無為泥洹之道。
若不能修行起惡者。
便墮三塗如大火燒人也。 ^246b19

第三段明偷盜破不盜戒也。
從佛言其二惡者訖是為二大善。
就此段中有五子句明義。
第一子句段明盜因。
從佛言其二惡者訖無所恃怙。
此盜中句明義無異前章也。
第二第三子句雙明也。
從獨來獨去無一隨者訖事至乃悔善惡禍福追命所生者。
善因善果惡因惡果雙明也。
或在樂處者。此是善果也。
或入苦毒者。此是苦果也。
第四子句與前行惡人作譬也。
從今世現有王法牢獄訖二痛二燒懃苦如是。
此明二世苦。現在受五法之苦。
未來世受三塗之苦也。
第五子句明勸結。
從譬如大火焚燒人身訖二大惡。
第四段明貪婬破不婬戒。
從佛言其三惡者訖是為三大善。
就此段中有四子句明義。
第一子句明貪婬因。
從初訖但欲唐得。
第二子句明行惡因果。
從眄睞細色患人而苦之也。
第三子句明後受三塗苦報　從亦復不畏五法禁令訖三痛三燒懃苦如是。
如是之惡著於人鬼者。
造如此重。或注其名字。
或在人中六根不具。
或在鬼中也。第四子句段明勸結也。
從譬如大火焚燒人身訖三大善。
第五段明妄語破不妄語戒。
從佛言其四惡者訖是為四大善。
就此段中有五子句。
第一子句明妄語因。
從佛言其四惡者訖難得誠實。
第二子句明惡果。
從尊貴自大訖天神記識。
第三子句明修善因也。
從賴其前世頗其作福德訖營護助之。
第四子句明行惡眾生後世受三塗地獄果報。
從今世為惡福德自滅訖四痛四燒懃苦如是。
第五子句明勸結。
從譬如大火焚燒人身訖四大善。
第六段明飲酒破不飲酒戒。
從佛言其五惡者訖是為五大善。
就此段中有六子句明義。
第一子句明飲酒方便。
從佛言其五惡者訖用自振給。
特欲飲酒先起方便飲酒。
是正犯戒體也。第二子句明飲酒是惡因也。
從耽酒嗜美訖父母兄弟眷屬。
第三子句明行惡果報。
從六親憎惡訖無得脫捨。
如是人心意俱然者。
明六親及一切世人同心願令其死故言心意俱然也。
第四子句明善因果也。
善人行善者。明行善因也。
從樂入樂唯明入明者。
善果也。第五子句明行惡未來世愛重苦報也。
從惡人行惡訖五痛五燒懃苦如是。
第六子句明勸結。
從譬如大火焚燒人身訖五大善。
人能於中一心制意者。
此明十善意地貪瞋癡也。
端身正念者。明身無殺盜婬也言行相副者。
不妄語也。所作至誠者。
不綺語也。所語如諸者。
不兩舌也。心口不轉者。
不惡口也。此是十善幡十惡勸持五戒十善必得生天也。 ^247a24

第七段明總結五痛五燒勸修。
從佛告彌勒菩薩吾語如等訖古今有是痛哉可傷。
總結勸修所以來者。
上明五痛五燒違負五戒起於重惡。
現世受報得貧窮下賤六根不具。
後世受報必墮三塗地獄之中。
是以勸令修善令免此苦。
是以總結勸修來也。 ^247c14

第八明戒勅勸修。
從佛語彌勒世間如是訖受佛重誨不敢違失。
流通方法所以來者。
勸令自策。就此章中有四子句明誡勅諸弟子。
第一從初訖為德立善。
第二子句格量功德。
從正心正意訖如是忪務未甞寧息。
齋戒清淨一日一夜勝在無量壽國為善百歲者。
無量壽國淳善無惡。
彼國人修善心縱容不甚有急。
此土眾生淳穢。若能於穢中反流盡源。
精懃一日一夜苦行道者。
勝在西方為善百歲。
所以然者。明心勇猛處勝也。
彼佛國土無為自然者。
明彼國淳善無為豪毛之惡。
常以大乘法樂以自勳心也。
第三子句明如來授與經法勸令修之。
從吾哀如等訖昇無為之安。
隨器開導授與經法者。
隨眾生有授道之器。
授已法藥令悟道也。
第四子句明佛滅度後經法漸滅勸令懃修善也。
從吾去世後經道漸滅訖受佛重誨不敢違失。
明佛滅之後人民語偽。
還起五痛五燒。劇於前世。
是以如來誡勅彌勒。
我滅度後懃行正化度脫眾生令離三塗也。 ^247c20

第九明現國勸修。
從佛告阿難汝起更整衣服訖亦皆自然。
上開宗中願欲得見彼佛。
壽命長遠國土清淨眷屬淳黃金色會。
釋迦重命阿難。汝起更整衣服禮西方無量壽佛。
乃可得見二聖共相影響。
無量壽佛即放大光明普照諸佛世界。
時眾悉見彼佛微妙淨土。
無不願生彼國也。
普照一切諸世界金剛圍山者。
明彼佛明光淳黃金色。
今照十方石沙諸山悉同黃金色也。
譬如劫水彌滿世界其中萬物沈沒不現者。
借譬以明光色大水彌滿不見萬物。
明此光明照十方世界及以諸山。
悉作金色不見石沙之異也。
阿難即見無量壽佛威德巍巍如須彌山王者。
明阿難見彼佛色身相好。
如百千萬億夜摩天宮。
閻浮檀金色佛身高十六萬億那由他恒河沙由旬也。
眉間白豪右旋婉轉如五須彌山也。
佛眼如四大海水清白分明也。
身諸毛孔演出光明如須彌山彼佛圓光如百億三千大千世界。
於圓光中有百萬億那由他恒河沙佛。
一一化佛亦有眾多無數化菩薩。
以為侍者。又明無量壽佛吾八萬四千相。
一一相中各有八萬四千隨形好。
一一好復有八萬四千光明。
一一光明遍照十方世界。
明阿難悉見此事也。
如見彼國。從地已上至淨居天。
其中微妙之物為悉見不者。
彼間本無淨居天。
借此間天以況彼國。
阿難答言悉見也。
彼國人民有胎生者。
明此土眾生願欲生彼。
疑佛智慧為深為淺。
命終得生彼國。在狐疑城中方經五百歲。
方出狐疑城見佛。
為說法便得解了然。
極鈍根者。經五百歲耳。
若利根者。或二百一百歲乃至五三十歲。
得出此城見佛聞法。
彼國淳是化生。無有胎生。
今言胎生者。只猶在狐疑城中不見佛不聞法名胎生也。
又一解舊經本解言。
在狐疑城中見佛聞法不明了。
以不明了故落不聞中故言名為胎生。
其實是化生也。 ^248a11

第十明解。或勸修。
從爾時慈氏菩薩何因何緣訖我今略說之耳也。
就此章中有四段明義也。
第一章從初訖謂之胎生也。
何因何緣彼國人民胎生化生者。
彌勒請問胎生化生之法用也。
願生彼國不了佛智者。
此人願生彼國唯疑佛智為深為淺。
有此疑故命終生在狐疑城中。
經五百歲。此是鈍根人也。
利根者或一百乃至五三十歲也。
自下釋胎生之所以也。
第二明化生也。從若有眾生明信佛智訖無有智慧疑惑所致。
明彼國淳是化生身相光明智慧如諸菩薩具是無異也。
第三段與胎生人作譬。
從譬如轉輪聖王別有宮室訖無上智慧。
轉輪聖者。譬佛也。
若有諸小王子得罪於王者。
與胎生人作譬明胎生也。
不見佛不聞法如王子犯於大王繫在宮中也。
但種種方便求諸大力欲自免出者。
明胎生人在狐疑城中。
雖復行道懺悔不樂在此城中。
恒欲出此城求至佛邊也。
雖有餘樂猶不樂彼處者。
在狐疑城中雖脫此間石沙之苦。
猶不樂住在城中欲求出此城也。
為失大利者。若不疑惑佛智即得生在佛邊。
聞法悟道故為大利。
只由狐疑故失此大利益也。
第四段明釋迦引證也。
從於此世界有幾數不退菩薩生彼佛國訖略說之耳。
此引證所以來者。
寔由上彼佛放光照十方世界。
此土諸菩薩悉見彼佛國土清淨長受妙樂。
是以我國土諸菩薩悉往生彼國。
何但我諸弟子往生。
亦有他方十四佛國土諸菩薩往生彼國。
乃至十方世界諸菩薩亦爾。
是以引證得知彼土淳淨妙樂也。
於此世界六十七億不退菩薩往彼國者。
此是釋迦國土菩薩位階。
七地悉往生西方無量壽佛國也　一一菩薩已曾供養無數諸佛者。
明此菩薩德量甚高與彌勒同類位階十地。
諸小行菩薩者。諸言不一。
此小行菩薩是住下三十心人。
初十心是習種性人也。
初六心有退。至第七心不退。
此人作四念處觀。
在外凡夫位中也。
中十心者。是性種性人也。
在軟頂忍位中也。
最後三十心者。是解行地人也。
在世第一法位中也。
不但我剎土諸菩薩往生彼國他方佛土亦復如是者。
此是正明引證由。
彼佛國土清淨妙樂致使我諸弟子及諸他方諸菩薩悉往生彼土也。
其第一佛名曰遠照有百八十億菩薩皆當往生者。
所以列他方十四名佛者。
欲令出十方諸佛弟子悉往生彼國。
諸佛證明彼土清淨妙樂也。
自下諸佛弟子類可知也。
十方世界無量佛國其往生者。
亦復如是者。何但十四佛國菩薩往生乃至十方世界諸菩薩眾皆當往生彼國也。
佛告彌勒其有得聞彼佛名號歡喜踊躍者。
此是第三分流通門也。
上說序正已竟。次說付囑流通。
就流通中有三段明義。
第一從其有得聞彼佛名號訖應當信順如法修行。
明說此經既竟便付囑流通令後代使不斷絕也。
特留此經正住百歲者。
像法將滅龍王舐一切經字悉盡。
唯留此無量壽經文字在世經百年流通。
後代受持讀誦也。
自得隨意所願度危難也。
如來興世難值難聞者。
此下凡有五難得。
聞此經已乃至信樂受持此之甚難也。
第二從爾時世尊說此經法無量眾生皆發無上正覺之心訖經。
明無量眾生諸天人民及諸菩薩聞說經竟。
皆悟道得果也。萬二千那由他人得清淨法眼者。
得悟須陀洹果也。
八十萬比丘漏盡意解者。
得阿羅漢道也。四十億菩薩得不退轉者。
得七地不退也。第三何。
但有情之類得悟道。
亦使無情之物六種震動降於妙華也。
無量壽義記下卷
w::  ^248b18

一校竟 ^249a27

比丘洪琇許
 ^249a28
