
pin:: 
## 9
大方廣佛華嚴經疏卷第三十九
author:: 唐清涼山大華嚴寺沙門澄觀撰
第六現前地。所以來者，已說諸諦相應慧，
次說緣起流轉止息相應慧，寄緣覺地，故次來也。
又四地出世未能隨世，五地能隨而不能破染淨之見，
此地觀察無染淨法界，破彼見故，故《瑜伽》
云「前地雖能於生死涅槃棄捨，一向背趣作意，
而未能於生死流轉如實觀察；又由於彼多生厭故，
未能多住無相作意，為令此分得圓滿，
故精勤修習令得圓滿，故次來也。」
名現前者，《莊嚴論》云「不住生死涅槃。
觀慧現前故。此約初住地。
以前五地雙觀故，今得現前。」
《十住論》云「降魔事已，菩薩道法皆現在前。」
亦約初說。《瑜伽》引《深密》云「現前觀察諸行流轉，
又於無相多修作意方得現前者，多修無相。」
此約地初觀十平等故。
觀察流轉，此約地中已入地竟方觀緣起故。
《攝論》云「由緣起智，能令般若波羅蜜多現在前故。」
此釋正順今經約地中說。
無性釋云「謂此地中住緣起智，由此智力令無分別智而得現前，
悟一切法無染無淨。」
《唯識》同於《攝論》。上本分云「有間般若現前者，
揀後地故，故所斷障亦斷染淨。」
《唯識》名為麁相現行障，謂所知障中俱生一分，執有染淨麁相現行。
彼障六地無染淨道，入六地時便能永斷，以觀十平等故。
由斯六地說斷二愚及彼麁重：一現觀察行流轉愚，
即是此中執有染者，諸行流轉染分攝故；
二相多現行愚，即是此中執有淨相故相觀多行，未能多時住無相觀。
初愚即執苦集，後愚即執滅道。
本分名微細煩惱習者，執細染淨即是煩惱，
形於前地故說為微；《唯識》形後名為麁相。
由斷此愚便證無染淨真如，謂此真如本性無染，亦不可說後方淨故。
《攝論》名為無染淨法界，後成般若行，亦得自他相續無染淨果，
其揆一也。後正釋文亦有三分：初讚請分，
九頌分二：前八頌半讚；後半頌請讚中分二：
初一菩薩讚餘諸天讚供，於中三，初一天眾、
次一天王、後五頌半天女。
於中，初三句集經者敘述，標讚佛果；「佛語」
下正讚，此句讚教；次一偈讚理；次三偈讚行。
於中，初偈悲智無礙行、後二十度圓修行。
本絕諸惡者，見惡可除非真持戒，善達性空即般若度，
分別法即方便度，智力即二度博濟兼願。
後半結默。 ^800b24

第二正說亦分為二：初地行、後地果。
前中同於前地亦有三分：一勝慢對治、
二「佛子至如是觀已」下明不住道行勝、
三「佛子至以如是十種」下明彼果勝。
亦初分即入心，後二即住心。
住中，前即攝正心住，後即攝善現行及隨順善根迴向，至文當知。
今且依論。然三分雖同，而漸超勝。
勝相云何？謂第四地說眾生我慢解法慢治，
第五地中說身淨慢治，今第六地說取染淨相慢治，所治漸細故曰勝也。
所治既細，後二亦過染淨慢者，前觀四諦苦集名染滅道為淨，
又十平等隨順如道但約淨說，染相未亡對染有淨亦名取淨。
今以十染淨平等法而為能治，下觀緣起雖有染淨，悟空深故不名取慢。
今初勝慢治中分四：一牒前標後、二「何等」
下徵列十心、三「菩薩如是」下結其行能、
四「得明利」下辨行分齊。
列中十句，初總、餘別。
總云一切法者，論云「是十二入以三科中蘊不攝無為，
處界攝盡，而處次於蘊。
又名生門，順無生義，故偏舉之。」
言無相者，論云「自性無相故」，謂十二入緣成之相，
有來即無，非推之使無，故云自性無也。
故《瑜伽》云「由有勝義自性無相平等性故。」
亦同《淨名》「不念內外行於平等」等。
別中九句，明九種相皆自性無，故論云
「相分別對治有九種，謂體生等九，是其所治。
無之一字是自性無，以為能治。」
論以初自性無貫下九句，故但顯所治相之差別。
一無體故平等者，論經云無想，論云十二入自相想，
謂內六根取外六塵之相，總名為想，即十二入之體故。
今經云體想，取像為體故，亦自性無，故經云「無體故平等」。
下皆準此。上遣分別心。
二生者念展轉行相，謂諸入苦果，虛妄分別為本故。
三成者生展轉行相，謂生即苦果，從果起因，故云展轉。
上二遣染分依他，但舉緣成已顯無生無我義矣。
四即遣淨相，謂本來自淨，非滅惑方淨，故平等。
五遣分別相，謂道能分別揀擇滅惑，若有分別則有戲論；
今本無戲論，故無分別。
上二遣淨分依他。
六遣出沒相，謂真如之性，在妄為沒、離垢為出。
今妄體即真，故無可捨；真體即空，故無可取。
七遣染相，即由上義染本寂靜，即是真如，無別真矣。
上二遣圓成，即十二入之真性。
八遣我非有相，此有二意：一類前釋，謂有執言：
但我非有，不無於事。
故云：如幻等事，有亦不實。
二者此句遣無，由上以無遣有，恐便執無，故遣云如幻夢等。
但無其實，非是全無，故不應執我非有相。
諸喻雖異，大旨無殊。
亦可八喻別對前來總別八句，謂如幻，
無相故；如夢，想現故；果生，如影故；因成，
如響故；本淨，如水月不可取故；正智，但是鏡智現故；
焰，不可攬亦叵捨故；化，無心現常寂然故。
九遣成壞相，成即是有、壞即是無，緣起為成、
無性為壞，緣成即無性，故有無不二。
上之九句，初七以無遣有、次一以喻遣無、後一不二遣俱則雙非入中矣。
又此不二則不壞有無，謂說空遣於有執、
說有為遣空迷，有是不異空之有、空是不異有之空，無別空有而為二也。
是遣俱句。又既不二，亦不壞有無，則不異無之有，
是不有之有；不異有之無，是不無之無，則亦遣俱非。
斯乃四句百非諸見皆絕，方為般若現前之因。 ^801a9

第三結行入地。文有五句：一牒前所觀十平等法；
二自性清淨者，遠離前地染淨慢垢；三隨順真如十平等法；
四以無分別心無違所觀；五由前四能得入六地。 ^801c13

第四辨行分齊中二句，得明利忍，對前顯勝；
未得無生，對後彰劣。
《仁王經》中說有五忍，謂伏、信、順、無生、寂滅，前四各有下中上。
地前得伏忍三品，九地如次配次三忍，十地及佛得寂滅忍。
若《瓔珞》中開出等覺，則亦有三品。
今四五六皆得順忍，此當上品，治於細慢，故云明利。
言隨順者，順後無生忍故。
然約實位，初地即得無生。
今約寄位，當七八九。
寄位何以有此不同？
謂若約空無我理為無生者，即初地證如所以名得。
今不得者，有四義故：一約空理淺深。
初地觀法虛假，破性顯空，但名無我；今此地中破相趣寂，但名平等。
若約證實，反望由來常寂、無相可生，斯理轉深故，
七地方得；若約契本常寂，斯理最妙故，十地後得。
二就行分別。六地已前漸起諸行，謂初願、
次戒等，故名為生；七地已上念念頓起一切諸行，故云無生。
三約空有二法。六地已前空有間起，名之為生；
七地已上寂用雙行，故名無生。
四約修分別。行修未熟名之為生，行修純熟名曰無生。
此則七地已還未得無生，故經就八地方顯無生。 ^801c17

第二不住道行勝中分三：初總顯心境、
二「作是念」下別明觀相、三「佛子菩薩至如是十種」下結成觀名。
今初有二：先如是觀已結前。
所以結者，由前觀察隨順，得至不住道故。
後「復以」下正顯，文有四句，前三辨能觀心、
後一標所觀境，前三皆悲、後一是智，由此相導故名不住。
故論結云「不住生死涅槃故」。
今初三中為物觀緣總稱大悲，隨觀不同故分三別：
一首者初義，先起大悲而觀緣故，故論云
「不捨過去現在未來，大悲攝勝故。」
以雖同一切智觀觀三世流轉，厭離有為而以大悲為先，故勝二乘。
二增上者，論云「一切法中智清淨故。」
謂以道相智觀，不唯但觀三世而遍了諸法，
故云「一切法中以此導前，令悲增上故。」
下經云「大悲轉增」。
三滿足者，論云「一切種微細因緣集觀故。」
謂以一切種智委照無遺，故名微細，三悲為次，
後後轉深，智轉勝故。
據論現文，初則雙明悲智，俱護煩惱、小乘；
後但唯語於智，義當但護煩惱。
既三俱稱悲，即下三觀則皆雙護凡小、
俱通二利，皆雙不住也。
後句標所觀者，前滅後生，染生淨滅故。 ^802a10

第二別明觀相，即緣起觀。
然緣起深義佛教所宗，乘智階差淺深多種。
龍樹云「因緣有二：一內、二外。
外即水土穀芽等，內即十二因緣。」
今正辨內。然外由內變，本末相收，即總含法界一大緣起，
染淨交徹義門非一，下當略示。
今經文內略顯十重，窮究性相以顯無盡，非唯寄位同於二乘。
言十重者，一有支相續、二攝歸一心、三自業助成、
四不相捨離、五三道不斷、六三際輪迴、
七三苦集成、八因緣生滅、九生滅繫縛、
十隨順無所有盡，各有逆順即成二十。
故下結云「如是逆順觀察」，逆即緣滅、順即緣生，此約逆順生死流注以為逆順。
若準《對法》第四，此中逆順彼名染淨，染淨之中各有逆順，
則成四十，至下當說。
今以易故，經中略無，但二十重。
論主復以上三悲觀門解此十重，則成六十。
古人兼取彼果分中三空觀之，則有一百八十重觀於緣起。
論三觀者，一相諦差別觀、二大悲隨順觀、三一切相智觀。
初但觀二諦有為無有我故，即大悲為首觀也。
二悲隨物增，即大悲增上觀。
三即委悉窮究因緣性相諸門觀故，即大悲滿足觀。
初一下同二乘一切智也，次一自顯菩薩道相智，
後即上同諸佛一切種智，故《涅槃》云「十二因緣下智觀故得聲聞菩提，
中智觀故得緣覺菩提，上智觀故得菩薩菩提，上上智觀故得佛菩提。」
初二菩提即初觀意，餘二各一，可知。
前約為物三皆稱悲，今約觀心三皆智觀，
是知三句各有悲智相導，融此三觀唯在一心，甚深般若於是而現。
然論三觀雖遍釋經，而與十門開合不等。
初一切智觀攝經十門，總為三段：一成答相差別，
此攝十中初門；二第一義差別，攝經第二門中之半；
三名世諦差別，攝餘八門半。
所以分三者，初一顯妄我非有、後二顯真俗非無，
真辨緣性、俗明緣相，義理周備故。
第二大悲隨順觀，分十為四：一觀眾生愚癡顛倒，
攝十門中第一門；二餘處求解脫，攝第二門；
三異道求解脫，攝次四門；四求異解脫，攝後四門。
此之四觀，初一就情彰過、後三就法辨非。
於中，二是所依理，非對彼正理，名所取我以為餘處；
三是所依行法，非舉其法，非明其行失；
後一明所求果，非以苦欲捨苦故。
第三一切相智觀，攝十為九：一染淨分別觀，攝初半門。
二依止觀，攝初門後半及第二門；三方便觀、
四因緣相觀、五入諦觀、六力無力信入依觀、
七增上慢非增上慢信入觀，上五門如次各攝一門；
八無始觀，攝八九二門；九種種觀，攝第十門。
釋相差別，至文當知。
然其三觀俱通二利，若隨相分別相諦觀即自利，
次大悲觀明其利他，一切相智通於二利。
於中分別復各不同，前五自利、次二利他、後二二利成熟。
前五中，初二通染淨，一示染淨相、二示染淨依；
後三惟觀染，於中初二建立染法，一染法之因、
二染法之緣，後一就染觀過。
次二利他中，初一化凡、後一化小。
後二二利成熟中，初真諦觀見法緣集無本性故，
名為無始；後俗諦觀但順緣轉，故云種種。
已知大意，次正釋文。
依經十段而並以論三觀次第釋之，更無別理。
經之十段，前五佛子、次三復次、後二又字以為揀別，唯初門中中間有一佛子。
今初有支相續門，先依相諦差別觀。
三段之中當成答相三字，即分為三。
初至則無生處辨定無我，即論明成，謂雙舉解惑釋成無我故，
則知緣集但是妄我。
二「復作是念」下倒惑起緣，即論明答，謂對難釋通無我義故。
三後佛子迷真起妄緣相次第，即論明相。
此三若望十門，皆顯妄我非有。
三自相望，合之為二，前二顯起因緣，明緣無我；
後一起緣次第，明緣有相。
經依此義，中間加一佛子，皆有染淨。
今初成者，將觀緣起，先釋成無我，辨定所宗一以貫諸，
則顯十門皆成無我，此是正破我執習氣。
文中二句。初言世間受生皆由著我者，
即反舉惑情，明我非理，但是苦集故。
若離此著則無生處者，即順舉解心，明理非我，是滅道故。
此直順經文已無我義成矣。
論經言受身處生者，以我執習氣但令自他差別，
故論云「五道中所有生死差別。
若五道差別，自由業招耳。」
又論主反徵惑情顯成無我。
初徵著我，明凡應同聖過。
云若第一義中實有我相者，此按定所執著我之心。
即是第一義智，此反以縱立，謂稱實我知故。
次云不應世間受身處生者，以理正徵，
謂若我是滅理、著心是道，則凡應同聖得於涅槃，何以著我世間受生耶？
此中應為立過云：若第一義中實有我者凡應同聖，
為立宗；以有能證第一義中實我智故，
為出因；如諸生盡聖人，為同喻。
此則凡應同聖。凡既同聖，即無凡夫，復成一過。
次反徵後句，明聖應同凡過云：又復若第一義中實有我相者，
若離著我應常生世間，以不稱實、同於妄執，非第一義智故。
此中應為立過云：以理實有我，聖應同凡，
為宗；次聖證無我，違理倒惑非聖智故，
為出因；如諸凡夫，為同喻。
此則結成聖應同凡過。
聖既同凡，則無聖人，復是一過。
是以經云「若離此著則無生處」，則反顯妄情定是過也。
二過既成，則無我理昭然可見。
第二倒惑起緣，即論明答，答外伏難故。
兩難二答：一執情徵理難，情乖正理答。
二「常求」下執相徵實難，相不依我答。
今初難云：若實無我，云何著我？
如空中無人，豈計有人？
既著於我，不著無我，明知有我。
答云：由無智故，於無我處執著於我，非由有我。
如翳見空華，豈空中有華？
第二難云：若實無我，何以貪著於我，世間受生為緣次第？
明知有我，方得為緣次第生起。
答云：正由無我計我，癡愛為本、倒惑造業乃至老死，何要我耶？
答意正爾。就文分三：初明倒惑順起染緣；
二「此因緣故」下正智逆觀，結酬無我；三
「菩薩如是」下就人結觀。
今初。然十二支即為十二別，亦無間然。
而諸論中多攝為四：一能引支，謂無明行能引識等五果種故；
二所引支，謂識等五是前二支所引發故；
三能生支，謂愛取有近生當來生老死故；
四所生支，即生老死是愛取有近所生故。
此約二世一重因果，明生引別。
若依三世兩重因果，則生引互通。
今經並具。且依十二文分為五：初至有無辨無明支。
無智是癡，常求有無即是有愛。
然依三世，諸惑謝往總名無明，略舉發潤，有支本故。
若約二世，雖諸煩惱皆能發潤，而發業位無明力增，
故名無明，唯取能發正感後世善惡業者以為其體。
希常為有，於有樂事，欲常住故。
求斷為無，於有苦事，願斷滅故。
次不正思惟至增長明行支，文有七句，
初三行過、次三行體、後一結成。
初云不正思惟者，是行俱無明。
《涅槃》說此為無明因，亦無明攝。
躡前起後，故因果互舉。
次句就人彰過，謂起妄行者必是凡夫，
無明為因，求有造業故。
故初地云「凡所作業皆顛倒相應」，反示菩薩勝義，
謂菩薩雖行於有起於善行，以明為因，不求有造不名妄行。
下句就法彰過，論云「示於解脫處不正行故。」
若行涅槃路方為正道。
次三句辨行體相，以三業相應思造三行故。
謂由迷異熟愚違正信解，起感三塗惡業及人天別報苦業，
皆名罪行。然別必兼總，唯感別報非行支故。
由迷真實義愚，不知三界皆苦、妄謂為樂，
起欲界善業名福行，八禪淨業名不動行。
後句結成行支，謂作已無悔，積集增長，有遷流故。
次「於諸行」下明識支，謂既發行已，由行熏心，
令此本識能招當來生老死故，名之為種。
若無行熏終不成種故。
云於諸行中植心種字，即是所引識等五種，
於一剎那為行所集，無有前後。
約為異熟六根之種，名六處支。
為異熟觸受種，名觸受支。
除本識種，為識支體。
及此三種諸餘異熟蘊種，皆名色支，故無前後。
因位難知，但依當起分位說五有殊，五不離心但名心種，又隱餘四就現說故。
然《唯識論》中，但識等種以為所引。
而《集論》中說此識支通於能引，正取業種為識支故，識種乃是名色支攝。
《緣起經》說通能所引，業種識種俱名識故；
識種但是名色所依，非名色故，不同《集論》。
今經意同《緣起經》說，通取二故雙舉行識。
論云此中起心種子者，示生老死體性者，謂未來二果以此識種為親因故。
次有漏有取成上種義，謂行及識等名言種子皆通無漏，今與三漏相應故名有支。
如初地中，以欲等四流起心種故。
有漏是愛、有取是取，愛取潤故能招後有。
次「復起」下辨名色支。
初之二句文含二意：一者成上種義，由起生死，心得種名。
二者總標後義，現行名等皆生老死故，即同初地於三界田中復生苦芽。
「所謂」下別，亦有二意：一通約十二，自此至生名色芽，是識生名色。
二為顯前來已具十因，則辨有支生於生死，
名色居初，次第辨耳。
謂由前心等五種有漏有取，愛取潤故復起後有，
是標有支生於二果，今別顯有支之相故。
《唯識》云「愛取合潤能引業種及所引因，
轉名為有，俱能近有後有果故。」
《瑜伽》第十唯說業種名為有者，此能正感異熟果故。
如後段說。三十八中復說唯識等五名為有者，親生當來識等五故。
實則總有八支共立有名，唯除無明，通有成九。
今經復加無明，則通前十因共招二果。
若以十二是前世二果，則一世中具十二矣。
且約有支，文有六緣：一業為田，即是行種，望所生果但為增上緣故。
二識為種，即是識等五種，為後生死作親因故。
如世種植依田肥瘦，然其菽麥隨自種生。
論總釋云「隨順攝取罪福等行，業為地故。」
此正明隨順於愛，攝前行識之種而成有支也。
三無明闇覆，論主取前經無明，故云前說無智闇障，無明覆蔽故。
此則依於等能發起遠為助故，亦是舉於前世例今世故。
準《唯識》意，非前發業無明即是覆業無明。
亦是愛攝，即迷外增上果愚。
又諸煩惱皆能潤故，以約十因同一世故。
四愛水為潤，論主指前常求有無之愛，
即是舉例，亦即是前標中有漏，以前有愛無明攝故。
五我慢溉灌者，即是取支，要數溉灌方生有芽。
我語等取為我慢故，若悟無我容不生故。
六見網增長，亦是取支，見取攝故。
我見為本，諸見生故。
令無漏法不能壞故，名之為網。
論總釋云如是住如是生心者，總顯生名色芽。
由無明愛，令上識種安住業地，名色心生故。
次却釋我慢，彼經云「我心溉灌」，論云我是我所我我想是慢者，
謂我是我所釋我字，以非但執我亦執行業，是我所修故。
次我我想是慢者，釋彼心字，心即想義，
依我起於我想以陵他故，名之為慢。
正同今經。次釋見網云「我生不生」，生即是常、不生是斷。
斷常為本，具足六十二見故。
末句云「如是種種諸見」也。
如初地中，始於無明終至識支皆名邪見。
然遠公諸德皆云我我所者，受生之時，
自見己身名之為我，見父母精血名為我所。
又謂父母是我夫妻，當受生時與父母競色，
謂己諍得便起勝想，故名為慢。
我生者，我唯此處生，不於餘處生。
此並通取中有求生之愛，於理無失。
然上諸句皆明能生，生名色芽即是所生當報五果。
初結生蘊即是識支，今以前辨識種隱於餘四，
今辨現行略其總報所依，欲顯識與名色次第相生義故。
復欲顯其通種現故，故有隱顯。
然名色等必有所依本識，故初地云「於三界田復生苦芽，所謂名色共生。」
論云「共阿賴耶識生故」，即此後文云「與識共生」。
次「名色增」下辨六入等八支，如後段明。
然此一段，意欲答於受生所以，故具出諸惑隱顯等殊，不在顯相。
顯相在於後段。二約逆觀結酬無我。
初二句約生明無我，但由無明等集，非由我集。
又上句揀無因，下句揀邪因。
後二句約滅明無我。
剎那性滅，無使之然。
三就人結觀。如是觀者，即隨順緣起之理。 ^802b3

第三迷真起妄緣相次第者，即論相差別也。
論云「若因緣無我，以何相住因緣集行？
謂當相名住、生後為行，故經意云迷諸諦理起相集耳。」
然成答相三，通是有支相續，而兩重緣相差別云何？
略有五異：一前約妄我起緣，即迷我執；
此約迷諦起緣，即迷真實義。
二前約緣起，此約緣次故。
前通取十因一處共起名色；此中一向單說次第。
三前通三世二世，以許十因同一世故，
義取亦通五世；此唯三世，以名色等唯約現故，義取亦通一世。
四前文欲明三世並備，於無明中說有愛故，
於現在中說無明故；此中三世互有隱顯，不許相通。
五前為答難；此為辨相，如論意故。
有斯五異，兩處辨緣，共明相續，總破癡倒，故但束為十門之一。
文中亦二：初順、後逆。
順中，初無明支，言於第一義不了者，然十二支皆依真起，
無有自性，故下偈云「觀諸因緣實義空」也。
而無明最初，親迷諦理而起於行。
既橫從空起，不可復原，故令無明特受迷稱。
論經云諸諦第一義者，即四諦也。
故《對法》云「真實義愚者，謂迷四聖諦。」
所迷即是實義，能迷即愚。
別有闇法名為無明，非但遮詮明無而已。
二所作業果名行者，行支也。
業即罪等三業，是彼無明所起果故。
故偈云「所作思業愚癡果」，而論云是中無明所作業果者所謂名色者，
此出果體。體謂行體，即名色故。
遠公《釋論》云「行有三業：意業為名，身口為色故。」
《婆沙》云「名色有二：一方便名色、二報名色。
若云名色緣識，即方便名色。
若云識緣名色，即報名色。」
今以行為方便名色。
三「行依止」下識支。
論云「於中識者，彼依止故。」
彼即是行。此中語倒，應言依彼故。
論經云「依行有初心識，謂由行熏心，有當果種乃至現行故。」
《瑜伽》云「因識為緣，相續果識前後次第。」
四「與識」下名色支。
初一識字即是現行識支，識為種邊唯是賴耶，在現行位通於六識。
今揀現非種，故云共生四蘊，識蘊已屬所依識故。
若言四蘊曰名、羯剌藍等為色，則所依現行之識亦唯賴耶。
《瑜伽》云「俱有依根曰色，等無間依根曰名。」
則通五蘊為體，即四七日來根未滿位。
論云名色與識共生故者，此言揀濫，恐人誤謂名共色生故。
又云識名色遞相依故者，釋前共義，謂識由名色得起，
名色依識得存，如水與塵互相依持以為泥團，
亦如束蘆，乃至命終相依而轉。
故上答文總名苦果為名色芽。
五六處支，謂四七日後諸根滿位，六處明盛，
名增成意處，色增成餘五。
《俱舍》云「從生眼等根，三和前六處。」
前段為明意根本有，云成五根耳。
《俱舍》第十一，五果之中，前三胎內，餘二胎外。
六觸謂觸對，雖有三和，於三受因尚未了知，但能觸對。
七受支，分別三受領納於觸，名觸共生。
此前四支唯約現行。
八愛支，以三受中樂受纏綿希求，故云染著，即是中下品貪。
此雖通緣內外二果，諸論多取緣外境愛增上果生。
九取支，雖攝餘惑，而愛潤勝故，說是愛增。
然上二支通現及種。
十有支，由四取心中所起諸業，故名有漏。
此業親能招當果，故名之為有。
此約三世，不同前段愛取合潤業等名有，此前之業已隔現行名色等故。
十一生支，約增上緣，云從業起。
始從中有，未衰變來，皆名為生。
十二老死，即諸衰變位名，為蘊熟故。
上二支體通五蘊，唯是現行，欲令生厭，合五成二以顯三苦。
老非定有，附死立支。
別離等五餘時雖有，死時多故，偏就死說。
然此一段有支，亦通一生前後建立，餘支可知。
唯生一種通取於前耳，思之。
後逆觀中，一結是苦樹，謂無明行引識至受為苦芽，
愛緣引受至有是守養，生老死為苦樹。
從芽守養是增長義。
又於現法中，無明造業為小苦樹，若愛取潤則得增長，
不潤尚滅，況更增耶。
又初二為根，次二為身，次三為枝，次三為華，後二為果。
無我我所結成無我，無作無受結成於空。
「復作是念」下以我況法，結成勝義故。
故《瑜伽》說「由十種相緣起甚深。
六義依無常：一義依苦、一義依空、二義依無我。
今初，一從自種子亦待他緣、二從他亦待自、
三俱從無作用、四此二因性非不是有，
此四義即前段中但因緣故集無有集者；
五雖無始其相成就而剎那滅、六雖剎那滅而似停住，此二即前任運而滅亦無滅者。」
一義依苦者，一味苦相而似三相故，結云苦樹。
一義依空者，謂離有情作者受者，然似不離顯現，即今無作無受。
二義依無我者，一雖實無我似我相現，
即今無我我所；二依勝義諦雖不可說，
而言諸法自性可說，即今「復作是念」已下經文。
十義備矣，由前緣相皆是似義故。
逆觀中，直顯真實性相無礙，故為甚深緣起之觀正在於此。
又無作作者，即顯緣生，非天人作。
若佛出世若不出世，安住法性、法住、法界故。
於此一觀已為甚深，況加後二。 ^804c27

二約大悲隨順觀者，四觀之中，此第一門即當第一愚癡顛倒觀。
論總釋云「隨所著處愚癡及顛倒，此事觀故。」
謂十二因緣是所著處。
「癡迷性相倒執我所」下別釋意，明癡隨所迷立二顛倒：
一從初至則無生處，明迷緣性之無我，執我成倒。
以著我故，則世間生，明是顛倒。
若離此著則無生處，反顯此著必是顛倒。
二「復作」下竟初一門，明愚緣相之緣，生疑惑顛倒，
謂無智故常求有無，滯斷常之二塗，故云疑惑。
致緣相之相續，明是顛倒。
令菩薩順彼眾生愚倒之事，起悲觀察，名為事觀。 ^806a5

三約一切相智觀。
九觀之中，此門攝第一觀全及第二之半，
謂初成答二文名染淨分別觀，此有二意：
一著我為染、離我為淨；二著我故緣相生為染、離我故緣相滅為淨。
後相經文即屬第二依止觀，謂雖依第一義，
以不知故即起諸緣，是為染依；見第一義，
諸緣則滅，便為淨依。
相諦觀中不知故成緣相，大悲觀中不知便為顛倒。
然上相續一門，經文無二，隨義分三：初明倒惑起緣，
實無有我，成一切智觀；次順癡倒事，成道相智觀；
後委究解惑染淨性相，成種智觀。
又初順根本，次順後得，後即無礙，雖無我所，不壞相故。
而起大悲，能所本空；悲而無著，雙窮性相，不滯自他。
三觀一心成無礙智，甚深般若寧不現前？
一門尚然，況加餘九。
大方廣佛華嚴經疏卷第三十九
 ^806a17
