賢愚經卷第七
translator:: 元魏涼州沙門慧覺等在高昌郡譯
pin:: 
#  31 大劫賓寧品
（三六）大劫賓寧品第三十一〔丹本此品前在第四卷為十八〕
如是我聞：
一時佛在舍衛國祇樹給孤獨園，爾時國王名波斯匿。
于時南方有國名為金地，其王字劫賓寧，
王有太子，名摩訶劫賓寧。
其父崩背，太子嗣位，體性聰明，大力勇健，
所統國土三萬六千，兵眾殷熾，無能敵者，
威風遠振，莫不摧伏，然與中國不相交通。 ^398a19

後有商客往到金地，以四端細#CB02517;奉上彼王，
王納受已，問商客言：「此物甚好，為出何處？」
商客答曰：「出於中國。」
王復問言：「其中國者，名字云何？」
商客啟曰：「名羅悅祇，又名舍衛，其數眾多，不能具說。」
王復問言：「中國諸王以何等故不來獻我？」
商客啟曰：「各自霸土，威名相齊，以是之故，不來承奉耳。」
王自思惟：「今我力勢能總威攝一切天下，何緣諸王不來承貢？
今當加威，令彼率伏。」
復問商客：「中國諸王，何者最大？」
商主白言：「舍衛國王為第一大。」 ^398a25

時金地王即便遣使詣舍衛國，持書示教，
其理委備，告語其王波斯匿言：「我之威風遍閻浮提，
卿為所恃，斷絕使命，今故遣使共卿相聞。
卿若臥時，聞我聲者，尋應起坐；若坐聞者，
尋時應立；若食聞聲，應即吐哺；若沐聞聲，
應即握髮；若住時聞，應即相趣。
却後七日，與我相見；設不如是，吾當興兵破汝國界。」 ^398b6

波斯匿聞，深用驚惶，即往詣佛，具白斯事。
佛告王言：「王還語使云：『我不大，更有大王。』」
王奉佛教，告彼使言：「世有聖王，近在此間，卿可到邊傳汝王命。」
使即時往詣於祇桓。 ^398b14

于時世尊自變其身作轉輪王，令目連作典兵臣，七寶侍從皆悉備有。
又化祇桓令作寶城，繞城四邊有七重壍，
其間皆有七寶行樹，雜色蓮花不可稱計，
光明晃晃，照然赫發。
城中宮殿亦是眾寶，王在殿上尊嚴可畏。 ^398b18

於是彼使前入化城，既覩大王，情甚驚悚，
自念：「我君無狀招禍。」
然不得已，以書示之。
化王得書，蹋著脚下，告彼使言：「吾為大王，
臨統四域，汝王頑迷，敢見違距。
汝速還國，致宣吾教：『信至之日，馳奔來覲，
臥聞當起，坐聞應立，立聞吾令，便當涉道。
剋期七日，不得稽遲；敢違斯制，罪在不請。』」 ^398b23

使受教竟，還詣本國，具以聞見白金地王。
王承斯問，深自咎責，合率所領諸小王輩，
嚴辦車馬，欲朝大王，然有所疑，未便即路，
先遣一使白大王言：「臣所總秉三萬六千，
王為當都去，將半去耶？」
大王還報：「聽半留住，但將半來。」 ^398c2

時金地王將萬八千小王同時來到，既見化王，
謁拜畢已，心作是念：「大王形貌雖復勝我，力必不如。」
化王于時勅典兵臣以弓與之，金地國王手不能勝。
化王還取，以指張弓，復持與之，勅令引挽；金地國王殊不能挽。
化王復取，而彈扣之，三千世界皆為振動。
次復取箭，彎弓而射，離手之後，化為五發，
其諸箭頭各各皆出無數光明，其光明頭皆有蓮花，
大如車輪，一一花上各各皆有一轉輪王，
七寶具足，奮演光明，普照三千大千世界，五道眾生莫不蒙賴。 ^398c7

諸天境界見其光明及聞說法，身心清淨，
有得道果第二、第三道者，有發無上正真道意，
復有得住不退地者；人道眾生見佛光明及聞所說，
心生踊躍，其中有得一道、二道、三道之者，
出家入要得應真者，有發無上正真道意，
得不退地，不可稱計；餓鬼中者，見佛光明及聞所說，
皆得飽滿，身心清淨，無諸熱惱，皆生慈心，
恭敬於佛，即得解脫，生人天中；畜生中者，
見佛光明，貪欲瞋毒皆得消除，癡心曚冥尋得醒悟，
皆悉歡喜，信敬於佛，即得解脫，生人天中；
地獄中者，見佛光明，寒則熅煖，熱則清涼，
苦痛之處即得休息，身心踊躍，慈敬於佛，
即得解脫，生人天中。 ^398c18

爾時摩訶劫賓寧王、金地諸王見斯變已，
其心信伏，遠塵離垢，得法眼淨，萬八千王一時皆然。
須臾之頃，佛攝神力，還復本形，諸比丘僧前後圍繞。
金地王眾求索出家，佛即聽許，鬚髮自墮，
袈裟在體，思惟妙法，盡得阿羅漢果。 ^399a2

阿難白佛：「此金地王宿種何德，生在豪尊，
功德巍巍，遭值佛世，逮成無漏？」 ^399a8

佛告阿難：「眾生由行受其果報。
乃往過去有迦葉佛，般涅槃後，有一長者為起塔廟，
造作堂閣，四供養具。
歲月漸久，而塔崩落，床褥、衣食亦復斷絕。
其主長者有子比丘，便行勸化人民之類各令減割，
用治斯塔，又設飲食、床臥之具，諸人同心咸共供承，
因發誓願：『當來之世，富貴長壽，值佛出世，
聞法獲證，行報無遺，皆令果成。』」
佛告阿難：「爾時長者子比丘者，今金地王摩訶劫賓寧是；
其諸人民受道化者，今萬八千諸王是也。」 ^399a9

佛說是法，眾會聞者逮得道證，發心不退，
受持至教，歡喜奉行。
pin:: 
#  32 梨耆彌七子品
（三七）梨耆彌七子品第三十二〔丹本此品在第四卷為第二十〕 ^399a20

如是我聞：
一時佛在舍衛國祇樹給孤獨園。
爾時波斯匿王有一大臣，名梨耆彌，家居大富，
生七男兒，為其娶妻，已至于六，殘第七子，當為求婦。
自思惟言：「吾年衰邁，唯餘一兒，為之納婦，要令殊勝。」
時此長者有一親厚婆羅門來共相見，
因議語曰：「今我欲為小兒求婚，未能知處。
卿自昔來遊行諸國，今欲煩君為我推覓，
若見有女端政賢智，性命相宜，適我子意，乃當求之。」 ^399a23

時婆羅門即便然可，遍行看覓。
到特叉尸利國，見有五百童女群行遊戲，
採取好花，用作拂飾，此婆羅門隨逐觀之。
轉復前行，當度少水，諸女子輩皆脫革屣，
中有一女而獨不脫，并屣入水；轉復前行，
續更有河，眾女褰衣爾乃入水，唯此一女獨并衣入；
前行林間，諸女各各上樹採花，時此一女自不上樹，
從他索之，得花甚多。 ^399b3

時婆羅門問此女言：「我有少疑，欲得相問。」
其女答曰：「有疑便問。」
婆羅門言：「向者諸女當入水時盡脫革屣，
汝獨不脫，有何意故？」
時女答言：「汝癡何甚！
所以作屣，正用護脚。
陸地之事，眼有所見，荊棘瓦石可得避之；
水底隱匿，眼所不覩，儻有棘刺及諸毒虫傷害人脚，是以不脫。」
時婆羅門復更問言：「以何事故，并衣入水？」
時女答言：「女人之身，相有好惡，褰衣入水，
為人所見，相好則可，不好嗤笑，以是事故，而不褰之。」
時婆羅門復更問言：「以何緣故，獨不上樹？」
女便答言：「若當上樹，樹枝儻折，危害人身，
以是事故，而不上耳。」
此女即是波斯匿王弟曇摩訶羨女也。
羨昔因罪逃奔彼國，便於其土安家納娶，
而生斯女，字毘舍利。 ^399b11

時婆羅門聞女所說，知必賢能，而問女言：「汝父母在不？」
女答曰：「在。」遂逐到門，求共相見。
女入白父：「外有婆羅門欲見大人。」
時曇摩訶羨便出見之，問訊已竟，而語之言：「向者女子是君女不？」
答言：「是也。」「為有主未？」
答言：「未也。」婆羅門言：「舍衛國中有一大臣，
字梨耆彌，君識之不？」
答言：「舊識。」婆羅門言：「是梨耆彌最下小兒端政聰明，
欲求君女共為婚姻，可得爾不？」
曇摩訶羨言：「彼是豪姓，本與匹偶，苟其欲得，情在無違。」
已蒙許可，便共剋日。 ^399b26

爾時有伴往舍衛國，時婆羅門即作書#CB00562;與梨耆彌，
陳說事狀。長者聞已，辦具娉物，車馬騎乘往特叉尸利國，
漸近欲到，先遣使往。
時曇摩訶羨善加敬待，即設賓會，以女妻之。
諸事畢竟，當還舍衛，時此女母於眾人前囑其女言：
「自今已後，常著好衣，恒食美食，日日照鏡，莫令斷絕。」
女即長跪，奉受教勅，梨耆彌聞，陰用為恨，
「人生一世，苦樂無定，好衣美食如何得常？
恒照明鏡，斯亦非理。」
雖有此念，難不問之。 ^399c7

客主相辭，於是別去，大小徒侶進路歸國，
於道中間有一客舍，四面垂軒，極為清涼，其先到者在下休息。
兒婦後至，啟白妐言：「此不可住，速出向外。」
妐不違之，出向露處，左右數人不肯出去。
時有象馬身體瘙痒，以身揩柱，屋即崩壞，填殺下人。
時梨耆彌作是念言：「我今脫死，由是兒婦。」
敬遇之心倍益隆厚。 ^399c17

即便駕乘，進路而歸，到一大#CB00589;，
草茂水美，眾人息駕， #CB00589;側而住。
兒婦後到，便語之言：「住此不快，速出岸上。」
即用其言，遠澗休息。
須臾之間，便有雲起，震雷降雨，滂沛而下，溢#CB00589;流來。
時梨耆彌復重念曰：「吾等今日再脫於死，由此兒婦得全身命。」
復勅嚴駕，涉道進前。 ^399c24

既達本國，中表親里悉來慶問，長者欣悅，
即設供具，共相娛樂。
終竟一日，賓客既罷，是時長者召諸兒婦而告之曰：
「吾今年高，厭眾事務，家居器物欲有付託，卿等諸人誰能為我知藏執鑰？」
六大兒婦盡辭不堪，其第七者自言能任，于時長者以諸藏鑰悉以付之。 ^400a2

既以受命，勤謹不懈，朝朝早起，灑掃堂舍，
炊蒸已竟，先飯妐姑及諸男女，後飯奴婢僮僕，
使人各各分處赴趣作業，然後自食，以是為常。
妐見忠恪不與凡同，怪前母囑而不用之，
便問之曰：「汝前來時，被母教勅：『好衣美食，日照明鏡。』
其事云何，卿可說之。」
兒婦長跪，具答事狀：「我母所約著好衣者，
體上大衣教使愛護，恒令淨潔，時間客會，
可得鮮妙；所勅美食，非為甘肥，教使晚飯，
飢虛得食，麤細盡美；其明鏡者，非銅鐵鏡，
教令早起，灑掃內外，端整床席，務令淨潔。
我母所囑，其事如是。」
時妐聞之，知有妙才，情存待遇甚倍於前，
家中眾物悉以委之，歡喜泰然，無復憂慮。 ^400a8

時有群鴈飛入海渚，食噉粳米，食之既飽，
銜穟翔來，當王宮上，失墮殿前。
諸人見之，取用奉王。
王見奇好，必中作藥，勅使留種，莫得棄散，
賦與諸臣，各令殖之。
時梨耆彌亦得少許，持至於家，教令種之。 ^400a22

兒婦奉取，驅率奴僕調和畦田，於中下種，
生長滋茂，大獲子實。
諸人種者，消息失度，悉皆不生。 ^400a27

時王夫人欻得篤疾，召問諸醫治病所由，
中有醫言：「當須海渚粳米作食，食之爾乃可差。」
王自憶念：「昔得其種，賦人墾殖，今當推校為有為無？」
即召諸臣而問之言：「前勅種稻為成熟不？
今日急須用治困病。」
諸臣各各自說本末，或云不生，或云鼠噉。
時梨耆彌歸家問曰：「前種稻米為獲實不？
欲得與王治夫人病。」
兒婦答言：「家內豐多，若用作藥，足周一國，不但濟一人也。」
時梨耆彌即送與王。
尋用作食，以與夫人，夫人食已，病得除愈。
王甚歡喜，大與賞賜。 ^400a29

時特叉尸利、舍衛二國共相嫌隙，常不和順，
時特叉尸利王欲試舍衛有聖智不，遣一使者至舍衛國，
送牸馬二匹，而是母子形狀、毛色一類無異，
「能別識者，實為大善。」
王及群臣不能分別。
時梨耆彌從宮歸家，兒婦問言：「有何消息？」
妐即答言如向所見，兒婦白言：「此事易知，何足為憂？
但取好草，並頭而與，其是母者，推草與之；
其是子者，抴搏食之。」
時梨耆彌尋往白王，王如其語，以草試之，
果如其策，母子區別。
即語使者：「斯是馬母，彼是其駒。」
時使答言：「審如來語，無有差錯。」
王大歡喜，倍加爵賞。 ^400b11

時彼來使還歸本國，具白諸理。
時特叉尸利王便更遣使送 " resp=二蛇，
麤細長短相似如一，「能別雄雌者，斯亦大善。」
波斯匿王及諸群臣無能識者。
時梨耆彌歸問兒婦：「此復云何？」
兒婦答言：「以一端細#CB02517;敷置於地，
取此二蛇用著#CB02517;上，
若是雌者，靜然不動，其是雄者，搔擾不寧。
何以知之？女之為性，愛著細滑，得軟生染，
不欲動搖；男子性剛，轉側不安。
以此推之，可足知矣。」
長者聞已，即往白王。
王從其計，尋時試之，果如所言，了了識別。
告彼使曰：「是雄，是雌。」
使尋報曰：「審爾不虛。」
王甚慶悅，大賜財寶。 ^400b23

時彼國王復送一木，長滿一丈，根杪正等，
無有節目、刀斧之迹，而語之曰：「若能識別此木上下，
亦大快善，甚不可量。」
王及諸臣無能識者。
時梨耆彌復問兒婦，兒婦答曰：「此事易耳，
但取其木用著水中，根自沈沒，頭浮在上。」
長者聞已，復往白王。
王用其語，而便試之，果如其計，沈浮各殊。
語彼使言：「浮者是頭，沈處是根。」
時使答言：「信如所論。」
王益歡喜，重與賞賜。 ^400c6

彼使還國，具白因緣。
其王聞之，心用信伏，更遣使命，兼獻珍寶，
因復語曰：「大王國中實有賢達，自今以後當修義好。」
波斯匿王情倍踊躍，召梨耆彌而問之曰：
「頃來諸事，卿何由知？」
梨耆彌言：「非臣所達，是臣兒婦之智辯耳。」
國王聞已，深加欣敬，拜其兒婦，用為王妹。 ^400c15

復經少時，兒婦懷妊，日月已滿，生三十二卵，
其一卵中出一男兒，形體顏貌端嚴挺特。
年遂長大，勇健無雙，一人之力，敵於千夫，
父母愛念，合國敬畏，後為納娶，各已備畢，純是國中豪賢之女。 ^400c21

時毘舍離信心開解，請佛及僧於舍供養。
佛為說法，合家眷屬得須陀洹，唯末小兒未獲道迹。
時乘白象欲出遊戲，門外有壍，既深且廣，
於其壍上有大木橋，時此少年適到橋宕，
爾時復有輔相之子乘車外來，橋中相逢，
各恃豪姓，不相開避。
毘舍離兒便懷瞋恚，就於象上低身下向，捉輔相子并其車乘擲置壍中。
身體傷破，百節皆痛，啼哭而歸，白其父言：
「毘舍離兒橫見毀辱，傷我身體，苦痛若斯。」
其父聞之，甚用懊惱，恤其子言：「彼人力壯，
又是國親，難與爭勝，當思密計，以報此怨。」
即以七寶合為馬鞭三十二枚，用好純剛作刀內中，
三十二人各遺一枚，而語之言：「汝等年少，
體性自嬉，故作此鞭而用相贈，幸可納之，恒捉在手。」
諸人歡慶，便為受之。 ^400c25

是時國法，見王之時，禮不帶刀。
於是輔相已見納受而常秉執，便向國王深譖讒之，
云：「毘舍離三十二子年盛力壯，一人敵千，
今懷異計，謀欲害王。」
王雖聞之，情猶未信，復更白王：「事審不虛，
現有證驗，各作利刀置馬鞭中，以此推之，事足明矣。」
王即索看，果如所言，王意便信，謂必為然，
選擇力士，安在宮內，一一召喚，於裏殺之。
以三十二頭盛著一函，繫縛封印，送與其妹。 ^401a12

當於是日，其毘舍離請佛及僧就家供養，
見王送函，謂為致供來相助辦，便欲開看。
世尊告曰：「且住！勿解！
須待食竟。」食飽已訖，便命令坐，為其說法。
「此身無常、苦、空、無我，生多危懼，不得久立，
眾惱纏縛，辛酸難計，恩愛別離，互相悲戀，
唐困身識，於道無益，唯有智者能解此要。」 ^401a21

時毘舍離霍然情悟，得阿那含道，歡喜合掌，
白世尊言：「唯垂矜愍，見賜四願：一者、諸病比丘，
給足湯藥，隨病飲食；二者、看病比丘，亦給其食；
三者、遠來比丘，先供養之；四者、遠行比丘，給辦糧餉。
所以者何？諸病比丘由無湯藥、好飲食故，
其病難差，或復沒命；瞻病比丘由無食故，
當捨乞食，早晚無時，病人所須或能差錯，
違心恚怒，病則難愈，以是之故，當施其食；
諸有他方遠來比丘，初到異土，未有知識，
若行乞食，或值惡狗，或逢弊人，儻能瞋恚，
傷損毀辱，以是之故，當先與食；遠去比丘，
當須伴侶，由無糧餉，或不逮伴，道路遐險，
多諸毒獸，設當獨涉，或致危難，我以是故，當供給之。」 ^401a28

爾時世尊聞毘舍離求此四願，讚言：「善哉！
善哉！如汝所願，其德弘大，供佛無異。」
即與眾僧還到祇桓。
世尊去後，開函視之，三十二頭悉在函中，
由愛斷故，不生懊惱，但作是言：「痛哉！
悲哉！人生有死，不得長久，驅馳五道，何苦乃爾！」
三十二兒婦家親族聞此事理，極懷瞋恚，
咸共唱言：「大王無道，抂殺善人。」
共合兵馬，欲為報仇。
軍眾雲集，圍繞王宮，時王恐怖，退向佛所。
諸人聞之，即引軍馬往圍祇桓。 ^401b13

爾時阿難聞波斯匿王殺毘舍離三十二子，
婦家宗黨欲為報仇，長跪合掌，白世尊言：
「有何因緣，三十二兒為王所殺？」 ^401b23

世尊告曰：「毘舍離子三十二人，不但今日為王所殺，三十二人一時頓死。
汝今善聽！持之在心，當為汝說。」
阿難曰：「諾。」 ^401b26

佛告阿難：「乃往過去久遠世時，此三十二人共為親友，
相與言議，盜他一牛。
彼時國中有一老母，無有子息，單窮困厄，
時諸偷兒往詣其舍，欲共殺牛，老母歡喜，
為辦薪、水、煮熟之具。
臨下刀時，牛跪匃命，諸人意盛，必欲殺之，
牛便結誓：『汝今殺我，將來之世，我不置汝，
正使得道，猶不相放。』
立誓已竟，便為所殺。
諸人燒煮，競共噉之，老母因次，亦得飽滿，
欣悅而言：『由來安客，今日最善。』」 ^401b28

佛告阿難：「爾時牛者，今波斯匿王是；爾時盜牛人者，
今毘舍離三十二子是；爾時老母者，今毘舍離是。
由此果報，五百世中常為所殺，乃至於今。
彼時老母由助喜故，五百世中常為作母，
極懷懊惱，今值我時，始獲道證。」 ^401c9

阿難合掌，重白佛言：「復修何福，豪富猛健？」
佛告阿難：「乃往過去迦葉佛時，有一老母信敬三寶，
其家大富，合集眾香，以油和之，欲往塗塔，
於其中路逢三十二人，因而勸之：『我欲以油塗塔，
可相助佐，當得福德，世世所生，端正多力。』
時三十二人歡喜共去，塗塔已竟，各作是言：
『由是老母故，令我等得種福業，願所生處尊榮富貴，
恒為我母，我等為子，常莫相離，見佛聞法，疾得道果。』
老母喜悅，便許可之。
從是已來，五百世中恒生尊貴。
爾時老母，今毘舍離是；爾時三十二人，今三十二子是。」 ^401c14

時諸軍眾聞佛所說，恚心便息，而作是言：
「大王所刑，非造為之，此人自種，今受其報。
由殺一牛，猶尚如是，波斯匿王是我曹主，云何懷惡而欲危害？」
即除器仗，自投王前，求哀請過。
王亦釋然，不問其罪。 ^401c26

爾時世尊因為四眾廣說諸法，「善業應修，惡行應離。」
敷演分別四諦妙法。
眾會聞者皆得道證，受持佛教，歡喜奉行。
pin:: 
#  33 設頭羅健寧品
（三八）設頭羅健寧品第三十三〔丹本為二十一〕 ^402a2

如是我聞：
一時佛在羅閱祇竹園中。
爾時賢者阿難從座而起，整衣服，長跪叉手，
前白佛言：「阿若憍陳如伴黨五人宿有何慶，
依何因緣，如來出世，法鼓初震，獨先得聞，甘露法味特先得甞？
唯願垂哀，具為解說！」 ^402a6

於時世尊告阿難言：「此五人者，先世之時，
先食我肉，致得安隱，是故今日先得法食，用致解脫。」 ^402a11

爾時阿難重白佛言：「先世食肉，有何因緣？
願具開示！」 ^402a13

佛告之曰：「過去久遠無量無數阿僧祇劫，
此閻浮提有大國王，名曰設頭羅健寧，
領閻浮提八萬四千國、六萬山川、八十億聚落、二萬夫人婇女。
王有慈悲，憐念一切，人民之類靡不蒙賴。 ^402a14

「爾時國中有火星現，相師尋見，而白王言：
『若火星現，當旱不雨經十二年。
今有此變，當如之何？』
王聞是語，甚大憂愁：『若有此災，奈何民物？
民命不濟，無復國土。』
即合群臣而共議之。
眾臣咸曰：『當下諸國計現民口，復令算數倉篅現穀，知定斛斗十二年中人得幾許。』
王從其議，即時宣令急勅算之。
都計算竟，一切人民日得一升猶尚不足。
從是已後，人民飢餓，死亡者眾。
王自念曰：『當設何計濟活人民？』
因與夫人、婇女出遊園觀，到各休息，王伺眾眠寐，
即從座起，向四方禮，因立誓言：『今此國人飢羸無食，
我捨此身，願為大魚，以我身肉充濟一切。』
即上樹端，自投於地，即時命終，於大河中為化生魚，其身長大五百由旬。 ^402a19

「爾時國中有木工五人，各齎斤斧往至河邊規斫材木，
彼魚見已，即作人語而告之曰：『汝等若飢欲須食者，
來取我肉；若復食飽，可齎持去。
汝今先食我肉，而得充飽，後成佛時，當以法食濟脫汝等。
汝可并告國人大小，有須食者悉各來取。』
五人歡喜，尋各斫取，食飽齎歸。
因以其事具語國人，於是人民展轉相語，
遍閻浮提悉皆來集，噉食其肉。
一脇肉盡，即自轉身，復取一脇，皆復食盡，
故處還生，復轉身與之。
如是翻覆，恒以身肉給濟一切，經十二年。
其諸眾生食其肉者，皆生慈心，命終之後，得生天上。 ^402b5

「阿難！欲知爾時設頭羅健寧王者，則我身是；
時五木工先食我肉者，今憍陳如等五比丘是；
其諸人民後食肉者，今八萬諸天及諸弟子得度者是。
我於爾時先以身肉充彼五人，令得濟活，
是故今日最初說法度彼五人，以我法身少分之肉，除彼三毒飢乏之苦。」 ^402b17

賢者阿難及諸會者聞佛所說，且悲且喜，頂戴奉行。
賢愚經卷第七
 ^402b23
