
pin:: 大智度論初品十力釋論第三十九〔卷二十四〕
author:: 聖者龍樹造
translator:: 後秦龜茲國三藏鳩摩羅什譯
other:: 
##  39 十力釋論

【經】
「舍利弗！菩薩摩訶薩欲遍知佛十力、四無所畏、
四無礙智、十八不共法、大慈大悲，當習行般若波羅蜜！」 ^235a28

【論】
問曰：
是十力、四無所畏等，是佛無上法，應當前說，
何以故先說九相、八念等？ ^235b1

答曰：
六波羅蜜是菩薩所應用，先已說。
三十七品乃至三無漏根，是聲聞法。
菩薩行是六波羅蜜得力故，欲過聲聞、
辟支佛地，亦欲教化向聲聞、辟支佛人令入佛道；
是故呵是小乘法，捨一切眾生，無所利益。
若諸聲聞人言：「汝是凡夫人，未斷結使，不能行是法。」
是故空呵！以是故佛言：「菩薩應具足三十七品等諸聲聞法，
不可得故。」雖行是諸法，以不可得故，為眾生行邪行故，
行此正行，常不捨。
是諸法不可得空，亦不疾取涅槃證。
若菩薩不解不行是小乘而但呵者，誰當肯信？
譬如釋迦牟尼佛若先不行六年苦行，
而呵言非道者，無人信受！
以是故，自行苦行，過於餘人；成佛道時，
呵是苦行道，人皆信受。
是故六波羅蜜後，次第行聲聞法。 ^235b3

復次，此非但是聲聞法，是法中和合不捨眾生意、
具足一切佛法、以不可得空智故，名菩薩法。 ^235b19

問曰：
若菩薩具足三十七品諸法者，云何不入聲聞法位？ ^235b21

答曰：
「具足」者，具足觀知而不取證，了了觀知，
故名「具足」。如佛說：
　　「一切畏杖痛，莫不惜壽命；
　　恕己可為喻，杖不加群生。」 ^235b22

雖言「一切畏杖痛」，無色界眾生無身，色界雖有身而無鞭杖，
欲界中諸佛、轉輪聖王、夜摩天已上，皆不畏杖楚；
為畏得杖處者，故言「一切」。
「具足」亦如是，不為求證著法故言「具足」。 ^235b27

復次，我先說：「不捨眾生，以不可得空智和合故，不墮聲聞地。」 ^235c2

問曰：
從六波羅蜜至三無漏根，但言「應具足」；
自此以後，何以故皆言「欲得、欲知是事，當習行般若波羅蜜」？ ^235c3

答曰：
聲聞法有量有限，故言「應具足」；自此已下，
是諸佛法甚深無量，菩薩未得，故言「欲得是事，當學般若波羅蜜」。 ^235c6

復次，聲聞法易解易知，故言「具足」；菩薩法、
佛法難解難知，故言「當學」。 ^235c8

復次，聲聞法總相：但知苦，知苦因，知苦盡，知盡苦道。
譬如二種醫：一者、但知病、知病因、知差病、
知差病藥，而不知一切病、不知一切病因、
不知一切病差、不知一切差病藥。
若復但知治人病，不知治畜生病；或能治一國土，
不能治餘國土；有能治數十種病，不悉知四百四種病。
病因、病差、差病藥，亦如是。
二者、於四種中悉皆遍知，遍知藥，遍知病。
聲聞人如小醫，不能遍知；菩薩摩訶薩如大醫，
無病不知，無藥不識。
以是故，聲聞法應具足，菩薩法應當學。 ^235c10

佛有十力者。
是處不是處如實知，一力也。 ^235c22

知眾生過去、未來、現在諸業、諸受，知造業處，
知因緣，知報，二力也。 ^235c23

知諸禪、解脫、三昧、定，垢、淨分別相如實知，三力也。 ^235c24

知他眾生諸根上下相如實知，四力也。 ^235c25

知他眾生種種欲，五力也。 ^235c26

知世間種種無數性，六力也。
知一切道至處相，七力也。 ^235c27

知種種宿命，共相、共因緣，一世、二世乃至百千世劫，
初劫盡，我在彼眾生中，如是姓名、飲食、
苦樂、壽命長短；彼中死、是間生，是間死、
還生是間；此間生名姓、飲食、苦樂、壽命長短亦如是，八力也。 ^235c28

佛天眼淨，過諸天人眼，見眾生死時、生時，
端正、醜陋，若大、若小，若墮惡道、若墮善道，如是業因緣受報。
是諸眾生惡身業成就、惡口業成就、惡意業成就，
謗毀聖人，邪見、邪見業成就；是因緣故，
身壞死時入惡道，生地獄中。
是諸眾生善身業成就、善口業成就、善意業成就，
不謗聖人，正見、正見業成就；是因緣故，
身壞死時入善道，生天上，九力也。 ^236a3

佛諸漏盡故，無漏心解脫，無漏智慧解脫，
現在法中自識知「我生已盡，持戒已作，
後有盡」，如實知，十力也。 ^236a11

問曰：
是十力，菩薩未得，聲聞、辟支佛所不能得，今何以說？ ^236a14

答曰：
聲聞人雖不能得，若聞是十力功德，作是念：「佛有如是大功德。」
自慶言：「我等善利，蒙益不少，得信心清淨，入盡苦道。」
諸菩薩者聞之，懃修菩薩道，當得如是十力等大功德果。 ^236a15

復次，有聲聞人及菩薩修念佛三昧，非但念佛身，當念佛種種功德法身。
應作是念：佛一切種、一切法能解故，名
「一切智人」；一切法如實善分別說故，名
「一切見人」；一切法現前知故，名「一切知見無礙人」；
等心一切眾生故，名「大慈悲人」；有大慈悲故，
名為「世救」；如實道來故，名為「如來」；應受一切世間供養故，
名為「應供人」；成就不顛倒智慧故，名「正遍知」；
戒、定、慧智成就故，名「明行」；成不復還故，
名「善逝」；知世間總相別相故，名「世間解」；
善說出世間安隱道故，名「無上調御師」；
以三種教法度眾生故，名「天人師」；一切世間煩惱睡，
能自覺亦能覺人故，名為「覺人」；一切所願具足故，
名「有德」；十力成就故，名「堅誓」；得四無畏故，
名「人師子」；得無量甚深智故，名「大功德海」；
一切記說無礙故，名「如風」；一切好醜無憎愛故，
名「如地」；燒一切結使薪故，名「如火」；善斷一切煩惱習故，
名「具足解脫」；最上處住故，名為「世尊」。
佛有如是等諸功德故，應念佛。
以是故，菩薩摩訶薩欲得佛十力、四無所畏、
十八不共法，當學般若波羅蜜。 ^236a20

復次，佛在王舍城耆闍崛山中說是般若波羅蜜時，
佛四部眾及諸外道在家、出家，諸天龍、鬼神等種種大眾集會。
佛入三昧王三昧，放大光明，遍照恒河沙等世界，
地六種震動，說是般若波羅蜜六波羅蜜乃至三無漏根。
是中有眾生疑：「有何等力，有幾種力故，能作如是不可思議感動利益？」
佛知眾生心有如是疑故言：「我有諸法實相智力，
是力有十種，用是十種智故，能作如是感動變化，亦能過是所作。」
以是故言「欲得十力，當學般若波羅蜜」。 ^236b12

復次，佛弟子世世殖善根，以少罪緣故墮外道。
諸外道常言：「佛非實有功德力，是幻術力誑惑人心。」
佛弟子墮外道者心疑：「若爾者，佛非大人。」
欲滅是惡謗故言：「我實有十力、四無所畏故度眾生，非是幻誑也。」 ^236b22

復次，諸菩薩修菩薩道、苦行事，難辦難成故欲懈息，
是故佛言：「行是十力，當得無量果報。」
譬如估客主慰喻商人言：「汝等慎勿疲惓，
精勤努力，得至寶山，當得七寶、如意寶珠。」
佛亦如是安慰諸菩薩言：「無得疲厭，當勤精進，
修菩薩道；行是十力，當得無量果報。」 ^236b27

如是等種種利益因緣故說十力等。 ^236c4

問曰：
佛有無量力，何以故但說十力？ ^236c5

答曰：
諸佛雖有無量力，度人因緣故，說十力，
足成辦其事：以是處不是處智力，分別籌量眾生，是可度是不可度。
以業報智力，分別籌量是人業障，是人報障，是人無障。
以禪定解脫三昧智力，分別籌量是人著味，是人不著味。
以上下根智力，分別籌量眾生智力多少。
以種種欲智力，分別籌量眾生所樂。
以種種性智力，分別籌量眾生深心所趣。
以一切至處道智力，分別籌量眾生解脫門。
以宿命智力，分別眾生先所從來。
以生死智力，分別眾生生處好醜。
以漏盡智力，分別籌量眾生得涅槃。
佛用是十種力度脫眾生，審諦不錯，皆得具足。
以是故，佛雖有無量力，但說此十力。 ^236c6

復次，是處不是處力，定知從是因緣出是果報，
是中總攝九力；為欲度眾生故，於初力中分別有九種。
何以故？是世間眾生現前見穀從種出而不能知，何況心心數法因緣果報？
佛於內外因緣果報了了遍知，故名為力。 ^236c20

佛知是眾生業、煩惱因緣故縛，淨禪定三昧解脫因緣故解；
是一切眾生三世三種諸業、諸煩惱，輕重、
深淺、麁細，佛悉遍知，故名力。 ^236c25

一切眾生諸禪定解脫三昧，大小深淺解脫因緣，
佛悉遍知，故名力。 ^236c28

眾生鈍根為後身故作罪福業因緣，利根人為不生故集諸業，
佛悉知此上下根好醜相，故名力。 ^237a1

知一切眾生二種欲，作上下根因緣，二種欲善惡種種別異，
佛悉遍知，故名力。 ^237a3

二種欲由二種性因緣故，遍知眾生深心所趣，故名力。 ^237a5

一切眾生種種性因緣故行二種道，所謂善道、
惡道，種種門所至處，佛悉遍知，故名力。 ^237a6

過去、未來世中因緣果報，智慧無礙，是名宿命、生死智力。 ^237a8

知過去、未來因果已，悉知方便壞因緣果報相續，是名漏盡力。 ^237a9

佛知三世中二種因緣，分別籌量眾生根、
欲、性，為盡漏故說法，是漏盡力。 ^237a11

問曰：
何等為「是處不是處力」？
答曰：
佛知一切諸法因緣果報定相，從是因緣生如是果報，從是因緣不生如是果報。
所以者何？如《多性經》中說是處、不是處相：女身作轉輪聖王無是處。
何以故？一切女人皆屬男子，不得自在故。
女人尚不得作轉輪聖王，何況作佛！
若女人得解脫涅槃，亦因男子得，無有自然得道。 ^237a13

二轉輪聖王一時出世，無是處。
何以故？無怨業成就故。
二轉輪聖王尚不同世，何況二佛！ ^237a20

惡業得受樂報，無是處；惡業尚不能得世間樂，何況出世樂！
若惡行生天，無是處；惡行尚不能得生天，何況涅槃！ ^237a22

五蓋覆心散亂，離修七覺而得涅槃，無是處。
五蓋覆心離修七覺，尚不能得聲聞道，何況佛道！
心無覆蓋，佛道可得，何況聲聞道！ ^237a25

如是等是處、不是處，《多性經》中佛口自說。 ^237a28

諸論議師輩，依是佛語，更廣說是處、不是處：
若言佛有闕失罪過，若諸賢聖求外道師，
若諸賢聖自言我是佛，若諸賢聖墮惡道，
若見諦所斷結使更生，若諸賢聖覆藏罪，
若須陀洹二十五有，皆無是處；如賢聖分別中廣說。 ^237a29

五逆人、五種黃門、墮四惡道眾生、欝多羅越人、
魔眷屬，三障所遮，若言得道，皆無是處。 ^237b5

輕說法者，輕法、自輕，破戒、愚癡，若言得具足法喜，亦無是處。 ^237b7

自言我是佛，此身口惡不悔，欲見佛；若破僧罪不悔，
欲見佛；邪定入正定，正定入邪定，正定入不定；
除佛法別有真得道人；應得道身若死，皆無是處。 ^237b8

除因緣生識，出名色更有法，無是處。 ^237b12

佛遣使事未訖，若遮礙，無是處。 ^237b13

入慈三昧，若他因緣死；入滅盡定、在見諦道中若死，皆無是處。 ^237b14

若害佛及佛母，無是處。 ^237b15

轉輪聖王女寶、象、馬、主藏臣、主兵臣，若在胎中死，
母子夭喪，皆無是處。 ^237b16

欝多羅越人、女寶、佛母，命終次身入惡道，皆無是處。 ^237b17

有為常，涅槃無常；凡夫人能斷非有想非無想結使；
一切取相禪定中修聖道；無漏道有漏因；
若地濕相、水堅相、火冷相、風住相，皆無是處。 ^237b19

無明不能生諸行，乃至生不能生老死，無有是處。 ^237b22

二心一時生；五識眾能分別取相，若著、
若離；若眼能起身業、口業；若眼能入禪定，無有是處。 ^237b23

但五識相續生，不生意識；但五識眾中著有相續；
但五識眾能緣名、能緣相、能緣無色法，
能緣過去、未來，能緣離三世法；但五識眾中有增觸、
明觸，修禪定，若受善律儀、不善律儀，若憂喜，
若有無覺無觀，若增益諸根，皆無是處。 ^237b25

鼻識、舌識，有隱沒無記；凡夫人第六識離我行，無是處。 ^237c2

如是等無量「無是處」。
「是處」亦如是。 ^237c3

佛知是處無是處，分別籌量可度者為說法，
不可度者為作因緣；譬如良醫，知病可治、不可治。
聲聞、辟支佛所知少，少故，或不應度者欲度，
如首羅；應度而不度，如舍利弗所不度者是。
佛無是事，無能壞，無能勝，悉遍知故，是名「初力」。 ^237c4

「業報智力」者，身口所作業，及此生無作業，
所受戒業，亦惡業，日夜隨生業，用生罪福業。
是業，佛略說三處攝，是名一切業相。 ^237c9

佛知一切眾生有業過去，報亦過去；有業過去，
報在現在；有業過去，報在未來；有業過去，
報在過去、現在；有業過去，報在過去、未來；
有業過去，報在現在、未來；有業過去，報在過去、
未來、現在。現在業亦如是。 ^237c12

復次，善心中受善、不善、無記業報；不善心、無記心亦如是。 ^237c17

復次，樂業因緣故受樂報，苦業因緣故受苦報，不苦不樂業因緣故受不苦不樂報。 ^237c18

現報業因緣故受現報，生報業因緣故受生報，後報業因緣故受後報。 ^237c20

不淨業因緣故受惱報，淨業因緣故受無惱報，雜業因緣故受雜報。 ^237c22

復次，二種業：必受報業，不必受報業。
必受報業，不可得離，或待時、待人、待處受報。
如人應共轉輪聖王受福：待轉輪聖王好世出，
是時乃受，是為待時；待人者，人即是轉輪聖王；
待處者，轉輪聖王所出處。 ^237c23

復次，是必受報業，不待技能功勳，若好若醜，不求自來。
如天上生人，福樂自至；地獄中人，罪苦自追。
不待因緣，此業深重故。 ^237c28

復次，必受報業，如毘琉璃軍殺七萬二千諸得道人及無量五戒優婆塞，
如目連等大神通人所不能救。
如薄拘羅，後母投著火中、湯中、水中而不死。
如佛遊諸國，雖出家行乞，不須膳供，而五百乘車載王所食，
葉中生粳米，隨飯百味羹。
如是等善惡業必受。 ^238a2

餘者不必受。
欲界受三種業報處：樂受業、苦受業、不苦不樂受業。
色界受二種業報處：樂受業、不苦不樂受業。
無色界受一種業報處：不苦不樂受業。 ^238a8

或待事者，依是事得受業報。
如弗迦羅婆王池中，生千葉金色蓮華，
大如車輪，因是大會快樂，多人出家得道。 ^238a12

佛知一切眾生造諸業處，或欲界、色界、
無色界；欲界，在何道中；若天道，在何天中；
若人中，在何天下；若閻浮提，在何國；若是國，
在何城、何聚落、何精舍、何土地；若是城，
在何里、何巷、何舍、在何處。 ^238a14

知是業何等時作，過去一世、二世乃至百千萬世。 ^238a19

是業果報幾已受、幾未受；幾必受、幾不必受。 ^238a20

知善不善所用事物，所謂刀杖、教勅殺等，
自殺，遣人殺；諸餘惡業亦如是。 ^238a21

善業亦如是，知如是布施、持戒、修善。
施中所施何等土地、房舍、衣服、飲食、醫藥、
臥具，七寶財物。戒中受戒，自然戒，心生戒，
口言戒；一行戒，少分戒，多分戒，滿分戒；
一日戒，七善道戒，十戒，具足戒，定共戒。
善福中修初禪，二、三、四禪；慈心、悲、喜、捨心。
如是等善業因緣。 ^238a22

若慳貪，若瞋恚，若怖畏，若邪見，若惡知識等種種惡業因緣。
福業因緣：若信，若憐愍，若恭敬，若禪定，
若智慧，若善知識等種種善業因緣。 ^238a28

是諸業自在，一切天及人，是諸業相無能轉者，
於億千萬世常隨逐眾生不捨，如債主隨人。
得因緣具足，便與果報；如地中種子，得因緣時節和合便生。
是業能令眾生六道中受生，駛疾於箭。
一切眾生皆有諸業報分；如父母遺財，諸子皆應得分。
是業果報時到，不可遮止，如劫盡火。
隨眾生應生處，處處安置，如大國王隨其所應而與官職。
人命終時，是業來蔭覆其心，如大山映物。
是業能與種種身，如工畫師作種種像。
若人以正行業，則與好報；若以邪行業，則與惡報。
如人事王，隨事得報。 ^238b2

如是等分別諸業相果報。 ^238b14

復次，如《分別業經》中，佛告阿難：「行惡人好處生，行善人惡處生。」
阿難言：「是事云何？」
佛言：「惡人今世罪業未熟，宿世善業已熟，
以是因緣故，今雖為惡而生好處。
或臨死時，善心心數法生，是因緣故，亦生好處。
行善人生惡處者，今世善未熟，過世惡已熟，
以是因緣故，今雖為善而生惡處。
或臨死時，不善心心數法生，是因緣故，亦生惡處。」 ^238b15

問曰：
熟、不熟義可爾；臨死時少許時心，云何能勝終身行力？ ^238b23

答曰：
是心雖時頃少，而心力猛利，如火、如毒，雖少能成大事。
是垂死時心，決定猛健故，勝百歲行力；
是後心名為大心，以捨身及諸根事急故。
如人入陣，不惜身命，名為健。
如阿羅漢捨是身著故，得阿羅漢道。 ^238b24

如是等種種罪福業報、轉報，亦應如是知。 ^238b29

聲聞人但知惡業罪報、善業福報，不能如是細分別；
佛悉遍知是業及業報，智慧勢力無礙無盡，
無能壞故，是名第二力。 ^238c1

「禪定、解脫、三昧淨垢分別智力」者，「禪」名四禪，
佛知是禪佐助道法，名相、義分，次第熏修，
有漏、無漏，學、無學，淨、垢，味、不味，深淺分別等。
「八解脫」，如禪中分別相。
說「禪」，攝一切色界定；說「解脫」，攝一切定。
禪波羅蜜即是諸解脫。
禪、定、三昧、解脫、禪，三昧，皆名為定，定名為心不散亂。 ^238c4

「垢」名愛見慢等諸煩惱；「淨」名真禪定，不雜愛見慢等煩惱，如真金。 ^238c10

「分別」名諸定中有一心行、不一心行，常行、
不常行，難入、易入，難出、易出，別取相、總取相，
轉治、不轉治。轉治，如婬欲中慈心，瞋人不淨觀，
愚癡人思惟邊無邊；掉戲心中用智慧分別諸法，沒心中欲攝心。
若不爾者，名不轉治。 ^238c12

是定中應分別時及住處：若身瘦羸，是非行定時；
如菩薩苦行時作是念：「我今不能生禪定。」
若多人處，亦非行定處。 ^238c17

復次，佛知是禪定失，是禪住，是禪增益，是禪到涅槃。 ^238c20

復次，佛知是人難入定難出定，易入易出，
易入難出，難入易出。 ^238c21

佛知是人應得如是禪，知是人失禪受五欲；
知是人受五欲已還得禪，依是禪得阿羅漢。 ^238c23

如是等一切諸禪定、解脫，即是三昧。
是禪定，佛以甚深智慧盡知，無能壞，無能勝，
是名「第三力」。 ^238c25

「知眾生上下根智力」者，佛知眾生是利根、
鈍根、中根。利智名為上，鈍智名為下。
佛用是上下根智力，分別一切眾生是利根、
是中根、是鈍根。 ^238c27

是人如是根，今世但能得初果，更不能得餘；
是人但能得第二、第三、第四果。
是人但能得初禪，是人但能得第二、第三、
第四禪，乃至滅盡定亦如是。
是人當作時解脫證，是人當作不時解脫證。
是人能得於聲聞中第一；是人能得於辟支佛中第一；
是人具足六波羅蜜，能得阿耨多羅三藐三菩提。
如是知已，或為略說得度，或為廣說得度，
或為略廣說得度；或以軟語教，或以苦語教，或以軟苦語教。 ^239a1

佛亦分別是人有餘根，應令增生信根；
是人應令生精進、念、定、慧根。
是人用信根入正位，是人用慧根入正位。 ^239a11

是人利根，為結使所遮，如鴦群梨摩羅等。
是人利根，不為結使所遮，如舍利弗、目連等。
知根雖鈍而無遮，如周利般陀伽；有根鈍而遮者。 ^239a13

知是人見諦所斷根鈍，思惟所斷根利；
思惟所斷鈍，見諦所斷利。 ^239a17

是人一切根同鈍同利，是人一切根不同鈍不同利。 ^239a18

是人先因力大，是人今緣力大。 ^239a19

是人欲縛而得解，是人欲解而得縛。
譬如鴦群梨摩羅，欲殺母、害佛而得解脫。
如一比丘得四禪，增上慢故，還入地獄。 ^239a20

知是人必墮惡道，是人難出，是人易出，
是人疾出，是人久久乃出。 ^239a23

如是等一切眾生上下根相皆悉遍知，
無能壞、無能勝，是名「第四力」。 ^239a25

「知眾生種種欲智力」者。 ^239a26

「欲」名信喜好樂。好五欲，如孫陀羅難陀等；
好名聞，如提婆達等；好世間財利，如須彌剎多羅等；
好出家，如耶舍等；好信，如跋迦利等；好持戒，
如羅睺羅等；好施，如施跋羅；好頭陀遠離，
如摩訶迦葉；好坐禪，如隷跋多等；好智慧，
如舍利弗等；好多聞，如阿難等；好知毘尼，如優婆離等。
如是佛弟子，各各有所好。
凡夫人，亦各各有所喜：或有憙婬欲，或有憙瞋恚。 ^239a27

復次，佛知是人多欲、多瞋、多癡。
問曰： ^239b7

何等是多欲、多瞋、多癡相？
答曰：
如《禪經》中說三毒相，是中應廣說。 ^239b8

知如是相已，多婬欲人不淨法門治，多瞋人慈心法門治，多愚癡人因緣法門治。 ^239b9

如是隨所欲說法，所謂善欲隨心為說，
如船順流；惡欲以苦切語教，如以榍出榍。
是欲智中，佛悉遍知，無能壞、無能勝，是名「第五力」。 ^239b11

「性智力」者，佛知世間種種別異性。
性名積習，相從性生，欲隨性作行；或時從欲為性，習欲成性。
「性」名深心為事，「欲」名隨緣起，是為欲、性分別。 ^239b14

「世間種種別異」者，各各性、多性，無量、不可數，
是名「世間別異」。有二種世間：世界世間，眾生世間。
此中但說眾生世間。 ^239b17

佛知眾生如是性、如是欲，從是處來，若成就善根、
不善根，可度、不可度，定、不定，必、不必，行何行、
生何處、在何地。 ^239b20

復次，佛知是眾生種種性相，所謂隨所趣向，
如是處偏多，如是貴，如是深心事，如是欲，
如是業，如是行，如是煩惱，如是禮法，如是定，
如是威儀，如是知，如是見，如是憶想分別；
爾所結使生，爾所結使未生。
隨所著生欲，隨欲染心，隨染心趣向，隨向貴重，
隨貴重常覺觀，隨覺觀為戲論，隨戲論常念，
隨念發行，隨發行作業，隨作業果報。 ^239b23

復次，佛用是種種性智力，知是眾生可度，
是不可度；是今世可度，是後世可度；是即時可度，
是異時可度；是現前可度，是眼不見可度；
是人佛能度，是人聲聞能度，是人共可度；
是人必可度，是人必不可度；是人略說可度，
是人廣說可度，是人略廣說可度；是人讚嘆可度，
是人折伏可度；是人將迎可度，是人棄捨可度；
是人細法可度，是人麁法可度；是人苦切可度，
是人軟語可度，是人苦軟可度。 ^239c2

是邪見，是正見；是著過去，是著未來；是著斷滅，
是著常；是著有見，是著無見；是欲生，是厭生；
是求富貴樂，是著厚邪見；是說無因無緣，
是說邪因緣，是說正因緣；是說無作業，
是說邪作業，是說正作業；是說不求，是說邪求，
是說正求；是貴我，是貴五欲，是貴得利，
是貴飲食，是貴說戲樂事；是樂眾，是樂憒閙，
是樂遠離；是多行愛，是多行見；是好信，
是好慧；是應守護，是應捨；是貴持戒，是貴禪定，
是貴智慧；是易悟，是講說乃悟；是可引導，
是句句解；是利根，是鈍根，是中根；是易出易拔，
是難出難拔；是畏罪，是重罪；是畏生死，
是不畏生死；是多欲，是多瞋，是多癡；是多欲瞋，
是多欲癡，是多瞋癡，是多欲瞋癡；是薄煩惱，
是厚煩惱；是少垢，是多垢；是覆慧，是衣裓慧，
是廣慧；是人善知五眾相、十二入、十八界、
十二因緣、是處非是處、苦集滅道；善知入定、
出定、住定。 ^239c12

復次，佛知：是欲界眾生，是色界、是無色界眾生；
是地獄、畜生、餓鬼、人、天；是卵生、胎生、濕生、
化生；是有色、是無色；是有想、是無想；是短命、
是長命；是但凡夫人未離欲，是凡夫人離下地欲、
未離禪欲，如是乃至非有想非無想；是向道，
是得果；是辟支佛，是諸佛無礙解脫。
如是等種種分別：五道、四生、三聚，假名，
障，眾、入、界，善根、不善根，諸結使，地，業果，
是可度、是不可度，滅、智分別。 ^240a1

以如是等分別，知世間種種別異性，得無礙解脫。
如是等種種別異，佛悉遍知，無能壞、無能勝，
是名「第六力」。 ^240a10

「一切至處道智力」者。 ^240a12

有人言：業即是道。
所以者何？業因緣故，遍行五道。
有業能斷，業能有所至，所謂三聖道分及無漏思。
以是故，諸業是一切至處道。 ^240a13

復次，有人言：五別五智三昧丹云：無漏三昧禪五支住，一切處利益事辦。 ^240a16

復有人言：第四禪即是。
何以故？第四禪一切諸定至處。
如諸《經》中說：是善心、定心、不亂心、攝心，皆入第四禪中。 ^240a17

復次，有人言：如身念處即是至處道，是諸道利益之本。 ^240a20

復有人言：一切聖道是，用是聖道得隨意利益。 ^240a21

復有論者言：一切善道，一切惡道，一切聖道，各各知諸道至處。
如《毛竪經》中說。 ^240a22

佛悉遍知，無能壞、無能勝，是名第七力。 ^240a24

「宿命智力」者，宿命有三種：有通，有明，有力。 ^240a25

凡夫人但有通，聲聞人亦通、亦明，佛亦通、
亦明、亦力。所以者何？
凡夫人但知宿命所經，不知業因緣相續；
以是故，凡夫人但有通，無有明。
聲聞人知集諦故，了了知業因緣相續生；
以是故，聲聞人亦有通，亦有明。
若佛弟子，先凡夫人時得宿命智，入見諦道中知集因緣，
第八無漏心得斷見故，通變為明。
所以者何？明名見根本。
若佛弟子先得聖道，後宿命智生，亦知集因緣力故，通變為明。 ^240a26

問曰：
若佛本為菩薩時，先得宿命智，諸菩薩離無所有處煩惱，
後入聖道故，云何佛說「我初夜得初明」？ ^240b6

答曰：
是時非明，若佛在眾中，說我彼時得是明。
示眾人言：是明初夜得。
譬如國王未作王時生子，後作王時，人問：「王子何時生？」
答言：「王子某時生。」
是生時未作王，以今是王故，以彼為王子，
言：「王子彼時生。」佛亦如是，宿命智生，爾時未是明，
但名通；後夜時知集因緣故，通變為明；
後在眾中說言：「我初夜時得是明。」 ^240b8

問曰：
通、明義如是，云何為力？
答曰：
佛用是明，知己身及眾生，無量無邊世中，
宿命因緣所更，種種悉遍知，是為「力」。 ^240b16

是名「第八力」。 ^240b18

「生死智力」者，佛用天眼，見眾生生死處。
凡夫人用是天眼，極多見四天下；聲聞人極多傍見小千世界，
上下亦遍見。 ^240b19

問曰：
大梵王亦能見千世界，有何等異？ ^240b21

答曰：
大梵王自於千世界中立則遍見；若在邊立，則不見餘處。
聲聞人則不爾，在所住處，常見千世界。
辟支佛見百千世界，諸佛見無量無邊諸世界。 ^240b22

凡夫人天眼智，是通而非明，亦如是，但見所有事，
不能見隨業因緣受生，如宿命中說。 ^240b26

復次，得天眼人中最第一者阿泥盧豆，色界四大造色半頭清淨是天眼。
佛天眼，四大造色遍頭清淨。
是為差別。 ^240b28

復次，聲聞人所住於三昧中得天眼，即所住三昧中能見：
若有覺有觀三昧，若無覺有觀三昧，若無覺無觀三昧。
佛隨所入三昧中住，欲見盡見；若依無覺無觀三昧中得天眼，
入有覺有觀三昧，若無覺有觀三昧中亦能見。 ^240c1

復次，聲聞人用是天眼見時，所住三昧中，
心入餘三昧，天眼則滅。
佛則不爾，心雖入餘三昧，天眼不滅。 ^240c6

是智慧遍知一切眾生生死所趣，無能壞，
無能勝，是名「第九力」。 ^240c9

「漏盡智力」者。 ^240c10

問曰：
九力智慧分別有差別，漏盡則同，一切聲聞、辟支佛有何等異？ ^240c11

答曰：
雖漏盡是同，智慧分別大差別。 ^240c12

聲聞極大力，思惟所斷結，生分、住分、滅分三時斷；
佛則不爾，一生分時盡斷。 ^240c13

聲聞人見諦所斷結使生時斷，思惟所斷三時滅；
佛則見諦所斷、思惟所斷無異。 ^240c15

聲聞人初入聖道時，入時與達時異；佛則一心中亦入亦達，
一心中得一切智，一心中壞一切障，一心中得一切佛法。 ^240c17

復次，諸聲聞人有二種解脫：煩惱解脫，法障解脫。
佛有一切煩惱解脫，亦有一切法障解脫。 ^240c19

佛自然得智慧，諸聲聞人隨教道行得。 ^240c21

復有人言：若佛以智慧斷一切眾生煩惱，其智亦不鈍不減。
譬如熱鐵丸，著少綿上，雖燒此綿而火熱勢不減；
佛智慧亦如是，燒一切煩惱，智力亦不減。 ^240c22

復次，聲聞但知自盡漏；諸佛自知盡漏，
亦知盡他人漏，如《淨經》中說。 ^240c26

復次，佛獨知眾生心中分別有九十八使、
一百九十六纏，除佛，無有知者。 ^240c28

佛亦獨知苦法智、苦比智中斷爾所結使性，
乃至道比智亦如是；思惟所斷九解脫道中亦爾。 ^240c29

佛悉遍知一切眾生如是事；聲聞若少知少說，皆隨佛語。 ^241a2

佛如是漏盡智慧力勢，無能壞、無能勝，
是名「第十力」。 ^241a4

問曰：
是十力何者最勝？ ^241a5

答曰：
各各於自事中大，如水能漬，火能燒，各自有力。 ^241a6

有人言：初力為大，能攝十力故。 ^241a7

或言：漏盡力大，事辦、得涅槃故。
論者言：是十力皆以無礙解脫為根本、無礙解脫為增上。 ^241a8

問曰：
若是十力獨是佛事，弟子今世無人能得，佛何以故說？ ^241a10

答曰：
斷人十力中疑故，無智人令心決定堅牢故，
令四眾歡喜，言：「我等大師獨有如是力，不與一切眾生共。」 ^241a11

又諸外道輩言：「憍曇氏沙門常寂靜處住，智慧縮沒。」 ^241a14

以是故，發至誠言：「我十種智力、四無所畏，
安立具足；在大眾中，說具足智慧，教化眾生，
如師子吼，轉梵輪，一切外道及天世人無能轉者。」
為止是謗故，說是十力。 ^241a15

問曰：
好人法，一事智慧尚不應自讚，何況無我、無所著人而自讚十力？ ^241a19

如說：
　　「自讚、自毀、讚他、毀他，如是四種，
　　智者不行！」 ^241a20

答曰：
佛雖無我、無所著，有無量力，大悲為度眾生故，
但說十力，不為自讚。
譬如好賈客導師，見諸惡賊誑諸賈客，
示以非道；導師愍念故，語諸賈客：「我是實語人，汝莫隨誑惑者！」
又如諸弊醫等誑諸病人，良醫愍之，語眾病者：
「我有良藥能除汝病，莫信欺誑以自苦困！」 ^241a23

復次，佛功德深遠，若佛不自說，無有知者；
為眾生少說，所益甚多。
以是故，佛自說是十力。 ^241a29

復次，有可度者必應為說，所應說中次第應說十力；
若不說，彼不得度，是故自說。
譬如日月出時，不作是念：「我照天下，當有名稱！」
日月既出，必自有名。
佛亦如是，不自念為有名稱故自說功德。
佛清淨語言說法，光明破眾生愚闇，自然有大名稱。 ^241b2

以是故，佛自說十力等諸功德，無有失。 ^241b8

「力」名能有所辦：用是十種力增益智慧故，
能破論議師；用是十種力增益智慧故，
能好說法；用是十種力增益智慧故，能摧伏不順；
用是十種力增益智慧故，於諸法中得自在，如大國主於臣民大眾中得自在。 ^241b9

是為以聲聞法略說十力義。
大智度論卷第二十四
 ^241b14
