
other:: 
other:: 
## 卷第二十八目錄
續傳燈錄卷第二十八目錄大鑑下第十六世昭覺圓悟勤禪師法嗣五十九人南峯雲辯禪師正法建禪師華藏安民禪師昭覺道元禪師中竺中仁禪師象耳袁覺禪師華嚴祖覺禪師福嚴文演禪師明因曇玩禪師虎丘元淨禪師天寧梵思禪師君山覺禪師寶華顯禪師東山覺禪師天封覺禪師道祖首座宗振首座樞密徐俯居士郡王趙令衿居士侍郎李彌遜居士祖氏覺菴道人令人明室道人成都范縣君靈隱慧遠禪師洪福子交禪師〔已上二十五人見錄〕中巖照禪師廣利璲禪師廣利樞禪師無為勝禪師定山昂禪師開福宜禪師白水正禪師顯報暘禪師翠峯弼禪師雲際全禪師德山靜禪師報恩瑩禪師四明亨禪師西禪通禪師金文照禪師長溪朴禪師江寧府悟明禪師寶林勤禪師九頂宗悟禪師智頵首座道殊首座自珍首座智度演禪師璟上座師範首座中竺海禪師永懷有證禪師幽巖珊禪師乾明印禪師保寧祖禪師景德旻禪師門司鄭諶居士靈泉希壽禪師雲頂宗正禪師〔已上三十四人無錄〕續傳燈錄卷第二十八目錄〔終〕續傳燈錄卷第二十八
other:: 大鑑下第十六世
## 昭覺圓悟克勤禪師法嗣
昭覺圓悟克勤禪師法嗣
other:: 
### 南峯雲辯禪師

平江府南峯雲辯禪師。
本郡人。依閩之瑞峯章得度。
旋里謁穹窿圓。忽有得遂通所見。
圓曰。子雖得入未至當也。
切宜著鞭。乃辭扣諸席。
後參圓悟。值入室纔踵門。
悟曰。看脚下。師打露柱一下。
悟曰。何不著實道取一句。
師曰。師若搖頭弟子擺尾。
悟曰。爾試擺尾看。
師翻筋斗而出。悟大笑。
由是知名。住後僧問。
如何是奪人不奪境。
師曰。霸主到烏江。
曰如何是奪境不奪人。
師曰。築壇拜將。曰如何是人境兩俱奪。
師曰。萬里山河獲太平。
曰如何是人境俱不奪。
師曰。龍吟霧起虎嘯風生。
曰向上還有事也無。
師曰。當面蹉過。曰真箇作家。
師曰。白日鬼迷人。
一日入城與道俗行至十郎巷。
有問。巷在這裏十郎在甚處。
師奮臂曰。隨我來。
other:: 
### 正法建禪師
 ^656b15

成都府正法建禪師上堂。
兔馬有角牛羊無角。
絕毫絕釐如山如岳。
針峯上師子翻身。
藕竅中大鵬展翼。
等閑突過北俱盧。
日月星辰一時黑。
other:: 
### 華藏安民禪師
 ^656c1

建康府華藏密印安民禪師。
嘉定府朱氏子。初講楞嚴於成都。
為義學所歸。時圓悟居昭覺。
師與勝禪師為友。
因造焉。聞悟小參。
舉國師三喚侍者因緣。
趙州拈云。如人暗中書字。
字雖不成文彩已彰。
那裏是文彩已彰處。
師心疑之告香入室。
悟問。座主講何經。
師曰。楞嚴。悟曰。楞嚴有七處徵心八還辯見。
畢竟心在甚麼處。
師多呈藝解。悟皆不肯。
師復請益。悟令一切處作文彩已彰會。
偶僧請益十玄談。
方舉問君心印作何顏。
悟厲聲曰。文彩已彰。
師聞而有省。遂求印證。
悟云。以本色鉗鎚。
師則罔措。一日白悟曰。
和尚休舉話。待某說看。
悟諾。師曰。尋常拈槌竪拂。
豈不是經中。道一切世界諸所有相皆即菩提妙明真心。
悟笑曰。爾元來在這裏作活計。
師又曰。下喝敲床時。
豈不是返聞聞自性性成無上道。
悟曰。爾豈不見經中道妙性圓明離諸名相。
師於言下釋然。悟出蜀居夾山。
師罷講侍行。悟為眾夜參舉古帆未挂因緣。
師聞未領遂求決。
悟曰。爾問我。師舉前話。
悟曰。庭前柏樹子。
師即洞明。謂悟曰。
古人道如一滴投於巨壑。
殊不知大海投於一滴。
悟笑曰。奈這漢何。
未幾令分座。悟說偈曰。
休誇四分罷楞嚴。
按下雲頭徹底參。
莫學亮公親馬祖。
還如德嶠訪龍潭。
七年往返游昭覺。
三載翱翔上碧巖。
今日煩充第一座。
白華叢裏現優曇。
後謁佛鑑於蔣山。
鑑問佛果有不曾亂為人說底句。
曾與爾說麼。師曰。
合取狗口。鑑震聲曰。
不是這箇道理。師曰。
無人奪爾鹽茶袋叫作甚麼。
鑑曰。佛果若不為爾說。
我為爾說。師曰。和尚疑時退院別參去。
鑑呵呵大笑。師未幾開法保寧遷華藏。
旋里領中峯。上堂。
眾賣華兮獨賣松。
青青顏色不如紅。
算來終不與時合。
歸去來兮翠藹中。
可笑古人恁麼道。
大似逃峯赴壑避溺投火。
爭如隨分到尺八五分钁頭邊討一箇半箇。
雖然如是。保寧半箇也不要。
何故富嫌千口少貧恨一身多。
冬至上堂舉。玉泉皓和尚云。
雪雪片片不別下。
到臘月再從。來年正月二月三月四月五月六月七月八月九月十月。
依前不歇凍殺餓殺。
免教胡說亂說。師曰。
不是罵人亦非贊嘆。
高出臨濟德山。不似雲居羅漢。
且道玉泉意作麼生。
良久曰。但得雪消去自然春到來。
師後示寂於本山。
闍維設利頗賸。細民穴地尺許皆得之。
尤光明瑩潔。心舌亦不壞。
other:: 
### 昭覺道元禪師
 ^656c5

成都府昭覺徹菴道元禪師。
綿州鄧氏子。幼於降寂寺圓具。
東游謁大別道禪師。
因看廓然無聖之語。
忽爾失笑曰。達磨元來在這裏。
道譽之。往參佛鑑佛眼。
蒙賞識。依圓悟於金山。
以所見告。悟弗之許。
悟被詔住雲居。師從之。
雖有信入。終以鯁胸之物未去為疑。
會悟問參徒。生死到來時如何。
僧曰。香臺子笑和尚。
次問師。汝作麼生。
師曰。草賊大敗。悟曰。
有人問爾時如何。
師擬答。悟憑陵曰。
草賊大敗。師即徹證。
圓悟以拳擊之。師撫掌大笑。
悟曰。汝見甚麼便如此。
師曰。毒拳未報永劫不忘。
悟歸昭覺命首眾。
悟將順世以師繼席焉。
other:: 
### 中竺中仁禪師
 ^657a21

臨安府中天竺#CB06333;堂中仁禪師。
洛陽人也。少依東京奉先院出家。
宣和初　賜牒於慶基殿落髮。
進具後往來三藏譯經所諦窮經論。
特於宗門未之信。
時圓悟居天寧。凌晨謁之。
悟方為眾入室。師見敬服奮然造前。
悟曰。依經解義三世佛冤。
離經一字即同魔說。
速道速道。師擬對。
悟劈口擊之。因墜一齒。
即大悟留天寧。由是師資契合請問無間。
後開法大覺遷中天竺。
次徙靈峯。上堂。九十春光已過半。
養花天氣正融和。
海棠枝上鶯聲好。
道與時流見得麼。
然雖如是且透聲透色一句作麼生道。
金勒馬嘶芳草地。
玉樓人醉杏花天。
上堂舉狗子無佛性話。
乃曰。二八佳人刺繡遲。
紫荊花下囀黃鸝。
可憐無限傷春意。
盡在停針不語時。
淳熙甲午四月八日　孝宗皇帝詔入賜座說法。
帝舉不與萬法為侶因緣俾拈提。
師拈罷頌曰。秤鎚搦出油。
閑言長語休。腰纏十萬貫。
騎鶴上揚州。癸亥中陞堂告眾而逝。
other:: 
### 象耳袁覺禪師
 ^657b4

眉州象耳山袁覺禪師。
郡之袁氏子。出家傳燈試經得度。
本名圓覺。郡守填祠牒誤作袁字。
疑師慊然。戲謂之曰。
一字名可乎。師笑曰。
一字已多。郡守異之。
既受具出蜀。遍謁有道尊宿。
後往大溈依佛性。
頃之入室陳所見。
性曰。汝忒殺遠在。
然知其為法器。俾充侍者掌賓客。
師每侍性。性必舉法華開示悟入四字令下語。
又曰。直待我竪點頭時汝方是也。
偶不職被斥。制中無依。
寓俗士家。一日誦法華。
至亦復不知何者是火何者為舍乃豁然。
制罷歸省。性見首肯之。
圓悟再得　旨住雲居。
師至彼以所得白悟。
悟呵云。本是淨地屙屎作麼。
師所疑頓釋。紹興丁巳眉之象耳虛席。
郡守謂此道場久為蟊螣囊槖。
非名流勝士莫能起廢。
諸禪舉師應聘。嘗語客曰。
東坡云。我持此石歸。
袖中有東海。山谷云。
惠崇煙雨蘆雁。坐我瀟湘洞庭。
欲喚扁舟歸去。傍人謂是丹青。
此禪髓也。又曰。我敲床竪拂時。
釋迦老子孔夫子都齊立在下風。
有舉此語似佛海遠禪師。
遠曰。此覺老語也。
我此間即不恁麼。
other:: 
### 華嚴祖覺禪師
 ^657b23

眉州中巖華嚴祖覺禪師。
嘉州楊氏子。幼聰慧書史過目成誦。
著書排釋氏。惡境忽現悔過出家。
依慧目能禪師。未幾疽發膝上。
五年醫莫愈。因書華嚴合論畢夜感異夢。
旦即捨杖步趨。一日誦至現相品曰。
佛身無有生。而能示出生。
法性如虛空。諸佛於中住。
無住亦無去。處處皆見佛。
遂悟華嚴宗旨。洎登僧籍府帥請講于千部堂。
詞辯宏放眾所歎服。
適南堂靜禪師過門謂師曰。
觀公講說獨步西南。
惜未解離文字相耳。
倘問道方外。即今之周金剛也。
師欣然罷講南游。
依圓悟於鍾阜。一日入室。
悟舉羅山道。有言時踞虎頭收虎尾。
第一句下明宗旨。
無言時覿露機鋒如同電拂。
作麼生會。師莫能對。
夙夜參究忽然有省。
作偈呈悟曰。家住孤峯頂。
長年半掩門。自嗟身已老。
活計付兒孫。悟見許可。
次日入室。悟又問。
昨日公案作麼生。
師擬對。悟便喝曰。
佛法不是這箇道理。
師復留五年愈更迷悶。
後於廬山棲賢閱浮山遠禪師削執論云。
若道悟有親疎。豈有栴檀林中却生臭草。
豁然契悟。作偈寄圓悟曰。
出林依舊入蓬蒿。
天網恢恢不可逃。
誰信業緣無避處。
歸來不怕語聲高。
悟大喜。持以示眾曰。
覺華嚴徹矣。住後僧問。
最初威音王末後婁至佛。
未審參見甚麼人。
師曰。家住大梁城更問長安路。
曰只如德山擔疏鈔行脚意在甚麼處。
師曰。拶破爾眼睛。
曰與和尚悟華嚴宗旨相去幾何。
師曰。同途不同轍。
曰昔日德山今朝和尚。
師曰。夕陽西去水東流。
上堂舉。石霜和尚遷化。
眾請首座繼踵住持。
虔侍者所問公案。
師曰。宗師行處如火燒氷。
透過是非關。全機亡得喪盡道。
首座滯在一色。侍者知見超師。
可謂體妙失宗全迷向背。
殊不知首座如鷺鷥立雪品類不齊。
侍者似鳳翥丹霄不縈金網。
一人高高山頂立。
一人深深海底行。
各自隨方而來。同會九重城裏。
而今要識此二人麼。
竪起拂子曰。龍臥碧潭風凜凜。
垂下拂子曰。鶴歸霄漢背摩天。
僧問。如何是一喝如金剛王寶劍。
師曰。血濺梵天。曰如何是一喝如踞地師子。
師曰。驚殺野狐狸。
曰如何是一喝如探竿影草。
師曰。驗得爾骨出。
曰如何是一喝不作一喝用。
師曰。直須識取把針人。
莫道鴛鴦好毛羽。
other:: 
### 福嚴文演禪師
 ^657c15

潭州福嚴文演禪師。
成都府楊氏子。僧問。
如何是定林正主。
師曰。坐斷天下人舌頭。
曰未審如何親近。
師曰。覷著則瞎。上堂。
當陽坐斷凡聖跡絕。
隨手放開天回地轉。
直得日月交互。虎嘯龍吟。
頭頭物物耳聞目視。
安立諦上是甚麼。
還委悉麼。阿斯吒。
咄。
other:: 
### 明因曇玩禪師
 ^658a28

平江府西山明因曇玩禪師。
溫州黃氏子。遍參叢席。
宣和庚子回抵鍾阜。
適朝廷改僧為德士。
師與同志數人入頭陀岩食松自處。
久之圓悟被旨居是山。
親至巖所令去鬚髮。
及悟詔補京師天寧。
與師俱往命掌香水海。
未幾舉枹擊鼓頓明大法。
凡有所問皆對曰。
莫理會。故流輩咸以莫理會稱之。
住後上堂。汝有一對眼。
我也有一對眼。汝若瞞還自瞞。
汝若成佛作祖。老僧無汝底分。
汝若做驢做馬。老僧救汝不得。
眾檀越入山請上堂。
說偈曰。我無長處名虛出。
謝汝殷勤特地來。
明因無法堪分付。
謾把山門為汝開。
other:: 
### 虎丘元淨禪師
 ^658b5

平江府虎丘雪庭元淨禪師。
雙溪人也。上堂。知有底人過萬年如同一日。
不知有者過一日如同萬年。
不見死心和尚道。
山僧行脚三十餘年。
以九十日為一夏。
增一日也不得。減一日也不得。
取不得捨不得。不可得中秖麼得。
翠雲見處又且不然。
山僧行脚三十年來誰管他一日九十日。
也無得也無不得。
處處當來見彌勒。
且道彌勒在甚麼處。
金風吹渭水落葉滿長安。
上堂。說得須是見得。
見得又須說得。見得說不得。
落在陰界見解偏枯。
說得見不得。落在時機墮在毒海。
若是翠雲門下。直饒說得見得。
好與三十棒。說不得見不得。
好與三十棒。翠雲恁麼道。
也好與三十棒。遂高聲召大眾曰。
嶮。上堂。日日日東出。
日日日西沒。是時人知有。
自古自今如麻似粟。
忽然捩轉話頭亦不從東出。
亦不從西沒。且道從甚麼處出沒。
若是透關底人聞恁麼道。
定知五里牌在郭門外。
若是透不過者往往道。
半山熱瞞人。僧問。
如何是到家一句。
師曰。坐觀成敗。問不與萬法為侶者是甚麼人。
師曰。遠親不如近隣　曰待汝一口汲盡西江水即向汝道。
又作麼生。師曰。近隣不如遠親。
問。亡僧遷化向甚麼處去。
師曰。糞堆頭。曰。意旨如何。
師曰。築著磕著。
other:: 
### 天寧梵思禪師
 ^658b17

衢州天寧訥堂梵思禪師。
蘇臺朱氏子。上堂。
趯翻生死海踏倒涅槃岸。
世上無活人。黃泉無死漢。
遂拈拄杖曰。訥堂今日拄杖子有分付處。
也還有承當得者麼。
試出來擔荷看。有麼有麼。
良久擲拄杖下座。
上堂知有底也喫粥喫飯。
不知有底也喫粥喫飯。
如何直下驗得他有之與無是之與非邪之與正。
若驗不出參學事大遠在。
喝一喝。下座。上堂。
山僧是楊岐四世孫。
這老漢有箇三脚驢子弄蹄行公案。
雖人人舉得秖是不知落處。
山僧不惜眉毛為諸人下箇注脚。
乃曰。八角磨盤空裏走。
other:: 
### 君山覺禪師
 ^658c12

岳州君山佛照覺禪師。
上堂舉。古者道。仰之彌高鑽之彌堅。
瞻之在前忽焉在後。
諸人還識得者麼。
若也不識為爾注破。
仰之彌高不隔絲毫。
要津把斷佛祖難逃。
鑽之彌堅真體自然。
鳥啼花笑在碧巖前。
瞻之在前非正非偏。
十方坐斷威鎮大千。
忽焉在後一場漏逗。
堪笑雲門藏身北斗。
咄。
other:: 
### 寶華顯禪師
 ^658c24

平江府寶華顯禪師。
本郡人也。上堂曰。
喫粥了也頭上安頭。
洗鉢盂去為蛇畫足。
更問如何自納敗闕。
良久高聲召大眾。
眾舉首。師曰。歸堂喫茶。
上堂。禪莫參道休學。
歇意忘機常廓落。
現成公案早周遮。
秖箇無心已穿鑿。
直饒坐斷未生前。
難透山僧錯錯錯。
other:: 
### 東山覺禪師
 ^659a2

紹興府東山覺禪師。
後住因聖。上堂。三通鼓罷諸人各各上來。
擬待理會祖師西來意。
還知劍去久矣麼。
設使直下悟去。也是斬頭覓活。
東山事不獲已。且向第二頭鞠拶看。
以手拍禪床下座。
上堂。花爛熳景暄妍。
休說壺中別有天。
百草頭邊如薦得。
東高三丈西闊八寸。
上堂舉。昔廣額屠兒一日至佛所颺下屠刀曰。
我是千佛一數。世尊曰。
如是如是。今時叢林將謂廣額過去是一佛權現屠兒。
如此見廣額。且喜沒交涉。
又曰。廣額正是箇殺人不眨眼底漢。
颺下屠刀立地成佛。
且喜沒交涉。又道廣額颺下屠刀曰。
我是千佛一數。這一佛多少分明。
且喜沒交涉。要識廣額麼。
夾路桃花風雨後。
馬蹄何處避殘紅。
other:: 
### 天封覺禪師
 ^659a8

台州天封覺禪師上堂。
無生國裏未是安居。
萬仞崖頭豈容駐足。
且望空撒手直下翻身一句作麼生道。
人逢好事精神爽。
入火真金色轉鮮。
other:: 
### 道祖首座
 ^659a22

成都府昭覺道祖首座。
初見圓悟。於即心是佛語下發明。
久之悟命分座。一日為眾入室。
餘二十許人。師忽問曰。
生死到來如何回避。
僧無對。師擲下拂子奄然而逝。
眾皆愕眙亟以聞悟。
悟至召曰。祖首座。
師張目視之。悟曰。
抖擻精神透關去。
師點頭竟爾趨寂。
other:: 
### 宗振首座
 ^659a26

南康軍雲居宗振首座。
丹丘人也。依圓悟於雲居。
一日仰瞻鐘閣倏然契證。
有詰之者。座酬以三偈。
其後曰。我有一機直下示伊。
青天霹靂電捲星馳。
德山臨濟棒喝徒施。
不傳之妙於汝何虧。
悟見大悅。竟以節操自高道望愈重。
嘗書壁曰。住在千峯最上層。
年將耳順任騰騰。
免教名字挂人齒。
甘作今朝百拙僧。
other:: 
### 樞密徐俯居士
 ^659b3

樞密徐俯字師川號東湖居士。
每侍先龍圖謁法昌及靈源語論終日。
公聞之藐如也。及法昌歸寂在笑談間。
公異之。始篤信此道。
後丁父憂。念無以報罔極。
命靈源歸孝址說法。
源登座問答已。乃曰。
諸仁者。秖如龍圖平日讀萬卷書。
如水傳器涓滴不遺。
且道尋常著在甚麼處。
而今捨識之後。這著萬卷書底又却向甚麼處著。
公聞。灑然有得。遂曰。
吾無憾矣。源下座問曰。
學士適來見箇甚麼便恁麼道。
公曰。若有所見則鈍置和尚去也。
源曰。恁麼則老僧不如。
公曰。和尚是何心行。
源大笑。靖康初為尚書外郎。
與朝士同志者挂鉢於天寧寺之擇木堂力參圓悟。
悟亦喜其見地超邁。
一日至書記寮指悟頂相曰。
這老漢脚跟猶未點地在。
悟#CB00376;面曰。
甕裏何曾走却鼈。
公曰。且喜老漢脚跟點地。
悟曰。莫謗他好。公休去。
other:: 
### 郡王趙令衿居士
 ^659b11

郡王趙令衿字表之號超然居士。
任南康。政成事簡。
多與禪衲遊。公堂間為摩詰丈室。
適圓悟居甌阜。公欣然就其鑪錘。
悟不少假。公固請。
悟曰。此事要得相應。
直須是死一回始得。
公默契。嘗自疏之。
其略曰。家貧遭劫。
誰知盡底不存。空屋無人。
幾度賊來亦打。悟見囑令加護。
紹興庚申冬公與汪內翰藻李參政邴曾侍郎開。
詣徑山謁大慧。慧聞至乃令擊鼓入室。
公欣然袖香趨之。
慧曰。趙州洗鉢盂話居士作麼生會。
公曰。討甚麼椀。拂袖便出。
慧起搊住曰。古人向這裏悟去。
爾因甚麼却不悟。
公擬對。慧擬之曰。
討甚麼椀。公曰。還這老漢始得。
other:: 
### 侍郎李彌遜居士
 ^659b28

侍郎李彌遜號普現居士。
少時讀書五行俱下。
年十八中鄉舉登第京師旋歷華要。
至二十八歲為中書舍人。
常入圓悟室。一日早朝回至天津橋。
馬躍。忽有省。通身汗流。
直造天寧。適悟出門遙見便喚曰。
居士且喜大事了畢。
公厲聲曰。和尚眼花作甚麼。
悟便喝。公亦喝。於是機鋒迅捷。
凡與悟問答當機不讓。
公後遷吏部。乞祠祿歸閩連江築庵自娛。
忽一日示微恙。遽索湯沐浴畢遂趺坐作偈曰。
謾說從來牧護。今日分明呈露。
虛空拶倒須彌。說甚向上一路。
擲筆而逝覺庵道人祖氏。
建寧游察院之侄女也。
幼志不出適。留心祖道。
於圓悟示眾語下了然明白。
悟曰。更須颺却所見始得自由。
祖答偈曰。露柱抽橫骨。
虛空弄爪牙。直饒玄會得。
猶是眼中沙。
other:: 
### 令人明室道人
 ^659c12

令人本明號明室。
自機契圓悟遍參明宿皆蒙印可。
紹興庚申二月望。
親書三偈寄呈草堂清。
微露謝世之意。至旬末別親里而終。
草堂跋其偈後為刊行。
大慧亦嘗垂語發揚。
偈曰。不識煩惱是菩提。
若隨煩惱是愚癡。
起滅之時須要會。
鷂過新羅人不知。
不識煩惱是菩提。
淨花生淤泥。人來問我若何為。
喫粥喫飯了洗鉢盂。
莫管他莫管他。終日癡憨弄海沙。
要識本來真面目。
便是祖師一木叉。
道不得底叉下死。
道得底也叉下死。
畢竟如何。不許夜行投明須到。
other:: 
### 成都范縣君
 ^659c27

成都府范縣君者。
 #CB15782;居歲久。
常坐而不臥。聞圓悟住昭覺。
往禮拜請示入道因緣。
悟令看不是心不是佛不是物是箇甚麼。
久無所契。范泣告悟曰。
和尚有何方便令某易會。
悟曰。却有箇方便。
遂令秖看是箇甚麼。
後有省曰。元來恁麼地近郍。
other:: 
### 靈隱慧遠禪師
 ^660a9

臨安府靈隱瞎堂遠禪師。
生於眉山金流鎮彭氏。
年十三投藥師院僧宗辨出家祝髮受具。
即往成都習經論。
還峨眉雲岩寺。時徽禪師住焉。
徽黃龍南四世孫。
知見甚高。師初入門。
值徽飯罷。於庭廡間閑行。
師纔見。即放包問曰。
文殊為七佛祖師。
未審什麼人為文殊之師。
徽云。金沙溪畔馬郎婦。
時有起銕拂者為首坐。
師亦往親近。起嘗誘掖之兩歲未有所得。
一日靜坐次有僧獨行自語云。
假四大以為蓋覆。
緣六塵而生心。忽遇六塵頓息。
喚什麼作心。師聞之忽有省。
遽起告首座。首座可之。
上方丈告徽。徽亦可之。
明日即告行。同志挽留。
師不聽。曰吾師以為可。
而我終未釋然也。
時圓悟自雲居歸蜀住昭覺。
師造焉。每問話請益辭旨峭硬。
圓悟深器之。一日圓悟普說。
舉龐居士問馬祖。
不與萬法為侶者是什麼人。
馬祖云。待汝一口吸盡西江水即向汝道。
師聞舉。豁然大悟仆於眾中。
眾以為中風共掖起之。
師乃曰。吾夢覺矣。
至夜圓悟小參。師出問曰。
淨裸裸空無一物。
赤骨律貧無一錢。
戶破家殘乞師賑濟。
答云。七珍八寶一時拏。
師曰。爭奈賊不入謹家之門。
答云。機不離位墮在毒海。
師隨聲便喝。悟以拄杖擊禪床云。
喫得棒也未。師又喝。
圓悟連喝兩喝。師禮拜。
悟大喜以偈贈師。
有舊鐵舌轉關棙之語。
眾目之為鐵舌遠。
自此機鋒峻發無所抵捂矣。
紹興乙卯春眉守延居象耳山不赴。
是歲圓悟示寂。嘆曰。
哲人云亡繼之者誰乎。
乃扁舟下峽。初抵淮南住龍蟠八年。
遶琅邪又移婺之普濟衢之定業。
師自發明心要。即得游戲如風大自在三昧。
嘗因開爐陞坐曰。
天無門地無壁。葫蘆棚上種冬瓜。
兩手扶犁水過膝。
跳金圈吞栗棘氈。
拍板對無孔笛。屈屈。
獨脚山魈解雙趯。
去年冬裏無炭燒。
今年定是無火炙。
飢時飢到眼睛黃。
窮時窮到赤骨立。
屈屈。且道屈箇什麼。
尀奈監寺副寺維那典坐直歲等。
却與泥水匠商量。
放出兩頭鴟 #CB02982;。
咬殺佛殿脊。又上堂。
舉真淨和尚示眾云。
天地與我同根。萬物與我同體。
脚頭脚底橫三竪四。
北俱盧洲火發燒著帝釋眉毛。
東海龍王忍痛不禁。
轟一聲霹靂。直得傾湫倒嶽雲暗長空。
十字街頭廖胡子。
醉中驚覺起來拊掌呵呵大笑云。
筠陽城中近來少賊。
乃拈拄杖云。賊賊。
師舉了曰。是則一場賣弄不少。
爭奈鼻孔眼睛各有主在。
何故葛藤堆裏作竊未當白拈。
酒店門前捨遺不是正賊。
時東廊下恰犬吠。
師乃喚行者探。門前有甚官客。
大眾皆回首。師曰。
要見正賊麼。遂哨指一聲搖手下坐。
其舉揚大率如此。
時妙喜杲謫梅州。
有傳師偈頌提唱以往者。
妙喜駭云。老師暮年有子如是耶。
因寓書通誠。并寄贈圜悟所付法衣。
逮其得旨放歸。師以頌迎之相遇甚歡。
妙喜極口稱譽。又題其真云。
這川藞苴無真無假。
一條白棒佛來也打。
更有一般長處。解向鉢盂裏走馬。
自此人益歸重。俄遷光孝。
閱十年。安定郡王趙表之與師為世外交。
侍郎曾開從師參叩。
曾雖士大夫而飽參諸老。
從妙喜遊甚久。而未甚頴脫。
至見師始盡餘疑。
後過南嶽遂住南臺。
時龍王璉禪師方廣行禪師者。
皆月菴高第道著湖湘間。
私相語云。此間壁立萬仞。
遠何所措足乎。因請陞座。
設三十餘問。皆佛祖誵訛險節關棙。
學者罕到之處。師隨機開答。
辭旨深奧議論超詣。
始大嘆服。璉即率其屬環拜云。
此膝不屈於人久矣。
未幾過天台歷住護國國清鴻福三寺。
乾道丁亥尚書沈公德龢守平江以虎丘大道場比不得人。
力邀師主之。至則接物無倦法令整肅。
適丁荒歉雖齋粥不繼。
而戶外之屨常滿。
忘軀為法者集焉。
道益顯著。遂奉詔住高亭山崇先寺。
未幾與主者不合。
退居迎照菴。再奉　詔住靈隱。
開堂中使降香。祝聖罷。
拈香曰。此一炷香天地莫能覆藏。
佛眼莫能窺測。舉處滅胡種族。
拈來鈍置殺人。累我三十年。
荒草裏橫身。至令一平生作箇不唧#CB00070;漢。
就中有些子謷訛。
對眾也須說破。山僧二十年前。
被業風吹到岷峨山下荊棘林中。
撞著箇無孔鐵錘。
被他一擊。半醉半醒。
將謂啞却口一生開不得。
二十年後又被業風吹去濯錦江頭。
葛藤堆裏逢著箇焦尾白額。
是時親遭一口。直無喪膽忘魂。
開得口至今受用不盡。
且道此香為二十年前見底知識即是。
為二十年後見底知識即是。
一鶴不棲雙木。一客不煩兩家。
不見道。先行不到未後太過。
而今賊身己露贓物現前。
奉為前成都府昭覺先圓悟禪師大和尚。
不重他對御談空橫行海上。
只重他胸中無物肚裏無禪。
爇向爐中用酬法乳。
于時　孝宗皇帝留神空宗。
屢詔入內。賜號佛海禪師。
始妙喜贊師真。有解向鉢盂走馬之語。
至師對　御歸以頌記之云。
鉢盂走馬向天庭。
慣踏天街馬不驚。
回首飛來峯上望。
白雲包盡帝都春。
師說法格外作用不守規轍脫略窠臼。
至於室中機緣尤為嶮峻不可湊泊。
嘗指面前花問僧。
喚作佛草料見成。
喚作畜生口作人語。
當恁麼時參學眼在什麼處。
僧無語。師自代曰。
五嶽四瀆名山大川。
又問僧。三門前寸草不生。
佛殿裏如何得入。
僧無語。自代曰。光剃頭淨洗鉢。
又問僧。一大藏教是惡口。
如何是爾本身盧舍那。
僧無語。自代曰。阿耨達池深四十丈闊四十丈。
又問僧。有祖以來多少人錯會。
錯則錯了也如何免得此過。
僧無語。自代曰。罪不重科。
又問僧。爾是甚院。
僧云。天宮院僧。師曰。
既是天宮院為甚却兩脚踏地。
僧無語。自代曰。爭怪得我。
又一日陞坐鳴鼓竟。
師坐帳內。侍者尋師不見。
師撥開帳曰。只在這裏因什麼不見。
侍者無語。自代曰。
大斧斫三門。又一日因書記維那相爭來投。
師揭牓曰。書記維那行令不正。
老僧罰油。行者喫棒。
令二人下語。維那云。
難逃智鑑。師曰。不是不是。
書記無語。二人俱逐出。
又因淨慈先馳至通書。
師問。爾長老甚處人。
先馳云。和尚大似不識。
師曰。爾是甚處人。
先馳云。越州。師曰。
猛虎不食伏肉。又因在病有僧相看。
師問僧。老僧昨夜火星出宮了。
至今因甚痾屎不出。
僧云。老老大大向東司裏作活計。
師曰。承言雖會宗勿自立規矩。
既不識如何亂統。
即時逐出。自代曰。
摩竭羅國親行此令。
僧入身師起身問。
更不著布裩相見。
僧叉手近前云。今日親見瞎堂。
師呵呵大笑。僧云。
伎倆已盡。師撫掌一下。
時有日本國僧覺阿。
通天台教頗工書。
能道諸國語。初來謁師氣甚銳。
師徐以禪宗曉之。
居三年頓有得。作投機五頌而去。
語在覺阿傳。他日因海商傳其國圓城寺主者覺忠詩書來謝。
而師宗旨遂分一派於日本國焉。
淳熙二年#CB03594;九月旦上堂。
說偈曰。淳熙二年#CB03594;。
季秋九月旦。鬧處莫出頭。
冷地著眼看。明暗不相干。
彼此分一半。一種作貴人。
教誰賣柴炭。向爾道。
不可毀不可贊。體若虛空沒崖岸。
相呼相喚歸去來。
上元定是正月半。
于時都下喧傳。頗疑師當以正月十五日遷化。
遂達　上聽。至期無疾陞坐祝聖如常儀。
又俗官詣寺修齋。
再陞坐訖。即語知事頭首分伴官客。
及施主齋。齊時侍者並赴堂。
是日都下人競集　上亦密遣中使伺師起居。
皆見師往來如常。
時迭歸奏。齋罷侍者與俗官同上方丈。
但見門扃閉甚密。
師素蓄一黑猿。頗馴能知人意。
因衣以布裰命之曰。
猿行者。至是求師不見。
因窺於窓隙中。但見猿手持一卷書人立於床前。
遂亟從後路至榻前。
撥開帳子而師已化矣。
取猿手中書觀之。
乃辭世頌曰。抝折秤鎚。
掀翻露布。突出機先。
鵶飛不度。留十日顏色不變。
壽七十四。坐五十九夏。
得法者了乘如本齊己慧冲皆住大剎。
對　御語一卷。乾道七年正月二十日。
有　旨令靈隱長老慧遠引見。
晦日召至選德殿奏曰。
臣本凡愚生於西蜀。
早聞道於圓悟禪師。
養拙山林幾四十年。
仰聞　陛下即位以來。
優#CB00421;生靈護持宗教。
所謂以佛心而治天下。
臣夤緣慶幸。依近天顏不勝萬感。 ^660a15

上曰。圓悟是誰。師對。
名克勤。建炎初太上皇帝駐蹕維揚。
召對賜號圓悟禪師。
即臣之師也。 ^661c18

上曰。惜不及見之。
杲何如。師對。宗杲與臣同出圓悟之門。 ^661c20

上曰。卿甚時來靈隱。
師對。去冬會慶節前一日入寺。
今蒙　陛下恩遇。
獲覩清光。一門師資。
豈勝榮遇。臣謹以舊所讚頌十篇上進。
讀罷　上賜坐。遂謝恩就坐。 ^661c22

上曰。如何免得生死。
師對。不悟大乘道終不能免。 ^661c25

上曰。如何得悟。師對。
本有之性若以歲月磨去無不悟者。 ^661c27

上曰。悟後如何。師對。
悟了始知　陛下所問與臣所對。
悉皆不是。 ^661c28

上曰。一切處不是後如何。
師對。脫體現前了無毫髮可見之相。 ^662a1

上肯首。師又曰。古德云。
無所是是菩提。 ^662a2

上曰。即心即佛如何。
師對。目前無法。陛下喚什麼作心。
上曰。如何是心。師遂起身叉手而立曰。
只這是。 ^662a3

上笑。復問德山臨濟悟道因緣。
師具言其詳。 ^662a5

上又問曰。頻呼小玉元無事只要檀郎認得聲。
此圓悟所得處。只是要人認得聲。
師對。昔有陳度支。
問道於五祖演和尚。
五祖云。小艶詩中亦是說禪。
時圓悟侍立。因問云。
如何是禪。五祖云。
頻呼小玉元無事只要檀郎認得聲。
如何是祖師西來意。
庭前柏樹子。如何是佛麻三斤。
圓悟遂長噓一聲忽然有悟。
時恰有雞啼。圓悟云。
爾亦會禪。五祖云。
汝作麼生會。圓悟云。
去却胸中物喪盡目前機。
五祖云。此漢徹了也。 ^662a6

上曰。好好。師又曰。
悟得後千句萬句乃至一大藏教只是一句。
上曰。是那裏一句。
師對。好語不出門。 ^662a16

上曰。不與萬法為侶可參乎。
師對。老龐致此一問。
直得驚天動地超今古脫是非離言說無依倚。
正如　陛下至尊至貴大道本然。 ^662a18

上曰。只是不在有無。
師對。離却有無底亦不要。 ^662a21

上曰。卿如何。師舉起一拳隨奏曰。
臣山林野人舉止乖疎不識禮度。
乞　陛下寬貸。上曰。
不妨說禪。又問。得道者誰。
師對。學道之人甚眾。
隨其器量淺深。入室處可驗。
得底人他亦自知時節。
昔有曾開侍郎亦近道。 ^662a22

上曰。他如何有悟。
師對。曾嘗問。如何是善知識。
臣云。燈籠露柱猫兒狗子。
皆稱善知識何必更問。
曾云。既稱善知識。
為甚讚即歡喜毀即煩惱。
臣云。侍郎曾見善知識否。
曾云。開三十年參禪如何不見。
臣云。歡喜處見。煩惱處見。
曾茫然。臣震喝一聲。
曾擬開口。臣又喝。
復搊住云。開口底不是曾侍郎。
曾侍郎向甚處去。
曾不覺點頭長噓。
臣舉手長揖云。侍郎且喜大事了畢。
曾遂作投機頌云。
咄哉老驢。叢林妖#CB00859;。
震地一聲。天機漏泄。
有人更問意如何。
拈起拂子劈口截。 ^662a27

上曰。更有何人。師對。
學佛者眾機緣亦廣。
切恐有勞聖聽不敢多奏。
乃云。臣乞回寺與諸衲子傳佛心宗仰報覆燾之恩。
願　陛下早復中原以慰四海之望。 ^662b9

上曰。後來更要說話在。
師對。謹當退聽。遂謝恩下殿。
三月七日復有　旨。
八日午時。候駕過德壽宮回。
令靈隱徑山長老同入遷德殿引見。
既見賜坐。 ^662b12

上曰。靈隱徑山皆大剎。
每令臣寮擇人住持。
師對。荷陛下不忘靈山付囑。
不以形服見棄。林下之人。
何以仰報。 ^662b16

上曰。去秋水潦今歲何如。
師對。臘雪應期必有豐年之兆。 ^662b18

上曰。朕極憂民間荒歉。
師對。臣亦恐春間細民艱食。
賴　陛下聖德所感。
今二麥將熟米價稍平。
中外得人已行賑濟。
但得一飽則農務有緒。
皆　陛下生成之賜。 ^662b20

上曰。秋間更得一熟民間稍甦。
師對　陛下以百姓心為心。
聖慮既堅必隨心念。 ^662b23

上曰。普聞黃彥節舉古云。
心隨萬境轉轉處實能幽。
因得受用以虛心應物。
徑山對。虛明自照不勞心力。
師對。此乃三祖大師信心銘。
正為有所證悟者說。 ^662b25

上曰。如何。師對。至道無難唯嫌揀擇。
但莫憎愛。洞然明白。
毫釐有差天地懸隔。 ^662b29

上喜甚。師復奏曰。
容臣錄一本并鐵舌菴錄前後奏對錄上進。 ^662c2

上曰。甚好。又問。一口吸盡西江水理會不出。
師對。理會不得。無義路處直下便是。 ^662c3

上曰。更數年須可曉。
師對。但於一剎那間以悟為則。
問對既久。師乃奏曰。
臣恐久勞　聖聽。
謝恩下殿。八年正月二十八日車駕幸靈隱寺至冷泉亭。
師起居罷。侍臣傳　旨長老歸寺。
上至三門下馬。師再起居。 ^662c5

上曰。行則箇師侍。
行至藏殿前。師奏曰。
修廊高峻恐艱聖步。 ^662c10

上曰。不妨。遂行至僧堂前。
入僧堂。師先至方丈焚香。
上至方丈。師起居。
上首看　太祖皇帝所賜京師能仁寺佛牙舍利　上以手捧至額加敬。
師以佛牙事跡進呈。
至遇安堂一笑軒。
讀大慧宗杲至梅陽所寄法衣書。
云超然居士是箇中人。
恐有未至處。當與商量。 ^662c11

上見此曰。遲兩年惜不及召宗杲。 ^662c17

上問曰。超然如何。
師對。超然居士與圓悟先師及大慧游從之久。
令臣與他痛下毒手。 ^662c18

上笑。又見語錄三策在方丈前案上并奏對狀一紙。 ^662c20

上曰。此是什麼。師奏。
向來乞進三祖大師信心銘及鐵舌菴傳與前後奏對錄　上有旨令收入。
次至交蘆室見師畫像。
乃問曰。此是誰。師對。
此是僧徒畫臣頂相。
求贊。 ^662c21

上曰。此是畫底那箇是真底。
師叉手躬身云。春氣和暖恭惟聖躬萬福。 ^662c25

上大笑。上觀圓悟禪師像。
師讀所題贊曰。好箇脫灑老衲。
寫得十分相似。八住海內叢林。
逢著唯論此事。海口辯湧洪濤。
到了不說一字。慧遠把斷綱宗。
負荷闊行大步。鑪鞴快下鉗鎚。
提持向上底路。 ^662c27

上曰。此便是向時所說光堯在維揚登對底。
師對。便是。 ^663a2

上觀釋迦出山相。
奏曰。此吳道子畫。
師亦讀所題贊曰。
大哉釋迦文。福聚海無量。
此地少硃砂。赤土也為上。
我今稽首禮讚揚。
留與人天作榜樣。 ^663a3

上觀臨濟像曰。此是臨濟。
師對。臨濟禪師乃曹州人。
臣十二世祖師也。 ^663a7

上周覽山林乃曰。
想雪下時可觀。師對。
更有上方尤好。上回。
師隨至東廊法堂前。 ^663a8

上觀壁畫。師奏曰。
此乃歷代高僧。 ^663a10

上曰。如今有否。師對。
西廊工已就。 ^663a11

上指華嚴變相。師隨問奏答。
語意相契。 ^663a12

上遂回駕。師謝恩而歸。
翌日有旨賜絹帛等。
是年八月六日有　旨宣。
靈隱長老七日同官員僧道入內就觀堂齋。
齋罷赴觀堂前起居　上賜坐賜茶。
謝恩次續有　旨。
獨宣靈隱長老至觀堂東閤。
師隨入奏曰。臣等今日蒙　陛下賜淨供。
三教畢集。此一段勝事。
世所希有。感荷聖恩。 ^663a13

上曰。可謂勝事遂賜坐。 ^663a19

上曰。有一兩件事欲問卿。
師對曰。臣願聞　聖訓。 ^663a20

上曰。前日唾夢中忽聞鐘聲。
遂覺。未知夢與覺是如何。
師對　陛下問夢中底覺來底。
若問覺來底。而今正是寐語。
若問夢中底夢覺無殊。
教誰分別。夢即是幻。
知幻即離。離幻即覺。
覺心不動。所以道。
若能轉物即同如來。 ^663a21

上曰。夢幻既非。且鐘聲從甚處起。
師奏。從　陛下問處起　上笑。 ^663a26

上復問。前日在此閤靜坐。
忽然思得向時所舉不與萬法為侶。
只這不與萬法為侶也大奇。
朕從這裏有箇見處。
師奏曰。不與萬法為侶。
陛下作麼生會。 ^663a27

上曰。四海不為多。
師奏曰。一口吸盡西江水又如何。 ^663b2

上曰。亦未嘗欠闕。
師奏曰。臣每於入室時常問衲云。
如何是斬新一句。
擬議劈胸便打。有時問云。
如何是向上一路。
未開口也打。 ^663b3

上曰。因甚却如此。
師對。纔涉思惟即成剩法。
纔落陰界即是生死根本。
參禪如斵輪擬議勿干涉。
如擊石火似閃電光。
已是鈍置了也。何故法無二法。
心無別心。天無二日。
所以德山悟道了封却佛殿門乃云。
有爾便無我有我便無爾。
方能見道。近有一士人。
到寺見方丈壁間臣所作偈頌。
乃云。好偈頌。臣問曰。
聞公學伊川之學。
排佛氏是否。士人不對。
臣又問曰。只如德山示眾云。
釋迦彌勒是擔屎漢。
十地菩薩。是守田奴。
莫也是排佛麼。士人惘然。
臣曰。這裏有一條活路。
若看得見受用不盡。
如看不見非但招因帶果。
更有事在。觀公所見未曾遇人。
且坐喫茶。前日又有一官人問。
長老年多少。臣云。
七十歲。官人云。頤養得好。
臣云。菜羹粥飯僧何足道。
官人云。性命事如何。
臣云。老僧無性命。
官人云。如何無。臣云。
也無如何。官人遂搖頭云。
第恐未是在。臣云。
非但橫點頭未是。
直饒正點。頭也未是在。
官人良久再問云。
官員與禪僧如何。
臣云。只一般。官人云。
官員進身仕路。禪僧宴坐林間。
安得一般。臣云。適來未與公相見時也一般。
而今相見了也一般。
直饒相讚相毀也一般。
所以道。那伽常在定無有不定時。
官人云。長老語異。
可別覓一盃茶。臣云。
寺事多故不能從欵。
大率古今言句正如　陛下向時所作布袋贊。
其略曰。別別分明一點紅爐雪豈容存駐也。 ^663b6

上曰。作頌最難。師奏曰。
昔時葉縣省禪師。
有一法嗣住漢州什邡方水禪院曾作偈示眾曰。
方水潭中鼈鼻蛇。
擬心相向便榆椰。
何人拔得蛇頭出。 ^663c3

上曰。更有一句師對。
只有三句。 ^663c7

上曰。如何只有三句師對。
意有待焉。二百年後無人下語。
後大隋元靖長老舉前三句了。
乃著語云。方水潭中鼈鼻蛇。
又佛果圓悟禪師。
亦於第三句下著語云。
雲門胡餅趙州茶。
臣於第三句下著語云。
嚤呢噠哩吽#CB03308;吒　上笑曰。
甚好。又問。古今得受用者誰。
師對　太宗皇帝。 ^663c8

上曰。聞太宗皇帝得大受用。
師對　太宗皇帝一日幸大相國寺。
見僧看經次問云看甚經。
僧云。仁王護國經　太宗皇帝云。
既是朕經。為甚却在卿手裏。
僧無語。臣亦曾代下一轉語。 ^663c14

上曰。卿如何代語。
師對。當時只將經卷。
當笏鞠躬云。願　陛下萬歲萬歲萬萬歲。 ^663c18

上曰。好好。師奏曰　太宗皇帝又嘗見一僧問云。
卿是何人。僧云。塔主　太宗皇帝云。
既是朕塔。因甚是卿作主。
其僧又無語。臣亦代語云　聖恩普被　上首肯。
久之忽聞窓外報未牌。
師奏曰　陛下日應萬機。
臣不敢久留恐勞　聖聽。
謝恩下殿。九年四月二日有　旨。
四月八日宣入內觀堂齋。
齋罷同眾起居　上問曰。
相將結夏。師奏曰。
此乃叢林成規。西天於結夏日鑄蠟人藏土窟中。
結夏九十日。戒行精潔則蠟人氷。
不然則蠟人不全。
故號為僧蠟。 ^663c20

上曰。觀行如何天竺法。
師奏云。今日十六人入觀堂修三年淨觀。 ^664a1

上曰。觀者是觀想。
忘想顛倒相持何時得了。
師對。以賊捉賊將心覓心。
故楞嚴呵云。想念不可脫云何獲圓通。 ^664a3

上曰。如華嚴大經要妙。
只在偈讚處。爭如十地頓超。
師對。如華嚴經偈讚。
只聞得四句則八十一卷華嚴一時了畢。 ^664a5

上曰。須盡底透得徹始得。
師對。曹洞下禪多云。
直須盡底去。如何得盡底去。
上擲下羽扇於榻前默然正坐。
時眾皆惘然相顧無語。
師即起身近前奏曰。
今日乃釋迦如來誕慶之辰　陛下作此一段勝事。
臣等見所未見聞所聞。
時大雨乃曰。直得天雨四花地搖六震。
適來諸山皆有頌臣獨無。
而今輒有一頌。 ^664a8

上曰。如何。師對。未至禁門時舉似　陛下了也。 ^664a15

上曰。何妨再舉一遍看。
師對不可頭上更安頭。 ^664a16

上曰。朕也要知。師退一步奏曰。
臣深領此一問。 ^664a17

上曰。更有也無。師對。
當似今日。又奏曰。
昔見台州守宗穎。
問因看法華經云。
佛身長無量百千萬億那由他由旬。
到此直是疑著。是時臣擲下扇子於地上云。
爾且道。我扇長多少。
與佛身相去幾何。
渠惘然無答。 ^664a18

上曰。此是妙處如庖丁解牛。
師對。不見全牛可下刀。
無垢光中本三昧　上首肯之。
師謝恩歸位。 ^664a23

上曰。修禪定者如何。
師對。初機若有所習則不名大定。
大定等虛空了無修習處。
亦無起滅出入處　陛下看此習定之者。
盡是未證果位凡夫。
直饒習到四禪八定亦未為究竟。
故圭峯宗密禪師云。
非想定後還作非貍之身。
昔有僧名頂三教。
嘗作偈示眾云。四禪捨念常清淨。
半是真如半是空。
此處修行多岐路。
行人到者莫怱怱。
一邊頓證則一念作佛。
一邊差別則墮在二乘。
窮空不歸四六二萬十千劫。
修行再入輪回。故云。
繁興永處那伽定。
那伽常在定無有不定時。
乃至風動塵起雲行雨施悉皆在定。
傅大士云。欲學諸三昧。
是動非在禪。心隨境界流。
云何名為定。此乃是不動真智也　上曰是。
眾皆起謝恩下殿。
師再入奏曰。臣去年八月二日奏對錄。
并七佛偈。日本國法師問道錄。
三日前亦曾乞進。 ^664a25

上曰。已看得數版未了在。
師奏曰。七佛偈去冬因沈介尚書問。
第三毘舍浮佛偈云。
假借四大以為身。
心本無生因境有。
前境若無心亦無。
罪福如幻起亦滅。 ^664b12

上曰。他如何問。師奏曰。
前境若無心亦無。
他到此生疑。却問如何。
臣答云。未有尚書時喚什麼作境。
心境俱空是箇什麼。
渠默有契證。 ^664b16

上曰。朕近日於四海不為多處。
別得一轉語云。明鏡絕纖塵。
師奏曰。臣感蒙　聖訓。
謝恩下殿。
other:: 
### 洪福子文禪師
 ^664b19

台州洪福子文禪師上堂。
不昧不落作麼會。
會得依前墮野狐。
一夜涼風生畫角。
滿船明月泛江湖。
續傳燈錄卷第二十八
 ^664b22
