
jing:: 佛說解夏經
translator:: 西天譯經三藏朝奉大夫試光祿卿明教大師臣法賢奉　詔譯
如是我聞：
一時，佛在王舍城迦蘭陀竹林精舍，與五百苾芻眾俱，
皆是阿羅漢，諸漏已盡所作已辦，除諸重擔逮得己利，盡諸有結心善解脫。
唯一苾芻現居學位，世尊已為授記，見法得法當證滿果。 ^861b14

爾時，世尊安居既滿，當解夏時，於十五日與苾芻眾敷座而坐。
會眾坐已，是時，佛告苾芻眾言：「我今已得梵行寂靜，
是最後身，以無上藥斷除諸病。
我之弟子，了知諸法皆已通達，是故我今說解夏法。
諸苾芻眾！我於夏中所有身口意業，汝等可忍？」 ^861b19

是時，尊者舍利弗聞佛語已，從座而起偏袒右肩，
右膝著地合掌向佛，而白佛言：「世尊！
如佛所說，我今已得梵行寂靜，乃至身口意業可忍者。
我等知佛，身口意業無諸過失，我等苾芻今無可忍。
於意云何？我佛世尊，難調者能調，無止息者善為止息，
無安隱者而善安慰，未寂靜者令得寂靜，
如來善了正道，善說正道，開示正道，乃至我等樂聲聞菩提者，
佛為善說，令聲聞等如理修行而證聖果。
是故我等，於佛世尊身口意法而無可忍。」 ^861b25

爾時，尊者舍利弗白佛言：「世尊！
我今對佛身口意業所有不善，求佛可忍。」 ^861c6

佛告舍利弗：「汝今所有身口意業，我當忍可。
於意云何？汝，舍利弗！
具戒多聞，少欲知足，斷諸煩惱，發大精進，
安住正念，具等引慧、聞慧、捷慧、利慧、出離慧、
了達慧、廣大清淨慧、甚深慧、無等慧，具大慧寶。
未見者令見，未調伏者令得調伏，未聞法者而為說法，
具瞋恚者而令歡喜，能為四眾說法無倦。
譬如金輪王子，而受灌頂繼紹王位，依法而治。
汝，舍利弗！亦復如是，為我之子，受灌頂法紹法王位，
如我所轉無上法輪，如我漏盡證得解脫。
是故汝，舍利弗！所有三業我今忍可。」 ^861c8

時舍利弗聞佛忍可，投誠禮謝。
復白佛言：「世尊！如佛為我忍可三業，於此會中五百苾芻，
身口意業所有不善，唯願世尊，亦如是忍。」 ^861c19

佛告舍利弗：「五百苾芻所有三業，我亦可忍。
於意云何？此五百苾芻皆是阿羅漢，諸漏已盡所作已辦，
除諸重擔逮得己利，盡諸有結心善解脫，
唯一苾芻現居學位，而此苾芻我已授記，見法得法當證滿果。
舍利弗！是故我於五百苾芻所有三業，皆悉可忍。」 ^861c22

爾時，舍利弗重白佛言：「世尊！
我與五百苾芻眾等，所有三業佛已可忍。
我今有疑，當復啟請。
願佛世尊！為我分別。
世尊！此五百苾芻中，幾苾芻得三明法？
復幾苾芻得俱解脫？
復幾苾芻得慧解脫？」 ^861c28

佛告舍利弗：「此五百苾芻中，九十苾芻得三明法，
九十苾芻得俱解脫，餘者苾芻得慧解脫。
舍利弗！如是苾芻，盡諸煩惱，皆住真實。」 ^862a4

爾時會中有一尊者，名嚩儗舍，作如是念：
「我今對佛苾芻眾前，以解夏伽陀伸於讚歎。」
是時尊者嚩儗舍，作是念已，從座而起，
偏袒右肩右膝著地，合掌恭肅，說伽陀曰：
　　「解夏十五日，清淨行律儀，
　　五百苾芻眾，悉斷煩惱縛。
　　皆盡諸漏法，而證聖果位，
　　內寂外善調，解脫而離有。
　　盡生死邊際，所作皆已辦，
　　無明我慢結，斷盡無有餘。
　　我佛最上尊，斷諸邪念法，
　　及斷有漏法，善除愛病苦。
　　愛滅不復生，離取大師子，
　　盡諸有怖畏，唯我佛世尊。
　　譬如金輪王，千子常圍繞，
　　善治四天下，調伏四海邊。
　　又如戰得勝，為最上調御，
　　聲聞得三明，離死法亦然。
　　佛子皆如是，證滅不復生，
　　我今禮法王，無上大日尊。」 ^862a7

是時嚩儗舍苾芻說此伽陀已，復還本座。 ^862a27

爾時尊者舍利弗與諸苾芻，聞佛宣說解夏之法，
心生快利，踊躍歡喜，信受奉行。
佛說解夏經
 ^862a28
