
other:: 第八之一
# 8
首楞嚴義疏注經卷第八〔之一〕
collector:: 長水沙門子#CB04636;集
二、返妄歸真辨地位之相，三：初、辨漸次修行者，
前由無明動彼靜心，從細至麁遂成三相及二顛倒。
又由世界和合相涉，根塵相對成業性故，
十二區分，類生差別，流浪苦海如汲井輪，
其猶空華於湛精明亂生亂滅，此皆塵勞煩惱污染真性不得清淨。
今欲轉染歸淨，返流復源，故立漸次修行以為對治。
下喻云「如淨器中除去毒蜜，以諸湯水并雜灰香洗滌其器，
後貯甘露。」由此漸次以立地位也。
文二：一、結前生後，二：一、結前顛倒因。 ^924c27

「阿難！如是眾生一一類中亦各各具十二顛倒，
猶如捏目，亂華發生，顛倒妙圓真淨明心，具足如斯虛妄亂想。」 ^925a8

眾生妄心無始熏習，業苦種子如恒河沙，何啻十二八萬四千？
故一一類復具十二，於妙圓中皆是狂勞虛妄華相。 ^925a10

二、生後漸次法。 ^925a13

「汝今修證佛三摩提，於是本因元所亂想，
立三漸次方得除滅，如淨器中除去毒蜜，
以諸湯水并雜灰香洗滌其器，後貯甘露。」 ^925a14

真心如器，顛倒即毒蜜，湯水等即戒定慧，
洗滌即修習，甘露即無生忍。
若本無垢，亦無修證。
既有修證，須具眾因，故此三種皆為本也。 ^925a16

二、正辨修行，二：一、徵列。 ^925a20

「云何名為三種漸次？
一者修習除其助因；二者真修刳其正性；」 ^925a21

前問至何漸次得修行目，今此第二正名修行，故云真修。 ^925a22

「三者增進違其現業。」
五種辛菜名為助因，以能資助煩惱業故。
淫盜殺妄名為正性，以是生死根本解脫怨故。
根塵偶對，流逸奔趣，正是無明現行業用，
是故除而去之，刳而空之，違而背之。
苟三行漸著，功用漸成，六用不行，返流全一，
妙圓平等，身心快然，是人即獲無生法忍。 ^925a24

二、別釋，三：一、除其助因，二：一、總指食為助因。 ^925b1

「云何助因？阿難！如是世界十二類生不能自全，
依四食住，所謂段食、觸食、思食、識食。
是故佛說一切眾生皆依食住。」 ^925b3

皆依食住者，食以資益諸根大種，心、心所法能生喜樂，
相續執持，故有四種。
段謂分段，以欲界香、味、觸三正消變時有資益義，乃名為食。
觸食謂根、境、識三和合，能引意識相應觸起，
觸對前境，能生喜樂，資益諸根及心、心所故。
思食謂意識相應，思與欲俱轉，於可意境希望偏勝，有資益義故。
識食謂第八識由前三食緣助勢力，令此第八體有增勝，
故能執持諸根大種，能與諸法為長養因。
有攝益義，故名為食，如四食章。 ^925b5

二、別示食辛過患，三：一、勸令斷。 ^925b15

「阿難！一切眾生食甘故生、食毒故死，是諸眾生求三摩提，當斷世間五種辛菜。」 ^925b16

有資益義，皆名為甘。
不正消變，能壞身心，皆名為毒。
五辛者，謂大蒜、茖葱、慈葱、蘭葱、興渠。
是五性熱，氣葷味辣，修行者食，能殺法身，
如食毒也，故須斷之。 ^925b17

二、示過患，二：一、現同鬼住。 ^925b21

「是五種辛，熟食發淫，生啖增恚。
如是世界食辛之人，縱能宣說十二部經，
十方天仙嫌其臭穢，咸皆遠離。
諸餓鬼等因彼食次，舐其唇吻，常與鬼住。
福德日銷，長無利益。」 ^925b22

生死根本無過婬、殺，此五能助，復加葷穢引諸邪惡，
污清淨道，故福德天眾捨離無益，諸鬼同住也。
唯增癡惑，失正真道，修三昧者豈不慎之！ ^925b25

二、終作魔民。 ^925b29

「是食辛人修三摩地，菩薩、天仙、十方善神不來守護，
大力魔王得其方便，現作佛身來為說法，
非毀禁戒，讚婬怒癡，命終自為魔王眷屬，
受魔福盡，墮無間獄。」 ^925c1

臭辣葷穢非可聖意，故不守護。
魔不持戒，而修邪定及修世福，遂感魔宮。
以定福力且順生報，其毀禁業順後方受，故云福盡墮獄。 ^925c4

三、結成行。 ^925c7

「阿難！修菩提者永斷五辛，是則名為第一增進修行漸次。」 ^925c8

二、刳其正性，二：一、勸持戒，二：一、正勸止持，
三：一、正明。 ^925c9

「云何正性？阿難！如是眾生入三摩地，要先嚴持清淨戒律，
永斷婬心，不食酒肉。
以火淨食，無啖生氣。」 ^925c11

正性者，此殺盜婬性是罪故，復是生死根本性故。
然飲酒合是助因，今為正性者，以過惡深於辛故。
以火淨食者，以淺況深，生果尚須淨食，
何況酒肉、婬盜殺妄。
《涅槃》護譏嫌戒與性重等，故須防微，免致大過。 ^925c13

二、反顯。 ^925c18

「阿難！是修行人若不斷婬及與殺生，出三界者，無有是處。」 ^925c19

豈有具諸功德出離之體而從婬盜殺妄中得？
必不然也。 ^925c20

三、順結。 ^925c21

「當觀婬欲猶如毒蛇，如見怨賊。」
毒蛇、怨賊能殺生身，不損法體。
婬欲能損法身慧命，真修行者必須永斷。
《涅槃經》說「菩薩觀愛有九種過患：一如債有餘；
二如羅剎女婦；三如妙華莖有毒蛇；四如惡食性所不便而強食之；
五如婬女；六如摩樓迦子；七如瘡中瘜肉；
八如暴風；九如彗星。」
下文云「十方如來色目行婬同名欲火，菩薩觀欲如避火坑。」 ^925c22

二、教行次第。 ^925c29

「先持聲聞四棄八棄，執身不動；後行菩薩清淨律儀，執心不起。」 ^926a2

比丘四重，尼復加四，謂觸八覆隨，故云八棄。
梵云波羅夷，此云棄，謂犯此者永棄佛法邊外，
猶如死屍大海不受，故名為棄。
入大乘道而先學小者，《十輪經》說「若不先學小乘即學大乘，
無有是處。」乃至云「無力飲河池，詎能吞大海？
是故一切菩薩皆先學三乘，唯不究竟證於小耳。」 ^926a3

二、明利益，二：一、遠多過累。 ^926a9

「禁戒成就，則於世界永無相生、相殺之業。
偷劫不行，無相負累，亦於世界不還宿債。」 ^926a11

三緣若斷，三因不生，故於世間不相詶報，皆由持戒成就故爾。 ^926a12

二、獲多神用。 ^926a14

「是清淨人修三摩地，父母肉身不須天眼，
自然觀見十方世界，覩佛聞法，親奉聖旨，
得大神通，遊十方界，宿命清淨，得無艱險，是則名為第二增進修行漸次。」 ^926a15

持戒清淨，魔事不生。
觀行既成，故能發用。
於父母所生之身得相似五通，此同《法華》觀行持經於現身中獲六根淨。
文云「雖未得天眼，但用父母所生眼，徹見三千界」等。 ^926a18

三、違其現業，三：一、返流全一。 ^926a22

「云何現業？阿難！如是清淨持禁戒人，心無貪婬，於外六塵不多流逸。」 ^926a24

由前起後也。清禁既圓，觀行成就，於六塵境已知虛幻，
終不信任隨流奔逸，妄有取著。 ^926a25

「因不流逸，旋元自歸。
塵既不緣，根無所偶。
反流全一，六用不行。」 ^926a28

正違現業也。既不隨塵，復歸元性，元性之中本無根塵，夫何為偶？
根境不生，六用不起，唯一圓常妙覺明體，
此同觀音圓通，生滅既滅，寂滅現前也。
故上偈云「一處成休復，六用皆不成，塵垢應念消，成圓明淨妙。」 ^926a29

二、獲忍無生。 ^926b5

「十方國土皎然清淨，譬如琉璃內懸寶月。」 ^926b6

此敘證真相也。國土融真，圓明體現，故如琉璃內懸寶月。
清淨者，空義。瑠璃、寶月，空假中也。
故《圓覺》云「覺圓明故顯心清淨，心清淨故乃至一世界、
多世界清淨」等。 ^926b7

「身心快然，妙圓平等，獲大安穩。」
前則世界圓明，此則身心圓明。
本由迷倒，身之與心，外洎山河虛空大地，咸是妙明真心中物。
今復本源，故身心世界妙圓平等，更無差別，法界一相。
創證此境，快然安穩，即分得涅槃安樂處也。 ^926b11

「一切如來密圓淨妙皆現其中，」
此獲勝德，即所證理顯也。
現謂顯發。理智行三名密圓淨，即涅槃三德也。
一一德中具一切法，三一無礙，故稱為妙。
此三種法諸佛所證，是佛果德，攝盡十方三世佛法。
今日於此一念顯現，通達無礙，故云皆現其中。 ^926b17

「是人即獲無生法忍。」
結能證也。真如實相名無生法。
無漏真智名之為忍。
得此智時，忍可、印持法無生理，決定不謬，境智相冥名無生忍。
《華嚴》初住、餘經初地是得忍位。
今經第三漸次便得此忍，逈異餘說。
於此忍中隨所證得不異而異，即立諸位，故名聖位。
此則初漸次正修觀行，第二漸次觀成入似，
第三漸次既言獲無生忍，即同初住至等覺位。 ^926b23

三、結顯立位。 ^926c1

「從是漸修，隨所發行安立聖位，是則名為第三增進修行漸次。」 ^926c3

從此第三漸次隨起何行，隨行附義，以立位名，不離前來密圓淨妙境智行也。 ^926c4

二、明地位差別。夫論地位者，皆是諸佛、
菩薩親證境界，約斷伏次第、發真妙用、功力淺深以立位次。
《起信論》云「相似覺、隨分覺、究竟覺」，以分地前、地上及究竟位。
《華嚴經》、《智度論》約入大海辨功用淺深，
但遲速有異，分根性利鈍，如涉長途非無里數。
諸大乘經若說平等法界無佛、無眾生，則無地位可立。
如《華嚴經》云「眾生妄分別，有佛有世界，
若了真法性，無佛無世界。」
《楞伽》云「無有佛涅槃，亦無涅槃佛，遠離覺所覺。」
又云「寂滅真如，有何漸次？」
上文云「妙性圓明，離諸名相，本來無有世界眾生。」
此等令觀一真法界本來平等，無修無證亦無迷悟，
故無地位可立，此顯心真如門也。
若依心生滅門，有迷有悟，熾然修證差別不同。
且圓頓大乘無過《華嚴》、《涅槃》、《仁王》、《瓔珞》、
《大品》、《法華》等經，雖明法界平等無說無示，而菩薩行位終日炳然。
故《華嚴》云「不為鈍根下劣眾生說於地位。」
《仁王》云「若言越此地位得成佛者，是魔所說。」
此則異諸外道、天魔各自謂得無上覺道，不說地位。
今顯佛法有不思議功德，曠劫修行，因圓果滿方稱究竟。
又諸經論建立地位多少不同，《仁王》五十一位，
《瓔珞》五十二位，《華嚴》四十一位，《大品》四十二位，
此經五十七位，下文復云六十聖位。
聖說不同，或開或合各是一意。
若約天台圓教位次對今經者，有同有異。
同故地前俱是證位，異故此乾慧心便是第三漸次，
無生忍中隨義建立，不同天台入初住時方證無生忍也。 ^926c6

文九：一、乾慧地。 ^927a5

「阿難！是善男子欲愛乾枯，」
持戒清淨，遠離貪婬，故名初乾，即斷煩惱障也。
乾義有二：一欲盡故曰乾；二但慧故曰乾。
今即初義，根境不偶，由三昧力返流全一，破所知也。 ^927a6

「現前殘質不復續生。」
報障盡也。亡欲愛故無潤惑，根不偶故無業性。
縱有業苦種子，無潤不生，盡此報身更不相續，即生實報土也。
此即惑業苦亡，無潤生理，即乾義也。 ^927a10

「執心虛明，純是智慧，慧性明圓瑩十方界。」 ^927a14

戒定既圓，從此發慧，即轉前三障純成智慧。
慧光發明瑩十方界，即慧義也。 ^927a15

「乾有其慧，名乾慧地。」
結名也。此即但有其慧，故前云純也。
既云隨所發行安立聖位，故約欲枯返流，
純成智慧，未沾果海法流之水，故受此名。
此約無生忍中義說故爾，真謂圓融不礙行布，下皆倣此。 ^927a17

二、十信位，二：一、躡前總示。 ^927a21

「欲習初乾，未與如來法流水接，」
躡前乾慧義也。創乾欲愛，果法未沾，即用此心為信方便。
標如來者，顯是果法，此下總示。 ^927a23

「即以此心中中流入圓妙開敷。」
此標也。即用此乾慧中智合中道理，理智俱中，故名中中。
又離一切二邊相故，雙照二諦無不真實。
又此中智念念相繼而進上位，故云中中流入。
言流入者，顯無功用任運而進也，以證中道自然流入薩婆若海。
此則更增一番智斷功能，故云圓妙開敷。
此即於乾慧心增明觀智以為方便，得入十信。 ^927a26

「從真妙圓，重發真妙。」
釋也。上句釋此心流入，下句釋圓妙開敷。 ^927b5

二、正開十心，十：一、信心。 ^927b6

「妙信常住，一切妄想滅盡無餘，中道純真，名信心住。」 ^927b8

以中道智證法界一體三寶，於實德能深忍樂欲，
冥合常住清淨妙心，名為妙信。
此信即理，亦名常住。
一切妄想滅無餘者，即斷所知，無明住地一斷遍斷。
始因迷覺成不覺，今既圓妙智發，翻不覺成覺，故云一切滅盡無餘。
中道純真者，妙智決定，不偏不邪，是佛正因。
不雜偽妄，故云純真。
以不住法即住其中，故名為住。
經中多說地、住二位是發真處，今於乾慧信位立之，表是證真非是似解耳。 ^927b9

二、念心。 ^927b18

「真信明了，一切圓通，陰、處、界三不能為礙。」 ^927b19

躡前信心也。妙信常住，不偏不邪，純一真如，故云真信明了。
一切圓通者，了三科法無不是如也。
無明妄想既亡，陰界自然解脫，故云不能為礙。 ^927b20

「如是乃至過去、未來無數劫中，捨身、受身一切習氣皆現在前。
是善男子皆能憶念，得無遺忘，名念心住。」 ^927b24

妄想若存，陰界為礙，忘失煩惱隨此而生。
今既妄滅陰消，過未如一，無遠無近、所經未經一念現前，
此即過去宿命、未來天眼明記不失，故名為念。 ^927b26

三、精進心。 ^927b29

「妙圓純真，真精發化，無始習氣通一精明，
唯以精明進趣真淨，名精進心。」 ^927c1

圓妙淨智無二邊之雜、無妄想之偽，故云純真。
現用自在，故云發化。
乃能融通習氣，唯一精真，以真精智進真淨行，故名精進。 ^927c2

四、慧心。 ^927c5

「心精現前，純以智慧，名慧心住。」
真精之心明了顯現，此現前心純是圓智，
用名慧心，智之與慧左右言耳。 ^927c6

五、定心。 ^927c8

「執持智明，周遍寂湛，寂妙常凝，名定心住。」 ^927c9

智照凝明，無動無亂，照而常寂，湛然不動，故曰定心。 ^927c10

六、不退心。 ^927c11

「定光發明，明性深入，唯進無退，名不退心。」 ^927c12

寂定、慧光互相明發，於理於行唯深唯進，故云不退。 ^927c13

七、護法心。 ^927c14

「心進安然，保持不失，十方如來氣分交接，名護法心。」 ^927c15

寂照增進，不動不退，故云安然。
保任護持，令此與佛冥然通合，故云交接。
由保持故名為護法。 ^927c16

八、迴向心。 ^927c18

「覺明保持，能以妙力迴佛慈光向佛安住，
猶如雙鏡光明相對，其中妙影重重相入，名迴向心。」 ^927c19

由前寂照互相顯發，保持無退，妙用強勝，
能感果德，因心中現，故云迴佛慈光。
此寂照因決能感果，無有乖失，故云向佛安住。
果中現因相，因中現果相，因果不二互現互入，
故云妙影重重相入，名迴向心。 ^927c21

九、戒心。 ^927c25

「心光密迴，獲佛常凝無上妙淨，安住無為，
得無遺失，名戒心住。」 ^927c27

即寂之照，故曰心光。
即照之寂，名佛常凝。
此圓定慧離二邊染，斷性亦無，故云無上妙淨。
二邊不動即無為作，故云安住無為也。
得無遺失，戒圓明也。
此則定道圓融，離妄想染，故云戒心。 ^927c28

十、願心。 ^928a3

「住戒自在，能遊十方，所去隨願，名願心住。」 ^928a4

戒根圓淨，過累不拘，故云自在。
以此為足遊履十界，妙用現前，隨欲利益，故名願心。 ^928a5

三、十住，十：一、發心住。 ^928a6

「阿難！是善男子以真方便發此十心，心精發暉，
十用涉入圓成一心，名發心住。」 ^928a8

方便空也，十心假也，一心中也。
圓融妙慧名真方便，由此妙慧發前十信，以此十心本是一性所具功德。
由妙慧發，令一一心皆具十心，十用無礙，
一多相即，唯是一心。
心即祕藏，今於此藏開發顯現，以不住法即住其中，名發心住。 ^928a9

二、治地住。 ^928a15

「心中發明，如淨琉璃內現精金，以前妙心履以成地，名治地住。」 ^928a16

琉璃空也，精金中也，現即假也。
淨寶、精金互相映現，無礙融通，不一不異。
以此妙心而為所依，然後出生無量德用，故名治地。 ^928a17

三、修行住。 ^928a20

「心地涉知，俱得明了，遊履十方得無留礙，名修行住。」 ^928a21

法界心地即前一心，妙行能涉，妙智能知，
理、智、行三自在圓融，不以二邊之所住著，
名無留礙，此真修行，名修行住。 ^928a22

四、生貴住。 ^928a24

「行與佛同，受佛氣分，如中陰身自求父母，
陰信冥通，入如來種，名生貴住。」 ^928a26

智行微妙，冥通果德，故云行與佛同。
自然合佛慈種，名受佛氣分。
如中陰身自求父母者，以佛權、實二智為父母。
故《維摩》云「智度菩薩母，方便以為父。」
既分入果智，密合果德，故云冥通入如來種。 ^928a27

五、方便具足住。 ^928b3

「既遊道胎，親奉覺胤，如胎已成人相不缺，名方便具足住。」 ^928b4

以自行化他一切種智具足成就，名人相不缺也。 ^928b5

六、正心住。 ^928b6

「容貌如佛，心相亦同，名正心住。」
一切種智自利、利他相用顯現，名為容貌。
無緣慈悲，名之為心。
故《觀經》云「佛心者大慈悲是。」
此菩薩分得其用，名之為同。 ^928b7

七、不退住。 ^928b10

「身心合成，日益增長，名不退住。」
一切種智、慈悲相用和合成就，任運增長無有退屈，名為不退。 ^928b11

八、童真住。 ^928b13

「十身靈相一時具足，名童真住。」
十身靈相，十身盧舍那也。
謂聲聞及緣覺，菩薩，如來身、法、智、空、業報、眾生及國土。
又如來身自具十種，謂菩提、願、化、力、莊嚴、
威勢、意生、福、法、智。
此十妙應，如隨色珠顯現自在，即不思議種智之妙用。
智體本具，隨障盡處而得顯現，既以權、
實二智大悲熏修，功用頓顯。
雖未全如於佛，分得此用，即一身現無量身也。
《華嚴》云「雖未具足一切智，已獲如來自在力。」 ^928b14

九、法王子住。 ^928b23

「形成出胎，親為佛子，名法王子住。」
十身具足，故曰形成。
出因顯果，故云出胎。
堪任繼嗣紹隆佛法，名法王子。 ^928b24

十、灌頂住。 ^928b26

「表以成人，如國大王以諸國事分委太子，
彼剎利王世子長成，陳列灌頂，名灌頂住。」 ^928b27

行願內充，慈悲外發，德相漸成，化物功著，故云表以成人。
於十方界次補佛處，堪任付囑，傳法利生，故如國王委政太子陳列灌頂也。 ^928b28

問：准《華嚴經》，初住菩薩即能成佛，教化眾生，何故至第十住方名陳列灌頂表成佛耶？
答：圓融之教二經頗同，以行布不礙圓融故。
華嚴初住便能成佛，圓融不礙行布故。
今十住方列灌頂，故彼經云「菩薩住處廣大與虛空等。」
又云「初發心時便成正覺，了達諸法真實之相，
所有聞法不由他悟，具修十種智力，究竟離虛妄，
無染如虛空，清淨妙法身，湛然應一切。」
亦同《大品》云「從初發心時即坐道場，轉法輪，
度眾生，當知此菩薩為如佛。」
今經云「十用涉入，圓成一心。」
又云「十身靈相一時具足。」
此上皆明一位具諸位，即行布不礙圓融也。
又《華嚴》明第十地菩薩方論受職，此經第十住明陳列灌頂，
即圓融不礙行布也。
圓融即橫論，行布即竪說，二無障礙，二經頗同，故無疑也。
言陳列灌頂者，《華嚴經》云「轉輪聖王所生太子，
母是正后，身相具足，坐白象寶妙金之座，
張大網縵，奏諸音樂，取四大海水置金瓶內。
王執此瓶灌太子頂，是時即名受王職位。
菩薩受職亦復如是，諸佛智水灌其頂故，名為受大智職菩薩。」
彼明第十地方是受職，今此十住既名灌頂，
故說受職，彼約究竟，此約分得。
又無生忍中一位具諸位，故得互說。 ^928c2

四、十行位，十：一、歡喜行。 ^928c26

「阿難！是善男子成佛子已，具足無量如來妙德，
十方隨順，名歡喜行。」 ^928c27

初二句結前，具足下正明。
此有三義故歡喜：一、具足無量佛德故，
如觀音云：我又獲是圓通，修證無上道故，又能善獲四不思議無作妙德。
既云不思議，即是無量佛德也。
此之妙德先未曾獲，今自具足，故云歡喜。
二、眾生受化故歡喜，十方者，現十界身利眾生也。
隨順有二：一、眾生趣類不等，根行有異，
菩薩隨順以形以說，此明能化隨順也；
二菩薩現種種化，眾生隨順，一一受化咸皆得益，此明所化隨順也。
能所既皆隨順，機應俱生歡喜，故以名焉。 ^928c28

二、饒益行。 ^929a9

「善能利益一切眾生，名饒益行。」
如上隨順眾生，即是善能利益。
始能歡喜生善，終能破惡入理，故名饒益。 ^929a10

三、無嗔恨行。 ^929a12

「自覺、覺他得無違拒，名無瞋恨行。」
自覺故，無明不能拒智。
覺他故，有情不能違化。
障不能拒、物不能違，二利既兼，故無嗔恨。 ^929a13

四、無盡行。 ^929a15

「種類出生窮未來際，三世平等，十方通達，名無盡行。」 ^929a17

隨機、隨感現種類身，盡未來際化復作化。
三世下釋所以也，以知三世空寂故，得窮未來際；
以達十方無礙故，能現種類身。
若時、若處現化不絕，故云無盡也。 ^929a18

五、離癡亂行。 ^929a21

「一切合同、種種法門得無差誤，名離癡亂行。」 ^929a23

現種類身，即普現色身三昧。
說無量法，不離四種辯才。
若身若說皆是智用，咸歸於理。
《華嚴》云「此菩薩於一念頃得無數三昧。」
了知此之三昧同一體性，乃至得一切法真實智慧，
是故能合種種法門得無差誤，由無差誤故離癡亂。 ^929a24

六、善現行。 ^929a29

「則於同中顯現群異，一一異相各各見同，名善現行。」 ^929b1

一中現無量，故云於同現異。
無量中現一，故云異相見同。
身說皆然也。以知一切法同一法性，能作種種異說，而不失一性一相之旨。
《維摩》云「能善分別諸法相，於第一義而不動。」
故名善現。 ^929b2

七、無著行。 ^929b6

「如是乃至十方虛空滿足微塵，一一塵中現十方界，
現塵、現界不相留礙，名無著行。」 ^929b7

著謂住著，即留礙也。
一塵現十方，是現界。
不壞一塵相，是現塵。
世界、微塵各不相妨，此即大小自在。
由此菩薩住不思議解脫，故得此用。 ^929b8

八、尊重行。 ^929b12

「種種現前，咸是第一波羅蜜多，名尊重行。」 ^929b13

現塵現界、現身現說不相留礙，故云種種現前，
皆從圓融三德般若之所發現，故云第一。
此之妙行超過一切諸法門，故名為尊重。 ^929b14

九、善法行。 ^929b17

「如是圓融能成十方諸佛軌則，名善法行。」 ^929b18

如上所現無礙妙用，故云圓融。
一一皆能合佛如來利生軌則，故名善法。 ^929b19

十、真實行。 ^929b20

「一一皆是清淨無漏、一真無為，性本然故，名真實行。」 ^929b21

依真起用，用不離體，體即真如。
無漏清淨一真法界，此法界體本具如是無方妙用，故云本然。
以即體故，名為真實。
此之十行皆是證真菩薩自利、利他無礙自在圓融妙行，
一一皆破微細無明，顯佛智德，漸漸圓滿。
有此十番智斷功用，念念與薩婆若相應。
《華嚴》云「此菩薩行與法界虛空等，以用諸佛不思議妙行故。」
故此十行圓融無礙，即一論十、十不離一，故此最後即云一一皆是清淨真如性本然故。 ^929b22

第五、十迴向位，十：一、救護一切眾生離眾生相迴向。 ^929c2

「阿難！是善男子滿足神通，成佛事已，純潔精真，遠諸留患。」 ^929c4

結前十行也。依體起用，故云滿足神通。
自利利他妙行無礙，故云成佛事已，佛以度生利他為事業故。
純潔精真顯智德也，遠離留患顯斷德也。
此十番智斷皆是非證而證、不斷而斷，
智本真故，惑本亡故。 ^929c5

「當度眾生，滅除度相，迴無為心向涅槃路，名救一切眾生離眾生相迴向。」 ^929c10

此正明也。約用就體，能所俱亡。
眾生相空本涅槃故，能化緣生本無性故，
故云滅除度相，《般若經》中亦同此說。
亡緣之智名無為心，無作妙理名涅槃路，攝用歸體名為迴向。
涅槃果也，路即理也。
履以成地到究竟故，名涅槃路，結名可知。 ^929c11

問：十行位中豈有度相耶？
答：前即依體起用，且論神通化物，未言滅除度相；
今此攝用歸體，順寂滅義，故除度相。
約義雖異，為行頗同。
若不然者，豈有證真大士猶懷度生之相耶！ ^929c17

二、不壞迴向。 ^929c21

「壞其可壞，遠離諸離，名不壞迴向。」
應當遠離一切幻化虛妄境界，故云壞其可壞。
心如幻者亦復遠離，遠離為幻亦復遠離，
離遠離幻亦復遠離，故云遠離諸離。
得無所離，即合涅槃，故云不壞迴向。 ^929c22

三、等一切佛迴向。 ^929c26

「本覺湛然，覺齊佛覺，名等一切佛迴向。」
本性覺體未嘗起滅，故云湛然。
此湛覺體三世諸佛無二圓滿，故云覺齊佛覺。
此則得平等覺，與諸佛同，故云等一切佛。 ^929c27

四、至一切處迴向。 ^930a1

「精真發明，地如佛地，名至一切處迴向。」
精真發明，智顯也；地如佛地，理現也。
智冥理體無二無別，智遍理遍名至一切處。 ^930a3

五、無盡功德藏迴向。 ^930a5

「世界、如來互相涉入，得無罣礙，名無盡功德藏迴向。」 ^930a7

此菩薩得如來身及國土身，互相涉入，
無礙自在，此是如來藏中諸功德法，受用無盡也。 ^930a8

六、隨順平等善根迴向。 ^930a10

「於同佛地地中，各各生清淨因，依因發揮取涅槃道，名隨順平等善根迴向。」 ^930a11

同佛地，如來藏也，即前地如佛地，本來具足無漏性德。
此德能為萬行所依，故云清淨因。
依於此因能起趣果之行，故云依因發揮取涅槃道。
道即因也，此則萬德為萬行因，萬行為涅槃因。
合理之行，行從理起，故云隨順平等。
能生妙果，名曰善根。 ^930a12

七、隨順等觀一切眾生迴向。 ^930a18

「真根既成，十方眾生皆我本性，性圓成就，
不失眾生，名隨順等觀一切眾生迴向。」 ^930a19

初句躡前也；十方下正顯一切眾生皆我心性，
心性無外，攝無不周。
我之本性既圓滿成就，眾生皆爾，故云不失。
此得同體大悲，是故然也。 ^930a20

八、真如相迴向。 ^930a24

「即一切法，離一切相，唯即與離二無所著，名真如相迴向。」 ^930a25

如故即一切法，真故離一切相。
此真如體亦不可得，故云二無所著。
亦即三諦，對文可見。
此菩薩了一切法即真法界，無相可離，名為如相。 ^930a26

九、無縛解脫迴向。 ^930a29

「真得所如，十方無礙，名無縛解脫迴向。」
初句攝前。十方無礙者，既能即法離相，
則不為心、境諸法所繫，故云無縛。
以無縛故自在無礙，故云解脫。
此解脫相本性亦離，故皆無也。 ^930b1

十、法界無量迴向。 ^930b5

「性德圓成，法界量滅，名法界無量迴向。」
聖法因義，故云法界，然有四種：謂事、理、
理事無礙、事事無礙。
今皆渾為一真法界，故云量滅。
此唯性德圓成，於一真界無量可量，故云法界無量。
又證性德一一圓滿，成就不可算數邊涯故也。
然此十位所有迴向不離三種：謂菩提、
實際、眾生也。今此且約向實際說，餘二含攝。
此則依真起用，皆為趣向大涅槃界，隨順法界，
體用相稱，圓融自在。
故《華嚴》云「此菩薩所修願行等法界，如虛空量，
盡迴與一切眾生，同向一究竟菩提，故名迴向。」
前後諸位非無此義，以約增勝立此名耳。
然此諸位皆於一無生忍中隨所發行，
義立別名，皆能圓證聖性，不別而別，故分諸位；
異而不異，唯是一心。
故《涅槃》云「發心畢竟二不別也。」
地前既爾，後位可知。
前文云「此人即證無生法忍，從此漸修，隨所發行安立聖位。」
既言聖位，豈非證耶？ ^930b6

次、加行位。大小二乘經論明言五位，謂資糧、
加行、通達、修習、究竟位也。
然有開有合，不定明現。
諸小乘論及大乘法相即顯說四位，名四善根，是順決擇分。
若《纓絡》、《仁王》、《華嚴》等經即合而不論，攝在第十迴向。
唯此經文具顯四位，蓋以圓融之教一多無礙，
只於一忍圓開諸位，不開則已，開則具明，故於十迴向後備論四種妙圓加行。
又此經文前則圓融，後則歷別，以圓融中不礙行布也。
即一位一切位、一切位一位，一多無礙，
《華嚴》亦同。 ^930b23

文二：一、結前生後。 ^930c4

「阿難！是善男子盡是清淨四十一心，次成四種妙圓加行。」 ^930c5

餘處所說，加行屬內凡，未證聖性故。
今經從乾慧地來便名聖位，何但加行？
故此特云妙圓加行。 ^930c6

二、正辨加行，四：一、煖位。 ^930c8

「即以佛覺，用為己心，若出未出，猶如鑽火欲然其木，名為煖地。」 ^930c10

佛覺，果智也，如前文云「本覺湛然，覺齊佛覺，
精真發明，地如佛地。」
此即用佛果智為己因心也。
然猶未能離因顯果，故云若出未出。
近於登地，將發此智，故云若出。
猶拘因相，尚未能離，故云未出。
喻如鑽火，熱相先現，火出不久。
火喻佛覺，鑽喻加行，木喻因相。
火出則木盡，覺現則因亡，亡因在即，故喻如煖，此約發智以顯也。 ^930c11

二、頂位。 ^930c18

「又以己心成佛所履，若依非依，如登高山，
身入虛空，下有微礙，名為頂地。」 ^930c19

前以佛覺用為己心，即果辨因也；今以己心成佛所履，即因合果也。
雖因果相合，未亡二相，故云若依。
如在山頂足有所履。
將顯法界無所分別，故云非依，如身處虛空也。
下有微礙，喻若依也，存二相故。
二相即是障入初地無明也，此約離障以顯。 ^930c20

三、忍位。 ^930c26

「心佛二同，善得中道，如忍事人非懷非出，名為忍地。」 ^930c27

初則未亡因相，次則未亡果相；今因果二相融為一體，故云心佛二同。
因果既亡，二邊不立，故云善得中道。
此中道體將證不久，故云非懷。
然猶未亡中道之相，故云非出。
此約顯理以明也。 ^930c28

四、世第一位。 ^931a3

「數量銷滅，迷覺、中道二無所目，名世第一地。」 ^931a4

迷、覺是二，即因果也。
中道是一，所證理也。
此名數量。中邊不存，故云二無所目。
無所目故，名為銷滅。
數量正屬世間，今雖銷滅，若望初地證真猶名為似，以有所得故。
初地見道名出世間，今是世間最後邊際，故名第一。
此上四位，《唯識》中說「前之二位依明得、
明增二定，發尋伺觀，觀名等四法能所俱空。
後之二位依印順、無間二定，發四如實觀，即前二空等。」
然皆有所得，未證法身，故《唯識》云「以有所得故，非實住唯識。」
此皆歷別之談也。
今經圓融不礙行布，故得以圓擬別而說，由是此地名為世間。
首楞嚴義疏注經卷第八〔之一〕第八之二首楞嚴義疏注經卷第八
〔之二〕
collector:: 長水沙門子#CB04636;集 ^931a5

七、明十地，分十：
一、歡喜地。 ^931a23

「阿難！是善男子於大菩提善得通達，覺通如來，
盡佛境界，名歡喜地。」 ^931a24

菩提，佛覺也。前則若出未出，如火前相，
名之為煖；今如火出木盡，灰飛煙滅，故云善得通達。
故此初地名通達位，盡佛境界理顯也。
以得無分別智，善達法界一真平等，離能所相，
故《唯識》云「若時於所緣，智都無所得，爾時住唯識，離二取相故。」
又云「善達法界，得一真平等，乃至得遍行真如，
離異生性障，修檀波羅蜜增上。」
言遍行者，以此真如遍在一切諸行法中，
而今證得，自利利他得自在故，名歡喜地。
《華嚴》、《仁王》廣明其相，今不具錄，下皆倣此。 ^931a25

二、離垢地。 ^931b6

「異性入同，同性亦滅，名離垢地。」
前地於大菩提善得通達，離世間相，得正性離生，
破異生性障，證一真法界，故云異性入同。
此地對異之同亦不可得，故云同性亦滅。
以若見於同，即名為垢。
既離對待，故名離垢。
又此地證得最勝真如，離邪行障，持戒波羅蜜增勝，性戒所顯名為最勝。
以四無量心行廣大十善，得性戒成就，
於性重、譏嫌平等無異，亦名異性入同；
斷性亦無，方離微細破戒之垢，名同性亦滅，稱離垢地。 ^931b7

三、發光地。 ^931b16

「淨極明生，名發光地。」
成就勝定大法總持，破戒煩惱畢竟不生，故名淨極。
能發無邊妙慧光故，故云明生。
此地證得勝流真如，謂此真如所流教法於餘教中最為勝故，
斷暗鈍障，行忍辱波羅蜜增勝。 ^931b17

四、焰慧地。 ^931b21

「明極覺滿，名焰慧地。」
由定發慧，慧光明泰，故云明極。
能破微細煩惱障盡，故名覺滿。
覺焰既增，故名焰慧。
此地證得無攝受真如，謂此真如由第六識二身見等於此永斷，
不為我執所攝取故，能斷微細煩惱現行障，修習精進波羅蜜增勝。 ^931b22

五、難勝地。 ^931b27

「一切同異所不能至，名難勝地。」
真智唯一，故曰同；俗智差別，故曰異。
真、俗兩智行相互違，合令相應，非同非異，故云所不能至。
極為殊勝，更無勝者，故云難勝。
此地證得類無差別真如，謂此真如非如眼等是有別類故，
斷下乘涅槃障，修習禪波羅蜜增勝。 ^931b28

六、現前地。 ^931c4

「無為真如性淨明露，名現前地。」
謂住因緣智，引無分別最勝般若，令得現前。
智現理現，故云無為真如性淨明露。
此地證得無染淨真如，謂此真如本性無染，
亦不可說後方淨故，斷麁相現行障，修習般若波羅蜜增勝。 ^931c6

七、遠行地。 ^931c11

「盡真如際，名遠行地。」
以第八地得一真如心，名無相無功用。
故此第七地從初發心二無數劫加功用行，
今至有相功用後邊，出過世間二乘道故，
至此真如無相邊際，故云盡真如際。
多劫修行，故云遠行。
證得法無差別真如，謂此真如雖多教法種種安立，而無異故。
斷細相現行障，修習方便善巧行增勝。 ^931c12

八、不動地。 ^931c19

「一真如心，名不動地。」
非染非淨故名為一，離諸虛妄故名為真，
常住不變故名為如，約此義邊名為不動。
又此地中無分別智任運相續，相用煩惱不能動故，名不動地。
此地證得不增減真如，謂此真如離增減執，
不隨染淨有增減故，斷無相中作加行障，修願波羅蜜增勝。 ^931c20

九、善慧地。 ^931c26

「發真如用，名善慧地。」
依真如理體，起無礙智用，成就微妙四無礙解，
能遍十方善說法故，名善慧地。
此地證得智自在真如，謂若證得此真如已，
四無礙解得自在故，謂法、義、詞、樂說也。
謂此四種以智為體，名智自在，斷利他門中不欲行障，修習力波羅蜜增上。 ^931c27

十、法雲地，二：一、標指。 ^932a3

「阿難！是諸菩薩從此已往，修習畢功，功德圓滿，亦目此地名修習位。」 ^932a5

此指二地已來至第十地，云諸菩薩，以是五位之中第四位故，
或可總指從前至此五十五位。
此第十地即是修習最後邊際，亦名此地名修習位。 ^932a6

二、正顯。 ^932a9

「慈陰妙雲覆涅槃海，名法雲地。」
菩提心體不離二種，謂悲、智也。
從初修習至此畢功，融為果海，名為法身。
慈即悲也，能陰眾生，故曰慈陰。
妙雲智也，涅槃理也。
法身無相，唯此三種亦云大定智悲，即涅槃三德，名祕密藏。
今此位中猶處修習之極，猶有佛地障在，
未能始覺合本，二相尚存，故云覆涅槃海。
此地證得業自在所依真如，謂若證得此真如已，
得四自在：一三業、二五通、三總持、四禪定，
斷於諸法中未得自在障，修智波羅蜜增勝。 ^932a11

八、等覺位，二：一、正明。 ^932a21

「如來逆流，如是菩薩順行而至，覺際入交，名為等覺。」 ^932a22

從真起應，返入生死，從果入因之始，故云如來逆流。
果法聖智，即法流也。
從因入果，從生死入涅槃，故名順行而至。
至，極也。起應之始，行因之極，順逆交際只一剎那，故云覺際入交。
此即解脫道前無間道也，只於此處立為等覺。
《華嚴》不說，含在第十地中，故彼地中便明受職是等覺也。
《唯識》但破十一種障，亦此意也。
今此別出，意在圓融之中備顯行布耳。 ^932a23

二、結顯。 ^932b2

「阿難！從乾慧心至等覺已，是覺始獲金剛心中。」 ^932b3

雖從初心至此等覺，皆用金剛三昧觀察諸法皆如幻等，
然至此位能破最後微細無明，是此三昧最極邊際，
力用滿足，別得名為金剛心也。
此即妙覺入心之初，屬無間道，便名等覺，故云始獲金剛心也。
即《唯識》說「金剛喻定現在前時，斷佛地障，即入妙覺也。」 ^932b4

九、妙覺位。 ^932b9

「初乾慧地，如是重重單複十二，方盡妙覺成無上道。」 ^932b11

始從乾慧，終至妙覺，單複相兼總有十二。
單則有七，謂乾慧、煖、頂、忍、世第一、等覺、妙覺。
複即有五，謂信、住、行、向、地，以一一位中自具於十，故名為複。
第十二位即是妙覺，名無上士。
無上士者無所斷故，無上士者更無過者，
如十五日月圓滿無缺，故云方盡妙覺成無上道。
體即大般涅槃，三德具足名祕密藏。 ^932b12

三、結依行成位，三：一、結用行。 ^932b19

「是種種地，皆以金剛觀察如幻十種深喻，
奢摩他中用諸如來毘婆舍那，清淨修證，漸次深入。」 ^932b20

指前五十七位，故云種種。
於一一地皆用金剛如幻三昧觀察諸法，
若行若智一切斷證，皆如幻炎、水月、虛空、
響城、夢影、像化等事，故云十種深喻。
斯則始從漸次終至佛果，皆由首楞嚴王即觀之止、
即止之觀，破無明惑、起行修證，故云金剛觀察也。
毘婆舍那，止觀雙運也。
故荊溪云：「如夢勤加，空名惑絕，幻因既滿，鏡像果圓。」
清涼云：「修習空華萬行，安坐水月道場，
降伏鏡像天魔，證得夢中佛果。」
皆此意也。 ^932b22

二、結位次。 ^932c2

「阿難！如是皆以三增進故，善能成就五十五位真菩提路。」 ^932c3

增進即漸次也，故前文云「從此漸次安立聖位。」
五十五位者，信、住、行、向、地為五十，乾慧、
煖、頂、忍、世第一為五。
菩提是果，即等妙二覺也。
五十五心名之曰路，由此能到菩提果故，即菩提之路也。 ^932c4

三、結邪正。 ^932c8

「作是觀者名為正觀，若他觀者名為邪觀。」 ^932c9

行人若能依此修證，不斷而斷，無到而到，
此則名為真修行者，故云正觀。
若言都無地位，但尚理是，斯同邪見撥無因果，故名邪觀。
《仁王經》中亦此料揀，說地位竟即云「若言越此而成佛者，是魔所說。」 ^932c10

大文第五、出聖教名殊者，上來諸文依解起行，
修行漸次由因克果，一期周畢。
此之法門當流後代，須建經名，若無其名，何以召體而流布耶？
故此文來。文二：一、文殊問。 ^932c14

爾時，文殊師利法王子在大眾中即從座起，
頂禮佛足而白佛言：「當何名是經？
我及眾生云何奉持？」 ^932c19

文殊智德此會率先，阿難遭難登伽，佛令持呪往救；
大眾茫然失守，亦為旁問見元；諸聖各說圓通，如來勅其慎選。
洎今解行圓畢，因果克周，故問經名以流後代。
一會能事歸此人也。 ^932c21

二、如來答。 ^932c25

佛告文殊師利：「是經名大佛頂悉怛多般怛羅無上寶印十方如來清淨海眼，」 ^932c26

此下五名，今是一也。
以佛於無見頂放光，化佛說神呪故。
此表一心具體相用。
大，體也；佛，相也；頂光化佛，即是用也。
細釋配法，即開題中悉怛多等云白傘蓋，
藏心無染曰白，遍覆一切曰傘蓋。
實相智慧是尊重法，楷定正邪，唯佛與佛乃能究盡，名無上寶印。
三世諸佛以此明照諸法實相，竪窮橫遍具無漏德，名清淨海眼。
此上總約理智立名也。 ^932c27

「亦名救護親因度脫阿難及此會中性比丘尼得菩提心入遍知海，」 ^933a7

二也。救護親因，總標也；度脫下，別顯也；
得菩提心，發大乘意也；入遍知海，證圓常理也。
此上約功用以立名也。 ^933a8

「亦名如來密因修證了義，」
三也。三世果人入祕密藏以此為因，密之因也。
又此大定具一切行，而非凡小之所能知，
故名為密，密即因也。
三世如來以此法門為究竟說，故名了義。
此即約人法以立名也。 ^933a11

「亦名大方廣妙蓮花王十方佛母陀羅尼呪，」 ^933a16

四也。曠兼無際故大，正法自持故方，稱體而周故廣，即三大義也。
妙名不可思議，蓮華喻開佛知見，出煩惱礙智礙，
見佛性故，如出水開敷也。
又能於法自在，諸三昧首，故名為王。
生諸佛，故名母。持善遮惡總攝功德，名陀羅尼。
呪即詛也。此約顯益以立名也。 ^933a17

「亦名灌頂章句諸菩薩萬行首楞嚴。
汝當奉持。」 ^933a23

五也。法王委政之明教，故名灌頂章句。
諸菩薩等已如上釋。
此約教行以立名也。
已上五名答初問也，汝當奉持者答次問也。
但依前五名如說而行，流至後代令眾開悟，即奉持也。
上來明解辨行，由因致果，顯位差別。
問名請奉，一期周畢，斯則一會以終，合云大眾聞佛所說作禮而去已。
慶喜再有請益，時雖隔越，問且連環。
故集經者約問從義，合成一部。
由是未結作禮而去。 ^933a24

　大文第六、辨趣生因異者，從此已下即第二會再說經也。
以阿難問所見現事時別異故，已如教迹前後中說。
文分為二：初、阿難問，二：一、敘得果，二：一、聞法增道。 ^933b3

說是語已，即時阿難及諸大眾得蒙如來開示密印般怛囉義，
兼聞此經了義名目，頓悟禪那，修進聖位增上妙理，
心慮虛凝，斷除三界修心六品微細煩惱。 ^933b8

獲真三昧，故云頓悟禪那。
得斯陀含，故云修進聖位。
深證滅諦，故云增上妙理。
漸明智照，故云心慮虛凝。
俱生難除，故云微細。
言六品者，依大乘說，俱生煩惱三界九地雖各分九品，
若智增者，入地永伏，至佛方斷；若悲增者，故意令生。
若依小乘，亦於九地各分九品，然約四果地地別斷，
故初果身中斷欲界一地九品中前六品惑，
證第二果；二果身中斷下三品，證第三果；
三果身中斷上二界七十二品，即得羅漢。
今證二果，故斷六品也。 ^933b11

二、歎佛述益。 ^933b21

即從座起，頂禮佛足，合掌恭敬而白佛言：
「大威德世尊慈音無遮，善開眾生微細沈惑，
令我今日身心快然，得大饒益。」 ^933b22

修道所斷行相難了，故曰微細。
無始俱生，故曰沈惑。
疑網消除，故云快然。
增進聖位，故云饒益。 ^933b24

二、述所疑，二：一、正陳疑問，二：一、總問諸趣。 ^933b26

「世尊！若此妙明真淨妙心本來遍圓，如是乃至大地草木、
蠕動含靈本元真如，即是如來成佛真體。
佛體真實，云何復有地獄、餓鬼、畜生、修羅、
人、天等道？世尊！此道為復本來自有？
為是眾生妄習生起？」 ^933b28

此疑由前佛語阿難：「今汝諸根若圓拔已，
內瑩發光，汝是浮塵及器世間諸變化相，
如湯消氷，應念化為無上知覺。」
斯則一人成佛，器界、有情一時成佛。
如來今日成佛已久，不合更有器界、趣類，故云佛體真實云何復有地獄等道。
此道若是本來自有，云何前言清淨本然，本來無有世界眾生？
亦不可言一人成佛，依正融覺。
若言眾生妄習生起，妄習如何得生起耶？
生起之相其義云何？
若據如來答意，即是眾生虛妄造業、虛妄受生，
菩提心中猶如空華，妄見生滅。
故下文云「汝妄自造，非菩提咎。」 ^933c3

問：此與滿慈所疑何別？
答：前疑理本清淨，云何忽生山河大地？
則約依報為首，以難清淨本然。
故佛釋疑，蓋由強覺妄分能所，遂成三種相續，
從妄見生，因此虛妄終而復始。
此疑佛今成果，一切合融歸覺，云何更有七趣差別？
則約正報為首，以難果佛唯真，真合無此七種差異。
又徵此道為本有耶？
為妄起耶？意欲如來廣明因果雖皆虛妄，
善惡業緣、受報好醜終不差忒，令諸眾生明信因果不入邪見。
前文但云「從妄見生，一體虛妄。」
諸鈍根者便謂都亡因果。
今此辨析，因果昭然，則知前難意顯真諦，今疑意明俗諦。
前後相濟，方成圓了。
即前圓解之義殘也。 ^933c14

二、別問地獄。 ^933c27

「世尊！如寶蓮香比丘尼持菩薩戒，私行婬欲，
妄言行婬非殺、非偷，無有業報。
發是語已，先於女根生大猛火，後於節節猛火燒然，墮無間獄。
琉璃大王、善星比丘，瑠璃為誅瞿曇族姓，
善星妄說一切法空，生身陷入阿鼻地獄。
此諸地獄為有定處？
為復自然？彼彼發業各各私受？」 ^933c28

寶蓮香事未檢所出，意謂殺盜有對，邪行無對，故云無報。
善星事出《涅槃》，琉璃緣如本經。
為有定處下問意有六，文見於三。
六者，謂有定處、無定處，自然、因緣，私受、同受。
下文結云「不斷三業，各各有私。
因各各私，眾私同分，非無定處。」 ^934a5

二、請說申益。 ^934a10

「唯垂大慈，發開童蒙，令諸一切持戒眾生聞決定義，
歡喜頂戴，謹潔無犯。」 ^934a11

幼小曰童，情昧曰蒙。
阿難自鄙無有大智，願垂開發也。
諸持戒者，若聞因果虛妄猶如空華，則持戒何益？
苟示決定義門，必令謹潔無犯。 ^934a12

二、如來答，二：一、讚請許宣。 ^934a15

佛告阿難：「快哉此問！
令諸眾生不入邪見。
汝今諦聽，當為汝說。」 ^934a17

即俗而真，唯一妙覺；即真而俗，因果不亡。
此義雙融，方為圓了。
阿難所問頗稱佛心，故歎快哉，自除邪見。 ^934a18

二、正為分別，三：一、約情想以總明，三：一、
總開二分， " resp=二：一、標列。 ^934a20

「阿難！一切眾生實本真淨，因彼妄見，有妄習生，
因此分開內分、外分。」 ^934a23

諸法本真，未嘗生起，由念分別見諸法生。
苟能離念，即見眾生、山河、國土本來成佛，故云實本真淨。
返本者雖爾，其未返者各依見妄造業受報，
故下文云「此等眾生不識本心，受此輪迴，
經無量劫不得真淨，皆由隨順殺、盜、婬故。
返此三種，又則出生無殺、盜、婬。
有名鬼倫，無名天趣。
有無相傾，起輪迴性。」
故云因彼妄見有妄習生等。 ^934a24

二、正明，二：初、內分約情，二：一、釋相。 ^934b3

「阿難！內分即是眾生分內，因諸愛染發起妄情，情積不休能生愛水。」 ^934b4

愛染之情正是眾生生死根本，名為內分，分亦因義。
情愛沈下，能潤業受生，故如水也。
外由內感，故有水輪遍十方界。 ^934b5

「是故眾生心憶珍羞，口中水出。
心憶前人或憐或恨，目中淚盈。
貪求財寶，心發愛涎，舉體光潤。
心著行婬，男女二根自然流液。」 ^934b9

此引事驗也。憶即是念，明記為性。
念有憎愛，故分憐恨。
由愛起憎，不離情染。
內有情染，外現其事，故皆流水也。 ^934b11

二、結成。 ^934b14

「阿難！諸愛雖別、流結是同，潤濕不昇，自然從墜，此名內分。」 ^934b15

所愛之境雖別，能愛之心是一，故云流結是同。
流謂沈下，結謂縛著。
因既不昇，果亦淪墜。 ^934b16

二、外分約想，二：初、釋相。 ^934b18

「阿難！外分即是眾生分外，因諸渴仰發明虛想，
想積不休，能生勝氣。」 ^934b20

眾生生死本分由情，情著染境，因是從墜。
今以淨境為所欲處，但由其想，不屬於情，
乃是眾生分外之事，故云外分。
氣謂氣色也。 ^934b21

「是故眾生心持禁戒，舉身輕清。
心持呪印，顧盻雄毅。
心欲生天，夢想飛舉。
心存佛國，聖境冥現。
事善知識，自輕身命。」 ^934b25

引事驗也。身輕清、顧雄毅、夢飛舉、聖境現、
輕身命，此五皆是殊勝氣色，由想故有也。
毅，果敢也。 ^934b27

二、結成。 ^934b29

「阿難！諸想雖別、輕舉是同，飛動不沈，自然超越，此名外分。」 ^934c2

忻外勝境，不由情染。
想既輕清，自然飛動，報當超越也。
已上總而略明，未細分別善惡。 ^934c3

二、別辨趣生，二：一、總明業緣逆順。 ^934c5

「阿難！一切世間生死相續，生從順習、死從變流，
臨命終時未捨煖觸，一生善惡俱時頓現，
死逆生順，二習相交。」 ^934c7

順逆有二：一約情，一切眾生好生惡死，
生即順情，死即逆情，故云生從順習，死從變流，
變，猶逆也。又受胎時三處皆順，故得生也，死則無此。
二約業，業能感果，生即順感，由因致果也，
故云順習；死即反此，無生長義，故云變流。
生死交際風火未散，平生行業善、惡因緣此時俱現，
強者先牽，即隨生處。 ^934c9

二、別明情想昇沈，五：一、明純想。 ^934c16

「純想即飛，必生天上。
若飛心中兼福兼慧及與淨願，自然心開見十方佛，一切淨土隨願往生。」 ^934c17

此有二類：若唯有想不兼福慧，即但持戒而厭此身，
必生天上；若於持戒兼修福慧，發見佛願，
深厭三界，必生淨土。
見十方佛即獲法忍，故云心開，如《觀經》說。 ^934c19

二、情少想多。 ^934c22

「情少想多，輕舉非遠，即為飛仙、大力鬼王、
飛行夜叉、地行羅剎，遊於四天，所去無礙。」 ^934c24

想多故飛行自在，情少故受仙鬼形。
此之等類，多因邪想，不正修行，即是不修戒慧但修邪定。
不持戒故墮鬼神道，以修定故有大神通。
差別之因，一如上說，仍是想多情少。
此中仙鬼等四，可以九八七六想配之。
若情多者，必無戒定，墮三塗耳。 ^934c25

「其中若有善願，善心護持我法，或護禁戒隨持戒人，
或護神呪隨持呪者，或護禪定保綏法忍，是等親住如來座下。」 ^935a3

此想多中仍兼善願也。
雖不持戒，且有定願，護持戒呪及禪定者，
斯則由宿習故毀禁，知過故發願，亦是乘急戒緩者，故能於八部身而見佛耳。 ^935a5

三、情想均等。 ^935a8

「情想均等，不飛不墜，生於人間。
想明斯聰，情幽斯鈍。」 ^935a10

不昇為天仙，不墜落三塗，仍於均等之中。
想或稍強，根必聰慧；情或稍重，根必暗鈍。
雖同人類，亦由情想有此差異，即別報也。 ^935a11

四、情多想少。 ^935a14

「情多想少，流入橫生，重為毛群，輕為羽族。」 ^935a15

若望下文，此當六情四想也。
橫生，旁生也。然有輕重，若情稍重，報為走獸，
故曰毛群；若想稍強，身為飛禽，故云羽族。
細論差別，如類生中及下文說。 ^935a16

「七情三想，沈下水輪，生於火際。
受氣猛火，身為餓鬼，常被焚燒。
水能害己，無食無飲經百千劫。」 ^935a20

火際者，餓鬼所居處也，水輪向下至火輪際，近地獄也。
受氣猛火者，由業力故，受猛火氣以為身也，故常被燒節節火起。
水能害己者，苦於無水也，苟遇成火而燒其身，故云害己。 ^935a22

「九情一想，下洞火輪，身入風、火二交過地，
輕生有間、重生無間二種地獄。」 ^935a27

二交過地者，風火二輪交際之處，即正是七熱地獄處也。
於九情中稍減者名輕，即八情者墮有間。
稍增者名重，入無間正九情也。
此言無間，約受苦說。
然此無間，對前有間得名，以是第七熱地獄故。
下即第八五無間獄，別名阿鼻，最極重也。 ^935a28

五、純情。 ^935b5

「純情即沈阿鼻獄。
若沈心中有謗大乘、毀佛禁戒、誑妄說法、
虛貪信施、濫膺恭敬、五逆十重，更生十方阿鼻地獄。」 ^935b6

阿鼻，此云無間，即第八獄也，此具五種：
謂受罪、苦具、身量、劫數、壽命也。
若依《俱舍》，業報無間，以造此罪必墮地獄，
更無餘業、餘生能間隔故。
謗大乘下，諸罪最重，由是更生十方阿鼻。
《法華》云「若謗此經，其人命終入阿鼻獄具足一劫，
劫盡更生，如是展轉至無數劫。」
《俱舍論》說「阿鼻地獄壽命中劫。」
二十增減為一中劫。
既言無數，此世界壞，即往十方阿鼻也。
以謗法罪斷佛種故，令無量人墮邪見故。 ^935b8

三、結由自業。 ^935b17

「循造惡業，雖則自招，眾同分中兼有元地。」 ^935b18

隨順造惡，故受苦報。
惡業不同受報亦別，故云自招。
眾同分中有元地者，眾名不一，同是一義，
眾有相似，同立分名，造業同者共中共變。
《俱舍論》說「有差別同分、無差別同分。」
同業共感眾多苦具同受此苦，名無差別同分。
若隨輕重受報不同，名差別同分。
今云元地，即差別也。 ^935b19

二、就業報以別辨，七：初、地獄，三：一、結前生後。 ^935b25

「阿難！此等皆是彼諸眾生自業所感，造十習因，受六交報。」 ^935b27

由乎情想妄集諸業，隨業善惡或升或墜，故云自業所感。
十習因者，別指惡業，即由十使煩惱於六根門發識造業，洎受其報。
從六根出，報與業交，故云交報。
同受地獄即引業招，六根別受即滿業致，俱是眾生妄情習造耳。 ^935b28

二、徵起別辨，二：一、十習因，十：一、婬習。 ^935c4

「云何十因？」
總徵也。發業有二：一正發，即無明；二助發，即餘惑俱分別也。
今此十因，除婬習是所發之業，餘九皆是能發之惑，
惑有根隨，下文自指。
此下十段文皆有三。 ^935c6

「阿難！一者婬習交接，發於相磨，研磨不休，如是故有大猛火光於中發動。
如人以手自相摩觸，煖相現前。」 ^935c10

一、由因致果。此即正是所發業也，具足貪癡，生死輪迴斯為其本。
內根、外境互相偶構，故云交接。
內外相發遂成欲火，喻顯可知。 ^935c12

「二習相然，故有鐵床、銅柱諸事。」
二、正感果相。根境兩具，故云二習。
能觸所觸，皆是我心互相熏習，結成婬業，
以於欲境起顛倒心，生自他樂想。
因此業種，後感其報，從其能觸現地獄身，
從其所觸現諸苦具，皆是自業所熏，分其二習自相刑害耳。
他皆倣此。 ^935c16

「是故十方一切如來，色目行婬同名欲火，菩薩見欲如避火坑。」 ^935c22

三、結示過名。火能變壞一切世間，欲能破滅出世善法，是故行者應當遠離。 ^935c23

二、貪習。 ^935c25

「二者貪習交計，發於相吸，吸覽不止，如是故有積寒堅氷於中凍冽。
如人以口吸縮風氣，有冷觸生。」 ^935c26

由因致果也。貪即是愛根本之數，正能潤生，於有有具染著為性。
由愛著故種種計校，求取前境，故云交計相吸也。
貪取不止，如水結氷堅住不散，遂成凍冽。
此釋貪久成業以致果也。
喻文可見。 ^935c28

「二習相凌，故有吒吒、波波、羅羅青赤白蓮、寒氷等事。」 ^936a4

正顯果相也。由因感果，由內感外。
吒、波、羅等，忍寒聲也，即八寒地獄。
《俱舍》云「頞部陀者，此云疱尼；剌部陀，此云疱裂。
此二從相。阿哳吒、唬唬婆、嚯嚯婆，此三從聲。
欝鉢羅等三，如青白紅蓮，此三從色。
以寒之彌甚，身色如之。」
相凌，侵凌也。 ^936a5

「是故十方一切如來，色目多求同名貪水，菩薩見貪如避瘴海。」 ^936a11

結示過名。貪能滋潤，滋長惡法，如今之有泉，飲之則貪也。
復能損害法身慧命，如有瘴之海。 ^936a12

三、慢習。 ^936a14

「三者慢習交凌，發於相恃，馳流不息，如是故有騰逸奔波，積波為水。
如人口舌自相綿味，因而水發。
二習相鼓，故有血河、灰河、熱沙、毒海、融銅、灌吞諸事。
是故十方一切如來，色目我慢名飲癡水，菩薩見慢如避巨溺。」 ^936a15

三段如前。恃己凌他，高舉為性，故名為慢。
今云交凌、相恃、馳騁、流逸，慢之相也。
血河等事皆所感報，由內致外因果相稱耳。
飲之迷倒，故名癡水，西國有之。
巨溺可知。 ^936a19

四、瞋習。 ^936a23

「四者瞋習交衝，發於相忤，忤結不息，心熱發火，
鑄氣為金，如是故有刀山、鐵橛、劍樹、劍輪、
斧鉞、鎗鋸。如人銜冤，殺氣飛動，二習相擊，
故有宮割、斬斫、剉刺、搥擊諸事。
是故十方一切如來，色目瞋恚名利刀劍，菩薩見瞋如避誅戮。」 ^936a24

於諸苦具增恚身心，熱惱居懷，性不安隱，已上皆根本惑攝。
互相衝忤，結成熱惱，熱惱不息，氣忿成堅，故感金石等事。
橛繫，罪人杙也。宮割，秦五刑之二也。
斬斫剉，皆新之死刑。
刺，即古刑之墨也，今流罪有之。
搥擊，皆新刑之笞杖類也。
如劫末時，人起猛利嗔心，所執草木皆成刀劍，非內心之所感乎！ ^936a29

五、詐習。 ^936b6

「五者詐習交誘，發於相調，引起不住，如是故有繩木、絞校。
如水浸田，草木生長。
二習相延，故有杻械、枷鎖、鞭杖、撾棒諸事。
是故十方一切如來，色目姦偽同名讒賊，菩薩見詐如畏豺狼。」 ^936b8

詐謂諂曲，罔冐於他。
矯設異儀，險曲為性。
或取他意，或藏己失，不任師友正教誨故，此隨數也。
今云發於相調，引起不住，正是此也。
姦詐多端，或亂良善。
矯設方便，遞相誘引，故云交誘。
繩木、絞校，所感苦具也。
長惡滋蔓，如水浸田。
豺，狗足群行，舌有逆刺。
狼，銳首白頰，大尾長胡，似犬也。
姦偽敗正猶如讒賊。 ^936b12

六、誑習。 ^936b19

「六者誑習交欺，發於相罔，誣罔不止，飛心造姦，
如是故有塵土、屎尿、穢污不淨。
如塵隨風各無所見。
二習相加，故有沒溺、騰擲、飛墜、漂淪諸事。
是故十方一切如來，色目欺誑同名劫殺，菩薩見誑如踐蛇虺。」 ^936b20

此亦隨數。誑謂矯誑，心懷異謀，多現不實。
矯現有德，詭詐為性，邪命為業。
今云交欺，欺即誑也。
誣罔即是現邪命事，以誘利譽也。
塵土、屎尿皆苦具也。
刀兵劫時人互殺害，故云劫殺。
虺蝮，虺也，博三寸，首如擘。 ^936b24

七、怨習。 ^936b29

「七者怨習交嫌，發于銜恨，如是故有飛石、
投、礰匣貯、車檻、甕盛、囊幞，如陰毒人懷抱畜惡。
二習相吞，故有投擲、擒捉、擊射、挽撮諸事。
是故十方一切如來，色目怨家名違害鬼，菩薩見怨如飲鴆酒。」 ^936c1

怨即恨也，由忿為先，懷惡不捨，結冤為性。
不能含忍，常熱惱故。
囊幞等，已上皆拘繫罪人之具，有作「撲」字之誤也。
挽撮皆牽繫罪人也，有作「拋」，亦字誤也。
如違害鬼常伺取人。
鴆酒，鴆鳥名也，翼毛劃酒，酒則殺人。 ^936c5

八、見習。 ^936c10

「八者見習交明，如薩迦耶見、戒禁取、邪悟諸業，
發於違拒，出生相返，如是故有王使、主吏、
證執文籍，如行路人來往相見。
二習相交，故有勘問、權詐、考訊、推鞫、察訪、
披究、照明、善惡童子手執文簿辭辯諸事。
是故十方一切如來，色目惡見同名見坑，菩薩見諸虛妄遍執如入毒壑。」 ^936c11

見謂惡見，於諸諦理顛倒推度，染慧為性，
能障善見，招苦為業。
此見行相差別有五：一身見，執我、我所；
二邊見，執斷執常；三邪見，謗無因果；四見取，
謂於諸見及所依蘊執無最勝，能得清淨，
一切鬪諍所依為業；五戒禁取，謂於隨順諸見、
戒禁及所依蘊執為最勝，能得清淨，無利勤苦所依為業。
此之見習各執己解，互相是非，故感王使、主吏等事。
權詐者，設方便以取情也。
照明，引他事以照證也。 ^936c17

九、枉習。 ^936c26

「九者枉習交加，發於誣謗，如是故有合山、
合石、碾磑、耕磨，如讒賊人遇抂良善。
二習相排，故有押捺、搥按、蹙摝、衡度諸事。
是故十方一切如來，色目怨謗同名讒虎，菩薩見枉如遭霹靂。」 ^936c27

枉則逼壓良善，損惱於他，心無悲愍，害所攝也。
既以枉押良善，抑捺無辜，令稱有罪，故感合山等事。
蹙謂逼迫，摝謂振動。
衡，權衡也。度，丈尺也。
讒能害善，虎能食人。 ^937a2

十、訟習。 ^937a5

「十者訟習交誼，發於藏覆，如是故有鑒見、
照燭，如於日中不能藏影，故有惡友業鏡、
火珠披露宿業，對驗諸事。
是故十方一切如來，色目覆藏同名陰賊，菩薩觀覆如戴高山履於巨海。」 ^937a7

此是覆習，而言訟者，由覆發訟故。
所言覆者，於自作罪恐失利譽，隱藏為性，悔惱為業。
謂覆罪者後必悔惱，不安隱故。
己既有罪，不能自發，遂招他訟。
此訟即是惱之一法，忿恨為先，追觸暴熱，
恨戾為性， #CB01043;螫為業。
謂追往惡，觸現違緣，心便恨戾，多發囂暴、
凶鄙麁言，#CB01043;螫他故乃名為訟。
此覆彼訟，二習相發，故感惡友業鏡等事。
覆藏過惡，自知而已，如於陰賊不懼當苦，
必墮惡道，如戴山履海也。
首楞嚴義疏注經卷第八〔中〕第八之三首楞嚴義疏注經卷第八
〔之三〕
collector:: 長水沙門子#CB04636;集 ^937a11

二、六交報，二：一、總標。 ^937a27

「云何六報？阿難！一切眾生六識造業，所招惡報從六根出。」 ^937a28

造業既從六根而出，受報還歸六根，因與果交，故云交報。
又下一根受報備歷六根，根根皆爾，故云交報。
此云六識造業者，且據總相。
業者，招感為義，然通總別。
若能為引業，善、不善思招感當來第八無記果者，
即總報業；若為滿業，三性思種招感當來苦、
樂等果者，名別報業。
其第六識通造總、別報業；若前五識，但為助發別報，
不能發總，以強盛、隨轉二差別故。
從六根出者，六根是彼造業具故，造既從根，
受亦根受，故從根出。 ^937a29

二、別辨，六：一、見報，二：一、臨終見境。 ^937b10

「云何惡報從六根出？
一者見報，招引惡果。
此見業交，則臨終時先見猛火滿十方界，
亡者神識飛墜乘煙，入無間獄，發明二相：」 ^937b11

眼根造罪是見業，臨終見境是報與業交。
以眼根取色，色能役心，造種種業，故見猛火滿十方界。
神識隨火入獄受報。 ^937b13

二、乘業受報。 ^937b16

「一者明見，則能遍見種種惡物，生無量畏；
二者暗見，寂然不見，生無量恐。
如是見火，燒聽能為鑊湯洋銅；燒息能為黑煙、
紫焰；燒味能為燋丸、鐵糜；燒觸能為熱灰、
鑪炭；燒心能生星火，迸灑煽鼓空界。」 ^937b17

明暗二塵是眼所取，明可辨別，故見惡相；
暗無分別，但生恐懼。
如是下遍歷六根，然有旁正，正由眼根發識造業，故先歷眼。
今此不明，文略故耳，下文即具。
此中以火為苦具主，及歷餘根，隨根轉變為不可意境也。 ^937b21

二、聞報，二：一、臨終見境。 ^937b26

「二者聞報，招引惡果。
此聞業交，則臨終時先見波濤沒溺天地，
亡者神識降注乘流，入無間獄，發明二相：」 ^937b27

聲能鼓動心海，如波如濤。
取此造業，故臨終時先見此也。
降注，下流也。 ^937b29

二、乘業受報。 ^937c2

「一者開聽，聽種種鬧，精神愗亂；二者閉聽，
寂無所聞，幽魄沈沒。
如是聞波，注聞則能為責、為詰；注見則能為雷、
為吼、為惡毒氣；注息則能為雨、為霧，灑諸毒虫周滿身體；
注味則能為膿、為血種種雜穢；注觸則能為畜、
為鬼、為糞、為尿；注意則能為電、為雹摧碎心魄。」 ^937c3

耳根所取動靜二境，造種種業，今受其報亦緣此二。
開即動也，閉即靜也。
如是下歷根別受。
此文之中以根對境有所參差，將恐梵文迴互，譯者隨而弗審。
如雷吼、毒氣非眼所取，雨霧、毒虫非鼻家境，
餘文則順，有智自詳。 ^937c8

三、嗅報，二：一、臨終見境。 ^937c13

「三者嗅報，招引惡果。
此嗅業交，則臨終時先見毒氣充塞遠近，
亡者神識從地涌出，入無間獄，發明二相：」 ^937c15

鼻根造罪，貪嗅諸香、眾生身分及男女等香，
作種種業，故招毒氣以受其報。 ^937c17

二、乘業受報。 ^937c19

「一者通聞，被諸惡氣熏極心擾；二者塞聞，
氣掩不通，悶絕於地。
如是嗅氣，衝息則能為質、為履；衝見則能為火、
為炬；衝聽則能為沒、為溺、為洋、為沸；衝味則能為餒、
為爽；衝觸則能為綻、為爛、為大肉山，有百千眼、
無量#CB00045;食；衝思則能為灰、
為瘴、為飛砂礰擊碎身體。」 ^937c20

通塞是彼鼻所取境，依此造業，依此受苦，故有二相。
如是下歷根別受。
為質為履者，質礙也，履猶通也。
為餒為爽者，魚敗為餒。
爽，乖差也。餘文可知。 ^937c25

四、甞報，二：一、臨終見境。 ^937c29

「四者味報，招引惡果。
此味業交，則臨終時先見鐵網、猛炎熾裂周覆世界，
亡者神識下透，挂網倒懸，其頭入無間獄，
發明二相：」 ^938a1

舌根作罪其罪最廣：一貪味為罪，殺戮必多；
二發語造業，其罪又廣，以妄言、綺語、兩舌、
惡口比於餘根，此最廣博，故感鐵網周覆世界也。 ^938a3

二、乘業受報。 ^938a7

「一者吸氣，結成寒氷，凍裂身肉；二者吐氣，
飛為猛火，焦爛骨髓。
如是甞味，歷甞則能為承、為忍；歷見則能為然金石；
歷聽則能為利兵刃；歷息則能為大鐵籠彌覆國土；
歷觸則能為弓、為箭、為弩、為射；歷思則能為飛熱鐵從空而下。」 ^938a8

吸氣則取味所招，吐氣則發語所致。
如是下歷根別受。
為承為忍者，承領忍受一切惡味。
造業之時，先是舌根受食知味，然後始益諸根大種，
舌不領味諸根不益，受報亦然。 ^938a13

五、觸報，二：一、臨終見境。 ^938a17

「五者觸報，招引惡果。
此觸業交，則臨終時先見大山四面來合，
無復出路，亡者神識見大鐵城，火蛇、火狗、
虎狼、師子、牛頭獄卒、馬頭羅剎，手執鎗矟驅入城門，
向無間獄，發明二相：」 ^938a18

身根為罪多因男女婬愛等觸，貪著細滑，
隨時冷熱，故受合山等事。 ^938a22

二、乘業受報。 ^938a23

「一者合觸，合山逼體，骨肉血潰；二者離觸，
刀劍觸身，心肝屠裂。
如是合觸，歷觸則能為道、為觀、為廳、為案；
歷見則能為燒、為熱；歷聽則能為撞、為擊、
為倳、為射；歷息則能為括、為袋、為考、為縛；
歷甞則能為耕、為鉗、為斬、為截；歷思則能為墜、
為飛、為煎、為炙。」 ^938a24

身之所取唯合與離，從之造罪，感果亦爾。
如是下歷根別受。
道、觀、廳、案皆治罪處也。
餘文可解。 ^938a29

六、思報，二：一、臨終見境。 ^938b2

「六者思報，招引惡果。
此思業交，則臨終時先見惡風吹壞國土，
亡者神識被吹上空，旋落乘風，墮無間獄，
發明二相：」 ^938b4

思是意業，無質迅疾猶如於風，故招此報。 ^938b6

二、乘業受報。 ^938b7

「一者不覺，迷極則荒，奔走不息；二者不迷，
覺知則苦，無量煎燒，痛深難忍。
如是邪思，結思則能為方、為所；結見則能為鑒、
為證；結聽則能為大合石、為氷為霜、為土、
為霧；結息則能為大火車、火船、火檻；結甞則能為大叫喚、
為悔、為泣；結觸則能為大、為小、為一日中萬生萬死、
為偃、為仰。」 ^938b8

意之所緣生滅二塵，復能隨五明了取境。
不覺則荒、獨、散所感，不迷覺苦明了所致，皆是邪思造業故爾。
如是下歷根別受。
方所，受苦處也。鑒、證，證據先罪也。
此一根受報，備歷餘根，然根對苦具，有差有當，
不必一一根境相順，學者隨文消遣，不可疑滯。 ^938b14

三、結顯重明，三：一、結成虛妄。 ^938b20

「阿難！是名地獄十因六果，皆是眾生迷妄所造。」 ^938b21

虛妄造業、虛妄受報，皆如空華，然於因果未甞乖異。 ^938b22

二、別顯重輕。 ^938b23

「若諸眾生惡業同造，入阿鼻獄，受無量苦，經無量劫。」 ^938b24

六根十因具足，同造諸業，入阿鼻獄，即大無問具足五事也。 ^938b25

「六根各造，及彼所作兼境、兼根，是人則入八無間獄。」 ^938b27

如第六識同彼眼識唯取自境，兼根而作，
不涉餘根，不具十因。
此則六根具造，唯造時不兼餘根，入八熱獄，次輕於前也。 ^938b28

「身、口、意三作殺、盜、婬，是人則入十八地獄。」 ^938c2

身口意，六根之三也。
殺盜婬，十因之三也。
如身具作殺等三罪，口意不作又輕於前，入十八獄。 ^938c3

「三業不兼，中間或為一殺、一盜，是人則入三十六地獄。」 ^938c6

如身獨造殺等一業，不兼餘罪，入三十六獄，又輕於前。 ^938c7

「見見一根單犯一業，是人則入一百八地獄。」 ^938c9

此獨一根只犯一殺，又輕於前，入一百八獄。
如意中邪思或不正見，未形身口。
或口處殺人，身心無記。
此等竝輕。言見見者，見，現音，只見之一根，
不兼餘根，故云見見。 ^938c10

三、結答所問。 ^938c13

「由是眾生別作別造，於世界中入同分地，
妄想發生，非本來有。」 ^938c15

謂由不斷三業，各各有私，故云別造。
因各各私，眾私同分，故云入同分地，謂同業共感無差別同分，
別業各感差別同分，故前文云「眾同分中兼有元地」也。
皆由妄想發起，故非本有。 ^938c16

二、鬼趣，三：一、總標。 ^938c20

「復次阿難！是諸眾生非破律儀、犯菩薩戒、
毀佛涅槃，諸餘雜業歷劫燒然，後還罪畢，受諸鬼形。」 ^938c21

非破律儀者，謗無戒律也。
犯菩薩戒者，輕重不禁也。
毀佛涅槃者，不信因果。
此皆斷善根也，餘業可知。
地獄久治，故云歷劫燒然。
更受餘類，故入鬼趣。
鬼趣十類由前十因，十因正報已在前文。
極苦相對，非是輕受，故云後還罪畢，受諸鬼形。 ^938c23

二、別顯。 ^938c28

「若於本因貪物為罪，是人罪畢遇物成形，名為怪鬼。」 ^938c29

此即貪習為因也。
於物生貪，非理而取，餘報在鬼，還托於物，
即金銀、草木精怪，其類非一，故名怪鬼。
正受苦報在寒氷獄。 ^939a1

「貪色為罪，是人罪畢遇風成形，名為魃鬼。」 ^939a4

即前婬習為因也。
色能動亂身心，如風鼓物，報招鬼質，還復託風。
風質元虛，因習所致。
因果相對，豈徒然哉！ ^939a5

「貪惑為罪，是人罪畢遇畜成形，名為魅鬼。」 ^939a8

即前詐習為因也。
因成詐偽，惑正憑虛，託附畜生便成鬼質，
即狐狸、猪犬有異靈者，其類非一，故云遇畜成形。
魅即現美形以惑人也。 ^939a9

「貪恨為罪，是人罪畢遇蟲成形，名蠱毒鬼。」 ^939a12

即前怨習為因也。
由忿為先，懷惡不捨，結怨在意，熱惱居懷，
受餘報時亦假毒類，即蛇虺、毒虫有靈者，成蠱毒鬼。 ^939a13

「貪憶為罪，是人罪畢遇衰成形，名為癘鬼。」 ^939a16

即前嗔習為因也。
於苦、苦具憎恚居懷，或因妬忌生嗔，嗔恚不捨，名為貪憶。
洎受鬼報，遇災衰處便入其身，名為癘鬼。
即毒癘、傷寒、傳屍、骨蒸之類，皆此鬼作也。 ^939a17

「貪傲為罪，是人罪畢遇氣成形，名為餓鬼。」 ^939a21

即前慢習為因也。
慢以凌人傲物，高舉自強。
洎報鬼倫，遇氣為質，內無實德，空腹高心，
飢餓所困，故名餓鬼。 ^939a22

「貪罔為罪，是人罪畢遇幽為形，名為魘鬼。」 ^939a25

即前誑習為因也。
為獲利譽，多懷異謀，矯現有德，罔#CB00155;於他，
令他暗昧不曉己事。
洎受鬼形，憑幽託暗，魘惑寐者，故名魘鬼。 ^939a26

「貪明為罪，是人罪畢遇精為形，名魍魎鬼。」 ^939a29

即見習為因也。執見異生，各自明悟，出生相返，發於違拒。
及招鬼道，遇精明處以為其形，即日月精魄、山澤明靈有精耀者以託其質。
言魍魎者，水石變怪也。 ^939b1

「貪成為罪，是人罪畢遇明為形，名役使鬼。」 ^939b5

即枉習為因也。枉押成褫，憑虛搆架，勞心役思，
撓害無辜，使成有罪。
遇明顯境，託以成形，非幽暗類也。
走使戰陣，擔砂負石之徒，故云役使。 ^939b6

「貪黨為罪，是人罪畢遇人為形，名傳送鬼。」 ^939b10

即訟習為因也。黨己覆罪，為他所訟，報在鬼類，
託質於人，如世有童子師及巫祝之類，
皆為神道傳送凶吉禍福之言，名傳送鬼。
此上鬼類其數實繁，考果徵因不過此十。 ^939b11

三、結示。 ^939b14

「阿難！是人皆以純情墜落，業火燒乾，上出為鬼。
此等皆是自妄想業之所招引，若悟菩提，則妙圓明本無所有。」 ^939b16

十因六報皆是純情所為，情既下沈，故墜地獄。
地獄治久，情盡上昇，故云業火燒乾上出為鬼。
鬼心輕燥，業火所餘，自妄業招，非他所得。
菩提心中皆如空華耳。 ^939b18

三、畜趣，三：初、總標。 ^939b22

「復次阿難！鬼業既盡，則情與想二俱成空，
方於世間與元負人怨對相值，身為畜生，酬其宿債。」 ^939b23

地獄治情，鬼中治想，情想既盡，故云成空。
然所空者，即依情、想所發之業也。
二道之業既亡，却為畜生酬其宿債，駝、
驢、牛、馬身命償他。
若在餘類，隨應受對。 ^939b25

二、別顯。 ^939b28

「物怪之鬼，物銷報盡，生於世間，多為梟類。」 ^939b29

貪習為怪鬼，報盡作梟倫。
梟，土梟也，附塊為兒，貪物所致，一切怪異者皆此類攝。 ^939c1

「風魃之鬼，風銷報盡生於世間，多為咎徵一切異類。」 ^939c3

婬習為因，報招風魃，旁為畜生受咎徵也。
咎，過惡也。徵，應驗也。
惡行所招，將有災異，先有此應。
如群雀、眾鼠荒儉之徵， #CB13566;鴹水災，
鶴舞多旱，其類非一。 ^939c4

「畜魅之鬼，畜死報盡生於世間，多為狐類。」 ^939c8

詐因之報，為鬼成魅，所依既盡，畜受狐身。 ^939c9

「蟲蠱之鬼，蠱滅報盡生於世間，多為毒類。」 ^939c10

怨習之報，鬼作蠱毒，畜為毒類，即蚖蛇、蝮蝎之類。 ^939c11

「衰癘之鬼，衰窮報盡生於世間，多為蛔類。」 ^939c13

嗔習之因，鬼為衰癘，託災附禍便入身中，
轉受畜形還託身內，為蛔、蟯也。 ^939c14

「受氣之鬼，氣銷報盡生於世間，多為食類。」 ^939c16

餓鬼附氣，慢習是因，鬼受飢虛，畜充他飽，
故為食類，即世間可食之畜也。 ^939c17

「綿幽之鬼，幽銷報盡生於世間，多為服類。」 ^939c19

宿因誑習，鬼為魘暗，幽默既消，畜為服類，
即馳驢、牛馬、蠶繭之類，為人服用也。
綿即綿密，不明露也。 ^939c20

「和精之鬼，和銷報盡生於世間，多為應類。」 ^939c23

因為見習，鬼作魍魎，精耀之物既盡，為畜便成應類，即應四時節序來而復鳴者。
言和者，雜也，雜精明處而成鬼也。 ^939c24

「明靈之鬼，明滅報盡生於世間，多為休徵一切諸類。」 ^939c27

即前枉習，鬼託明生，為役使類，鬼道業盡，畜報休徵。
休，美也，休祥將至，預有此徵，由他美行之所招也，
即麟、鳳之類也。 ^939c28

「依人之鬼，人亡報盡生於世間，多為循類。」 ^940a2

訟習之因，鬼招傳送，人死為畜，報在黠慧，故云循類。
即人所畜養循順之類。 ^940a3

三、結示，二：一、正結虛妄。 ^940a4

「阿難！是等皆以業火乾枯酬其宿債，傍為畜生，
此等亦皆自虛妄業之所招引，若悟菩提，則此妄緣本無所有。」 ^940a6

獄、鬼二趣，業火燒畢，情想乾枯，今為畜生酬償餘業，故云旁為。
妄想故有，覺性元無，猶如圓影，眚病故見。 ^940a8

二、引問重示。 ^940a10

「如汝所言寶蓮香等，及琉璃王、善星比丘，
如是惡業本自發明，非從天降，亦非地出，
亦非人與，自妄所招，還自來受，菩提心中皆為浮虛，妄想凝結。」 ^940a12

所問三緣，是彼人等各自虛妄造業發生，
不由他有，故云本自非天降等。
妄造妄受，覺性之中皆如空華。 ^940a15

四、人趣，三：一、總明，二：一、酬剩返徵。 ^940a17

「復次阿難！從是畜生酬償先債，若彼酬者分越所酬，
此等眾生還復為人，返徵其剩。」 ^940a19

分越者，過分也，不依本分越過而行，謂非理苦役不問輕重，
或晝夜不息，食噉無度。
如是等類悉合返徵其剩。
今有恃尊貴以縱恣，倚豪勢以奢侈，貪其力而多役，
取其味而枉殺，不捨晨暮，罔測勞苦，福盡徵剩，其宜者哉！ ^940a20

「如彼有力兼有福德，則於人中不捨人身酬還彼力。
若無福者，還為畜生償彼餘直。」 ^940a26

其有修善而崇福者，只於人身酬彼力矣。
今見積善之家財物多耗，或被劫盜，或被欠負，
或橫遭驅役，或枉受捶打，斯皆先業合，
捨此身為畜酬剩，由樹福德，人中略償；
若成畜者，蓋無善矣。 ^940a27

二、償報難息。 ^940b3

「阿難當知，若用錢物，或役其力，償足自停。
如於中間殺彼身命，或食其肉，如是乃至經微塵劫相食相誅。
猶如轉輪互為高下，無有休息，除奢摩他及佛出世，不可停寢。」 ^940b4

汝負他財，他欠汝力，今既酬償，償足自止，世養牛馬是此類也。
如故殺彼，食其身肉，斯則翻成殺業，身身相取，
命命相酬，以人食羊，羊死為人，互來相責，無有休止。
以諸業中殺命最重，不值佛出，修奢摩他，必不能息。 ^940b7

二、別顯。 ^940b12

「汝今應知，彼梟倫者酬足復形，生人道中，參合頑類。」 ^940b13

因於貪物，鬼託怪形，畜在土梟附塊而養。
今歸人趣，其性顓蒙，雜在頑嚚，心忘德義，蓋因之故然也。
而言參合者，夫人道受報，善因所招，總報雖同，
滿業各異，故分十種。
今此從畜來者，乃是餘業旁受，非正善業所招，
然亦順後業感，由不正故，故言參合，他皆倣此。 ^940b14

「彼咎徵者酬足復形，生人道中，參合愚類。」 ^940b21

始因貪欲，鬼受魃形，上為畜生災咎之應。
業盡復本，參在愚類，以欲多者不習別善，但專一境。
由不習善，故招愚鈍。
頑、愚別者，頑謂知善不從，罔受教誨。
愚謂瞑然昏暗，識鈍難明，有此異耳。 ^940b22

「彼狐倫者酬足復形，生人道中，參於佷類。」 ^940b27

因從詐習，鬼為畜魅，類入旁生狐狸所攝。
今為人趣，參在佷戾自用之徒，不受諫曉也。 ^940b28

「彼毒倫者酬足復形，生人道中，參合庸類。」 ^940c1

怨習是因，鬼為蠱毒，旁受畜類蛇蝎是形。
還生人道，雜乎庸類，即庸鄙之流，性麁率者。 ^940c2

「彼蛔倫者酬足復形，生人道中，參合微類。」 ^940c4

嗔習為因，鬼居衰癘，蟯蛔受畜微末，為人即不為人之齒錄者也。 ^940c5

「彼食倫者酬足復形，生人道中，參合柔類。」 ^940c7

慢習是因，鬼招飢餓，結氣而作，無實體性，畜受食類。
人為柔弱，蓋因我慢貢高，反招柔怯之報。 ^940c8

「彼服倫者酬足復形，生人道中，參合勞類。」 ^940c11

誑習為因，鬼從幽魘，畜為服用。
人受劬勞，役力艱辛工巧之屬。 ^940c12

「彼應倫者酬足復形，生人道中，參合文類。」 ^940c14

因從見習，鬼落和精，魍魎報終畜為時應。
參於人道，微有文章，非正習因，故云參合。 ^940c15

「彼休徵者酬足復形，生人道中，參合明類。」 ^940c17

枉習為業，鬼受明靈，驅役疾馳，無暫停止，畜招休應。
人雜聰明，考果從因，必無差忒。 ^940c18

「彼諸循倫酬足復形，生人道中，參於達類。」 ^940c20

因由訟習，鬼作依人，傳附神辭，發顯禍福，畜招馴黠。
人達窮通，寵辱不驚，安然自得，故名達類。 ^940c21

三、結示。 ^940c23

「阿難！是等皆以宿債畢酬，復形人道，皆無始來業繫顛倒，
相生相殺，不遇如來，不聞正法，於塵勞中法爾輪轉，此輩名為可憐愍者。」 ^940c24

獄鬼畜中酬償先業，三塗報盡，還復人身，
順後善業所招，隨別復分十類，如是皆為顛倒輪轉。
欲息顛倒，唯戒定慧，無此三種不息輪迴。
佛若不出，誰說此法令其修學，免輪迴耶！ ^940c27

五、仙趣，二：初、總標。 ^941a2

「阿難！復有從人不依正覺修三摩地，別修妄念，
存想固形，遊於山林人不及處，有十種仙。」 ^941a3

不依正覺者，三乘行法皆佛所教，今經尚斥二乘，
云不識生死根本，錯亂修習，況修仙道耶！
存想固形者，存心在於長生不死，俾此形骸堅固不壞也。
別修妄念，即下十種修鍊之法也。
此皆有漏，進不如天、退又勝人，故居山林人不及處，名為仙趣。
然此一趣餘經不出，以總報同人故。
今經開者，約所修行別故，人、天二趣所不攝故，此皆外道類收。
然亦禁防非佛正戒，但禁麁浮，即戒禁取也。 ^941a5

二、別顯。 ^941a13

「阿難！彼諸眾生堅固服餌而不休息，食道圓成，名地行仙。」 ^941a15

服餌者，即食麻仁、草木之實，存形長久，
一期壽永，輕舉未能，此道若成，名地行仙也。 ^941a16

「堅固草木而不休息，藥道圓成，名飛行仙。」 ^941a19

草木者，即飡松、噉柏之類。
草木輕故，餌即體輕，由是飛行不墜於地。 ^941a20

「堅固金石而不休息，化道圓成，名遊行仙。」 ^941a22

金石者，服丹砂成九轉之類。
化有二種：一能化骨令壽永體堅、二能化物俾賤作貴。
此道苟成，遊戲人間，濟貧恤苦得自在也。 ^941a23

「堅固動止而不休息，氣精圓成，名空行仙。」 ^941a26

消息養和，運用榮衛，神氣久著能履虛空，
功用既成身堅壽永，名空行也。 ^941a27

「堅固津液而不休息，潤德圓成，名天行仙。」 ^941a29

鼓天池，嚥津液，固精華，歲久功著遂成潤德。
言天行者，此非六欲，乃是世人謂靈仙居處名之為天，
如張騫尋河源至崑崙，見天宮之類。
或所行不交欲境，如天無異，故云天行。 ^941b1

「堅固精色而不休息，吸粹圓成，名通行仙。」 ^941b5

吞飲日月精氣，作意存變以延身命，由是功久，
遂有異見，通世物情，故云通行。 ^941b6

「堅固呪禁而不休息，術法圓成，名道行仙。」 ^941b8

呪禁正是仙法道術，以此持身，延而且固，
術力成就，名為道行。 ^941b9

「堅固思念而不休息，思憶圓成，名照行仙。」 ^941b11

念緣前境，繫心不忘，專注弗移，久而發用，
照明境界，咸悉化源，如定發慧，故名照行。 ^941b12

「堅固交遘而不休息，感應圓成，名精行仙。」 ^941b14

世有採陰採陽之術，名為交搆，久而功成，
此感彼應，吸彼精氣以固我身，故名精行。 ^941b15

「堅固變化而不休息，覺悟圓成，名絕行仙。」 ^941b17

存想世間皆成變化，境既變化，心想亦亡，猶如槁木。
有為功用暫得如是，故云絕行。
如上十類皆云行者，日久成功通流故也。 ^941b18

三、結示。 ^941b20

「阿難！是等皆於人中鍊心，不修正覺，別得生理，
壽千萬歲，休止深山或大海島，絕於人境。
斯亦輪迴妄想流轉，不修三昧，報盡還來，散入諸趣。」 ^941b22

生理謂長生之理，即上十種修鍊之法也。
言人中者，以仙趣無別總報，即於人身總報果上加以前來十種修鍊，
轉成仙也。妄想不真，終隨業墜。 ^941b25

六、天趣，二：一、列釋諸天，三：初、欲界，二：一、
列釋，六：初、四天王天。 ^941b28

「阿難！諸世間人不求常住，未能捨諸妻妾恩愛，
於邪婬中心不流逸，澄瑩生明，命終之後隣於日月。
如是一類名四天王天。」 ^941c1

不求常住，即不修正覺也。
無定力故不能捨愛，有善戒故心不流逸，善根力故心澄身明。
此則澄瑩欲心，發生明性。
此人命終生須彌半，隣日月宮，所有天眾皆此天管。 ^941c3

二、忉利天。 ^941c7

「於己妻房婬愛微薄，於淨居時不得全味，
命終之後超日月明，居人間頂。
如是一類名忉利天。」 ^941c8

欲愛漸微，於己室家亦減愛欲，故無全味。
味，著也。言淨居者，不由雜穢，揀異行邪也。
超日月者，以善增故。
愛心又減，身則又昇，故生忉利。
忉利，此云三十三，帝釋居處也。 ^941c10

三、焰摩天。 ^941c14

「逢欲暫交，去無思憶，於人間世動少靜多，
命終之後於虛空中朗然安住，日月光明上照不及，是諸人等自有光明。
如是一類名須焰摩天。」 ^941c15

未離欲心，逢境暫遘，漸薄於下，故云去無思憶。
逢欲猶交，故云動少；去無思憶，故云靜多。
斯行又增身則又勝，故生時分。
焰摩云時分，此是空居初天也。 ^941c18

四、兜率天。 ^941c21

「一切時靜，有應觸來未能違戾，命終之後上昇精微，
不接下界諸人天境，乃至劫壞三災不及。
如是一類名兜率陀天。」 ^941c22

行勝於前，故云一切時靜。
應觸者，應謂相應，觸即欲境。
尚猶順而從之，故云未能違戾。
命終漸勝，故生此天。
上昇精微等者，即約一生補處菩薩所居器說，
以同名兜率故，此云知足。 ^941c24

五、樂變化天。 ^941c28

「我無欲心，應汝行事，於橫陳時味如嚼蠟，命終之後生越化地。
如是一類名樂變化天。」 ^942a1

無心於境，境自橫來，境自有心，己何所味，故云味如嚼蠟等。
以樂變化五欲之境而受用故。 ^942a3

六、他化自在天。 ^942a5

「無世間心，同世行事。
於行事交了然超越，命終之後遍能出超、化無化境。
如是一類名他化自在天。」 ^942a6

行事交者，此亦橫陳也。
前雖亡味，會境猶起欲心。
此則無心，故云了然超越。
然今且約無麁相說，豈亡微細愛欲，以未離欲界故。
化無化者，化即第五天，無化即下諸天。
《俱舍》云「樂受用他所變化五欲境故，以有自在力遣他變化而受用之，
故云他化自在。」上之六天皆因欲心漸輕得報漸勝，若情欲重者必不生天。
《俱舍》頌云「六受欲交抱，執手笑視婬。」
亦明受欲輕相也。 ^942a8

二、結示。 ^942a16

「阿難！如是六天形雖出動，心跡尚交，自此已還名為欲界。」 ^942a17

此之六天身有光明，飛行自在，壽命長遠，
漸增漸勝，不同下之人趣，故云形雖出動。
又人趣雜類壽命短促，遷變不常，天之福命卒難搖動，故云出動。
尚有欲境相遘，故云心跡尚交。
若至定地，永無欲對矣。
首楞嚴義疏注經卷第八〔之三〕
 ^942a18
