
pin:: 
## 2
注大乘入楞伽經卷第六〔〔時〕〕
collector:: 東都沙門〔寶臣〕集
爾時大慧菩薩摩訶薩〔至〕「月光妙眼如是等。」 ^472b11

因上覺二無我等法名為佛。
過去諸佛已覺此法，故名為佛，以過去故；
世尊今覺此法，亦名為佛。
覺道雖一，過現不同，云何言我是過去一切諸佛？
及依《本生經》說如來過去曾種種受生，
如作頂生王及象鳥王、月光妙眼仙人等百千生。
又言我是過去一切諸佛。
舉二文相違，以請如來。 ^472b12

佛言：「大慧！如來應正等覺〔至〕佛名無別是謂字等。」 ^472b19

佛佛名字無二無別，是謂字平等。
亦如鴦崛摩羅與文殊師利共遊十方，
所見十方諸佛，彼佛皆稱釋迦佛者是也。 ^472b20

「云何語平等〔至〕無有差別是名語等。」
《密跡力士經》第二說「佛聲有八轉，謂體、
業、具、為、從、屬、於、呼。
是八轉聲各具八德：所謂調和聲、柔軟聲、
諦了聲、易解聲、無錯謬聲、無雌小聲、廣大聲、
深遠聲，八八即成六十四種。
非唯釋迦佛，一切諸佛皆如是。」
迦陵頻伽即鳥名，其聲清雅超於眾鳥，故引為喻。 ^472b23

「云何身平等〔至〕現隨類身是謂身等。」
法身者知二無我等法名法身；色身者相好莊嚴名色身。
佛佛皆無差別，除為調伏彼彼諸趣差別眾生，示現種種異類色身。
此正答何妨是佛，及百千種類受生，是名身等無有相違。 ^472c1

「云何法平等〔至〕於大眾中作如是說。」
三十七菩提分法者，菩提是覺，分是因義。
此三十七為諸乘覺因，亦名道品。
故《淨名》云「道品是道場，是法身因。」
然三十七品總有七類：一對治顛倒道，
即四念處；二斷諸懈怠道，謂四正懃；三引發神通道，
謂四神足；四現觀方便道，所謂五根；五親近現觀道，
即是五力；六現觀自體道，謂七覺分；七現觀後起道，謂八正道。
義如別說。此七類次第者，謂聞法已先當念持；
次即勤修，勤故攝心調柔，柔故信等成根，
根增為力，七覺分別，八正正行。
總以喻顯，法性如地，念處如種子，正勤為種植，
神足如抽芽，五根如生根，五力如莖葉增長，
開七覺花，結八正果。
一切諸佛皆同證得，是名法平等。
一本「菩提分法」下，更有「十力、四無畏等」六字。 ^472c6

爾時世尊重說頌言：「迦葉拘留孫、拘那含是我，
依四平等故，為諸佛子說。」 ^472c21

頌上四佛之名及四平等密意也。 ^472c22

爾時大慧菩薩摩訶薩〔至〕「依何密意作如是語？」 ^472c24

因上依四平等故，為諸佛子說，即是如來有所說。
故舉昔教二夜中間實無言說以請問。 ^472c25

佛言：「大慧！依二密法故〔至〕離分別相離名字相。」 ^472c27

明自證法所行境界，三世如來畢竟平等，
俱離言說心緣名字等相，故言不說。 ^472c28

「云何本住法〔至〕法界法性皆悉常住。」
如金銀等性本來自有，不由金師鼓之始有，
以譬本住法性本自有，不由如來說之始有。
假如來出世說之，法界不為之增；若佛不出無所言說，法界不為之減。
言此法住、法位皆悉常住，非言說也。 ^473a1

「大慧！譬如有人行曠野中〔至〕亦不已說亦不當說。」 ^473a7

亦如向古城道，本來自有，不由士夫行之始有，
以譬真如法界本來自有，不由如來說之始有。
以明不說也。 ^473a8

爾時世尊重說頌言：「某夜成正覺、某夜般涅槃，
於此二中間，我都無所說。」 ^473a11

頌上得道、入滅，於二中間，悉皆無說。 ^473a12

「自證本住法，故作是密語，我及諸如來，無有少差別。」 ^473a14

言上二法，故作是密意而言都無所說，
明我與諸佛同證此無言說法，故三世中無可說。
凡言說者，順眾生情耳。 ^473a15

爾時大慧菩薩摩訶薩〔至〕「當為汝說。」
大慧言：「唯。」 ^473a18

因上我於某夜成正覺即是有，至某夜涅槃即是無，
故舉有無相以請問，令我及諸菩薩知有無二見是虛妄故，
如實修行疾得菩提。 ^473a19

佛言：「大慧！世間眾生〔至〕墮二見故非出出想。」 ^473a23

有無二見不能超情，非出離法。
世間眾生墮斯見者，妄謂離想。 ^473a24

「云何有見〔至〕如是說者則說無因。」
一切諸法因緣所起，性離有無。
若執實有者，不了唯心所現，則說世間無因無緣而生諸法。 ^473a26

「云何無見？謂知受貪、瞋、癡已，而妄計言無。」
言先受貪、瞋、癡為有，後滅之為無，是名無見。 ^473a29

「大慧！及彼分別有相〔至〕後取於無，名為壞者。」 ^473b2

如來以上二意問大慧，言「此中誰為破壞佛法者？」
而大慧白言：「妄取貪瞋癡性為有，後計為無，名破壞佛法者。」 ^473b3

佛言：「善哉！汝解我問〔至〕體性非異非不異故。」 ^473b6

如來嘆其所解，言此人非止妄取貪瞋癡為有性，
後除為無，名壞佛法者；亦壞三乘聖人，
謂本取貪、瞋、癡為有，後除貪、瞋、癡為無，得成聖果也。
何以故？是破佛法者，煩惱內外不可得故、體性非異非不異故。
內者身也，外者塵也，言內身外塵妄想不實，則無人可得。
人尚自無，貪、瞋、癡、煩惱，因何得有？
則離性四句。故知妄計有人斷煩惱得聖果者，是壞佛法人也。 ^473b7

「大慧！貪瞋癡性若內若外〔至〕無有能縛及縛因故。」 ^473b16

言貪瞋癡不在內外故不可得，本無體性故無可取。
三乘聖人知彼虛妄，即是自性解脫，非是破壞貪瞋癡始得解脫。
若破壞得解脫者，即是有作法，不可久也。
縛者，煩惱也。縛因者，眾生也。
佛知煩惱與眾生無實故，即無人斷煩惱得解脫也。 ^473b17

「大慧！若有能縛及以縛因〔至〕不起空見懷增上慢。」 ^473b23

所縛亦眾生也，如鐵孕垢而自毀鐵形。
今觀眾生空故無縛因，亦無煩惱為能縛；
能縛既無，所縛亦無，此重釋自性解脫。
若作如上說取貪瞋癡為有，壞之為無者，
是名破有為無相，墮落斷滅空見也。
是故破有為空非真空，愚夫以為真空，
故我依此義甞密意說「寧起人我有見如須彌山，不起空見懷增上慢。」
謂破有為無非真空，愚夫以之為真空者，
未得謂得，名增上慢也。 ^473b24

「若起此見名為壞者〔至〕離文字相亦成壞者。」 ^473c4

言墮妄想自共見中，不了自心現量，計為有無，
乃至虛妄分別離文字法，亦成壞者，是謂破壞佛法人也。 ^473c5

爾時世尊重說頌言：「有無是二邊，乃至心所行，
淨除彼所行，平等心寂滅。」 ^473c8

明淨除有無及妄所行境界，則得平等寂滅心也。 ^473c9

「不取於境界，非滅無所有，有真如妙物，如諸聖所行。」 ^473c11

言知貪愛境界性，虛妄無可取，即是體性寂滅，非是無他所有始寂滅也。
心外無物故，有物悉如如，如聖賢境界。 ^473c12

「本無而有生，生已而復滅，因緣及有無，彼非住我法。」 ^473c15

頌上生滅有無之見者，不住如來實相法界。 ^473c16

「非外道非佛，非我非餘眾，能以緣成有，云何而得無？」 ^473c18

佛言「生法非外道作，又非佛作，非神我作，
亦非餘自在、微塵、世性等作，但從妄想生故也。」
既從妄緣集會始得起者，即無自體，無自體故，即明無此生法也。
生法本無，何須更無之？ ^473c19

「誰以緣成有，而復得言無？
惡見說為生，妄想計有無。」 ^473c24

言四大五蘊中各無主，誰聚集會之，仍說因緣有生？
有既不有，寧得復說破有為無？
明外道惡見故，說有生法；妄想故，計為有無。 ^473c25

「若知無所生，亦復無所滅，觀世悉空寂，有無二俱離。」 ^473c29

能知因緣中本無生，後亦不須滅。
觀世間空寂如虛空華，即無有無二見。 ^474a1

爾時大慧菩薩摩訶薩〔至〕「當為汝說。」
大慧言：「唯。」 ^474a3

因上有無是外道宗，故舉如來自宗以請問也。 ^474a4

佛言：「大慧！一切二乘〔至〕謂宗趣法相言說法相。」 ^474a6

自覺觀察，知生死不實如空中花，證實相境界，名宗趣法相。
為人解說此不實法，令如實理悟修證入，名言說法相。
此二種宗法相，一本作「宗通及說通」。 ^474a7

「宗趣法相者謂自所證〔至〕是名宗趣法相。」
言自覺聖智所證實法，遠離文言虛妄分別，
入真淨界，成就如來自覺地行，超諸世間妄想思覺，
制伏魔外、光明暉發，此是如來內心所證境界，
本無生滅，名曰宗趣法相也。 ^474a11

「言說法相者〔至〕汝及諸菩薩當勤修學。」
經通大小乘有十二部，今說九部者，如
《涅槃》第三云「護大乘者受持九部。」
《法華》第一云「我此九部法隨順眾生說。」
《瑜伽》等論說聲聞藏無有方廣，然諸經論且約一相，故作是說。
如實說者，大小皆具，如《深密》中菩薩依十二分教修奢摩他。
《瑜伽》二十一云「佛為聲聞一一具演十二分教。」
而《涅槃》說大但有九者，依三部之小相故，
謂因緣中取因事制戒，於譬喻中依為誘引，於論義中約非了義。
《法華》九部小者，三相大故，於記莂中取記作佛，
自說之內依不請友，方廣之中依廣大利樂，其正法廣陳通大通小。
今此既云一切二乘及諸菩薩有二種宗法相，
則會權趣實，亦該《法華》、《涅槃》之二義也。
故謂九部種種教法，離於一異、有無、斷常等四句見相，
方便善巧隨順眾生令得度脫，是故名為言說法相。
結勸菩薩應勤修學。 ^474a16

爾時世尊重說頌言：「宗趣與言說，自證及教法，
若能善知見，不隨他妄解。」 ^474b4

此偈略標釋宗說二義，若善通達，則不隨妄想凡夫。 ^474b5

「如愚所分別，非是真實相，彼豈不求度，無法而可得。」 ^474b7

言佛宗趣，不如愚夫妄分別見，真實性也，而彼豈不妄起求度。
若知諸法非有實性，無可得故，即是解脫如來宗趣。 ^474b8

「觀察諸有為，生滅等相續，增長於二見，顛倒無所知。」 ^474b11

明於生滅中，妄計有實。
增長有無二見者，是愚夫顛倒，無正知見。 ^474b12

「涅槃離心意，唯此一法實，觀世悉虛妄，如幻夢芭蕉。」 ^474b14

言離心識即是涅槃，唯此一如而為真實，已上明如來宗趣也。
言如來有自宗通，故知世法虛妄，悉如幻夢。 ^474b15

「無有貪瞋癡，亦復無有人，從愛生諸蘊，如夢之所見。」 ^474b18

此一行頌上言說相也。
佛言雖有貪恚癡，是虛妄所見故，實無有人也。
從渴愛所逼妄生五陰，計此五陰為有者，如夢所見也。 ^474b19

爾時大慧菩薩摩訶薩〔至〕「願為我說虛妄分別相。」 ^474b22

因上宗趣言，觀世悉虛妄，如幻夢芭蕉。
故復舉妄分別相以請問。 ^474b23

「此虛妄分別云何而生〔至〕何故名為虛妄分別？」 ^474b25

上總問妄想分別所行之相，此別牒問義復有五：一問妄分別如何而生？
二問妄分別是何處生？
三問妄分別所因？
四問妄分別體為是誰？
五問妄分別之名？ ^474b26

佛告大慧：「善哉！善哉！
〔至〕當為汝說。」大慧言：「唯。」 ^474c1

一切異生流浪生死，皆由一念妄想為緣，
是故大慧因問是義，實為饒益安樂眾生。
然妄想不實，雖本無性，無始已來惡習所熏，從畢竟無成畢竟有。
而眾生不了，須假方便聞思觀察，悟彼無性本無生滅，
不起有無分別妄想，即能證入如來境界。
言諦聽者，聞慧也。
善思者，思慧也。念之者，修慧也。
佛將涅槃最後付囑，當遵四法則涅槃可證：
一近善知識、二聽聞正法、三思唯其義、四如實修行。
眾經無量，行門不同皆能證入，唯此圓門統攝眾行，故了義教多令諦聽！
善思念之！ ^474c2

佛言：「大慧！一切眾生〔至〕是故名為虛妄分別。」 ^474c13

言諸眾生種種色聲香味觸法不實境界，答上問虛妄分別所行之相也。
不能了達自心所現，答上問妄想云何而生也。
計能所取虛妄執著起諸分別，答上問妄想是何處生也。
墮有無見，增長外道妄見習氣，答上問妄想所因也。
心心所法相應起時，執有外義種種可得，答上問妄想體為是誰也。
計著於我及以我所，是故名為妄想分別，答上問妄想之名也。
言心心所法等者，謂八識心王、六位心所相應起時，執有色等諸法可得也。
餘義如文自明。 ^474c14

大慧白言：「若如是者，外種種義性離有無起諸見相。」 ^474c25

此下大慧舉世俗、第一義二諦，明其設並也。
如是者，指世尊上答詞也。
謂若如是者，世諦所見，外種種義墮有無相者，
即是性離有無，超四句見相者。 ^474c26

「世尊！第一義諦亦復如是，離諸根量宗因譬喻。」 ^475a1

言第一義諦亦如世諦墮有無四句者，即是離有無四句也。
離諸根量宗因譬喻者，謂第一義離妄想諸根，
及三種量、五分論宗因譬喻相。 ^475a2

「世尊！何故於種種義〔至〕一處言起一不言故？」 ^475a6

明世尊何故偏於世諦離有無處言起分別，第一義諦離有無處不言起分別耶？
故知世尊所說乖理，既同離有無，何故一處言起一不起也。 ^475a7

「世尊又說虛妄分別〔至〕此說豈不墮於世見？」 ^475a11

又說妄想分別墮有無見，如幻非實，亦有無相離，云何復說墮二見耶？
此即顛倒世間見耳。 ^475a12

佛言：「大慧！分別不生不滅〔至〕了自唯心之所現故。」 ^475a15

佛告大慧：我非謂世諦處生妄想，第一義處滅妄想，故云分別不生不滅。
次下徵釋。如文可知。 ^475a16

「但以愚夫分別自心〔至〕捨五法自性諸分別見。」 ^475a19

言前所說種種不實境界，生妄想分別者，
為諸愚夫分別自心一切諸法，計種種相執以為實，
令達所見皆唯心現，得離我我所等諸惡因緣，
覺自妄想心量，轉心意識明解諸地，入如來境，
捨五法、三自性等對沙門諸妄見也。 ^475a20

「是故我說虛妄分別〔至〕如實了知則得解脫。」 ^475a26

以是愚夫妄想因緣故，我說虛妄分別種種計著生，
若能知如實義，即得解脫滅諸妄想。 ^475a27

爾時世尊重說頌言：「諸因及與緣，從此生世間，
與四句相應，不知於我法。」 ^475a29

言世間從因緣生，愚夫不了因緣性離，
起四句見，不知如來達從緣生者是無生法。 ^475b1

「世非有無生，亦非俱不俱，云何諸愚夫，分別因緣起？」 ^475b4

謂世間非與四句相應，云何愚夫妄想分別，計因緣中有生？ ^475b5

「非有亦非無，亦復非有無，如是觀世間，心轉證無我。」 ^475b7

言因緣中無生，離於四句，能如是觀者，妄心轉滅得法無我也。 ^475b8

「一切法不生，以從緣生故，諸緣之所作，所作法非生。」 ^475b10

言從緣生者無自體故，知一切法無生也。
既從緣所作，非自有生，即明無也。 ^475b11

「果不自生果，有二果失故，無有二果故，非有性可得。」 ^475b13

如瓶上還自生瓶，即有能所生二果之過；
既無二過，即無生性可得也。
自此已上，頌上愚夫妄計種種不實諸法從因緣生，
起有無分別，此中破因緣生法故，離有無四句妄想見也。 ^475b14

「觀諸有為法，離能緣所緣，決定唯是心，故我說心量。」 ^475b19

言妄想念慮者名能緣也，六塵境界名所緣也。
明觀有為法虛妄故，離能緣所緣，決定唯是第一義心，故我亦說名為心量。
一本云「無心之心量，我說為心量。」 ^475b20

「量之自性處，緣法二俱離，究竟妙淨事，我說名心量。」 ^475b24

言量自體處，因緣及法是二悉離，究竟清淨妙圓真實，
俱是對治法門，亦說為心量也。 ^475b25

「施設假名我，而實不可得〔至〕修行者觀察。」
明三界虛假，我及諸法悉無實事，言有四種平等：
有為之相無常平等、有漏之因苦平等、
所生法皆空不實、及無我平等是四平等。
諸修行者，常勤觀察。 ^475b28

「離一切諸見，及能所分別，無得亦無生，我說是心量。」 ^475c5

言修行者觀四平等，能離諸見能所分別，
無生無得，此相待而說，亦是心量。 ^475c6

「非有亦非無，有無二俱離，如是心亦離，我說是心量。」 ^475c8

謂離有無四句，如是離心亦復離之，亦未超心量。 ^475c9

「真如空實際，涅槃及法界，種種意成身，我說是心量。」 ^475c11

言對變異說真如、對有說空、對妄說實際、
對生死說涅槃、對六道說法界、對五陰說意成身，
此皆是對治法門，若尋言取著有所得者，並是心量。
故《大般若經》云「若有一法過涅槃者，我亦說為如幻如夢。」
以涅槃無相故，若取於相即是心量，非真涅槃。 ^475c12

「妄想習氣縛，種種從心生〔至〕我說是心量。」
此言六道生死、依正境界，是妄想世俗心量也。
如大慧言第一義諦亦如是，離諸根量宗因譬喻，謂對世諦心量故說第一義量。
上第一義量亦皆對治說也。
故《楞嚴》云「言妄顯諸真，妄真同二妄，猶非真非真，云何見所見？」
皆是絕真俗對待情見，欲令如實證入。 ^475c18

爾時大慧菩薩摩訶薩〔至〕「云何為語？
云何為義？」 ^475c25

因上言如實了知則得解脫，故舉菩薩當依於義莫著言說，
而問云何為語為義？ ^475c26

佛言：「諦聽！當為汝說〔至〕相對談說是名為語。」 ^475c28

言妄想習氣為因，喉舌齶等為緣，出諸音聲文字談說，故名為語。 ^475c29

「云何為義？菩薩摩訶薩〔至〕種種行相是名為義。」 ^476a2

此明實義，是大菩薩於寂靜處以正念觀察，
見人法二空，趣涅槃城自覺境界。
滅諸妄習，行諸地勝進行相，至如來地所證實法，故名為義。 ^476a3

「復次大慧！菩薩摩訶薩〔至〕入離言說自證境界。」 ^476a7

明諸菩薩善語義者，達非一異，如燈照色，而色非燈也。
謂因燈見色不得言異，而色非燈，故不得言一；
以譬因語入義不得言異，而義非語，故不得言一，
故云因語言燈，入離言說自證實義。 ^476a8

「復次大慧！若有於不生不滅〔至〕是愚夫見非賢聖也。」 ^476a13

此明若有於不生不滅等染淨諸法中，
如言取義，計言說與義一者，名建立；計言說與義異者，名誹謗。
言以異於彼起分別故者，釋成計異。
譬如所見種種幻事，計以為實，是愚夫虛妄見解，非聖人也。
釋成計一。 ^476a14

爾時世尊重說頌言：「若隨言取義，建立於諸法，
以彼建立故，死墮地獄中。」 ^476a19

言諸愚夫隨言取義建立諸法，以計有法不免惡道，誹謗亦爾。 ^476a20

「蘊中無有我，非蘊即是我，不如彼分別，亦復非無有。」 ^476a22

蘊中無有我，以況言說中無義。
非蘊即是我，以況言說不即是義。
言真實義不如彼愚夫妄想建立，亦復非無明離有無也。 ^476a23

「如愚所分別，一切皆有性，若如彼所見，皆應見真實。」 ^476a26

言若如彼愚夫所分別見，一切言義悉有實性者，
一切凡愚即是見真諦人，應名聖人。 ^476a27

「一切染淨法，悉皆無體性，不如彼所見，亦非無所有。」 ^476b1

以彼愚夫不能見真諦故，凡愚所見染淨等法悉無自性，
故云不如彼所見，亦非無所有。
謂真實義非涉有無，唯是聖人自覺聖智之所能證。 ^476b2

「復次大慧！我當為汝〔至〕阿耨多羅三藐三菩提。」 ^476b6

如來因上菩薩當善語義相，欲明知語者是識，
知義者是智，故次□智識相也。 ^476b7

「大慧！智有三種，謂世間智〔至〕計有無法。」
言計著有無者，是凡夫外道世間情見智也。 ^476b9

「云何出世間智？謂一切二乘著自共相。」
二乘之人計著陰界處等自共相故，不達法空，
行斷生死希望涅槃，是出世間智也。 ^476b11

「云何出世間上上智〔至〕證法無我入如來地。」 ^476b14

明自覺聖智，觀自共相一切諸法本不生滅，
離有離無，達人法二無我、證如來地，是名出世間上上智。 ^476b15

「大慧！復有三種智〔至〕知生滅智、知不生滅智。」 ^476b18

明如來一智，應物有殊也。
謂導二乘知自共相、應凡夫知生滅、類菩薩知不生滅，故復言三種也。 ^476b19

「復次大慧！生滅是識〔至〕離相無相及有無因是智。」 ^476b22

言生滅、墮有無、及有無因，皆是識；無生滅、
離有無及因，名智。 ^476b23

「有積集相，是識〔至〕不著境界相，是智。」
積集種子起現行相是識，又能熏積集諸法種子相名識。 ^476b25

「三和合相應生是識〔至〕無得相是智。」
我及根塵三事和合相應生是識，不藉緣生、
不因境起，無礙相應、性自神解名智。 ^476b28

「證自聖智所行境界，如水中月不入不出故。」 ^476c2

言自聖智覺諸境界無實，如水中月，故無出入也。
又云智性本明，固非生滅，但以離妄名生，妄覆言滅。
如水淨月現、水濁影沈，而月性常爾，本無出入也。 ^476c3

爾時世尊重說頌言：「採集業為心，觀察法為智，
慧能證無相，建自在威光。」 ^476c7

採集業種為生死因，名為心識。
觀察諸法如夢幻鏡像，不隨煩惱而造諸業名智。
能證無相淨妙法身，威光自在，是名為慧。 ^476c8

「境界縛為心，覺想生為智，無相及增勝，智慧於中起。」 ^476c12

言為夢幻境界所縛者，名妄想心。
覺種種不實境界從妄想生者，名為智，無相八地也。
及增勝者，如來地。
言佛慧從八地如來地生。 ^476c13

「心意及與識，離諸分別想，得無分別法，佛子非聲聞。」 ^476c17

心者第八藏識也，意者第七識也，及與識者前六識也。
故下偈云「藏識名為心，思量性名意，能了諸境相，是故說名識。」
言覺藏識及諸轉識虛妄故，不復分別也。
佛子者菩薩也，言得無妄想分別法，即是菩薩，非聲聞也。 ^476c18

「寂滅殊勝忍，如來清淨智，生於善勝義，遠離諸所行。」 ^476c24

《仁王經》中說有五忍，謂伏、信、順、無生、寂滅，各有下中上品。
地前但得伏忍三品，九地如次配次三忍，
十地等覺及佛，得寂滅忍，故云寂滅殊勝忍，是如來清淨智也。
明佛忍淨智，從勝義諦生，妄想心識所行境界皆悉遠離。 ^476c25

「我有三種智，聖者能明照，分別於諸相，開示一切法。」 ^477a2

如來隨機說法有三種智，是聖人照明知分別諸相不實，開示一切令悟實法。 ^477a3

「我智離諸相，超過於二乘〔至〕了達唯心故。」
言二乘厭生死求涅槃，計有五陰等諸法，不達唯心量。
佛智清淨，知陰界處相不實，名達心量。 ^477a5

「復次大慧！諸外道有九種轉變見。」
因上智識相中外道智知生滅，是故次明外道九種生滅轉變，
謂或境轉心變，或心轉境變也。 ^477a9

「所謂形轉變相轉變〔至〕起有無轉變論。」
依正形狀不同，名形轉變；五陰相生住異滅，
一念不住，名相轉變；言無因邪因能生諸法，
名因轉變；心生境起能所相應，名相應轉變；
有無四句見，名見轉變；言所生法從冥諦自在等生，
名生轉變；諸有為法滅，名物轉變；緣能顯果，
名緣明了轉變；緣所作法差別，名所作明了轉變。
諸外道因是九種轉變，起有無見，生轉變論。 ^477a12

「此中形轉變者，謂形別異見〔至〕一切法變亦復如是。」 ^477a21

明此形轉變，譬如以金作諸器服，則有種種形狀不同，
言有轉變，非金性變也。
一切諸法轉變亦爾。
妙明真體常住不易，凡夫外道無有知者。 ^477a22

「諸餘外道種種計著〔至〕一切轉變如是應知。」 ^477a26

言諸餘外道，乃至所作明了轉變，種種計著皆非一異，
但妄想故，如是一切轉變。 ^477a27

「譬如乳酪酒果等熟〔至〕自心所見無外物故。」 ^477a29

外道妄計一切性轉變非一非異，譬如乳酪酒果等熟也。
因乳得酪不得言異，氣味不同不得言一，
彼實無有，無法可轉變也。
言有無法是自心妄現，外性無實故。 ^477b1

「如此皆是愚迷凡夫〔至〕如石女兒說有生死。」 ^477b5

此結皆是愚夫自妄想習氣言有轉變。
如夢幻見色，石女生兒，本無是法，何得論有生滅轉變？ ^477b6

爾時世尊重說頌言：「形處時轉變，大種及諸根，
中有漸次生，妄想非明智。」 ^477b9

外道言形處時節四大作種諸根轉變，
二乘之人計有中陰漸續生陰，悉是妄想。 ^477b10

「諸佛不分別，緣起及世間，但諸緣世間，如乾闥婆城。」 ^477b13

佛知因緣所起法無生，非如彼妄想分別，計因緣中有世間諸法轉變也。
但世間從緣起者，如乾闥婆城本不實故，
是知以智照之，即世法而成佛法，故無分別。
以情執之，即佛法而成世法，故論轉變。
一心實不動，二見自成差，同共一法中，別成凡聖解。 ^477b14

爾時大慧菩薩摩訶薩〔至〕「深密義及解義相。」 ^477b20

大慧因上偈言大種及諸根，中有漸次生，即是深密執著義。
既有密執，亦應有斷。
密執得解脫故。舉深密執著義，反解脫義相以請問。
一本作「一切法相續義，解脫義」。 ^477b21

「令我及諸菩薩摩訶薩〔至〕不著言說令轉所依。」 ^477b25

無思益物，猶如日月摩尼水火等也。
餘義如經自明。言知密執解脫無實，有如是益，是故應請。 ^477b26

佛言：「諦聽！當為汝說〔至〕執著有無欲樂堅密。」 ^477b29

此明一切諸法虛妄無體，不可言說。
聖人方便引接眾生，令知不實故，作種種言說。
凡愚不了，計著言說而取其義，執著深密。
所謂相執著，乃至三乘一乘執著，此等密執其數無量，
皆是外道凡愚眾生，自妄想執，如蠶作繭而自纏縛，
以此執著轉教他人，是為纏他，故執著有無欲樂堅密，而不自覺。 ^477c1

「大慧！此中實無密非密相〔至〕求其體性不可得故。」 ^477c8

上段經文並敘計，此正明諸法實義也。
故言此中實無密非密相，若定有者，諸大菩薩則不能見諸法寂靜無有分別也。
若諸外道凡夫能了唯心所見本無外物，
皆同無相，隨順觀察，於有無一切法悉見寂靜，故無密縛非密縛相。
然此非唯本來無縛，亦無有解，不悟諸法實義者，妄見縛與解耳。
何以故？無有縛解，謂一切凡情聖量有無諸法，
悉虛妄故，求其實體皆不可得。 ^477c9

「復次大慧！愚癡凡夫〔至〕是則無有密非密相。」 ^477c18

言有三毒及愛來生富樂果報，與貪喜俱行，故有三界生死相續不斷。 ^477c19

「復次大慧！若有執著〔至〕一切諸密縛皆悉不生。」 ^477c21

言心縛則一切縛與塵勞而共起，故云諸識密縛次第而起；
心解則一切解，與實相而相應，故云一切密縛皆悉不生，出要之方莫越於此。 ^477c22

爾時世尊重說頌言：「不實妄分別，是名為密相，
若能如實知，諸密網皆斷。」 ^477c26

為不實妄想故，說有密縛，若了真實，解脫尚無，密網豈有？ ^477c27

「凡愚不能了，隨言而取義，譬如蠶處繭，妄想自纏縛。」 ^477c29

言凡夫不知諸法無性隨言取義，故為妄想而自纏縛。 ^478a1

爾時大慧菩薩摩訶薩〔至〕「此但妄計耳。」
因上言於一切法執著深密，其數無量，
皆是凡愚自分別執，縛解俱無。
大慧將設難料簡，恐墮空見，故先牒問。
如世尊說，由種種心分別諸法者，即上佛言相等密執有無量種，
皆是凡愚自分別等文也。
非諸法有自性者，牒上佛言一切諸法，
求其體性不可得也，此但妄計耳。
牒上佛言此中無縛亦無有解，不了實者見縛解耳。 ^478a3

「世尊！若但妄計無諸法者，染淨諸法將無悉壞。」 ^478a12

此明定宗正設難也。
若言但妄分別，計有種種縛解而實無諸法者，
則無眾生雜染煩惱，亦無聖人清淨涅槃，
將非如來悉壞一切法，墮空見耶！ ^478a13

佛言：「大慧！如是如是〔至〕此但妄執無有性相。」 ^478a17

上大慧問中有二種難：一難如來言無縛解，
則無染淨一切諸法；二難如來墮空見過。
佛言如是等印述所問。
先答前難，言真實道理實無眾生煩惱，
亦無清淨涅槃，此但虛妄計執，本無諸法性相也。 ^478a18

「然諸聖者以聖慧眼如實知見有諸法自性。」 ^478a23

此答後難也。言我不墮空見，一切聖人有真實法自性，
唯聖人以聖智知，以慧眼能見，不墮空見也。
是知上既遣有言空，今復示真片斷，但離情執而真性自明，
故謂如實知見。 ^478a24

大慧白言：「若諸聖人〔至〕不同凡愚之所分別。」 ^478a28

上因佛言有諸法自性，不墮空見。
大慧復欲設難料簡，還牒問言：若諸聖人以聖智能知、
以慧眼能見，有諸法真實自性，非天肉眼所能知見，不同凡愚妄分別見。
故大慧因此躡跡起疑，申五種難，望如來決也。 ^478a29

「云何凡愚得離分別，不能覺了諸聖法故？」
第一凡聖各別難也。
言外道愚夫，既不見聖人真實法性，云何能依真以捨妄？
故云不能如實覺了諸聖人法故。 ^478b5

「世尊！彼非顛倒〔至〕聖見遠離有無相故。」
第二非倒不倒難也。
言亦不得說彼愚夫，為顛倒不顛倒也。
何以故非倒不倒？
謂凡聖既各別，愚夫不見聖人離於有無真實法故，
若甞見聖人所見法，又行世俗妄想事，可言顛倒。
以本不真實故，不得言倒非倒也。 ^478b9

「聖亦不如凡所分別如是得故，非自所行境界相故。」 ^478b15

第三明聖同凡倒難也。
言諸聖人亦不同凡虛妄分別，有所得相故，
明非是聖人自智所行境界相故，故不同凡如是得也。
若行自境界，即非無所得，是亦同凡。 ^478b16

「彼亦見有諸法性相〔至〕墮於諸法性相見故。」 ^478b20

此正立難也。言彼聖人行自境界，亦有諸法真實性相，
即同凡愚妄計執性而顯現故，而又不說真實法性因緣非緣之所以故，
墮於凡愚妄執諸法性相見故。
此謂聖人亦同凡倒也。 ^478b21

「世尊！其餘境界既不同此〔至〕孰能於法了知性相？」 ^478b26

此重釋成也。其餘境界者，即三界凡夫境界也，
言凡乖聖道過乃無窮，若聖異凡亦復如是。
若聖若凡，誰能於法如實了知真實性相？ ^478b27

「世尊！諸法性相不因分別〔至〕所見法相無如是法。」 ^478c2

第四明凡境非妄難也。
言諸法性相自有，不由分別而有也。
云何佛言以分別故，而有諸法耶？
世尊！分別心相、諸法境相，二相各異，因不相似，云何諸法而由分別有也？
復以何事故，而謂凡愚分別諸法，而諸法性非如是有，
言為眾生捨分別故，說如分別所見法相，無如是實法耶！
此明凡夫所見境界是實非妄，不由分別而有以立難也。 ^478c3

「世尊！何故令諸眾生〔至〕而說聖智自性事故。」 ^478c11

第五明聖墮有見難也。
言佛何故令彼凡夫離有無見，而復執著真實法性聖智境界，
墮於有見？何故不說空如來藏，非心行處寂滅之法，而說聖智所行真實自性事耶？
此墮有見也。佛上又言分別法性非如是有，是墮無見。
此難聖人亦墮有無也。 ^478c12

佛言：「大慧！我非不說〔至〕遠離有無一切諸著。」 ^478c18

明如來方便說有聖智真實自性，即無真實之相可得，
絕凡聖量，唯證相應，總答前五難也。
故語大慧：我非不說離見超情寂滅空法，墮於有見。
何故不墮有見？已說聖智所證實法，不違真空自性事故。
我為眾生無始覺故，計著有無，於如實空法，
以如實不空聖智事說，令彼聞是法已，
不生斷常怖畏，亦能如我所證實法，離惑亂妄想相，入唯識真實性。
知其所見別無外法，悟空無相及於無作三解脫門，
得如實法印，了聖人境界，故離有無凡情聖量一切計著也。 ^478c19

「復次大慧！菩薩摩訶薩〔至〕及彼宗因生相故。」 ^479a1

此言一切法真實自性本不生，不應更立不生宗也。
文有六節以破立宗情執。 ^479a2

一法本不生破。言菩薩不應成立一切諸法皆悉不生者，總標勸也。
何以故不應立不生宗？
謂一切法本來無有故，及彼宗因生相悉本來無有故，不得立不生宗也。 ^479a3

「復次大慧！一切法不生〔至〕彼宗有待而生故。」 ^479a8

二因待生法破。明若立不生宗，即自壞不生義也。
又徵何以故自壞不生義？
以所立彼不生宗，要因待生法故。
說不生宗，不生若因他生法說，即是自壞不生義。
故《中論》云「若法為待成，是法還成待。」 ^479a9

「又彼宗即入一切法中，不生相亦不生故。」
三責同諸法破。又彼不生宗，即入一切法數中。
一切法者，世出世、生不生、有無、一異、常非常等法也。
若立不生宗，即入一切法數。
言一切法不生相，本亦不生，故不待立也。 ^479a14

「又彼宗諸分而成故〔至〕有無相亦不生故。」
四假五分成墮有無破。
又彼立不生宗，要假因喻合結五分而成，故不應立。
又彼不生宗，於有無法上立皆不即，此宗即入一切法數中也。
有無性相本亦不生故，何處得立不生宗也？ ^479a19

「是故一切法不生〔至〕展轉因異相故。」
五立宗多過破。是故若立一切法不生宗，即自壞不生義也。
結勸不應如是立宗，五分論成多過失故。
言因體性本不生上，更立不生宗，故云展轉因也。
異相故者，一切法體性不生，與不生宗異也。 ^479a25

「如不生，一切法空、無自性亦如是。」
六相望准例破。言如不生既爾，一切法空、
無自性不應立宗，亦復如是。 ^479b2

「大慧！菩薩摩訶薩〔至〕而生驚恐遠離大乘。」
上總破不應立宗。
此語菩薩應說一切法，體同幻夢、性離有無也。
如幻夢現故，生不成生也；幻夢不現故，不生不成不生也。
成上不因立宗，不得說生不生也，故云如幻如夢、見不見故。
然一切法，皆是惑亂妄想相故，若說生不生，
愚癡凡夫多墮有無，而生怖畏；若言如幻如夢，二情自遣。
結會前說有真實自性，離有離無，應如是悟入即契大乘。 ^479b5

爾時世尊重說頌言：「無自性無說，無事無依處，
凡愚妄分別，惡覺如死屍。」 ^479b14

言一切法無自性相亦無言說，若事若理，能依心所依處悉無。
但是愚夫妄想惡覺，無有慧命，如彼死屍也。
頌上如來印述所難，先答前問，言諸法性非如是有，此但妄計等。 ^479b15

「一切法不生，外道所成立，以彼所有生，非緣所成立。」 ^479b20

此明諸法性相本不生也。
外道不了計虛妄法，成立有生，以彼所立生者非謂因緣所成也，
計從神我冥諦等生也。
若能覺了法從緣生即無自性，無自性故即是無生也。 ^479b21

「一切法不生，智者不分別，彼宗因生故，此覺則便壞。」 ^479b25

言智者知一切法體是不生故，不作有無分別也。
若不生宗因他生法立，如此妄覺即壞本不生義也。
此二偈頌上一切法不生，不應立宗也。 ^479b26

「譬如目有翳，妄想見毛輪，諸法亦如是，凡愚妄分別。」 ^479c1

謂妄想分別計有諸法者，譬如翳目見毛輪垂髮也。 ^479c2

「三有唯假名，無有實法體〔至〕遊行無分別。」
言三界有無、生死諸法，但有假名，而無實義。
愚夫不達聖人方便言教是假施設，由此分別、
妄想、計度名言事相以為實有，惑亂心識。
佛子菩薩能知如來方便言說無可計度，
超過情量所行境界，無有分別。 ^479c4

「無水取水相，斯由渴愛起，凡愚見法爾，諸聖則不然。」 ^479c10

由渴愛故，無水處妄作水想，以譬愚夫由癡愛故，
無生滅有無處，妄作生滅有無想。
此四偈頌上大慧假立五種難也。 ^479c11

「聖人見清淨，生於三解脫〔至〕是故生聖果。」
言三解脫從聖人清淨知見生也。
遠離生滅常行無相境者，亦無有無一異等法也。
由此有無平等悟諸法實相，是故能生聖人果也。 ^479c14

「云何法有無？云何成平等？
〔至〕亂相爾時滅。」
佛自徵問何者是有無？
何者為平等？謂彼愚夫不達諸法虛妄，
計著有無故，內外惑亂。
若能了者，有無、妄想，本來平等，亂相自亡。
上三偈半，頌如來答五種難，結會諸法有真實自性，
有無平等能生聖果，是故唯證相應，莫妄分別。 ^479c18

爾時大慧菩薩摩訶薩〔至〕「不起分別說名為智。」 ^479c25

大慧因上言三有唯假名，無有實法體。
又云一切法不生，智者不分別。
故舉此智不得能所分別以請問也。 ^479c26

「世尊！何故彼智不得於境〔至〕一異義故言不得耶？」 ^479c29

為如一米投多米，相似不辨故，智不得也。 ^480a1

「為以諸法自相共相種種不同更相隱蔽而不得耶？」 ^480a3

為如少鹽投多水，味相隱蔽故，智不得也。 ^480a4

「為山巖、石壁、簾幔、帷障之所覆隔而不得耶？」 ^480a6

為如是等障外有物故，智不得也。 ^480a7

「為極遠、極近、老小盲冥、諸根不具而不得耶？」 ^480a8

極近者眼睫也。此上四節定宗，自下一一牒難也。 ^480a9

「若不了諸法自相共相〔至〕以有境界而不知故。」 ^480a11

以有來事不能分別得故，應是無智也。 ^480a12

「若以諸法自相共相種種不同〔至〕非不知故。」 ^480a13

言非是無前境界相，與智和合名為智也。 ^480a14

「若山巖、石壁〔至〕智不具足而不知故。」
以有此諸事不能分別故，亦是無智。 ^480a15

佛言：「大慧！此實是智〔至〕智慧於中畢竟無得。」 ^480a17

如來言此實是智，非如汝說不得前境名無智也。
汝說有前境迭相隱覆故智慧不得，我謂境界假名無實智慧不得者應是智，
以覺諸法唯是自心，有無性離，智慧於中了無所得。 ^480a18

「以無得故，爾焰不起，入三脫門，智體亦忘。」
言以不得於事故，智於境界不生，入三解脫門。
智體尚亦忘，況餘外法乎。 ^480a22

「非如一切覺想凡夫〔至〕如是而知名為不知。」 ^480a25

明非如惡覺妄想愚夫，無始虛偽戲論熏習，
計著諸法有無形相，作如是而知者，名為不知也。 ^480a26

「不了諸法唯心所見〔至〕其心住於斷見中故。」 ^480a29

言彼愚夫不覺諸法唯是自心現量，計我我所分別境智以為實有，
以障礙遠近諸根不具故，不知外法是有是無，
即名無智，名為斷見。 ^480b1

「為令捨離如是分別，說一切法唯心建立。」
言三界萬法唯心建立者，是一切如來應眾生病發藥之要也。
故伽陀云「知諸法唯心，便捨外塵相，由此息分別，悟平等真如。」
是謂但離妄緣即如如佛，凡情聖量不待別作觀行而自銷殞。 ^480b5

爾時世尊重說頌言：「若有於所緣，智慧不觀見，
彼無智非智，是名妄計者。」 ^480b11

牒頌計有所緣一切法自共相一異義，
種種境界事，不能觀察分別知也。
縱使能知亦不是智，不知非無智，若言知不知為智不智者，
是妄想愚夫所計也。 ^480b12

「無邊相互隱，障礙及遠近〔至〕是名為邪智。」
是二頌皆上三句牒，下一句破斥，如文自明。
注大乘入楞伽經卷第六
 ^480b17
