
pin:: 
## 4
大方廣佛華嚴經疏卷第三十四
author:: 唐清涼山大華嚴寺沙門澄觀撰
自下大文第三「佛子此菩薩以大悲」下安住地分，
中三：初總明安住、二「所謂」下別顯安住、
三「佛子菩薩以成就」下總結安住。
今初。文有三句：一大悲為首是安住因，
菩薩所行皆為眾生，悲為行本，故言為首。
二廣大志樂無能沮壞，是安住觀。
論云「煩惱小乘不能壞此觀故。」
謂契理深心為大，故煩惱不能壞。
悲化兼物為廣，故小乘不能壞也。
三轉更勤修一切善根而得成就，是安住行。
此望初句是智導悲，望第二句是行填願。
此所修善，即下三十句顯示。
第二別顯安住，即顯前第三勤修善根。
云何勤修？此有三十句，顯三種成就：一信心成就、
二修行成就、三迴向成就。
信為行始，次依信起行，後迴行成德，以為行修次第。
今初。信心十句，初總、餘別。
總云信增上者，隨所有事，謂下所列諦寶等境深信決定，名為增上。
別中有九：初六始起信心、後三信增成欲。
前中，初二自利、後四利他。
自利中，一敬信增上，謂遍信三寶，名多淨信。
二淨信增上，自證真淨智解故。
上二皆云清淨，是信之性。
三決定信增上，分別令他證淨智故，即利他之行。
四悲、五慈、六無疲厭，此三增上皆利他心，
慈悲明心大、無厭明心常。
後三中，七慚愧信增上，是所成行體。
謂有慚愧故，治慳等蔽，不著世間，成檀等度故。
八柔和信增上，是得等侶，於同法者不惱亂故。
九敬法信增上，於所入法益敬信故。
第二「日夜」下修行成就中九句，初總、餘別。
總云無厭足者，即無間修。
別有八集，前七教行、後一證行。
前中，初二攝法方便：一親近集，近善友意在不忘諸法故；
二樂法集，於問答中論義解釋，心喜樂故。
後五句次第修行。
於中前三，內觀順理之行：一多聞集，斯即聞慧；
二正觀集，即是思慧；三不著集，即是修慧，於三昧中無依著故。
後二隨緣離著行，謂六不貪集，是知足行，
已得不貪故；七不求集，是少欲行，未得不求故；
八如寶心集，即證行圓明，常現前故。
又難得無垢勢力，莊嚴殊勝不改證心，同此具六義故。
上依論釋竟。其第六七集更有一理，謂第六心是遠離修，修對治心離三過故。
諸說法者有三種過：一著利養，求四事故，
少欲知足則能治之；二取名聞，為勝他故，
正念定慧則能治之；三為他屬過，愛敬事故，遠離精進則能治之。
此中能治，即大人覺。
其第七句是觀過修。
八種不淨是謂資生，一切不求，見不淨故。
此比論釋，通局有殊。
第三「求一切智」下迴向成就，謂求一切智是迴向菩提。
有十二句，初總、餘別。
總即所求之事，名之為家，一切智地是求處故。
別即能求之因，有十一求：初一顯能求之觀，
名為依家，於前家中分別觀察具足十力無畏等故；
餘十能求之行，并總都有三求。
於求行中又分總別，總名無障求，謂求諸度無著法故，
能除蔽障；下九句別，別治諸障故。
初二對治檀中二垢：一者離求，治於諂曲。
見乞求者，詐現方便，一向無心與故。
二如說能行求，治不隨先言許而不與，或許多勝與少劣故。
又前是諂，後則是妄。
三者護求，治戒一垢，謂不護實語，違本所受，犯已覆藏故。
四不污求，治忍一垢，謂惱亂他業，是污如來利益家故。
五不捨求，治進一垢，謂菩薩戒法無量不可具持，
劫數長遠不可常持，戒法精妙難持難行，不可善持生退轉心。
本不捨菩薩戒，具能持之，不捨律儀故。
能持難持，不捨三聚，能行難行也。
進策萬行而偏就戒辨者，有三義故，一戒為三學之首故、
二戒具三聚故、三戒通事理難行易敗故，寄以策之。
六不動求，治禪二垢：一者亂心外攀，如山治之；
二者不能調伏憶想分別，一切智心治之。
下之三句治般若三垢，即三道障。
謂七不捨成就求，治障不住道垢，謂無善巧方便一向涅槃，
現不捨世間治之；一向世間，現成就出世治之。
異於凡小，成不住道。
八者集求，治障助道垢。
九者常求，求治障證道垢，於上勝妙證法之中願欲心薄故。
上來迴向成就竟。
第三總結者，上三十句廣於勤行。
具足成就此勤行有四：一信、二欲、三精進、四方便。
信謂忍受決定。欲謂希求，趣彼行故。
初十句中，前七是信、後三是欲。
次十是精進，對行造修。
後十是方便行，成巧求故。
是名此地說分中安住，故云成就如是淨治地法名為安住。
上依論辨，更有別理。
上多淨信，已能永斷闡提不信障；發生悲愍尊重教法等，
亦能永斷凡夫著我障；日夜勤修無有疲倦，
又能永斷聲聞畏苦障；求一切智乃至常求上上勝道，
亦能永斷緣覺捨悲心障，故云淨治地法。
安住地分竟。 ^760a28

大文第四校量勝分，謂住此地中勝二乘故。
論生既云住此地中勝者，明知願等初住地分已有，
但文不累安，故居安住之後，非是地滿方有願也。
問：經云「初發已為天人師，勝出聲聞及緣覺」，故沙彌發心羅漢推敬。
如何至此方辨勝耶？
答：然其勝義乃有眾多，統而收之不出三種，
謂願、行、智。此三歷位故有眾多，略明十位：
一初發心勝，通於一切凡夫，如沙彌等。
此通三心。二信勝，亦通三心。
三解勝、四行勝、五願勝，此三即三賢別歷三心。
六證入勝，齊證三心、雙證二空是為智勝，
起十大願即是願勝，備修諸行即是行勝。
下辨果勝亦三心果，此中行智由願導故所以最勝。
依行布說，七地已上智方自勝，故下經云
「從初地來彼悉超過」，但以願求諸佛法故，
非是自智觀察之力；今此七地自智力故，一切二乘所不能及。
論主立願為校量勝，憑此明文。
雖歷諸地戒定道品等，地地超勝，亦不出三心故。
七從第七地去名權實自智勝；八無功起行勝；
九上等諸佛勝；十究竟勝，所謂諸佛三心果滿。
今此正明願行勝也，文分為三：一願勝，
謂標志遐廣；二修行勝，依願造修；三果利益勝，即位行成就。
今初，二義故勝二乘：一常勤修習無量行故、二與一切眾生同行故。
同行即是十無盡句。
釋此願勝，先以五門分別：一名體、二修證、
三行位、四因果、五立意圓融。
五各二義，則有十門。
初中，先名、後體。名中，先總、後別。
總云願者，是希求義，故下論云發諸大願者，隨心求義故。
而言大者，下論云光明善根轉勝增廣故。
謂教證二光與行願善根轉勝地前，廣彌法界，故十願中皆云廣大如法界也。
《瑜伽》四十五云「菩薩所修正願，略有五種：
一者發心願、二受生願、三所行願、四者正願、五者大願。
初求菩提。次攝生處，生三無倒思擇諸法，
願於境界修無量等四願，當來攝受一切菩薩善法，故名正願。
大願即從正願所出。」
此復有十，全同今經。
今揀異前四故云大願，兼取所從即後二願。
別別大相，至文當知。
後顯別名，《瑜伽》三十五及諸《攝論》皆有明文，並如下文當願自釋。
今且依梁論略列：一供養願、二受持願、
三轉法輪願、四修行二利願、五成熟眾生願、
六承事願、七淨土願、八不離願、九利益願、十成正覺願。
後體性者，剋性即以欲勝解信三為自性。
若取所依悲智相導，即後得智以為願體。
若并眷屬，一一皆以一切俱行功德為性。
故論云光明善根者，光明即後得智，善根即信等及行。
二修證者，先約修行，初七修始、次二修熟、後一修成得果。
後約證者，地前已發，今此十願齊證。
三行位者，先約於行，初二自利、次五利他。
一以何身？謂攝法上首，而為利他轉法之身。
二以何心？謂即令他修行之心。
三何者眾生、四眾生住處、五自身住何處能化眾生，上三可知。
後三不定一，即八是自利滿、九是利他滿、
十是二利得果；或俱自利，論云「後三顯自身故」；
或俱利他，論云「此三示現如實教化眾生故」。
若約通論，十皆二利，故論云「校量勝有二：
一行無量行，即是自利。
二與眾生同，即是利他。」
後約位者，通則十皆初地所得，別則前七明行，已如上辨。
後三明位，下論云「一得地校量勝，初地至九地。
二得菩薩地盡校量勝，即第十地。
三得一切地盡究竟故，即如來地。」
四約因果者，若就言顯，前九求因、後一求果。
若約具攝，七亦求果，是依果故，十是正果，餘皆是因。
五立意圓融者，先立意所以，但說十者，已攝二嚴二利因果行位無不周故。
又為表此無盡願故，故下云「一一皆攝阿僧祇願而為眷屬。」
言圓融者，以稱性故。
一願之中具一切願，即入重重，如常所辨。
六相圓融，正在此文。
已知大意。 ^761b1

次正釋文。文分為二：初正顯十願，彰自勤行；
後明十盡句，與眾生共。
今初，分四：一總標、二「所謂」下別列、三「佛子菩薩住歡喜地」
下總結、四「以此十願門為首」下明攝眷屬。
今初。初句明成願之位是歡喜地。
次「能成就」下正明總願。
能成就言，該下三句：一始起要期，云如是大誓願，隨心求義故。
二方便起行，云如是大勇猛，謂成彼一一願中，所作方便皆勇猛故。
三願遂行成，云如是大作用，謂如供佛願，便能供故。
餘例此知。論云「菩薩住此地，漸次久習，
起此三行，非一時故。」
是知此願亦即是行，稱願行故。
非如凡夫空有要期，是以總言能成就也。
以總該別，十願皆有此三。
二別列中，十願不同即為十段。
一一願中文各有四，皆初四字總標起願、
次顯願行相、三「廣大」下彰願德能、四「一切劫數」下明願分齊。
初後二段文通義局；第二行相文義俱局；
第三德能文義俱通，十願無別故。 ^762a16

今初，供養願，準論，願供養勝田師及法主，
此則通供；經從勝故，但云供佛。
文中闕於總標，以近前總如是大願故。
二三兩段各有三義，通成六大，顯初供養大願之義。
今初，行相之中三大義者，一心大，即經生廣大清淨決定解。
謂增上敬重，深稱佛境，故云廣大。
迴向菩提，決定信故，名清淨決定解，清淨解言信因果故。
此上論意局在初願。
若以義求，通餘九願皆為菩提，廣大無限無疑淨信而起願故。
二以一切供養之具，即供具大，此是行緣。
三「恭敬」下福田大，於中令無有餘是總相。
無餘有三：一一切佛無餘，即是行境；二一切供養無餘、
三一切恭敬無餘，此二行體。
由上二義，成上敬田。
上三皆云一切者，佛即三身，亦兼十身。
供養有三：一衣等利養、二香等敬養、三戒等行供養。
恭敬亦三：一給侍恭敬、二迎送恭敬、三修行恭敬，即敬順佛故。
上三各三，豎論一切；若橫論一切，則佛該十方無盡等，餘二準思。
二彰願德能，言三大者，一攝功德大，如經廣大如法界，
一切餘善根中勝故；二因大，即究竟如虛空，
無常愛果無量因故；三時大，即盡未來際，此因得涅槃常果故。
三明願分齊，十願文同，所作各異。
此應盡未來際行供養故。 ^762b5

第二受持願，亦名護法願。
《瑜伽》雙云攝受防護願。
行相之中，文有四句，皆通二利。
然若約能受等說，受謂受領，攝謂攝屬，
故《勝鬘》云攝受正法。
護謂防護，持即任持，故《勝鬘》云護持正法。
若約所受，初教、次果、三行、四理。
而受等言，文雖互舉，義實互通。
亦初教、次證、三云護教。
而判為行者，論經云「一切諸佛所教化法皆悉守護。」
論云「謂修行法，於修行時有諸障難，攝護救濟故。」
即攝護自行、救濟於他。
上約始修，願名受攝等；若約終成，名四成就，故上總云成就如是大誓願也。
一者法輪不斷成就、二者證智成就、三修行成就、四入理成就。 ^762b29

第三轉法輪願，亦名攝法上首願，先攝後轉故。
行相中四：一轉法處，即一切世界佛應處故。
二從兜率下轉法時，謂現八相時。
八相之義，〈離世間品〉廣釋。
三「皆悉」下攝法方便，於中初集功德方便、
後「為眾上首」下集智慧方便。
以此二種助菩提法，故云方便。
四「於一切」下明轉法頓周。 ^762c12

第四修行二利願，若約成益名心增長。
論從此義，故先標云「第四大願心得增長。
以何等行令心增長？
一切菩薩所行，教化一切令其受行，心增長故。」
文中亦四。第二行相中分二：初明能增長行、後明所增長心。
前中分四：一明行相，論名種種；二行體、
三行業、四行方便，以此四種教化眾生令其受行。
初行相者，世出世間各有多異，故云種種。
於中廣大無量是世間行，意明俗智之行。
廣從初地乃至六地，大者七地，無量者八地已上。
不壞不雜是出世行，法無我平等觀出世間智故，謂不雜世間有漏法故。
不壞者，冥同真性故。
若《瑜伽》，通論云地前名廣，雖行一切但得名廣。
一一行故，非大無量。
地上名大，一一各以一切成故。
不動已上乃名無量，一切行中具一切故。
不壞者，於前六地各得成一不可破壞。
論主意明此地中之願，故不取地前之行，義不異前。
二攝諸波羅蜜，即是行體，廣大等相但辨此故。
三淨治諸地，即是行業，以十度行淨十地蔽，助真如觀淨十障故。
四「總相」已下明行方便。
然有二種：一自行方便，謂以六相圓融巧相集成，
一具一切仍不壞相，故名方便。
六相之義廣如別章，略如前釋。
二「皆如實」下即化他方便，不違實道而化物故。
二心得增長者，即所增長心。
化他受行，他心增長；化他成自，自心增長。 ^762c19

第五成熟眾生願，成熟亦名教化。
就行相中文分二別：初明所化眾生、「教如是等」下彰化所為。
今初，初句為總，有色下別。
別有六種差別：一麁細差別，此明報相。
下二界有色為麁、無色界為細。
於有色中，有想天為麁、無想天為細。
就無色中，非有想為細，謂第四空；非無想為麁，謂下三天。
此經文略。論經云非無想、非想非非想，
謂非無想是麁，餘即是細。
二「卵生」下生依止差別，為報之所依託故。
餘三可依，化生依何？
依業染生故。然四生攝盡六趣，而通局有異。
化生通六趣。胎生不通地獄、諸天。
濕卵唯局人畜。又以六趣不攝中有化生故，寬陜有異。
餘如別章。三三界所繫名淨不淨處差別。
欲界不淨，上二界淨。
就果以明，故名為處；就因以說，故名為繫。
四入於六趣是苦樂差別，受種種身故，亦名受生差別。
麁相而說，三塗為苦，上天為樂，人及修羅兼於苦樂。
五一切生處是自業差別。
此以因釋果，由業異故生處不同。
謂於一趣中有多不同，如於人中有中有邊、貴賤家異等故。
六名色所攝是自體差別。
有體唯名，謂無色界，彼處有色非業果故。
有體唯色，謂無想天，彼所有想不可知故。
有體具二，謂除前二。
二化所為中，初句結前生後、「令入」已下別明所為。
所為有三：一為未信入者，令信入佛法。
二已信入者，令其離惡為涅槃因。
世間趣者，謂業惑苦。
三令修菩提道，道通因果。 ^763a17

第六承事願。願往諸佛土常見諸佛，恒敬事聽受，
故《瑜伽》云「願於一切世界中示現」，意明化生。
今經但云知見者，知生佛住處故。
就行相中分二：初明所知、後辨能知。
前中，初句為總、「廣大」下別。
別有三種相：一一切相、二真實義相、三無量相。
今初。界相不同，故云一切。
於中又三：初明分量，謂小中大千如次為廣大無量。
二麁細者，明體質麁妙，謂應報等殊。
論云細者隨何等世界意識身故，麁者隨何等世界意識色身故者，
謂隨能依色心麁細，世界麁細，麁者云色。
三「亂住」下安立不同，亂則不依行伍。
倒即覆剎，正即仰剎。
若入若行若去，論無此文。
文含二意：一成前安立，謂前三類世界道路往來。
二者順後，入即攝他，入已去即為他所攝。
行即往來不住，故如帝網，正喻於此。
二如帝網差別，即真實義相。
土土同體不守自性，互相涉入如彼帝珠，故名真實。
論云如業幻作故者，轉以喻顯。
如世幻者，火處見水、大處見小等。
業所作土亦同於幻，故得涉入重重無盡。
三「十方」下無量相，謂前二相周遍十方。
又上說不盡故，結云無量。
《大菩薩藏經》說「虛空中世界重數多於大千所有微塵，
但由業異，不相障礙。」
一處重重尚爾，況復橫周。
第二「智皆明了」下辨其能知。
若真實義相，唯智能知，餘一切相可現眼見。 ^763b16

第七淨土願，願清淨自土安立正法，及能修行眾生故。
於行相中總有七淨：一同體淨，以同法性，故令一多互相即入。
二無量佛土普皆清淨者，即自在淨，如摩尼珠美惡斯現、
淨穢圓通，故云普皆清淨。
三光明眾具以為莊嚴者，名莊嚴淨，即相淨也。
四「離一切」下明受用淨，謂受用此土離過成德故。
初句成斷德、後句成行德，如受用香飯，
身諸惑滅，入正位等。
五「無量智慧」下住處眾生淨，謂具德人居，今略語智慧。
六「普入」下因淨。淨因有二：一者生因，謂施戒等，
如《淨名》說。二者依因，此復有二：一鏡智淨識為土所依：
二後智通慧為依，如初第十地入佛國土體性三昧現淨土等。
此二皆是諸佛境界。
七「隨眾生」下果淨，因既有二，果亦二種：
一所生果，即前相淨；二所示現果，即臨機示現，今依此義。
上七淨中，前四當相明土、次一就人顯勝、後二舉因顯果。
就前四中，初二土體、第三土相、後一土用。
就土體中，初彰體同、後明體淨，故有七淨，淨土義周。 ^763c13

第八不離願，願於一切生處，恒不離佛菩薩，得同意行故。
亦名心行願，願不離一乘故。
故論云「第八大願不念餘乘故。」
行相中有十二句，初總、後結、中十別明菩薩行。
今初，同志一乘，同修萬行故。
次「無有怨嫉」下別，於中前五修行同、後五德用同。
前中，初二自分二嚴，一福善同集、二智觀齊均。
後「常共」下三句勝進，於中初一攝法方便，謂聚集解脫論佛法故。
後二依法起行，初一利他故，隨意現身也；
後一自利，謂忘緣照境，不由他教云任自心，智契法身名知佛境。
威力外用智慧內明，則兼報化分齊境也。
後五德用中，一明通體，如意所成無能退屈；
餘四通業，於中前三如意通業，一本身往餘世界、
二現多異身於一切佛會、三示同類生名一切生處；後一法智通業。
三修菩薩行一句，總結上十。 ^764a4

第九利益願，願於一切時恒作利益眾生事，無有空過故。
亦名三業不空，《瑜伽》云「願所有一切無倒加行皆不唐捐。」
行相中二：先總明，謂乘念不退，圓滿教輪，三業皆益。
又三業皆不唐捐即是不退，摧障圓德所以名輪。
後「若暫」下別顯有二不空：一作業必定不空，三業能安樂故。
謂見身行行，知佛法真實故云必定，聞口說法能生智慧、
念意實德諸惑不生，此從增勝，故說三業成益不同，實則互有。
二「得如大藥」下利益不空，二喻皆喻拔苦故。
一切眾生有二種苦：一種種諸苦，謂逼迫等，
藥樹王身以為能治；二貧窮苦，如意寶身以為能拔。
種種義兼身心若麁若細，貧窮通於世財法財。
論主對前安樂，此為利益，故作此釋。
實則前喻喻三業捨惡離苦，後喻喻三業進善得樂也。 ^764a20

第十成正覺願，願與一切眾生同時得無上菩提，恒作佛事故。
文四同前。而論總顯願相云「第十大願起大乘行者，是果乘故。
雖得佛道，不捨菩薩利益，名起大行故。」
就行相中分為二別：初成菩提體，願自運已圓；
後「不離」下菩提作業，即運他不息。
今初。菩提亦是總相，一切世界即得菩提處，謂遍於十方同類異類一切諸剎。
真則稱性，應則隨機，故無不在。
後菩提作業中有七種業：一從不離至入涅槃是示正覺業，
一切毛端是成佛處。
上來平漫遍於十方云一切世界，今明遍法界中一一毛端極小量處皆於其中八相成道，
以彼皆有可化眾生故。
故〈離世間品〉云「於一毛端量處有多眾生，況於法界。」
然復不離一毛端處，而於一切毛端處示現，
則不動而遍，一多自在。
二「得佛境界」下說實諦業，謂說四真諦令悟實故。
初明能說，謂智慧力。
力兼二義，謂神通力。
論經具之。此二力用唯是佛境。
後顯力用，以神通力念念成佛，以智慧力隨樂為說令得寂滅，
是說之益。謂能斷集修道，則得苦滅，證於滅理。
論釋成佛，云除諸難處彼彼勝處生者，
以佛生處必非五難處，亦無佛前後難，故云除諸難處。
三「以一三菩提」下證教化業，以一極無二之菩提，
契差別之性淨涅槃，則不復更滅。
說此證法令物生信，名教化業。
四「以一音」下種種說法業，一音稱機故。
五「示入」下不斷佛種業，涅槃常住動寂無二，
雙林應盡增物戀情，故云示入。
既非永滅，常作佛事，故佛種不斷。
此亦得果不捨因也。
六「示大智」下明法輪復住業，大智慧地唯一事實，即是佛智能生萬物。
終歸於此，故名為地。
示物同歸，而智慧門隨機萬差，名安立一切。
前即涅槃能建大事，此即於一佛乘分別說三，對實施權故名復住。
七「以法智」下自在業，於中初顯自在所依，所謂三通。
法智通者，觀一切法無性相故。
神足通者，自身現生，住滅修短隨心自在故。
幻通者，轉變外事無不隨意故。
此後二通但內外為異。
由法智通見理捨相，故不住世間；由後二通有自在事用，
故不住涅槃，成無住道。
又依《智論》說有四通，前三同前，四以聖自在種種變化通，謂十八變三輪化等。
取此則自在下當第四通。
上來別顯十願竟。 ^764b7

第三「佛子」下總結十願，不異前標。
第四「以此」下明攝眷屬。
若觀經文，似此十之類有於百萬等。
依論釋云：此十大願，一一願中有百千萬阿僧祇大願以為眷屬，
則此十願攝無不盡。
如成正覺願，則攝藥師十二上願；如淨土願，則攝彌陀四十八願等。
故此經他經所有諸願，不出此十。
非唯攝願，亦攝一切菩提分法，如第七地辨。
上明十願彰自勤行竟。 ^764c23

第二「佛子此大願」下，以十盡句與眾生共。
謂前十願皆為眾生，由十無盡，成前大願皆無盡也。
文分為二：初總標舉、後「何等」下徵以別顯。
今初，晉經名為不可盡法，下釋亦云皆不可盡；
今言十盡句者，窮彼無盡皆無有餘，故名為盡，斯則盡無盡之眾生等也。
故下論云盡者，示現不斷盡，非念念盡，由此故。
今前之十願得大願名，故云此大誓願而得成就。 ^765a2

二徵顯中，先顯上十盡、後「若眾生界」下顯前大願成就。
今初，先徵、後顯。顯中十句，初句為總，十願皆是為眾生故；
餘九句別，別皆集成度生義故。
一眾生於何處住？
所謂世界故。二世界依何？
謂盡虛空界故。三說何法化？
謂法界故。四隨所化生安置何處？
謂涅槃故。五涅槃何用？
謂佛出現故。六以何方便巧化？
如來智故。七此智何知？
謂知心所緣故。八此心所緣令隨何境？
謂佛智所入境故，即是真性。
後三轉盡，略攝前九義含總別。
云何攝九？謂世間轉，攝前眾生界、世界、虛空界。
其法轉，攝前法界、涅槃界、佛出現界。
其智轉者，攝前如來智。
下三界而言轉者，世法及智展轉攝前無窮盡，故轉亦是無盡義耳。
又十中前四為四種無量界、後六皆調伏方便無量界。
十皆云盡者，無斷盡故。 ^765a11

第二顯大願成就中，先反顯、後「而眾生界」下順明無盡所以。
十願同此十者，前之十願不出此十故，此十盡句增上力故。
諸佛以此力，常為眾生作利益事，我願同然。
上來願校量竟。 ^765a27

第二「佛子菩薩發如是大願已」下修行勝，
即行校量，有十種行。
就文分三：初明行所依心、二「成淨信」下顯所成行相、
三「佛子菩薩如是」下結十名體。
今初。由先大願熏心故，則得利益等十心為起行依，於後十行起作自在。
然有二意：一以十心通為十行之依，隨釋易了。
二以十心別對十行以治十障。
文皆次第，唯信行最初而不濁居末者，以與釋文相接故也。
一利益心者，利益拔苦，即是悲心所依，治損害障能成悲行。
二與樂柔軟，即是慈心，治瞋恚獷強障。
三隨順所求，即是施心，治於身命財生顧戀障。
四寂靜無求，方能求而無厭，故是無疲厭心，治希求報恩貪著利養不寂靜障。
五三學調伏是知經論心，以經詮於定、
論詮於慧，經兼於律復是調伏，治無善巧求加行障，有則調伏故。
六雖行世間，妄惑不生，故云寂滅，是解世法心，以治性不柔和。
不於他心隨順，而轉不寂滅障。
七高崇賢善、拒惡不增，故名謙下，是慚愧心，治於放逸之高舉障。
八能修出離以法潤澤，即堅固莊嚴，治於種種猛利無間無斷生死大苦生怯弱障。
九能如說行故心不動，即供養佛行，治於大師所猶豫疑惑障。
十不濁心，即第一信行，信以心淨為性，
離不信濁故，此治全未發心、全未受持菩薩學處障。
由治十障故，經名淨治地法，地法通於教證。
此所治障，具如《瑜伽》四十九說。 ^765b2

第二別顯所成行相。
略啟七門：一釋名，先列、後釋。
列者，一信行、二悲、三慈、四施、五無疲厭、
六知經論、七了世法、八慚愧莊嚴、九堅固力、十供養佛。
釋名，隨文可見。 ^765c1

二辨體，多同〈十藏〉。
三明得處，信位即修故，信進念等大同於此，三賢漸熟故。
〈十藏品〉有信等藏，初地證得，以淨治地障，故此偏明。
下論云「此信等十行，盡是障地淨法，故前將一行以對一障。」 ^765c5

四約修分別，十行分二：前三是行意樂，
故名為心；後七加行造修，故名為行。
故論云「此十種行，顯二種勝成就：一深心成就，
謂信悲慈；二修行成就，謂餘七故。」
《瑜伽》、《地持》皆同此說。 ^765c9

五約二利，前七別顯二利，信及無疲是自利行、
餘五利他；後三通約二利；攝護前七故。
於中；前二護前七，謂慚愧治障，護令離惡，能令信等成無著行。
由堅固力，護令住善，能令信等成不可動。
後一攝前七，一攝令成行、二攝令得果，思之可知。 ^765c13

六明次第者，先自證信因果，既自證信愍傷妄苦，誓與真樂為救他故。
捨而無悋求法無倦，便能了知經論、籌量世法，
止惡慚愧，進善堅固，能真供佛。 ^765c19

七釋文者，十行分九，慈悲合故。
今初。信行分二：一攝德成人、二「能信」下正顯信相。
有十一句，文分三別：初句總信因果、次九別明因果、後一結略顯廣。
今初。如來是果、本行是因，所入通因果，因果皆有證入義故。
二「信成就」下，別明因果中，前二句因，初句行體、
後句行能；餘七是果。
句雖有七，攝為五勝，合初三故。
并結有六，五皆佛德，故名為勝。
五中，前四智德、後一斷德。
智中，一對治勝，即寄對顯勝，謂十力降魔、
無畏制外、不共過小，故云對治。
而經云不壞者，為對二乘非究竟故。
次三當相顯勝。二即不思議神通力，上勝所現，絕圖度故。
三不雜染勝，謂證真生智無中邊雜，是佛之境故，
以即邊而中故無有邊，二邊既無中云何有？
四一切種智勝，證真了俗，故云隨入無量差別，是種智境。
五離勝，一切煩惱習常遠離故。
經但云果，而論判為斷德，以前四皆果。
今復云果，明是果果，故當涅槃。
三「舉要」下舉略顯廣，故總信一切因果。
智地是證，說即是教，力通上二。
或謂威力，亦是三輪化益。 ^765c23

第二雙辨慈悲二行。
中二，先明三觀為方便、後「菩薩見諸眾生」下明所起之行相。
前中，三觀即為三段：第一遠離最上第一義樂觀；
第二「而諸凡夫」下具足諸苦觀；三「然諸眾生」下彼二顛倒觀。
但失真樂已為可愍，況加妄苦，況復雙迷，反本何日？
由初觀故起慈、由次起悲、由後雙起。
今初觀者，性淨深寂名第一義，不動為樂，隨妄則離。
文中，先總標起念、後「諸佛」下顯所離樂。
於中九句，初總、餘別。
總云佛法者，唯佛教證所能顯故，具下諸義所以甚深。
別有九種甚深，今經闕論第九難得。
一寂靜甚深，謂法體離於妄計實有故名寂靜。
自是妄計，於中正取，非本不寂。
《中論》云「虛誑妄取者，是中何所取。」
此一約遮詮。二寂滅甚深，此約表詮，論云法義定故。
謂一心體寂，故云法定。
二門亦寂即是義定。
次三甚深對治三障，成三脫門觀，謂三治妄分別障、
四治有相障、五治取真捨妄障。
六明離雜染觀，謂真方便道。
七不可算數思量，生善根觀故，即是助道。
八依自利利他增上智觀，故云廣大，即不住道。
九論云難得甚深，三僧祇劫證智觀故，
即是證道，證性淨信故。
今廣大攝之，大稱體故，與證義同。
前二直就法體、後七約智顯深，故皆云觀。
第二具足諸苦觀，約十二緣明之。
然十二緣具業惑苦，但云苦觀者，業惑苦因故。
又二流動當相即苦，動即有苦故。
文分為二：先別明緣相、後「如是眾生」下結成妄苦。
前中分二：初明前際三支、後「於三界田」下顯中後九支。
故論主分前三支一處解釋，後九及結一處解釋。
欲顯前三是因，因是倒惑邪見義同故，
識支約種是因義故，亦顯前二前三與次七次八許異世故。
約果結苦，苦義顯故。
今初三支，文有十句，初總、餘別。
總云邪見者，前明正法理本無偏，今迷彼實義、
理外謬取，皆名邪見。
通於業惑，非獨撥無因果。
《涅槃》亦云「一切煩惱，邪見攝盡。」
本在其中，云何言墮？
此有二義：一約始起一分，名之為墮；二約迷真隨妄，
義說為墮，非有始也。
真雖本有，迷亦無初，相依無性，故名為真。
若定有真，真還成妄。
若爾，真應同妄，互相依故。
妄必可斷、真必可顯，斯則不同。
不空之真非由妄故，但空妄執自見真源。
後「無明覆翳」下，別有九種邪見：初五無明、
次三是行、後一識支。
業及識種亦名邪見者，義如前說。
又邪見俱故、邪見引故。
所以無明具多句者，一切煩惱謝往過去，
總名無明，故今委說。
又顯一切煩惱皆能發潤，而發業位無明力增，故名無明。
今初五中有二：初三根本，迷法義過；後二為末，追求時過。
今初，前一迷法、後二迷義，故論總云「此三依法義妄計如是次第。」
斯則妄計之言通上法義。
亦可妄計別對第三愛念邪見。
初一句是蔽意邪見，此依迷法，謂無明住地迷覆法體。
所言法者，謂眾生心，名為蔽意，故此無明迷真之初、妄惑之本。
次二迷義者，通四住惑，由前癡故。
迷覆因緣無我之義，妄立諸法。
所迷諸法有內有外，謂第二憍慢邪見。
此依迷內妄立我法，自高陵物，故經云「立憍慢高幢」。
三入渴愛網中，即愛念邪見。
此依迷外妄，謂我所及外境界，而生貪愛，
如渴鹿馳焰、魚為網纏，如今愛支。
四「行諂誑」下，二種邪見追求時過。
如今之取支，故《俱舍》云「遍馳求名取」。
由上內計有我、外見我所，以我對所便生三過：
一初句於可得處起諂誑邪見，諂誑屈曲虛而似實，
故喻稠林不能自出；二於不可得處則生忌嫉；三於已得處則生慳悋。
上二即第五慳嫉邪見，經云「心與慳嫉相應不捨，
由嫉他身故生卑賤中形貌鄙陋，由慳財故資生不足。」
故云恒造諸趣受生因緣。
次三明行中，初「貪恚」下集業邪見。
由前追求，增長煩惱起業行過。
此句總明由惑造業，故六地云不正思惟起於妄行。
亦是行俱無明正發業故。
諸業非一，是為橫集；日夜增長，復顯竪集。
然集業因由於三毒，故云貪恚愚癡三毒緣於三受。
故論云「受諸受時愛憎彼二，顛倒境界故。」
謂樂受生愛、苦受生瞋、癡從中容，故云彼二。
顛倒之言，通於上三，皆由無違順中妄謂有故。
然愚、癡、無明行相何別？
愚即遲鈍多所封著，癡者迷闇不別是非，
皆對現境不緣三世；緣三世境而不了達，
乃名無明，不見未來發現業故。
通義可知。次二別明行支中，初句明吹心識火熾然邪見，
即內心思業為煩惱風動，謂於怨恨時互相追念名為忿恨，
此思之始；欲起報惡業，故云熾然不息，此思之終。
思通諸惡，而殺業在初，故偏云忿恨。
下加害亦然。八起業邪見，即兼動身口，故云凡所作業。
論云「於作惡時迭相加害故」。
由倒造業，業不離倒，故曰相應。
三「欲流」下第九心意識邪見，明所引識支，以其識支通因果故。
經欲具明，故具顯因果；論欲分析，故先明識種。
心意識三，名有通別，已如前釋。
今此文中義含通別，別謂心是識種，意識通餘四種。
種子之言，揀異現行，謂五果種。
誰能起此？謂善惡業。
無記非因，故此不論。
善業云何復生苦種？
以與欲等四流相應。
今施戒等皆是有漏，非無念智，無有斷期。
若爾，何不名為起業種子？
理實俱通。望苦樂報，業為正種；望生心體，識為正種。
以就本性，一切生死皆心起故，如芽肥瘦由於水土，
而生芽者正在穀子，故諸經論互說二種。
上明前際三支竟。
第二明中後九支。
然論兼結文，總分三段：初明自相、二「有生故」
下同相、三「是中皆空」下顛倒相。
言自相者，現在名色等，支體狀別故。
言同相者，釋有二義：一未來二支亦同現在，有名色等故。
二約果相顯緣起過患，通遍果位故名為同。
猶如色等礙等為自相，苦等為共相。
共即同也。是則現在亦有同相，未來非無自相，但隱顯耳。
此釋順論。論云「二同相，謂生老病死等過故。」
三顛倒者，緣體是空，執有是倒。
今初自相，復有三種，一者報相、二「不離」
二字是因相、三「此名色」下彼果次第相。
言報相者，即初受生異熟識體，共名色生，
故論云「報相者，名色共阿賴耶識生。
此含識支一半，名色支全故。」
《攝論》云「本識有三相：一自相，謂本識自體；
二因相，謂種子識；三果相，謂異熟識。」
此意明為因義邊名種子識，即前約因。
識支為果義邊名異熟識，即此報相名色所依。
若不望因果直語自體名為自相。
今論因相，却是彼中果相，立名雖殊並通因果。
經云於三界田中者，是所生處。
下六地中約因位說，以業為田、以識為種；
今約果位，故以三界為田，生前識種。
復生苦芽者，標所生報。
前三支因必依苦果而起，今更生苦所以稱復，此顯展轉無窮之義。
「所謂」已下出苦芽體相，論云名色共生者，
名色共彼生故，謂名色共彼本識生也。
恐人謬取名與色共，故有此言。
名謂非色四蘊，色謂羯邏藍等，此二與識相依而住，
如二束蘆更互為緣，恒時而轉不相捨離。
二不離是因相者，即顯本識為名色因，
謂是名色不離彼本識，依彼本識故。
既依此釋，定知此段具於二支，謂識及名色。
三彼果相者，是彼報相名色之果。
由名色增長成餘八支，非別有體。
初成六處者，名增成意處，色增成餘五，次六處增長成觸。
言於中者，於六處中有根境故。
餘因緣義，廣如六地。
二同相中，生及老死正顯同相。
「如是」已下總結成苦。
何處是苦？此有三重：一論將入同相中，
則以生老死憂悲苦惱明於苦聚，文義顯故。
二近結於果，名色共生此明苦生，餘八苦長。
三遠結十二，前二支半為能生長，後九支半為所生長。
三顛倒相中，言是中者，是前十二緣中。
「皆空」已下明倒所以，由空謂有所以名倒。
此有四重：一緣成無性，所以言空；二離我我所，
釋成空義，離我人空，離所法空；三「無知」
下釋無我所以；四以外事釋無知覺。
三中四句，通外及小。
初約外道，外道雖眾，不出僧佉及與衛世。
僧佉說覺以為神相，衛世說知以為神相。
今無知覺，成上自體本無有我。
作受二句通於能所，能作能受故是於我，所作所受即是我所。
在因名作，在果名受，今但緣成故無作受。
若約小乘就五蘊說，受蘊名覺、三蘊名知。
約六根說，身識名覺、餘五名知。
五陰造業故名作者，當陰招報名為受者，今並遣之。
現有知覺，云何言無？
隨俗故有，約真故無。
又心法有四：一事、二法、三理、四實。
謂隨境分別見聞覺知，名之為事。
論體唯是生滅法數，故名為法。
窮之空寂說以為理。
論其本性唯是真實如來藏法，故名為實。
此四重中，說初即說知覺等名，若就後三即無知等。
四「如草」下以彼外事喻釋無知覺等。
以諸眾生現見有於動止語言，云何說言無知覺等？
故以外物動不動事示無知覺。
草木則動、石壁不動，皆無知覺，故內動止豈當有之？
《淨名》云「是身無知如草木瓦礫。」
言亦如影像者，顯從緣有，似而非真，即雙喻二諦。
若準論經，無影像喻而有，如響可喻言聲而無知覺。 ^766a15

第三「然諸」下彼二顛倒觀。
妄苦本空得而不覺，真樂本有失而不知，
而遠樂就苦，名彼二顛倒。
上來三觀為方便竟。 ^768a14

第二「菩薩見」下正起慈悲。
初明興悲，謂見苦應拔；後「復作」下興慈，謂無樂應與。
既言具苦，必知無樂故。 ^768a17

第四施行，文三：初總明施行、二別顯施物、三總結行成。
今初，文有五句：一明施所依，以見有苦無樂故。
二「以深重」下彰其施位。
此地檀度得圓滿故。
契理曰深，不捨悲願為重。
此心住地，故能滿檀。
三「於一切」下明施體相。
四求佛大智，顯施所為。
五修行大捨，結施行名。
二「凡所有」下別明施物，偏顯上文一切無悋。
於中，初總、後「所謂」下別。
別顯一切，略有二種：一者外財；二者內財，
謂頭目等，文顯可知。
三「為求」下總結行成，初結所為、後「是名」下正結行成。
然初地中應具三施，從增勝說但舉於財，
故《般若論》二三地中方行無畏，四地已上乃行法施。 ^768a19

第五無疲厭行中，分三：初牒前起後、二
「轉更」下正顯行相、三「即得」下結其行成。
下五行中唯除第十顯相，即是結名。
餘皆具三，文處可見。 ^768b3

第六「得無疲」下成經論智。
第七「獲是智」下成世智行。
言隨應者，隨機所應，宜以何法。
隨力者，隨己智力所能，隨他智力所堪。
隨其所習者，約機現作。
論釋隨宜言如論說者，即《瑜伽．菩薩地．
菩提分品》也。 ^768b7

第八「成世智」以下明慚愧行。
「知時」已下正顯行相。
時有三種：一者念時，如是時中宜修定等，剎那不間故。
二日夜時，晝則存心，初中後夜皆勿廢故。
三所作得必不斷時，此即智量，謂量力所能亦愛亦策，勿令過分後休廢故。
以此三時，修前八科二利之行，煩惱睡蛇晝夜不雜，為慚愧服而自莊嚴。 ^768b11

第九「於此行中」下成堅固力。
謂此即前慚愧二利行中，欲早求度應當精勤，不退自分不轉勝進。 ^768b18

第十「得堅固」下明供養行。
利養正行具二供養。 ^768b21

第三「佛子」下結十名體用，先結體用、「所謂」下結名。
言體用者，此十即是淨諸地法，以治十障故。
障如前說。然安住地分有三十句，亦明信慈悲等，與此何異？
論云前是清淨地法，今盡是障地淨法者，
前句文略，若具應云前是清淨，此地法以局初地故。
今盡是障地淨法者，謂不局初地，故云盡是，盡淨諸地障故。
故經云「淨諸地法」，《瑜伽》亦云「此十種法，
於一切地能淨修治故，下諸地中皆云信等、皆轉淨等」。 ^768b22

第三「佛子菩薩住此歡喜」下果利益校量勝。
有四種果：一調柔果、二發趣果、三攝報果、四願智果。
釋此四果，略啟四門。 ^768c2

第二釋名。通稱果者，地中滿足故。
別言調柔者，謂調鍊柔熟，以供養攝化等為能調，鍊信等十行為所調。
鍊由行供等令信等調柔，隨意堪用故名調柔，下鍊金喻其義甚顯。
二發謂發進，趣謂趣向。
於地滿中更求明解為能發趣，發自此地趣向後後為所發趣，
下商人喻義甚相似。
三王位之身酬因名報，因成納果故名為攝。
四內證願力教智自在，又以願力助智令業用無邊，故稱願智。 ^768c5

三明分齊。初二是其行修方便、後二是其報行純熟。
行修唯在地滿，報行該於始終。
從初住地乃至地滿，所受王身說為攝報，所有作用說為願智。
又初二後一此地定有，攝報一果有無不定。
容有不作故云多作，而定能作故亦定有。
又初二果亦是地法，初行、次解，是所修故；
後之二果唯果非法，初體、後用，非所修故。
是以經於二果之後便有結文云略說初地法門。
不得此意，則似論家謬取法門濫為果稱。 ^768c14

四辨通局。發趣文局初地，以最在初故。
義通十地，通解十地故。
餘三義局，初地報等殊故。
文通十地，地地皆有故。 ^768c24

第五釋文。四果即為四別。
今初，調柔分三，謂法、喻、合。
法中分四：一見佛為鍊行緣、二「悉以」下所鍊行體、
三「以前二」下別地行相、四「是菩薩隨所」下鍊行成熟。
前中，先總明、後「所謂」下別顯。
總中以大願力是見佛，因力兼神力故。
《瑜伽．住品》，有二因見佛：一願、二力。
論經具二。論云「以勝通力見色身佛，以正願力見法身佛。」
《瑜伽》正願得生受用土中常得見佛。
今云法身，即功德法身。
別中云見多百佛等者，論云「方便善巧示現多佛故。」
此善巧有二：一不直云無量，而巧歷百千等數，為方便顯多。
二言多百者，是多箇百，多千等亦然。
是為一數之中已攝於多，故名善巧。
理實入華藏剎海，見法界身雲也。
二所鍊行體中，以行入行，故名為鍊，如金入火。
然有三種入，即分為三：一入功德即供佛行，
去薄福垢，亦兼供僧。
二「以此善」下入無上果，即迴向行。
去下劣垢論當第三，意明通迴二行故。
三「佛子此菩薩」下入大悲心，即利生行，去懈怠垢。
三別地行相中，先約四攝。
然四攝望前猶是利眾生法，望後為別地行相，
以因利生之便，故於此明下二地中乃在鍊行，成後四攝。
雖不足全別十地，為是化生之法，故用之耳。
愛語是法施，初地檀滿故說二增。
二約十度，然證相難分，寄十度等以顯差別，各說一增。
若不爾者，何不二地言二度增？
檀度初地先已增故。
乃至九地應言九增，九地尚云餘非不修隨力隨分，顯寄明矣。
是以具論諸地所行，略有五義：一為別地各說一增，如今文是。
二辨勝，過前初地檀勝二地，二度勝故。
二地文云遠離慳嫉破戒垢故，乃至十地十度皆勝，是則後後皆勝前前。
三論其實行，地地具修。
四證理平等，非多非一。
五約圓融，一具一切。
四所鍊行成中總收三入，初牒供佛化生以為能鍊，
信等淨法以為所鍊，後舉前迴向能鍊令信等淨也。
言轉轉者，此之信等於初地中有三節，
淨謂初住地時證前緣修令成真修，已是一淨；
二行校量中對除障法，復一度淨；今此地後更歷三修，故云轉轉。
第二喻中，金師喻菩薩，金喻信等，火喻供等三行。
三行非一名數數入，調柔成就喻鍊行成。
金性本有從緣始顯，信等修生云何同喻？
信等有二：一未證真前但約緣修為對治行，妄識為體。
二證真之後乃知信等非是今有，即如來藏中恒沙佛法真心為體，
真心為體即是理性，信等相殊說為行性，此二不二並可喻金。
雖假供等緣修以成真德，德由真起。
後成嚴具，亦不異金。
既了於真，真非妄外，故全妄識即是真心，寄相顯真故分能所。
第三法合，準喻可知。 ^768c27

第二發趣果中二：初正明發趣果、後「佛子是名」下總結地相。
前中有四：一法、二喻、三合、四結。
法中亦四：一問、二知、三行、四到。
知是名解，正能發趣。
然由問故知，所以先問。
知意在行，行必能到。
今初問中具問諸地，初地已滿而更問者，
一問勝進，非問自分。
二者一地之中具攝一切諸地功德，故問所攝容許未知。
於中云相及得果者，相即隨諸地中所有諸障及對治相故。
謂諸地能所觀相皆別，十地故得者，即正證出世間智故。
果者，因證智力得世間出世間智故。
相即方便智。得是根本、果即後得，後得緣俗故名世間，無分別故復名出世。
又此三者即是三道，初是無間，與惑相翻；
二是解脫，正證無為；三是勝進，後智進修。
不說加行者，地前加行非地攝故，地上加行勝進收故。
言為欲成就此地法者，當地法也。
後云彼地法者，後地法也。
若準論意，成就地法即是信等。
第二「是菩薩善知」下明知。
由問故知，知不異問。
經展問中相及得果以為十句，論攝十句為五方便。
言方便者，行修善巧也。
第一觀方便，觀謂觀解，攝初二句：一諸地障對治者，
以能治觀解治十種障，立十地別，本文具之，此約所斷明觀。
二地成壞者，攬行成位集故名成，諸行各住散故名壞，此約所知明觀。
第二得方便，得謂證入，攝次三句。
曲有三種方便：一相果者，即欲入方便是方便智，
帶相觀終故名相果；二得修者已入方便，
即根本智，顯是證修，非緣修故；三勝進方便，
即後得智，謂信等成地之法，離障清淨故。
第三增上方便，進修後位故名增上，亦攝三句：
一地轉轉行者，依前起後，地背相捨故；
二二執名非處、二空為住處，亦是相應不相應也；
三以後勝前增長善巧，名殊勝智。
第四不退轉方便，唯第九句，前三方便無退息故。
第五盡至方便，即第十句。
淨治菩薩地盡，轉至佛智地故。
若以相等攝五方便，初一是相；二具於三，
如次三句配相得果；第三唯果；第四總明三事不退；五通明三因窮入果。
若攝十句，初三為相，第四是得，次四是果，後二具三。
第三「佛子」下行、第四「由此」下到，並可知。 ^769b20

第二喻中，初喻前問，有二方便：一不迷方便。
道中喻行因，住止喻得地，各有障治，故曰安危。
二資具方便。具資糧故。
不迷多約利他，資具多明自利。
次「佛子彼大」下喻知。
三「善以」下喻行。四「乃至」下喻到。
行中語略，故云乃至。
第三合中，初合知，「然後」下合行，「安隱」下合到。
喻中略行，此中略問，欲影顯耳。 ^770a4

第四「是故菩薩」下結勸可知。
第二「佛子」下總結地相。
行修已竟，故於此結。
前說分齊深，故說其一分此中廣故，說所不盡。
大方廣佛華嚴經疏卷第三十四
 ^770a11
