
other:: 
## 2
大方等大集經卷第二十六
translator:: 北涼天竺三藏曇無讖譯
寶髻菩薩品第十一之二
「云何菩薩淨五根行？
菩薩信心不可動轉，名為信根。
不由他教而行精進，名精進根。
常念菩提，名為念根。
常修大悲，名為定根。
攝取善法，名為慧根。 ^179a12

「復次，信諸佛法，名為信根。
求諸佛法，名精進根。
念諸佛法，名為念根。
得佛三昧，名為定根。
斷諸疑網，名為慧根。 ^179a15

「復次，心向菩提無有疑網，名為信根。
增長善法，名精進根。
求善方便，名為念根。
視諸眾生其心平等，名為定根。
觀諸眾生上中下根，名為慧根。 ^179a17

「復次，心淨無濁名為信根。
壞眾濁心，名精進根。
念清淨法，名為念根。
觀心性淨，名為定根。
能令眾生住清淨法，名為慧根。 ^179a21

「復次，遠離一切弊惡之法，名為信根。
求諸善法，名精進根。
得已不失，名為念根。
既得善法如法而住，名為定根。
思惟善法不善無記，名為慧根。 ^179a23

「復次，信根者即是施心。
精進根者，即是樂施無有休息。
念根者，既施之後不求果報。
定根者，即平等施心無分別。
慧根者，不觀福田及非福田。
復有信根，即是初入善法之心。
精進根者，能壞憍慢。
念根者，離我我所。
定根者，遠離一切六十二見。
慧根者，遠離一切諸惡煩惱。
是名菩薩淨五根行。 ^179a27

「云何菩薩淨五力行？
善男子！菩薩摩訶薩具足五根，不為諸魔之所破壞，故名為力。
一切聲聞辟支佛乘所不能及，一切眾生不能令其退大乘心，
一切煩惱不能破壞，能令其心知足少欲，
身得大力善覆諸根得金剛身，是名為力。 ^179b5

「善男子！菩薩摩訶薩住信力時，終不造作一切諸惡；
住進力時造一切善；住念力時不失善法；
住定力時不為五欲樂之所壞；住慧力時遠離一切諸結煩惱。 ^179b10

「復次，住信力時不隨他語；住進力時求善不息；
住念力時得陀羅尼；住定力時說法平等；住慧力時能壞一切眾生疑心。 ^179b13

「復次，住信力時，具得解力；住進力時，具精進力；
住念力時，具解脫力；住定力時，具足願力；
住慧力時，具諸行力。 ^179b16

「復次，住信力時，見慳罪過；住進力時，遠離慳貪；
住念力時，以所修善願向菩提；住定力時，
其心平等；住慧力時，心終不求施戒定報。 ^179b19

「復次，住信力時，能離一切破戒之垢；住進力時，
至心具戒；住念力時，以所持戒願向菩提；
住定力時，具清淨地；住慧力時，遠離作戒。 ^179b22

「復次，住信力時，遠離瞋心；住精進力，修習忍辱；
住念力時，以所修忍願向菩提；住定力時，
護諸眾生；住慧力時，不觀眾生士夫壽命。 ^179b24

「復次，住信力時，遠離懈怠；住進力時，所修諸行到畢竟岸；
住念力時，所修精進願向菩提；住定力時，
身心寂靜；住慧力時，不住善惡。 ^179b27

「復次，住信力時，遠離一切怱務之事；住進力時，
勤求禪支；住念力時，以所修定願向菩提；
住定力時，其心常定；住慧力時，不著諸定。 ^179c1

「復次，住信力時，遠離無明；住進力時，勤求諸善；
住念力時，以所修智願向菩提；住定力時，
修善思惟；住慧力時，如法而住。 ^179c4

「復次，住信力時，具足七力；住進力時，得住七覺；
住念力時，得八念處；住定力時，離七識處；
住慧力時，離八邪支。 ^179c7

「復次，心於菩提無有退轉，是名信力淨信力行；
不取不捨，是名進力淨進力行；修四念處，
是名念力淨念力行；調伏於心，是名定力淨定力行；
遠離諸見知善方便，是名慧力淨慧力行。 ^179c10

「善男子！云何菩薩淨七覺行？
終不失於助菩提法，名念覺分。
不取不捨奢摩他，名擇覺分。
離一切惡，名進覺分。
離諸愁惱，名喜覺分。
身心寂靜，名除覺分。
得解脫味，名定覺分。
所作已辦，名捨覺分。 ^179c14

「復次，不捨菩提心，名念覺分。
至心護法，名擇覺分。
調諸眾生無有休息，名進覺分。
具足善法，名喜覺分。
離諸煩惱，名除覺分。
能令眾生住三昧中，名定覺分。
令諸眾生悉知法界，名捨覺分。 ^179c18

「復次，不念聲聞辟支佛乘，名念覺分。
分別一切法字句義，名擇覺分。
求善法時三業不息，名精進覺分。
離怨親心，名喜覺分。
如法而住，名除覺分。
隨諸世間而能調伏，名定覺分。
不觀二法，名捨覺分。 ^179c23

「善男子！助菩提者，覺一切法知一切法，
分別諸法籌量諸法，知諸眾生心性心行，
是名菩提分，亦名聖行。
如是聖行，非是一切凡夫魔眾邪見所行，
非是色聲香味觸行，非一切相一切受、
諸心意識見聞覺知、有想無想一切法行，故名聖行。
夫聖行者，非覺非非覺亦非大覺，而能對治一切諸法，
然復不與諸法諍訟，是名聖行。
聖行者，即是佐助菩提之法。 ^179c27

「善男子！云何菩薩淨八道行？
八道者，所謂正見。
云何正見？正見者，見一切法皆悉平等。
如是正見，不名空見。
何以故？自有正見非是空見。
如是二見，亦名同見。
復有我見、眾生見、空見，不名正見，如是三見亦復同見。
又眾生見、命見、空見，不名正見，如是三見亦復同見。
又有我見、斷見、空見，不名正見，如是三見亦復同見。
又有有見、無見、空見，不名正見，如是三見亦復同見。
復有四見：佛見、法見、僧見、空見，是名正見，如是四見不名空見。
善男子！若有人著如是見者，不名正見。
若不著者，乃名正見。
何以故？夫正見者，見無分別、平等無二。 ^180a7

「云何名為平等見耶？
若作是念，凡夫法下、學法為上，如是名為非平等見。
凡夫法漏、學法無漏，凡夫法食、緣覺無食，
凡夫法垢、菩薩法淨，凡夫有為、佛是無為，如是見者非平等見。
若能觀察凡夫之法，乃至佛法無有差別，乃名平等。
若能觀見凡夫法空，至佛法空，是名正見。
觀凡夫法從因緣生，辟支佛法亦從緣生，乃名正見。
若觀凡夫法寂靜、菩薩法寂靜，是名正見。
若觀凡夫法不具足，乃至佛法亦不具足，是名正見。
若觀我與無我無有差別，無差別見，乃名正見。
若如是見，則不見於上中下法，於一切法亦無覺觀，是名正見。
正見者，名無所見；無所見者即是正見。
若如是見，是人乃至不見一法、一法相貌、一法光明。
善男子！若如是見，是名佛法之正見也。」
說是法時，五百比丘得阿羅漢果。 ^180a19

「善男子！云何正覺？
正覺者離一切覺，覺者名為智慧方便。
觀法知法，是名正覺。
觀察諸法何者是垢？
何者是淨？如是觀已，都不覺知等與不等，
離一切覺，是名正覺。 ^180b6

「云何正語？口所出言不自焦惱亦不焦他，
不自污辱亦不污他，不自生慢不生他慢，
不自誑惑不誑惑他，是名正語。
復次正語，凡有所說，說一切法皆悉平等，
善能分別有為之相，是名正語。
復次正語，說一切法空無相願，無生無滅無出無沒，是名正語。
復次正語，說有為苦無常無我、涅槃寂靜，是名正語。
若有眾生說言眾生，一切無有壽命士夫，
一切諸法從因緣生、從因緣滅，猶如子果，是名正語。
淨正語者即是佛語，是名淨正語行。 ^180b9

「云何正業？正業者，若業雖能壞一切業，亦不名業。
若業能作寂靜之因，不垢不淨，能壞煩惱不令增長，是名正業。
知業如是猶作善業，亦觀諸業皆悉空寂，
無有堅實是苦無樂，是名正業。 ^180b19

「云何正命？正命者，若命不妨自身他身，
不增一切諸惡煩惱，非惡業活，是名正命。
菩薩摩訶薩於諸眾生淨於正命，以是正命願向菩提，
是名正命，如是正命能利自他。 ^180b24

「正精進者，勤作方便求諸善法，欲心不息無有厭悔，是名精進。
推求諸法平等之性，亦不觀法等與不等，
不作非不作，了知於如法性實性，名正精進。
宣說正法令諸眾生離邪精進，亦知眾生所修行行，是名正精進。 ^180b27

「云何正念？若念施、戒、忍辱、精進、禪定、智慧、
四無量心，是名正念。
復有正念，攝諸煩惱不令妄起，不近一切惡魔諸業，
不墮惡道不起惡心，常修一切正善之法，
遠離一切邪惡之法，是名正念。
菩薩住是正念之中，獲得正聚沙門正果，是名正念。 ^180c3

「云何正定？修行聖行，知苦離集證滅修道，是名正定。
復有正定，觀一切法皆悉平等。
若觀我淨一切亦淨，若觀我空一切亦空，
雖作是觀不入正位，是名菩薩之正定也。
菩薩摩訶薩住是定中，於一念頃得一切智，是名正定。」
說是法時，萬六千天與人發阿耨多羅三藐三菩提心。 ^180c9

「善男子！云何菩薩淨神通行？
善男子！天眼五種：悉能覩見十方世界，
及見十方世界諸佛，亦見眾生出生退沒，
所見十方無有罣礙，勝於一切聲聞、緣覺及諸天人。
菩薩具足如是五事，則能了了見一切法，是名菩薩淨天眼行。 ^180c16

「菩薩摩訶薩得天耳通，聞五種聲：人聲、
非人聲、地獄聲、十方諸佛說法之聲、一切眾生語言音聲，是名菩薩淨天耳行。 ^180c21

「云何菩薩淨他心智行？
知他心智亦有五種：悉知一切人天之心、
地獄餓鬼畜生等心、知過去心、知未來心、
知現在心，是名菩薩淨他心智行。
復有他心智，知是眾生是正定聚、是邪定聚、
是不定聚，知是眾生有貪瞋癡，既了知已隨應說法，
眾生聞已得壞煩惱，是名菩薩淨他心智行。 ^180c23

「云何菩薩淨宿命智行？
了知是身從貪恚癡因緣而生，了知是身從施戒忍精進定慧慈悲喜捨因緣而生，
了知是身具足不具足，了知是身因無明愛及四倒生，
了知是身施因緣故具足財物及以眷屬，
如是等智，是名菩薩淨宿命智行。 ^181a1

「云何菩薩淨神通行？
神通行者亦有五種：一者、示色；二者、解種種語而為說法；
三者、善能了知心意識等；四者、能覺諸法說一切法，是名菩薩淨神通行。 ^181a6

「善男子！如是五通為漏盡故，菩薩修習而不盡漏，為欲了知一切諸漏。
何以故？調眾生故。
善男子！譬如一城縱廣一由旬，多有諸門，
路嶮黑闇甚可怖畏，有入城者多受安樂。
復有一人，唯有一子愛念甚重，遙聞彼城如是快樂，即便捨子欲往入城。
是人方便得過嶮道，到彼城門一足已入，
未舉一足，即念其子。
尋作是念：『我唯一子，來時云何竟不與俱，誰能養護令離眾苦？』
即捨樂城還向子所。
善男子！菩薩摩訶薩亦復如是，為憐愍故修習五通，
既修習已，垂得盡漏而不取證。
何以故？愍眾生故捨漏盡通，乃至行於凡夫地中。
善男子！城者喻於大般涅槃，多諸門者喻於八萬諸三昧門，
路嶮難者喻諸魔業，到城門者喻於五通，
一足入者喻於智慧，一足未入者喻於菩薩未證解脫。
言一子者喻於五道一切眾生，顧念子者喻大悲心。
還子所者喻調眾生，能得解脫而不證者即是方便。
善男子！菩薩摩訶薩，大慈大悲不可思議！」 ^181a11

寶髻菩薩白佛言：「世尊！
如佛所說大慈大悲不可思議。
實如聖教，不但慈悲不可思議，善方便力亦不可思議。
菩薩了了自知當得阿耨多羅三藐三菩提而不證之，
為眾生故行於生死，不為生死之所污染。
世尊！菩薩摩訶薩具何等法，在生死中心不厭悔？」 ^181a29

「善男子！菩薩摩訶薩具二十一法，在生死中而不生悔：
一者、所修善法共大慈行；二者、所修慈心共大悲行；
三者、所修大悲共調眾生行；四者、調伏眾生共精進行；
五者、所修精進共善心行；六者、所修善心共方便行；
七者、所修方便與慧共行；八者、所修習慧共禪定行；
九者、所修四禪共神通行；十者、所修神通與智共行；
十一者、所修習智與欲共行；十二者、所修習欲與念共行；
十三者、所修習念共菩提心行；十四者、
所修菩提共四攝行；十五者、所修四攝與戒共行；
十六者、所修戒禁共多聞行；十七者、所修多聞共如法住行；
十八者、如法共住陀羅尼行；十九者、陀羅尼共無礙智行；
二十者、無礙智共功德莊嚴行；二十一者、功德莊嚴共智慧莊嚴行。
是名菩薩二十一法，在生死中不生厭悔。」 ^181b6

寶髻菩薩白佛言：「世尊！
云何菩薩莊嚴自身，亦令眾生得大利益？」 ^181b23

佛言：「善男子！菩薩摩訶薩若具多聞則名莊嚴，為他演說名大利益。
復次，得大總持名為莊嚴，為他演說名大利益。
復次，無有放逸名為莊嚴，調伏眾生名大利益。
復次，三十二相名為莊嚴，具大智慧名大利益。
復次，口言柔軟名為莊嚴，說如說行名大利益。
復次，能一切施名為莊嚴，不求果報名大利益。
善男子！是名菩薩莊嚴自身，亦令眾生得大利益。 ^181b24

「善男子！過去無量阿僧祇劫，劫名樂喜，
彼中有佛，號一切眾生樂念如來、應、正遍知、
明行足、善逝、世間解、無上士、調御丈夫、
天人師、佛、世尊，其佛世界名曰天觀。
善男子！何故彼劫名曰樂喜？
彼大劫中具有六萬諸佛出世。
彼劫之初，首陀婆天唱如是言：『是劫當有六萬佛出。』
眾生聞已心皆樂喜，是故彼劫名曰樂喜。 ^181c3

「善男子！其佛世界莊嚴微妙無有限量，
快樂好妙如天無別，是故世界名曰天觀。
其土皆悉栴檀為地，一切無有土沙塵霧，其香遍薰無量佛土。
其地周遍出諸蓮華，一一諸華有大光明遍照其土。
其土眾生悉得神通足不蹈地，乃至無有一人處胎皆悉化生，
一切不聞女人之名，亦無受苦三惡道名。
一切眾生禪喜為食，其土無有三乘之名。
一切皆以真金、瓔珞、天冠、寶飾而自莊嚴。
雖無剃髮染衣袈裟，而亦得名出家之人。
何以故？於一切物捨無貪故。
彼土如來色如梵天，現梵天身，為諸菩薩演說法要。
若他世界有諸菩薩，見彼佛已受大歡喜。 ^181c10

「善男子！彼佛若欲宣說法化，昇大法座在大眾上七多羅樹，
常略說法。何以故？
一切眾生根猛利故。
如來所說唯是一句，而諸眾生解百千句。
如來常說四淨之法。
何等為四？一者、波羅蜜淨；二者、助菩提淨；
三者、神通淨；四者、調眾生淨。 ^181c22

「時有菩薩，名曰寶聚，白佛言：『世尊！
云何菩薩莊嚴自身，亦令眾生得大利益？』
彼佛答言：『善男子！
菩薩若具無礙智者名為莊嚴，能作智明名大利益。』
爾時，彼佛說是法時，六千菩薩得無生忍。 ^181c28

「時彼菩薩復白佛言：『世尊！
云何菩薩莊嚴菩提樹？』
佛言：『善男子！菩薩若能修不放逸，是名莊嚴菩提之樹。
云何名為不放逸？
不放逸者名如法住，如法住者如說而住。
復次，不放逸者，名無量莊嚴、無量布施、
無量持戒、無量忍辱、無量精進、無量禪定、
無量智慧、無量佛法、無量調伏、無量功德智慧莊嚴、
供養無量諸佛世尊，具智慧故無量多聞，
為增智慧故無量修奢摩他、毘婆舍那。
成就如是無量等法，名為莊嚴菩提之樹，亦能疾得阿耨多羅三藐三菩提。
善男子！一切佐助菩提之法，以不放逸而為根本，
具大莊嚴一切智慧，不失一切善法，遠離一切煩惱，攝取一切諸法。
於一切法無有罣礙，調伏諸根護諸善法不令退失，
知時非時，具足十力、四無所畏佛法頂法，名不放逸。』 ^182a3

「善男子！說是法時，萬二千菩薩得無生忍。
爾時寶聚菩薩，即汝身是。
善男子！汝今當知具不放逸菩薩摩訶薩，則能莊嚴菩提之樹。 ^182a19

「善男子！云何菩薩淨於調伏？
善男子！眾生之行無量無邊不可思議，
調伏亦爾，無量無邊不可思議，菩薩行亦無量無邊不可思議。
菩薩摩訶薩一心至心，調伏眾生。 ^182a23

「善男子！有諸眾生聞說惠施則得調伏，
或有眾生聞說持戒而得調伏，復有眾生聞說施戒而得調伏，
復有眾生軟語調伏，復有眾生瞋語調伏，
復有眾生具二種語而得調伏，復有眾生聞說身業而得調伏，
復有眾生聞說捨身而得調伏，復有眾生勝能調伏，
復有眾生強可調伏，復有眾生聞說呵責而得調伏，
復有眾生施時調伏，復有眾生初時調伏。
復有眾生見妙色已而得調伏，聲香味觸亦復如是。
復有眾生常親近故而得調伏，復有眾生常遠住故而得調伏，
復有眾生見佛調伏。 ^182a26

「或有眾生聞法調伏，或有眾生聞無常法而得調伏，苦空無我亦復如是。
或有眾生聞說施聲而得調伏，戒忍精進禪定智聲亦復如是。
或有眾生聞說一切有為無常而得調伏，或有眾生聞讚人天而得調伏。
或有眾生聞聲聞乘而得調伏，辟支佛乘、佛乘亦復如是。
或以四攝而得調伏，或以三攝、二攝、一攝而得調伏，或復不以四攝之法而得調伏。
或因內施而得調伏，外施內外施亦復如是。
或聞宣說地獄中苦而得調伏，餓鬼、畜生、人天亦爾。
或說純樂而得調伏，或聞純苦而得調伏，或聞苦樂而得調伏。
或有覩見比丘形像而得調伏，比丘尼、
優婆塞、優婆夷像而得調伏。
或因種種作倡伎樂而得調伏。 ^182b8

「善男子！菩薩如是能知種種調伏眾生行，
是名菩薩能行六波羅蜜，具足佐助菩提之法，具足神通調伏眾生。 ^182b22

「善男子！若有菩薩具足四法，則能調伏一切眾生：
一者、心不悔厭；二者、不貪諸樂；三者、知時非時；
四者、了知諸心。復有四法。
何等為四？一者、正語；二者、愛語；三者、淨語；
四者、如法語。復有四法：一者、於諸眾生心無罣礙；
二者、悲心；三者、利益心；四者、自調諸根。
復有四法：一者、淨於自心；二者、憐愍他心；
三者、勤行精進；四者、遠離受樂。
善男子！是故菩薩摩訶薩調伏之行，無量無邊不可思議。 ^182b25

「善男子！過去無量阿僧祇劫，有劫名愛，
是中有佛，號廣光明如來、應供、正遍知、
明行足、善逝、世間解、無上士、調御丈夫、
天人師、佛、世尊，世界名寂靜。
彼佛具有九萬六千億聲聞眾，八萬四千諸菩薩眾，其土人民壽命十七萬二千歲。 ^182c5

「爾時，有一大王之子，名財功德，婆羅門種，顏貌端正眾生樂見。
年十六時，自恃端正而生憍慢，初不向佛恭敬禮拜。
爾時，如來即作是念：『如是王子，今將退失阿耨多羅三藐三菩提，
善根不熟；若得善友，則得詣佛聞法受持。』
爾時，如來即於八萬四千菩薩大眾之中行籌而言：『誰能調伏是婆羅門子？
誰能於是八萬四千年中，經常往返是王子家若受眾苦？
所謂罵打心不生悔。』
八萬四千諸菩薩等，乃至無有一人取籌；
第二、第三亦復如是。
第三唱已，有一菩薩名淨精進，即從座起偏袒右肩，
右膝著地合掌而言：『世尊！
我今能詣彼王子家甘心受苦。』
說是語時，三千大千世界為大震動。
一切人天咸共同聲唱言：『善哉，善哉！
大士！』 ^182c10

「時淨精進菩薩即便往彼王子門立。
王子見之，惡言呰毀以土坌面，刀杖瓦石而加其身。
菩薩爾時不瞋、不去、心不疲厭，經一千年受如是苦。
過二萬歲，乃得至彼第二門下。
八萬四千年七日未滿，方得至其第七門下。
爾時，王子見是菩薩，便作是言：『道士今來何所求索？』
即於菩薩生不思議心。
『云何是人經爾所時，多受眾苦而心不厭？』
第二、第三亦如是言：『道士今來欲何所求？』 ^182c24

「爾時，菩薩知彼王子心已調伏，即說偈言：
　　「『世間所有一切財，金銀琉璃及頗梨，
　　及四供養我不須，唯為法故來至此。
　　此世有佛名廣光，為眾生說無上法，
　　眾生聞已離煩惱，亦受無量甘露味。
　　諸佛世尊出於世，甚難於彼靈瑞華，
　　今此世出無上尊，汝乃放逸沈欲海。
　　一切眾生常闇行，無上如來施慧炬，
　　自恃財色生憍慢，而不往詣如來尊。
　　一切財寶眾生命，佛說是二悉無常，
　　眾生若聞是甘露，不詣佛者名放逸。
　　汝本往昔行菩提，請諸眾生許法味，
　　汝今猶屬諸煩惱，云何能調諸放逸？
　　我今求汝共詣佛，破壞憍慢離煩惱，
　　勤修精進捨國事，令汝終時心不悔。』
　　是時王子聞是已，遠離憍慢即生信，
　　讚歎恭敬淨精進，懺悔先來所加苦。
　　『我今捨離國土事，及以上妙五欲樂，
　　壞破憍慢至佛所，聽甘露法調眾生。』
　　八萬四千眾圍遶，持妙香華往供養，
　　到已即便奉獻佛，破慢至心而聽法。
　　禮拜合掌心歡喜，向佛世尊發是言：
　　『我今歸依淨精進，受苦不悔調伏我；
　　雖設多供不能報，今於佛前至心悔。
　　我所修行菩提道，以慈悲心調眾生，
　　我更不造放逸心，乃至獲得菩提道。』 ^183a4

「善男子！爾時，王子即捨王位，在佛法中出家聽法，如法而住得無生忍。
善男子！汝知爾時淨精進者豈異人乎？
莫作斯觀，即我身是；財功德者，即彌勒是。
善男子！是故菩薩調眾生行，無量無邊不可思議。
若有菩薩能調眾生，是真菩薩所修之業。
善男子！菩薩摩訶薩有四種業：一者、淨佛國土菩薩業；
二者、淨身菩薩業；三者、淨口菩薩業；四者、求一切佛法菩薩業。
復有四業：一者、知心；二者、知根；三者、知病；
四者、能治。」 ^183b2

爾時，寶髻菩薩聞是法已，即以髻上真寶之珠價直無量，
從無量業之所出生，奉獻如來。
作是誓願：「我今以是頂寶施佛，願此功德為眾生首，因是因緣得無上智。」 ^183b12

爾時，世尊即便微笑。
是時，口中出大光明，種種雜色，悉能隱蔽一切光明。 ^183b15

爾時，疾辯菩薩即起合掌，白佛言：「世尊！
何因緣故如來微笑？」 ^183b17

佛言：「善男子！汝見寶髻施我頂寶不？」 ^183b18

「已見。世尊！」
「善男子！如是菩薩已於無量無邊佛所，
發阿耨多羅三藐三菩提心，持戒精進求於菩提，
供養無量恒河沙等諸佛、世尊，亦已調伏恒河沙等無量眾生。 ^183b19

「善男子！如是菩薩於未來世，過十阿僧祇劫，
當得阿耨多羅三藐三菩提，號曰寶出，
世界名淨光，劫名無垢。
其佛世界七寶所成，光明遍照十方世界，
一切人民無有飢渴，一切皆是清淨菩薩，
耳初不聞二乘之名，常聞純一大乘之法，是故如來名曰寶出。
一切菩薩具足神通，其土無主唯除法王，
一切眾生悉得化生，亦復無有三惡之名，及男女根愛欲之名。
無有眾生不具諸根，亦無邊地，眾生壽命四萬中劫。
是佛、世尊不說餘事，唯除六度菩薩慈悲一切利根，聞說一句悟解千句。 ^183b23

「是佛常為一切菩薩說陀羅尼金剛句。
云何名為陀羅尼金剛句？
陀羅尼金剛句者即是一句。
如是一句，即攝一切法句無盡法句；無盡法句一切諸佛所不能盡，
是故名為無盡法句行。
無盡法句攝一切字，一切字者攝一切法句。
一時不得說於二字，一字亦復不合二字，
是故名一句，名為作句，名為字句。
若不分別字句法句作句，是名陀羅尼金剛句。 ^183c5

「善男子！如是陀羅尼金剛句，彼佛常為諸菩薩說。
善男子！若我一劫、若減一劫，說彼如來所有功德不能具盡。」 ^183c13

爾時，寶髻聞授記已，心大歡喜，說偈讚歎：
　　「一切知見一切事，得到一切法彼岸，
　　遠離一切諸煩惱，是故名佛無上尊。
　　我所供養無量佛，如來善了如一佛，
　　如來獲得無礙智，故知三世無障礙。
　　如來今為我授記，令我遠離疑網心，
　　我亦當得真實道，如今釋迦牟尼尊。
　　一切大地能令散，虛空日月可令落，
　　如來之言無有二，是故我定得菩提。
　　正語實語微妙語，授我無上菩提記，
　　若我真實得菩提，當善調伏無量眾。
　　我之所得淨妙國，及其大眾佛已說，
　　我今聞此無上法，壞疑趣向於菩提。
　　我今精進修菩提，調伏眾生心不悔，
　　今佛口施我信力，無上智慧及佛力。」 ^183c15

說是偈時，萬二千眾生發阿耨多羅三藐三菩提心，
各作是言：「願我皆得生彼世界。」 ^184a2

爾時，世尊告阿難言：「汝當受持如是正法，
讀誦廣說，為大利益諸天世人。
阿難！若有眾生信受是經，定當為我之所授記。
善男子！若以三千大千世界滿中七寶給施眾生，
滿一千年，不如有人受持讀寫如是經典。」 ^184a3

阿難白佛言：「世尊！
是經何名？云何奉持？」 ^184a8

「阿難！是經名曰『方等大集大陀羅尼大行菩薩入處』。」 ^184a9

爾時，阿難聞佛說已，諸天、世人皆大歡喜，信受奉行。
大方等大集經卷第二十六
 ^184a10
