佛說黑氏梵志經
translator:: 吳月支國居士支謙譯
jing:: 
聞如是：
一時，佛遊尼連江水邊，在彼一月，造十八變，
化於迦葉兄弟三人及千弟子，轉遊行羅閱祇城，
止頓一年，教授國民，為其講法。
初成佛道竟二年已，乃到舍衛，興隆道化，
開度天人、世間人民。 ^967a8

時香山有梵志，名曰迦羅，得備四禪，具足五通：
徹視、洞聽、身能飛行、自察心念、知人來生。
講說經義，感動釋梵及四天王、諸鬼神、
龍并閻羅王，悉往聽之；言語雅妙，聲和猶梵，
日日諮受不以為懈；音徹于遠，普來歸聽。 ^967a12

時閻羅王坐聞經法，淚下如雨，舉目觀視，益用悲歎。 ^967a17

于時梵志問閻羅王：「何為悲泣淚下如雨？」 ^967a18

閻羅答曰：「事當歸實，不可虛言。
仁今說經便辭利口，義理甚妙猶如蓮華，若明月珠。
而命欲盡，餘有七日，恐忽然過，就於後世。
是以悲泣，不能自勝。
又仁命過，墮地獄中，在我部界。
今自相歸，一心受法，及當取卿拷掠五毒。
熟思惟此，遂用增懷，不可為喻。」 ^967a19

梵志愕然，心中沈吟，報閻羅王曰：「吾獲四禪，
成五神通，獨步四域，超昇梵天，不以為礙。
既無罪釁，何因當墮地獄閻界？」 ^967a25

閻王曰：「仁臨壽終時，當值惡對，起瞋恚恨，
意欲有所害，失本行義，故趣閻界。」 ^967a28

梵志聞之，忽然悒懅，不知何計、設何方便得濟斯難？
愁慼惘惘，心懷湯火，坐起不安，為長歎息。 ^967b1

釋梵四王諸神問曰：「何為不安長太息乎？」 ^967b3

梵志答曰：「吾命欲盡，餘有七日，且有惡對，
來亂吾善心，緣是之故，恐歸惡趣。
是以反側，不能自勝。」 ^967b4

時彼香山有諸善神，數詣佛所，諮受經典，
謂於梵志：「佛興于世，仁不知乎？」 ^967b6

梵志答曰：「身沈俗人，安能知之？」
其神復謂：「佛為一切三界之救，度諸未度，
脫未脫，安未安，皆濟危厄，令至永寂、無為之道。
何不詣佛？可脫憂患，長得恬怕，道德合同。」 ^967b8

梵志聞之，欣然踊躍，如冥覩明，兩手各取梧桐、
合歡好色華樹，飛到佛所。
未到之頃，佛告摩夷：「世尊大慈，修無極哀！
未曾忘捨應當度者。」 ^967b11

佛時頌曰：
　　「潮水徑順崖，未曾越故際，
　　儻有水神亂，起犯於故流。
　　佛觀於本無，察應當度者，
　　普使得免濟，終無越失耶。」 ^967b15

於是梵志飛到佛所，住虛空中，正向歸佛。
佛告梵志謂黑氏曰：「放捨！
放捨！」 ^967b20

梵志應諾：「如世尊教。」 ^967b21

即捨右手梧桐之樹，種佛右面。
復謂梵志：「放捨！放捨！」 ^967b22

梵志即捨左手所執合歡之樹，種佛左面。 ^967b23

佛復重告：「放捨！放捨！」
梵志白曰：「適有兩樹，捨佛左右，空手而立，當復何捨？」 ^967b24

佛告梵志：「佛不謂卿捨手中物。
佛曰所捨，令捨其前，亦當捨後，復捨中間，
使無處所，乃度生死眾患之難。」 ^967b26

佛於是頌曰：
　　「仁當捨其本，亦當捨其末，
　　中間無處所，乃度生死原。
　　內無有六入，外衰不得前，
　　放置於六情，乃成無為疾。」 ^967b28

黑氏梵志聞佛所說，心自念言：「不見吾我，則了心無。
心者本無，應病與藥，鄙心開解。
如盲得目，聾者得聽，真為普見，審一切智。
今已值佛，德不可訾。」 ^967c4

尋即來下，稽首佛足，退住一面。
佛應心本而分別說，顯示道場，演三脫門。
於時輒住不退轉地，無一憂患，歎佛功德，
而說頌曰：
　　「光明踰日月，智慧猶大海，
　　大慈無極哀，十方悉欣戴。
　　眾生流三界，無數億萬載，
　　應病授法藥，宣暢大辯才。
　　雖現入生死，周旋無往來，
　　勸化令精進，罪福無能代。
　　努力勤精進，勿為欲所災，
　　降衰四魔除，道成無罣礙。」 ^967c7

梵志白佛：「我迷已來，其日久矣！
願見垂愍，得為沙門！」 ^967c19

佛即聽之。頭髮自墮，袈裟著身，威儀齊整，成為寂志。
往詣閻王，而謂之曰：「卿本謂我餘命七日，當墮地獄。
今為沙門，神通已具，諸漏已盡，度於四瀆，
眾病永除，猶大圍屋。
一時增壽七七日。
諸苦已消，超外異術。
自在住世，更無數劫。」 ^967c20

閻王答曰：「仁賴餘福得遇佛，時應病授法，
滅婬、怒、癡，神通悉備，內外無疑。
設不爾者，如鼠遭狸，如稻得災，為罪所牽；
如魚鉤餌，墮地獄中，無有出期。
今已永脫，相代歡喜。」
說是語時，無央數人皆發道意。 ^967c25

佛說如是，比丘、菩薩、黑氏寂志、天、龍、鬼神、
阿須倫、世間人，莫不悅豫，作禮而去。
佛說黑氏梵志經
 ^968a1
