
fen:: 
di:: 瑜伽師地論卷第三
author:: 彌勒菩薩說
translator:: 三藏法師玄奘奉　詔譯
本地分中意地第二之三
zhang:: 
###  2章 以十門解釋地義

jie:: 
#### 1節 別識八門

xiang:: 
##### 1項 色聚

復次，即前所說自性乃至業等五事，當知皆由三處所攝。
謂由色聚故，心心所品故，及無為故。
除餘假有法。 ^289c28

今當先說色聚諸法。
問：一切法生，皆從自種而起。
云何說諸大種能生所造色耶？
云何造色依彼，彼所建立，彼所任持，彼所長養耶？ ^290a1

答：由一切內外大種及所造色種子，皆悉依附內相續心。
乃至諸大種子未生諸大以來，造色種子終不能生造色。
要由彼生，造色方從自種子生，是故說彼能生造色，要由彼生為前導故。
由此道理，說諸大種為彼生因。
云何造色依於彼耶？
由造色生已，不離大種處而轉故。
云何彼所建立？由大種損益，彼同安危故。
云何彼所任持？由隨大種等量不壞故。
云何彼所長養？由因飲食、睡眠、修習梵行三摩地等，
依彼造色倍復增廣，故說大種為彼養因。
如是諸大種望所造色有五種作用應知。 ^290a4

復次，於色聚中、曾無極微生。
若從自種生時，唯聚集生，或細或中或大。
又非極微集成色聚。
但由覺慧分析諸色極量邊際，分別假立以為極微。
又色聚亦有方分，極微亦有方分，然色聚有分非極微。
何以故？由極微即是分，此是聚色所有，
非極微復有餘極微，是故極微非有分。 ^290a17

又不相離有二種。
一、同處不相離。謂大種極微與色香味觸等，
於無根處有離根者，於有根處有有根者，是名同處不相離。
二、和雜不相離。謂即此大種極微與餘聚集，
能造、所造色處俱故，是名和雜不相離。 ^290a23

又此遍滿聚色，應知如種種物，石磨為末，
以水和合，互不相離；非如胡麻、綠豆、粟、稗等聚。 ^290a28

又一切所造色皆即依止大種處，不過大種處量；
乃至大種所據處所，諸所造色還即據此；
由此因緣，說所造色依於大種。
即以此義，說諸大種名為大種。
由此大種其性大故，為種生故。 ^290b1

復次，於諸色聚中，略有十四種事。
謂地、水、火、風、色、聲、香、味、觸，及眼等五根。
除唯意所行色。一切色聚，有色諸根所攝者，
有一切，如所說事界。
如有色諸根所攝聚如是，有色諸根所依大種所攝聚亦爾。
所餘色聚，除有色諸根，唯有餘界。 ^290b6

又約相攝有十四事，即由相攝施設事極微。
若約界攝，隨於此聚有爾所界，即說此聚爾所事攝。
若約不相離攝，或內、或外所有諸聚。
隨於此聚中，乃至有爾所法相可得，即說此聚爾所事攝應知。
所以者何？或有聚中唯一大種可得。
如石、末尼、真珠、琉璃、珂貝、璧玉、珊瑚等中，
或池、沼、溝、渠、江、河等中，或火焰、燈燭等中，
或四方風輪有塵、無塵風等中，或有聚中，二大種可得。
如雪、濕樹、葉、花、果等中，或熱末尼等中。
或有聚中三大種可得。
如即熱樹等中，或動搖中。
或有聚中四大種可得。
謂於內色聚中。如薄伽梵說：於各別內身、
若髮毛等乃至糞穢，是內地界；若小便等，
是內水界；若於身中所有煖等，是內火界；
若上行等風，是內風界。
如是若於此聚彼相可得，說彼相為有；
若不可得，說彼相為無。 ^290b11

復次，聲於一切色聚中，界故說有，相即不定。
由現在方便生故。
風有二種。謂恒相續及不恒相續。
恒相續者，謂於彼彼聚有恒旋轉風。
不恒相續者，謂旋風及空行風。
又闇色、明色，說名空界及孔隙。
又諸闇色恒相續者，謂世界中間；不恒相續者，謂於餘處。
如是明色恒相續者，謂於自然光明天中；
不恒相續者，謂於餘處。
又明闇色，謂於顯色增聚應知。
又由依止色聚種子功能故，若遇相似緣時，
或小聚無間大聚生，或大聚無間小聚生。 ^290b27

由此因緣，施設諸聚有增有減。
如經言：若堅、堅攝、近攝、非近攝、執受，乃至廣說。
堅云何？謂地。堅攝云何？
謂彼種子。又堅者，即彼界。
堅攝者，謂髮毛等，或土塊等。
近攝云何？謂有執受。
執受云何？謂內所攝。
非近攝云何？謂無執受。
無執受云何？謂外所攝。
又心心所所執種子，名近攝，名執受；與此相違，
名非近攝，名非執受。
又隨逐自身故，名近攝、執受，如前說。
如是水等界，如理應知。 ^290c8

又於一切色聚中，一切時具有一切大種界。
如世間現見乾薪等物，鑽即火生，擊石等亦爾。
又銅鐵金銀等、極火所燒即銷為水。
從月愛珠，水便流出。
又得神通者，由心勝解力，變大地等成金銀等。 ^290c17

又色聚有三種流轉。
一者、長養，二者、等流，三者、異熟生。
長養有二種。一、處遍滿長養，二、相增盛長養。
等流有四種。一、長養等流，二、異熟等流，
三、變異等流，四、自性等流。
異熟生有二種。一、異熟體生，名異熟生；
二、從異熟生，名異熟生。 ^290c22

又諸色聚，略說依六處轉。
謂建立處、覆藏處、資具處、根所依處、根處、三摩地所行處。
xiang:: 
#####  2項 相應品(六目)
 ^290c27

復次，於心心所品中，有心可得，及五十三心所可得。
謂作意等，乃至尋伺為後邊，如前說。 ^291a1

問：如是諸心所，幾依一切處心生，一切地、
一切時、一切耶？答：五。
謂作意等，思為後邊。
幾依一切處心生，一切地，非一切時、非一切耶？
答：亦五。謂欲等，慧為後邊。
幾唯依善，非一切處心生；然一切地，非一切時、非一切耶？
答：謂信等，不害為後邊。
幾唯依染污，非一切處心生，非一切地、
非一切時、非一切耶？
答：謂貪等，不正知為後邊。
幾依一切處心生，非一切地、非一切時、非一切耶？
答：謂惡作等，伺為後邊。 ^291a3

復次，根不壞境界現前，能生作意正起，爾時從彼識乃得生。
云何根不壞？謂有二種因。
一、不滅壞故；二、不羸劣故。
云何境界現前？謂或由所依處故，或由自性故，
或由方故，或由時故，或由顯了不顯了故，或由全分及一分故。
若四種障所不障礙，亦非極遠。
謂覆蔽障、隱沒障、映奪障、幻惑障。
極遠有二種。謂處所極遠、損減極遠。
云何能生作意正起？
由四因故。一、由欲力，二、由念力，三、由境界力，
四、由數習力。云何由欲力？
謂若於是處心有愛著，心則於彼多作意生。
云何由念力？謂若於彼已善取其相、已極作想，心則於彼多作意生。
云何由境界力？謂若彼境界或極廣大、
或極可意正現在前，心則於彼多作意生。
云何由數習力？若於彼境界已極串習、
已極諳悉，心即於彼多作意生。
若異此者，應於一所緣境，唯一作意一切時生。 ^291a12

又非五識身有二剎那相隨俱生，亦無展轉無間更互而生。
又一剎那五識身生已，從此無間，必意識生。
從此無間，或時散亂，或耳識生，或五識身中隨一識生。
若不散亂，必定意識中第二決定心生。
由此尋求、決定二意識故，分別境界。
又由二種因故，或染污，或善法生。
謂分別故，及先所引故。
意識中所有，由二種因。
在五識者，唯由先所引故。
所以者何？由染污及善意識力所引故，
從此無間，於眼等識中，染污及善法生。
不由分別，彼無分別故。
由此道理，說眼等識隨意識轉。
如經言：起一心，若眾多心。
云何安立此一心耶？
謂世俗言說一心剎那，非生起剎那。
云何世俗言說一心剎那？
謂一處為依止，於一境界事有爾所了別生，總爾所時名一心剎那。
又相似相續，亦說名一，與第二念極相似故。 ^291a29

又意識任運散亂，緣不串習境時無欲等生，
爾時意識名率爾墮心，唯緣過去境。
五識無間所生意識，或尋求、或決定，唯應說緣現在境，若此即緣彼境生。
又識能了別事之總相。
即此所未了別所了境相，能了別者，說名作意。
即此可意、不可意、俱相違相，由觸了別。
即此攝受、損害、俱相違相，由受了別。
即此言說因相，由想了別。
即此邪、正、俱相違行因相，由思了別。
是故說彼作意等，思為後邊，名心所有法。
遍一切處、一切地、一切時、一切生。 ^291b17

作意云何？謂心迴轉。
觸云何？謂三和合。
受云何？謂領納。想云何？
謂了像。思云何？謂心造作。
欲云何？謂於可樂事，隨彼彼行，欲有所作性。
勝解云何？謂於決定事，隨彼彼行，印可隨順性。
念云何？謂於串習事，隨彼彼行，明了記憶性。
三摩地云何？謂於所觀察事，隨彼彼行，審慮所依心一境性。
慧云何？謂即於所觀察事，隨彼彼行，簡擇諸法性。
或由如理所引，或由不如理所引，或由非如理非不如理所引。 ^291b27

又作意作何業？謂引心為業。
觸作何業？謂受、想、思所依為業。
受作何業？謂愛生所依為業。
想作何業？謂於所緣，令心發起種種言說為業。
思作何業？謂發起尋伺身語業等為業。
欲作何業？謂發勤為業。
勝解作何業？謂於所緣，任持功德過失為業。
念作何業？謂於久遠所思、所作、所說，憶念為業。
三摩地作何業？謂智所依為業。
慧作何業？謂於戲論所行染污清淨，隨順推求為業。
xiang:: 
#####  3項 三世
 ^291c8

云何建立三世？謂諸種子不離法故，如法建立。
又由與果、未與果故。
若諸果法，若已滅相，是過去；有因未生相，
是未來；已生未滅相，是現在。
xiang:: 
#####  4項 四相
 ^291c17

云何建立生、老、住、無常？
謂於一切處識相續中，一切種子相續俱行建立。
由有緣力故，先未相續生法，今最初生，是名生有為相。
即此變異性，名老有為相。
此復二種。一、異性變異性，二、變性變異性。
由有相似生故，立異性變異性。
由有不相似生故、立變性變異性。
即已生時，唯生剎那隨轉故，名住有為相。
生剎那後，剎那不住故，名無常有為相。
如是即約諸法分位差別，建立四相。
xiang:: 
#####  5項 四緣
 ^291c21

又有四緣。一、因緣，二、等無間緣，三、所緣緣，
四、增上緣。因緣者，謂種子。
等無間緣者，謂若此識無間，諸識決定生，此是彼等無間緣。
所緣緣者，謂諸心心所所緣境界。
增上緣者，謂除種子，餘所依，如眼及助伴法。
望眼識，所餘識亦爾。 ^292a1

又善不善性能取愛非愛果。
如是等類，名增上緣。
又由種子故，建立因緣。
由自性故，立等無間緣。
由所緣境故，立所緣緣。
由所依及助伴等故，立增上緣。
如經言：諸因諸緣能生識者，彼即此四。
因緣一種，亦因亦緣，餘唯是緣。
xiang:: 
#####  6項 三性差別
 ^292a7

又如經言：善、不善、無記者，彼差別云何？
謂諸善法，或立一種。
由無罪義故。或立二種。
謂生得善及方便善。
或立三種。謂自性善、相應善、等起善。
或立四種。謂順福分善、順解脫分善、順決擇分善、及無漏善。
或立五種。謂施性善、戒性善、修性善、愛果善、離繫果善。
或立六種。謂善色、受、想、行、識及擇滅。
或立七種。謂念住所攝善、正勤所攝善、
神足所攝善、根所攝善、力所攝善、覺支所攝善、道支所攝善。
或立八種。謂起迎、合掌、問訊、禮敬業所攝善，
讚彼妙說、稱揚實德所攝善，供承病者所攝善，
敬事師長所攝善，隨善所攝善，勸請所攝善，
迴向所攝善，修無量所攝善。
或立九種。謂方便、無間、解脫、勝進道所攝善，
及軟、中、上、世、出世道所攝善。
或立十種，謂有依善、無依善、聞所生善、
思所生善、律儀所攝善、非律儀非不律儀所攝善、
根本眷屬所攝善、聲聞乘所攝善、獨覺乘所攝善、大乘所攝善。
又立十種。謂欲界繫善；初、二、三、四、靜慮繫善；
空無邊處、識無邊處、無所有處、非想非非想處繫善；無漏所攝善。
又有十種。謂十善業道。
又有十種。謂無學正見，乃至正解脫、正智。
又有十種。謂能感八福生，及轉輪王善，及趣不動善。
如是等類，諸善差別。
略說善有二種義。
謂取愛果義，善了知事及彼果義。
不善法者，謂與善法相違，及能為障礙，
由能取不愛果故，及不正了知事故。
無記法者，略有四種。
謂異熟生，及一分威儀路、工巧處及變化。
若諸工巧但為戲樂，不為活命，非習業想，
非為簡擇，此工巧處業是染污；餘是無記。
如工巧處，威儀路亦爾。
變化有二種。謂善及無記。
xiang:: 
#####  7項 增處差別
 ^292a12

復次，眼有一種。謂能見色。
或立二種。謂長養眼、異熟生眼。
或立三種。謂肉眼、天眼、慧眼。
或立四種。謂有瞚眼、無瞚眼、恒相續眼、不恒相續眼。
恒相續者，謂色界眼。
或立五種。謂五趣所攝眼。
或立六種。謂自相續眼、他相續眼、端嚴眼、
醜陋眼、有垢眼、無垢眼、或立七種。
謂有識眼、無識眼、強眼、弱眼、善識所依眼、
不善識所依眼、無記識所依眼。
或立八種。謂依處眼、變化眼、善業異熟生眼、
不善業異熟生眼、食所長養眼、睡眠長養眼、
梵行長養眼、定所長養眼。
或立九種。謂已得眼、未得眼、曾得眼、未曾得眼、
得已失眼、應斷眼、不應斷眼、已斷眼、非已斷眼。
或立十種者、無。或立十一種。
謂過去眼、未來眼、現在眼、內眼、外眼、麁眼、
細眼、劣眼、妙眼、遠眼、近眼、如眼如是，耳等亦爾。 ^292b14

是中差別者，謂增三、增四。
三種耳者，謂肉所纏耳、天耳、審諦耳。
四種耳者，謂恒相續耳、不恒相續耳、高聽耳、非高聽耳。 ^292c1

三種鼻舌者，謂光淨、不光淨、及被損。
四種鼻舌者，謂恒相續、不恒相續、有識、無識。 ^292c3

三種身者，謂滓穢處、非滓穢處、及一切遍諸根所隨逐故。
四種身者，謂恒相續、不恒相續、有自然光、無自然光。 ^292c5

或立一種意。謂由識法義故。
或立二種。謂墮施設意、不墮施設意。
初謂了別名言者意，後謂嬰兒意。
又初謂世間意，後謂出世間意。
或立三種。謂心、意、識。
或立四種。謂善、不善、有覆無記、無覆無記。
或立五種。謂五位差別：一、因位，二、果位，
三、樂位，四、苦位，五、不苦不樂位。
或立六種。謂六識身。
或立七種。謂依七識住。 ^292c9

或立八種。謂增語觸相應、有對觸相應、
依耽嗜、依出離、有愛味、無愛味、世間、出世間。
或立九種。謂依九有情居。
或立十種者，無。或立十一種，如前說。 ^292c16

或立十二種，即十二心。
謂欲界善心、不善心、有覆無記心、無覆無記心。
色界有三心，除不善；無色界亦爾。
出世間心有二種。
謂學及無學。 ^292c19

或立一種色。謂由眼所行義故。
或立二種謂內色、外色。
或立三種。謂顯色、形色、表色。
或立四種。謂有依光明色、無依光明色、
正不正光明色、積集住色。
或立五種。謂由五趣差別故。
或立六種。謂建立所攝色、覆藏所攝色、
境界所攝色、有情數色、非有情數色、有見有對色。
或立七種。謂由七種攝受事差別故。
或立八種。謂依八世雜說：一、地分雜色，
二、山雜色，三、園林池沼等雜色，四、宮室雜色，
五、業處雜色，六、彩畫雜色，七、鍛業雜色，
八、資具雜色。或立九種。
謂若過去、若未來、若現在、若麁、若細、若劣、
若妙、若遠、若近。或立十種。
謂十種資具。 ^292c23

或立一種聲。謂由耳所行義故。
或立二種。謂了義聲、不了義聲。
或立三種。謂因受大種聲、因不受大種聲、因俱大種聲。
或立四種。謂善、不善、有覆無記、無覆無記。
或立五種。謂由五趣差別故。
或立六種。一、受持讀誦聲，二、請問聲，三、
說法聲，四、論議決擇聲，五、展轉言教若犯若出聲，
六、喧雜聲。或立七種。
謂男聲、女聲、下聲、中聲、上聲、鳥獸等聲、風林叢聲。 ^293a6

或立八種。謂四聖言聲，四非聖言聲。
四非聖言者，一、不見言見、見言不見非聖言；
二、不聞言聞、聞言不聞非聖言；三、不覺言覺、
覺言不覺非聖言；四、不知言知、知言不知非聖言。
四聖言者，一、見言見、不見言不見聖言；
二、聞言聞、不聞言不聞聖言；三、覺言覺、
不覺言不覺聖言；四、知言知、不知言不知聖言。
又有八種。謂四善語業道，四不善語業道。 ^293a14

或立九種。謂過去、未來、現在，乃至若遠、若近。
或立十種。謂五樂所攝聲。
此復云何？一、舞俱行聲，二、歌俱行聲，三、
絃管俱行聲，四、女俱行聲，五、男俱行聲，
六、螺俱行聲，七、腰等鼓俱行聲，八、岡等鼓俱行聲，
九、都曇等鼓俱行聲，十、俳叫聲。 ^293a22

或立一種香。謂由鼻所行義故。
或立二種。謂內及外。
或立三種。謂可意、不可意、及處中香。
或立四種。謂四大香。
一、沈香，二、窣堵魯迦香，三、龍腦香，四、麝香。
或立五種。謂根香、莖香、葉香、花香、果香。
或立六種。謂食香、飲香、衣香、莊嚴具香、
乘香、宮室香。或立七種。
謂皮香、葉香、素泣謎羅香、栴檀香、三辛香、
熏香、末香。或立八種。
謂俱生香、非俱生香、恒續香、非恒續香、
雜香、純香、猛香、非猛香。
或立九種。謂過去、未來、現在等，如前說。
或立十種。謂女香、男香、一指香、二指香、
唾香、洟香、脂髓膿血香、肉香、雜糅香、淤埿香。 ^293a28

或立一種味。謂由舌所行義故。
或立二種。謂內及外。
或立三種。謂可意等如前說。
或立四種。謂大麥味、粳稻味、小麥味、餘下穀味。
或立五種。謂酒飲味、非酒飲味、蔬菜味、
林果味、所食味。或立六種。
謂甘苦等。或立七種。
謂酥味、油味、蜜味、甘蔗變味、乳酪味、鹽味、肉味。
或立八種。如香說。
或立九種。亦如香說。
或立十種。謂可嚼味、可噉味、可甞味、可飲味、
可吮味、可爆乾味、充足味、休愈味、盪滌味、常習味。
後五謂諸藥味。 ^293b11

或立一種觸。謂由身所行義故。
或立二種。如香說。
或立三種。謂可意等。
或立四種。謂摩觸、搦觸、打觸、揉觸。
或立五種。謂五趣差別。
又有五種。謂蚊#CB01109;風日蛇蠍等觸。
或立六種。謂苦、樂、不苦不樂、俱生、所治攝、能治攝。
或立七種。謂堅鞕觸、流濕觸、煖觸、動觸、
跳墮觸、摩按觸、身變異觸。
謂濕滑等。或立八種。
謂手觸觸、塊觸觸、杖觸觸、刀觸觸、冷觸觸、
煖觸觸、飢觸觸、渴觸觸。
或立九種。如香說。
或立十種。謂食觸、飲觸、乘觸、衣觸、莊嚴具觸、
床坐觸、机橙臺枕及方座觸、女觸、男觸、彼二相事受用觸。 ^293b21

略說法界，若假若實，有八十七法。
彼復云何？謂心所有法有五十三，始從作意，
乃至尋、伺為後邊。
法處所攝色有二種。
謂律儀不律儀所攝色、三摩地所行色。
不相應行有二十四種，謂得、無想定、滅盡定、
無想異熟、命根、眾同分、異生性、生、老、住、
無常、名身、句身、文身、流轉、定異、相應、勢速、
次第、時、方、數、和合、不和合。
無為有八事。謂虛空、非擇滅、擇滅、善、不善、
無記法真如、不動、想受滅。
如是無為，廣八略六，若六若八，平等平等。 ^293c4

復次，法界或立一種。
謂由意所行義。或立二種。
謂假所攝法、非假所攝法。
或立三種。謂有色、無色、及有為無為。
或立四種。謂有色假所攝法、無色心所有所攝法、
無色不相應假所攝法、無色無為假非假所攝法。 ^293c14

或立五種。謂色、心所法、心不相應行、善、無記無為。 ^293c18

或立六種。謂受、想、相應行、不相應行、色、無為。
或立七種。謂受、想、思、染污、不染污、色、無為。
或立八種。謂善、不善、無記、受、想、行、色、無為。 ^293c20

或立九種。謂由過去、未來等差別。
或立十種。謂由十種義。
一、隨逐生義；二、領所緣義；三、取所緣相義；
四、於所緣造作義；五、即彼諸法分位差別義；
六、無障礙義；七、常離繫義；八、常非離繫義；
九、常無顛倒義；十、苦樂離繫義、非受離繫義及受離繫義。
如是若內若外六處所攝法，差別分別有六百六十。
xiang:: 
#####  8項 釋處名之別
 ^293c23

復次，屢觀眾色，觀而復捨，故名為眼。
數數於此聲至能聞，故名為耳。
數由此故能嗅諸香，故名為鼻。
能除飢羸、數發言論、表彰呼召，故名為舌。
諸根所隨，周遍積聚，故名為身。
愚夫長夜，瑩飾藏護，執為己有，計為我所我及我所。
又諸世間，依此假立種種名想。
謂之有情、人、與命者、生者、意生、及儒童等。
故名為意。數可示現，在其方所，質量可增，故名為色。
數宣數謝，隨增異論，故名為聲。
離質潛形，屢隨風轉，故名為香。
可以舌甞，屢招疾苦，故名為味。
數可為身之所證得，故名為觸。
遍能任持，唯意境性，故名為法。
如是等類，諸法差別應知。 ^294a1

此中重說嗢拕南曰：
　　自性及所依、所緣、助伴、業，
　　由此五種門，諸心差別轉。 ^294a13

此中顯由五法、六識身差別轉。
謂自性故，所依故，所緣故，助伴故，業故。
jie:: 
####  2節 後二門

xiang:: 
##### 1項 善巧門
 ^294a17

又復應知蘊善巧攝、界善巧攝、處善巧攝、
緣起善巧攝、處非處善巧攝、根善巧攝。
xiang:: 
#####  2項 事緣起門
 ^294a19

又復應知諸佛語言，九事所攝。
云何九事？一、有情事，二、受用事，三、生起事，
四、安住事，五、染淨事，六、差別事，七、說者事，
八、所說事，九、眾會事。
有情事者，謂五取蘊。
受用事者，謂十二處。
生起事者，謂十二分事緣起及緣生。
安住事者，謂四食。
染淨事者，謂四聖諦。
差別事者，謂無量界。
說者事者，謂佛及彼弟子。
所說事者，謂四念住等菩提分法。
眾會事者，所謂八眾。
一、剎帝利眾，二、婆羅門眾，三、長者眾，四、
沙門眾，五、四大天王眾，六、三十三天眾，
七、焰摩天眾，八、梵天眾。 ^294a20

又嗢拕南曰：
　　色聚、相應品、世、相、及與緣、
　　善等差別門、巧便、事為後。
瑜伽師地論卷第三
 ^294b2
