
jing:: 佛說鹹水喻經
translator:: 失譯人名今附西晉錄
聞如是：
一時，婆伽婆在舍衛城祇樹給孤獨園。
爾時世尊告諸比丘：「我與汝等說水喻七事，
諦聽諦思念之，我當說。」
對曰：「如是，世尊！」爾時諸比丘從佛聞教。 ^811b4

世尊告曰：「云何，比丘！
水喻七事？若人沒於水；從水出頭復還沒水；
或出頭遍觀四方；或出頭不復沒水；或有人欲行出水；
或有人欲至彼岸；或有人已至彼岸，淨志得立彼岸。 ^811b7

「彼云何人沒溺於水？
或有一人以不善法盡纏裹身，純罪熟，
至地獄一劫受罪不可療治，是謂此人常沒溺於水，是謂初入水沒溺。 ^811b11

「彼云何人出頭還沒入水？
或有一人作是沒溺，有信於善法，懷慙愧，
求其方便，於諸善法皆懷慙愧，彼出於水還沒溺水，是謂二人沒溺於水。 ^811b14

「彼云何人出水遍觀四方？
或有一人出水，彼有信於善法，有慙愧心，
有勇猛意，於諸不善法皆有慙愧。
彼出水上，不復沒溺於水。
此諸賢，是謂三人喻彼出水。 ^811b17

「彼云何人出水住？
或有一人作是出水，有信於善法，有慙愧，
有精進，於諸善法皆懷慙愧，彼於三結使盡，
成須陀洹而不退轉，必當還所獲，是謂四人喻彼出水住。 ^811b21

「彼云何人出水欲至彼岸？
或有一人作如是出水，彼有信於善法，
有慙愧，有勇猛意，於諸善法悉懷慙愧，
彼盡三結使，貪欲、瞋恚、愚癡薄，成斯陀含，
來至此間而盡苦本，是謂彼人喻彼水欲至彼岸。 ^811b24

「云何彼人已至彼岸？
或有一人便出水，有信於善法，有慙愧，
有勇猛意，於諸善法皆懷慙愧，彼便盡五下分結，
成阿那含，於彼般涅槃，不復來至此間，是謂六人喻彼出水已至彼岸。 ^811b29

「彼云何人已至彼岸，淨志得立彼岸？
或有一人而出水上，有信於善法，有慙愧，
有勇猛意，於諸善法皆懷慙愧；或有一人盡有漏成無漏，
念解脫、智慧解脫，於現法中疾得證通，而自娛樂盡生死源。
梵行已立，所作已辦，更不復受母胎。
是謂彼人喻彼水已立彼出岸。 ^811c4

「如是，比丘！此七人，我今與汝等說七人喻水。
諸世尊與諸聲聞所應當說，有大慈，欲使獲安隱，
皆使得度，所謂閑居處、樹下、空處露坐，
汝等坐禪勿有懈怠；今不精勤後備有悔。
是謂我所教勅。」 ^811c10

爾時諸比丘聞佛所說，歡喜奉行。
佛說鹹水喻經
 ^811c14
