
hui:: 
pin:: 
###  2
大般若波羅蜜多經卷第五百七十三
三藏法師玄奘奉　詔譯
第六分勸誡品第十四之二
佛告曼殊室利菩薩：「假使碎此三千大千堪忍世界悉為極微，
一一極微為一聖者。
有善男子、善女人等盡彼聖眾壽量短長，
以諸世間上妙飲食、衣服、臥具及醫藥等，起殷淨心奉施供養。
般涅槃後各收馱都，起窣堵波嚴飾供養，
或以七寶滿如前說爾所極微大千世界，
上復積至色究竟天，於彼聖者各別奉施爾所大千世界七寶，
畢自壽量晝夜三十牟呼栗多相續不斷。
曼殊室利！於意云何？
是善男子、善女人等由此因緣獲福多不？」 ^958b7

曼殊室利即白佛言：「甚多！
世尊！甚多！善逝！前說施福尚難思議，何況於此所獲福量！」 ^958b16

佛告曼殊室利菩薩：「若善男子、善女人等受持此經流通演說，
所獲福聚於前施福，百倍為勝，千倍為勝，乃至鄔波尼殺曇倍亦復為勝。 ^958b18

「曼殊室利！如是功德若不迴求佛菩提者，
應經爾所極微數劫當作他化自在天王，
復經爾所極微數劫當作樂變化天王，
復經爾所極微數劫當作覩史多天王，
復經爾所極微數劫當作夜摩天王，復經爾所極微數劫作天帝釋，
況轉輪王！以彼迴求一切智故，能得成辦甚深般若波羅蜜多方便善巧，
當證無上正等菩提。 ^958b21

「曼殊室利！假使充滿此贍部洲預流、一來、
不還、阿羅漢、獨覺，如粟、稻、麻、竹、荻、蘆葦、甘蔗林等中無間隙。
有暴惡人起極瞋恚，皆悉殺害爾所聖者。
曼殊室利！於意云何？
彼人由斯獲罪多不？」 ^958b29

曼殊室利即白佛言：「甚多！
世尊！甚多！善逝！殺一聖者尚墮無間大地獄中一劫受苦，何況殺害爾所聖者！
彼所獲罪不可稱計。」 ^958c4

佛告曼殊室利菩薩：「若有毀謗此經典者，
其罪過前百倍、千倍乃至鄔波尼殺曇倍。 ^958c7

「曼殊室利！假使充滿東勝身洲預流、一來、
不還、阿羅漢、獨覺，如粟、稻、麻、竹、荻、蘆葦、甘蔗林等中無間隙。
有暴惡人起極瞋恚，皆悉殺害爾所聖者。
曼殊室利！於意云何？
彼人由斯獲罪多不？」 ^958c9

曼殊室利即白佛言：「甚多！
世尊！甚多！善逝！殺一聖者尚墮無間大地獄中一劫受苦，何況殺害爾所聖者！
彼所獲罪不可稱計。」 ^958c13

佛告曼殊室利菩薩：「若有毀謗此經典者，
其罪過前百倍、千倍乃至鄔波尼殺曇倍。 ^958c16

「曼殊室利！假使充滿西牛貨洲預流、一來、
不還、阿羅漢、獨覺，如粟、稻、麻、竹、荻、蘆葦、甘蔗林等中無間隙。
有暴惡人起極瞋恚，皆悉殺害爾所聖者。
曼殊室利！於意云何？
彼人由斯獲罪多不？」 ^958c17

曼殊室利即白佛言：「甚多！
世尊！甚多！善逝！殺一聖者尚墮無間大地獄中一劫受苦，何況殺害爾所聖者！
彼所獲罪不可稱計。」 ^958c22

佛告曼殊室利菩薩：「若有毀謗此經典者，
其罪過前百倍、千倍乃至鄔波尼殺曇倍。 ^958c24

「曼殊室利！假使充滿北俱盧洲預流、一來、
不還、阿羅漢、獨覺，如粟、稻、麻、竹、荻、蘆葦、甘蔗林等中無間隙。
有暴惡人起極瞋恚，皆悉殺害爾所聖者。
曼殊室利！於意云何？
彼人由斯獲罪多不？」 ^958c26

曼殊室利即白佛言：「甚多！
世尊！甚多！善逝！殺一聖者尚墮無間大地獄中一劫受苦，何況殺害爾所聖者！
彼所獲罪不可稱計。」 ^959a1

佛告曼殊室利菩薩：「若有毀謗此經典者，
其罪過前百倍、千倍乃至鄔波尼殺曇倍。 ^959a4

「曼殊室利！假使碎此四大洲界悉為極微，一一極微各為一佛。
有一極惡邪見眾生，起毒害心殺爾所佛，
劫奪一切法財、資財，破滅世間法王、法藥。
曼殊室利！於意云何？
彼惡眾生獲罪多不？」 ^959a6

曼殊室利即白佛言：「甚多！
世尊！甚多！善逝！彼所獲罪無量無邊不可思議、
不可稱計，我於彼事尚不忍聞，況能說其獲罪多少！
若害一佛猶墮無間大地獄中多劫受苦，況殺爾所諸佛世尊！
如是眾生定受無間大地獄苦無有出期。」 ^959a10

佛告曼殊室利菩薩：「若有毀謗障礙此經，
不令演說、流通、供養，其罪過前百倍、千倍乃至鄔波尼殺曇倍。 ^959a16

「曼殊室利！假使三千大千世界一切有情，
各經百千無數大劫，備修種種諸菩薩行，皆證無上正等菩提。
彼惡眾生罪業重故，猶未能出大地獄苦。
曼殊室利！彼惡眾生於十方界無間地獄，
無一不經多劫受苦，況餘地獄、傍生、鬼界！
何以故？彼愚癡者毀壞十方三世諸佛法身母故。
設彼經前極微數劫受重苦已，出三惡趣來生人中，
得大惡疾，一切醫藥所不能救。
復經爾所極微數劫，生便無舌或無手等，各經爾所極微數劫。
曼殊室利！我以神力住世一劫或一劫餘，
說彼眾生毀謗、障礙此經罪報亦不能盡。
曼殊室利！諸有智者欲得現在、未來安樂，
勿於此經毀謗、障礙。」
pin:: 
##  15 二行品
第六分二行品第十五 ^959a18

佛告曼殊室利菩薩言：「善男子！
若菩薩摩訶薩行深般若波羅蜜多，宜應成就前後般若波羅蜜多。
何以故？諸菩薩摩訶薩有二種行：成就般若、化導有情。」 ^959b4

爾時，曼殊室利菩薩便白佛言：「世尊！
云何諸菩薩摩訶薩成就般若、化導有情？」 ^959b7

佛告曼殊室利菩薩言：「善男子！
若菩薩摩訶薩從初般若乃至後際，離功用心說法無盡中無間隙，
為脫有情惡趣三有令住善趣，或令證得三乘聖果。
曼殊室利！是名菩薩摩訶薩眾行深般若波羅蜜多化導有情。
曼殊室利！若菩薩摩訶薩行深般若波羅蜜多，
成就無邊無為般若，是名菩薩摩訶薩眾自行般若。
何以故？此能圓滿一切德故。」 ^959b9

曼殊室利復白佛言：「諸菩薩摩訶薩行深般若波羅蜜多，修何法行能與一切智相應？」 ^959b16

佛告曼殊室利菩薩言：「善男子！
若菩薩摩訶薩行深般若波羅蜜多，修一切智真實之法，
遠離思議、微妙、無相甚深理趣，不可觀察極難通達，
常住寂靜清涼遍滿，無有分別無著無礙，
隨順正理不可執取，極靜大寂，一切法中無上無等。
曼殊室利！諸菩薩摩訶薩行深般若波羅蜜多，修此法行能與一切智相應。」 ^959b18

曼殊室利復白佛言：「諸菩薩摩訶薩於何境界行深般若波羅蜜多？」 ^959b25

佛告曼殊室利菩薩言：「善男子！
諸菩薩摩訶薩決定應於甚深境界、廣大境界、功德境界行深般若波羅蜜多。
曼殊室利！甚深境者，體是無為，不著二邊亦不相離，
自性清淨諸障解脫，不可思議、不可稱計，
不共一切聲聞、獨覺。
曼殊室利！廣大境者，諸佛如來一切功德，
大悲、般若二法為性，離分別相無功用心，
利樂有情無時暫捨，諸所說法皆稱彼意。
曼殊室利！功德境者，諸菩薩摩訶薩行深般若波羅蜜多，
所與相應一切功德、三十二相、八十隨好。
隨諸有情根欲性行，所樂種種形相差別，
佛威神力悉能示現，所謂或現昇覩史多，
或現從天下生贍部，或現處胎，或現初生，
或現童子，或現遊戲，或現出家，或現苦行，
或現往詣菩提樹下，或現證得無上菩提，
或現轉法輪，或現般涅槃，如是示現諸相差別，皆為有情解脫生死。
曼殊室利！如是名為諸菩薩摩訶薩甚深般若波羅蜜多所行境界。」 ^959b27

曼殊室利便白佛言：「希有！
世尊！菩薩如是甚深般若波羅蜜多，是佛境界不可思議。」 ^959c16

佛告曼殊室利菩薩：「如是！
如是！如汝所說。甚深般若波羅蜜多是不共法、不可思議。
何以故？一切異生、聲聞、獨覺不能通達，
非其境故，除佛世尊無能得者。
何以故？諸法真如義甚深故。
自在不動無漏界攝，令有情類利樂圓滿，
是故名為諸佛境界過語言道勝義諦攝，
遠離尋伺分別思議，非世間法所能比喻，
一切法中最為上品，不在生死、不住涅槃。 ^959c18

「曼殊室利！諸菩薩摩訶薩行深般若波羅蜜多，
凡有五事不可思議：一者、自性。
二者、方處。三者、諸住。
四者、一異。五者、利樂。 ^959c26

「曼殊室利！云何自性不可思議？
即色，真如求不可得；離色，真如求不可得。
受、想、行、識亦復如是。
即眼，真如求不可得；離眼，真如求不可得。
耳、鼻、舌、身、意亦復如是。
即色，真如求不可得；離色，真如求不可得。
聲、香、味、觸、法亦復如是。
即眼識，真如求不可得；離眼識，真如求不可得。
耳、鼻、舌、身、意識亦爾。
即地界，真如求不可得；離地界，真如求不可得。
水、火、風、空、識界亦爾。
有法，真如求不可得；無法，真如求不可得。
是故自性不可思議。 ^959c28

「曼殊室利！云何方處不可思議？
如是真如若在欲界不可思議，若離欲界不可思議，
色、無色界亦復如是；若在東方不可思議，
若離東方不可思議，南西北方、四維、上下亦復如是，是故方處不可思議。 ^960a9

「曼殊室利！云何諸住不可思議？
若安樂住不可思議，若寂靜住不可思議，
若有心住不可思議，若無心住不可思議，是故諸住不可思議。 ^960a13

「曼殊室利！云何一異不可思議？
三世如來同在一處，自性清淨無漏界攝，
若一、若異不可思議，是故一異不可思議。 ^960a17

「曼殊室利！云何利樂不可思議？
智慧神力同一法界，般若、方便二相平等，
能作有情無量利樂不可宣說、過語言境，
而順有情根性差別作種種說、種種示現；
三十二相、八十隨好，隨有情心皆能示現。」 ^960a19

曼殊室利白言：「世尊！
何等名為三十二相、八十隨好？」 ^960a24

佛告曼殊室利菩薩言：「善男子！
如來相好無量無邊，我若廣說不可窮盡，
但隨世間所樂，略說三十二相、八十隨好。 ^960a25

「曼殊室利！云何名為三十二相？
如來足下有平滿相，妙善安住猶如奩底，
地雖高下，隨足所蹈皆悉坦然無不等觸，是為第一。
如來足下千輻輪文，輞轂眾相無不圓滿，是為第二。
如來手足悉皆柔軟，如覩羅綿勝過一切，是為第三。
如來手足指皆纖長，圓妙過人以表長壽，是為第四。
如來手足一一指間，猶如鴈王咸有鞔網，
金色交絡文同綺畫，是為第五。
如來足跟廣長圓滿，與趺相稱勝餘有情，是為第六。
如來足趺脩高充滿，柔軟妙好與跟相稱，是為第七。
如來雙腨漸次纖圓，如黳泥耶仙鹿王腨，是為第八。
如來雙臂脩直#CB00166;圓，
如象王鼻平立摩膝，是為第九。
如來陰相勢峯藏密，其猶龍馬亦如象王，是為第十。
如來毛孔各一毛生，柔潤、紺青、右旋宛轉，是第十一。
如來髮毛端皆上靡，右旋宛轉、柔潤、紺青，
嚴金色身甚可愛樂，是第十二。
如來身皮細薄潤滑，塵垢、水等皆所不住，是第十三。
如來身皮皆真金色，光潔晃曜如妙金臺，
眾寶莊嚴眾所樂見，是第十四。
如來兩足、二手掌中、頸及雙肩七處充滿，
光淨柔軟甚可愛樂，是第十五。
如來肩項圓滿殊妙，是第十六。
如來髆腋悉皆充實，是第十七。
如來容儀洪滿端直，是第十八。
如來身相脩廣端嚴，是第十九。
如來體相縱廣量等，周匝圓滿如諾瞿陀，是第二十。
如來頷臆并身上半，威容廣大如師子王，是二十一。
如來身光面各一尋，是二十二。
如來齒相四十齊平，淨密、根深、白踰珂雪，是二十三。
如來四牙鮮白鋒利，是二十四。
如來常得味中上味，喉脈直故，能引身中千肢節脈所有上味，
是二十五。如來舌相薄淨廣長，能覆面輪至耳毛際，是二十六。
如來梵音詞韻弘雅，隨眾多少無不等聞，
其聲洪震猶如天鼓，發言婉約如頻迦音，是二十七。
如來眼睫猶若牛王，紺青、齊整、不相雜亂，是二十八。
如來眼睛紺青鮮白，紅環間飾皎潔分明，是二十九。
如來面輪其猶滿月，眉相皎淨如天帝弓，是第三十。
如來眉間有白毫相，右旋柔軟如覩羅綿，
鮮白光淨踰珂雪等，是三十一。
如來頂上烏瑟膩沙，高顯周圓猶如天蓋，是三十二。
是名如來三十二相。 ^960a27

「曼殊室利！云何名為八十隨好？
如來指爪狹長薄潤，光潔鮮淨如花赤銅，是為第一。
如來手足指圓纖長，#CB00166;直柔軟節骨不現，
是為第二。如來手足各等無差，於諸指間悉皆充密，是為第三。
如來手足圓滿如意，軟淨光澤色如蓮花，是為第四。
如來筋脈盤結堅固、深隱不現，是為第五。
如來兩踝俱隱不現，是為第六。
如來行步直進庠審如龍象王，是為第七。
如來行步威容齊肅如師子王，是為第八。
如來行步安平庠序不過不減猶若牛王，是為第九。
如來行步進止威儀譬如鵝王，是為第十。
如來迴顧必皆右旋，如龍象王舉身隨轉，是第十一。
如來支節漸次#CB00166;圓、
妙善安布，是第十二。
如來骨節交結無隙猶若龍盤，是第十三。
如來膝輪妙善安布、堅固圓滿，是第十四。
如來隱處其文妙好，威勢具足圓滿清淨，是第十五。
如來身支潤滑柔軟，光悅鮮淨塵垢不著，是第十六。
如來身容敦肅無畏常不怯弱，是第十七。
如來身支堅固稠密善相屬著，是第十八。
如來身支安定敦重，常不掉動圓滿無壞，是第十九。
如來身相猶若仙王，周匝端嚴光淨離翳，是第二十。
如來身有周匝圓光，於行等時恒自照曜，是二十一。
如來腹形方正無欠，柔軟不現眾相莊嚴，是二十二。
如來#CB00685;深、右旋圓妙、
清淨光澤，是二十三。
如來#CB00685;厚、不凹不凸、
周匝妙好，是二十四。
如來皮膚遠離疥癬，亦無黶點、疣贅等過，是二十五。
如來手掌充滿柔軟，足下安平，是二十六。
如來手文深長、明直、潤澤、無斷，是二十七。
如來脣色光潤丹暉，如頻婆果上下相稱，是二十八。
如來面門不長不短、不大不小，如量端嚴，是二十九。
如來舌相軟薄廣長如赤銅色，是第三十。
如來發聲威震深遠，如象王吼明朗清徹，是三十一。
如來音韻美妙具足如深谷響，是三十二。
如來鼻高脩而且直，其孔不現，是三十三。
如來諸齒方整鮮白，是三十四。
如來諸牙圓白光潔漸次鋒利，是三十五。
如來目淨青白分明，是三十六。
如來眼相脩廣，譬如青蓮華葉甚可愛樂，是三十七。
如來眼睫上下齊整、稠密不白，是三十八。
如來雙眉長而不白、緻而細軟，是三十九。
如來雙眉綺靡順次，紺琉璃色，是第四十。
如來雙眉高顯光潤形如初月，是四十一。
如來耳厚、廣大、脩長、輪埵成就，是四十二。
如來兩耳綺麗齊平離諸過失，是四十三。
如來容儀能令見者無損無染皆生愛敬，是四十四。
如來額廣、圓滿、平正、形相殊妙，是四十五。
如來身分上半圓滿，如師子王威嚴無對，是四十六。
如來首髮脩長、紺青、稠密不白，是四十七。
如來首髮香潔、細軟、潤澤、旋轉，是四十八。
如來首髮齊整無亂亦不交雜，是四十九。
如來首髮堅固不斷永無褫落，是第五十。
如來首髮光滑殊妙、塵垢不著，是五十一。
如來身分堅固充實踰那羅延，是五十二。
如來身體長大端直，是五十三。
如來眾竅清淨圓好，是五十四。
如來身支勢力殊勝無與等者，是五十五。
如來身相眾所樂觀常無厭足，是五十六。
如來面輪脩廣得所，皎潔光淨如秋滿月，是五十七。
如來顏色舒泰光顯，含笑先言有向無背，是五十八。
如來面貌光澤熈怡，遠離頻蹙、青赤等過，是五十九。
如來身支清淨無垢、常無臭穢，是第六十。
如來所有諸毛孔中，常出如意微妙之香，是六十一。
如來面門常出最上殊勝之香，是六十二。
如來首相周圓妙好，如末達那亦猶天蓋，是六十三。
如來身毛紺青光淨，如孔雀項紅暉綺飾，
色類赤銅，是六十四。
如來法音，隨眾大小不增不減應理無差，是六十五。
如來頂相無能見者，是六十六。
如來手足指約分明，莊嚴妙好如赤銅色，是六十七。
如來行時，其足去地如四指量而現印文，是六十八。
如來自持不待他侍，身無傾動亦不逶迤，是六十九。
如來威德遠震一切，惡心聞喜、恐怖見安，是第七十。
如來音聲不高不下，隨眾生意和悅與言，是七十一。
如來能隨諸有情類言音意樂而為說法，是七十二。
如來一音演說正法，隨有情類各令得解，是七十三。
如來說法咸依次第必有因緣，言無不善，是七十四。
如來等觀諸有情類，讚善毀惡而無愛憎，是七十五。
如來所為先觀後作，軌範具足令識善淨，是七十六。
如來相好，一切有情無能觀盡，是七十七。
如來頂骨堅實圓滿，是七十八。
如來顏容常少不老、好巡舊處，是七十九。
如來手足及胸臆前，皆有吉祥喜旋德相，
文同綺畫、色類朱丹，是第八十。
是名如來八十隨好。」
pin:: 
##  16 讚歎品
第六分讚歎品第十六 ^960c10

爾時，曼殊室利菩薩即從座起頂禮佛足，
偏覆左肩右膝著地，合掌恭敬而白佛言：
「如來功德希有、無等、不可思議，過去未來現在諸佛皆無有異。
若見如來或聞功德，此有情類亦難思議。
今重見佛轉大法輪，得未曾有歡喜踊躍。」 ^961c9

作是語已，即昇虛空七多羅樹，合掌讚曰：
　　「一切有情類，唯佛最為尊，
　　尚無有等者，況復當有勝！
　　我法二俱空，妙理無等等，
　　唯我佛世尊，能等無等等。
　　煩惱并習氣，俱盡永無餘，
　　能知一切法，無不皆明了。
　　若智若說法，無能及佛者，
　　三千大千界，唯佛獨為尊。
　　十力無畏等，定有非虛妄，
　　帝釋與梵王，咸所不能得。
　　世尊大恩德，普洽諸有情，
　　此事難思議，定無能及者。
　　能以微妙慧，及方便善巧，
　　化導諸有情，皆令得利樂。」 ^961c14

爾時，會中有一天子名曰妙色，即從座起頂禮佛足，
偏覆左肩，右膝著地，合掌向佛以頌讚曰：
　　「有說世間等佛者，彼言非實為虛誑；
　　若說法王最極尊，此言非妄為諦語。
　　人天之儔正問難，無有能折我大師；
　　善逝降魔伏外道，將導世間至解脫。
　　清淨四辯無窮說，甘露妙藥施有情，
　　遍觀諸法智無礙，一切剎那不減失。
　　大悲平等視有情，清淨之心世不染，
　　善能了知根欲性，隨所樂聞而應說。
　　煩惱差別非一種，為示無量對治門，
　　唯佛巧說彼因緣，專為利樂有情故。
　　值佛聞法不得聖，如是有情度極難；
　　如來大名應渴仰，若得見者無限益。
　　佛智能令心清淨，得聞正教出生死；
　　聞佛名號大吉祥，常念世尊恒喜樂。
　　發心詣佛生慧解，如教勤修成種智，
　　戒品清淨無垢濁，靜慮第一心澂明。
　　智慧最勝難傾動，法海清淨如甘露；
　　一切有情憙放逸，諸佛專精離世間。
　　等慈有情如一子，恩德深厚無能報，
　　先說能破結賊法，久摧天魔幻化軍。
　　世尊已說三有過，廣示涅槃無量德，
　　百千大劫甚難聞，故我至誠今讚禮。」 ^962a1

爾時，會中有一天子名曰善名，即從座起頂禮佛足，
偏覆左肩，右膝著地，合掌向佛以頌讚言：
　　「如來平等行大慈，設可度智與他者，
　　尚令天授最前得，況復其餘有情類！
　　我今不愜為空過，修持大行報佛恩。
　　有唯自證無漏滅，彼於佛恩未為報；
　　若有修行佛深教，乃得名為佛真子。
　　佛久勤苦為有情，無上大恩罕能報；
　　大慈開顯真妙法，令眾修行兼化他。
　　若佛不出於世間，一切有情受大苦，
　　則無人天唯惡趣，但聞種種苦音聲。
　　諸趣受苦無能免，煩惱繫縛有情故，
　　佛欲解他諸毒結，翻為大悲之所縈。
　　如來是世大福田，依教正修離惡趣，
　　若違佛教不修行，彼定不得生人天。
　　有於佛所起惡心，或復不樂聞深法，
　　是等有情甚可愍，決定永當處黑暗。
　　如佛世尊自知智，其等如來乃能了，
　　佛智非我所測量，稽首敬禮十方佛，
　　無畏智力不共法，唯佛世尊獨圓備。
　　相好莊嚴微妙香，觀者無厭超眾色；
　　三種開敷不暫息，清淨佛華我今禮。
　　唯佛善知無上覺，能永出離諸險難；
　　佛為第一最無上，稽首歸命兩足尊。
　　佛以功德正法水，普能洗除諸垢穢；
　　世尊本來內外淨，我今頂禮真淨身。」 ^962a26

爾時，堪忍界主大梵天王，即從座起頂禮佛足，
偏覆左肩，右膝著地，合掌向佛以頌讚言：
　　「如來具足勝福慧，利樂有情無暫息，
　　常雨甘露濟飢渴，我今稽首能利他。
　　世間最勝可敬者，彼類猶來供養佛，
　　諸惡斯盡眾善備，我今稽首無等尊。
　　普為濟拔諸有情，靡有一行不修學，
　　令度生死得安樂，我今稽首救世師。
　　稽首微妙金色身，稽首所說甘露法，
　　稽首清淨無垢智，稽首一切功德林。」 ^962b24

爾時，佛告大梵天言：「善哉！
善哉！如汝所讚。如來此事是實非虛。
何以故？諸佛世尊於無量劫，修集種種福德智慧，由斯果位無不備足。
所以者何？如來具足布施、淨戒、安忍、精進、
靜慮、般若波羅蜜多，身、語、意三無不清淨，
故能通達真如、實際，住實際故所言不虛。」 ^962c5

時，大梵王頂禮佛足，合掌恭敬復白佛言：
「唯願世尊以神通力，令此般若波羅蜜多久住世間利樂一切！」 ^962c10

爾時，佛告大梵天王：「十方三世一切如來以大神通，
咸共護念甚深般若波羅蜜多久住世間利樂一切，
天魔、梵志、外道、沙門，皆無有能滅壞障礙。
何以故？我念過去有佛名曰寶月如來，
十號圓滿，國名無毀，劫名喜讚。
彼佛有二苾芻弟子，作大法師善說深法，
一名智盛、二名諦授，常隨彼佛轉正法輪，
經一劫中宣說如是甚深般若波羅蜜多，三千大千百億魔眾悉皆受化發菩提心。
是故此經，諸天魔等皆無有力滅壞障礙。」 ^962c13

爾時，寂靜慧菩薩摩訶薩即從座起頂禮佛足，
偏覆左肩，右膝著地，合掌恭敬而白佛言：「寶月如來住在何所？
為猶住世？為已涅槃？」 ^962c22

爾時，世尊告寂靜慧言：「善男子！
東方去此過十千億諸佛世界，曾有世界名曰無毀，其中如來壽十千劫。
彼佛世界常說如是甚深般若波羅蜜多，
彼諸天魔及外道等，於此經典不能障礙，皆發無上正等覺心。
智盛苾芻即是今者曼殊室利，諦授苾芻即是今者最勝天王，
此二菩薩方便善巧，種種擁護甚深般若波羅蜜多令久住世。
十方佛國若說如是甚深般若波羅蜜多，
此二菩薩即往聽受，如我今者說是法門放大光明，尋光來集。」
pin:: 
##  17 付囑品
第六分付囑品第十七 ^962c25

爾時，佛告阿難陀言：「汝可受持甚深般若波羅蜜多，勿令忘失！」 ^963a8

時，阿難陀即從座起頂禮佛足，偏覆左肩，
右膝著地，合掌恭敬而白佛言：「云何受持如是經典？」 ^963a9

於是佛告阿難陀言：「受持此經有十種法：
一者、書寫。二者、供養。
三者、施他。四者、諦聽。
五者、披讀。六者、受持。
七者、廣說。八者、諷誦。
九者、思惟。十者、修習。
依斯十法受持此經。
譬如世間一切草、木、華、果、藥等皆依大地；如是一切殊勝善法皆依般若波羅蜜多。
如轉輪王若住在世七寶常現；甚深般若波羅蜜多亦復如是，
若住在世三寶不滅。」 ^963a11

爾時，大眾瞻仰尊顏，異口同音俱傷歎曰：
「如來滅後，誰能荷擔如是世尊大法重擔，謂於無量無邊大劫修集所得無上菩提？」 ^963a19

爾時，眾中便有一萬二千菩薩為護此法，
即從座起頂禮佛足，偏覆左肩，右膝著地，
合掌恭敬而說頌言：
　　「我等捨身命，不求未來福，
　　護持佛所說，此甚深法要。」 ^963a21

爾時，眾中五百天子賢王為首，復從座起頂禮佛足，
偏覆左肩，右膝著地，合掌恭敬而說頌言：
　　「為度諸有情，成大悲願力，
　　護持佛所說，此甚深法要。」 ^963a27

時，天帝釋、持髻梵王、毘沙門王，皆從座起頂禮佛足，
偏覆左肩，右膝著地，合掌恭敬而說頌言：
　　「能療一切病，世尊今所說，
　　般若微妙藥，我等頂戴持。」 ^963b3

執金剛神亦從座起頂禮佛足，偏覆左肩，
右膝著地，合掌恭敬而說頌言：
　　「法本無名字，佛以名字說，
　　大悲真教法，我今頂戴持。」 ^963b8

爾時，佛告持髻梵言：「梵天當知！
佛讚三事最為無上，何等為三？
一者、發菩提心。二者、護持正法。
三者、如教修行。如是三法最為無上，能修行者真供養佛。
我若住世一劫或一劫餘，說此功德亦不能盡。
護持如來一四句頌，所獲功德尚不可盡，況能護持三世佛母甚深般若波羅蜜多！
何以故？三世諸佛皆因般若波羅蜜多而得生故。
以法供養真供養佛，若以資財非真供養，故法供養最為第一。
若有護持佛正法者，當知彼類二世安樂。
是故，梵天！常應擁護甚深般若波羅蜜多，
汝由護法，已當得見賢劫千佛悉為請主。
梵天當知！於此穢土護持正法須臾之間，
勝淨土中若經一劫或一劫餘所獲功德，故應精勤護持正法。」 ^963b12

世尊復告天帝釋言：「憍尸迦！
甚深般若波羅蜜多隨所在處，當知即是如來生處、
得菩提處、轉法輪處、入涅槃處。
何以故？憍尸迦！一切菩薩、一切善法、一切如來皆從此生。
若有法師宣說如是甚深般若波羅蜜多，
此地即為佛所行處；諸有情類於法師所，
當生善友、尊重佛心恭敬、歡喜、供養、讚歎。
若我住世一劫或一劫餘，說此法師流傳此經所獲功德亦不能盡。
憍尸迦！若此法師所行之處，善男子等有能刺血灑地供養，
未足為多。何以故？
無上法輪難受持故。」 ^963b26

時，天帝釋白言：「世尊！
未來世中說此經處，我及眷屬皆當擁護彼地方所及說法師，
若見此經所在之處，即生前說四種處心。」 ^963c7

爾時，世尊讚天帝釋：「汝能如是，善哉！
善哉！吾以此經付囑於汝，宜於來世擁護流通。」 ^963c10

時，天帝釋即白佛言：「我等諸天得生善趣，
皆由般若波羅蜜多，發菩提心亦復由此，是故我等不顧身命擁護世尊如是深法。」 ^963c12

時，佛復讚天帝釋言：「善哉！
善哉！如說能作。」 ^963c15

時，薄伽梵說是經已，最勝天王及十方界諸大菩薩、
一切聲聞、天、龍、藥叉、健達縛、阿素洛、揭路茶、
緊捺洛、莫呼洛伽、人非人等，聞佛所說皆大歡喜、信受奉行。
大般若波羅蜜多經卷第五百七十三
 ^963c16
