
jing:: 
# 佛說灌頂七萬二千神王護比丘呪經
佛說灌頂七萬二千神王護比丘呪經卷第一
translator:: 東晉天竺三藏帛尸梨蜜多羅譯
聞如是：
一時，世尊遊於羅閱祇梵志丘聚，從是北上錍提山中天帝石室。 ^495a7

爾時，無數比丘各各馳走怱怱不安，如捕魚師布網捕魚、魚都馳散。
世尊遙見無數比丘各各馳散擾擾不安，
佛知而故問諸比丘言：「何故繞轉如是不樂，若魚畏網？」 ^495a8

比丘對曰：「我為魔所嬈在所不安，晝則遇諸賊盜、
毒蛇、蚖蝮，及諸龍象、熊羆所嬈，不得定意求四道果。
見惱如是，當奈之何？」 ^495a12

佛告比丘：「勿生憂惱，當為汝說灌頂章句，
百二十神王導從前後，為汝作護辟除邪惡，
諸嬈害者不令得便，在所至到營衛佐人，獲善吉利萬邪皆伏。」 ^495a16

諸比丘喜聞佛所說，心開意解前禮佛足，
長跪叉手，白佛言：「世尊！
惟願演說灌頂章句，擁護我等及未來世諸比丘輩，
令得安隱，使入定行。」 ^495a19

佛告諸比丘：「我今為汝一一分明說灌頂章句百七十二大鬼神王名字，
如是諦聽憶念，慎莫忘之也。」 ^495a23

諸比丘言：「諾。受教。」
叉手靜聽。
佛言： ^495a25

「神名道軻彌伽羅移嘻隷。 ^495a27

「神名嘻隷殷錍阿羅錍。 ^495a28

「神名摩比丘披賴兜呵賴沙。 ^495a29

「神名翅拘梨因提隷比丘披。 ^495b1

「神名漚羅須彌者羅阿羅因。 ^495b2

「神名阿羅耶阿耆破者。 ^495b3

「神名耶勿遮坻錍移阿錍。 ^495b4

「神名漚那是陀漚彌提屠。」 ^495b5

佛告諸比丘：「此十八神王，護諸比丘及未來世諸比丘等，及護僧伽藍。」 ^495b6

佛見錍提山中諸比丘輩怱怱不安，晝則為盜賊惡人所惱，
夜則為鬼神所困，及諸龍象熊羆虎狼之所驚怖，又為蠱毒所中。
佛於是廣為諸比丘輩說是無上灌頂章句諸大鬼神名號，
令諸比丘常獲安隱吉祥之福無諸禍害。 ^495b7

「神名闍梨摩訶闍梨。 ^495b13

「神名闍羅尼優佉目佉。 ^495b14

「神名沙波提阿知和知。 ^495b15

「神名那知鳩那知波那提。 ^495b16

「神名提我沙羅波提。 ^495b17

「神名阿那波提波那提。」 ^495b18

佛告比丘：「此十二神王護諸比丘，等陀鬼神若人非人不敢嬈近，
毒藥不中、不為水火焚漂，縣官盜賊不令得便，
怨家債主不能剝奪，神王眷屬七百徒黨常為作護，辟除兇惡萬事吉祥。 ^495b19

「神名加和尼摩訶加和尼。 ^495b24

「神名阿佉尼佉尼阿佉那。 ^495b25

「神名阿佉尼阿比羅慢多羅。 ^495b26

「神名波陀尼波提梨伽。」 ^495b27

佛告比丘：「此十神王，護今現在及未來世諸比丘輩，不令五瘟疫毒之所侵害。
若為虐鬼所持，呼十神王名號之時虐鬼退散，
自護汝身亦當為他說，使獲吉祥之福。 ^495b28

「神名摩呵留邏迦梨區惒。 ^495c3

「神名金洹陀越阿耨三菩。 ^495c4

「神名迦梨三耶摩訶阿輸。 ^495c5

「神名拔陀沙羅曼陀羅阿。 ^495c6

「神名迦柰國舍呵呵羅羅。 ^495c7

「神名沙沙陀陀摩摩迦迦。 ^495c8

「神名拔陀沙羅曼陀羅羅。 ^495c9

「神名惒惒伊伊耶耶呵呵。」 ^495c10

佛告比丘：「此十六神王與其眷屬萬五千鬼神，擁護今現在及未來世諸比丘等。
昔伊洹比丘為八十一億魔所嬈，誦此十六神王名字，
諸魔眷屬顛倒墮落、匍匐離散，形體變化莫知藏匿。」 ^495c11

告諸比丘：「若有危厄恐怖之日，呼此神名即獲吉祥，諸神祐助辟除兇惡。 ^495c15

「神名阿波竭證證竭無多薩。 ^495c17

「神名嘻遲比遲沾波沾。 ^495c18

「神名波迦羅喉掕無因輸無。 ^495c19

「神名脂輸無因臺羅宋和羅。 ^495c20

「神名琛林羅波耶越羅羅。 ^495c21

「神名檀特羅沙羅佉羊馱。」 ^495c22

佛告比丘：「此十六神王，與其眷屬五千之眾，
各以已之威神，為諸比丘辟除鬼神凶惡之變。
昔我子羅雲樹下禪思，為鬼神所嬈驚起。
明日來到我所，我即語言：『當為汝說辟鬼神呪。』
即為說此十六神王。」 ^495c23

佛語羅雲：「若四輩弟子為鬼神所嬈者，
當為說此十六神王灌頂章句，令離諸橫獲吉祥之福。 ^495c27

「神名阿羅域金毘羅羅。 ^496a1

「神名般耆遮和耆羅洹。 ^496a2

「神名摩尼鉢羅沙呵呵波。 ^496a3

「神名曇無和羅揵陀尸吁。 ^496a4

「神名拘摩和羅修摩揵陀。 ^496a5

「神名取披鞬陀叱闍叱者。」 ^496a6

佛告比丘：「此十二大神諸鬼中之雄，與其眷屬三萬五千，俱諸天鬪時遏伏羅剎。
昔不知法以血為食，常噉人民小兒之屬；
我為說法，今皆得道作大誓願：『若佛滅後五濁亂時，
護諸弟子比丘僧眾，令獲吉祥之福德也。』 ^496a7

「神名闍離摩呵闍離。 ^496a12

「神名闍羅尼郁 #CB02754;目#CB02754;。 ^496a13

「神名三波提摩訶三波提。 ^496a14

「神名頞提拔提鳩坻鐵離。 ^496a15

「神名莎羅波提安那波提。 ^496a16

「神名半那波提闍那波提。 ^496a17

「神名迦偂尼摩訶迦偂尼。 ^496a18

「神名波沙檀尼耶醯迦彌。」 ^496a19

佛告比丘：「此十九神王，他方國土世界號華積，
佛號最上天王如來、至真、等正覺，遣二菩薩：
一號無量光明、二曰大光明。
遣二菩薩獻此十九神王神呪，作是言：
『娑婆世界一切人民，行善者少為惡者多，
是故獻此十九神王以佐世尊，令諸眾生調伏信解。』
今我為汝等輩，說彼佛所獻神呪十九王，
此諸鬼神三萬六千以為眷屬，當為汝等設諸擁護度厄難苦，
令獲吉祥普入法門。 ^496a20

「神名迦多梨離摩蘭泥。 ^496a29

「神名迦梨羅牟提歐梨。 ^496b1

「神名酸梨枝賁#CB04256;梨移。 ^496b2

「神名摩梨枝阿迦絺移。 ^496b3

「神名#CB04027;提移阿那耨羅企。 ^496b4

「神名富吒羅子鳩羅羅子。 ^496b5

「神名那迦離子不吒羅子。 ^496b6

「神名鳩蘭子陀羅子。 ^496b7

「神名不吒吒羅子鳩羅子。 ^496b8

「神名多迦利離摩摩蘭泥。 ^496b9

「神名鳩蘭#CB04150;吒羅鳩梨提。 ^496b10

「神名迦私羅牟尼提歐梨。 ^496b11

「神名迦蘭因梨提遮披#CB04092;。」 ^496b12

佛告比丘：「此二十七神王，昔化提比丘治護屋室，
壁間有黑蛇來齧化提，化提即悶絕躄地。
阿難即往至佛所啟問此事。
佛即答阿難：『汝語化提，我當為其說辟蛇毒二十七神王護化提身。』
語化提言：『汝當慈心哀天下萬蟲，誦我此言汝毒當歇。』
阿難即以神水濆灑化提，化提醒悟。
阿難即語化提言：『佛已為汝說二十七神王辟蛇毒法，
汝但慈心於天下人非人，毒自當滅。』
阿難即為化提說佛所說二十七王神呪法呪，化提即愈。
阿難語諸比丘：『若有安居住止之處，應說此言，
蛇毒七歲不復齧人，三七遍誦此神名即獲吉祥。』 ^496b13

「神名安陀尼沙多摩尼。 ^496b25

「神名闍摩尼摩訶尼羅。 ^496b26

「神名摸呵尼烏羅剎。 ^496b27

「神名摸羅陀提遮波頭摩逸。」 ^496b28

佛告比丘：「此十二神王，佛昔為迦奈比丘說此神名。
有惡凶人常剝奪比丘衣裳，比丘往到佛所，啟白是事。
佛語比丘：『汝若在山間樹下冢墓之間行十二頭陀時，
有諸凶人來嬈汝者，汝當說此十二神王名號，
凶惡之人自然退散，復道而去不能為害，
可得修禪求四道果，獲吉祥之福無眾患難。』 ^496b29

「神名頞吱敷頞吒般吱敷。 ^496c7

「神名般吱敷劬離敷波羅那。 ^496c8

「神名拘離比敷波羅比敷。 ^496c9

「神名沙臈波提敷波羅那。 ^496c10

「神名檀陀醯羅波羅那。 ^496c11

「神名須摩提陀薩提那墮。」 ^496c12

佛告諸比丘：「此十二神王，昔有比丘名般若提婆，
誦習經法中諸寒冷，遂為蟲所齧齒，我為是比丘及未來世諸弟子等說是章句。
若有比丘及諸四輩為蟲所齧齒者，以淨水一器含水一口，
牙臨其上七遍誦此十二神王，便吐口中所含水。
如是法用四十九遍，蟲便破散隨水流迸無不除愈，得吉祥之福。 ^496c13

「神名伊離敷伊臈毘敷。 ^496c20

「神名烏呵尼模呵瀨漏瀨漏。 ^496c21

「神名道加舍梨耶那。 ^496c22

「神名冀梨陀僧坡牟阿那。」 ^496c23

佛告比丘：「昔有求那陀比丘患眼風痛，
又患濕蟲痒痛難忍，往到我所具以啟問。
我即為其說此神呪六王為護：『若有末世諸比丘輩及清信士女，
為蟲所唼眼者，汝當為說此六神章句，無不得愈吉祥之福。』」 ^496c24

佛告四眾諸比丘等：「昔有比丘名曰善可，
住在山間樹下禪思，日時欲至便著衣持鉢入城聚落分衛乞食。
時有惡魔與八萬四千小鬼神以為眷屬，與善可相逢。
魔作是念：『此善可沙門以得羅漢，既能自度，當復教導一切餘人使入應真。』
生嫉妬心作是念已，便勅諸小魔輩使來，
從善可口中直入腹者，嬈亂善可使意顛倒不得正念。
然善可已得羅漢，心中自然廓爾開解，
即得憶念時佛昔為諸比丘輩說百七十二神王灌頂章句，
憶念此已即便彈指，一心而誦舉聲唱詠，
惡魔眷屬退散馳走，部伍營從莫知藏處。」 ^496c29

佛語比丘：「我今為汝及未來世諸比丘等，廣演灌頂百七十二神王名。
此諸神王將從七萬二千鬼神以為眷屬，
各以已之威力共護汝等，使諸小魔不得汝便，
在所至到無所罣礙，辟除惡毒蛇蚖蝮等，
諸獸象龍熊羆之屬，自然消滅無敢當者。
若有鬼神往來不去者，四天諸王當遣使者持金剛之杵破頭作七分。」 ^497a12

佛告比丘：「此大章句至真至妙，三世諸佛盡說是大章句，我亦復開此寶函出是章句。
若有比丘帶持之者，所到遊行善神祐助，
辟除萬惡、魔不敢當，設有惡意自然滅亡。
此大神典帶持之者，如王佩劍謀賊不敢當，此大神典亦復如是。
若帶持者，外諸惡魔及身中五陰之魔莫不為伏。」 ^497a19

佛說此語竟，阿難在右邊，即便正衣服頭面禮足胡跪，
白佛言：「世尊！如來為諸比丘說七萬二千神灌頂章句。
於未來世法欲滅時，此大章句設有受者，云何授與？」 ^497a25

佛語阿難：「此大神典至尊至重，諸佛如來不妄宣說度與人也。
若有持戒不犯禁者，護念十方諸眾生者，
開大乘意度苦人者，近善知識聞而信受不誹謗者，如是之人專心求者應當授與。」 ^497a29

阿難又復叉手白佛言：「云何授與？」 ^497b4

佛言：「若有受此護身神典者，先當禮敬十方佛，
次禮經寶，次禮聖僧，次禮度經之師，皆當專心一意，
偏露右肩，長跪合掌。
師當右手持文，弟子以右手受之，師以左手持法水灌弟子頂上。
阿難！以是因緣故名『灌頂章句』。
所以然者，如王太子紹王位時，法應以水灌其頂上，
然後統領治國之事；我法亦爾。」 ^497b5

佛語阿難：「若有比丘樂受是典，應懸五色幡蓋長四十九尺，
散五方之華各隨方之色，燒栴檀香安息婆膠等，
齋戒一心、不食五辛，不得飲酒及噉臭肉，醍醐酪蘇雜膩諸物悉不得食。
先當洗浴身體著鮮潔之衣，於高山上以香汁塗地縱廣七尺，
名之為壇，當從此上度是灌頂十二部微妙經典。
當受之日，思念十方諸佛菩薩應真聖僧，
歸誠作禮及度經師，莫念東西南北之事。
譬如禪思比丘無他想念，惟守一法然後見真。
若有比丘受章句經如是不亂，七萬二千鬼神導從前後，
為身作護為神作護，亦能為他人作護，辟除邪惡萬毒不行。」 ^497b12

佛告阿難：「我說是時，羅閱祇國城西數里有大金山，
其中多諸比丘輩修四道果，聞說是灌頂章句，
皆齊整衣服來到我所，頭面禮足却坐一面聽說經法。
是時，眾中有一少年比丘，已得羅漢，名曰真實，
從坐而起前禮佛足，長跪合掌白佛言：
『天尊演說無上真妙之法——灌頂章句十二部妙典——我當於佛滅度之後，
廣宣流布此深妙典。
若有國土遭疾厄者，縣官所呼召萬疾流行，
我當於中誦讀此經，百毒萬惡莫不消散。』
說此語已便諷誦宣傳，說是十二部妙典，
如是展轉授與諸比丘輩各令宣傳，在所國土盡得此典。
是比丘臨終之時，餘三七二十一日在，
心自念言：『如來所說十二部灌頂章句微密妙典，
於後如來滅度三百歲中，而此經典當隱沒不現。
何以故？佛始滅度，行善者多為惡者少。』 ^497b25

「到於末世九百歲中，魔道興盛，諸外道輩採佛妙經以為已有，
訓道萬姓令其受持，而復盟誓變祕經法，
當受之日皆用珍寶，種種雜綵以為重信，然後授與。
當爾歲時國國相伐，民多荒亂飲食勇貴，多諸盜賊橫死者半。
又諸惡王斷滅三寶使法言不通，破塔滅僧三寶漸末，
中國之王雖有信心，不能究竟多所禁制，心不專一迷惑於異道。 ^497c11

「爾時，當有比丘出現於世名曰普濟，在諸名山石室之中禪思專心，
如是展轉遇好巖室，見有寶函開而看之。
見此經目以紫金書，刻鏤栴檀簡上。
此比丘見已一心合掌，頭面作禮誦持修行。
如是妙典佛法既滅，出千歲時災變如是。
諸佛菩薩應真聖僧，天龍八部一切鬼神，
見此災怪愍念眾生，於末世中受諸苦惱，
使是比丘出現於世，救度危厄苦患眾生，不為九橫之所得便。
以此經典使諸四輩——比丘、比丘尼、
清信士、清信女——讀誦宣傳教授後世一切；
善男子、善女人等輩，使其獲得吉祥之福。」 ^497c19

佛告阿難：「吾去世後法言薄淡，雖復慇懃不計勞苦，
為諸一切四輩弟子演說微妙無上聖王、過去未來現在十方無量諸佛說灌頂大章句經十二部妙典。
諸佛如來祕密之藏我既以演，欲令此經流傳世間，
使未聞者悉得知見；諸有疑惑未解法者，心開意釋獲大利安。 ^498a2

「復次，阿難！我說此經，初始滅度百歲之中，
時多諸比丘讀誦通利，宣傳之者亦甚眾多。
到二百歲，四輩弟子多得道者，於此經法都無復用。
至三百歲，是故隱沒不現世間，故言為善者多、不大為惡。 ^498a8

「此玄妙神典，釋梵四王、護世善神、山川龍王攝持經文十二部呪灌頂章句，
七寶之函盛持神文，內著巖石室窟之中。
未來末世當有比丘學頭陀者，遊行山間覓好禪室，
遇得此經開而看之，禮敬合掌頂受，宣傳遠近各使聞知。
此大章句經文既出，少有受者，多行誹謗不肯信受。」 ^498a12

佛告阿難：「末世之中雖有清信士、清信女，
於我法中奉受三歸及五戒法，不解苦空四大非我，
恒著我想顛倒分別起諸邪見，到疾厄之日為橫所惱，
便向諸異道邪見師所，召諸邪妖魍魎鬼神，殺眾生命欲求長生。
愚癡之人信邪倒見，為邪師所誤，死入地獄備受諸痛，哀哉可傷甚可憐愍。
是故吾今為其演說灌頂章句十二部要藏，拔除邪惡令得長生。」 ^498a19

佛復告阿難：「我有廣大之言深妙之語，
淺近之化教未及者，末世之中諸比丘輩，
聞有國土城邑聚落異封之處，有諸餘比丘師師相承受此經典。
未聞、未見諸比丘輩，謂此沙門是邪見之人，
說外道法為利養故，作如是言：『我不信此。
如來世尊有所言說義味深遠，如此經所言但取人情。』
若有比丘出此言者坐誹謗故，有讀誦書持此灌頂章句經者意中悵恨，
不復讀誦修行此經，使是行人轉生進退。 ^498a27

「讀誦經者作如是言：『若是佛說，諸餘大德比丘等輩，
不應謂我是邪見人；真非佛說，我於此深妙經典不應好樂。
若廣說者便是邪見墮惡道中。』
以此因緣，若於末世五濁亂時，若有比丘、
比丘尼、清信士、清信女，奉受此十二部灌頂章句經者，如法修行不應毀呰而誹謗之。
見有行者恭敬禮拜，想身如佛、諸大菩薩、
應真聖僧等無有異；若有輕毀罵辱之者，當於現世得不吉報。」 ^498b7

佛又告阿難：「於後末世，若有比丘、比丘尼、
清信士女讀持此經者，為人廣說解釋中義。
諸餘沙門及比丘尼、清信士女未聞未見，
若相誹謗疾惡此經，聞有說者不樂聽聞反信邪法，緣是罪故當有數萬比丘墮鬼神道中。
若有惡心於此經典，當墮蚖蛇毒蠍之中。
若見經文起瞋恚心，緣此罪故當有數萬人坐誹謗故墮在龍中。 ^498b16

「阿難！於後末世誹謗此經，毀呰不信不欲聽聞，
謂諸行者是邪見人，緣是謗毀經，墮鬼神道及蛇龍中不可稱數。
我今為諸四輩弟子敷演少耳，若說其罪不可得盡，
非文筆所記，今故出此示於未聞。
從今已後見證誓者不應誹謗，見有修行十二部經者，
皆應供養供給衣服病瘦醫藥，恭敬禮拜如大師想，
頭面禮敬應從啟受，不得輕毀此深妙典。
我諸四輩弟子之中，轉相毀謗不肯信受此神妙經，緣此過惡墮罪無窮。」 ^498b23

佛說如是諸誹謗之過，坐中有諸比丘作如是念：「如來世尊有所言說皆不虛妄。」
語諸同坐諸比丘輩：「未來之世當有如是破法之人毀謗此經，
今佛世尊故出此語破法之過。」 ^498c4

阿難因從坐而起，稽首佛足，長跪合掌白佛言：
「如來所說無有前却，有所言說皆實不虛。
如阿難解佛所說義，多諸憂和俱舍羅，然末世中多有誹謗。
佛先說諸經法有呪術者，或云應學誦持修行，或云不應修習禁呪。
諸經法中更互不同反覆前後，故使末世諸比丘輩有信行者、
有誹謗者，是故重問於世尊耳，惟願更演，化於未聞。」 ^498c7

佛語阿難：「善哉，善哉！
汝能為未來四輩弟子重問此義。
快矣！阿難！諦聽，諦聽，審詳行之。」 ^498c16

佛言：「我經中說諸禁呪所不應行者，謂諸異道邪見法術，
亂惑於萬姓但為利養以活身命，我所不許。
今吾所演灌頂章句十二部真實呪術，
《阿含》所出諸經雜呪，盡欲化導諸眾生故，不如異道為利養也。
但為度脫眾生厄難遭苦患者，不於其中悕望利養，
令諸眾生得蘇息耳，以是因緣吾今聽許。」 ^498c17

佛告阿難：「我說是經，利益一切無量眾生。
我若不說此經呪術，當來末世一切眾生，
雖見我法微妙真實，心意貪樂；由其業行習惡來久，
信根淺薄，未解深法至真之化。」 ^498c25

佛告阿難：「四輩弟子入我法中，受持禁戒多所缺犯心不專一，
急難之時遭疾苦患既不專一，向諸異道邪見法中以求福祐，
欲脫眾難不可得離。
不知宿對前世業緣，歸命往到異道師所跪拜問訊：
『我遭苦厄，願見救護。』
異道師言：『隨汝所願，吾當祈請上通五官下言地祇，
令汝得福，救度危厄不復遭苦。』 ^498c29

「師又復言：『或汝先身犯諸過惡，或言七世殃咎所引，
為五官所錄受諸罰讁，或云牽引滅及門族前人。
既已病苦所惱，逢諸危難心意不定無所歸趣，恍惚失所猶如狂人。』 ^499a6

「師又語言：『汝七祖，為九幽所羅、魂在大山，
當以匹帛隨方之色，救贖汝等七祖之魂，拔除汝等七世之過。』 ^499a10

「又有一師復作是言：『汝為山神、樹木鬼神、
星宿之神所嬈害也，致諸病痛受諸疾厄，必為犯此星宿神耶！
當以白牛、白馬、種種眾生甘美飲食，設諸妓樂歌詠鬼神，
可獲大福除汝厄難，所在安寧無復恐懼獲善吉祥。』」 ^499a13

佛告阿難：「我滅度後濁惡之世信正者少，
多習邪見、不樂真法不欲聽聞，為諸惡師作雜毒法，
殺眾生命欲救危厄，殺者得罪，天神地祇悉不食噉。
是故我今廣演灌頂十二部章句真實呪術，化諸未信不解道者。
汝當宣傳在所國土令護此經，諷誦受持勿令毀缺。」 ^499a18

佛說是語時，欲界六天及上諸天，作天伎樂已用讚歎，
燒天之香欝欝如雲，天雨名華翩翩而下供養大會。
又有諸天、龍、鬼之王，數千圍遶以為眷屬，
因說此經因緣力故，脫鬼神身皆得人身。
大眾人民各隨業緣得道不同。 ^499a24

佛說經已，阿難長跪叉手白佛言：「演說此經當何名之？」 ^499a29

佛言：「此經名為『灌頂章句七萬二千神王衛護比丘呪經』。」 ^499b1

佛說是時，四眾人民聞經歡喜作禮奉行。
灌頂經卷第一
 ^499b2
