
hui:: 
pin:: 
###  2
大般若波羅蜜多經卷第五百四十六
三藏法師玄奘奉　詔譯
第四分總持品第十之二
爾時，具壽善現便白佛言：「世尊！
希有如來、應、正等覺，善分別說諸菩薩事。」 ^807b7

佛告善現：「如是！如是！
所以者何？諸菩薩摩訶薩為欲利樂多眾生故，
哀愍世間大眾生故，憐愍人、天令獲大義利樂事故，
求證無上正等菩提，為諸有情說無上法。」 ^807b8

爾時，善現復白佛言：「諸菩薩摩訶薩成就無邊大功德聚，
為欲饒益諸有情故，行深般若波羅蜜多。
云何菩薩摩訶薩修行般若波羅蜜多疾得圓滿？」 ^807b12

佛告善現：「若菩薩摩訶薩行深般若波羅蜜多時，
不見色增而行般若波羅蜜多，不見受、
想、行、識增而行般若波羅蜜多，不見色減而行般若波羅蜜多，
不見受、想、行、識減而行般若波羅蜜多，
不見是法而行般若波羅蜜多，不見非法而行般若波羅蜜多，
是菩薩摩訶薩修行般若波羅蜜多疾得圓滿。」 ^807b15

具壽善現復白佛言：「如來所說不可思議。」 ^807b22

佛告善現：「如是！如是！
色不可思議故，如來所說不可思議，受、
想、行、識不可思議故，如來所說不可思議。
若菩薩摩訶薩行深般若波羅蜜多，雖如實知色不可思議，
而不起不可思議想，修行般若波羅蜜多；
雖如實知受、想、行、識不可思議，而不起不可思議想，
修行般若波羅蜜多，是菩薩摩訶薩修行般若波羅蜜多疾得圓滿。」 ^807b23

時，舍利子便白佛言：「如是般若波羅蜜多義趣甚深，誰能信解？」 ^807c1

爾時，佛告舍利子言：「若菩薩摩訶薩久修大行，於深般若波羅蜜多能生信解。」 ^807c2

時，舍利子復白佛言：「齊何應知是菩薩摩訶薩久修大行，而得久修大行名號？」 ^807c4

爾時，佛告舍利子言：「若菩薩摩訶薩行深般若波羅蜜多時，
不分別如來十力，不分別四無所畏，不分別十八佛不共法，
不分別一切智，不分別一切相智。
所以者何？如來十力、四無所畏、十八佛不共法、
一切智、一切相智皆不可思議，一切法亦不可思議。
舍利子！若菩薩摩訶薩如是行者都無處行，是行般若波羅蜜多。
舍利子！齊此應知是菩薩摩訶薩久修大行，乃得久修大行名號。」 ^807c6

具壽善現便白佛言：「如是般若波羅蜜多最為甚深，
如是般若波羅蜜多是大寶聚，如是般若波羅蜜多是清淨聚，
如太虛空極清淨故。」 ^807c15

佛告善現：「如是！如是！」
爾時，善現復白佛言：「希有！
世尊！如是般若波羅蜜多以最甚深多諸留難，而今廣說留難不生。」 ^807c18

佛告善現：「如是！如是！
佛神力故留難不起。
是故大乘善男子等於深般若波羅蜜多，
若欲書寫、受持、讀誦、修習、思惟、為他演說，應疾書寫乃至演說。
所以者何？甚深般若波羅蜜多多諸留難，勿令書寫乃至演說不得究竟。
善現當知！如是大乘善男子等，若欲一月乃至一歲書寫、
受持、讀誦、修習、思惟、演說甚深般若波羅蜜多能究竟者，
應勤精進繫念書寫乃至演說，經爾所時令得究竟。
何以故？甚深般若波羅蜜多大寶神珠多留難故。」 ^807c20

爾時，善現復白佛言：「希有！
世尊！甚深般若波羅蜜多大寶神珠多諸留難，
而有書寫、受持、讀誦、修習、思惟、為他說者，
惡魔於彼而作留難，令不書寫乃至演說。」 ^808a2

佛告善現：「惡魔於此甚深般若波羅蜜多，
雖常伺求欲作留難，令不書寫乃至演說，
而彼無力可能留難，令彼菩薩所作不成。」 ^808a5

時，舍利子即白佛言：「是誰神力，令彼惡魔不能留難彼諸菩薩書寫等事？」 ^808a8

爾時，佛告舍利子言：「是佛神力，令彼惡魔不能留難彼諸菩薩書寫等事。
又，舍利子！亦是十方一切世界諸佛神力，令彼惡魔不能留難彼諸菩薩書寫等事。
又，舍利子！一切如來、應、正等覺皆共護念行深般若波羅蜜多諸菩薩故，
令彼惡魔不能留難。
何以故？舍利子！諸佛世尊皆共護念行深般若波羅蜜多諸菩薩眾所作善業，
令彼惡魔不能留難。
又，舍利子！若諸菩薩於深般若波羅蜜多書寫、
受持、讀誦、修習、思惟、演說，法爾應為十方世界一切如來、
應、正等覺現說法者之所護念，若蒙諸佛所護念者，惡魔法爾不能留難。
又，舍利子！若有淨信善男子等，於深般若波羅蜜多書寫、
受持、讀誦、修習、思惟、演說，應作是念：『我今書寫乃至演說甚深般若波羅蜜多，
皆是十方一切世界諸佛世尊神力護念。』」 ^808a9

時，舍利子復白佛言：「若菩薩乘善男子等，
於深般若波羅蜜多書寫、受持、讀誦、修習、
思惟、演說，皆是十方諸佛神力慈悲護念，
令彼所作殊勝善業，惡魔眷屬不能留難。」 ^808a25

爾時，佛告舍利子言：「如是！
如是！如汝所說。」 ^808a29

時，舍利子復白佛言：「若菩薩乘善男子等，
於深般若波羅蜜多書寫、受持、讀誦、修習、
思惟、演說，十方世界諸佛世尊皆共識知歡喜護念。
十方世界諸佛世尊恒以佛眼皆共觀見慈悲護念，令彼所修無不成就。」 ^808b1

爾時，佛告舍利子言：「如是！
如是！如汝所說。若菩薩乘善男子等，於深般若波羅蜜多書寫、
受持、讀誦、修習、思惟、演說，恒為十方一切世界諸佛世尊佛眼觀見識知護念，
令諸惡魔不能嬈惱，所作善業皆疾成就。
又，舍利子！住菩薩乘善男子等，若能於此甚深般若波羅蜜多，
書寫、受持、讀誦、修習、思惟、演說，當知已近無上菩提，諸惡魔怨不能留難。
又，舍利子！住菩薩乘善男子等，若能書寫甚深般若波羅蜜多，
種種莊嚴、受持、讀誦、供養恭敬，常為如來佛眼觀見識知護念。
由此因緣，定當獲得大財、大利、大果、大報，
乃至當得不退轉地，常不遠離諸佛、菩薩，
恒聞正法不墮惡趣，生天、人中受諸妙樂。
何以故？舍利子！甚深般若波羅蜜多，令諸有情如實通達諸法勝義，
現在、未來能引種種利樂事故。 ^808b5

「又，舍利子！甚深般若波羅蜜多相應經典，
我涅槃後，至東南方漸當興盛，彼方多有住菩薩乘善男子等，
能於如是甚深般若波羅蜜多相應經典深心信樂，
書寫、受持、讀誦、修習、思惟、演說，供養恭敬、尊重讚歎。
如是經典，我涅槃後，從東南方轉至南方漸當興盛；
彼方多有住菩薩乘善男子等，能於如是甚深般若波羅蜜多相應經典深心信樂，
書寫、受持、讀誦、修習、思惟、演說，供養恭敬、尊重讚歎。
如是經典，我涅槃後，復從南方至西南方漸當興盛，
彼方多有住菩薩乘善男子等，能於如是甚深般若波羅蜜多相應經典，
深心信樂，書寫、受持、讀誦、修習、思惟、演說，
供養恭敬、尊重讚歎。
如是經典，我涅槃後，從西南方至西北方漸當興盛，
彼方多有住菩薩乘善男子等，能於如是甚深般若波羅蜜多相應經典，
深心信樂、書寫、受持、讀誦、修習、思惟、演說，
供養恭敬、尊重讚歎。
如是經典，我涅槃後，從西北方轉至北方漸當興盛，
彼方多有住菩薩乘善男子等，能於如是甚深般若波羅蜜多相應經典深心信樂，
書寫、受持、讀誦、修習、思惟、演說，供養恭敬、尊重讚歎。
如是經典，我涅槃後，復從北方至東北方漸當興盛，
彼方多有住菩薩乘善男子等，能於如是甚深般若波羅蜜多相應經典，
深心信樂，書寫、受持、讀誦、修習、思惟、演說，
供養恭敬、尊重讚歎。 ^808b21

「又，舍利子！我涅槃已，後時、後分、後五百歲，
甚深般若波羅蜜多相應經典，於東北方大為佛事。
何以故？舍利子！甚深般若波羅蜜多相應經典，
一切如來共所尊重，一切如來共所護念，令於彼方經久不滅。
又，舍利子！非佛所得法毘奈耶無上正法有滅沒相，諸佛所得法毘奈耶無上正法即是般若波羅蜜多相應經典。
又，舍利子！彼東北方住菩薩乘善男子等，
有能於此甚深般若波羅蜜多相應經典深心信樂，
書寫、受持、讀誦、修習、思惟、演說，供養恭敬、尊重讚歎。
我等諸佛常以佛眼觀見護念，令無損惱，
現在、未來身心安樂。」 ^808c18

時，舍利子便白佛言：「甚深般若波羅蜜多相應經典，
佛涅槃已，後時、後分、後五百歲，於東北方廣流布耶？」 ^809a1

爾時，佛告舍利子言：「如是！
如是！舍利子！我涅槃已，後時、後分、後五百歲，
彼東北方住菩薩乘善男子等，若得聞此甚深般若波羅蜜多相應經典深心信樂，
書寫、受持、讀誦、修習、思惟、演說，供養恭敬、尊重讚歎。
當知彼人久發無上正等覺心，久修菩薩摩訶薩行，
供養多佛，事多善友，久多修習身戒心慧，
所種善根皆已成熟，由斯福力，得聞如是甚深般若波羅蜜多相應經典深心信樂，
復能書寫、受持、讀誦、精勤修學、如理思惟、廣為有情開示分別。」 ^809a3

時，舍利子復白佛言：「佛涅槃已，後時、後分、
後五百歲法欲滅時，於東北方當有幾許住菩薩乘善男子等，
得聞如是甚深般若波羅蜜多相應經典深心信樂，
復能書寫、受持、讀誦、修習、思惟、為他演說，
供養恭敬、尊重讚歎？」 ^809a13

爾時，佛告舍利子言：「我涅槃已，後時、後分、
後五百歲法欲滅時，於東北方雖有無量住菩薩乘善男子等，
而少得聞甚深般若波羅蜜多相應經典深心信樂，
復能書寫、受持、讀誦、修習、思惟、為他演說，
供養恭敬、尊重讚歎。 ^809a18

「又，舍利子！住菩薩乘善男子等，聞說如是甚深般若波羅蜜多相應經典，
心不沈沒，不驚、不怖、深生信樂，書寫、受持、
讀誦、修習、思惟、演說，供養恭敬、尊重讚歎。
當知是人已曾親近、供養恭敬、尊重讚歎無量如來、
應、正等覺及諸菩薩，請問般若波羅蜜多甚深義趣。 ^809a23

「又，舍利子！是菩薩乘善男子等，不久定當圓滿菩薩摩訶薩道，
一切如來所護念故，無量善友所攝受故，
殊勝善根所任持故，為欲饒益多眾生故，疾證無上正等菩提。
何以故？舍利子！我常為彼住菩薩乘善男子等說一切智相應之法，
過去如來亦常為彼說一切智相應之法。
由此因緣，彼當來世常能修集一切智智相應正行，
速趣無上正等菩提，亦能為他如應說法，
令趣無上正等菩提，於一切時身心安定，
諸惡魔王及彼眷屬尚不能壞求趣無上正等覺心，
何況其餘樂行惡者毀謗般若波羅蜜多能阻其心，令不精進求趣無上正等菩提！
所以者何？彼於無上正等菩提勇猛正勤極堅牢故。 ^809a28

「又，舍利子！住菩薩乘善男子等，聞說如是甚深般若波羅蜜多，
心得廣大清淨喜樂，亦能安立無量有情於勝善法，令趣無上正等菩提。
何以故？舍利子！是菩薩乘善男子等，今於我前發弘誓願：
『我當安立無量百千諸有情類，令發無上正等覺心，
修諸菩薩摩訶薩行；示現、勸導、讚勵、慶喜，令於無上正等菩提乃至得受不退轉記。』
我於彼願深生隨喜。
何以故？舍利子！我觀彼人所發弘願心語相應，
彼於當來定能安立無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提乃至得受不退轉記。 ^809b13

「是菩薩乘善男子等，亦於過去無量佛前發弘誓願：
『我當安立無量百千諸有情類，令發無上正等覺心，
修諸菩薩摩訶薩行；示現、勸導、讚勵、慶喜，令於無上正等菩提乃至得受不退轉記。』
過去如來、應、正等覺亦於彼願深生隨喜。
何以故？舍利子！過去諸佛亦觀如是住菩薩乘善男子等所發弘願心語相應，
彼於當來定能安立無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提乃至得受不退轉記。 ^809b25

「是菩薩乘善男子等，信解廣大修廣大行，
願生他方諸佛國土現有如來、應、正等覺宣說如是甚深般若波羅蜜多無上法處。
彼聞如是甚深般若波羅蜜多無上法已，
復能安立彼佛土中無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提得不退轉。」 ^809c6

時，舍利子即白佛言：「希有！
世尊！佛於過去、未來、現在所有諸法無不證知、
無不覺了，於諸有情心行差別無不證知、
無不覺了，於三世佛、菩薩、聲聞及佛土等無不證知、無不覺了。
世尊！若菩薩摩訶薩能於如是甚深般若波羅蜜多，
至心聽聞、受持、讀誦、精勤修學、如理思惟、
書寫、解說、廣令流布，是菩薩摩訶薩於當來世，
若於般若波羅蜜多相應經典，勇猛精進常求不息。
彼於般若波羅蜜多相應經典，為有得時、不得時不？」 ^809c13

爾時，佛告舍利子言：「如是！
如是！佛於一切無不證知、無不覺了。
是菩薩摩訶薩常於般若波羅蜜多相應經典，
勇猛精進欣求不息，一切時得，無不得時。
何以故？舍利子！是菩薩摩訶薩常於般若波羅蜜多相應經典欣求不息，
諸佛菩薩常護念故。」 ^809c23

時，舍利子復白佛言：「是菩薩摩訶薩為但於此甚深般若波羅蜜多相應經典，
勇猛精進欣求不息，一切時得，無不得時，為於餘經亦能常得？」 ^809c28

爾時，佛告舍利子言：「若菩薩摩訶薩常於般若波羅蜜多相應經典，
勇猛信求不顧身命，有時不得諸餘經典，無有是處。
何以故？舍利子！是菩薩摩訶薩為求無上正等菩提，
示現、勸導、讚勵、慶喜諸有情類，令於般若波羅蜜多相應經典及餘經典受持、
讀誦、思惟、修學；由此善根，隨所生處，法爾常得甚深般若波羅蜜多空相應經及餘經典受持、
讀誦。」
pin:: 
##  11 魔事品

### 1
第四分魔事品第十一之一 ^810a2

爾時，善現便白佛言：「世尊已說住菩薩乘善男子等修功德時多有留難，
何等名為諸留難事？」 ^810a12

佛告善現：「留難事者謂諸魔事。」
具壽善現復白佛言：「云何名為菩薩魔事？」 ^810a14

佛告善現：「若菩薩摩訶薩欲宣說般若波羅蜜多時，
或說法要辯久乃生，或說法要辯乃卒起，
或說法要辯過量生，或所欲說未盡便止，
或說法要言詞亂雜，或說法要言詞間斷，
或說法時諸橫事起，令所欲說不遂本心，當知是為菩薩魔事。 ^810a15

「復次，善現！若菩薩摩訶薩書寫般若波羅蜜多甚深經時，
或頻申欠呿，或互相嗤笑，或更相輕凌，
或身心躁擾，或失念散亂，或文句顛倒，
或迷惑義理，或不得滋味心生厭捨，或橫事卒起，
或互相乖諍，由此等事書寫不終，當知是為菩薩魔事。 ^810a21

「復次，善現！若菩薩摩訶薩受持、讀誦、思惟、
修習、說聽般若波羅蜜多甚深經時，或頻申欠呿，
或互相嗤笑，或更相輕凌，或身心躁擾，
或失念散亂，或文句顛倒，或迷惑義理，
或不得滋味心生厭捨，或橫事卒起，或互相乖諍，
由此等事所作不成，當知是為菩薩魔事。 ^810a26

「復次，善現！若菩薩摩訶薩聞說般若波羅蜜多甚深經時，
或作是念：『我於此中不得受記，何用聽為？』
或作是念：『此中不說我之名字，何用聽為？』
或作是念：『此中不說我之生處城邑、聚落，何用聽為？』
由此等緣心不清淨，即從座起厭捨而去，
無顧戀心，當知是為菩薩魔事。
善現當知！若菩薩摩訶薩聞說般若波羅蜜多甚深經時，
心不清淨厭捨去者，隨彼所起不清淨心，
厭捨此經舉步多少，便減爾許劫數功德，獲爾許劫障菩提罪。
受彼罪已，更爾許時發勤精進修諸菩薩難行苦行方可復本，
是故名為菩薩魔事。 ^810b3

「復次，善現！若菩薩摩訶薩棄捨能引一切智智甚深般若波羅蜜多相應經典，
學不能引一切智智隨順二乘諸餘經典，
棄捨根本而攀枝葉，當知是為菩薩魔事。
所以者何？甚深般若波羅蜜多相應經典，
能生菩薩摩訶薩眾世、出世間殊勝功德，
由斯能引一切智智，有大勢用，譬如樹根。
諸餘經典無如是用，譬如枝葉無勝功能。
若菩薩乘善男子等，修學如是甚深般若波羅蜜多相應經典，
即為修學一切菩薩摩訶薩眾世、出世間殊勝功德，速能引發一切智智。
若菩薩乘善男子等，棄捨如是甚深般若波羅蜜多相應經典，
求學二乘相應經典，即為棄捨一切菩薩摩訶薩眾世、
出世間殊勝功德，終不能得一切智智。
是菩薩乘善男子等，福慧狹少棄本求末，是故名為菩薩魔事。 ^810b14

「善現當知！如癡餓狗棄捨主食，反從僕使而求索之。
於當來世有菩薩乘善男子等，棄捨一切智智根本甚深般若波羅蜜多相應經典，
求學二乘相應經典，亦復如是。
所以者何？是菩薩乘善男子等覺慧闇鈍，
棄捨能引一切智智甚深般若波羅蜜多相應經典，
求學能引聲聞獨覺功德經典，定不能得一切智智。
所以者何？聲聞、獨覺相應經典，但為自身調伏寂靜，
出生死苦得涅槃樂，精勤修學如是經典，所引善根究竟唯得住二乘地自利圓滿。
甚深般若波羅蜜多相應經典，普為濟拔一切有情出生死苦得涅槃樂，
精勤修學如是經典所引善根究竟能得一切智智，利益安樂一切有情。 ^810c1

「復次，善現！譬如有人欲觀香象身量大小、
形類勝劣，得而不觀反尋其跡。
於意云何？彼人黠不？」 ^810c14

善現對曰：「不也！世尊！」 ^810c16

佛告善現：「於當來世有菩薩乘善男子等，
棄捨一切智智根本甚深般若波羅蜜多相應經典，
求學二乘相應經典，於中望得一切智智，亦復如是。 ^810c17

「復次，善現！譬如有人為珍寶故求趣大海，
既至海岸不入大海反觀牛跡，作是念言：『大海中水其量深廣豈及此耶？
此中亦應有諸珍寶。』
於意云何？彼人黠不？」 ^810c20

善現對曰：「不也！世尊！」
佛告善現：「於當來世有菩薩乘善男子等，
棄捨一切智智根本甚深般若波羅蜜多相應經典，
求學二乘相應經典，於中望得一切智智，亦復如是。
所以者何？精勤修學二乘經典，究竟唯能得預流果，
展轉乃至獨覺菩提，必不能得一切智智。
故菩薩乘善男子等，欲疾證得一切智智，
應學般若波羅蜜多，不應求學二乘經典。
何以故？甚深般若波羅蜜多定是一切智智根本，二乘經典如枝葉故。 ^810c24

「復次，善現！如有工匠或彼弟子，欲造大殿如天帝釋殊勝殿量，
見彼殿已而反規摸日月宮殿。
於意云何？如是工匠或彼弟子，能造大殿量如帝釋殊勝殿不？」 ^811a4

善現對曰：「不也！世尊！」
佛告善現：「彼人黠不？」 ^811a8

善現答言：「彼人非黠。」
佛告善現：「於當來世有菩薩乘善男子等，
得深般若波羅蜜多，捨而求學二乘經典，
欲證無上正等菩提利樂有情，亦復如是，當知彼是愚癡品類。 ^811a9

「復次，善現！如有欲見轉輪聖王，見已不識捨至餘處，
見小國王觀其形相，作如是念：『轉輪聖王形相威德豈勝於此？』
於意云何？彼人黠不？」 ^811a12

善現對曰：「不也！世尊！」 ^811a15

佛告善現：「於當來世有菩薩乘善男子等，
欲趣無上正等菩提，轉妙法輪度有情眾，
棄深般若波羅蜜多，求學二乘相應經典，
言：『彼經典與此何異？
何用彼為？』彼由此緣定不能得一切智智。
所以者何？甚深般若波羅蜜多相應經典，
種種方便示現、勸導、讚勵、慶喜住菩薩乘善男子等，令於無上正等菩提得不退轉。
捨而求學二乘經典，當知彼人亦復如是。
何以故？精勤修學二乘經典，定於佛果不能證故。 ^811a16

「復次，善現！如有饑人得百味食，棄而求噉兩月穀飯。
於意云何？彼人黠不？」 ^811a25

善現對曰：「不也！世尊！」
佛告善現：「於當來世有菩薩乘善男子等亦復如是，
求趣無上正等菩提，棄深般若波羅蜜多，
求學二乘相應經典，於中欲覓一切智智，徒設劬勞終不能得。 ^811a27

「復次，善現！如有貧人得無價寶，棄而翻取迦遮末尼。
於意云何？彼人黠不？」 ^811b2

善現對曰：「不也！世尊！」 ^811b3

佛告善現：「於當來世有菩薩乘善男子等亦復如是，
求趣無上正等菩提，棄深般若波羅蜜多，
求學二乘相應經典，於中欲覓一切智智，徒設劬勞終不能得。 ^811b4

「復次，善現！住菩薩乘善男子等，若正書寫、
受持、讀誦、思惟、修習甚深般若波羅蜜多相應經時，
眾辯卒起，樂說種種差別法門，令書寫等不得究竟，當知是為菩薩魔事。」 ^811b7

具壽善現便白佛言：「甚深般若波羅蜜多可書寫不？」 ^811b11

世尊告曰：「不也！善現！
若菩薩乘善男子等，書寫如是甚深般若波羅蜜多相應經時，
作如是念：『我以文字書寫般若波羅蜜多，如是文字即是般若波羅蜜多。』
或依文字執著般若波羅蜜多，當知是為菩薩魔事。 ^811b12

「復次，善現！住菩薩乘善男子等，書寫、受持、
讀誦、修習、思惟、演說甚深般若波羅蜜多相應經時，
或念國土，或念城邑，或念王都，或念方處，
或念師友，或念父母，或念妻子，或念兄弟，
或念姊妹，或念親戚，或念朋侶，或念王臣，
或念盜賊，或念猛獸，或念惡人，或念惡鬼，
或念眾集，或念遊戲，或念音樂，或念報怨，
或念報恩，或念飲食、衣服、臥具，或念諸餘資身什物，
或念製造文頌書論，或念時節寒熱豐儉，
或念象、馬、水、火等事，或念諸餘所作事業，當知皆是菩薩魔事。
魔以此事擾惱菩薩，令書寫等皆不得成，菩薩覺知皆應遠離。 ^811b17

「復次，善現！住菩薩乘善男子等，書寫、受持、
讀誦、修習、思惟、演說甚深般若波羅蜜多相應經時，
得大名利恭敬供養，彼由此緣廢所作業，
當知亦是菩薩魔事，菩薩覺知皆應厭捨。 ^811b29

「復次，善現！住菩薩乘善男子等，書寫、受持、
讀誦、修習、思惟、演說甚深般若波羅蜜多相應經時，
惡魔化作苾芻等像，執持種種世俗書論或復二乘相應經典，
詐現親友授與菩薩，告菩薩言：『如是經典義味深奧，應勤修學捨所習經。』
此菩薩乘善男子等方便善巧，不應受著惡魔所授世俗書論或復二乘相應經典。
所以者何？世俗書論、二乘經典，不能引發一切智智，
非趣無上正等菩提無倒方便，乃於無上正等菩提極為障礙。
善現當知！甚深般若波羅蜜多相應經中，
廣說菩薩摩訶薩道方便善巧，若於此中精勤修學，速能證得一切智智。
若菩薩乘善男子等，無巧便故，近惡友故，
棄深般若波羅蜜多，受學惡魔世俗書論、
二乘經典，當知是為菩薩魔事。 ^811c4

「復次，善現！能聽法者樂聽、樂問、書寫、受持、
讀誦、修習甚深般若波羅蜜多，能說法者著樂懈怠不欲為說，
亦不施與甚深般若波羅蜜多，當知是為菩薩魔事。 ^811c18

「復次，善現！能說法者心不著樂亦不懈怠，
樂說、樂施甚深般若波羅蜜多，方便勸勵書寫、
受持、讀誦、修習，能聽法者懈怠著樂，不欲聽受乃至修習，當知是為菩薩魔事。 ^811c22

「復次，善現！能聽法者具念慧力，樂聽、樂問、
書寫、受持、讀誦、修習甚深般若波羅蜜多，
能說法者欲往他方不獲教授，當知是為菩薩魔事。 ^811c26

「復次，善現！能說法者樂說、樂施甚深般若波羅蜜多，
方便勸勵書寫、受持、讀誦、修習，能聽法者欲往他方不獲聽受，
當知是為菩薩魔事。 ^811c29

「復次，善現！能說法者具大惡欲，愛重名利，
衣服、飲食、臥具、醫藥及餘資財，供養恭敬心無厭足，
能聽法者少欲喜足修遠離行，勇猛正勤具念定慧，
厭怖利養恭敬名譽，或具嫉慳不能捨施，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^812a3

「復次，善現！能說法者少欲喜足修遠離行，
勇猛正勤具念定慧，厭怖利養恭敬名譽，
或具嫉慳不能捨施，能聽法者具大惡欲，
愛重名利、衣服、飲食、臥具、醫藥及餘資財，
供養恭敬心無厭足，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^812a9

「復次，善現！能說法者有信、有戒，受行十二杜多功德，
樂為他說甚深般若波羅蜜多，方便勸勵書寫、
受持、讀誦、修習，能聽法者無信、無戒，亦無十二杜多功德，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^812a15

「復次，善現！能聽法者有信、有戒，受行十二杜多功德，
樂聽、樂問、書寫、受持、讀誦、修習甚深般若波羅蜜多，
能說法者無信、無戒，亦無十二杜多功德，
不欲教授，兩不和合，不獲說聽、書寫、受持、
讀誦、修習甚深般若波羅蜜多，當知是為菩薩魔事。 ^812a20

「復次，善現！能說法者心無慳悋一切能捨，
能聽法者心有慳悋不能捨施，或上相違，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^812a26

「復次，善現！能聽法者欲求供養能說法者衣服、
飲食、臥具、醫藥及餘資財，能說法者不樂受用，
或上相違，兩不和合，不獲教授、聽受、書持、
讀誦、修習甚深般若波羅蜜多，當知是為菩薩魔事。 ^812b1

「復次，善現！能說法者成就開智不樂廣說，
能聽法者成就演智不樂略說，或上相違，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^812b5

「復次，善現！能說法者專樂廣知十二分教次第法義，
能聽法者不樂廣知十二分教次第法義，
或上相違，兩不和合，不獲教授、聽受、書持、
讀誦、修習甚深般若波羅蜜多，當知是為菩薩魔事。 ^812b9

「復次，善現！能說法者成就六種波羅蜜多，
方便善巧得陀羅尼，能聽法者無如是德，
或上相違，兩不和合，不獲教授、聽受、書持、
讀誦、修習甚深般若波羅蜜多，當知是為菩薩魔事。 ^812b13

「復次，善現！能說法者欲令恭敬書寫、受持、
讀誦、修習甚深般若波羅蜜多，能聽法者不隨其意，
或上相違，兩不和合，不獲教授、聽受、書持、
讀誦、修習甚深般若波羅蜜多，當知是為菩薩魔事。 ^812b17

「復次，善現！能說法者已離慳垢、已離五蓋，
能聽法者未離慳垢、未離五蓋，或上相違，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^812b21

「復次，善現！能聽法者有信樂心欲了深義，
而說法者於此經中未甚純熟不能決了，
能聽法者不樂聽聞，由是因緣，不得書寫、
受持、讀誦、思惟、修習，當知是為菩薩魔事。 ^812b25

「復次，善現！能說法者心樂為說，能聽法者不樂聽聞，
或上相違，兩不和合，不獲說聽、書寫、受持、
讀誦、修習甚深般若波羅蜜多，當知是為菩薩魔事。 ^812b29

「復次，善現！能說法者雖樂說法而身沈重，
眾病所纏不能為說，或聽法者雖樂聽法而身沈重，
眾病所纏不能聽受，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^812c3

「復次，善現！有菩薩乘善男子等，書寫、受持、
讀誦、修習、思惟、演說甚深般若波羅蜜多相應經時，
若有人來說諸惡趣種種苦事，因復告言：
『汝於此身應勤精進，速盡苦際入般涅槃，
何用稽留生死大海，受百千種難忍苦事，求趣無上正等菩提？』
彼由此言，於所書寫、受持、讀誦、修習、思惟、
演說如是甚深般若波羅蜜多不得究竟，當知是為菩薩魔事。 ^812c7

「復次，善現！有菩薩乘善男子等，書寫、受持、
讀誦、修習、思惟、演說甚深般若波羅蜜多相應經時，
若有人來讚說人趣種種勝事，讚說諸天長壽安樂，
因而告曰：『雖於欲界受諸欲樂，於色界中受靜慮樂，
於無色界受等至樂，而彼皆是無常、苦、
空、無我、不淨、變壞之法、謝法、離法、盡法、
滅法，汝於此身何不精進取預流果展轉乃至獨覺菩提，
入般涅槃畢竟安樂，何用久處生死輪迴，
無事為他受諸勤苦，求趣無上正等菩提？』
彼由此言，於所書寫、受持、讀誦、修習、思惟、
演說如是甚深般若波羅蜜多不得究竟，當知是為菩薩魔事。 ^812c15

「復次，善現！能說法者一身無繫，專修己事不憂他業，
能聽法者好領徒眾，樂營他事不憂自業，
或上相違，兩不和合，不獲教授、聽受、書持、
讀誦、修習甚深般若波羅蜜多，當知是為菩薩魔事。 ^812c27

「復次，善現！能說法者不樂喧雜，能聽法者樂處喧雜，
或上相違，兩不和合，不獲教授、聽受、書持、
讀誦、修習甚深般若波羅蜜多，當知是為菩薩魔事。 ^813a2

「復次，善現！能說法者欲令聽者於我所為悉皆隨助，
能聽法者不隨其欲，或上相違，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^813a5

「復次，善現！能說法者為名利故欲為他說，
復欲令彼書寫、受持、讀誦、修習甚深般若波羅蜜多，
能聽法者知其所為不欲從受；或能聽者為名利故欲請他說，
復欲方便書寫、受持、讀誦、修習甚深般若波羅蜜多，
能說法者知其所為而不隨請，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^813a9

「復次，善現！能說法者欲往他方危身命處，
能聽法者恐失身命不欲隨往；或能聽者欲往他方危身命處，
能說法者恐失身命不欲共往，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^813a16

「復次，善現！能說法者欲往他方多賊、疾疫、
饑渴國土，能聽法者慮彼艱辛不肯隨往；
或能聽者欲往他方多賊、疾疫、饑渴國土，
能說法者慮彼艱辛不肯共往，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。
大般若波羅蜜多經卷第五百四十六
 ^813a21
