
pin:: 
##  2
阿毘達磨俱舍釋論卷第十七
author:: 婆藪盤豆造
translator:: 陳天竺三藏真諦譯
分別聖道果人品之二
復次如此違捨二退，何法為性？
偈曰：二退非至得。 ^272c7

釋曰：此二退以非至得為性。
違退必由罪過成，捨退則不定。 ^272c8

已得暖人後若退墮，必定以涅槃為法。
若爾，此暖與解脫分能善根何異？
由於見四諦位最近故，若無障礙。 ^272c9

復次偈曰：暖不受邪教。 ^272c11

釋曰：若已得暖人後退，於此位能不受邪教。 ^272c12

若不受邪教，暖頂何異？
偈曰：頂不斷善根。 ^272c13

釋曰：若已得頂人後退，於此位中不能斷善根，
有入惡道義，亦得起無間業。 ^272c14

偈曰：忍不墮惡道。
釋曰：若由捨退忍，無更入惡道義，由已遠離行惡道惑業故。
何以故？由得忍位，於道雜生，依止有惑，
所有別類皆已得無生法，謂惡趣、卵濕雜生、
無想天、北鳩婁、大梵生、黃門、作黃門、二根身、
第八有，見修所滅惑，此無生法於軟位，何況於上。
是彼無生如應得故，是故無入惡道義。 ^272c16

偈曰：世第一離凡。 ^272c22

釋曰：若人得世第一善根，由退死二捨，無有是處。
此人於此位中，已得凡夫非擇滅，無更墮凡夫位義。
何以故？離功用於第二剎那中必證苦諦故。 ^272c23

是暖等四善根，各有軟中上三品，即成三性，由聲聞等性差別故。 ^272c26

此中偈曰：轉弟子性二，成佛。 ^272c27

釋曰：轉此暖頂二善根，從聲聞性生起，
得成大正覺，有如此義。
若得忍已，則無此義。
何因故不得？彼說由已過度諸惡道生故。
諸菩薩由化作他利益為自勝事，故意能往諸惡趣受生。
此性不可迴轉，故無此義。 ^272c28

偈曰：轉三餘。
釋曰：從聲聞性轉三決擇分能善根，成異大正覺，謂成獨覺。 ^273a4

獨覺性不可迴轉。
何以故？
偈曰：不求利他故，餘轉性不遮。 ^273a6

釋曰：若觀行人本發獨覺願，後入修觀得暖頂二善根，此善根則不可轉為菩薩善根。
何以故？由彼不為利益他事故發願修觀故。
此二位雖復可轉，於彼無可轉義，以心願堅故。
若轉作聲聞，不遮此義。 ^273a7

復次偈曰：至覺彼一坐，後定佛獨覺。 ^273a11

釋曰：大師佛世尊及犀角喻佛，此二人於一坐中，
依止第四定，由明了不動三摩提故，從初發起四決擇分能善根，
乃至菩提，唯於一坐得究竟菩提，謂盡智、無生智。
此義後當說。有餘師說：從修不淨觀乃至菩提，於一坐得究竟。
若有人執，有別獨覺異犀角喻獨覺，於彼人轉二善根成菩薩。
此義無遮。 ^273a12

於過去生未修解脫分能善根，但於今生作功力生決擇分能善根，
為有如此義、不必定？
無如此義。何以故？ ^273a19

偈曰：前彼解脫分。 ^273a21

釋曰：此義決定應知於過去生先生解脫分能善根已，今生方得生決擇分能善根。 ^273a22

若人急疾修行，經幾生修得成解脫分能及決擇分能善根？ ^273a24

偈曰：速解脫三生。 ^273a25

釋曰：第一生先生解脫分能善根，第二生次修決擇分能善根，
第三生修得聖道，譬如次第下種苗成結實。
何故如此次第？於此法真理及教中，應令自相續入住成熟解脫。 ^273a26

諸師說解脫分能善根，偈曰：聞思性。 ^273a29

釋曰：此業但是聞思慧類，非修慧類。 ^273b1

此有幾業？
偈曰：三業。 ^273b2

釋曰：若論最勝，但是意業，由願所攝。
身口二業亦成解脫分能。
何以故？有人施一食、或守一學處樂，解脫力所引故，因此業引生解脫分能善根。 ^273b3

引此業於何處？
偈曰：引生於人道。 ^273b6

釋曰：人道中於三洲得引生此業，於餘則無。
般若厭離二法，如應無故。 ^273b7

由義相應說解脫分能已，入四諦觀次第是今所說。
此中乃至世第一已說，所餘今說，故說此言。 ^273b8

偈曰：世第一無間，無流法智忍。 ^273b10

釋曰：從世第一善根，無間無流法智忍得生。 ^273b11

緣於何境？
偈曰：欲界苦。 ^273b12

釋曰：欲界苦是彼境界，此忍說名苦法智忍。 ^273b13

為顯此無流故，以等流果簡別。
此忍能得法智故，名法智忍，譬如花果樹。
說此忍名入正定聚。
何以故？因此忍，觀行人能入正定故。
正是何法？經中說：涅槃名正。
於中定者，是一向不異義，至得此決定故名入。
若此忍已生，說此人名道人。
此法次一剎那未生時，凡夫性已轉滅，是此忍未來功能。
此義可然。無餘，譬如燈生。
有餘師說：以世第一滅凡夫性，是義不然，同世間法故。
此義無失，此彼相違故，譬如上怨家肩殺怨家。
有餘師說：由二故滅，此二似無間解脫道故。 ^273b14

偈曰：次中法智。 ^273b24

釋曰，次苦智忍後無間於欲界苦中法智生，說此為苦法智。
無流言應知流至一切處。
如於欲界苦中法智忍及法智生。 ^273b25

偈曰：復爾生，於餘苦類忍及智。 ^273b27

釋曰：苦法智後無間，合色無色界苦為一所緣境，
類智忍生，說此為苦類智忍。
次無間類智生，說此為苦類智。
於初入觀由知法真實理故，此理無壞。
若佛出世及不出世，此理恒然，故說名法。
由此後觀是前觀類，後所緣境是前境類，以後隨應前故說後名類。
如於苦有四忍智生。 ^273b28

偈曰：三諦爾。 ^273c5

釋曰：苦類智後無間，於欲界集法智忍生，
次無間集法智生，如此無間次第於所餘集類智忍及集類智生；
於欲界滅法智忍及滅法智生，於所餘滅類智忍及滅類智生；
於欲界苦對治道法智忍及道法智生，於所餘道類智忍及道類智生。 ^273c6

偈曰：如此十六心，觀四諦。 ^273c11

釋曰：由此次第，是四諦觀成有十六心。
有餘部說：四諦觀唯有一心。
此觀於彼應知是不了義說。
何以故？於彼經中說四諦觀，類不分別故。 ^273c12

此四諦觀，偈曰：有三，見境界及事。 ^273c15

釋曰：見觀者，由無流智了別諦相故。
境界觀者，由與無流智相應同境界故。
事觀者，由不相應法故，謂戒生等。
若已見苦，此三觀即成。
於集等餘諦有事觀，由斷證修故。 ^273c16

若彼說約見觀立為一觀，此說不然，由四諦相有差別故。
若彼說由無我相見一切諦，是義不然。
何以故？此觀不從苦諦為初成故。
若爾，與經相違。經云：聖弟子由苦相簡擇苦、
由集相集、由滅相滅、由道相簡擇道。
與無流思惟相應智說名擇法覺分。
若汝言：此經為顯修道故說此言。
是義不然，如見修故。
若汝言：由見一諦於餘得自在故，故說一時觀諦。
此義無失。四諦觀中，有說出觀、有說不出觀，此義應思。
若說如此，是時正見苦則滅，除集，至得滅修習道故。
說一時觀諦若執如此，則無過失，於一諦一見觀，於餘諦說事觀故。 ^273c19

若約見觀，於經中說：四諦定次第觀。
此說可見。經云：長者！
非一時觀諸諦。云何觀？
次第觀。如此廣說，有三經皆有譬喻。
若汝言：若人於苦諦無疑無不決心，於佛亦無疑無不決心。
由此經，是故知有一時觀四諦。
是義不然，依不更起必定應滅，故說此言。 ^274a2

是所說有十六心觀。
偈曰：世第一同地。 ^274a8

釋曰：隨世第一所依地，十六心觀同依此地。
世第一所依地有六，於前已說。 ^274a9

云何必定應有此義先忍後智？ ^274a10

由此義。偈曰：忍智無間道，解脫道次第。 ^274a11

釋曰：忍謂無間道，約煩惱至得斷不可間隔故，故說無間道。
智謂解脫道，是已解脫惑至得人法故，
與滅離至得俱起故，故說解脫道。
是故此二必定應有，譬如牽却關戶。
若說第二解脫道，與滅離至得一時俱起，
滅離疑惑智於此境界不應得生，由忍能滅惑故。
此難不然。若汝言：九結聚由忍滅，不由智故。
則與阿毘達磨藏相違。
是義不然，忍是智伴類故。
譬如臣事說為王事，忍於智亦爾。 ^274a12

為一切十六心由見諦故皆是見道、為不爾？ ^274a21

雖然，偈曰：由見未曾見，見道十五心。 ^274a22

釋曰：以苦法智忍為初，乃至道類智忍，是十五剎那心名見道。
何因得名見道？由見所未曾見諦故。
於第十六心，無未曾見今始見，由重習所曾見故成修道。
為不如此耶？此心亦見非自所曾見道類智忍所緣諦。
是義不然。何以故？
今思約諦，不約剎那。
復次不由第八剎那諦非所見。
譬如一區田，餘一穗未被刈，說未刈田。
無如此義，屬果攝故。
八智十六行修故、由道於先滅故、修道是彼相續故，是故立道類智屬修道。
此不退義，由執持見諦惑滅離故。
若汝言：是故此屬見道。
是義不然，由有太甚失故。 ^274a23

七智云何屬見道？
由見未究竟故。此中見諦未圓滿，由此七智在見中間，是故數彼為見道。 ^274b5

已說此義，謂能決判見修道生及差別。
復次已生聖道人所有差別，今當分別說。
是前所說見道為性，十五剎那，此中應知有二人。 ^274b7

偈曰：鈍利根二人，於中信法行。 ^274b10

釋曰：若鈍根人行於彼中，說名由信隨行。
若利根人，說名由法隨行。
由信人故、隨行於義故，名由信隨行。
又由信根隨行，為此人法，故名由信隨行，先由信他故尋思義。
由法隨行亦爾，先由經等正法自尋思義。
為此義故說四量：法為量非人，義為量非文句，
了義為量非不了義，智為量非識。
云何判此四？由四種人差別故，一由貢高人差別故、
二由路柯耶胝柯人差別故、三由自見取住人差別故、四由聞勝人差別故。
此中於貢高人，以法為量非人，由共論說思量為智所得故，
不但由威儀差別。 ^274b11

復次佛世尊有說人有說法，此中法為量非人。
此法有二種：文句及義。
此中義為量非文句，由不愛著國土言說故。
何以故？不應成取文句為勝決定，應思量簡擇義。
佛世尊說經有二種，有了義、有不了義。
若人簡擇義，應以了義經為量非不了義。
佛世尊說隨福行及不動行，識為生善道，說四諦智為至得涅槃。
若人行於法似法，以智為量非識。 ^274b22

復次於四時中有失無失故，約四人立四量：
一讀誦時、二憶持時、三簡擇時、四修行時。 ^274c1

此二人，偈曰：若已滅修惑，於初果道向。 ^274c3

釋曰：沙門果初者謂須陀洹果，於一切果至得中為第一故、
由未得此果故。若由實有義，但名由信隨行、由法隨行。
如先由世間道已滅修惑或是具縛、說此為向須陀洹果。 ^274c4

偈曰：乃至滅五品。
釋曰：若此人先由世間道滅欲界修惑，
乃至五品盡，如此說向初果。 ^274c8

偈曰：向二滅九前。 ^274c9

釋曰：若此二人從第五品後，先滅六七八品已方入見道中，
說此二人向第二果，謂斯陀含。 ^274c10

偈曰：離欲欲色界，則向第三果。 ^274c12

釋曰：此人若已滅第九品，離欲欲界惑已，
滅上界惑，乃至無所有處，說此二人向第三果，謂阿那含。 ^274c13

偈曰：十六二住果，隨所向三人。 ^274c15

釋曰：若第十六心起，不可更說此人為由信法隨行、亦不可說向果。
云何可說？住果人。
住何果？於前若向此果，今即住此果，或須陀洹果、
或斯陀含果、或阿那含果。
阿羅漢果異前三，不可由見道如彼從初得。
何以故？由見道能滅修道所滅惑故、無道理先於見諦惑滅離欲有頂故。 ^274c16

偈曰：是時信樂得，見至軟利根。 ^274c22

釋曰：是時鈍根人先由信隨行，今說名信樂得。
若利根人先由法隨行，今說名見至。
由得最上品信智故，是故信樂及見所顯。 ^274c23

復有何因，若人已斷五品修惑，於第十六心但說為須陀洹人不？
說為斯陀含向。 ^274c25

由此義，偈曰：得果果勝道，由不能得故，
未修行勝道，故住果非向。 ^274c27

釋曰：若人正得果，不得由果勝道，此義為定。
是故若人住果，乃至未修行果勝道，為得別果，
是時未可說為向別果；於餘果亦爾。
若人離欲第三定，更依下地入正定，此人必定現前由果勝道。
若不爾，從下生上界則不應與樂根相應。 ^274c29

安立多滅及離欲人入正定位中，其義如此。
次第安立人今當說，是故且安立此義，如於欲界中說修惑有九品。 ^275a5

如此偈曰：諸失有九品，地地德亦爾。 ^275a7

釋曰：如欲界中所說有九品惑，於色無色界地地乃至有頂，
應知各有九品惑。
如惑，德亦爾。為對治此失，名無間道及解脫道，地地各有九九品。 ^275a8

云何如此？
偈曰：軟中上三品，更軟等差別。
釋曰：根本有軟中上三品分別，一一品更有軟中上三品差別故，
安立成九品。此云何？
有軟軟品、軟中品、軟上品。
有中軟品、中中品、中上品。
有上軟品、上中品、上上品。
此中由軟軟品道，上上品惑滅，乃至由上上品道，軟軟品惑滅。
何以故？從初上上品道品不得生故，於已生上上品道人相續中上上品惑已無故。
譬如浣衣，先除麁塵垢後方除細。
又如麁闇由微細光滅，微細闇由大光滅。
道惑亦爾。何以故？
白法勢力強故，黑法勢力弱故，是故由一剎那生軟軟聖道，
無始生死輪轉所增益成上上品諸惑皆得滅離。
譬如久時增長三病，以一兩三角根散即能牽滅，譬如一剎那小燈能破壞久時大闇。 ^275a12

如此於一切九品惑中，偈曰：未滅修惑品，住果七生竟。 ^275a26

釋曰：若人已住果，未滅一品修道所滅惑，說此人名須陀洹。
唯能作七生故，說七生勝此一切後。
何以故？非一切皆作七生故，故經中說七生為勝。
七反受生是彼圓滿生。
何以故？勝言者極為義。
道者謂向涅槃流，由此道行至涅槃故。
是人已至此流故，說名須陀洹。
云何至流？若由得初道故名至流，第八亦應成須陀洹。
若由得初果故名至流，多滅修惑人及已滅九品惑人亦應成須陀洹。
約得一切果人，由得第一果，立為須陀洹。 ^275a27

何因得初果立名須陀洹，不立第八？
由得向果道故、由得見修二道故、由對證具足流故。
於道類智中，是故此人得須陀洹名，向人則非。 ^275b8

此人於人道中作七生有及七中有，於天道亦爾，此人受二十八生。
云何說七生為勝？
由七平等故，故說七生為勝。
譬如七處勝智及七葉樹，毘婆沙師說如此。
若爾，經中云何說：具見人應生第八有，無有是處。
此經意但約一道，若如文分別，中陰亦不應有，如此上流人至有頂為勝亦爾。
第八生不應有，由約欲界說，此則無失。
此中何證？有經及道理。
定以何證於人天各有七返，非合二有七返。
經說於人天道唯有七返。
云何得知此義，七返人道、七返天道？
由經言：七返於人及於天。
迦尸比部說：有各各語，謂七返於人、七返於天，應同此義。
若人於人道得須陀洹果，後必還於人道得阿羅漢果。
於天道亦爾。 ^275b11

復有何因，須陀洹不生第八有？
由如此量時相續成熟故，道類亦爾，譬如七步毒蛇毒，又如第四日虐。
復次由七結為餘故，下結餘二、上結具五，
雖於中間修聖道現前，不得般涅槃，七生應受，
業勢力所持故、下上二業所引故。
若諸佛不出世，在家得阿羅漢果。
得阿羅漢已，必不住家，法爾必得比丘威儀。
有餘師說：或作別道人威儀。 ^275b25

云何此人不退善道？
為法行惡道業無增長故，已增長能生果報業，
於生果報中無復功能故，由相續為最強力善根所鎮故，行意二清淨故。
若有定感惡道業，尚不能得忍善根，何況須陀洹。
此中說偈：
　　「愚作小罪生惡道，智作大罪離惡道，
　　如小圓鐵必沈水，大鐵成鉢則得浮。」 ^275c3

經中說：七生為勝，作苦後邊。
何者為苦邊？度此七後無復有苦，令苦不更相續。
復次涅槃名苦後邊。
云何作涅槃？由能除障涅槃至得故，譬如人說為我作空。
有餘人七生為勝，此亦不定，是故不說。 ^275c11

如此未滅修惑住果人，說名七生為勝。 ^275c15

偈曰：若滅三四品，二三生家家。 ^275c16

釋曰：是須陀洹人，由三因緣轉成家家：
一由滅惑故成，三四品惑滅故；二由得惑對治無流根故；三由生二三生為餘故。
於偈中但顯二因，須陀洹人後得滅時，
得惑對治，無流根義，不由說成，故是生有時最少過，
此不應生故，是故但說生。 ^275c17

云何不立由滅第五品？
五品滅時第六品必定滅故。
何以故？非一品惑能障觀行人所應得果，如於一間人不度界故。 ^275c22

是家家人有二種：一天家家，若人生於天，
往二三家般涅槃，或於此天、或於彼天。
二人家家，於人道亦爾，或於此洲、或於彼洲。 ^275c25

復次此得初果人，偈曰：已滅至五品，是向第二果。 ^275c27

釋曰：若人得果已，已滅修惑一品乃至五品，
心正在第六品，應知此人向第二果。 ^275c29

偈曰：已滅第六品，則成斯陀含。 ^276a1

釋曰：此得果人已滅第六品，心正在第七品，說名至第二果。
由一往生天更一來生人故，說名斯陀含，
過此無生故，欲瞋癡三品惑薄弱故，今唯軟品為餘故。 ^276a2

是得果人，偈曰：已滅七八品，一生名一間，則向第三果。 ^276a6

釋曰：由三種因緣，斯陀含人轉成一間人：
一由七八品惑滅故，二由得惑對治無流根故，三由一生為餘故。 ^276a7

云何一品惑能障此人阿那含果？
由此人應度下界故。
如前所說，於三位中三種業起為障。
如業能障，應知惑亦爾。
由應度業果報果及等流果地故，故惑業皆為障。
間者障義，此障唯一，在唯一生，障此人般涅槃故。
唯一惑障此人得阿那含果故，故名一間。 ^276a9

滅七八品，其義如此。
若未入四諦觀前已滅第三四七八品惑，
後方證果，不成家家，亦非一間，乃至由果勝道未現前起。 ^276a15

偈曰：滅九阿那含。
釋曰：得果人由滅第九品惑，應知名阿那含，
於欲界不更來故，由五下分結惑滅盡故。
此五滅，由合數故說。
何以故？於前必已滅三，後滅二故。 ^276a18

偈曰：此中生有行、無行般涅槃、上流。 ^276a21

釋曰：此人於中間般涅槃故，說名中滅。
如此已生，即般涅槃，故名生滅，不由行般涅槃。
由行般涅槃，此義應知，此阿那含人有五種。
中間滅者，於中陰般涅槃。
生滅者，唯已生不久般涅槃，由熟修運載道故，此滅由有餘涅槃。
有餘師說：具二涅槃。
是義不然，此人於捨命無自在故。
彼說有行滅者，若人受生已，於修不息加行，
由多功用般涅槃，恒修習運載道故。
無行滅者，不由多功用，後般涅槃，尊重修運載道故。
餘師說：由有為無為道般涅槃故。
是義不然，由太甚過失故。
於經中先說非行滅，後說行滅，如此次第與理相應。
運載非運載道，由熟修不熟修所成故，是故滅不由功用得。
由功用得，生滅者，最能運載道及最上品道。
諸惑最軟品，上流者，往上受生。
是受生處，於中不般涅槃。
流者行義。 ^276a22

偈曰：此於定，雜修行無下。 ^276b9

釋曰：是上流人，由因果有二種，謂由因、由果。
由因者，有雜修定、不雜修定為因故。
由果者，阿迦尼師吒為勝，有頂為勝故。
此中若人雜修定為因，則往生阿迦尼師吒，於彼般涅槃。 ^276b10

偈曰：超出半超出，遍退。 ^276b14

釋曰：阿迦尼師吒為勝。
上流人有三種，由超出等差別故。
此中超出者，於欲界雜修定，已退上三定，
由噉初定味，捨命生梵眾天，由隨宿世串修故，
於中更雜修第四定，從彼捨命，生阿迦尼師吒。
此人於中間沒、上出，是名超出。
半超出者，從初定生淨居已，乃至超一別處，方生阿迦尼師吒。
聖人必不生大梵處，由是僻見處故，於一切一生故。
遍退者，若人行於一切處，後入阿迦尼師吒。
無時阿那含人是所生處更受第二生，由行增勝故。
若爾，此人阿那含義則得圓滿，於已生處一向不更來故。
如此雜修定，應知行阿迦尼師吒。 ^276b15

復次偈曰：餘行頂。
釋曰：非雜修定上流人，以有頂為勝。
何以故？此人隨定定品起噉味心，生一切處已，唯不入五淨居天。
由次第受三無色處生，後往生有頂皆般涅槃。 ^276b27

此是奢摩他行人，前是毘鉢舍那行人。
上流人於中間般涅槃，我見此義不違理而說阿迦尼師吒及有頂勝者，
過此無行處故，譬如說須陀洹七生為勝。 ^276b30

如此五人，皆是行色界阿那含。 ^276c4

偈曰：行無色餘四。
釋曰：有別阿那含，行於無色界。
若已離欲色界，捨色界生，受無色界生。
此人復有四種，由生滅等差別故。
如此阿那含人合成六人。 ^276c5

偈曰：欲界滅復別。
釋曰：有餘阿那含，於今生即般涅槃，此名現法般涅槃，是名第七。 ^276c8

偈曰：三人更分三，應知九色行。 ^276c10

釋曰：復次三種阿那含，各有三差別故，是故行色界阿那含有九人。
三種者，謂中滅、生滅、上流。
云何各三差別？中滅者，速疾、非速疾、久時般涅槃故，由三鐵星譬所分別故。
生滅者，生無行有行般涅槃故。
何以故？此三同受生已，後般涅槃故，是故三人同稱生滅。
上流者，超出等差別故，故成三人。
一切三，速疾、非速疾、久時般涅槃故，是故更互有差別。 ^276c11

偈曰：復彼人差別，業惑根異故。 ^276c18

釋曰：此三種九種阿那含人，由業惑根差別故，彼有差別。
此三人有報、生報、後報差別業故。
復次於彼相續軟中上惑數數行差別故。
復次此三人，各有上、中、軟根差別故。
是故此三人，如理各有差別。
是前二三由惑由根差別故有異，後三由後報業差別故有異。
此九人由九種業惑根故，是故阿那含人成九種。 ^276c19

若爾，云何經中說有七種賢聖人行？ ^276c26

偈曰：上流非差別，說七賢聖行。 ^276c27

釋曰：上流為法，故名上流。
由說此人無分別故，經中說七賢聖行。
云何依如此上流行說為七賢聖行，不說餘有學人行？
唯此人於餘地有行，餘人則不有。
此人但行善業，不行不善業。
若人行此行，唯往不來。
如所說三義，於餘聖人皆無。 ^276c28

是故偈曰：善惡行不行，由往不更還。 ^277a4

釋曰：故於上流立七賢聖行，於餘不立。 ^277a5

若爾，云何經中說：何者為賢聖人？
有學人與正見相應，廣說如經。
於餘人亦有賢聖義。
此由別意說有，謂永至得不作五種惡護，又已多滅惡性惑故。
若不由別意立賢聖人義，彼人是此論說。 ^277a6

復次已轉生阿那含，為有如此差別不？
不有。 ^277a10

由此義，偈曰：欲界轉生聖，不往生餘界。 ^277a11

釋曰：於欲界中已轉別生聖人，必不得往生餘界。
何以故？若至阿那含，於此生，必定般涅槃故。
於色界中，若轉生聖人，有時入無色界。
若上流，有頂為勝。 ^277a12

若爾，云何天帝釋說：是所聞天名阿迦尼師吒，
世尊弟子，於我邊沒，往彼受生。
毘婆沙師說：由不解阿毘達磨藏故說此言。
云何佛世尊不遮此言？
為隨順帝釋喜心，是故不遮。 ^277a15

偈曰：此及上生人，無練根并退。 ^277a19

釋曰：此者是於欲界轉生聖人及有別聖人，往上界受生。
此等人無練根修行，又無因緣得退。
云何不許欲界轉生人及往生色無色界人練根及退事？
由轉別生宿住故，根漸成熟，得勝類依止。
由此二義，無練根及退事。 ^277a20

復次未得離欲有學人，云何不成中滅？
由道未成熟故，由思不即現前故，隨眠惑非劣品故，
欲界難出離故，毘婆沙師說如此。
此人所應作事甚多，一應滅惡無記性煩惱、
二應至得第二第三沙門果、三應出離三界。
若在中陰，不能成就如此事。 ^277a25

於前已說，若修雜定，此人必生阿迦尼師吒天。
此中何定應先雜修？ ^277b1

偈曰：先雜修後定。
釋曰：若人欲雜修諸定，必先雜修第四定。
何以故？此定隨一切事一切樂行中最勝故。
若雜修，必由如此方便。
或阿羅漢人、或阿那含人，先修習與多相續相應無流第四定，
出此觀已，次修習與多相續相應有流第四定，
出此觀已，更入無流第四定。
由此次第，漸漸減無流有流相續，乃至二剎那入無流觀，
二剎那入有流觀，更二剎那入無流觀，此名雜修定加行。 ^277b3

偈曰：成由一念雜。
釋曰：若人無流剎那後無間現前修有流，有流剎那後無間現前修無流。
如此有流剎那由二無流剎那雜故，此雜修得成。
前二剎那似無間道，第三剎那似解脫道，如此方便得雜修第四定。
如此雜修第四定已，由此功能所餘諸定皆可雜修。
此雜修於何處成？
於欲界三洲，先學雜修得已若退，後於色界更雜修。 ^277b12

復次雜修四定，其用云何？ ^277b19

偈曰：為生及遊戲，并怖畏惑退。
釋曰：由三因緣聖人雜修諸定。
若利根阿那含人，求得淨居天生，為於現法安樂住。
若鈍根阿那含，由怖畏諸惑，欲極遠出離噉味相應諸定，為不更退故。
若阿羅漢人利根，為於現法安樂住；若鈍根，
由怖畏諸惑，求不更退，故修此定。 ^277b20

復次淨居天生云何唯五？
是所說雜修第四定。 ^277b26

偈曰：由雜修五品，淨居生有五。 ^277b27

釋曰：此雜修唯有五品，謂軟、中、上、上中、上上差別故。
第一番修三心令現前，謂無流、有流、無流；
第二番六心；第三番九心；第四番十二心；第五番十五心。
如此十五修，以五淨居天為果，於中隨一切有流故得生彼，
隨無流不得生下。
有餘師說：由信等諸根次第增上故，得生五天。 ^277b28

偈曰：得滅定那含，說名為身證。 ^277c5

釋曰：滅至得於此人有，或成此人，故說得滅。
若阿那含人得滅心定，說名身證，由身證似涅槃法故。
云何由身得證？由心無故，由依身生故。
於餘經說有十八有學人，彼中云何不說身證？
由因緣無故。無何因緣？
有三種無流學及無流學果，由此二差別故，安立有學人差別。
滅心定非有學非無學果亦爾。
是故由得此定，不可立為有學人差別。 ^277c6

若如麁分別，阿那含人差別應如前分別。
若依細分別，分分開之數成多千。
此義云何？中滅人有三，由軟中上根差別，
由地差別成四，退法等性差別成六，由別處差別成十六，由地離欲差別成三十六。
於欲界具縛聖人，乃至於第四定，得八品離欲，
約處、性、離欲、根差別故，成二千五百九十二。
云何如此？於一處有六性，性性各有九人，從具縛位乃至離欲八品惑。
從自所得定，六九成五十四。
十六五十四，成八百六十四。
次由根差別，復為三倍。
若作如此計，於下定得九品離欲人，此人於上地說為具縛。
若平等計，如中滅乃至上流亦爾。
若合數一切人，四十減十三千阿那含。 ^277c13

偈曰：滅有頂八品，成阿羅漢向。 ^277c26

釋曰：阿那含義流至此。
阿那含人從於初定離欲一品惑，乃至滅有頂八品惑，此人成阿羅漢向。 ^277c27

偈曰：第九無間道。 ^277c29

釋曰：能滅有頂第九品惑，無間道中此人亦是阿羅漢向。 ^278a1

偈曰：此名金剛定。
釋曰：此者是能滅第九品惑無間道，說名金剛，
譬三摩提能破一切惑，無惑能破之。
此道不破一切惑，由已破故。
能破一切惑，一切無間道中最上上品故。 ^278a2

餘師說：金剛譬定有多種差別，非至定所攝，緣有頂苦集為境。
苦集類智行相應有八，滅道法智行相應有八，
滅類智行相應緣初定滅為境有四，乃至緣有頂滅為境有四。
道類智行相應有四，合緣一切類智品為境故。
此金剛三摩提，由智行境界差別故，成五十二金剛三摩提。
如非至定所攝，乃至第四定所攝亦爾。
空、識、無所有、無邊入所攝，如理應知，有二十、
八二、十四、二十。於無色界所依止法智，
及緣下地滅為境，類智無故。
下地對治道為境，互為因故。 ^278a6

有餘師執：道類智一一地對治，亦是此三摩提所緣境。
於彼師非至定所攝金剛三摩提，更增二十八故，成八十金剛三摩提。
乃至第四定所攝亦爾。
於空處等依止，次第有四十、三十、二二、十四三摩提。 ^278a16

復次由性根差別，此三摩提更成多種。 ^278a21

是所說有頂第九品惑，此由金剛三摩提所滅。 ^278a22

偈曰：由得第九滅，盡智。
釋曰：與第九品惑滅離至得俱起智，名盡智。
即是從金剛三摩提無間後所生解脫道，
是故名盡智，由與一切流盡共起故。 ^278a23

由此智於初，偈曰：無學應。 ^278a26

釋曰：此人於前是阿羅漢向，盡智生時即成無學名阿羅漢，
由至得阿羅漢果故。
為得別果，無有別學更應修學，故名無學。
是故為作他利益事相應，故名阿羅漢。
一切有欲人所應恭敬，故名阿羅漢。
是故此義自成，謂所說七人名有學。 ^278a27

彼云何名有學？為得流盡，恒學三學為法，
謂依戒學、依心學、依慧學，此三學戒定慧為性。
若爾，凡夫亦應成有學。
是義不然，未如實見知四諦理故，後時更作邪學故。
是故佛世尊於經中重說：尸婆柯！
彼學三學。學三學故，說名有學。
此重說有何義？若人正學，非邪學；若人如前學，後學亦爾。
若爾，自性住聖人，云何以學為法？
由意欲故是有學，譬如行人蹔息，學至得不相離故。 ^278b3

復次何者為有學法？
一切有學人無流法。
何者為無學法？一切無學人無流法。
涅槃云何非有學？
無學及凡夫與此相應故。
云何非無學？有學及凡夫與此相應故。
合一切有學無學成八人，向果道人有四，至得果人有四。
一為證得須陀洹果行於道，二證得須陀洹果，
乃至七為證得阿羅漢果行於道，八證得阿羅漢果。
此人由名故成八，若由實物唯五。
前一是向果道人，後四是住果人，所餘向人不出三果成立故，
屬三果攝。此義依次第得說。
復次若先多滅及離欲欲界人，有三種，
於見道中成斯陀含向及阿那含向，此非須陀洹、斯陀含攝。 ^278b12

何以故？於前已說，修道有二種：一世道、二出世道。
有學人由何道得離欲？
從何界得離欲？ ^278b24

偈曰：由出世離欲，有頂。
釋曰：從有頂若得離欲，必定是有學，由出世道，不由世道。
云何如此？從有頂上無復世故，依自地道非對治故。
自地道云何不能對治？
自地惑所隨眠故。
若惑於此道類中隨眠，不可立此道類能滅此惑。
若道是此惑對治，此惑則不得於此道中隨眠，故依自地道不得為自地惑對治。 ^278b26

偈曰：餘二種。
釋曰：除有頂，於一切地離欲中有二種，
由世、出世道，凡夫及學人皆得離欲。 ^278c4

此中偈曰：由世道聖人，離欲至得二。 ^278c6

釋曰：由世間道，若聖人至得離欲，則有二種滅離至得起：
一世間至得、二出世至得。 ^278c7

偈曰：餘說由出世。 ^278c8

釋曰：由出世道，若聖人得離欲，滅離至得亦有二種。
餘師說如此。 ^278c9

何以故？
偈曰：捨惑不應故。 ^278c10

釋曰：若聖人由聖道至得離欲，若世間至得不生。
此義中，若人由聖道離欲，無所有無邊入依上諸定更修練根行。
此人由具捨前道，果道一向無故，與上地惑滅離應不相應。
若捨此已，應更與彼惑相應。 ^278c11

偈曰：有頂半解脫，如上生不應。
釋曰：此人雖無世間滅離至得，亦不得與彼惑相應。
譬如有學人於有頂惑以得半解脫，於中必無世間滅離至得。
由修練根行故，已捨出世至得，與彼地惑亦不相應。
阿毘達磨俱舍釋論卷第十七
 ^278c16
