十誦律卷第五十六〔第十誦之一〕
translator:: 後秦北印度三藏弗若多羅譯
other:: 
# 十誦

other:: 
##  15 比丘誦
比尼誦
佛在王舍城，語諸比丘：「十種明具足戒。
何等十？佛世尊自然無師得具足戒；五比丘得道即得具足戒；
長老摩訶迦葉自誓即得具足戒；蘇陀隨順答佛論故得具足戒；
邊地持律第五得受具足戒；摩訶波闍波提比丘尼受八重法即得具足戒；
半迦尸尼遣使得受具足戒；佛命善來比丘得具足戒；
歸命三寶已三唱：『我隨佛出家。』
即得具足戒；白四羯磨得具足戒。
是名十種具足戒。」 ^410a6

三種得具足戒：一、善來作比丘；二、歸命三唱；
三、白四羯磨。於是中若未結白四羯磨，
若人歸命三唱：「我隨佛出家。」
是善受具足戒。若結白四羯磨後，若歸依三唱出家，不名得具足戒。
善來作比丘，若結白四羯磨前、若結白四羯磨後，皆善來得具足戒。
何以故？佛法王自與受戒，無有在學地命終故。 ^410a14

諸比丘尼三種得受具足戒：一、受八重法；
二、遣使；三、白四羯磨。
是中受八重法，初一人得，後不得。
遣使者，如半迦尸尼得。
若有欲出家道路障礙，相似亦得。
是使人眾僧中受羯磨，不多不少，向半迦尸尼說，
亦說三依止，應說受戒歲月時節，亦應廣說八波羅夷法，
如是名得具足戒；若不如是，不得具足戒。 ^410a21

可受具足戒者，若男子女人無遮受戒法，是名可受具足戒。
不可受具足戒者，若男子女人有遮法，
無和上阿闍梨、無衣鉢、不能男、污比丘尼、
殺父母、殺阿羅漢、破僧、惡心出佛身血，
如是人不可受具足戒，若受戒污眾僧。
與受戒者，得突吉羅。
若人諸根具足無障礙，某種姓、某名字、
某事業，眾僧一心如法和合，問無遮受戒法已，
然後與受戒，如蘇陀等如法得受具足戒。
於是中十三人先來，不得具足戒。
殺父、殺母、殺阿羅漢、破僧、惡心出佛身血、
先破戒、賊住比丘、先來白衣、不能男、污比丘尼、
越濟人、滅羯磨人及非人，如是等名污眾僧人，不得受戒。
與受戒者，得罪。是名善受具足戒法。 ^410a28

有二種羯磨：一、治罪羯磨；二、成善羯磨。
治罪羯磨者，謂苦切羯磨、依止羯磨、驅出羯磨、
下意羯磨、擯羯磨，如是等苦惱羯磨，是名治罪羯磨。
成善羯磨者，謂受戒羯磨、布薩羯磨、自恣羯磨、
出罪羯磨、布草羯磨，如是等能成善法羯磨，是名成善羯磨。
羯磨事者，隨所從因緣作羯磨，是名羯磨事。 ^410b13

遮羯磨者，若羯磨時不如法作白、不如法唱說、
別眾非法可壞，是名遮羯磨。
不遮羯磨者，若羯磨時如法作白、如法唱說，
和合眾如法不可壞，是名不遮羯磨。 ^410b19

出羯磨者，諸比丘語擯比丘言：「汝已被舉，出去。
僧不得與汝同事。
何以故？僧已作羯磨，汝今出去。」
是名出羯磨。 ^410b23

捨羯磨者，擯比丘僧還與解擯，還共作羯磨同事共住，是名捨羯磨。 ^410b25

苦切事者，若比丘喜鬪亂諍訟，僧因是故作苦切羯磨，是名苦切。 ^410b27

出罪事者，三種出罪事：若見、若聞、若疑，
是三種事應以時出，莫以非時；當以實出，
莫以妄語；當以利益出，莫以無益；當軟語出，
莫以惡口；以慈悲心，莫以瞋恨。 ^410b29

因緣事者，隨所從因緣作羯磨，是名因緣事。
如《跋陀婆羅經》中廣說五攝語。 ^410c3

治事者，四種羯磨名為治事：謂苦切羯磨、
依止羯磨、驅出羯磨、下意羯磨。
除滅事者，隨所從因緣滅鬪諍亂事，是人得心悔折伏，
恭敬禮拜軟語問訊捨離本事，是名除滅事。 ^410c5

學者，三學：善戒學、善心學、善慧學，是名為學。 ^410c9

還戒者，若比丘言：「我捨佛、捨法、捨僧、捨戒、
捨和上阿闍梨、捨同和上同阿闍梨；捨比丘、
比丘尼、式叉摩尼、沙彌、沙彌尼，汝等當知，
我是白衣、若沙彌，我非比丘、非沙門、非釋種子。」
乃至言：「我不喜與汝等共住。」
是名還戒。 ^410c10

不捨戒者，若狂人捨戒，不名捨戒。
若散亂心、病壞心捨戒，不名捨戒。
若向狂人、散亂心人、病壞心人捨戒，不名捨戒。
若獨捨戒、若獨非獨想、若非獨獨想捨戒，不名捨戒。
若中國人向邊地人、若邊地人向中國人捨戒，
不相解語，不名捨戒。
若向瘂人、聾人、啞聾人、不智人、非人、睡眠人、
入定人捨戒，若隔障、若自瞋、若向瞋人捨戒、
若夢中捨戒、若不決定心捨戒、若人不了其語、
若前人不決定知捨，是皆不名捨戒，是名不捨戒。 ^410c15

戒羸者，若比丘愁憂不樂比丘法、厭惡比丘法，
欲墮聖相、欲立白衣相，須在家法、不須比丘法，
求白衣法作是言：「我憶念父母、兄弟、姊妹、
妻子，速教我世間諸巧便事，教我令得世間安隱住處，囑累我令得善知識。」
是比丘愁憂不樂比丘法，乃至求白衣法，
如是言說音聲慚愧故，不欲了了向人說我反戒，是故名戒羸。 ^410c25

戒羸不出者，不令他人了知。 ^411a3

諍事者，云何是諍事？
有四種諍事：相言諍、無事諍、犯罪諍、常所行諍，是名為諍事。 ^411a4

正取事者，隨事起因緣正取其實，是名正取事。 ^411a6

滅事者，七滅事法：現前滅事法、憶念滅事法、
不癡滅事法、自言滅事法、實覓滅事法、
多覓滅事法、如草布地滅事法，是名滅事。 ^411a7

除滅事者，有五因緣事則易滅：是事白僧、
用佛語斷二部伴黨、共軟語、諍訟比丘瞋恨必折、有罪比丘可出。
若事有此五因緣，則易除滅，是名除滅事。 ^411a10

說者，若布薩說戒時、若說四事、若說十三事等，是名說。 ^411a13

不說者，若住處布薩說戒時，上座不諳不誦，
次第二上座應說，若復不諳不誦，第三上座應說，
如是展轉一切皆不諳不誦故不說，是名不說。 ^411a15

獨住法者，若比丘獨阿蘭若處十五日布薩時，
應灑掃塔寺布薩處及中庭次第敷座，
應求火、應求火爐燃燭、應辦籌，若客比丘未布薩者來，應共作布薩說戒。
若無比丘來，應高上遙望，若遙見比丘，
喚言：「速來，今是布薩日。」
若不見，是比丘還坐處坐，應心念口言：
「今眾僧布薩，若十四日、若十五日；我某甲亦布薩，
若十四日、若十五日。」
是比丘如是作，名得布薩，是名獨住法。 ^411a18

癡羯磨者，若比丘狂心顛倒，或來布薩或不來、
或來眾會或不來、或來羯磨或不來，是比丘應以白二作癡羯磨，
廣說如施越比丘，是名癡羯磨。 ^411a27

不癡羯磨者，除癡羯磨，餘諸羯磨，名不癡羯磨。 ^411b1

不消供養者，施與持戒人，持戒人轉與破戒人，是名不消施。
與正見人，正見人轉與邪見人，是名不消。
若過度用，是名不消供養。 ^411b2

十種不現前羯磨者：覆鉢羯磨、仰鉢羯磨、
作學家羯磨、捨學家羯磨、治僧伽藍羯磨、
監僧伽藍民羯磨、使沙彌羯磨、不禮拜羯磨、
不共語羯磨、不供養羯磨，是名十不現前羯磨。 ^411b5

非羯磨者，若應四眾作羯磨，而減四眾，是不名作羯磨。
若白衣作第四人、若沙彌、非比丘外道、
不見擯、不作擯、惡邪不除擯、不共住、種種不共住、
自言犯重罪、先來白衣、污比丘尼、不能男、
殺父殺母、殺阿羅漢、破僧、惡心出佛身血，
如是等作第四人，是不名作羯磨。
若應五眾作羯磨，而減五眾作，是不名作羯磨。
若白衣作第五人、若沙彌、非比丘外道、
不見擯、不作擯、惡邪不除擯、不共住、種種不共住、
自言犯重罪、先來白衣、污比丘尼、不能男、
殺父殺母、殺阿羅漢、破僧、惡心出佛身血，
如是等作第五人，是不名作羯磨。
若應十眾作羯磨，而減十眾作羯磨，是不名作羯磨。
若白衣作第十人、沙彌、非比丘外道、不見擯、
不作擯、惡邪不除擯、不共住、種種不共住、
自言犯重罪、先來白衣、污比丘尼、不能男、
殺父殺母、殺阿羅漢、破僧、惡心出佛身血，
如是等作第十人，是不名作羯磨。
若應二十眾作羯磨，而減二十眾作羯磨，是不名作羯磨。
若白衣作第二十人，若沙彌、非比丘外道、
不見擯、不作擯、惡邪不除擯、不共住、種種不共住、
自言犯重罪、先來白衣、污比丘尼、不能男、
殺父殺母、殺阿羅漢、破僧、惡心出佛身血，
如是等作第二十人，是不名作羯磨。 ^411b9

善者，如毘尼中廣說善法。 ^411c4

出罪者，有五種如法出罪：不向不共住人、
別住人、未受具足戒人出罪、出殘罪、出見罪，是名如法出罪。 ^411c5

白者，白眾是事故名白，有僧事初向僧說故名白。 ^411c7

白羯磨者，受具足戒、布薩說戒、自恣等，是名白羯磨。 ^411c8

白二羯磨者，若白已一唱說，如是白二羯磨，是名白二羯磨。 ^411c9

白四羯磨者，若白已三唱說，是三羯磨并白為四，是名白四羯磨。 ^411c11

佛言：「白羯磨，若離白作，是則可壞。
白二羯磨，若離白作，是名可壞；若白不唱說、
若唱說不白，亦可壞。
白四羯磨，若離白作，是則可壞；若白不三唱說、
若三唱說不白，亦可壞。
白羯磨，若以白作，是不可壞。
白二羯磨者，若先白已唱說，是不可壞。
白四羯磨者，若先白已三唱說，是不可壞。
如是等諸羯磨，皆應以是聞知，或有重說羯磨無罪，若減不名作羯磨。
若和合眾僧中，若白未唱說若唱說，不白眾僧從坐起去，
應語眾言：『諸長老！
還和合，應更作白唱說，若具足是事作羯磨，墮不可壞中。』
是名羯磨。」 ^411c12

苦切羯磨者，為鬪諍相言比丘，以白四作苦切羯磨，是名苦切羯磨。 ^411c24

依止羯磨者，為喜作罪比丘，以白四作依止羯磨，是名依止羯磨。 ^411c26

驅出羯磨者，為污他家比丘，以白四作驅出羯磨，是名驅出羯磨。 ^411c27

下意羯磨者，為罵白衣比丘，以白四作下意羯磨，是名下意羯磨。 ^411c29

不見擯羯磨者，為比丘作罪不如法見，
以白四作不見擯羯磨，是名不見擯羯磨。 ^412a1

不作擯羯磨者，為比丘見罪不如法除，
以白四作不作擯羯磨，是名不作擯羯磨。 ^412a3

惡邪見不除擯羯磨者，為貪著邪見不捨，
比丘以白四作惡邪不除擯羯磨，是名惡邪不除擯羯磨。 ^412a5

別住羯磨者，若比丘十三事中得一一罪覆藏，
隨覆藏日，以白四作別住羯磨，是名作別住羯磨。 ^412a7

摩那埵羯磨者，若比丘十三事中得一一罪不覆藏，
僧以白四作六夜摩那埵羯磨，是名摩那埵羯磨。 ^412a9

本日治羯磨者，若比丘六夜行摩那埵中，
更得僧伽婆尸沙罪，是比丘眾僧還以本日，
以白四作本日治羯磨，是名本日治羯磨。 ^412a12

出罪羯磨者，若比丘得僧伽婆尸沙罪，
行摩那埵竟，眾僧心悅，以白四作出罪羯磨，
令出不善法，是名出罪羯磨。 ^412a15

問：「何故善法中別住？」
答：「為摩那埵故。」問：「何故本日治？」
答：「為折伏心故。」問：「何故摩那埵？」
答：「為出罪故。」問：「何故出罪？」
答：「為戒清淨故。」 ^412a17

問：「何故別住為摩那埵？」
答：「是比丘行別住法，能令諸比丘心悅。
諸比丘發心思惟，欲與摩那埵。」
問：「何以故本日治為折伏心？」
答：「若還從本日行是事令心折伏，諸比丘作是念：
『是人結使厚重，以本日治令慚愧更不復作。』
爾時諸比丘發心與摩那埵，是故名本日治，為折伏心故。」
問：「何以故行摩那埵為出罪？」
答：「是比丘行摩那埵法時能令諸比丘心悅。
諸比丘作是念：『長老！
一心好作善法，欲出是罪不欲違逆，我等當令是人得從罪出。』
是故名摩那埵，為出罪故。」
問：「何以故出罪為戒清淨？」
答：「是比丘若得出罪，離諸罪得清淨戒，
如比尼中說二人清淨：一人先不作罪，
一人作罪已如法除滅，二俱清淨。
是比丘以出罪羯磨故，還得清淨戒，是故名以出罪，為戒清淨故。」 ^412a20

覓罪相羯磨者，若比丘自言：「我犯是罪。」
後還言：「我不作。」眾僧與是人覓實罪相羯磨，廣說如象首比丘覓實罪相羯磨。 ^412b7

阿跋提者，五種罪名阿跋提。
何等五？謂波羅夷、僧伽婆尸沙、波夜提、
波羅提提舍尼、突吉羅，於此五種罪，比丘若作若覆障不遠離，
是名阿跋提。 ^412b10

無阿跋提者，波羅夷、僧伽婆尸沙、波夜提、
波羅提提舍尼、突吉羅，是五種罪不作不覆障遠離，淨身口業淨命。
若狂人、病壞心人、散亂心人作罪，若無先作，是名無阿跋提罪。 ^412b13

輕阿跋提罪者，可懺悔即覺心悔，是名輕阿跋提罪。 ^412b17

重阿跋提罪者，若罪可以羯磨得出者，是名重阿跋提罪。 ^412b18

殘阿跋提罪者，五種罪中後四種罪可除滅，是名殘阿跋提罪。 ^412b19

無殘阿跋提罪者，五種罪中初種，是名無殘阿跋提。 ^412b21

惡罪者，謂波羅夷、僧伽婆尸沙，雖一切罪皆名惡，
此是惡中之惡，故名惡罪。
非惡罪者，波夜提、波羅提提舍尼、突吉羅，是非惡罪。 ^412b22

可治罪者，可出可除滅，是名可治罪。
不可治罪者，不可出不可除滅，是名不可治罪。
若犯罪者，若四、若五法中作是念，信是罪如法滅。
若犯罪者，若四、若五法中不作是念，不信是罪不如法滅。 ^412b25

攝罪者，以一因緣故盡攝所犯，所謂惡律儀。
攝無罪者，以一因緣故攝一切不犯，所謂行善律儀故。
以一因緣故說一切罪，所謂惡律儀。
以一因緣故說一切無罪，所謂善律儀。 ^412c1

語者，比丘應語：「長老！
汝作某罪，是罪當發露，莫覆藏，當如法除滅。」
是名為語。 ^412c4

憶念者，比丘應語：「長老！
汝憶念某時某處作如是罪不？」
是名憶念。 ^412c6

說事羯磨者，「汝長老！
於此處不白我等不得餘處去。」
是名說事羯磨。 ^412c8

薩耶羅羯磨者有五種，比丘語餘比丘言：「長老！
聽我語，是事應此處作薩耶羅，餘事當彼間作薩耶羅，某事當隨處作薩耶羅。」
是比丘說犯事示他過故，拔羈繫逸去如惡馬，是名薩耶羅羯磨。 ^412c9

誣謗者，誣謗事誣謗方便，是名誣謗事。 ^412c14

誣謗發者，發起誣謗，是名誣謗發。
誣謗滅者，不作誣謗，是名誣謗滅。 ^412c15

應五種從他求聽：「長老！
我說汝事、語汝，令汝憶念，出汝事、聽我。」
是故名求聽。 ^412c16

與聽者應五種與聽：說來、語來、憶念來、
出來、聽汝來，是名與聽。 ^412c18

用聽者，以是聽如法出他事，是名用聽。
遮波羅提木叉者，有十種如法遮波羅提木叉：
說波羅提木叉時、若比丘犯波羅夷者、
若欲出波羅夷事、若輕呵僧、欲出輕呵僧事、
若捨戒、若欲出捨戒事、若比丘不隨順如法僧事、
若見聞疑他破戒事、若見聞疑他有破正見事、
若見聞疑他有破威儀事，以是事故遮，是名如法遮波羅提木叉。 ^412c20

遮自恣者，四種如法遮自恣：以有根破戒遮自恣、
以有根破正見、破正命、破威儀遮自恣，是名四種如法遮自恣。 ^412c27

內宿者，若以羯磨結淨地已，僧坊內宿飲食，
大比丘不應食，故名內宿。 ^413a1

內熟者，以羯磨結淨地已，僧坊內煮飲食，
大比丘不應食，故名內熟。 ^413a3

自熟者，若大比丘自作飲食不應食，如佛在毘耶離，
儉時諸檀越欲與僧作飲食，作如是念：
「若我自舍作飲食，多諸知識親里來，皆應與分。
若佛聽僧坊內作者我當作。」
佛即聽近僧坊外作。
是火起烟塵，多人來索。
若與則不供，若不與恐來傷害。
往白佛，佛言：「聽汝僧坊內作。」
僧坊內作時，諸沙彌守園人，先自食飽滿，
餘殘與僧，僧食不足故皆疲極羸瘦。
是事白佛，佛言：「從今日如是飢餓時，若結淨地、
若未結，聽大比丘自作自食。
從今日若非飢餓時，結淨地已二事不應用，
謂內宿、內熟，不應食。
若結淨地、若不結，大比丘自作飲食，不應食。
若食者犯突吉羅。」
是故說名自熟。 ^413a4

惡捉者，若持淨戒比丘，故自取食，大比丘不得食，是名惡捉。 ^413a18

不受者，若男、若女、若黃門、若二根人不授與，
大比丘不應食，是名不受。 ^413a19

惡捉受者，若大比丘先自取，然後從淨人受，
大比丘不應食，是故名惡捉受。 ^413a21

初日受者，如佛在毘耶離，飢餓時飲食難得，
語諸比丘：「從今日如是飢餓時，聽汝若食竟不受殘食法初日受食，
聽汝食。」初日受食者，若比丘早起，從他受飲食，
未食留置食後，是名初日受食。 ^413a22

從是出者，如佛在毘耶離，語諸比丘：「從今日如是飢餓時，從是出食聽汝食。
從今聽諸比丘，食竟若不受殘食法，從是出食應食。」
從是出者，諸比丘所從檀越家食已，從是家中持食出，是名從是出。 ^413a27

食木果者，如雞尼耶結髮梵志，多持木果來詣佛所與佛。
佛語雞尼耶：「與眾僧作分。」
是人即與諸比丘。
諸比丘不受，作是言：「我等食已竟。」
佛言：「從今日如是飢餓時，食已雖不受殘食法，聽汝食木果。」
木果者，胡桃、栗、捺婆陀摩，如是等木果，是名木果。 ^413b2

池物者，舍利弗熱血病發，諸藥師教食池物。
舍利弗言：「佛未聽我等食池物。」
是事白佛，佛言：「從今日聽食池物。」
目連以神通力，曼陀耆尼池中，多持大藕根來，
大如人髀，香美第一，如淨白蜜，若折乳汁流出，持與舍利弗。
舍利弗問：「何處得來？」
答言：「曼陀耆尼池中得來。」
舍利弗言：「是非人處誰授汝耶？」
答：「非人授我。」舍利弗言：「佛未聽我等從非人受食。」
是事白佛，佛言：「從今日聽從非人受食食。」
如是藕等池物，多煮多食多殘，以是餘與諸比丘。
諸比丘不食，作是言：「我等食竟不受殘食法。」
是事白佛，佛言：「從今日如是飢餓時，雖不受殘食法，聽食池物。」
池物者：藕根、藕子、菱芡根、雞頭子等，是名池物。 ^413b8

受者，受迦絺那衣處得七種利：隨意畜長衣、
常不失三衣、數數食、別眾食、過中不白善比丘入聚落、
若檀越請食食前食後隨意至餘處、有住處無住處得迦絺那衣施物，
應屬安居比丘，餘比丘不應分，是故名受。
與上相違，是名不受。 ^413b22

捨者，有八事捨迦絺那衣：一者衣足時；
二者衣成時；三者去時；四者聞時；五者失時；
六者發心；七者出界；八者捨時，是名為捨。
不捨者，與上相違，是名不捨。 ^413b28

可分物者，若物諸比丘現前應分。
何等是？除死比丘重物，餘輕物，是名可分物。
不可分物者，若物諸比丘現前不應分。
何等是？除死比丘衣物，餘重物是。 ^413c2

五事不分不可取，若眾僧、若三人、若二人、若一人不應分。
何等五？僧伽藍地、房舍地、僧伽藍房舍、
床、臥具，是名不可分。
輕物者，可分物，是故名輕物。
重物者，不可分物，是故名重物。 ^413c6

屬物者，若在聚落、若空處屬他、若男、若女、
若黃門、若二根，是名屬物。
不屬物者，若物在聚落空地、不屬他若男、
若女、若黃門、若二根，是名不屬物。 ^413c10

手受物者，若物從他受用。
何等是？一切入口物，除水及齒木，是名手受物。
非手受物者，若物不從他受中用。
何等是？一切所用衣鉢等，不入口物及水齒木，是名不手受物。 ^413c13

人物者，佛聽僧坊使人、佛圖使人，是人屬佛圖、
屬眾僧，是名人物。
非人物者，佛聽象馬、駱駝、牛羊、驢騾，屬佛圖、
屬僧，是名非人物。 ^413c17

因緣衣者，若般遮于瑟等諸大會中得，是名因緣衣。 ^413c20

死衣者，若五眾死，五眾所應分物，是名死衣。 ^413c21

糞掃衣者，五種糞掃衣不應畜：一、火燒；
二、牛嚼；三、鼠嚙；四、初嫁女不淨衣；五、產衣，是五種不應畜。
四種糞掃衣應畜：一、塚間衣；二、往還衣；
三、無主衣；四、弊納衣，是四種應畜，是名糞掃衣。 ^413c23

灌鼻者，佛聽眼病比丘畜灌鼻筒，如畢陵伽婆蹉等，是名灌鼻。 ^413c27

刀治者，若病餘藥所不能治，佛聽猥處以刀治。
若病餘藥能治，而以刀治，得偷蘭遮罪。
是名刀治。 ^413c28

活帝治者，佛言：「若比丘病，餘藥不能治，聽活帝。」
若餘藥能治，而以活帝治，得偷蘭遮罪。
是名活帝治。 ^414a2

剃毛者，除鬚髮，身上餘毛不應剃，若剃得突吉羅，是名剃毛。 ^414a4

剃髮者，不得移處剃，應一處剃，是名剃髮。 ^414a6

故用者，如比丘五種子，五種淨應用，八種漿以水淨，
十種衣三種壞色，是名故用。 ^414a7

果蓏者，毘耶離諸比丘多有果蓏，諸比丘各自恣噉，
佛言：「作分分與。」是中一比丘、取二三人分，
有噉不能盡者、不得者，是時鬪諍。
佛言：「從今日諸果蓏不應分。
若有淨人受取，以五種比丘淨法，以火、
刀、爪、鸚鵡，若不生子淨應噉。」 ^414a8

人用物者，人間若金銀、琉璃、頗梨、床榻、
器物，比丘不應坐不應用，是名人用物。 ^414a14

非人用物者，天上金銀、琉璃、頗梨地、床榻、
器物，比丘應行應坐應用，是名非人用物。 ^414a16

五百人集比尼者，佛初滅度後，五百比丘和合一處，
集一切修多羅、一切比尼、一切阿毘曇，是名五百人集比尼。 ^414a17

七百人集比尼者，佛滅度後百一十歲，
毘耶離十事出，非法非比尼非佛教，是十事不入修多羅、
比尼中，與法相違、威儀相違。
是十事，七百比丘和合一處滅，是名七百人集比尼。 ^414a20

比尼攝者，二部波羅提木叉，并義解比尼，
增一餘殘雜說，若共、若不共，是名攝比尼。 ^414a24

黑印者，四黑印，如經中說。
四大印亦如經中說。
問：「佛何以故說是四黑印？」
答：「欲說真實佛法相故，來世比丘當了了知是佛說是非佛說，
是故說黑印。」「何以故說四大印？」
「為成就大事不令諸比丘錯謬，故說大印。」 ^414a26

合藥者，諸根藥、莖藥、葉藥、華藥、果藥，是藥草各各差別和合，
是名合藥。 ^414b2

和合藥者，即日受時藥、受時分藥、受七日藥、
受盡形藥，共合一處，時應服，過時不得服。
即日受時分藥、受七日藥、盡形藥，共和合一處，
時分應服，過時分不應服。
即日受七日藥、受盡形藥，共和合一處，
七日應服，過七日不應服。
若盡形藥，隨意應服。
即日受時藥，昨日受時分藥、七日藥、盡形藥，
共和合一處，不應服。
即日受時分藥，昨日受七日藥、盡形壽藥，
共和合一處，不應服。
即日受七日藥，昨日受盡形藥，共和合一處，
不應服，是名和合法。
問：「時分、七日、盡形壽，得宿受不？」
答：「不得。」「惡捉不受，得受不？」
答：「不得。」「手受口受，無病得服不？」
答：「不得。」「手受口受，病得服不？」
答：「得。」 ^414b4

僧坊淨法者，若五寶、若似五寶，在僧坊內，
比丘取時應作是念：「此誰物當還？」
是名僧坊淨法。 ^414b17

林淨法者，林名眾多樹一處，是中應隨上座取，是名林淨法。 ^414b19

房舍淨法者，僧坊中多有別房舍，是中應隨上座取次第應住，
是中隨檀越分處供養應受，是名房舍淨法。 ^414b21

時淨法者，飢餓時、老病時、因緣時，佛有所聽，是名時淨法。 ^414b23

方淨法者，如比丘閻浮提住至俱耶尼，
用閻浮提時俱耶尼食，三方亦如是，是名方淨法。 ^414b25

國土淨法者，得神通諸比丘，至惡賤國土乞食，
是比丘先從惡賤人受食噉，此人心悔：「我等墮不淨數。」
便不復乞。是人持食於比丘前棄地而去，諸比丘不知云何。
佛言：「從今日至惡穢國土，棄食著地得自取食，隨國土法故。
如邊地持律，第五得受具足戒；阿葉波伽阿槃提國土，
聽著一重革屣、常洗浴、皮褥覆；如寒雪國土中，聽畜俗人鞾具。」
是名國土淨法。 ^414b27

衣淨者，佛聽著十種衣。
何等十？白麻衣、赤麻衣、芻摩衣、憍施耶衣、
翅夷羅衣、欽跋羅、衣劫貝衣、鉢兜路衣、
頭頭羅衣、俱遮羅衣，是名衣淨法。
〔具足戒竟〕 ^414c6

自恣法者，安居比丘應一處和合，眾僧應三種自恣：
若見、若聞、若疑。問：「何以故佛聽自恣？」
答：「以攝眾僧故、好惡相教化故。
爾時出過罪如法得清淨，是名自恣法。」 ^414c10

與自恣者，病比丘不能來，應與自恣。
若不病比丘自恣時不來，得突吉羅。
若是比丘，畏失命、若破戒、若八難中一一難起，
不得止，應與自恣，是名與自恣。 ^414c13

受自恣法者，若比丘從他比丘受自恣，界內應受。
若畏失命、破戒、若八難中一一難起，爾時應出界去。
是名受自恣法。 ^414c17

說自恣法者，比丘從他受自恣，到僧中應說，若不說得突吉羅。
若受自恣人睡眠、若入定、若八難中一一難起，不說無罪。
是名說自恣法。 ^414c20

布薩法者，半月半月諸比丘和合一處，
自籌量身：「晝作何罪？
夜作何罪？從前說戒以來，將不作罪耶？」
若有罪，當向同心淨戒比丘如法懺悔。
若不得同心淨戒比丘，當生心：「我後得同心淨戒比丘，當如法懺悔。」
問：「何以故佛聽作布薩？」
答：「令諸比丘安住善法中捨離不善，離不善法得清淨故。」
是名布薩法。 ^414c23

與清淨法者，布薩時病比丘不能來，應與清淨。
若能來而不來，得突吉羅。
若是比丘畏失命、若破戒、若八難中一一難起，
不得已與清淨，是名與清淨法。 ^415a1

受清淨法者，若比丘從他比丘受清淨，界內應受。
若是比丘畏失命、破戒、若八難中一一難起，爾時應出界去。
是名受清淨法。 ^415a4

說清淨者，比丘受他清淨，到僧中說者善，
若不說，得突吉羅。
若受清淨人、若睡眠、若入定、若八難中一一難起，不說無罪。
是名說清淨法。 ^415a7

欲法者，欲名發心，如法僧事中隨僧法與欲，是名欲法。 ^415a10

與欲法者，若比丘病不能來，應與欲。
若不病能來而不來，得突吉羅。
若比丘畏失命、畏破戒、若八難中一一難起，不得止故與欲。
得來而不來，得突吉羅。
與欲者應言：「比丘與欲來。」
若言：「與。」是名得欲。
若身業與，是名得欲。
若口業與，是名得欲。
若身口業不與，不名得欲，應將是比丘來僧中。
若不來，應一切僧就是比丘，諸比丘不應別作羯磨。
若別作羯磨，諸比丘得罪。
是名與欲法受。 ^415a12

欲法者，若比丘從他比丘受欲，界內應受。
若是比丘畏失命、畏破戒、若八難中一一難起，應出界去。
是名受欲法。 ^415a21

說欲法者，受欲比丘到僧中，應說彼比丘欲。
若說者善，若不說得突吉羅。
若是比丘若睡眠、若入定、若八難中一一難起，不說無罪。
是名說欲法。 ^415a23

清淨法者，比丘語他：「我清淨無罪。」
是名清淨法。 ^415a27

與清淨法者，若比丘病不能來，應與清淨。
若無病能來而不來，得突吉羅。
若比丘畏失命、畏破戒、若八難中一一難起，
不得止故，應與清淨。 ^415a28

與清淨法者，語比丘言：「與清淨來。」
若言：「與。」是名得清淨。
若身業與，亦名得清淨。
若口業與，是名得清淨。
若不以身口業與，不名得清淨，應將是比丘來僧中。
若不來，一切僧應就是比丘，諸比丘不應別作布薩。
若別作，諸比丘得罪。
是名與清淨法。 ^415b2

欲清淨法者，若布薩時僧欲作種種羯磨，
爾時應俱與欲清淨，是名欲清淨法。 ^415b8

與欲清淨法者，若比丘病不能來，應與欲清淨。
若不病能來，應到眾僧布薩羯磨處。
若無病能來而不來，得突吉羅。
若是比丘畏失命、畏破戒、若八難中一一難起，
不得出故，應與欲清淨。
比丘應語他比丘：「與欲清淨來。」
若言：「與。」是名得欲清淨。
若身業與，亦名得欲清淨。
若口業與，是名得欲清淨。
若不以身口業與，不名得欲清淨，應將是比丘到僧中。
若不能來，一切僧應就是比丘，諸比丘不應別作布薩羯磨。
若別作，諸比丘得罪。
是名與欲清淨法。 ^415b10

受欲清淨法者，比丘欲受他欲清淨，應界內受。
若畏失命、畏破戒、若八難中一一難起，應出界去。
是名受欲清淨法。 ^415b20

說欲清淨法者，受他欲清淨者，應到僧中說彼比丘欲清淨。
若說者善，若不說得突吉羅。
是比丘若睡眠、若入定、若八難中一一難起，不說無罪。
是名說欲清淨法。 ^415b23

起塔法者，給孤獨居士深心信佛，到佛所頭面禮足一面坐，
白佛言：「世尊！世尊遊行諸國土時，我不見世尊故甚渴仰，願賜一物我當供養。」
佛與爪髮言：「居士！
汝當供養是爪髮。」
居士即時白佛言：「願世尊！
聽我起髮塔爪塔。」
佛言：「聽起髮塔爪塔。」
是名起塔法。 ^415b27

塔地者，屬塔地者，園田、穀田，於中初起塔，是名塔地。 ^415c4

龕塔法者，佛聽作龕塔、柱塔，佛廣聽一切作塔，是名塔法。 ^415c5

塔物無盡者，毘耶離諸估客，用塔物翻轉得利供養塔，
是人求利故欲到遠處，持此物與比丘言：「長老！
是塔物，汝當出息令得利供養塔。」
比丘言：「佛未聽我等出塔物得利供養塔。」
以是事白佛，佛言：「聽僧坊淨人、若優婆塞出息塔物得供養塔。」
是名塔物。 ^415c6

無盡供養塔法者，所應供養塔，若白色、
赤色、青色、黃色諸色等，聽供養塔及諸嚴飾具，是名供養塔法。 ^415c12

莊嚴塔法者，所應莊嚴塔，若金剛座、高堂、
高樓、重閣，懸諸寶鈴、光相、瓔珞、繒幡、華蓋、
金銀、真珠、車#CB00006;、馬瑙、
琉璃、頗梨等種種寶物，如是等妙莊嚴具，
是應供養塔，是名莊嚴塔法。 ^415c15

花香瓔珞法者，所應供養塔，花香、末香、
塗香、花瓔珞、寶瓔珞，羅列然燈作眾伎樂，
香塗牆壁分布香奩，應布花香香油灑地，是名花香瓔珞法。 ^415c19

堅法者，比丘隨所住房，是中隨檀越分處應受供養，是名堅法。 ^415c22

堅堅法者，若檀越與比丘飲食并衣被，
以是因緣故，捨離二事：數數食、別眾食，是名堅堅法。 ^415c23

粥法者，佛聽食八種粥：酥粥、油粥、胡麻粥、
乳粥、小豆粥、摩沙豆粥、麻子粥、清粥，啜時不作聲，是名粥法。 ^415c26

噉法者，佛聽九種噉：根噉、莖噉、葉噉、磨噉、
果噉、胡麻噉、石蜜噉、白蜜噉，噉時勿令大作聲，是名噉法。 ^415c28

含消法者，佛聽四種含消：酥、油、蜜、石蜜。
比丘含是四含消時，應作是念：「我以治病因緣故含，不為美味。」
是名含消法。 ^416a1

食法者，佛聽食五種食：飯、#CB00595;、
糒、魚、肉。比丘食是食，應生厭心，為存身命故，
念莫墮數數食、別眾食。
又作是念：「受殘食想。」
是名食法。 ^416a4

鉢法者，佛聽畜二種鉢：瓦鉢、鐵鉢。
八種鉢不應畜：金鉢、銀鉢、琉璃鉢、摩尼鉢、
銅鉢、白鑞鉢、木鉢、石鉢，是名鉢法。 ^416a7

衣法者，七種衣不須作淨得自畜：僧伽梨、
欝多羅僧、安陀會、雨浴衣、覆瘡衣、尼師壇，
及餘如法所用衣物，是名衣法。 ^416a10

尼師壇法者，佛聽畜尼師壇，為愛護臥具故，
無尼師壇不應坐僧臥具上，是名尼師壇法。 ^416a13

針法者，佛聽畜二種鍼：銅鍼、鐵鍼，糠米鼻、
小豆鼻、圓鼻，是名鍼法。 ^416a15

鍼筒法者，佛聽畜鍼筒，為愛護針、不令數失更求覓妨行道故，
是名針筒法。 ^416a16

水瓶法者，佛聽畜水瓶，好淨潔畜，是名水瓶法。 ^416a18

常用水瓶法者，亦應淨潔畜水瓶水，蓋亦如是，是名常用水瓶法。 ^416a19

和上法者，諸比丘無和上則作諸弊惡，
若病無人瞻視，是故佛聽有和上，和上當教化瞻視為汝說法。
佛雖聽作和上，諸比丘不欲作和上，佛教令作和上，是名和上法。 ^416a21

共行弟子法者，所欲出行應白和上，行時應隨和上後供給所須，
常隨逐不遠離，如法事中莫違逆意，一切所作皆應白和上，
除大小便、嚙齒木、禮佛法僧，是名共行弟子法。 ^416a25

阿闍梨法者，諸比丘無阿闍梨，作諸弊惡，
若病無人瞻視，是故佛聽有阿闍梨，阿闍梨常教化瞻視為汝說法。
佛雖聽作阿闍梨，諸比丘不欲作阿闍梨，
佛教令作阿闍梨，是名阿闍梨法。 ^416a29

近行弟子法者，所欲出行應白阿闍梨，
行時應隨阿闍梨後供給所須，當隨逐不遠離，
如法事中莫違逆意，一切所作皆應白阿闍梨，
除大小便、嚙齒木、禮佛法僧，是名近行弟子法。 ^416b4

和上阿闍梨共行近行弟子法者，和上阿闍梨，
於共行近行弟子，應生兒子想。
共行近行弟子，於和上阿闍梨，應生父想。
汝等能如是者，於我法中增長善法，是名和上阿闍梨共行近行弟子法。 ^416b8

沙彌法者，佛聽沙彌極小乃至七歲能驅食上烏者，是名沙彌法。 ^416b13

依止法者，有一客比丘未滿五歲，日暮來入僧坊求依止，
久而不得，迷悶躄地垂死。
諸比丘以是事白佛，佛言：「從今日莫即日急求依止，聽一宿息已當求依止。」
爾時諸比丘，不問好惡趣得依止，不能增長善法，
佛言：「莫趣得依止，當觀是比丘能教化弟子令善不？
如是觀察，具足功德者當求依止。
若無具足功德者，當更求依止。」
是名依止法。 ^416b14

與依止法者，比丘若滿十歲，應與他依止法。
滿十歲鈍根不了，不應與他依止，是名與依止法。 ^416b22

受依止者，比丘應從座處起，偏袒著衣、
脫革屣、胡跪曲身，兩手捉上座兩足，應三說求依止。
是名受依止法。 ^416b24

捨依止法者，有五因緣捨依止：一、師波那禰；
二、自捨住處去；三、反戒；四、捨此部到異部中；
五、見本和上。是名捨依止法。 ^416b27

地法者，隨應何地欲起塔僧坊，先應看是地中作，
不妨行來處，樹林具足、水具足，晝夜靜寂，
少蚊虻、少風、少熱、少諸毒蝎，如是觀察地起塔、僧坊。
若不觀察是地，起塔僧坊者，治塔僧坊比丘得突吉羅。
是名地法。 ^416c1

僧坊法者，佛聽諸僧坊中、溫室、講堂、樓閣、
一重舍、尖頭舍、揵那舍，佛聽是諸坊舍眾僧畜，
亦聽一人畜，是名僧坊法。 ^416c6

臥具法者，佛所聽諸比丘臥具，麁陛繩床、
細陛繩床、氈褥、臥具、種種覆處。
佛聽眾僧畜，亦聽一人畜，是名臥具法。 ^416c8

治塔僧坊法者，阿羅毘國諸塔僧坊毀壞，
佛知已故問阿難：「是諸塔僧坊，何以故毀壞？」
阿難言：「諸六群比丘欲治故，餘比丘畏不敢治。」
佛言：「此六群比丘所欲治塔僧坊，眾僧應羯磨與餘人治。」
受羯磨比丘少多造手，或著一土墼，或以一束草或塞一孔，
或塗地泥壁，或以牛糞塗地塗壁，如是少多作已言：「我更不欲作。」
佛言：「如是人不應與作羯磨，若是比丘能大作功德修治者，
應與治塔僧坊羯磨。」
是名治塔僧坊法。 ^416c11

治塔僧坊人法者，若比丘欲新起塔、僧坊、
新作臥具，佛言：「以是事故，僧應令十二歲悉捨餘事，
當隨事大小，或十一歲、十歲、九歲、八歲、
七歲、六歲、五歲、四歲、三、二、一歲，應捨餘事，但令壘壁搆架材木泥覆污飾。」
是名治塔僧坊人法。 ^416c21

恭敬法者，隨上座次第，禮拜迎來送去，
合掌曲身上座邊立，是名恭敬法。 ^416c26

澡豆法者，佛聽用小豆、大豆、摩沙豆、豍豆、
胡豆屑、一梨梨頻陀等乾草屑，莫雜香作。
除病人，餘不聽用。
若不索，檀越自與，隨意得用。
是名澡豆法。 ^416c28

漿法者，佛聽八種漿等，比丘應飲：昭梨漿、
莫梨漿、拘羅漿、舍梨漿、舍多漿、蒲桃漿、
頗樓沙漿、梨漿，是八種漿等。
以水作淨應飲，是名漿法。 ^417a2

藥法者，根藥、莖藥、葉藥、花藥、果藥，佛聽是藥草，
亦聽眾僧畜，亦聽一人畜，是名藥法。 ^417a5

蘇毘羅漿法者，佛聽飲蘇毘羅漿，為冷病比丘故，
如為舍利弗故聽飲，是名蘇毘羅漿法。 ^417a8

皮韋法者，若諸皮韋，比丘不應畜著不應坐，
除富羅、除革屣、除富羅帶、革屣帶、除摩棧皮、
鹿皮，及除革屣綱紐，是名皮韋法。 ^417a10

革屣法者，佛聽二種革屣：一重革屣、破慢淨革屣。
若雜色莊嚴革屣不應畜，是名革屣法。 ^417a13

支足法者，佛聽二種支足物：一者廁隥、二者支床脚物。
八種支足物不聽用，是名支足法。 ^417a15

机法者，若動搖、若有聲、若莊嚴，如是机不應畜，是名机法。 ^417a17

杖法者，佛聽杖 #CB01037;，
若鐵、若銅，為堅牢故，上作樓環。
又杖法者，佛在寒園林中住，多諸腹行毒蟲嚙諸比丘，
佛言：「應作有聲杖驅遣毒蟲。」
是名杖法。 ^417a18

杖囊法者，佛聽以絡囊盛杖，為愛護故，
莫令破失更求覓妨行道故，是名杖囊法。 ^417a22

噉蒜法者，佛聽冷病比丘噉蒜，以藥和噉，
如舍利弗等隨噉蒜法應行，是名噉蒜法。 ^417a23

剃刀法者，佛聽眾僧畜剃刀，一人亦畜，
為剃鬚髮故，是名剃刀法。 ^417a25

剃刀鞘法者，佛聽諸比丘畜剃刀鞘，為賞護，莫令失更求覓妨行道故。 ^417a27

戶鉤法者，佛聽畜戶鉤，為守護房舍，守護房舍故則守護自身，
守護自身故則守護臥具，若鎖若戶橝鑐鑰等亦如是，是名戶鉤法。 ^417a29

乘法者，佛聽眼病諸比丘乘乘，如畢陵伽婆蹉，是名乘法。 ^417b3

蓋法者，不應捉蓋入白衣舍，除施蓋持入，是名蓋法。 ^417b4

扇法者，佛聽眾僧畜扇，一人亦畜，是名扇法。 ^417b5

拂法者，佛聽眾僧畜拂，一人亦畜，是名拂法。 ^417b6

鏡法者，比丘不應鏡中觀面，不應鉢中水中自看面，
除面上有瘡，是名鏡法。 ^417b7

治眼法者，有五種治眼物：黑物、青白物屑、
草屑、華屑、菓汁，佛言：「莫為端嚴故治眼。」
為治眼病故，是名治眼法。 ^417b9

治眼籌法者，佛聽治眼籌法，以鐵作、銅作，
貝、象牙、角、木、瓦作，是名治眼籌法。 ^417b12

盛眼藥籌物法者，是物應好賞護，莫令失更求覓妨行道，是名盛眼藥籌物法。 ^417b13

華香瓔珞法者，比丘自不得著，亦不應教他人著。
若不乞而得，應隨意受已持供養佛塔及阿羅漢塔，是名花香瓔珞法。 ^417b15

歌舞伎樂法者，歌舞伎樂，比丘自不應往觀，
亦不應教他往觀，是事一切不聽，是名歌舞伎樂法。 ^417b18

臥法者，無病比丘晝日不應臥，夜若然燭不應臥。
若喜鼾眠，應起經行。
若不能起，應屏處去，莫以是因緣惱亂餘人。
是名臥法。 ^417b20

坐法者，比丘晝日若坐、若經行，以遮惱蓋法。
晝日若坐、若經行，遮惱蓋已，初夜若坐、
若經行，亦以遮惱蓋法。
初夜若坐、若經行，遮惱蓋已至中夜，息故入房舍，
四牒敷欝多羅僧、僧伽梨枕頭下，右脇著床累足，明相現前憶念起想。
後夜早起，若坐、若經行，遮惱蓋法，是名坐法。 ^417b23

禪杖法者，佛聽法杖及安法杖處，為賞護、
莫令失更求覓妨行道，是名禪杖法。 ^417c1

禪帶法者，佛聽腰病比丘畜禪帶，如為舍利弗故聽畜，是名禪帶法。 ^417c2

帶法者，佛聽三種帶：繩織帶、編帶、毳繩帶，是名帶法。 ^417c4

衣 #CB01358;帶法者，佛聽畜衣#CB01358;帶，
為攝衣令不墮落，應好賞護，莫令失更求覓妨行道故，是名衣#CB01358;帶法。 ^417c5

抄繫衣法者，除上高作，餘時不應抄繫，是名抄繫衣法。 ^417c8

挑擲法者，佛聽挑擲作聲，為怨賊故，莫令著，
餘時不得作，是名挑擲法。 ^417c9

地法者，佛聽受地，為僧伽藍故，聽僧起坊舍故。 ^417c11

林者，林名眾樹。
事者，名鬪亂、相言、讒謗、出罪過咎，共相憎、共相別離。
如是於自身惡，亦令他惡，亦二惡故，不應作如是等種種衰惱事，
一切不應作。 ^417c12

破僧有二種：破羯磨、破輪。
破羯磨者，若諸比丘一界內別作布薩羯磨，是名破羯磨。
破輪者，輪名八種聖道分，令人捨八聖道入邪道中，
是名破輪，是名二種破僧。
如是應看和上阿闍梨，看上座、中座、下座，
如上所說法應學，如上所說法中亦應善知。
〔法部竟〕 ^417c15

行法之初 ^417c22

行法者，擯比丘云何行？
諸比丘應教擯比丘捨是惡事，擯比丘不應與他受具足戒、
不應與他依止、不應畜沙彌，眾僧不應羯磨是人令教化比丘尼、
若僧羯磨作教化比丘尼是人不應受，
不應重犯所擯罪、又不應作相似罪、過本罪亦不應作，
不應呵羯磨、不應呵作羯磨人、不應受不擯比丘禮拜、
亦不應受起迎、不應受合掌曲身恭敬，
不應受衣鉢供養、不應受所敷臥具坐具供養、
不應受洗足水供養、不應受拭足供養、
不應受承足机、不應受按摩手足，不應出不擯比丘過罪、
不應言不擯比丘、不應共事。
常行自折伏心、隨順諸比丘，應禮拜迎送種種供養。
若不如是法行，盡形不得解擯。
是名擯比丘行法。 ^417c23

種種不共住行法。
云何種種不共住？
有二種：一、自作不共住；二、眾僧羯磨作不共住。
種種不共住比丘，不應與他受具足戒、
不應與他依止、不應畜沙彌，眾僧不應羯磨令教化比丘尼、
若僧羯磨作教化比丘尼不應受，不應起本所作種種不共住罪、
亦不應犯相似罪、亦不應作過本罪，不應呵羯磨、
亦不應呵作羯磨人、不應受不別住比丘禮拜、
不應受起迎合掌曲身種種供養，不應受衣鉢供養、
不應受所敷坐具臥具供養、不應受洗足水承足机按摩手足等供養，
不應出不別住比丘過罪、不應言不別住比丘、
不應共事，僧不應羯磨作敷臥具人、若僧羯磨作不應受，
僧羯磨作使沙彌人不應受、僧若羯磨不應作，
僧若羯磨作使守園人不應受、僧若羯磨不應作，
若僧羯磨作處分受請人不應受、若僧羯磨不應作，
一切羯磨作典知眾事人不應受、若僧羯磨不應作。
應折伏心行，莫犯諸比丘。
若犯諸比丘，更增種種不共住。
諸比丘應語是比丘言：「長老！
當折伏惡心，下意除去瞋恨破憍慢。
莫令眾僧合種種不共住罪驅汝去，處處皆不容汝，
汝應在此眾僧中懺悔此罪，汝此罪此僧能解，餘處僧不得解。」
若是人聞是語，心不折伏，當驅遣，如惡馬拔羈繫逸去。
是名種種不共住比丘行法。 ^418a8

闥賴吒比丘行法云何？
有二十二法，當知是利根多聞？
何等二十二？善知事起根本；善分別事相；
善知事差別；善知事本末；善知事輕重；
善知除滅事；善知滅事更不起；善知作事人有事人；
有教勅力，能使人受力；有方便軟語力，
亦能使人受；有自折伏力，亦能使人受；
知慚愧、心不憍慢、無憍慢語，身口意業無所偏著；
不隨愛行、不隨恚行、不隨怖行、不隨癡行。
成就是二十二法能遏諍事，不依二伴黨求法求財，是名闥賴吒比丘行法。 ^418b4

實覓罪相行者，若比丘自言：「我有是罪。」
後還言無。是比丘以白四羯磨，與實覓罪相廣作羯磨，如象首比丘。
若比丘得是實覓罪相羯磨，是比丘亦不應與他受具足戒、
不應與他依止、不應畜沙彌，眾僧不應羯磨令教化比丘尼、
若僧羯磨作教化比丘尼不應受，不應起本所作罪、
亦不應犯相似罪、亦不應作過本罪，不應呵羯磨、
亦不應呵作羯磨人、不應受淨戒比丘禮拜、
不應受起迎合掌曲身種種供養，不應受衣鉢供養、
不應受所敷坐具臥具供養，不應受洗足水、
承足机、按摩腰背手足等供養，不應出淨戒比丘過罪、不應言淨戒比丘。
常行自折伏心，隨順諸比丘，應禮拜迎送種種供養。
若不如是法行，盡形不得解是羯磨。
是名實覓罪相比丘行法。 ^418b14

波羅夷與學沙彌行法者，若比丘作婬欲已，
乃至彈指頃，不生覆藏心。
眾僧以白四羯磨，還與是比丘學法，廣說如與難提，是名與學沙彌。
大比丘戒一切應持，應在大比丘下行坐，
應授大比丘飲食，自應從未受具戒人受飲食，
得與大比丘同室再宿，自不得與未受大戒人過再宿。
是與學沙彌，得作二羯磨：布薩羯磨、自恣羯磨。
是與學沙彌，不得與眾僧足數作布薩及諸羯磨，是名波羅夷與學沙彌行法。
十誦律卷第五十六
 ^418b29
