第二釋禪波羅蜜次第法門卷第二
author:: 隋天台智者大師說
記:: 弟子法慎記
再治:: 弟子灌頂再治
other:: 
#  6 分別禪波羅蜜前方便

## 1
分別禪波羅蜜前方便第六之一
行人若能通達如前所辯五種，明諸禪相，則內信開發。
若欲安心習學，必須善知方便。
今明修禪方便，大開為二：一者、外方便，
即是定外用心之法；二者、內方便，即是定內用心之法。
此二通言方便者，善巧修學之異名。
行者於初緣中善巧修習，故名方便。
若細論，外方便亦有通定內用，內方便亦有得定外用。
今一往從多為論，應如上分別。 ^483c26

就明外方便，自有五種：第一、具五緣；第二、
訶五欲；第三、棄五蓋；第四、調五法；第五、行五法。
此五五凡有二十五法，並是未得禪時初修心方便之相。 ^484a4

第一、具五緣者：一、持戒清淨；二、衣食具足；
三、閑居靜處；四、息諸緣務；五、得善知識。
此是修禪五緣也。 ^484a8

第一、持戒清淨者，開為三意：一、明有戒、
無戒；二、明持犯；三、明懺悔。 ^484a10

第一、明有戒、無戒者。
出家受得禁戒，故名有戒，即為三意： ^484a11

一、明發戒機緣不同，凡有十種。
何等為十？ ^484a13

一、自然得戒，即佛是其人，無師自發。
二、自誓得戒，即迦葉，是本辟支根性，值佛出世，墮聲聞數中。
其答佛言：「佛是我師，我是佛弟子。」
作是言已，即便發戒。 ^484a14

三、見諦得戒，即拘隣五人，佛為轉四諦法輪，
即悟初果，因而發戒。 ^484a17

四者、三歸得戒，于時未有羯磨，聞佛三說，
即發戒品，以其根利故。 ^484a19

五、八敬得戒，即佛姨母。
佛意不欲度女人出家，姨母苦求，佛令遙授八敬，即發具戒。 ^484a20

六者、論議得戒，即須陀耶沙彌與佛論義。
佛問其無常等義，事事能答。
後佛問：「汝家在何處？」
答佛言：「三界皆空，世尊云何乃問我家處？」
佛語阿難：「將還僧中，為受具戒。」
于時年始七歲。 ^484a22

七者、善來得戒。道機時熟，佛呼：「善來！」
即便得戒。 ^484a26

八者、遣使得戒，即半迦尸女，有好善容，
評堪半迦尸國，為人欲抄斷故，令遣使僧中代受戒，後還尼寺為其受戒。 ^484a27

九、邊地如法人少，聽五人受得戒。 ^484b1

十者、中國人多，十人受具戒。
此為十種得戒相。
今時多用十人羯磨得戒。
此辯有戒相。 ^484b2

第二、正明戒之體相者，有二種教門不同：
若小乘教，辯戒是無作善法，受戒因緣具足，
若發得無作戒，爾後睡眠入定，此善任運自生，
不須身口意造作，以無作正為戒體。
若薩婆多人，解無作戒，是無表色，不可見無對。
若曇無德人，明無作戒，是第三聚，非色非心法。
諸部既異，雖不可偏執，約小乘教門，終是無作為戒體，其義不差。
若大乘教門中，說戒從心起，即以善心為戒體。
此義如《纓絡經》說。
有師言：摩訶僧祇部人云：「無作戒是心法。」 ^484b3

第三、明有戒相不同，即有二意： ^484b13

一者、若約小乘，七眾發心，受戒作法不同，
故得戒亦有優劣，如優婆塞、優婆夷，在家有五戒相。
若本未入佛法男子、女人，不殺父害母，
不作逆罪，遇好良師，教歸依三寶，為受五戒。
作法成就，即五戒無作起，名得五戒，從此名清信士、女。
復次，明沙彌有十戒相。
若和尚、阿闍梨二師如法受人清淨歸依三寶，
隨佛出家，若二師作法成就，即發無作，名得沙彌戒。
次明大僧有戒相。
若作沙彌時不犯重過，清淨十師和尚、
阿闍梨作羯磨，如法成就，是名得大比丘具足戒。
若沙彌尼、式叉摩尼、大戒尼有戒相亦爾。
七人本雖犯重，若遇良緣，謂作大乘方等懺悔，
得相成就，後受戒亦得無作善發。
異於上說，名不得戒，亦名無戒。 ^484b14

二者、若菩薩行人有戒、無戒則不可知。
所以者何？菩薩世世已來，或初發心時，
值遇良緣，受得戒故。 ^484b28

第二、明持犯，自有三意：一、略明持犯；二、
歷別廣明持犯；三、明覆發。 ^484c1

就初總明持犯，有二：一者、持相；二者、犯相。 ^484c3

一、持相者，持者，護持。
如上所說七種之人受佛禁戒，為十利故，護持無犯。
十利者，如毘尼中說：「一、攝僧故；二、極好攝故；
三、僧安樂住故；四、折伏高心人故；五、慚愧得安樂住故；
六、不信令信故；七、已信增長信故；八、遮今世漏故；
九、斷後世惡故；十、令梵行人久住故。」
行者一心敬慎，不敢侵毀，如護浮囊，微塵不棄，
故名護持，亦名秉持，如持油鉢之喻，是名持相。 ^484c4

二、明犯相者，犯名違犯。
本受佛戒，欲出生死，願求解脫，今遇惡緣，
不能自制其心，中途違返，若重若輕，故名違犯。
復次，犯名犯觸。猶如服藥，誡忌斷食，不隨醫教，
而食惡食，犯觸藥勢，非唯不能愈病，翻致更增，或時至死。
犯戒之相亦復如之，故名為犯。 ^484c12

第二、廣明持犯者，從初心至佛果，以明持犯有十種：
一、持不缺戒，謂持初四重不犯。
二、持不破戒，謂對僧殘不犯。
三、持不穿戒，謂對下三篇不犯。
四、持無瑕戒，亦名不雜戒，謂不起諂心及諸惱覺觀雜念，亦名定共戒。
五、持隨道戒，即是心行十六行觀，發苦忍智慧，亦名道共戒。
六、持無著戒，即阿那含人若斷欲界九品思惟盡，
名斷律儀戒，乃至色愛、無色愛等諸結使盡，皆名無著戒。
七、持智所讚戒，發菩提心，為令一切眾生得涅槃故持戒。
如是持戒，則為智所讚歎，亦可言持菩薩十重四十八輕戒。
此戒能至佛果，故為智所讚歎。
八、持自在戒，菩薩持戒，於種種破戒緣中而得自在，
亦可言菩薩知罪、不罪不可得故，但隨利益眾生而持戒，
心無所執，故名自在戒。
九、持具足戒，菩薩能具一切眾生戒法及上地戒。
十、持隨定戒，不起滅定，現種種威儀戒法，以度眾生。 ^484c17

前四即是世間戒淨，亦得出世間戒，義具如前說，
善應分別；中二是出世間戒淨；後四是出世間上上戒淨。
若能如上所說受持，是持戒相；異上所說，即是犯相。
是名從初心至佛果，淺深論持戒及犯戒相。
故經言：「唯佛一人具淨戒，餘人皆名破戒者。」 ^485a6

復次，今明持戒者但隨分隨力而修習，
令增進漸漸清淨；若不爾者，不能生諸禪定。
復次，頓行菩薩能以慧方便，從初發心一念之中即具持十種戒，
是故經言：「發心畢竟二不別。」 ^485a11

第三、明覆發。就中自有二意：一者、正明覆發；
二者、簡定。 ^485a15

云何名覆發相？行者持戒，能發禪定破戒，即覆禪定。
行者持世間戒淨故，即發世間禪；若持世間戒不淨，即覆世間禪。
出世間戒及出世間上上戒，持則發禪，
毀則覆禪，類如是分別。 ^485a16

二者、簡定覆發者，為眾生現在修禪不定故，
應作四句分別：一、自有雖犯戒而發定，
持而不發；二、自有破戒而不發定，持戒而發；
三、自有持戒、犯戒二俱發；四、自有持、犯俱不發。 ^485a20

初一、犯戒之人修禪定而發者，是過去習因，
善根深厚，今雖有罪，過去善根力強故，
亦以現前修禪定，重慚愧為緣故，譬如負債，
強者先牽，所以得有發定之義。
二、次持戒而不發定者，是人過去不種深禪定之因，
今生雖復持戒修定，而不即發。
三、俱發，四、俱不發，悉可類釋，故有四種不同。
尋其根源，要因持戒而發，犯戒終為遮障。
何以故？若過去經得禪定，即知過去以曾持戒發定故，
成今世之習因；今生復以慚愧懺悔清淨為緣，是故得發宿世善根也。 ^485a24

第三、明懺悔中，自有二意：一者、先明運懺悔心；
二者、正明懺悔方法。 ^485b6

第一、云何名運懺悔之心？
若人性自不作惡，則無罪可悔。
行人既不能決定持戒，或於中間值遇惡緣，
即便破毀，若輕若重，以戒破故，則尸羅不淨，
三昧不生，譬如衣有垢膩，不受染色，是故宜須懺悔。
以懺悔故，則戒品清淨，三昧可生，如衣垢污，
若浣清潔，染之可著。
行者如是思惟，若戒不清淨，決須懺悔。
是故經云：「佛法之中有二種健兒：一、性不作惡；
二、作已能悔。」今造過知悔，名健人也。 ^485b7

夫懺悔者，懺名懺謝三寶及一切眾生，
悔名慚愧，改過求哀。
我今此罪，若得滅者，於將來時，寧失身命，終不更造如斯苦業。
如比丘白佛：「我寧抱是熾然大火，終不敢毀犯如來淨戒。」
生如是心，唯願三寶證明攝受，是名懺悔。
復次，懺名外不覆藏，悔則內心剋責；懺名知罪為惡，悔則恐受其報。
如是眾多，今不廣說，舉要言之，若能知法虛妄，
永息惡業，修行善道，是名懺悔。 ^485b16

第二、明懺悔方法，即為三意：一、正明懺悔法不同；
二、明罪滅階降；三、明復不復相。 ^485b24

第一、正明懺悔法不同者，滅罪之由，各有其法，
如衣垢膩，若直以水浣，終不可脫，皂莢灰汁，則能去之。
滅罪之法亦復如是。
今明懺悔方法，教門乃復眾多，取要論之，
不過三種：一、作法懺悔，此扶戒律，以明懺悔；
二、觀相懺悔，此扶定法，以明懺悔；三、觀無生懺悔，
此扶慧法，以明懺悔。
此三種懺悔法，義通三藏摩訶衍，但從多為說：
前一法多，是小乘懺悔法；後二法多，是大乘懺悔法。 ^485b26

初明作法懺悔者，以作善事反惡事故，故名懺悔。
如《毘尼》中，一向用此法滅罪。
何以故？如懺第二篇：「二十眾作別住、下意、
出罪等羯磨作法成就，即名為滅。」
此不論見種種相貌，亦不論智慧觀空，故知但是作法懺悔。
羯磨，此翻作法，如是乃至下三篇，並是作法。
此事易知，義如律中廣明。
但未明懺悔四重法，別有《最妙初教經》出懺悔四重法。
彼經云：「當請三十清淨比丘僧，於大眾中，犯罪比丘當自發露。
僧為作羯磨成就，又於三寶前作諸行法，
及誦戒千遍，即得清淨。」
亦云：「令取得相為證，而說罪滅清淨。」
當知律中雖不出，經中有此羯磨明文，作法相貌如彼經中廣說。 ^485c6

二、明觀相懺悔者，行人依諸經中懺悔方法，
專心用意，於靜心中見種種諸相，如菩薩戒中所說。
若懺十重，要須見好相乃滅相者，佛來摩頂，
見光、華種種瑞相已，罪即得滅。
若不見相，雖懺無益。
諸大乘方等陀羅尼行法中，多有此觀相懺法。
三藏及《雜阿含》中亦說觀相懺悔方法，
謂作地獄、毒蛇、白毫等觀相成就，即說罪滅。
此悉就定心中作故，觀相懺悔多依修定法說。 ^485c18

問曰：見種種相，云何知罪滅？
答曰：經說不同，罪法輕重有異，不可定判。
今但舉要而明，相不出四種：一、夢中見相；
二、於行道時聞空中聲，或見異相及諸靈瑞；
三、坐中覩見善、惡、破戒、持戒等相；四、以內證種種法門道心開發等為相。
此隨輕重判之，不可定說，在下至驗善惡根性，更當略出。 ^485c27

問曰：魔羅亦能作此等相，云何可別？ ^486a4

答曰：實爾，邪正難別，不可定取。
若相現時，良師乃識，事須面決，非可文載，
是故行者初懺悔時，必須近善知識，別邪正之人。
復次，夫見相者，忽然而覩，尚邪正難知，
若逐文作心求之，多著魔也。 ^486a5

問曰：若爾者，不應名觀相懺悔。 ^486a9

答曰：言觀相者，但用心行道，功成相現，
取此判之，便知罪滅、不滅。
非謂行道之時，心存相事，而生取著。
若如此用心，必定多來魔事。 ^486a10

問曰：觀相懺悔行法云何？ ^486a13

答曰：方法出在諸大乘方等修多羅中，
行者當自尋經，依文而行。 ^486a14

三、明觀無生懺悔者，如《普賢觀經》中偈說：
　　一切業障海，皆由妄想生，
　　若欲懺悔者，端坐念實相。
　　眾罪如霜露，慧日能消除，
　　是故至誠心，懺悔六情根。 ^486a15

夫行人欲行大懺悔者，應當起大悲心，
憐愍一切，深達罪源。
所以者何？一切諸法本來空寂，尚無有福，況復罪耶？
但眾生不善思惟，妄執有為而起無明及與愛恚，
從此三毒廣作無量無邊一切重罪，皆從一念不了心生。
若欲除滅，但當反觀如此心者從何處起？
若在過去，過去已滅，已滅之法則無所有，
無所有法不名為心；若在未來，未來未至，
未至之法即是不有，不有之法亦無此心；
若在現在，現在之中，剎那不住，無住相中，心不可得。 ^486a21

復次，若言現在，現在者，為在內、外、兩中間耶？
若言在內，則不待外，內自有故；若言在外，於我無過。
復次，外塵無知，豈得有心？
既無內、外，豈有中間？
若無中間，則無停處。
如是觀之，不見相貌，不在方所，當知此心畢竟空寂。
既不見心，不見非心，尚無所觀，況有能觀？
無能無所，顛倒想斷。
既顛倒斷，則無無明及以愛恚。
無此三毒，罪從何生？ ^486b2

復次，一切萬法，悉屬於心，心性尚空，何況萬法？
若無萬法，誰是罪業？
若不得罪，不得不罪，觀罪無生，破一切罪，
以一切諸罪根本性空，常清淨故。
故維摩羅詰謂優波離：「彼自無罪，勿增其過，
當直爾除滅，勿擾其心。」
又如《普賢觀經》中說：「觀心無心，法不住法，
我心自空，罪福無主，一切諸法皆悉如是，無住無壞。
作是懺悔，名大懺悔，名莊嚴懺悔，名破壞心識懺悔，名無罪相懺悔。
行此悔者，心如流水，念念之中見普賢菩薩及十方佛。」
故知深觀無生，名大懺悔，於懺悔中最尊最妙。
一切大乘經中明懺悔法，悉以此觀為主。
若離此觀，則不得名大方等懺也。 ^486b9

問曰：觀無生懺悔，云何知罪滅相？
答曰：如是用心，於念念中即諸罪業念念自滅。
若欲知障道法轉者，精勤不已，諸相亦當自現，觀此可知。
如前觀相中所說，善夢靈瑞、定慧開發等相，此中應具明。 ^486b22

復次，若行者觀心與理相應，即是罪滅之相，
不勞餘求，故《普賢觀經》中言：「令此空慧與心相應，當知於一念中能滅百萬億阿僧祇劫生死重罪。」
以此為證，若得無生忍慧，則便究盡罪源，
此則尸羅清淨，可修禪定。 ^486b26

第二、明罪滅階降不同者，懺法既有別異，當知滅罪亦復不同。
所以者何？罪有三品：一者、違無作起障道罪；
二者、體性罪；三者、無明煩惱根本罪。
通稱罪者，摧也。現則摧損行人功德智慧，
未來之世三塗受報，則能摧折行者色心，故名為罪。 ^486c2

一、明作法懺悔者，破違無作障道罪。
二、明觀相懺者，破除體性惡業罪，故《摩訶衍論》
云：「若比丘犯殺生戒，雖復懺悔，得戒清淨，
障道罪滅，而殺報不滅。」
此可以證前釋後，當知觀相懺悔，用功既大，能除體性之罪。
三、觀無生懺悔罪滅者，破除無明一切煩惱習因之罪，此則究竟除罪源本。 ^486c7

第三、明復本、不復本相者。
問曰；懺悔清淨，得復本不？ ^486c14

答曰；解者不同。有言：不復。
如衣破更補，雖完，終不如不破。
有言：得復。如衣不淨，更浣淨，與本無異。
有言：有復，有不復。
如律中所明，初二篇不復，後三篇可復。
初教經所明，作羯磨懺悔，四重悉復。
今言不必定爾。應當對前三種懺法還為三義：
一者、復義；二者、過本義；三、增上過本義。 ^486c15

今當借譬顯之：一者、作法懺悔，罪滅或復、
不復，如冷病人服於薑桂，所患除差，身有復、不復。
二者、觀相懺悔，非唯罪滅，能發禪定。
此則過本。何以故？
本無禪定故。如冷病人服石散等，非但冷除，亦復肥壯過本。
三者、觀無生懺悔，非唯罪滅，發諸禪定，乃得成道。
此為增上過本。如病服於仙藥，非直病除，
乃得仙通，神變自在。
此而推之，豈得一類？ ^486c21

問曰：有戒者可然，其無戒者云何？ ^486c29

答曰：無戒者，當更受戒。
或有因懺發戒，此如《普賢觀經》中所說。
復次，若菩薩戒者，眾生世世以來，或已遇善知識，
發菩提心，受菩薩戒，但於生死中顛倒造罪，
妄失違犯，因今歸依三寶，重更練之，兼復懺悔清淨，
用此本戒，亦發禪定。
是故雖無事戒，菩提本戒或已有之。
復次，如《摩訶衍論》說：「尸羅，秦言好善，好行善道，
不自放逸，是名尸羅。
或受戒行善，或不受戒行善，皆名尸羅。」
若不受戒行善名尸羅者，既有尸羅，豈不得發諸禪三昧耶？ ^487a1

問曰：若爾者，何用受戒為？ ^487a10

答曰：不然。一為助道，二定佛法外相，豈可不依？ ^487a11

問曰：上來所說，初坐禪者必須懺悔，亦有不然？ ^487a12

答曰：不必一向。如《妙勝定經》所明，但能直心坐禪，即是第一懺悔。
若於坐中有難轉多，不得用心者，必須懺悔。 ^487a13

第二、明衣食具足者。
今明衣法有三種：一者、如雪山大士等學道，
但畜一衣即足，以不遊人間，堪忍力成故，
此上人也；二者、如迦葉等，常受頭陀法，
但畜糞掃三衣，不須餘長，此是中人衣法；
三者、若多寒國土及下士不堪，如來更開畜百一物等，
而要應說淨作法，知量知足，若過貪求，則於道有妨。 ^487a16

具足食法者，食有四種：若上人大士，深山絕人，
果菜隨得，趣以支命。
二者、常行頭陀，受乞食法，是乞食法能破四種邪命，
依正命自活，能生聖道，故名聖種。
四邪命自活者：一、下口食；二、仰口食；三、
四維口食；四、方口食。
此是邪命之相。如舍利弗為青木女說，是中應廣分別。
三者、阿蘭若，受檀越送食。
四者、於僧中結淨食，有此等食，名緣具足，是名衣食具足。
若無此資身因緣，則心不寧，於道有妨。 ^487a22

第三、得閑居靜處。
閑者，不作眾事，名之為閑。
無憒鬧故，名之為靜。
此有三處可修禪定：一者、深山絕人之處；
二者、頭陀蘭若之處，離於聚落極近二里，
此放牧聲絕，無諸憒鬧；三者、遠白衣舍處，
清淨伽藍之中，皆是閑居靜處也。 ^487b2

第四、息諸緣務者。
緣務眾多，略說有四：一、息生活緣務，所謂不作一切有為事業；
二、息人事緣務，所謂不追尋俗人、朋友、
親識，斷絕往還；三、息工巧技術緣務，所謂不作世間工匠、
醫方、藥呪、卜相、書數、算計等事；四、息學問緣務，
所謂讀誦、聽學、義論等，悉皆棄捨，此為息諸緣務。
所以者何？若多緣務，則於修定有廢，心亂難攝，不得定也。 ^487b7

第五、近善知識，有三種：一、外護善知識，
經營供養，善能將護行人，不相惱亂；二者、
同行善知識，共修一道，互相勸發，不相擾亂；
三者、教授善知識，以內外方便禪定法門示教利喜。 ^487b15

是則略明五緣具足。
第二、訶五欲及棄五蓋者，經中說離欲及惡法，有覺并有觀。
離欲者，即是訶責五欲。
惡法者，即是棄五蓋。
言五欲者，即是世間上妙色、聲、香、味、觸等，
常能誑惑一切凡夫，壞於善事。
若不明識過罪，訶責厭離，則諸禪三昧無由可獲。 ^487b19

一、訶色欲者，所謂男子、女人形貌端嚴，
修目高眉，朱脣素齒，及世間寶物，青、黃、
赤、白、紅、紫、縹、綠，種種妙色，能令愚人見即生愛，作諸惡業。
如頻婆娑羅王以色欲故，身入敵國，獨在婬女阿梵婆羅房中。
優填王以色染故，截五百仙人手足。
如是等種種因緣知色過罪，如《摩訶衍》中廣說。 ^487b24

二、訶聲欲者，所謂箜、篌、箏、笛、絲竹、金石音樂之聲，
及男女歌詠、讚頌等聲，能令凡夫聞即染著，起諸惡業。
如五百仙人雪山中住，聞甄迦羅女歌聲，
即失禪定，心醉狂亂。
如是等種種因緣，知聲過罪，如《摩訶衍》中廣說。 ^487c2

三、訶香欲者，所謂男女身香、世間飲食馨香及一切熏香等，
愚人不了香相，聞即愛著，開結使門。
如一比丘在蓮華池邊，聞華香氣，心生愛樂，
池神即大訶責：「何故偷我香氣？」
以著香故，令諸結使臥者皆起。
如是種種因緣知香過惡，如《摩訶衍》中廣說。 ^487c7

四、訶味欲者，所謂苦、酸、甘、辛、鹹、淡等種種飲食餚饍美味，
能令凡夫心生染著，起不善業。
如一沙彌染著酪味，命終後即生酪中，受於蟲身。
如是等種種知味過罪，如《摩訶衍》中廣說。 ^487c12

五、訶觸欲者，男女身分，柔軟細滑，寒時體溫，
熱時體涼，及諸好觸，愚人無智，為之沈沒，起障道業。
如獨角仙人，因觸欲故，退失神通，為婬女騎頸。
如是等種種觸欲過罪，如《摩訶衍》中廣說。 ^487c16

問曰：云何訶五欲？
答曰：訶欲之法，如《摩訶衍》中：「哀哉！
眾生常為五欲所惱，而猶求之不已。
此五欲者，得之轉劇，如火益薪，其焰轉熾。
五欲無益，如狗齧枯骨；五欲增諍，如鳥競肉；
五欲燒人，如逆風執炬；五欲害人，如踐惡蛇；
五欲無實，如夢所得；五欲不久，亦如假借須臾。
世人愚惑，貪著五欲，至死不捨，為之後世受無量苦。」 ^487c21

此五欲法與眾生同有，一切眾生常為五欲所使，名欲奴僕。
坐此弊欲，墜墮三塗。
我今修禪，復為障蔽，此為大賊，當急遠之。
如《禪經》中說偈：
　　生死不斷絕，貪欲嗜味故，
　　養怨入丘塚，廣受諸辛苦。
　　身臭如死屍，九孔流不淨，
　　如廁蟲樂糞，愚貪身無異。
　　智者應觀身，不貪染世間，
　　無累無所欲，是名真涅槃。
　　如諸佛所說，一心一意行，
　　數息在禪定，是名行頭陀。 ^487c28

如是等種種因緣知五欲過罪，心不親近，如離怨賊。
以遠離故，心無熱惱，欲想不生，此為修禪之要。
訶五欲相，如《摩訶衍》廣說。 ^488a11

第三、棄五蓋者：一者、貪欲蓋；二、瞋恚蓋；
三、睡眠蓋；四、掉悔蓋；五、疑蓋。 ^488a13

第一、棄貪欲者，前說外五塵中生欲，今約內意根生欲。
所謂行者端坐修禪，心生欲覺，念念相續，
覆蓋善心，令不生長，覺已應棄。
所以者何？如術婆伽欲心內發，尚能燒身，況復心生欲火而不燒諸善法？
復次，貪欲之人，去道甚遠。
所以者何？欲為種種惱亂住處，若心著欲，
無由近道，如除蓋偈說：
　　入道慚愧人，持鉢福眾生。
　　云何縱塵欲，沈沒於五情？
　　已捨於五欲，棄之而不顧，
　　如何還欲得，如愚自食吐？
　　諸欲求時苦，得時多怖畏，
　　失時懷悲惱，一切無樂處。
　　諸欲患如是，已訶能捨之，
　　得福禪定樂，則不為所欺。 ^488a15

如是等種種因緣訶貪欲蓋，如《摩訶衍》中訶欲偈說。 ^488b2

第二、棄瞋恚蓋者，瞋是生諸不善法之根本，
墜諸惡道之因緣，法樂之怨家，善心之大賊，種種惡口之府藏。
復次，行者於坐時思惟：「此人惱我及惱我親，讚歎我怨。」
思惟過去、未來亦如是，是為九惱。
惱故生瞋，瞋故生恨，恨故生怨，怨故欲加報惱彼。
瞋、恨、怨、惱覺觀覆心，故名為蓋。
當急棄之，無令增長。
如釋提婆那以偈問佛：
　　何物殺安隱？　何物殺無憂？
　　何物毒之根，吞滅一切善？ ^488b3

佛以偈答言：
　　殺瞋則安隱，殺瞋則無憂。
　　瞋為毒之根，瞋滅一切善。 ^488b13

如是知已，當修慈忍，以除滅之，令心清淨，
如《摩訶衍》中佛教弟子訶瞋偈，是中應廣說。 ^488b16

第三、訶睡眠蓋者，內心惛暗，名為睡；放恣支節，
委臥垂熟，名為眠。
復次，意識惛冥，名為睡；五情闇蔽惛熟，名為眠。
以是因緣，名為睡眠蓋。
《阿毘曇》中說：「為增心數法，能破今世三事，
謂樂、利樂、福德；又能破今世、後世實樂。」
如此惡法，最為不善。
何以故？餘蓋情覺可除，眠如死人，無所覺識。
以不覺故，難可除滅。
如有菩薩教睡眠弟子言：
　　汝起勿抱死屍臥，種種不淨假名人，
　　如得重病箭入體，諸苦痛集安可眠？
　　如人被縛將去殺，災害垂至安可眠？
　　結賊未滅害未除，如共毒蛇同室居，
　　亦如臨陣白刃間，爾時云何而可眠？
　　眠為大暗無所見，日日欺誑奪人明。
　　以眠覆心無所見，如是大失安可眠？ ^488b17

如是等種種訶眠蓋，警覺無常，滅損睡眠，令無惛覆。
若睡眠心重，當用禪鎮、禪杖等却之也。 ^488c4

第四、棄掉悔者，掉有三種：一、身；二、口；三、心。
身掉者，身好遊走諸雜戲謔，坐不暫安。
口掉者，好喜吟詠，諍競是非，無益談論及世俗言話等。
心掉者，心情放蕩，縱意攀緣，思惟文藝、
世間才技、諸惡覺觀等，名為心掉。
掉之為法，破出家心，如人攝心猶不得定，何況掉散。
掉散之人，如無鉤醉象、穴鼻駱駝，不可禁制，
如偈說：
　　汝已剃頭著染衣，執持瓦鉢行乞食，
　　云何樂著戲掉法，放逸縱情失法利？ ^488c6

既無法利，又失世樂，覺其過已，當急棄之。
悔者若掉，無悔則不成蓋。
何以故？掉時未在緣中，故後欲入定時，
大悔前所作，憂惱覆心，故名為蓋。 ^488c16

復次，悔有二種：一者、因掉後生悔，如前說；
二者、如大重罪人，常懷怖畏，悔箭入心，堅不可拔。
如偈說：
　　不應作而作，應作而不作，
　　煩惱火所燒，後世墮惡道。
　　若人罪能悔，悔已莫復憂，
　　如是心安樂，不應常念著。
　　若有二種悔，若應作不作，
　　不應作而作，是則愚人相。
　　不以心悔故，不作而能作，
　　諸惡事已作，不能令不作。 ^488c19

如是種種因緣訶掉悔蓋，心神清淨，無有覆蓋，
常在善心，則寂然安樂。
以是因緣，心得法喜。 ^489a1

第五、棄疑蓋者，以疑覆故，於諸法中不得定心。
定心無故，於佛法中空無所獲，譬如人入寶山，
若無有手，無所能取。
復次，通疑甚多，未必障定。
今正障定疑者，謂三種疑：一者、疑自；二者、
疑師；三者、疑法。 ^489a3

疑自者，若人作是念：「我諸根暗鈍，罪垢深重，非其器乎！」
作此自疑，定法終不發也。
欲去之者，無得自輕，以宿世善根難測故。 ^489a7

二、疑師者：「彼人威儀相貌如是，自尚無道，何能教我？」
作是疑慢，即為障定。
欲除之法，如《摩訶衍》中說：「如臭皮囊中金，
以貪金故，不可棄臭皮囊。
行者亦爾，師雖不清淨，亦應生佛想。」
此事如《摩訶衍》中釋薩陀波淪求善知識具明，是中應廣說。 ^489a10

三、疑法者，世人多執本心，於所受之法不能即信，故不敬心受行。
若心生猶豫，即法不染神。
何以故？如訶疑偈中說：
　　如人在岐道，疑惑無所取，
　　諸法實相中，疑亦復如是。
　　疑故不勤求，諸法之實相，
　　是疑從癡生，惡中之惡者。
　　善不善法中，生死及涅槃，
　　定實真有法，於中莫生疑。
　　汝若懷疑惑，死生獄吏縛，
　　如師子搏鹿，不能得解脫。
　　在世雖有疑，當隨妙善法，
　　譬如觀岐道，利好者應逐。 ^489a15

復次，佛法之中，信為能入；若無信者，雖在佛法，終無所獲。
如是等種種因緣覺知疑過，當急棄之。 ^489a29

問曰：不善法塵無量，何故但棄五法？ ^489b2

答曰：此五蓋中即有三毒等分為根本，亦得攝八萬四千塵勞門。
所以者何？貪欲蓋即貪毒，瞋恚蓋即瞋毒，
睡及疑此二蓋共為癡毒，當知即具三毒。
掉悔蓋通從三毒起，即等分攝，合為四分煩惱。
一中即有二萬一千，四中合有八萬四千，
是故除此五蓋，即是除一切不善之法。
行者如是等種種因緣棄於五蓋，譬如負債得脫，
重病得差，如饑餓之人得至豐國，如於怨賊中得自免濟，安隱無患。
行者亦如是，除此五蓋，其心安隱，清淨快樂。
譬如日月以五事覆翳：煙、雲、塵、霧、羅睺阿修羅手障，則不能照。
人亦如是。 ^489b3

第四、調五法者：一者、調節飲食；二者、調節眠睡；
三者、調身；四者、調氣息；五者、調心。
所以者何？今借近譬以況斯法，如世陶師，
欲造眾器，先須善巧調泥，令使不強不軟，然後可就輪繩。
亦如彈琴，先應調絃，令寬急得所，方可入哢，出諸妙曲。
行者修心亦復如是，善調五事，必使和適，
則三昧易生；若有所不調，多諸妨難，善根難發。 ^489b14

第一、調食者，夫食之為法本，欲資身進道，
食若過飽，則氣急身滿，百脈不通，令心閉塞，坐念不安。
若食過少，則身羸心懸，意慮不固。
此皆非得定之道。
復次，若食穢濁之物，令人心識惛迷；若食不宜身物，
則動宿疾，使四大違反。
此為修定之初，深須慎之，故云身安則道隆。
經云：「飯食知節量，常樂在閑處，心靜樂精進，是名諸佛教。」 ^489b21

第二、調睡眠者，夫眠是無明惑覆之法，
雖不可縱之，若都不眠，則心神虛恍；若其眠寐過多，
非唯廢修聖法，亦復空喪功夫，令心暗晦，善根沈沒。
當覺悟無常，調伏睡眠，令神道清白，念心明淨，
如是乃可棲心聖境，三昧現前。
故經云：「初夜、後夜亦勿有廢，無以睡眠因緣，
令一生空過，無所得也。
當念無常之火燒諸世間，早求自度，勿睡眠也。」 ^489b29

第三、調身；第四、調息；第五、調心。
此應合用，不得別說，但有初、中、後方法不同，是則入住出相有異。 ^489c8

第一、入禪調三事者，行人欲入三昧，調身之宜，
若在定外，行住進止，動靜運為，悉須詳審。
若所作麁獷，則氣息隨麁。
以氣麁故，則心散難錄。
兼復坐時煩憒，心不恬怡，是以雖在定外，亦須用心逆作方便。 ^489c10

後入禪時，須善安身得所。
初至繩床，即前安坐處，每令安隱，久久無妨。
次當正脚，若半跏坐，以左脚置右髀上，
牽來近身，令左脚指與右髀齊，右脚指與左髀齊。
若欲全跏，即上下右脚#CB05427;置左脚上。
次解寬衣帶周正，不令坐時脫落。
次當安手，以左掌置右手上，重累手相對，
頓置左脚上，牽近身，當心而安，正身，先當挺動其身，
并諸支節，作七八反，如自按摩法，勿令手足差異。
竟即正身端直，令脊相對，勿曲勿聳。 ^489c14

次正頭頸，令鼻與臍相對，不偏不邪，不低不昂，平面正住。
次開口吐胸中穢氣。
吐法：開口放氣，自恣而出，想身分中百脈不通處，
教悉隨氣而出盡；閉口，鼻中內清氣。
如是至三。若身息調和，但一亦足。
次當閉口，脣齒纔相拄著，舌向上齶。
次當閉眼，纔令斷外光而已。
當端身正坐，猶如奠石，無得身首四支竊爾搔動。
是為初入禪定調身之法。
舉要言之，不寬不急，是身調相。 ^489c24

第二、初入禪調息法者。
息調凡有四相：一、風；二、喘；三、氣；四、息。
前三為不調相，後一為調相。
云何風相？坐時鼻中息出入覺有聲。
云何喘相？坐時雖無聲，而出入結滯不通，是喘相。
云何氣相？坐時雖無聲，亦不結滯，而出入不細，是名氣相。
息相者，不聲、不結、不麁，出入綿綿，若存若亡，
資神安隱，情抱悅豫，此是息相。
守風則散，守喘則結，守氣則勞，守息則定。 ^490a3

復次，坐時有風、氣等三相，是名不調，而用心者則為患也，心亦難定。
若欲調之，當依三法：一者、下著安心；二者、
寬身體；三者、想氣遍毛孔，出入通同無障。
若細其心，令息微微然，息調則眾患不生，其心易定。
是名行者初入定時調息方法。
舉要言之，不澁不滑，是息調相。 ^490a11

第三、初入定調心者。
調心有二義：一者、調伏亂念，不令越逸；
二者、當令沈浮寬急得所。
何等為沈相？若坐時心中昏暗，無所記錄，
頭好低垂，是為沈相。
爾時當繫念鼻端，令心住在緣中，無令散意，此可治沈。
何等為浮相？若坐時心神飄動，身亦不安，
念在異緣，此是浮相。
爾時宜安心向下係緣，制諸亂念，心則定住，此則心易安靜。
舉要言之，不沈不浮，是心調相。 ^490a17

問曰：心得有寬急相不？ ^490a25

答曰：亦有此事。心急相者，由坐中撮心，
用念望得，因此入定，是故氣上向，胸臆急痛。
當寬放其心，想氣流下，患自差矣。
若心寬相者，覺心志遊漫，身好萎蛇，或口涎流，
或時暗晦，爾時應當歛身急念，令心住在緣中，
身體相持，以此為治。
心有澁滑之相，推之可知。
是為初入定時調心方法。
欲入定時，本是從麁入細，是以身既為麁，
息居其中，心最為細，以善方便調麁就細，
令心安靜，此則入定初方便也。 ^490a26

第二、住坐中調三事者。
當一坐之中，隨時長短，攝念用心。
是中應善識身、息、心三事調不調相。
若坐時，上雖調身意而令身或寬或急，
或偏或曲，低昂不俱。
覺已隨正，每令安隱，中無寬急，平直正住。
復次，當坐之中，身雖調和，而氣或不調。
不調相者，如上所說，或風喘，或氣急，身中脹滿。
當用前法隨治之，每令息道綿綿，如有如無。
復次，一坐時中，身息雖調，而心或沈或浮，寬急不俱。
爾時若覺，當用前法調令中適。
此三事的無前後，隨不調者而調適之，
令一坐之中，身、息、心三事調適，無相乖越，
和融不二，此則能除宿患，障妨不生，定道可剋。 ^490b6

第三、若坐禪將竟，欲出定時，應前放心異緣，
開口放氣，想息從百脈隨意而散，然後微微動身，
次動肩胛及頭頸，次動兩足，悉令柔軟，
然後以手遍摩諸毛孔，次摩手令暖，以掩兩眼，
却手，然後開目，待身熱汗稍歇，方可隨意出入。
若不爾者，或得住心，出既斗促，則細法未散，
住在身中，令人頭痛，百骨節強，猶如風勞，
於後坐中，煩躁不安，是故心不欲坐。
每須在意，此為出定調身、息、心方法。
以從細出麁故，是名善入出住。
如偈說：
　　進止有次第，麁細不相違，
　　譬如善調馬，欲去而欲住。 ^490b18

第五、行五法者：一、欲；二、精進；三、念；四、巧慧；
五、一心。欲者，行人初修禪時，欲從欲界中出，
欲得初禪，故亦名為志，亦名為願，亦名為樂，是人內心志願好樂諸禪定故。 ^490c1

問曰：悕望心生，於修禪中則為妨礙，云何以此為方便耶？ ^490c4

答曰：夫欲者，秖是大志成就願樂之心，
故名為欲，不應於用心時起悕望憶想之念。
若悕望心起，則不澄靜；若心不澄靜，則諸三昧無由得發矣。 ^490c5

二、精進者，有二種：一、身精進；二、心精進。
行者若能修十二頭陀，即是具足身心精進。
如佛告迦葉：「阿蘭若比丘，遠離二著，形心清淨，行頭陀。
頭陀者，有十二事：一、阿蘭若處；二、常行乞食；
三、次第乞食；四、受一食法；五、節量食；六、
中後不飲漿；七、著弊衣；八、但三衣；九、塚間住；
十、樹下止；十一、露地坐；十二、常坐不臥。
是名十二頭陀。」如《頭陀經》中所明，是中應廣說。
頭陀者，名抖擻，抖擻身心諸不善法故。
若修禪時，行此等法，是名不放逸行，具足身心精進。
當知此人能得三乘聖果，何況世間禪定。 ^490c9

復次，行者為修禪故，持戒清淨，棄捨五蓋，
初夜、後夜專精不廢，譬如鑽火未然，終不休息，是名精進。
如佛告阿難：「諸佛一心勤精進，故得三菩提。」
何況餘善道法？ ^490c20

三、念者，如《摩訶衍》中說：「念欲界不淨，欺誑可賤，念初禪為尊重可貴。」
此與六行意同，但立名異。
六行觀者：一、厭下苦、麁、障為三，即是觀欲不淨，
欺誑可賤；攀上勝、妙、出為三，即是觀初禪為尊重可貴。 ^490c23

今釋六法，自可為二意：一、約果明；二約因明。
先約欲界果明，言「厭下苦、麁、障」者，厭患欲界底下色心麁重故。
行者思惟：今感欲界報身，饑渴、寒熱、病痛、
刀杖等種種所逼，故名苦。
麁者，此身為三十六物屎尿臭穢之所成，故名為麁。
麁者，醜陋故。障者，此身質礙，不得自在，
為山河石壁所隔礙，故名為障。 ^490c28

次約色界果明「攀上勝」者，行者思惟，知色界樂為上勝故。
如欲界樂為苦，色界樂為勝，得樂勝苦，故名上勝。
「妙」者，受得色界之身，如鏡中像，雖有形色，
無有質礙，故名為妙。
「出」者，獲得五通，徹見障外等事，山壁無礙，故名為出。 ^491a5

二、明因中六行者，先約欲界因，明厭下苦、
麁、障者。行者思惟：若於報身中所起心數緣於貪欲，
不能出離，如經說「一切眾生為愛奴僕」，故名為苦。
麁者，緣欲界五塵散動起惡，故名為麁。
障者，為煩惱蓋覆，故名為障。
次約色界因，明攀上勝、妙、出者。
行者思惟：初禪上勝之樂從樂內發，故名為上勝。
貪欲樂從外五塵生，惱熱怨結，以為下劣，
不如妙者禪定之樂，心定不動，而樂法成就，故名為妙。
貪欲之樂，心亂馳動，故名為麁。
出者，心得出離蓋障，至初禪，故名為出，
亦如石泉不從外來，內自涌出。
今因此六行釋於念義，意在可見。 ^491a11

問曰：今說佛弟子修禪，何用說凡夫六行觀法？ ^491a22

答曰：既說三界共禪，亦應知其所行之因。
若佛弟子用八聖種，起十六行觀，離欲為念，
入初禪，則無過失。
在下明無漏禪中當廣分別。 ^491a24

四、巧慧者，籌量欲界樂、初禪樂得失輕重之相。
今翻覆作二釋：言籌量者，即是用智慧思度之名。
得失者，欲界樂為失，初禪樂為得。
初禪樂無過失，故為得；欲界樂過失，故名為失。
亦可言初禪為失，欲界樂為得者，欲界樂麁故，
計以為實，生重得心；初禪為失者，覺身空寂，
受於細樂，似若無故，不可定取，失樂相貌，故名為失。 ^491a27

言輕重者，欲界為輕，初禪為重。
欲界輕者，五識相應所得樂迅速，淺故為輕；
初禪所得樂重，意識相應久住，緣深故名重。
重者，可貴寶重。亦得言欲界為重，初禪為輕者，
欲界樂與煩惱俱心累重故，故名重；初禪樂心累少，故名為輕。
次有師言巧慧者，行人初修禪時，善識內外方便，
巧而用之，不失其宜，疾得禪定，故名巧慧也。 ^491b5

五、一心者，行人已善能巧慧籌量，用心無謬，
今但應專心守一而行，故名一心。
如人欲行善，須識道路通塞之相，決定知已，
即一心而去，故說非智不禪，非禪不智，義在此也。
釋禪波羅蜜次第法門卷第二
 ^491b12
