
other:: 北山錄卷第十
# 16 外信(一〇)
外信第十六〔明佛教於外宗有信有不信者〕
大荒之西申毒殊風〔即西天之風化。
與震旦有異也〕太古之始。
至聖未生〔所謂如來也〕有外道仙。
為世宗教首。則僧伽衛世〔初時有僧伽外道。
立二十五諦義。衛世外道。
說六句義等也〕中則六師〔一不蘭迦葉。
二阿夷滿。三瞿耶婁。
四波休旃。五先比盧持。
六尼乾子〕終於九十五種〔即蘊離蘊計我等外道也〕高視巖藪。
謀勍吾敵。將危害正法。
荐食玄侶。侵軼真境。
伐毀舟梁。雖怙其眾。
不若吾寡。是以舍利弗一舉勞度差之儔殄瘁矣故以直擊亂薎有不濟。
但慢壘既高。邪戈難偃。
稠林嘯聚。迷津徒涉。
俾苦海波瀾浩而無際。
險道罾繳。綿亘不蔇聖人以是為瘼。
群生以是永悼。嘻何莫如之何也已。
自白馬西來梵文貢洛〔後漢明帝永平十年。
攝摩騰與竺法蘭以白馬馱經像方來至洛也〕信毀迭扇。
君臣不一〔時五岳道士褚善信等求比試焚燒經像也〕且遐域之壤。
九服謂之荒表。兌方之俗。
四海目為戎人〔九服九州兌方西國〕而彼復謂中華封略為儒邦。
#CB01470;嶺東陲為邊裔。
夫人情各重其所處。
而傲乎他邦。而皆曰佛何不生中國〔震旦人自以此土為中國〕
傳聞。中天夏至。測影而盡其表〔西天中印度夏至之日。
樹竿於日中無影。
蓋得閻浮之中日行正居上。
故彼稱中也〕此方雖邵伯相宅周公往營而周禮云。
大司徒職日至之景尺有五寸謂之地中天地之所合。
四時之所交。風雨之所會。
陰陽之所和。百物阜安。
乃建王國。今河南陽城縣。
得中夏之中。而影且有餘矣。
其不在陽城則又過乎一尺五寸矣。
而天上千里地下一寸。
故此西域萬里之外。
又戎夏為邦。古今何定。
伊洛化則為戎〔左傳。
有伊洛之戎。又有伐陸渾之戎。
皆在洛也〕吳越變而為夏故至聖乘時。
本不限於方俗。但以大千閻浮為內地。
可此即此。可彼即彼。
豈以文武不在洛。
則非天下之君乎〔文王居西戎。
武王居岐下〕而西域時無輪王。
分天下為四主。東以人為主。
正由禮樂出乎此方。
仁義冠乎八荒。舉稱中非必由於地。
宋何承天問慧嚴曰。
佛國用何曆。嚴曰。
彼夏至之日方中無影。
五行尚土德。八寸為尺。
一兩當此方十二兩。
建辰為歲首〔慧嚴親至西天迴故能明此事也〕
及討覈分至〔春秋分冬夏至〕薄食宿度阿衡陰陽乃以為然。
但以西來三藏越海重譯涉歷于艱險。
輕百死而致乎一生。
既至而不知鄉國之所在。
固可悲也。其所翻譯。
方諸寰中之典既乖視聽深違背欲將使積昏之士背風靡草。
逆坂走丸。祇增其忿。
誠又難也夫雍門周承孟甞騷屑悽感。
為之鼓琴琴一發。
而涕泗零落。不知其極而邪愚之夫承王侯疑貳阻薄。
為之鼓脣脣一啟。
而訕謗搖動。莫我已矣是以假彼重位鴻才。
言為物準。行為時憲順則誘掖。
背則擊搏〔掖提膊也。
信順之者。提臂而引之。
不信者。擊搏而責之也〕使弱喪知乎所歸。
食椹懷乎好。音〔黃鸎食桑椹而音美。
如聞法而敬信也〕乃佛法金城湯池之固〔假尊官為外護。
則佛法若有城池之固〕而攻者罔弗敗。
律喪師矣〔若有外黨相攻。
無不自然摧敗也〕夫釋氏之難。
而釋氏不能違之者何譬陰愆于序。
赫日晞之。陽愆于序。
洪雨霔之〔久雨者。
陰之失序。則須晴景方解。
久旱者。陽之失序。
則須甘雨解之〕若陰濟于陰。
湯濟于陽。則九載之水。
七年之旱。未足多也〔堯有九載之水。
湯有七年之旱〕故古之賢德。
無位何威。無賞何悅。
無辯何信。其所酬抗。
多以釋教為證反資其倨〔答難若專引己教為證。
如以陰濟陰以陽濟陽也〕是以夷難靜暴復迷取亂。
挫公孫龍之辯絕叔孫氏之毀雖有方袍。
莫如服冕昔何承天著達性論。
顏延之折之〔並宋之朝士。
顏光祿也。有文常好飲酒〕范縝搆形神滅義。
沈約質之〔梁朝賢士也。
文在弘明集〕故豺狼非狻猊不制。
蛇豕非鏌#CB05248;不斷。
而經稱為外援展如之人〔展援也。
假信心為外授。審如此也〕則不失其名也。
嗚呼有天地焉。有生成焉。
有信者焉。有不信者焉其信如漢顯宗
〔則後漢第二主明帝也〕傅武仲〔傅毅也〕
吳大帝〔孫權也〕支與闞〔支謙闞澤〕東晉至于受終至王濛．
郗超．許詢．謝尚之倫。
宋文明。洎宗王．何顏輩。
魏宗恭。南齊劉虬。
梁君臣陶隱居北齊顏之推〔此並深信之士〕其不信如晉蔡謨偽趙王度。
宋周朗．虞愿。魏張普濟．李瑒．楊衒之。
齊劉晝。梁荀濟〔此實心毀教不信之士也〕夫信者靜乃一心昭窮萬化。
或未遺所存。要報求施。
重因緣之理。篤敬戒之心。
退無納隍之酷進致含光之美〔隍阬也。
若致於阬也〕其不信者神用匪虛。
鄙識濁慮。或惡幢塔崇侈。
法籍宏奧。僧居#CB04764;塏
〔#CB04764;塏高淨也〕法徒尊大。
攄已之憾悖乎楊言。
駟不及舌。陷乎邪黨。
哀哉。然有過乎信者。
如齊文慧太子竟陵王。
梁高祖陳文宣二帝。
魏文成．獻文．孝文．齊高洋或開演金偈。
或捐擲寶位。或縱民入道。
或竭國起寺其有過於不信者。
如拓跋〔魏武燾〕宇文〔周武〕崔皓〔後魏〕傅弈
〔唐初〕為災孽魃彗焉。
其有君主議及沙汰者。
此實絜揚清之美。
非不信之士也。昔桓玄教曰〔教令也〕沙門有能申述經誥。
暢說義理。戒禁修整。
足以宣紀大化其有違於此者。
悉令罷道。遠公與桓公書曰。
佛教陵遲。穢雜日久。
每一尋至。慨憤盈懷。
常恐運出非意淪湑將及〔淪湑漸漬也〕竊見清澄諸道人教實應本心。
夫涇以渭分。則清濁殊勢。
枉以直正。則不仁自遠。
此命既行。則二理斯得。
然後令飾偽者絕假道之路。
懷真者無負俗之嫌。
道俗交通。三寶復隆矣玄教於是不及廬山。
夫血胎粒食者。信不信何二焉。
但人稟五材正氣者。
必保乎正性正命〔賢者稟五行之清氣〕克昭懋行其憑福田。
故乃信也。稟冷氣者。
必僻恣淫愎〔愎悷也〕滅沒天理。
其假禍亡。故不信也。
若使唐虞元凱夏殷伊傅〔唐虞堯舜也。
元凱十六相。夏禹殷湯也。
伊尹傳說也〕周之十亂〔亂治也。
太公周公召公畢公榮公南宮括散宜生太顛閻天文母十人也〕
漢之三傑〔張良。蕭何。
韓信〕仰眄金容。俯聆玉軸。
則未甞不信。興五內言動群有彼何然。
蓋為善惟日不足故也〔此等雖未偶教興。
若遇之心大崇信也〕若使桀．紂．莊．跖．陽貨．
子臧．視之。瞽如聽之聵如彼何哉然。
蓋凶人為不善。亦惟日不足故也。
惟生之有涯。體非金石。
樂未備志。哀以繼之。
老聖稱身為大患。
仲尼嘆交臂若失〔浮生流速何足貴也〕而釋教何讎誠心務損不為福始。
而處禍先真所謂能惡不能善之失也。
若彼果有。雖欲自絕。
何傷於日月乎〔若彼教門所說。
因果實本有。汝縱毀之亦何能傷其道。
子貢曰。人雖欲自絕。
何傷於日月乎〕若彼果無。
慕立虛善。足以遠害夫虛去殺猶愈屠釣。
虛輟財猶愈竊盜。
虛潔己猶愈濁濫。
帷箔不修〔謂不治閨門〕況孰知其必不虛哉。
而釋教竊財貨財也。
食肉貨肉也。害人貨要目領也苟使不貨。
善則實矣其言既實。
其人豈虛乎。佛圖澄．衡岳思大。
能遠視多生〔皆得先觀〕支林．道安能。
博識強學。劉遺民．劉虬。
弓旌不顧〔皆晉之高士。
辭榮者也。古招士以弓旌也〕許詢．宗炳。
#CB02134;縷畢歲。
豈佛法無其實。而能使彼建志不拔耶〔此皆賢明之士。
情豈謬哉〕昔武德初。
大臣不圖邇臣希旨〔高祖時。
傅弈以唐出李姓。
以老子為祖。遂譖之令澄汰也〕。
以帝系發自玄元。
文明廣大與天下咸一。
將害我教。蜂蠆且毒。
貝錦有章〔貝錦文飾之詞也〕惟帝時聰明終罔攸蔽〔罔無也。
攸所也。蔽暗也。傅弈等雖扇惑聖。
聰帝無所暗蔽也〕彼娼嫉不克彥聖之夫庸#CB05552;其德。
無所膚浸杲杲愛日。
將墜復舉。靄靄油雲。
既散又族〔佛日沈而又明。
慧雲散而復聚〕實有唐宗廟社#CB01142;之靈也。
克保于子孫黎民之福也。
夫天地邦域。以元牧司之〔天生蒸民樹之司牧〕
以鬼神綏之〔綏安也。
神者聰明正直福善禍淫者也〕苟人君失理。
則靈神是捨不保于山川。
山川匪寧。則災禍作矣故天反其常。
地載其妖。人懷其亂。
稼穡病矣〔山崩川竭。
星辰失度。地動山鳴。
賊盜競起。妖怪作興。
水旱為沴也〕粢盛何有焉。
昔桀紂周幽酒池肉林。
作奇技淫巧。以悅婦人為虐不及於神祇。
尚山崩川震。星流鬼哭。
況剪除善道。萬靈無依。
詎得鳴鳳造于郊玉燭為之調太階如砥乎〔堯時鳳巢阿閣。
四時和謂之玉燭〕于時高業沙門慧淨。
法琳洎宿儒望彥。
瑤華疊綷〔綷五色之文也。
子對反〕金奏諧響。
懷之以德。強之以義。
淬礪矛斧。傾塞巢穴。
有門下典儀李師政。
撰內德通命正邪論三篇。
舉其所惑。詳校黜剝〔文在古弘明集第十四卷也〕文而有據最備斯作足以毘贊真門。
闡楊玄極。後世觀者宜杜口塞淵。
不復疑謗。但文沈隱不為凡淺之所知也〔近代有歸正論。
及釋教廢興記等。
亦其事也〕且忠臣孝子。
宜徼福防害〔繳求也〕以保君親。
敬恭禱祀。精謹藥石。
何必知其無益而故務也揆其無傷而故犯也。
禮云。疑事無質如崔皓率己專斷。
以貽君親之戚〔魏武以惡疾而終。
崔皓戮尸者也〕安得崔也。
謂之忠孝乎。今有蓬心之士。
尚欲與崔何其昏也〔與者許也〕覆軌之跡。
孰得貳焉。若以東漢已前世未有佛。
家國自寧。今宜復其昔者〔此牒外人難也〕則義軒已前未有文字。
天下遂性姬孔漸滋。
人用梏械〔所以拘手足也〕殆于瘥札〔瘥小死也。
札大死也則今疫癘之疾也〕秦正坑之。
亦何罪也若以四夷之人#CB06678;弋鮮食孰為施戒
〔四夷之人以殺戮為耕作何有施戒事也〕
而世襲穹廬者〔穹廬蕃帳〕則四夷之民。
何甞有姬孔之教。
行於禮義。而君臣父子繼焉。
是則姬孔亦可廢也若以平施俾家給人足
〔謂普施賙急也〕不必在乎齊戒者。
誠亦驅其人於塗炭矣夫慈心惠下。
宗廟不修。不得謂之孝也〔慈雖及下。
敬不及祖。豈曰孝乎〕豐物恣惡。
香火不修。不得謂之福也〔如殺馬祭天等〕其無孝無福而望人安固。
如憑攸枿而待蔭者也〔枿斷樹之餘也。
殺命求福。如依無葉之樹。
豈有蔭也〕若以佛無形響。
復不可奉者。則郊祀先王先公。
孰有見聞而敦其禮乎〔考祖亦無見聞。
何故祀之〕若以鬼神不實。
先儒但導人為敬者。
則何患佛教不實。
而使人為善耶。但謗者構惡不盈耳。
不足以駭聽。聽者聞惡不暢心。
不足以承謗。故聽與謗。
其過均矣。而氛囂之世。
愛則廣其美。惡則厚其過。
夫有虞氏仁孝之宗也。
汲冢以平陽之變。
非揖讓而取也伊尹人臣之表也。
汲冢以桐宮反刺乃復夏政也凡是非徑侹之論。
何有窮乎。故當承堯典殷書乃可經矣。
仲尼曰。攻乎異端斯害也矣〔穿鑿之家。
害於正義也〕夫何不然哉。
觀乎古今撰製〔內教文章〕多先貶周孔而降老莊。
以為能文者〔如因明疏序等〕此啟戶納盜怒敵惎黨之由也
〔惎教也。比者怒道兼非儒教則是教。
道儒結黨為授也〕夫一寇尚不可翫。
況結二寇之衝乎。
使敵果至矣。桓桓赳赳。
以頑勁為干櫓。以訾讟為矛槊。
憤憤悱悱。欝干眦睚〔眦睚怒也〕致使愚則囅而抃。
仁則懣而疾〔囅笑也。
抃舞也。下愚聞而笑之。
懣愁恨也。仁者見而惡之也〕將欲鼓而壓之。
秉羽而來之〔比欲鼓勢以壓之。
舉羽以招之。皆不可也〕實難能也。
夫泄#CB06698;之一熛。
始蔓草而烶於宮室。
邪夫之一勃。始凡庸而上訕賢聖〔竈#CB02860;之火。
能爇宮闈。邪夫之謗。
安懼聖賢哉〕何無善慎歟〔無不也何不慎言也〕古語云。
行無禮必自及昔呂布〔魏曹操下將〕強袁渙令作書罵劉備渙曰。
唯德可以辱人不聞以罵。
彼固君子耶。且不恥將軍之言〔君子之道犯而不校〕彼誠小人耶。
復將軍之意。則辱在此不在彼矣。
故鳥窮則啄。獸窮則攫〔居縛反。
說文云。爭持物也〕人窮則詐。
馬窮則佚。夫能使啄佚之不至者。
其唯上智哉。是以當吾教昭夷之際。
孰不黨行余侮。雖色怡於外。
而實腸結于內但果行育德。
陰搆默化。漏彼所短。
悅彼所長。百或其一。
味我道腴。自然迴席夫適裸國者。
解裳乃合〔禹至裸國。
忻然解衣。蓋順其俗也〕且今人是此方之人。
儒道是此國之教。
其俗縱知不加於我。
亦姑各阿比其門〔阿比朋黨也。
姑且也〕鱗張角捍。
安得不美而從之。
婉而優之。綏而遷之。
使悅而後服。豈在庸言酬酢耶〔所謂善戰不陣。
善閉無關者也〕若以彼說不至極慮人不驟徙節於吾道者。
然聖人亦各當機御物。
如佛與提謂說人天福。
而大聖豈不欲令人盡至寂滅歟。
但居其辰不為利矣〔縱說至教。
不契其根不利於他也〕其老聖豈不欲令盡至沖漠歟。
所著二篇之經〔道德二篇〕兼辯治於家國。
俾濟世者不相抑廢〔雖序道德。
不廢治國之法〕仲尼豈不欲使人盡至皇道歟。
所修六典。兼存霸王。
將苞舉而無遺也。
故覆燾莫大於天地。
變化莫大於聖人。
而實二教之於我。
贊而不害也。吾之於二教。
統而有歸也。何謂飲醇酎者不競。
咀糟粕者競焉〔至人君子殊途同歸。
澆薄小人是非阿黨〕但人多不自信己愚。
而於可誷則欣欣然〔不知已愚。
而調所不及者〕未知丹碧好抑揚藻繪。
未知鈆墨好毀稱篆隸。
未知禮樂好昇降法度。
未知宮羽好賞罰音律。
其有矚余此詞能無訧兮。
余之參玄私為適已也不敢謂於君子也。
昭文之琴〔文如海云古之善琴者也〕是非兩至。
寧不鼓乎夫蘧大夫五十。
知四十九年非孔宣父六十。
知五十九年非。如余瑣焉耄與闔柩而已
〔闔棺蓋也〕齊君懸賞。
以待諫慮失於治也漢相貶爵以杜諫審其能守也。
雖取捨不同。而各有宜也。
其有沮余參儒道者〔沮壞也〕余顧彼誰或焉夫越俗輕冠
〔以彼多水其俗剪髮文身也〕齊市賤屨豈靡已之利而捐君子之華也
〔學以飾身。不可以己不益而廢。
君子飾身之道耶〕昔孔子馬佚。
犯野人苗。野人擯子貢之詞。
納圉人之詞〔子貢言語之士也。
圉人養馬之士也。
而野人棄子貢之言不與馬。
而納圉人之言還之。
蓋以其類相投故也〕蓋鄙人不悅賢談久矣。
孔子曰。昔者季孫氏之賜我粟千鍾。
而交益親。南宮敬叔。
遺我駟乘也。而道益行。
故道雖貴。必有時而後重。
有勢而後行。微夫二人之貺。
則丘之道殆將廢矣昔大聖之將滅。
顧命列國諸王洎大臣亦如仲尼之道焉。
西域無貴賤老幼。
其人叟智彥〔韋昭云。
老而有德曰叟。智過三百人曰彥〕皆謂優婆塞。
壽母令妻皆謂優婆夷。
此謂近事男近事女也。
陶神五戒。鄰善奉聖。
居俗目之美也。先聖亦託以法教。
令率力兼道。如須達多毘舍佉。
視王侯之亞矣。昔孫權未達教之所由。
問於闞澤〔吳大史令也〕澤對曰。
臣審知佛是無上法王。
眾聖所歸。教加一切〔加被也〕哀含萬象深同巨海。
不揀細流。照並日月。
不嫌星燭〔嫌阻也〕會觸則化。
遇物斯乘〔觸對也。
乘運也。若洪鍾之待扣。
似巨舟而廣運也〕天上人中。
自在尊貴。縱使天有普覆之功。
地有普載之力。皆是諸佛建立使之然也。
宋文帝問何尚之羊玄保〔尚之宋侍中。
玄保吏部郎中〕曰。
朕少來讀經不多。
比日彌復無暇〔比近也〕三世因果未辯措懷。
而復不敢立異者。
正以卿輩時秀率所敬信也。
范泰〔車騎將軍也〕及謝靈運。
皆稱六經典文本在濟俗為政。
必求性靈真奧。豈得不以佛經為指南耶。
近見顏延之折達性論。
宗炳難黑白論。明佛法汪汪尤為名理並是開獎人意。
若使率土之賓皆感此化。
則朕垂拱坐致太平矣。
夫復何事。尚之曰。
悠悠之徒。多不信法。
以臣庸弊更荷褒拂。
非敢所當。至如前代群英。
則不負明詔矣。中朝已遠〔西晉也〕難復盡知。
渡江已來〔東晉也〕王導．周顗．庾亮．王濛．
謝尚．郗超．王坦．王恭．王謐．郭文舉。
謝敷．戴逵．許詢．范汪．孫綽．張玄．殷顗等
〔並東晉賢士也〕或宰輔之冠蓋。
或人倫之羽儀。或置情天人之際。
或抗跡煙霞之表。
並稟志歸依。措心崇信。
其間比對則蘭．護．開．潛．深．遁．崇．邃〔八子皆高僧也〕皆迹亞黃中。
咸不測之人也〔黃中聖人也〕慧遠法師云。
釋氏之化。無施不可。
適道固自教源。濟俗亦為真要。
竊尋此說。有契理奧。
何者。百家之鄉。十人持五戒。
即十人淳謹。千室之邑。
百人修十善。則百人和睦。
持此風教。以遍寰區。
編戶億千。則仁人百萬。
夫能行一善則去一惡。
去一惡則息一刑。
息一刑於家萬刑息。
於國則陛下之言坐致太平是也。
故佛圖澄入鄴。石虎殺戮。
減半澠池。寶塔放光。
符健椎鋸用息〔石虎後趙也。
符健前秦〕蒙遜反噬無親。
虐如豺虎末節改悟。
遂成善人〔在位三十年。
譯涅槃經〕法建道人力兼萬夫。
幾亂河渭。面縛甘死。
以赴師厄。此非是內教所被哉。
時羊玄寶進曰。竊恐秦趙論強兵之術。
孫吳盡吞并之計。
將無取於此也。帝曰。
此非戰國之具。良如鄉言。
尚之曰。夫禮隱逸則戰士怠。
貴仁德則兵氣衰。
若以孫吳為心。志在吞噬。
亦無取堯舜之道。
豈唯佛教而已哉。
帝悅曰。釋門有卿。
亦猶孔氏之季路。
所謂惡言不入於耳。
昔牟子郗嘉賓宗炳朱皓之劉勰。
並會道控儒。承經作訓。
警法王之路。獻獲醜之功。
而彼言行。豈由形勸而已哉。
魏以太延五年始起虐〔太延五年已夘年。
北涼初滅佛法也〕太平真君七年丙戌盡誅滅。
是歲宋元嘉二十三年也。
正平二年壬辰春二月帝崩。
太子晃先卒吳王立改元曰永平。
是歲十一月崩文成立。
改元曰興安。復興也〔再興釋教〕周以天和四年己丑歲議興廢。
建德三年甲午大殲滅。
當陳宣大建六年也宣正元年戊戌帝崩。
天元嗣立已亥歲改為大成元年。
春復興也。惟天命弗于常。
以禹啟夏命。以湯啟殷命。
其將亡也。以桀紂滅之〔禹姒姓名文命。
湯子姓名天乙。桀禹十七代孫。
紂湯三十代孫〕惟至道弗于常。
以漢魏始之。以晉宋弘之。
其將亡也以二武滅之。
天意以萬物不一。
外事豈必福者能興。
禍者能滅。不興安廢。
不廢孰興乎。昔玄高縊于郊南。
弟子經夕乃至。興而告曰。
大法應化。隨緣盛衰。
盛衰在迹。理恒湛然。
但念汝等。不久復當如我。
汝等死後。法當復興也魏興安初〔文宣皇帝甲午年也〕高宗詔曰。
夫為帝王者。必祇奉明靈顯彰仁道。
其能惠著生民利濟群品者。
雖往猶序其風烈。
是以。春秋嘉宗盟之禮。
祭典載功施之族〔禮云。
功施於民者祀之。
勞及於民者祀之。
能御大難者祀之等是〕況釋教如來。
功濟大千。慧流塵境。
尋生死者。歎其達觀。
覽文義者。貴其妙門。
助政化之禁律。益仁智之善性。
排撥群邪。開演正覺。
故前代已來莫不崇尚。
亦我國家常所尊事之也。
世祖太武皇帝。開廣邊荒。
德澤遐被。沙門道士。
善行純誠。如慧始之倫無遠不至。
風義相感。往往如林。
夫山海之深。怪物多有。
姦淫之儔。得容假託。
講寺之中。致有兇黨。
是以。先朝因其瑕釁戮其有罪。
有司失旨。一切禁斷。
景穆皇帝。每為慨然〔文宣帝父尊為景穆〕值軍國多事。
未遑修復。以朕纘承鴻緒。
君臨萬邦。思述先志。
以隆斯道。今制諸州城郡縣眾居之所。
各聽建浮圖一軀。
任其財用。不制期限。
其有好樂道法欲為沙門。
不問長幼。出於良家。
性行篤素。鄉里所明者聽出家。
大州五十人。小州三十人。
足以化惡就善播揚道教者也周初滅法。
尋立通道觀。選釋李門人有名當世者一百二十人。
著衣冠笏履。號通道觀學士〔衛元嵩奏置也〕
而普曠剃髮留鬚〔高僧也〕帝乃笑之。
大成元年春正月天元詔曰〔宣帝〕弘建玄風。
三寶尊重。特宜修敬。
法化弘廣。理可歸崇。
其舊沙門中德行清高者七人。
在正武殿西安置行道。
二月改為大象元年。
勅曰。佛法弘大。千古共崇。
豈有沈隱捨而不行。
自今已後。王公已下并及黎庶。
並宜修事。知朕意焉。
爰於二京各立一寺。
其餘州郡猶未通許。
四月八日。詔。佛教興來多歷年代。
論其至理。實自難明。
但以世漸澆浮不依佛法。
致使清淨之法變成濁穢。
高祖武皇帝廢而不立。
正為如此。朕今情存至道。
思弘善法。方揀擇練行。
恭循此理。令形服不改。
德行仍存。敬設道場。
欲行善法。王公已下。
並宜知悉。至二十日。
詔選耆舊沙門懿德貞潔學業沖博一百二十人。
勿剪髮毀形。於陟岵寺為國行道。
所資公給。沙門任道林歷高祖天元二世。
諫奏有儀。帝懿乃辯。
屢迴天睠。大法紹復。
斯人有力矣隋文潛龍時。
有神尼智仙言曰。
佛法將滅。一切神明今已西去。
兒當為普天慈父〔即隋文帝〕重興佛法。
一切神明還來至此。
靜帝沖幼。以隋公輔政。
欲令沙門復舊未之能也。
洎革周命乃令剃落。
如曇延．靈裕．慧遠等。
皆不失其人也。國初高祖問群臣曰。
傅弈每云。佛教無用。
朕欲從其所議。卿等何如。
魏公裴寂進曰。臣聞。
齊桓公與管仲．鮑叔．寗戚等飲酒而適。
桓公謂鮑叔曰。為寡人祝之。
鮑叔奉酒而祝曰。
願吾君無忘出於莒願管仲無忘縛於魯願寗戚無忘於飯牛
〔寗戚使車飯於牛下見桓公扣角而歌。
桓公乃用之〕桓公避席而謝。
寡人與二三大夫曾無忘夫子之言。
則齊社#CB01142;不廢矣。
此言常思舊也。陛下昔創義師。
志憑三寶。云安九五。
誓啟玄門。今陛下六合歸仁。
富有四海。欲納弈之狂簡〔傅弈也〕而毀廢佛僧。
此則虧陛下之往信。
彰陛下之今過。元元失望〔元元黎遮也〕理不可也。
是知文武之賢。固天攸縱。
匪惟社#CB01142;之臣。
實亦法王之臣。既作衛于王室。
亦屏藩於聖教也。
若夫長民者。行著一鄉。
智効一官。樹風聲之德表。
為蚩氓之効仰。彼氓也何有知焉。
舉直錯諸枉彼民之謂直也。
舉枉錯諸直彼氓而謂之直也。
本無特鑒委化上流者。
安得不審其動也。
慎其詞也。昭其信也。
禮云。堯舜率天下以仁。
而民從之。桀紂率天下以暴虐。
而民從之。又曰。下之事上也。
不從其所令。而從其所化。
上好是物。下必有甚者矣。
今庶口喋喋〔音牒侫語也〕病乎不信。
余心晦晦兼慍乎信何哉。
夫信有三者焉。有智有愚有黨。
智則擇物。人悅其鑒。
如舜舉皐陶。湯舉伊尹。
仁者至。不仁者遠矣。
愚與黨傷蠧哉。愚不辨於牛馬。
於其所信。如休猴而冠之慕像龍而懼其真龍以狂且為子都以大天為羅漢小人之幸。
君子之不幸〔不應用而獲。
用謂之幸。應用而不獲。
用謂之不幸〕黨則失賢與惡〔故君子不黨〕保姦害善。
悖亂無法。使服箱之馬而見忌角於凶犢
〔車旁之馬〕而隱遁者患山林之不深矣。
彼二者真若率信不得信之樞也。
北山野人瞰余之斐詞〔謂所居之□□者□〕曰夫為道德□□乎□□□□□□□□□□□□□□□經。
外有六典百氏。足以遊神娛目端思默聽今乃鑽研簡牘
〔□□□也□□□也〕輕役精魂。
規規皇皇。其殆也已〔自有內外典籍。
何須更區區撰此〕余#CB00718;而失據徐思而對曰。
夫坳塘不足以隘於江湖而不孕於雚葦
〔不可以隘小之故便不生於雚葦〕培塿不足以下於衡霍而不載於枳棘萬物今古各有分也。
昔楊雄見知於君山左沖得譽於皇甫愚智否臧。
亦何有定在乎。遇不遇□□□□憫余〔奚何也。
憫惻念也〕尋繹往修。
遠慕前識〔慕子雲太沖也〕託彼□□□□□□庶幾善道。
刻鳳成雞。猶利其半。
既非吾徒。終日飽食。
則高天厚□曾何腆乎跼踖哉〔身心悚然貌也〕。
北山錄卷第十
xu:: 後序
author:: 稟學賜紫□□　□贊□述 ^630c28

草玄亭沙門諱慧寶。
字光用。俗姓王氏。
東□□玄武縣人也。
其先世習儒素或陳力就列或高尚其事炳耀譜□弗具詳□大師丱歲出家。
弱冠受戒。游刃學海。
以傳演為□□□□□雅論。
甞陞座隱机。謂左右曰。
吾歷觀僧史高□□□□□□研精究內外。
然後能垂世立教出類拔萃□□□□□□□□翮隻輪任重致遠未之前聞乃於講習外博覽群□□□□深於大易春秋窮極天人明白褒貶。
當世名賢皆服膺請業造其門者。
咸曰。登於龍門。纂三國簡要志十卷。
原始要終削陳壽之繁冗也。
撰錦鳳囊十卷。隱括聖賢奇言善行。
無遺逸也。□經摘題十卷。
裁□□章鉤深索隱史家之流也。
五味子三□□□□語論□□□□□□也。
玉谿新槀四十卷。
歌□□行要堅深心要定□□□□□□□□□□□念須慈忍量須寬。 ^636a27

明□曆丙子仲秋望日重 ^636b15

裝墨林項元汴持誦
xu:: 北山錄後序
author:: 殿中丞致仕丘　#CB01481;譔 ^636b16

唐憲宗即位元年。
建號元和。于時文章彬郁。
類麟鸞虬虎蘭桂珠貝。
騰精露芒。溢區宇間。
若韓退之．柳子厚．元微之．白居易．劉禹錫．李觀。
悉以才刃勍造化。
譬孫吳起翦當戰國際爭武勇權術之勝也。
河南丘#CB01481;。
甞閱史傳。及其遺編。
必慨然興感。恨不得追其肩踵焉。
今年春正月。被黜歸歙。
遘疾寓武林鄰淨住律剎。
一日僧惟賢贄謁于陋止始見之。
溫儼清邃。疑有所蘊而來也。
俄與之語。則志氣頴銳。
將欲脫去境照。漠然無礙。
學書易風雅。春秋尤確。
況本教乎。忽袖中出緗表五編。
且曰。此東蜀紹竺乾弟子神清譔述也。
目之為北山錄。首之以艾儒。
終之以外信。凡十六篇。
祕蓄三紀。恐失傳布。
鍾蔽善之罰。曩慕君子公於其道不諛於世態者。
異摭其可否爾。#CB01481;遂受之。
是夕弗就枕。燭以閱之終三鼓。
考其大概。以□立空寂為本。
欲天下派歸于巨壑也。
會#CB05342;老子．孔子經術。
莊．列．荀．孟．管．晏．楊．墨．班．馬之說。
馳騖其間。約萬岐而趨一正。
峙之則如山。渟之則如淵。
變之則風霆。平之則權衡。
其恢宏辯博如是之甚矣。
嗟夫元和丙戌迄。 ^636b22

聖宋熙寧元年戊申二百六十三歲。
而昔之大儒蔑一句稱謂以褒賁乎神清何也。
蓋專其所守不敢以徑隧生疵詬非嫉其才能。
而然#CB01481;生　　太平世。
老尚廢棄。乏智略以佐天子。
無利惠以濟生人。
但修鍊以固其身。
禪定以同其塵。故魯論云。
我則異於是無可無不可在乎今日也。
是以嘉賢師行業勤整。
能拔古人湮欝於異代。
罔剽取以飾已。後之衣縫掖輩。
孰不靦顏於鄒魯之門哉。 ^636c15

冬十二月丁酉序于卷末
 ^636c24
