
other:: 
other:: 經律異相卷第二
collector:: 梁沙門僧旻寶唱等集

##  2 天部下(二)
帝釋從野干受戒法一帝釋受不報戒修羅攻之繼以五縛二帝釋應生驢中從胎而殞還依本身三悉鞞梨天子先身布施四日天王問日月往行五忉利天命將終七瑞見遇佛得生人中六天人手出甘水濟五百賈人七三十三天應生猪中轉入人道八天女坐花資生之具盡從花出九天寶女口密十天女聞鹿牛彈琴下悉謌舞十一
other:: 
###  1 帝釋從野干受戒法
帝釋從野干受戒法一
昔比摩國從陀山有一野干。
為師子所逐墮一丘野井。
已經三日開心分死。
自說偈言。
　　一切皆無常　恨不飯師子
　　奈何罪厄身　貪命無功死
　　無功已可恨　復污人中水
　　懺悔十方佛　願垂照我心
　　前世諸惡業　現償皆令盡
　　從是值明師　修行盡作佛 ^7b7

帝釋聞之。與八萬諸天追尋所在飛到井側。
曰不聞聖教久幽冥無導師。
向說非凡語願為宣法教。
答曰。天帝無教訓。
大不識時宜。法師在下自處其上。
初不修敬。而問法要。
帝釋垂天衣接取野干叩頭懺悔。
天帝言曰。憶念我昔曾見世人欲聞正法。
先敷高坐莊飾清淨後請法師。
諸天即各脫天寶衣積為高座。
野干昇座曰。有二大因緣。
一者說法開化天人福無量故。
二者為報施食恩故豈得不說。
天帝白曰。得免井厄功報應大。
云何說法報恩不及此耶。
答曰。生死其宜。各有其人。
有人貪生。有人樂死。
有愚癡人。不知死後更生。
違遠佛法。不值明師。
殺盜婬欺。惟惡是與。
如此之人。貪生畏死。
死墮地獄。有智慧人。
奉事三寶。遭遇明師。
改惡修善。孝養父母。
敬事師長。眷屬和從。
謙敬下物。如斯之人。
惡生樂死。死生天上。 ^7b15

帝釋曰。如尊所誨。
全其軀命。無功夫者。
願聞施食施法。野干答曰。
布施飲食。濟一日之命。
施珍寶物。濟一世之乏。
增益生死。繫縛因緣。
說法教化。名為法施。
能令眾生出世間道。
一者得羅漢。二者辟支佛。
三者佛道。此三樂人。
皆從聞法。如說修行。
又諸眾生。免三惡道。
受人天福樂。皆由聞法。
是故佛說。以法布施。
功德無量。天帝曰。
師今此形。為是業報。
應化身耶。答曰。是罪業報。
非應化也。天人曰。
我意謂。是菩薩聖人應現濟物。
方聞罪果。未知其故。
願聞因緣。野干曰。
昔生波羅#CB00178;波頭摩城。
為貧家子。剎利種姓。
幼懷聰朗。特好學習。
至年十二。隨逐明師。
在於深山。辛苦奉事。
翹勤不懈。師亦晨夜。
切磋教授。不失時節。
經五十年。九十六種。
經書讖記論。醫方呪術。
瞻相吉凶。災異禍福。
靡所不達。高才智慧。
名聞四遠。乃自思惟曰。
今獲濟拔。皆由和上教化之恩。
其功難報。家既貧乏。
無可供養。唯當賣身以報師恩。
師曰。山居道士。乞食自存。
正無所乏。何用毀賣貴身為供我也。
子今成就智慧辯才。
當轉教化天下人民。
為法燈明。教化之功。
豈不足報於我之恩。
遂住山中。乞食自資。
不久國王崩。群臣集國內學士五百餘人。
講論七日。勝者為王。
是貧家子。享受王位。
盡國財力。供養師及父母。
後安陀羅國。與摩羅婆耶國。
共相誅罰多年不剋。
安陀羅王。召其群臣。
當作何方。得摩羅婆耶國。
諸臣答曰。唯有波羅#CB00178;波頭摩國。 ^7c3

王出生寒賤。奉持十戒。
不犯外欲。雖有宮女。
年並長宿。撿括國中。
不問豪賤。選擇名女。
足一百人。年少端正。
能悅意者。齎持重寶。
并諸婇女。以相貢獻。
彼若納受。從其借兵。
并力攻戰。無往不伏。
即隨臣計。時悉獻上。
王大歡喜。簡閱強兵百萬。
以送助之。百日苦戰。
死者過半。摩羅婆王。
悉被刑斬。方得乃勝。
由此美女。忘失本志。
奢婬著樂。不理國政。
百官群僚。相與作亂。
良民之子。掠為奴婢。
風雨不時。飢餓滿道。
異方怨敵。遂來侵掠。
從是其國。遂致亡沒。
生地獄中。受眾楚毒。
籍先學慧力。自識宿命。
心自悔責。改往修來。
須臾捨壽。生餓鬼中。
復加懺謝。修念十善。
須臾捨壽。受野干身。
猶識先緣。復行十善。
近逢師子。墮此井中。
開心分死。冀得生天離苦受樂。
由汝接我。違失本願。
方經辛苦。何時當免。
是故我說。汝濟我命。
無功夫也。 ^8a2

吾所以入衣得出者。
一不違天志願。志願不遂。
生大苦惱。施人苦惱。
在在所生。求願不得。
二為諸天欲得聞法。
若人悋法。世世所生。
聾盲喑啞。諸根閉塞。
生於邊地。癡騃無知。
若生好處。情識闇鈍。
所學不成。自致苦惱。
三為通法化。開悟天人。
即為法施。法施之利。
能令眾生知死有生。
作善獲福。為惡受殃。
修道得道。轉身所生。
智慧明了。常識宿命。
若生天上。為諸天師。
若生人間。為金輪王。
十善化世。智慧光明漸漸增長。
成菩薩行。至無生忍。
財施如燈。但明小室。
法施若日遠照天下。
時天帝釋與八萬天從受十善法。
先以十方便調伏諸根。
謂六波羅蜜慈悲喜捨。
時天問曰。今還天宮。
和上何時捨此罪報得生天上。
野干曰。剋後七日當捨此身生兜率天。
汝等便可願生彼天。
多有菩薩說法教化。
七日命盡生兜率王宮。
復識宿命行十善道〔出未曾有經上卷〕。
other:: 
###  2 帝釋受不報戒修羅攻之繫以五縛
帝釋受不報戒修羅攻之繫以五縛二 ^8a19

過去世時。有天帝釋。
白佛言。我今受戒。
乃至佛法住世。盡我形壽。
有惱我者。要不反報。
加惱於彼。時毘摩質多羅阿修羅王。
聞天帝釋受如是戒。
聞已執持利劍逆道而來。
時天帝釋遙見。即遙告言。
阿修羅住。縛汝勿動即不得動。
帝釋言汝若約誓不作亂者然後當放。
阿修羅王即說偈言。
　　貪欲之所趣　及瞋恚所趣
　　妄言之所趣　謗毀賢聖趣
　　我若嬈亂者　趣同彼趣趣 ^8b8

釋提桓因復告言。
放汝令去隨汝所安。
往詣佛所具以白佛。
佛言。善哉〔出天帝釋受戒經〕。
other:: 
###  3 帝釋應生驢中歸依三寶從胎而殞還依本身
帝釋應生驢中歸依三寶從胎而殞還依本身三 ^8b18

昔者天帝釋五德離身自知命盡。
當生陶家受驢胞胎。
愁憂自念。三界之中濟人苦厄唯有佛耳。
馳往佛所稽首伏地至心歸命佛法聖眾。
未起之間其命忽終便入驢母胎中。
時驢解走破壞坏器。
其主打之尋時傷胎。
其神即還入故身中。
五德還備。復為天帝。
佛讚善哉。殞命之際歸命三尊。
罪對已畢不更懃苦。
佛為說偈。 ^8b22

帝釋聞之達罪福之變。
解興衰之本。遵寂滅之行。
得須陀洹道。
other:: 
###  4 悉鞞梨天子先身布施
悉鞞梨天子先身布施四 ^8c1

時悉鞞梨天子白佛言。
我自過去世時國王名悉鞞梨。
於四城門普施為福。
城內交道皆亦布施。
時第一夫人言。王大作福德而我先。
王言城東門外布施作福悉皆屬汝。
諸子復言。城南門外所作施福悉皆屬汝。
時有大臣復白王言。
城西門外所作施福悉皆屬汝。
時諸將士復白王言。
城北門外相與。時諸庶民復白王。
王答言。於其城內四交道頭所作施福悉屬汝等。
爾時國王夫人大臣將士庶民悉皆惠施。
於諸功德我先所作。
惠施功德於茲則斷。
時我所使諸作福者還至我所為我作禮而白我言。
大王當知。諸修福處夫人王子大臣將士及諸庶民。
各據其處行施作福。
大王所施於茲則斷。
我時答言。諸方歲輸應入。
我者分半入庫半於彼惠施。
我先長夜如是惠施常得可愛念可意福報。
常受快樂無有窮極。
以斯福業果報入大功德聚。
譬如五大河合為一流。
所謂恒河無有人能量。
其河水百千萬億 #CB00356;#CB00970;之數。
功德果報不可稱量。
悉得入於大功德聚。
時悉鞞梨天子聞佛所說。
歡喜禮足即沒不現〔出悉鞞梨天子諸佛說偈經〕。
other:: 
### 5 日天王問日月往行
日天王問日月往行五 ^8c4

日天王與無數天人來詣佛所稽首言。
以何等行得為日天炤四天下。
復以何緣而為月天炤除夜冥。
佛言。有四事。一常憙布施。
二修身慎行。三奉戒不犯。
四然燈於佛寺。若於父母沙門道人皆殖光明。
又身口意行不殺等十善。
佛言。又有四事得為月王。
一布施貧匱。二奉持五戒。
三恭事三尊。四冥設燈光於君父師寺〔出超日明三昧經下卷〕。
other:: 
###  6 忉利天將終七瑞現遇佛得生人中
忉利天將終七瑞現遇佛得生人中六 ^8c26

昔忉利宮有一天。
壽命垂盡有七種瑞。
一者項中光滅。二者頭上華萎。
三者面色變。四者衣上有塵。
五者腋下汗出。六者身形變。
七者離本坐。即自思惟。
壽終之後下生鳩夷那竭國疥癩母#CB00163;腹中作豚。
甚豫愁苦不知當作何計。
有天語言。今佛在此為母說經。
唯佛能脫卿之罪耳。
即到佛所稽首作禮未及發問。
佛告天子。一切萬物皆歸無常。
汝素所知何為憂愁。
天具白佛。佛言。欲離豚身當誦三自歸。
如是日三。天從佛教晨夜自歸。
却後七日天即壽盡。
下生維耶離國作長者子。
在母胞胎日三自歸。
始生墮地亦跪自歸。
其母勉身又無惡露。
母傍侍婢怖而棄走。
母亦深怪。墮地即語。
謂之熒惑意欲殺之。
退自念言。我少兒子。
若殺此兒父必罪我。
徐白長者殺之不晚。
母即收兒往白長者。
產男墮地便長跪叉手自歸三寶。
闔門怪之謂之熒惑。
父言。止止。此兒非凡人。
世人百歲不曉自歸三尊。
況初墮地而能稱南無佛。
好養視之慎無輕慢。
兒遂長大年向七歲。
與其輩類於道邊戲。
遇舍利弗目連。兒前禮之眾聖驚怪小而能禮。
兒言。道人不復見識。
具說天上遇佛復見識。
我本在天上應生惡道。
遇佛慈愍教令自歸故得為人。
比丘即為呪願言。
折梨祇兒語目連等及舍利弗。
願以我言因請世尊諸菩薩僧并及仁等也。
受而歸去具白父母。
願辦其供令具甘美。
父母愛之從其所言。
異其年幼開發大意。
又奇所作探識宿命。
為極珍妙盡世名味。
供具精細過踰兒意。
佛及眾僧各作神足來至兒舍飯。
佛為說經。兒及父母內外親屬皆得阿惟越致〔出折伏羅漢經〕。
other:: 
###  7 天人手出甘水濟五百賈人
天人手出甘水濟五百賈人七 ^9a6

昔有導師。與五百賈人共行作估。
到大曠野飢渴困極。
歸命世尊及釋梵四王怖懅無計。
于時道師登高遠望。
見有林木飛鳥往趣冀當有水。
俱共犇走不久得至。
唯見樹木周匝生草其地清潔。
導師故謂賈人等。
咸共穿地取水必當可得。
適共議已。時有天人遙從天上瞻此導師及五百人困乏水漿。
如申臂頃來到其所住于樹上。
申其右手從五。指間流出八味甘美之水。
供於導師及五百人。
各各取用而無窮盡皆得飽滿。
所以者何。宿命親親俱種恩福。
故使天人念之來下以給美水各得安隱〔出譬喻經第三卷〕。
other:: 
###  8 三十三天應生猪中轉入人道
三十三天應生猪中轉入人道八 ^9b9

昔三十三天命欲終時。
有五瑞應現在前。
華萎。衣裳垢穢。腋下汗出。
玉女減少。不樂本座。
譬如身生疥#CB01717;癰瘡。
三十三天有一天子。
生五異瑞愁憂呻吟。
時帝釋聞之問言。
於彼天宮是何等天愁憂呻吟。
天子答言。有一天子現五瑞應。
善哉為彼天子。釋提桓因往詣其所語言。
何為愁憂呻吟。乃拍髀為答言。
有異災怪。釋提桓因為說偈言。
　　一切行無常　生者必有盡
　　夫生輒有死　此滅為最樂 ^9b22

天子言。我不聞此。
釋提桓因言。一切恩愛皆有別離。
天子言。云何而不懷憂。
今此天宮種種五欲皆當別離。
命終即生羅閱城猪胎。
所食者是糞。方為屠膾所殺。
我今見此是以懷愁耳。
時釋提桓因語天子言。
汝今自歸命佛法僧。
所以然者。佛說偈言。
　　諸有歸命佛　不趣三惡道
　　受福天人間　後逮涅槃界 ^9c3

天子叉手便作是言。
世尊一切智。徹視見觀。
願見救濟。我今歸命佛歸命法歸命比丘僧。
遂不處#CB00163;胎。
生羅閱祇城第一長者家。
見便歡喜不能自勝〔出增一阿含第十九卷〕。
other:: 
###  9 天女坐花資生之具盡從花出
天女坐花資生之具盡從花出九 ^9c11

有一天女。坐一蓮花上縱廣百由旬。
此花獨妙殊於餘者。
所欲資生之具隨念皆從花出。
進止隨身。目連問言。
作何善行受報如此。
天女答言。迦葉佛滅度後。
遺全身舍利。與佛諸弟子建七寶塔。
高廣四十里。時我作女人出見寶塔中像。
信敬情發念佛功德。
脫頭上花奉獻於像〔出雜藏經〕。
other:: 
###  10 天寶女口密
天寶女口密十 ^9c16

自在天王有天寶女名曰善口。
於一語中顯出百千娛樂音聲。
於彼一一音聲中。
復出百千音聲。佛子當知。
一善口聲。出生無量聲。
隨其所應悉令開解〔出華嚴經第二十九卷〕。
other:: 
###  11 天女聞鹿牛彈琴下悉謌舞
天女聞鹿牛彈琴下悉謌舞十一 ^9c24

過去世時。拘薩羅國有人彈琴。
名曰鹿牛。行息中野有六廣大天宮。
天女來語鹿牛言。
阿舅阿舅為我彈琴。
我當歌舞。鹿牛鼓琴六天歌舞。
第一謌辭曰。
　　若男子女人　勝妙衣惠施
　　施衣因緣故　所生得殊勝
　　施所盡妙物　生天隨所欲
　　見我居宮殿　乘虛而遊行
　　天身如金聚　天女百中勝
　　觀察斯福德　迴向中中最 ^9c29

餘天辭粗相類〔文多不載〕鹿牛亦禮。
禮竟天忽然不現〔出過去彈琴人經〕。
經律異相卷第二
 ^10a10
